
Capitolul 1 


Pescuitul de homari nu mai era ca odinioară. Pe vremuri, 
crustaceele păcurii erau capturate de bărbaţi vrednici, pescari 
de meserie. Acum, vizitatorii din timpul verii petreceau câte o 
săptămână la pescuit de homari, din pur amuzament. Și nici 
măcar nu se conformau regulamentului. De-a lungul anilor, 
văzuse întâmplându-se asta de nenumărate ori. Perii folosite 
pentru a îndepărta discret icrele vizibile, făcând ca pescuitul să 
pară legal, ori braconaj din coșurile altor pescari. Unii chiar 
plonjau în apă și furau homarii direct din coșuri. Uneori se 
întreba cum avea să se încheie totul sau dacă mai rămăsese 
vreun dram de onoare printre pescarii de homari. Ba chiar se 
întâmplase ca o dată, în loc de un număr neștiut de homari ce 
fuseseră furaţi, să găsească în coșul scos la suprafaţă o sticlă de 
coniac. Cel puţin hoţul acela avusese un pic de onoare sau 
măcar un simţ al umorului. 

Frans Bengtsson oftă adânc, trăgându-și în sus coșurile, însă 
faţa i se lumină atunci când văzu în primul coș doi homari 
nemaipomeniţi. Avea ochiul format pentru porțiunile în care 
tindeau să se adune crustaceele și, pe lângă asta, găsise și 
câteva locuri preferate, unde coșurile puteau fi așezate, cu 
același noroc, an după an. 

După trei aruncări, strânsese un morman acceptabil de vietăţi 
valoroase. Nu prea înțelegea de ce era nevoie de asemenea 
prețuri exorbitante. Nu că n-ar fi fost apetisanţi, însă, dacă ar fi 
avut de ales, el ar fi preferat heringul la cină. Era mai gustos și 
mai convenabil ca preţ. Dar în perioada aceea a anului, 
câștigurile din pescuitul de homari reprezentau un supliment 
cum nu se putea de bine-venit pe lângă pensia lui. 

Ultimul coș părea să se fi împotmolit, iar el își propti piciorul 
de balustrada ambarcaţiunii pentru a avea mai multă stabilitate 
în încercarea de a-l scoate cu forța. Simţi cum juvelnicul începu 
să se clintească ușurel și speră să nu fie deteriorat. Privi peste 
balustrada vechii sale snipa! din lemn, spre a-i evalua starea. 


1 Barcă suedeză, de mici dimensiuni. 

Însă altceva își făcu apariţia. O mână albă despică suprafaţa 
agitată a apei, părând, pentru o clipă, să arate înspre văzduh. 

Primul său instinct fu de-a scăpa din mână frânghia, pentru ca 
indiferent ce plutea către suprafaţă să se facă din nou nevăzut, 
în adâncuri, alături de coșul pentru homari. Insă judecata sa 
preluă conducerea, iar bărbatul începu din nou să tragă de 
frânghia cu care era legat coșul. Trupul său încă dădea dovadă 
de multă vigoare, ceea ce-i era de mare ajutor. Fu nevoit să 
tragă cu toată forţa pentru a putea sălta peste balustradă 
descoperirea macabră. Nu se pierdu cu firea decât atunci când 
trupul livid, neînsufleţit, se prăvăli pe punte, cu o bufnitură 
surdă. Scosese din mare un copil. O fată, cu părul lung lipit de 
chip și cu buze la fel de albastre precum ochii care priveau 
nemișcați către cer. 

Bengtsson se aplecă peste balustradă și vomă. 

e 

Patrik era mai extenuat decât și-ar fi imaginat vreodată că ar 
putea fi. Toate iluziile sale conform cărora bebelușii dormeau 
mult fuseseră în întregime spulberate în ultimele două luni. Işi 
trecu mâinile prin părul scurt, șaten, însă nu izbuti decât să-l 
facă să arate și mai ciufulit. Și dacă avea impresia că e/era 
obosit, nici nu își putea imagina cum trebuia să se simtă Erica. 
Măcar el nu era nevoit să se tot trezească în timpul nopţii, 
pentru a alăpta. În plus, era chiar îngrijorat din cauza ei. Nu îşi 
putea aminti să o fi văzut râzând de când se întorsese acasă de 
la maternitate, iar sub ochi avea cearcăne adânci. Dimineaţa, 
când vedea expresia disperată a Ericăi, îi era greu să plece de 
lângă ea și de lângă Maia. Cu toate acestea, trebuia să 
recunoască faptul că simţea o ușurare imensă atunci când putea 
pleca în trombă spre familiara sa lume adultă. O iubea pe Maia 
mai presus de orice, însă aducerea unui bebeluș în căminul lor 
fusese precum pășirea într-o lume străină, necunoscută, în care 
tot felul de griji noi pândeau la fiecare colț. De ce nu doarme? 
De ce ţipă? Îi e prea cald? Prea frig? Ce-i cu petele acelea stranii 
de pe pielea ei? Măcar huliganii adulţi erau ceva cu care era 
familiarizat, ceva căruia știa să-i facă faţă. 

Privi cu ochii pierduţi spre hârtiile aflate dinaintea lui, apoi 
încercă să-și înlăture păienjenișul din minte, îndeajuns cât 
aceasta să-i funcționeze în continuare. Aproape că sări de pe 

scaun când telefonul începu să sune și doar după al treilea apel 
reuși să-și vină în fire și să ridice receptorul. 

— Patrik Hedström. 

Zece minute mai târziu, își înșfăcă haina dintr-un cârlig de 
lângă ușă, o zbughi spre biroul lui Martin Molin și spuse: 

— Martin, un bătrân care îşi ridica juvelnicele pentru homari, 
un anume Frans Bengtsson, zice că a scos la iveală un cadavru. 

— Prin ce zonă? replică Martin, confuz. 

Tragica veste curmă apatia dimineţii de luni din secţia de 
poliţie Tanumshede. 

— Undeva pe lângă Fjällbacka. E ancorat în debarcaderul de 
lângă Piaţa Ingrid Bergman. Trebuie să ne mișcăm. Ambulanţa e 
pe drum. . 

Lui Martin nu fu nevoie să i se spună de două ori. Işi luă și el 
haina pentru a înfrunta frigul aprig al lui octombrie, apoi îl urmă 
pe Patrik afară, spre maşină. Călătoria până la Fjällbacka dură 
puțin, iar atunci când maşina se înclină la limită, în curbele 
abrupte, Martin fu nevoit să apuce tensionat mânerul aflat 
deasupra uşii. 

— E un accident de înec? întrebă Martin. 

— De unde naiba să știu? spuse Patrik, regretând instantaneu 
faptul că se răstise la Martin. Scuze - n-am dormit destul. 

— E-n regulă, zise Martin. 

Amintindu-și cât de frânt păruse Patrik în ultimele săptămâni, 
era cum nu se poate mai dispus să-l ierte. 

— Tot ce știm e că a fost găsită în urmă cu o oră. După 
spusele bătrânului, nu părea să fi stat mult timp în apă. Vom 
vedea noi imediat, spuse Patrik, în timp ce străbăteau 
Galărbacken, înspre debarcader, unde stătea ancorată o snipa 
din lemn. 

— Ai spus cumva „găsită”? 

— Da, e fată, o copilă. 

— Of, la naiba! zise Martin, dorind să-și fi ascultat primul 
instinct și să fi rămas în pat, alături de Pia, în loc să fi venit la 
muncă în dimineața aceea. _ 

Parcară la Cafe Bryggan și se grăbiră spre barcă. In mod 
surprinzător, nimeni încă nu observase cele întâmplate, așa că 
nu era nevoie să împrăștie obișnuiţii gură-cască. 

— Fata e întinsă acolo, în barcă, spuse bătrânul care veni să-i 
întâmpine. N-am vrut s-o ating mai mult decât era nevoie. 

Lui Patrik nu-i fu greu să recunoască paloarea de pe chipul 
bărbatului. Era la fel cu cea pe care o căpăta propria sa față 
atunci când trebuia să privească un trup neînsufleţit. 

— Unde anume aţi scos-o din apă? întrebă Patrik, folosindu-se 
de întrebare pentru a amâna timp de câteva secunde 
confruntarea cu fata decedată. Nici macar nu o văzuse și deja 
stomacul i se strângea de neliniște. 

— În larg, pe lângă Porsholmen. În partea sudică a insulei. Se 
încurcase în plasa de la al cincilea juvelnic pe care l-am tras 
afară. Altminteri ar fi trecut multă vreme până s-o găsim. Poate 
niciodată, dacă ar fi purtat-o curenţii în larg. 

Patrik nu fu surprins că Bengtsson cunoștea schimbările pe 
care le suferea un cadavru sub acțiunea apelor. Toţi veteranii 
știau că un corp se scufunda mai întâi, după care ieșea încet la 
suprafaţă, odată ce se umplea cu gaze, până când, într-un final, 
după ce mai trecea o vreme, se scufunda înapoi în adâncuri. În 
vremurile demult apuse, înecul reprezentase un adevărat risc 
pentru un pescar și cu siguranţă că Bengtsson mai ieșise până 
atunci în larg, în căutarea unor victime nefericite. 

Ca pentru a-i confirma bănuiala, pescarul de homari spuse: 

— N-are cum să fi stat acolo de prea mult timp. Încă nu 
începuse să plutească. 

Patrik încuviinţă din cap. 

— Aţi spus asta când aţi sunat să raportați. Ei bine, bănuiesc 
c-ar trebui să aruncăm o privire. 

Martin și Patrik merseră încet spre capătul debarcaderului, 
unde stătea ancorată barca. Abia când ajunseră mai aproape 
reușiră să vadă suficient de bine peste balustradă, cât să-și dea 
seama ce anume se afla întins pe punte. Fata aterizase pe spate 
atunci când bătrânul o trăsese în barcă, iar părul ud și încâlcit îi 
acoperea cea mai mare parte a feţei. 

— A sosit ambulanta, spuse Patrik. 

Martin dădu abia perceptibil din cap. Pistruii și părul său 
blond-roșcat erau cu câteva nuanțe mai roșietici, prin 
comparaţie cu faţa palidă, iar bărbatul se strădui să-și 
stăpânească senzaţia de greață. 

Vremea mohorâtă și rafalele de vânt care se stârniseră creau 
un cadru terifiant. Patrik făcu semn cu mâna echipei de la 
ambulanţă, care nu părea grăbită să descarce targa din vehicul 
și s-o aducă spre ei. 

— Accident de înec? întrebă privind spre barcă unul din cei 
doi medici de urgenţă. 

— Aşa pare, răspunse Patrik. Însă medicul legist va trebui să 
decidă asta. În orice caz, nu aveţi ce să-i faceţi, în afară de-a o 
transporta. 

— Da, am înţeles asta, spuse bărbatul. Vom începe prin ao 
ridica pe targă. 

Patrik încuviinţă. Întotdeauna considerase că situaţiile în care 
copiii cădeau victime nenorocirilor erau cele mai cumplite lucruri 
cu care un poliţist se putea confrunta în meseria lui. Odată cu 
nașterea Maiei, disconfortul pe care-l resimțea păruse a fi 
crescut înmiit. Îl durea sufletul în momentul acela, gândindu-se 
la sarcina care îi aștepta. De îndată ce fata avea să fie 
identificată, se vedeau nevoiţi să distrugă vieţile părinţilor 
acesteia. 

Medicii săriseră în barcă. O luară pe fată cu grijă și o ridicară 
pe debarcader. Părul ud și roșu i se răsfiră pe ponton, precum 
un evantai în jurul chipului livid, iar ochii săi sticloși păreau să 
urmărească norii plumburii, goniţi de vânt. 

La început, Patrik se întoarse cu spatele, apoi însă privi 
șovăitor în jos, către fată. O gheară rece îi încleștă sufletul. 

— O, nu, nu, Dumnezeule mare! 

Martin îl privi înspăimântat. După care începu să înţeleagă ce 
voia să spună Patrik. 

— Ştii cine e? 

Patrik dădu din cap, fără a spune vreun cuvânt. 


VP - 7 


Stromstad, 1923 


Agnes nu ar fi îndrăznit vreodată să afirme asta cu voce tare, 
însă uneori i se părea un noroc faptul că mama ei murise după 
ce o născuse. În felul acela, nu îl împărțise pe tata cu nimeni şi, 
având în vedere cele auzite cu privire la mama ei, nu ar fi fost în 
stare să o joace pe degete la fel de ușor. Dar tata nu avea inima 
de a-i refuza vreun lucru fiicei sale orfane de mamă. Agnes era 
perfect conștientă de asta și o exploata la maximum. Anumiți 
prieteni și rude bine-intenţionate încercaseră să-i atragă atenția 
tatălui ei asupra acestui fapt, insă chiar dacă el ar fi făcut niște 
încercări șovăitoare de a-și refuza odorul, mai devreme sau mai 
târziu, fețișoara ei drăgălașă ar fi ieșit învingătoare. Ochii ei 
mari puteau fi atât de repede năpădiți de lacrimi fierbinţi, care i 
se prelingeau pe obraji. Când se ajungea acolo, inima lui se 
înmuia și, de obicei, fata primea ceea ce își dorea. 

Drept rezultat, în momentul acela, la vârsta de nouăsprezece 
ani, era din cale-afară de răstătată. Mulţi oameni care o 
cunoscuseră de-a lungul anilor s-ar fi aventurat să afirme că 
avea o latură destul de răutăcioasă. Cu precădere fetele 
îndrăzneau să spună asta. Agnes descoperise că băieții rareori 
priveau mai departe de chipul său frumos, de ochii mari și de 
părul lung și des - toate astea îl făcuseră și pe tatăl ei să-i ofere 
orice Îşi dorise. 

Vila lor din Strömstad era una dintre cele mai impunătoare 
din oraș. Stătea semeață pe deal, cu vedere înspre apă. Fusese 
achitată în parte cu averea moștenită de mama ei, iar apoi cu 
banii pe care tatăl îi câștigase din afacerile cu granit. La un 
moment dat, el se aflase la un pas de-a pierde totul, în timpul 
grevei din 1914, când cioplitorii în piatră se răsculaseră 
împotriva marilor companii. Însă ordinea fusese restabilită într- 
un final; după război, afacerea înflorise din nou. În mod special, 
cariera din Krokstrand aflată în afara orașului Strömstad 
începuse să obțină profituri mari, făcând livrări cu precădere în 
Franța. 

Lui Agnes nu îi păsa prea mult de unde veneau banii. Se 
născuse bogată și trăise mereu precum oamenii avuti. Nu conta 
dacă banii erau moșteniți sau câștigați, atâta vreme cât îşi 

putea cumpăra bijuterii și haine frumoase. Era conștientă că nu 
toată lumea îi împărtășea punctul de vedere. Părinții mamei sale 
fuseseră oripilați atunci când fiica lor se căsătorise cu tatăl lui 
Agnes. Averea bărbatului era proaspăt dobândită, iar părinții lui 
fuseseră oameni săraci. Nu îşi găseau locul la dineuri 
importante; erau invitați doar în lipsa tuturor celor care nu 
făceau parte din familie. Până și întrunirile acelea erau 
stânjenitoare. Bieţii de ei nu aveau habar cum să se comporte în 
saloanele alese, iar contribuțiile lor la conversație erau 
deznădăjduitor de sărace. Bunicii lui Agnes din partea mamei nu 
înțeleseseră niciodată ce văzuse fiica lor la August Stjernkvist 
sau mai degrabă Persson, care fusese numele lui de familie, la 
naștere. Incercarea sa de a urca pe scara socială prin simpla 
modificare a numelui nu era ceva cu care să-i fi putut prosti pe 
ei. Erau însă fermecați de nepoata lor și concuraseră cu tatăl 
fetei în a o răsfăța pe Agnes, după ce mama acesteia murise 
subit la naștere. 

— Scumpo, plec până la birou. 

Agnes se întoarse când tatăl ei intră în cameră. Mai cu seamă 
pentru că știa cât de fermecătoare era, așezată acolo și cântând 
la pianul cel mare, aflat în fața ferestrei. Muzicalitatea nu era 
punctul ei forte. In ciuda lecţiilor scumpe de pian pe care le 
luase încă din copilărie, nu reușea să interpreteze decât 
acceptabil partitura aflată pe suportul din fața sa. 

— Tată, te-ai gândit la rochia pe care ti-am arătat-o zilele 
trecute? 

Îi aruncă o privire stăruitoare şi văzu că în sufletul bărbatului 
se dădea, ca de fiecare dată, o luptă între dorința de-a refuza și 
neputinta de-a o face. 

— Draga mea, abia ce ti-am cumpărat o rochie nouă în Oslo... 

— Dar, tată, avea căptușeala matlasată. Doar nu te aștepți să 
port o rochie cu căptușeală matlasată la petrecerea de sâmbătă, 
când afară e așa de cala, nu? 

li aruncă o căutătură încruntată şi-i aşteptă reacţia. Dacă, în 
mod neobișnuit, urma să opună mai multă rezistență, Agnes 
avea să fie nevoită să apeleze la stratagema cu tremurul buzei, 
iar dacă asta n-ar fi ajutat, ei bine, câteva lacrimi ar fi dat 
rezultate, ca de obicei. Insă în ziua aceea tatăl său părea obosit, 
așa că fata nu consideră că avea să necesite mai mult efort din 
partea ei. Avu dreptate, ca întotdeauna. 

— Bine, atunci dă fuga mâine până la magazin și comand-o. 
Dar într-o zi ai să-i scoti peri albi bătrânului tău tată. 

Dădu din cap, însă nu se putu abtine să nu zâmbească în clipa 
în care fata țopăi până la el și-l sărută pe obraz. 

— Acum uite ce e, spuse el, ar trebui să stai și să-ți exersezi 
gamele. S-ar putea să te rog să-mi cânti un pic sâmbătă, așa că 
ar fi bine să fii pregătită. 

Mulțumită, Agnes se așeză înapoi pe bancheta pianului și 
începu să exerseze, ascultătoare. Deja își putea imagina scena. 
Privirile tuturor aveau să fie ațintite asupra ei, în vreme ce se 
afla în fața pianului, în lumina pâlpăâitoare a lumânărilor, 
îmbrăcată cu noua sa rochie roșie. 

Capitolul 2 


În sfârșit, migrena începea să cedeze. Chinga de fier ce-i 
cuprinsese fruntea își slăbea gradat încleștarea, iar ea putu să-și 
deschidă cu precauţie ochii. Era liniște sus. Bine. Charlotte se 
întoarse în pat și închise din nou ochii, bucurându-se să simtă 
cum o lasă durerea. Treptat, aceasta fu înlocuită de o senzaţie 
de relaxare ce-i străbătea mădularele. 

După ce se odihni o vreme, Charlotte se ridică pe marginea 
patului cu grijă și își masă tâmplele. Incă mai erau ușor 
sensibile, în urma crizei, și știa, din experienţă, că durerea avea 
să persiste vreo câteva ore. 

Albin trăgea probabil un pui de somn, la etaj. Asta însemna că 
putea să aștepte un pic, cu conștiința împăcată, înainte de-a 
urca până la el. Dumnezeu îi era martor, avea nevoie de toată 
odihna posibilă. Stresul sporit din ultimele luni făcuse ca 
migrenele să apară mai des, vlăguind-o și de ultimul strop de 
energie. 

Hotări să-i dea un telefon tovarășei sale de suferinţă și să 
vadă ce mai face. Cu toate că era extrem de tensionată în 
momentul acela, nu putea să nu-și facă griji cu privire la starea 
de spirit a Ericăi. Cele două femei nu se știau de mult. Intraseră 
în vorbă fiindcă se tot întâlneau când scoteau bebelușii la 
plimbare, cu cărucioarele. Erica pe Maia, iar Charlotte pe Albin, 
fiul ei de opt luni. Când descoperiseră că locuiau la o aruncătură 
de băț una de cealaltă, își făcuseră un obicei din a se întâlni 
aproape zilnic. Dar în ultima vreme, Charlotte începuse să-și 
facă griji pentru noua sa prietenă. Desigur, ea nu o cunoscuse 
pe Erica înainte de venirea pe lume a Maiei, însă intuiţia îi 
spunea că era neobișnuit ca prietena ei să fie într-atât de 
apatică și deprimată, așa cum fusese deseori în ultima vreme. În 
mod discret, Charlotte îi pomenise chiar și lui Patrik despre 
depresia postnatală. Însă el respinsese ideea, spunând că 
venirea pe lume a unui bebeluș implica o mare schimbare cu 
care trebuia să te acomodezi și că totul avea să fie în regulă 
odată ce aveau să intre într-o anumită rutină. 

Se întinse după telefonul de pe noptieră și formă numărul 
Ericăi. 

— Bună, Charlotte la telefon. 

Erica păru buimacă și abătută când răspunse, iar Charlotte se 
simţi cu atât mai neliniștită. Ceva nu era în regulă. Nu era deloc 
în regulă. 

După o vreme însă Erica se învioră un pic. Până și lui 
Charlotte îi părea bine că puteau sta de vorbă pentru câteva 
minute, amânând încă puţin inevitabilul. Dar curând avea să fie 
nevoită să urce la etaj, la realitatea ce-o aștepta acolo. 

Parcă citindu-i gândurile, Erica o întrebă cum mergeau 
căutările legate de găsirea unei locuințe. 

— Incet. Mult prea încet. Niclas e mereu ocupat. N-are 
niciodată timp să meargă să se uite la case. Și oricum, 
momentan nu prea avem din ce alege, așadar, bănuiesc că o să 
rămânem blocaţi aici pentru încă o vreme. 

Oftă adânc. 

— Se va rezolva, o să vezi. 

Vocea Ericăi era încurajatoare, însă Charlotte nu își punea 
prea multe speranţe în asigurările prietenei sale. Ea, Niclas și 
copiii locuiau deja de șase luni cu mama ei și cu Stig. judecând 
după felul în care stăteau lucrurile în momentul de faţă, se 
vedeau nevoiți să mai stea așa încă o jumătate de an. Poate că 
asta nu îl deranja pe Niclas, care stătea la clinică de dimineaţa 
până seara, însă pentru Charlotte era insuportabil să fie 
îngrădită acolo, cu copiii. _ 

Teoretic, sugestia lui Niclas sunase tare bine. In Fjällbacka 
fusese eliberat un post de medic districtual, iar după cinci ani în 
Uddevalla, se simţiseră pregătiți pentru o schimbare de peisaj. 
In plus, se afla pe drum Albin, care fusese conceput într-o ultimă 
încercare de a-și salva mariajul. Așa că de ce nu și-ar fi luat 
viața complet de la capăt? Cu cât Niclas vorbise mai mult 
despre plan, cu atât mai bine sunase acesta. lar gândul de-a 
avea acces ușor la o bonă, acum că urmau să aibă doi copii, 
fusese, de asemenea, tentant. Insă realitatea se dovedi a fi cu 
totul alta. Lui Charlotte îi trebuiră doar câteva zile pentru a-și 
aminti exact de ce fusese atât de nerăbdătoare să plece din 
casa părintească. Pe de altă parte, câteva lucruri luaseră, 
neîndoielnic, întorsătura pe care o speraseră ei. Insă acesta nu 
era un subiect pe care să-l poată dezbate cu Erica, indiferent cât 

de mult și-ar fi dorit. Trebuia să rămână secret, altminteri i-ar fi 
putut distruge întreaga familie. 

Vocea Ericăi o întrerupse din visare. 

— Cum merge cu mama ta? Te scoate din sărite? 

— E puţin spus. Tot ce fac e greșit. Sunt prea severă cu copiii, 
îi oblig să poarte prea multe haine, îi oblig să poarte prea puţine 
haine, nu le dau destul de mâncare, îi îndop cu prea multă 
mâncare, sunt prea grasă, sunt prea dezordonată... Lista nu se 
termină niciodată, și mi-a ajuns până aici, spuse ea, ducându-și 
mâna la nivelul bărbiei. 

— Dar Niclas? 

— O, nu, Niclas e perfect în ochii mamei. Se pisicește și se 
gudură pe lângă el și îl compătimește pentru că are o soţie care 
nu e bună de nimic. În ceea ce-o privește, el n-are niciun cusur. 

— Dar el nu vede cum te tratează? 

— După cum ţi-am spus, aproape că nu stă deloc pe-acasă. 
lar ea se poartă ca un mielușel de fiecare dată când el e prin 
preajmă. Ştii ce mi-a zis Niclas ieri, când am avut obrăznicia de- 
a mă plânge? „Dar Charlotte, dragă, de ce nu poţi să lași un pic 
de la tine?” Să las un pic de la mine? Dac-aș mai lăsa mult, aș fi 
complet dată la o parte. Atât de tare m-a enervat, că nu i-am 
mai zis niciun cuvânt de-atunci. Așa că acum stă probabil la 
birou și-și plânge de milă pentru că are o soţie atât de absurdă. 
Nu-i de mirare că în dimineaţa asta m-a lovit cea mai groaznică 
migrenă de pe planetă. 

Un zgomot de la etaj o făcu pe Charlotte să se ridice, fără 
tragere de inimă. 

— Erica, trebuie să fug sus, la Albin. Altminteri mama va face 
iar pe martira, până să ajung acolo... Dar nu uita, în după-masa 
asta trec pe la tine cu niște bunătăţi. Uite cum am vorbit întruna 
doar despre mine și nici măcar nu te-am întrebat cum îţi merge. 
Dar o să vin pe-acolo mai târziu. 

Închise telefonul și-și trecu iute degetele prin păr, înainte de-a 
inspira adânc și-a urca la etaj. 

e 

Nu așa trebuia să fie. Nu trebuia să fie așa deloc. Consultase 
o grămadă de cărți ce aveau ca subiect aducerea pe lume a 
unui copil și viața de părinte, însă nimic din ceea ce citise nu o 
pregătise pentru realitatea situaţiei. În schimb, i se părea că 
toată literatura de genul ăsta făcea parte dintr-un complot de 

proporţii. Autorii băteau câmpii cu hormonii fericirii și plutitul pe- 
un norișor roz în momentul în care îţi strângeai copilul la piept, 
simțind o copleșitoare și fireasca dragoste la prima vedere față 
de preţioasa mogâldeaţă. Bineînţeles, se menţiona, în treacăt, 
că probabil aveai să te simţi mai extenuată decât te-ai simţit 
vreodată în viaţa ta. Însă până și acel fapt era învăluit într-o 
aură romantică și socotit a face parte din formidabilul pachet al 
maternității. 

Aiureli - asta era părerea sinceră a Ericăi după două luni în 
calitate de mamă. Minciuni, propagandă, rahaturi! În viaţa ei nu 
se simţise atât de nefericită, atât de sleită, de furioasă, de 
frustrată și de epuizată, ca de la venirea pe lume a Maiei. Și nici 
nu simţise vreo dragoste mistuitoare atunci când mogâldeața 
roșie, urlătoare și - de ce să nu recunoască - urâtă îi fusese 
pusă la sân. Cu toate că sentimentele materne i se strecuraseră 
în suflet cu mare încetineală, tot avea impresia că un străin le 
invadase căminul. Uneori aproape că regreta faptul că se 
hotărâseră să aibă un copil. Se înţeleseseră atât de bine, doar ei 
doi. Apoi, acel egoism caracteristic lor și restului umanităţii se 
combinase cu dorinţa de a-și vedea reproduse excepţionalele 
gene proprii. Dintr-o mișcare, își schimbaseră vieţile, iar ea 
fusese redusă la stadiul de mașină mulgătoare, 24 de ore din 
24. 

Era peste puterea ei de înţelegere cum un bebeluș atât de 
mic putea fi atât de lihnit. Maia se agăța neîncetat de pieptul ei 
umflat cu lapte, ale cărui dimensiuni explodaseră, făcând-o să 
se simtă ca o pereche imensă de sâni umblători. Nici fizicul ei, în 
general, nu era de invidiat. Când se întorsese acasă de la 
maternitate, încă părea gravidă, iar kilogramele nu se topiseră 
pe cât și-ar fi dorit de repede. Singura consolare era că și Patrik 
se îngrășase în timpul sarcinii ei, fiindcă mâncase ca un lup. 
Acum și el avea câteva kilograme în plus în jurul mijlocului. 

Slavă Domnului că durerile dispăruseră aproape de tot, dar 
încă se mai simţea nădușită, balonată și, în general, oribil. 
Picioarele sale nu mai văzuseră un aparat de ras de vreo câteva 
luni, iar ea avea nevoie disperată de o programare la coafor și 
poate de câteva șuvițe, pentru a scăpa de culoarea maro- 
cenușie a părului său, care în mod normal era blond și tuns până 
la umeri. Chipul ei căpătă o expresie visătoare, dar apoi 
realitatea puse stăpânire pe ea. Cum naiba avea să iasă din 

casă, pentru a face asta? Of, cât îl invidia pe Patrik. Timp de cel 
puţin opt ore pe zi, el putea fi afară, în lumea reală, a adulţilor. 
În ultima vreme, singurele ei tovarășe fuseseră Oprah Winfrey și 
Ricki Lake?, pe care le întâlnea atunci când butona cu 
indiferență telecomanda, în vreme ce Maia sugea necontenit. 

Patrik îi dădea Ericăi asigurări că ar fi preferat să stea acasă 
cu ea și cu Maia, în loc să meargă la serviciu, însă putea vedea 
în privirea lui că de fapt se simţea ușurat fiindcă avea 
posibilitatea să evadeze o vreme din micuța lor lume. Și îl 
înțelegea. În același timp, simţea cum crește în ea sentimentul 
de amărăciune. De ce trebuia să ducă singură o povară atât de 
grea, când fusese o decizie comună și ar fi trebuit să fie un 
proiect comun? N-ar fi trebuit să poarte și el o parte egală a 
poverii? 

Așa că zi de zi, Erica ţinea socoteala amănunţită a orei la care 
Patrik promitea să vină acasă. Dacă întârzia chiar și cinci 
minute, era distrusă de supărare, iar dacă zăbovea și mai mult, 
Patrik se putea aștepta la un real atac de furie. De îndată ce 
intra pe ușă, Erica i-o arunca pe Maia în braţe, în cazul în care 
apariţia sa coincidea cu una din rarele ei pauze de la programul 
de alăptat. Apoi femeia se prăbușea în pat, cu dopuri în urechi, 
doar pentru a scăpa o vreme de ţipetele bebelușului. 

Erica oftă, rămânând cu telefonul în mână. Totul părea atât de 
deznădăjduit. Însă discuţiile cu prietena ei reprezentau o bine- 
venită evadare din stările de tristețe. Mamă a doi copii, 
Charlotte era un sprijin de neclintit, oferindu-i mereu vorbe 
calme, reconfortante. Erica se jena să recunoască faptul că era 
chiar plăcut să asculte necazurile acesteia, în loc să se 
concentreze mereu asupra alor sale. 

Bineînțeles, în viaţa Ericăi mai exista încă un motiv de 
îngrijorare - sora ei, Anna. De când se născuse Maia, vorbise cu 
ea doar de câteva ori și simţea că ceva nu era în regulă. Anna 
părea supusă și distantă atunci când discutau la telefon, dar 
susținea că totul mergea strună. lar Erica era într-atât de prinsă 
în propria-i nefericire, încât nu se simţea în stare să insiste 
pentru a afla mai multe de la sora ei. Dar era sigură că ceva nu 
mergea bine. 

Își alungă din minte gândurile neplăcute și o trecu pe Maia de 
la un sân la celălalt, ceea ce îl făcu pe bebeluș să se foiască un 

pic. Apatică, ea apucă telecomanda și schimbă canalul. Urma să 
înceapă „Glamour”. Singurul lucru pe care îl aștepta cu 
nerăbdare era pauza de cafea a după-amiezii, alături de 
Charlotte. 

e 

Lilian amestecă în supă cu mișcări vioaie. Trebuia să facă 
totul în casă. Să gătească, să se ocupe de curăţenie, să aibă 
grijă de copii. Măcar Albin adormise în sfârșit. Expresia i se 
înduioșă la gândul nepotului său. Era un îngeraș. Abia dacă 
scotea vreun sunet. Nu semăna deloc cu celălalt copil. Se 
încruntă și amestecă și mai repede, iar câteva picături de supă 
săriră peste marginea oalei, sfârâind și lipindu-se de suprafaţa 
aragazului. 

Pregătise deja pe blatul de lucru o tavă cu pahare, castroane 
pentru supă și linguri. Acum luă cu grijă oala de pe aragaz și 
turnă supa fierbinte în bol. Inhală aroma ce se ridică odată cu 
aburii și zâmbi mulțumită. Supa de pui, asta era preferata lui 
Stig. Spera s-o mănânce cu poftă. 

Ridică tava cu grijă și, folosindu-și cotul, deschise ușa către 
scară. Toată alergătura asta în sus și-n jos, pe trepte, gândi ea, 
iritată. Într-o bună zi are să cadă lată, la capătul scărilor, cu un 
picior rupt, iar atunci or să vadă cât de greu le era să se 
descurce fără ea. Făcea totul pentru ei, ca o sclavă în casă. Spre 
exemplu, chiar în momentul acela, Charlotte se afla jos, la 
subsol, lăfăindu-se în pat, cu vreo scuză penibilă despre o 
migrenă. Ce mai porcărie! Dacă era să aibă cineva o migrenă 
pe-acolo, ar fi trebuit să fie Lilian însăși. Nu-și putea imagina 
cum de Niclas putea să suporte. Cât era ziua de lungă, el lucra 
la clinică, făcând tot posibilul să-și întreţină familia, apoi se 
întorcea acasă, într-un beci care arăta de parcă tocmai ar fi 
explodat o bombă în el. Doar pentru că locuiau acolo temporar 
nu însemna că nu puteau să deretice și să păstreze ordinea. lar 
Charlotte avea tupeul să insiste ca soţul ei s-o ajute să aibă grijă 
de copii atunci când se întorcea seara acasă. In schimb, ar fi 
trebuit, pe cât posibil, să-i ţină pe copii din calea lui și să-l lase 
să stea liniștit în faţa televizorului și să se odihnească după o zi 
grea de muncă. Nu-i de mirare că fata mai mare avea un 
comportament imposibil. Fără îndoială, copila vedea cât de 
puţin respect îi arăta mama sa tatălui ei. Asta nu putea conduce 
decât la un singur lucru. 

Cu pași hotărâți, Lilian urcă ultimele trepte până la etaj, 
ducând tava în camera de oaspeţi. Acolo îl instala pe Stig atunci 
când acesta era bolnav. Nu putea să-l ţină în dormitor, gemând 
și suspinând. Dacă voia să-l îngrijească așa cum se cuvine, 
trebuia să se poată odihni și ea noaptea. 

— Dragă? 

Împinse ușa cu grijă. 

— Trezește-te, ţi-am adus ceva. E preferata ta: supă de pui. 

Slăbit, Stig îi zâmbi, la rândul său. 

— Nu mi-e foame, poate mai târziu, rosti el cu o voce stinsă. 

— Prostii, n-o să te faci niciodată bine dacă nu mănânci cum 
trebuie. Hai, ridică-te un pic și-ţi dau eu de mâncare. ` 

ÎI ajută să stea în șezut, apoi se așeză pe marginea patului. ÎI 
hrăni cu supă, ca pe un copil, ștergându-i stropii din jurul gurii. 

— Vezi, n-a fost chiar așa de rău, nu? Știu eu exact de ce-are 
nevoie scumpul meu, iar dacă mănânci cum trebuie, te vei 
înzdrăveni cât ai bate din palme, vei vedea. 

Din nou primi drept răspuns acelaşi zâmbet stins. Lilian îl 
ajută să se întindă înapoi și îi trase pătura peste picioare. 

— Doctorul? 

— Dar, dragul meu, ai uitat complet? Acum Niclas este 
doctorul, așa că avem propriul nostru medic, chiar aici, în casă. 
Sunt sigură că va trece pe la tine în seara asta. A spus că 
trebuie doar să se uite din nou peste diagnostic și să se consulte 
cu un coleg din Uddevalla. Totul se va rezolva în curând, vei 
vedea. 

Lilian își înveli cu grijă pacientul, o ultimă dată, și luă tava cu 
castronul gol de supă. Se îndreptă către scări, clătinând din cap. 
Acum trebuia să fie și soră medicală, pe lângă toate celelalte 
lucruri de care trebuia să se ocupe. 

Auzi o bătaie în ușa de la intrare și se grăbi spre parter. 

e 

Patrik bătu scurt în ușă. În jurul lor, vântul căpătase rapid 
forța unei vijelii. Picăturile de ploaie aterizau pe ei nu de 
deasupra, ci dintr-o parte, căci rafalele puternice stârniseră 
dinspre sol o ceaţă măruntă. Cerul se întunecase, nuanţa sa un 
gri-deschis fiind brăzdată de nori plumburii, în vreme ce brunul 
murdar al mării era departe de obișnuita sclipire albastră, de pe 
timpul verii, având acum pete albe de spumă ce pluteau încolo 

și-ncoace. Gâște albe pe mare, după cum obișnuia să spună 
mama lui Patrik. 

Ușa se deschise, iar atât Patrik, cât și Martin traseră adânc 
aer în piept, ca să-și adune rezerve suplimentare de tărie. 
Femeia aflată dinaintea lor era cu un cap mai scundă decât 
Patrik și foarte, foarte slabă. Avea părul scurt, făcut permanent 
și colorat într-o nuanţă nedefinită de șaten. Sprâncenele îi erau 
pensate un pic prea mult și fuseseră înlocuite de două linii, 
trasate cu dermatograf, fapt care-i dădea un aspect ușor comic. 
Însă nu era nimic comic cu privire la situaţia cu care se 
confruntau în momentul acela. 

— Bună ziua, suntem de la poliţie. O căutăm pe Charlotte 
Klinga. 

— E fiica mea. În legătură cu ce anume? 

Vocea îi era puţin cam stridentă pentru a fi plăcută. Patrik 
auzise de la Erica destule despre mama lui Charlotte, pentru a-și 
da seama cât de epuizant trebuia să fi fost s-o asculte cât era 
ziua de lungă. Însă asemenea chestiuni triviale erau pe cale de 
a-și pierde orice fel de importanță. 

— V-am fi recunoscători dacă i-aţi spune că dorim să 
discutăm cu ea. 

— Bineînţeles, dar în legătură cu ce anume? 

Patrik insistă. 

— Am dori să vorbim mai întâi cu fiica dumneavoastră. Dacă 
nu vă deranjează... 

Fu întrerupt de sunetul pașilor pe scări, iar o clipă mai târziu 
văzu apărând în cadrul ușii figura familiară a lui Charlotte. 

— Ca să vezi, bună, Patrik! Ce plăcere să te văd! Ce faci aici? 

Deodată, îngrijorarea i se întipări pe chip. 

— | s-a întâmplat ceva Ericăi? Am vorbit de curând cu ea și 
mi-a părut în regulă... 

Patrik ridică mâna ca s-o oprească. Martin îi stătea alături 
tăcut, cu privirea aţintită spre un nod dintr-o scândură a podelei. 
De obicei își iubea slujba, însă în momentul acela, blestema ziua 
în care hotărâse să devină poliţist. 

— Pot intra? 

— Patrik, acum chiar că-mi dai emoţii. Ce s-a întâmplat? 

O străfulgeră un gând. 

— E cumva Niclas, a avut un accident de mașină sau așa 
ceva? 

— Hai mai întâi să intrăm. 

Cum nici Charlotte, nici mama sa nu păreau în stare să se 
miște din loc, Patrik preluă iniţiativa și le conduse pe cele două 
în bucătărie, cu Martin încheind cortegiul. Observă, absent, că 
nu se descălțaseră, spunându-și că lăsau, cu siguranţă, urme 
umede de pași. Însă puţin noroi nu avea să mai conteze în 
situaţia de faţă. 

Le făcu semn lui Charlotte și Lilian să ia loc în faţa lor, la masa 
din bucătărie, iar acestea i se supuseră, tăcute. Patrik și Martin 
se așezară pe partea opusă. 

— Îmi pare rău, Charlotte, însă am vești îngrozitoare, spuse 
el, ezitând. 

Vorbele îi ieșiră anevoios din gură. Deja i se păru că alesese 
cuvintele nepotrivite, dar exista oare un mod bun de-a spune ce 
avea de spus? 

— În urmă cu o oră, un pescar de homari a găsit o fetiță 
înecată. Îmi pare atât de rău, Charlotte... 

Apoi se văzu incapabil să mai continue. Deși vorbele îi 
stăruiau în minte, ele refuzau să iasă. Însă nu fu nevoit să mai 
spună nimic. 

Charlotte respiră anevoios, cu un sunet hârâit, gutural. Apucă 
tăblia mesei cu ambele mâini, de parc-ar fi fost pe punctul de a 
se prăbuși, și îl privi pe Patrik cu ochii pierduţi. În liniștea 
bucătăriei, acea unică răsuflare șuierândă părea mai 
răsunătoare decât un țipăt. Patrik înghiţi în sec pentru a-și opri 
lacrimile și își păstră vocea calmă. 

— Trebuie să fie o greșeală. Nu poate fi Sara! 

Lilian privea frenetic când la Patrik, când la Martin, însă Patrik 
nu făcu decât să dea din cap. 

— Îmi pare rău, spuse el din nou, dar tocmai am văzut-o pe 
fetiță și este Sara, fără îndoială. 

— Dar a zis că se duce doar până la Frida, să se joace. Am 
văzut-o îndreptându-se într-acolo. Trebuie să fie o greșeală. 
Sunt sigură că e acolo, la joacă. 

Ca în transă, Lilian se ridică și se duse lângă telefonul de pe 
perete. Verifică agenda atârnată lângă el și formă rapid 
numărul. 

— Alo, Veronika, Lilian la telefon. Ascultă, Sara e acolo? 

Rămase o clipă cu receptorul la ureche, după care îl scăpă, 
astfel încât acesta atârna de fir, legănându-se înainte și-napoi. 

— N-a fost acolo. 

Se așeză greoi la masă și începu să-i privească deznădăjduită 
pe ofițerii de poliţie din faţa ei. 

Urletul veni din senin, iar Patrik și Martin tresăriră amândoi. 
Charlotte zbiera, nemișcată, cu ochi ce păreau să nu vadă. Era 
un sunet strident, sălbatic, copleșitor. Durerea pură, care, 
necruţător, dăduse glas ţipătului, le făcu polițiștilor pielea de 
găină. 

Lilian se aruncă spre fiica ei, încercând s-o cuprindă cu 
braţele, însă Charlotte o îndepărtă cu asprime. 

Patrik încercă să acopere urletul, zicând: 

— Am încercat să dăm de Niclas, însă nu era la clinică. l-am 
lăsat un mesaj, să vină acasă cât mai repede. lar preotul este pe 
drum. 

Îi adresă cuvintele mai mult lui Lilian decât lui Charlotte, care, 
în momentele acelea, era inaccesibilă. Patrik știa că manevrase 
îngrozitor situaţia. Ar fi trebuit să se asigure că era prezent și un 
doctor, pentru a-i administra lui Charlotte un sedativ, în caz de 
nevoie. Din nefericire, singurul doctor din Fjällbacka era tatăl 
fetiţei, și nu reușiseră să dea de el. Se întoarse către Martin. 

— Sună de pe mobil la clinică și vezi dacă poate să vină 
imediat asistenta. Și roag-o să aducă un sedativ. 

Martin făcu precum i se ceruse, ușurat să aibă o scuză ca să 
poată părăsi câteva clipe bucătăria. Zece minute mai târziu își 
făcu apariţia Aina Lundby, fără a mai bate la ușă. li dădu lui 
Charlotte o pastilă pentru a o calma, apoi, cu ajutorul lui Patrik, 
o conduse în sufragerie, ca să se poată întinde pe canapea. 

— N-ar trebui să-mi daţi și mie un sedativ? întrebă Lilian. 
Întotdeauna am avut nervi slabi, iar ceea ce s-a întâmplat 
acum... 

Asistenta districtuală, care părea cam de-aceeași vârstă cu 
Lilian, pufni doar și continuă s-o învelească cu o grijă maternă 
pe Charlotte într-o pătură, în vreme ce aceasta stătea întinsă 
acolo, cu dinţii clănțănindu-i, de parcă ar fi îngheţat de frig. 

— Veţi supraviețui și fără, spuse ea, adunându-și lucrurile. 

Patrik se întoarse către Lilian și-i șopti: 

— Probabil că vom fi nevoiţi să stăm de vorbă cu mama 
prietenei pe care urma să o viziteze Sara. Care este casa? 

— Cea albastră, de-a lungul străzii, spuse Lilian fără a-l privi în 
ochi. 

Câteva minute mai târziu, când preotul bătu la ușă, Patrik 
simţi că el și Martin făcuseră tot ce le stătuse în putinţă. 
Părăsiră casa, pe care veștile lor o cufundaseră în mâhnire, și se 
urcară în mașina aflată pe alee. Însă Patrik nu porni motorul. 

— La dracu'! spuse Martin. 

— Într-adevăr, la dracu', replică Patrik. 

e 

Kaj Wiberg aruncă o privire pe geamul bucătăriei ce dădea 
spre aleea familiei Florin. 

— Mă întreb ce mai pune la cale vaca aia bătrână, mormăi el 
arțăgos. 

— Poftim? strigă din sufragerie soţia lui, Monica. 

Se întoarse pe jumătate în direcţia ei și-i strigă înapoi: 

— E-o mașină de poliţie parcată în fața casei Florin. Pun pariu 
că se întâmplă ceva necurat. Am fost blestemat s-o am vecină 
pe hoașca aia bătrână, ca să plătesc pentru toate păcatele 
mele. 

Monica veni în bucătărie, cu o mină îngrijorată. 

— Chiar crezi să aibă legătură cu noi? N-am făcut nimic. 

Femeia își pieptăna tunsoarea dreaptă, stil paj, dar se opri cu 
pieptenele în aer ca să arunce o privire pe fereastră. 

Kaj pufni. 

— Incearcă să-i spui ei asta. Nu, așteaptă să-mi dea dreptate 
tribunalul cu privire la balcon. O să-i închidă gura atunci. Sper s- 
o coste o grămadă să-l demoleze. 

— Da, dar chiar crezi că procedăm bine, Kaj? Vreau să spun 
că intră pe proprietatea noastră doar cu vreo doi centimetri, și 
nu prea ne deranjează. lar acum bietul Stig e la pat, și tot așa. 

— Bolnav, o, da, mersi mult! Și eu aș fi bolnav dac-ar trebui să 
locuiesc cu zgripțuroaica aia. Regulile sunt reguli. Dacă ei 
construiesc un balcon care ne încalcă proprietatea, atunci ori 
plătesc, ori dărâmă nenorocirea aia. Ne-au obligat să tăiem 
copacul, nu-i așa? Bătrânul nostru mesteacăn, ajuns lemne de 
foc, doar pentru că lui Lilian Florin i s-a părut că-i obstrucţiona 
priveliștea spre mare. Sau mă înșel? Mi-a scăpat mie ceva? 

Se întoarse dușmănos spre soţia lui, stârnit de amintirea 
tuturor nedreptăţilor la care fuseseră supuși în ultimii zece ani, 
de când erau vecinii familiei Florin. 

— Nu, Kaj, ai dreptate. 

Monica își plecă privirea, conștientă fiind că baterea în 
retragere constituia cea mai bună tactică în momentele când 
soțul său era într-o asemenea dispoziţie. Pentru el, Lilian Florin 
era precum eșarfa roșie fluturată în faţa taurului, așa că nu avea 
rost să-i vorbească despre rațiune și bun-simţ atunci când era 
pomenit numele ei. Cu toate acestea, Monica se vedea nevoită 
să admită că vina pentru toate necazurile nu o purta doar Kaj. 
Lilian nu era ușor de suportat, însă dacă i-ar fi lăsat măcar în 
pace, nu s-ar fi ajuns niciodată la situaţia respectivă. În schimb, 
ea îi târâse prin tribunale, din înfăţișare-n înfățișare, cu privire la 
orice, de la liniile incorecte de demarcaţie a proprietăţii la 
cărarea ce străbătea lotul din spatele casei sale, la magazia din 
grădină, care, conform spuselor ei, se afla mult prea aproape de 
proprietatea sa și, în cele din urmă, la mesteacănul cel bătrân 
pe care fuseseră nevoiți să-l taie în urmă cu vreo doi ani. Și totul 
începuse de la construcţia casei în care locuiau în prezent. Kaj 
tocmai își vânduse, pe câteva milioane de coroane, afacerea cu 
rechizite de birou și împreună hotărâseră să se pensioneze 
anticipat, să-și vândă casa din Göteborg și să se stabilească în 
Fjällbacka, unde își petrecuseră dintotdeauna verile. Dar nici 
vorbă de liniște. Lilian a adus o mie și una de obiecţii legate de 
noua construcţie. A organizat petiţii și a strâns plângeri, în 
încercarea de a le pune beţe-n roate. Eșuându-i tentativa de a-i 
opri, începuse să se certe cu ei din te miri ce motive. Agravată 
de temperamentul schimbător al lui Kaj, vrajba dintre vecini se 
înteţise, trecând barierele raţiunii. Balconul pe care familia 
Florin îl construise fusese doar cel mai recent măr al discordiei. 
Datorită faptului că familia Wiberg părea să aibă câștig de 
cauză, Kaj ajunsese într-o poziţie superioară, de care era 
bucuros să profite. 

În vreme ce privea atent dindărătul perdelei, șopti cuprins de 
entuziasm. 

— Acum ies din casă doi indivizi și se urcă în mașina de 
poliţie. Stai să vezi, vor veni să ne bată-n ușă dintr-o clipă-n 
alta. Ei bine, indiferent despre ce-ar fi vorba, o să le spun eu 
cum stau lucrurile. lar Lilian Florin nu e singura care poate să 
facă sesizare la poliţie. Nu striga ea insulte peste gard, în urmă 
cu vreo câteva zile, zicând că are să se-asigure că voi primi ce 
mi se cuvine? Tentativă ilegală de intimidare, cred că așa se 
cheamă. Ar putea face pușcărie pentru asta... 

Kaj își umezi nerăbdător buzele și se pregăti pentru 
înfruntarea ce avea să urmeze. 

Monica oftă și se întoarse în șezlongul din sufragerie. Luă o 
revistă pentru femei și începu să citească. Nu mai avea energia 
de a-i păsa. 

e 

— Dacă tot suntem aici, am putea să mergem să vorbim cu 
prietena fetei și cu mama acesteia, ce zici? 

— În regulă, spuse Patrik cu un suspin, dând înapoi, pe alee. 

Nu era nevoie să ia mașina, locuinţa unde trebuiau să ajungă 
era aproape, însă nu voiau să blocheze aleea familiei Florin, 
având în vedere că tatăl Sarei era în drum spre casă. 

Bătură cu un aer solemn la ușa casei albastre, aflată la doar 
trei clădiri distanță. O fată de vârsta Sarei deschise ușa. 

— Bună, tu ești Frida? întrebă Martin, pe un ton prietenos. 

Ea încuviinţă din cap și se dădu la o parte, permițându-le să 
intre. Pentru un moment, ei rămaseră nehotărâţi în hol, în 
vreme ce Frida îi studie pe sub breton. Simţindu-se în continuare 
încurcat, Patrik o întrebă, într-un final: 

— Mama ta e acasă? 

Copila nu zise nimic nici de data asta și fugi de-a lungul 
coridorului, cotind spre stânga, într-o încăpere despre care 
Patrik bănui că e bucătăria. Auzi un murmur ușor, după care o 
femeie brunetă, în vârstă de vreo treizeci de ani, le ieși în 
întâmpinare. Ochii femeii priveau neliniștiţi în toate părțile, apoi 
se opriră asupra celor doi bărbaţi, iscodindu-i. Patrik își dădu 
seama că nu știa cine erau. 

— Bună ziua, doamnă Karlgren. Suntem de la poliţie, spuse 
Martin, gândind, pesemne, la fel. Am putea discuta cu 
dumneavoastră? Între patru ochi? 

Privi cu subiînţeles către Frida. Mama acesteia păli, trăgând 
propriile-i concluzii cu privire la motivele pentru care polițiștii nu 
erau de acord cu prezenţa fetiţei acolo. 

— Frida, mergi sus și joacă-te în camera ta. 

— Dar, mamă..., protestă fetiţa. 

— Fără discuţii. Du-te în camera ta și stai acolo până te chem 
eu. 

Copila păru hotărâtă să protesteze, dar ceva din vocea 
metalică a mamei sale îi spuse că era unul dintre acele conflicte 
din care nu avea să iasă învingătoare. Posacă, Frida își târî 

picioarele în sus pe scări, aruncând spre adulţi câteva priviri 
pline de speranţă, pentru a vedea dacă s-ar fi înduplecat. 
Nimeni nu mișcă până când fetiţa nu ajunse în capul scărilor, iar 
ușa camerei se trânti în urma ei. 

— Putem sta acolo. 

Doamna Karlgren îi conduse într-o bucătărie mare și tihnită, 
unde se părea că tocmai pregătise prânzul. 

Se salutară politicos și făcură prezentările, apoi luară loc la 
masa din bucătărie. Mama Fridei scoase câteva cești din bufet, 
turnă cafea și puse niște biscuiţi pe o farfurie. Patrik observă că 
mâinile îi tremurau în tot acest timp și își dădu seama că femeia 
încerca să amâne inevitabilul, lucrul pe care ei veniseră să i-l 
spună. In cele din urmă însă, nimic nu mai putea fi amânat, și ea 
se cufundă într-un scaun, în fața lor. 

— A păţit ceva Sara, nu-i așa? Altminteri de ce-ar fi sunat 
Lilian, ca apoi să închidă telefonul, în felul ăla? 

Patrik și Martin șovăiră mai mult decât ar fi fost nevoie, 
deoarece fiecare aștepta de la celălalt să ia iniţiativa. Tăcerea 
lor fu o confirmare ce aduse lacrimi în ochii Veronicăi. 

Patrik își drese vocea. 

— Da, din nefericire trebuie să vă informăm că Sara a fost 
găsită înecată, în dimineaţa aceasta. 

Veronica își ţinu răsuflarea, însă nu spuse nimic. 

Patrik continuă: 

— Pare să fi fost un accident, însă facem cercetări pentru a 
vedea dacă putem determina cu exactitate modul în care s-a 
produs. 

II privi pe Martin, care stătea pregătit, cu pixul și carneţelul. 

— După spusele lui Lilian Florin, astăzi Sara trebuia să vină 
aici, să se joace cu fiica dumneavoastră, Frida. Planificaseră 
fetele așa ceva? In definitiv, e luni, atunci de ce nu sunt la 
școală? 

Veronica privea ţintă la tăblia mesei. 

— Amândouă au fost bolnave în weekend, așa că eu și 
Charlotte am decis să le ţinem acasă, însă ne-am gândit că ar fi 
fost în regulă să se joace împreună. Sara urma să vină cândva 
înainte de amiază. 

— Insă n-a apărut? 

— Nu, n-a apărut. 

Veronica nu mai spuse nimic, iar Patrik fu nevoit să pună 
întrebări, pentru a căpăta informaţii suplimentare. 

— Nu v-aţi întrebat de ce n-a apărut? De ce n-aţi sunat să 
vedeţi unde era? 

Veronica ezită. 

— Sara era un pic... cum să-i zic... diferită. Cam făcea după 
cum o tăia capul. De multe ori o așteptam și nu venea așa cum 
stabiliserăm, fiindcă se hotăra brusc că avea chef să facă 
altceva. Mi se pare că fetele se mai certau uneori din cauza 
asta, însă nu am vrut să mă bag. Din câte-am auzit, Sara 
suferea de una din problemele acelea, cu tot felul de iniţiale, 
așa că n-ar fi fost indicat să înrăutățesc situaţia... 

Stătea acolo, făcând bucăţi-bucățele un șervețel. O 
grămăjoară de hârtii albe se mărea dinaintea ei, pe masă. 

Încruntat, Martin ridică privirea din carneţel. 

— O problemă cu tot felul de iniţiale? Ce anume vreţi să 
spuneți? 

— Știţi dumneavoastră, una din bolile alea pe care, mai nou, 
fiecare copil pare să le aibă: ADHD, DAMP, MBD? și cum s-or mai 
chema. 

— De ce credeţi că era ceva în neregulă cu Sara? 

Ea dădu din umeri. 

— Vorbea lumea. lar mie mi s-a părut că zvonurile erau 
îndreptăţite. Uneori, Sara era de-a dreptul imposibil de strunit, 
așa că ori suferea de ceva, ori nu fusese crescută cum trebuie. 

Auzindu-se vorbind așa despre o fetiță moartă, ea se 
cutremură, plecându-și brusc privirea. Reîncepu să rupă și mai 
frenetic șerveţelul, iar curând din acesta nu mai rămase nimic. 

— Deci n-aţi văzut-o pe Sara toată dimineaţa? Și nici n-aţi 
primit vreo veste prin telefon? 

Veronica scutură din cap. 

— Și sunteţi sigură că nici Frida? 

— Da, a fost tot timpul cu mine, acasă, așa că dacă ar fi vorbit 
cu Sara, aș fi știut. Și era un pic cam supărată fiindcă Sara nu 
venise, deci sunt destul de sigură că nu și-au vorbit. 

— Ei bine, nu cred că mai avem alte întrebări. 

Cu o voce tremurândă, Veronica spuse: 

— Cum se simte Charlotte? 


3 ADHD - Deficit de Atenţie și Tulburare Hiperkinetică; DAMP - Deficit de Atenţie, 
Control motor și Percepţie; MBD - Disfuncţie Cerebrală Minimă. 

— După cum e de așteptat în asemenea circumstanţe, fu 
singurul răspuns pe care i-l putu oferi Patrik. 

Observă cum în privirea Veronicăi se deschisese acea 
prăpastie pe care probabil toate mamele o resimțeau pentru o 
clipă, atunci când își închipuiau propriul copil căzut victimă unui 
accident. Văzu, de asemenea, și ușurarea că, de data aceea, 
fusese copilul altcuiva, și nu al ei. Nu-i putea reproșa faptul că o 
încercau asemenea sentimente. În ultima oră, propriile lui 
gânduri se îndreptaseră, în repetate rânduri, către Maia. 
Imaginile trupului său neputincios și lipsit de suflare îi 
pătrunseseră cu forța în minte și-i făcuseră inima să stea în loc 
preţ de câteva clipe. Și el era, la rândul lui, recunoscător pentru 
faptul că nu i se întâmplase copilului său, ci al altcuiva. Poate că 
sentimentul nu era onorabil, însă era omenesc. 

Stromstad, 1923 


Făcu o apreciere de expert cu privire la zona în care piatra 
avea să fie cel mai ușor de cioplit, apoi izbi cu ciocanul în daltă. 
După cum era de așteptat, granitul se despică întocmai unde 
calculase el. Experiența acumulată de-a lungul anilor își spunea 
cuvântul, însă talentul înnăscut conta, de asemenea. Ori te 
pricepeai, ori ba. 

Anders Andersson iubise piatra de prima oară când, băiat 
fiind, venise să lucreze la carieră - iar piatra îl iubise, la rându-i. 
Insă era o profesie care-și punea amprenta asupra unui om. 
Pulberea de granit îi chinuia plămânii din ce în ce mai mult, cu 
fiecare an ce trecea, iar așchiile care săreau dinspre piatră 
puteau distruge vederea unui om într-o zi sau i-o puteau 
înnegura, în timp. În frigul iernii era imposibil să își facă bine 
treaba purtând mănuși, aşa că degetele îi înghețau până când le 
simțea gata să-i cadă. În timpul verii, nădușea abundent, în 
căldura toropitoare. Cu toate acestea, nu ar fi preferat să facă 
nimic altceva. lubea fiece clipă grea și dureroasă, fie că tăia 
dalele cubice de pavaj, de zece centimetri, numite și „doi-ore'”, 
care se foloseau la construcția drumurilor, fie că avea privilegiul 
de a lucra la ceva mult mai avansat. Știa că aceasta era meseria 
pentru care se născuse. La vârsta de douăzeci și opt de ani îl 
durea deja spinarea și tușea neintrerupt la cel mai mic semn de 
umezeală, însă atunci când își concentra toată energia asupra 
sarcinii aflate dinaintea lui, suferințele erau date uitării, iar 
degetele sale nu mai simțeau decât duritatea imobilă a pietrei. 

Granitul era cea mai frumoasă piatră din câte întâlnise. 
Venise din Blekinge în provincia Bohuslän, așa cum mulți 
cioplitori în piatră făcuseră de-a lungul anilor. Granitul din 
Blekinge era cu mult mai dificil de prelucrat decât cel din 
regiunile apropiate granitei cu Norvegia. Drept urmare, 
cioplitorii din Blekinge se bucurau de un respect considerabil, 
datorită măiestriei dobândite în urma lucrului cu un material mai 
putin maleabil. 

Era acolo de trei ani, atras de granit incă de la bun început. 
Culoarea trandafirie, contrastând cu griul, și iscusința de care 
era nevoie pentru a despica în mod corect piatra aveau ceva 

care îl fermeca. Uneori îi vorbea rocii în vreme ce lucra, 
măgulind-o în caz că era deosebit de dificilă sau dezmierdând-o, 
dacă era ușor de tratat și moale, precum o femeie. 

Nu că ar fi dus lipsă de oferte din partea personajelor reale. 
La fel ca și ceilalți cioplitori necăsătoriți, el avea parte de 
distracții, atunci când se ivea ocazia, însă nicio femeie nu-l 
atrăsese atât de mult încât să-i sară inima din piept. Acceptase 
asta. Se descurca bine de unul singur. De asemenea, era 
simpatizat de ceilalți flăcăi din echipă, așa că era deseori invitat 
la câte o cină preparată de mâini femeiești. In plus, mai avea și 
piatra. Era și mai frumoasă, și mai credincioasă decât 
majoritatea femeilor pe care le întâlnise. El și piatra aveau un 
parteneriat pe cinste. 

— Hei, Andersson, poti veni aici o clipă? 

Anders își întrerupse munca la pietroiul cel mare și se 
întoarse. Cel care-l strigase era șeful de echipă și, ca de obicei, 
simți un amestec de nerăbdare și alarmare. Dacă șeful voia 
ceva de la tine era ori de bine, ori de rău. Fie o ofertă de muncă 
suplimentară, fie o înştiinţare că puteai pleca acasă de la 
carieră, cu căciula-n mână. De fapt, Anders credea mai mult în 
prima variantă. Stia că era priceput în meseria lui și probabil că 
existau alții care să fie dați afară înaintea sa, dacă aveau să se 
facă restructurări. Pe de altă parte, logica nu ieșea mereu 
învingătoare. Politica și luptele pentru putere trimiseseră acasă 
mulți cioplitori iscusiți, așa că nimic nu era garantat vreodată. 
Puternica sa implicare în mișcarea sindicatului muncitoresc îl 
făcea, de asemenea, vulnerabil atunci când șeful era nevoit să 
scape de niște oameni. Nu erau apreciați cioplitorii activi din 
punct de vedere politic. 

Înainte să meargă la şeful de echipă, aruncă o ultimă privire 
spre blocul de piatră. Era plătit la bucată, iar fiecare întrerupere 
însemna bani pierduţi. Pentru această lucrare anume, el primea 
doi öræ pe dală, de unde și numele „doi-Gre”. Dacă șeful o 
tărăgăna, el avea să fie nevoit să lucreze din greu pentru a 
recupera timpul pierdut. 

— Bună Ziua, Larsson, spuse Anders, înclinându-se, cu șapca 
în mână. 


4 Subdiviziune monetară a coroanei suedeze. 

Șeful de echipă credea cu neînduplecare în protocol. Dacă nu- 
i arătai respectul pe care el îl considera cuvenit era un motiv 
destul de întemeiat pentru concediere. 

— Bună ziua, Andersson, mormăi bărbatul rotofei, trăgându- 
se de mustață. 

Anders așteptă încordat ce avea să urmeze. 

— Ei bine, lucrurile stau în felul următor. Am primit o ofertă 
pentru o placă memorială de proporții, din Franta. Are să fie o 
statuie, așa că ne-am gândit să o cioplești tu. 

Inima îi săltă de bucurie, dar simti și un junghi de teamă. Era 
o ocazie nemaipomenită - să primească responsabilitatea tăierii 
materialului brut pentru o statuie. Putea să fie plătit mult mai 
bine decât pentru munca obișnuită, în plus, era și mai plăcut, și 
mai provocator. Dar, în același timp, reprezenta și un risc 
enorm. Avea să fie responsabil până la expedierea statuii, iar 
dacă ceva ar fi dat greș, n-ar fi primit nici măcar un Ore pentru 
toată munca depusă. Exista o legendă despre un cioplitor căruia 
i se dăduseră de făcut două statui și tocmai când se aflau în 
stadiile finale, el aplicase o lovitură greșită, distrugându-le pe 
amândouă. Se spunea că fusese atât de deznădăjduit, încât îşi 
luase viața, lăsând în urma lui o văduvă și şapte copii. Însă 
acelea erau condițiile. Nu avea ce să facă, iar șansa era mult 
prea bună pentru a fi ratată. 

Anders scuipă în palmă și întinse mâna spre șeful de echipă, 
care făcu același lucru, astfel încât mâinile celor doi fură unite 
într-o strângere puternică. Căzuseră la invoială. Anders avea să 
fie responsabil de munca la placa memorială. Era un pic 
îngrijorat de ce aveau să spună ceilalți de la carieră. Existau 
destui bărbați care aveau cu mult mai mulți ani de experiență 
decât el. Unii cu siguranță aveau să se plângă, susținând că ei 
ar fi trebuit să primească acel comision, mai ales că, spre 
deosebire de el, aveau familii de întreţinut. Cum iarna bătea la 
ușă, pentru ei banii suplimentari ar fi însemnat un bine-venit 
cadou. In același timp, cu toții știau că Anders era cel mai iscusit 
cioplitor dintre ei toti, așa tânăr cum era. Acel consens avea să 
atenueze majoritatea vorbelor pe la spate. De altfel, Anders 
avea să-i aleagă pe câțiva dintre ei pentru a-l ajuta, iar bărbatul 
dovedise în trecut că putea pune în balanță aspectele pro și 
contra, legate de cine era mai priceput și cine avea cea mai 
mare nevoie de un venit suplimentar. 

— Vino mâine la birou și vom pune la punct detaliile, spuse 
șeful de echipă, răsucindu-și mustata. Arhitectul nu va veni 
decât pe la primăvară, însă am primit planurile și putem începe 
cioplirea brută. 

Anders se strâmbă. Probabil că avea să-i ia vreo două ore 
pentru a parcurge schițele, iar asta însemna și mai mult timp 
departe de sarcina curentă. Urma să aibă nevoie de fiecare öre 
deoarece condițiile prevedeau ca munca la placa memorială să 
fie plătită la final, odată ce totul era desăvârșit. Ceea ce 
însemna că trebuia să se deprindă cu zile de muncă mai lungi, 
fiindcă avea să fie nevoit să-și facă timp și pentru cioplitul 
dalelor de pavaj. Dar întreruperea involuntară a muncii sale nu 
reprezenta singurul motiv pentru care era iritat de faptul că 
trebuia să meargă în birou. Într-un fel, locul acela îl făcuse 
dintotdeauna să se simtă stânjenit. Oamenii care lucrau acolo 
aveau niște mâini atât de albe și de moi, și se mișcau așa 
delicat, în ținuta lor de birou, în vreme ce el se simtea ca un 
bădăran necizelat. Și cu toate că se primenea minuțios, nu 
putea împiedica murdăria să-i pătrundă încet-încet în piele. Dar 
trebuia să facă ce era de făcut. Avea să fie nevoit să se târască 
până acolo și să arunce o privire peste schițe; după care se va 
putea întoarce la carieră, unde se simtea ca acasă. 

— Atunci ne vedem mâine, spuse șeful de echipă, 
balansându-se înainte și-napoi, pe vârfurile picioarelor. La șapte. 
Să nu întârzii, îi atrase el atenția, iar Anders dădu doar din cap. 

Nu exista riscul să se întâmple așa ceva. O asemenea șansă 
nu se ivea prea des. 

Cuprins de un nou avânt, iuti pasul și se întoarse la piatra pe 
care o cioplea. Fericirea resimțită îl făcu să taie în ea ca-n unt. 
Viata era frumoasă. 

Capitolul 3 


Se învârtea prin spaţiu. Era în cădere liberă printre planete și 
alte corpuri cerești, care împrăștiau o licărire blândă de jur- 
împrejur, în vreme ce ea gonea în zbor, pe lângă ele. Fragmente 
de vis erau amestecate cu frânturi de realitate. În visele sale o 
văzu pe Sara. Aceasta zâmbea. Trupușorul ei de copilaș fusese 
atât de perfect. Alb ca de alabastru, cu degete lungi, sensibile, 
și mânuţe mici. Deja din primele clipe de viaţă, ea apucase bine 
arătătorul lui Charlotte și se ţinuse strâns, de parcă era singura 
ei ancoră în acea lume înspăimântătoare. Și într-un fel, poate că 
era. Fiindcă în zilele ce aveau să urmeze, strânsoarea asupra 
degetului arătător avea să devină și mai puternică, mutându-se 
în jurul inimii ei. 

Acum trecea de soare, în calea sa de-a lungul și de-a latul 
cerurilor, iar lumina orbitoare a acestuia o ducea cu gândul la 
culoarea părului Sarei. Roșu ca focul. Roșu precum însuși 
necuratul, spusese cineva în glumă, și își aminti în vis că nu 
gustase gluma respectivă. Nu era nimic diavolesc la copila din 
brațele ei. Nimic diavolesc la părul roșu, care la început îi 
stătuse în sus, ca al unui punkist, însă cu trecerea anilor 
crescuse lung și des, revărsat peste umeri. 

Dar acum coșmarul izgoni atât senzaţia degetelor copilei 
încleștate în jurul inimii sale, cât și imaginea părului roșu, care 
sălta pe umerii înguști ai Sarei atunci când aceasta sărea într-un 
picior, plină de viaţă. In schimb, îi văzu părul întunecat din 
cauza apei, cu șuviţe plutindu-i în jurul chipului, ca o aură 
diformă. Se unduia înainte și-napoi, iar dedesubt, zări braţe 
lungi, verzi, de alge, întinzându-se după el. Până și marea 
îndrăgise părul roșu al fiicei sale, revendicându-l drept al ei. În 
coșmar, văzu albul de alabastru întunecându-se, devenind întâi 
albastru, apoi vânăt, în vreme ce ochii Sarei erau închiși și 
neînsufleţiți. Pe nesimţite, copila începu să se prefacă în apă, cu 
degetele de la picioare îndreptate spre cer și cu mâinile 
împreunate peste abdomen. Apoi viteza crescu, iar ea începu să 
se rotească atât de rapid, încât pe suprafaţa plumburie a apei se 

formă un mic curent, iar brațele verzi se retraseră. Fata 
deschise ochii. Erau pe de-a-ntregul albi. 

Țipătul care o trezi păru să vină dintr-o prăpastie adâncă. Abia 
atunci când simţi pe umeri mâinile lui Niclas, scuturând-o 
puternic, își dădu seama că era propria-i voce. Pentru o clipă, fu 
învăluită de ușurare. Toată acea nenorocire fusese doar un vis. 
Sara era bine, sănătoasă; era doar un coșmar care îi jucase o 
festă îngrozitoare. Dar apoi îl privi în ochi pe Niclas, iar ceea ce 
văzu o făcu să adune în piept un nou strigăt. Bărbatul anticipă 
asta, trăgând-o aproape de el, pentru ca urletul să se 
metamorfozeze în suspine adânci. Cămașa îi era udă la piept, iar 
Charlotte simţi gust nefamiliar de sare al lacrimilor lui Niclas. 

— Sara, Sara, gemu ea. 

Cu toate că se trezise, încă se afla în cădere liberă prin spaţiu. 
Singurul lucru care-o oprea era apăsarea braţelor lui Niclas în 
jurul corpului ei. 

— Știu, știu, spuse el cu o voce groasă, legănând-o. 

— Unde-ai fost? suspină ea încetișor, însă Niclas doar o 
legănă în continuare, dezmierdându-i părul, cu o mână 
tremurândă. 

— Șșșt, acum sunt aici. Culcă-te la loc. 

— Nu pot! 

— Ba da, poţi. Șșșt... 

Și o legănă ritmic, până ce întunericul și visele se abătură din 
nou asupra ei. 

[] 

Veștile se răspândiseră prin secţia de poliţie în timp ce ei 
fuseseră plecaţi. Copiii decedați erau o raritate, poate victime 
ale unui rar accident de mașină. Nimic altceva nu putea învălui 
întreaga clădire într-un asemenea val de tristețe. 

Annika îi aruncă o privire întrebătoare lui Patrik atunci când el 
și Martin trecură pe lângă biroul de recepție, însă acesta nu 
avea chef să stea de vorbă cu nimeni. Voia doar să meargă în 
birou și să închidă ușa. Pe coridor dădură nas în nas cu Ernst 
Lundgren, dar nici el nu spuse nimic, așa că Patrik se strecură 
tăcut în liniștea bârlogului său, iar Martin făcu la fel. Nimic din 
formarea lor profesională nu îi pregătise pentru situaţii de genul 
acela. Informarea cuiva în legătură cu un deces reprezenta una 
dintre sarcinile cele mai odioase ale meseriei lor. Anunţarea 
părinţilor cu privire la moartea unui copil, într-un accident, era 

mai rea decât orice altceva. Sfida orice rațiune și orice decenţță. 
Nimeni nu ar trebui obligat să transmită asemenea vești. 

Patrik luă loc la birou, își sprijini capul în mâini și închise ochii. 
Curând îi deschise la loc, fiindcă pe întuneric, dindărătul 
pleoapelor, nu putea vedea decât pielea albăstruie și palidă a 
Sarei, și ochii săi, care priveau spre văzduh, încremeniţi și goi. 
Ridică rama foto aflată dinaintea lui și și-o apropie de chip. 
Prima poză a Maiei. Extenuată și umflată, odihnindu-se în 
brațele Ericăi, la maternitate. Urâtă, și cu toate acestea, 
frumoasă, în acel mod unic pe care îl pot înțelege doar cei ce și- 
au zărit pruncul pentru întâia oară. Și Erica, epuizată și cu un 
zâmbet de-abia perceptibil, însă cu un sentiment nou de 
hotărâre și de mândrie, oferit de faptul că săvârșise ceva ce nu 
putea fi descris decât ca un miracol. 

Patrik știa că era sentimental și plângăreţ. Totuși, abia atunci, 
în dimineața aceea,  înțelesese cât de mare era 
responsabilitatea pe care o adusese nașterea fiicei sale. Abia 
atunci realizase proporțiile dragostei, dar și ale fricii sale. Când o 
văzuse pe fetița înecată, întinsă precum o statuie pe puntea 
bărcii, își dorise pentru o clipă ca Maia să nu se fi născut 
niciodată. Cum ar fi putut face faţă riscului de-a o pierde? 

Puse cu grijă fotografia înapoi pe birou și se lăsă cu scaunul 
pe spate, cu palmele împreunate la ceafă. Deodată, îi păru 
complet lipsit de sens să-și continue sarcinile la care lucrase 
înainte de-a primi telefonul din Fjällbacka. Mai presus de toate, 
își dorea să meargă acasă, să se târască în pat și să-și tragă 
cearșaful deasupra capului, pentru restul zilei. O bătaie în ușă îi 
întrerupse mohorâtele reflecţii. 

— Intră, încuviinţă el, și Annika deschise ușa cu precauţie. 

— Bună, Patrik, scuze că te deranjez. Dar am vrut să-ţi spun 
că au sunat cei de la medicină legală, să confirme primirea 
cadavrului. Poimâine vom avea raportul de autopsie. 

Patrik dădu obosit din cap. 

— Mulţumesc, Annika. 

Femeia ezită. 

— O știai? 

— Da, în ultima vreme le-am tot întâlnit pe fată, Sara, și pe 
mama ei. Charlotte și Erica au petrecut mult timp împreună de 
când s-a născut Maia. 

— Cum crezi că s-a petrecut? 

El oftă și, fără să privească în sus, răsfoi distrat prin hârtiile 
aflate dinaintea lui. 

— S-a înecat, după cum sunt sigur că ai aflat. Se pare că s-a 
dus la joacă, pe chei, a căzut în apă și apoi n-a mai putut ieși. 
Apa este atât de rece, încât probabil că a făcut repede 
hipotermie. Însă cel mai îngrozitor a fost să-i dau vestea lui 
Charlotte... 

Vocea i se frânse și se întoarse pentru ca Annika să nu vadă 
cum lacrimile amenințau să i se reverse din ochi. Femeia închise 
cu tact ușa biroului și îl lăsă în pace. Nici ea n-avea să rezolve 
mare lucru într-o zi ca aceea. 

a 

Erica se uită din nou la ceas. Charlotte ar fi trebuit să ajungă 
în urmă cu o jumătate de oră. O mută grijuliu pe Maia, care-i 
ațipise la piept, și se întinse după telefon. Sună de multe ori 
acasă la Charlotte, însă nimeni nu răspunse. Ce ciudat! Trebuie 
c-o fi ieșit și-o fi uitat că urmau să se întâlnească în după- 
amiaza aceea. Cu toate că nu prea îi stătea în fire. 

Erica simţea că ele deveniseră prietene bune într-un timp 
foarte scurt. Poate fiindcă amândouă se aflau într-un moment 
delicat al vieţii lor, poate fiindcă erau, pur și simplu, foarte 
asemănătoare. Era chiar amuzant. O simțea pe Charlotte 
apropiată ca o soră, mai mult decât o simţise vreodată pe Anna. 
Știa că prietena ei își făcea griji pentru ea, fapt care-i oferea un 
sentiment de siguranţă în mijlocul acelui haos. Toată viaţa sa, 
Erica își făcuse griji cu privire la alte persoane, în special în 
legătură cu Anna. Îi părea o neașteptată eliberare să fie ea 
văzută drept persoana mică și speriată. 

În același timp, știa că prietena ei avea propriile-i necazuri. Nu 
doar pentru că ea și familia erau forţaţi să locuiască în casă cu 
părinţii săi, Lilian și Stig. Lilian, în mod special, nu părea ușor de 
înghiţit. Însă chipul lui Charlotte era cuprins de ceva tulbure și 
agitat de fiecare dată când pomenea despre soțul ei, Niclas. 
Erica nu îl cunoscuse decât în treacăt, cu câteva ocazii, însă 
impresia ei spontană fusese că bărbatul acela avea ceva 
nestatornic. Sau poate că „nestatornic” era un cuvânt prea dur. 
Poate era, mai degrabă, sentimentul că Niclas făcea parte din 
acea categorie de persoane care aveau intenţii bune, dar care 
într-un final permiteau propriilor nevoi și dorințe să primeze. 
Charlotte îi dezvăluise câteva lucruri care îi confirmaseră 

această impresie, cu toate că ea fusese nevoită să citească 
printre rânduri, fiindcă prietena ei avea, de obicei, numai 
cuvinte de laudă cu privire la soțul său. Charlotte îl venera pe 
Niclas și, de câteva ori, spusese direct că nu putea înțelege cum 
de fusese atât de norocoasă. li părea de neconceput că se 
măritase cu un bărbat ca el. 

Erica își putea da seama, dintr-un punct de vedere pur 
obiectiv, că la capitolul „aspect” el se prezenta mai bine decât 
Charlotte. Înalt, blond, chipeș - așa îl evaluau femeile pe noul 
doctor. Și fără îndoială că avea o vastă pregătire academică, 
spre deosebire de soţia lui. Insă Erica realiză că, dacă analiza 
trăsăturile de caracter, situația era complet opusă. Niclas ar fi 
trebuit să mulțumească sfinţilor. Charlotte era o ființă iubitoare, 
înțeleaptă, blajină și, îndată ce avea să iasă din starea ei de 
amorțeală, Erica avea să facă tot posibilul pentru a o determina 
pe Charlotte să-și conștientizeze propriile-i puncte forte. 

Din nefericire, în momentul acela, energia Ericăi nu îi ajungea 
decât pentru a sta și a se gândi la situaţia prietenei sale. 

Câteva ore mai târziu întunericul se lăsase, iar afară se 
dezlanţuise furtuna. Erica văzu pe ceas că trebuie să fi aţipit 
timp de vreo două ore alături de Maia, care-i folosea pieptul 
drept suzetă. Era pe cale de-a se întinde după telefon pentru a o 
suna pe Charlotte, când auzi ușa deschizându-se. 

— Bună! strigă ea. 

Patrik nu trebuia să vină decât peste vreo oră sau două, așa 
că poate era Charlotte, făcându-și, în sfârșit, apariţia. 

— Eu sunt. 

Vocea lui Patrik avu o tonalitate goală, și Erica se neliniști 
dintr-odată. 

Când acesta pătrunse în sufragerie, ea deveni și mai 
îngrijorată. Chipul său era cenușiu, iar ochii aveau o privire 
lipsită de viaţă, care nu dispăru decât atunci când o zări pe 
Maia, moţăind încă în braţele Ericăi. Din doi pași mari, el ajunse 
în dreptul lor și, înainte ca Erica să poată reacţiona, luă pe sus 
pruncul dormind, apăsându-l tare la pieptul lui. Nu se opri nici 
măcar atunci când șocul de-a fi înhăţată așa brusc o trezi pe 
Maia, făcând-o să zbiere din toți rărunchii. 

— Ce faci? O sperii pe Maia! 

Erica încercă să-i ia lui Patrik bebelușul, pentru a-l calma, însă 
bărbatul îi contracară încercarea, îmbrăţișând și mai tare 

pruncul. Maia deja urla isteric și, din lipsă de idei mai bune, 
Erica îl lovi peste braţ, spunând: 

— Potolește-te! Ce-i cu tine? Nu vezi că-i speriată de moarte? 

În momentul acela, Patrik păru a-și reveni. Își privi confuz 
fetița care, de supărare și de spaimă, avea fața roșie ca focul. 

— Scuze. 

l-o dădu pe Maia înapoi Ericăi, iar aceasta încercă să aline 
bebelușul. Reuși, după câteva minute, iar ţipetele Maiei făcură 
loc suspinelor înfundate. Erica îl privi pe Patrik, care între timp 
se așezase pe canapea și privea furtuna de afară. 

— Patrik, ce s-a întâmplat? spuse Erica pe un ton mai blând. 

Nu putu împiedica o urmă de neliniște să i se strecoare în 
glas. 

— Am fost anunţaţi că s-a înecat un copil astăzi. Aici, în 
Fjällbacka. Eu și Martin ne-am ocupat de asta. 

Făcu o pauză, incapabil de-a mai continua. 

— O, Dumnezeule, ce s-a întâmplat? Cine era? 

Apoi gândurile începură să i se învolbureze, până când 
prinseră deodată contur, precum piesele unui puzzle. 

— O, Dumnezeule! repetă ea. E Sara, nu-i așa? Charlotte 
trebuia să vină pe-aici la cafea, în după-masa asta, dar nu și-a 
făcut apariţia, iar când am sunat-o acasă, nu a răspuns nimeni 
la telefon. Asta e, nu-i așa? Pe Sara aţi găsit-o, nu? 

Patrik nu putu decât să dea din cap. Erica se prăbuși în 
fotoliu, simțind că i se taie picioarele. O vedea dinaintea ochilor 
pe Sara, ţopăind pe canapeaua din sufrageria lor, cu nici două 
zile în urmă. Părul lung și roșu îi zbura în toate direcţiile, iar 
râsetele îi clocoteau în adâncuri, precum o forţă primitivă de 
neoprit. 

— O, Dumnezeule! spuse din nou Erica, ducând mâna la gură, 
în vreme ce-și simţi inima cufundându-i-se în stomac, precum un 
pietroi. 

Patrik nu făcea decât să privească pe fereastră, și ea observă 
din profil cum fălcile i se încleștau puternic. 

— A fost groaznic, Erica. N-am văzut-o pe Sara de prea multe 
ori, însă imaginea ei, întinsă acolo, în barca aia, fără pic de 
suflare... Mi-o tot imaginam pe Maia. De-atunci, mintea mi-a fost 
întruna învolburată de gânduri. Nu pot să nu-mi imaginez cum 
ar fi dacă așa ceva i s-ar întâmpla Maiei. Și apoi, să mai fiu și 
nevoit să-i spun lui Charlotte ce s-a întâmplat... 

Erica scoase un scâncet chinuit. Nu avea cuvinte pentru a 
descrie cât de profundă era compasiunea pe care o simţea față 
de Charlotte, dar și de Niclas. Inţelese de-ndată reacţia lui Patrik 
și se pomeni ţinând-o și mai strâns pe Maia. Nu avea să-i dea 
vreodată drumul. Avea să o ţină strâns acolo, în siguranţă, 
pentru totdeauna. Insă Maia fremătă, agitată, intuind, așa cum 
fac mai toţi copiii, că lucrurile nu erau în regulă. 

Afară, vijelia continua să se dezlănţuie. Patrik și Erica stătură 
locului, vreme îndelungată, privind dansul sălbatic al naturii. 
Niciunul din ei nu putu să nu se gândească la copila ce fusese 
răpită de mare. 

e 

Medicul legist Tord Pedersen își începuse sarcina cu o 
expresie neobișnuit de împietrită pe chip. După mulți ani în 
meseria sa, firea i se oțelise - afișa o atitudine rece care era fie 
dezirabilă, fie detestabilă, în funcţie de cum era privită -, ceea 
ce însemna că majoritatea lucrurilor înfiorătoare cu care se 
confrunta în munca sa îi lăsau puţine urme, la sfârșitul zilei. Însă 
a face autopsia unui copil se ciocnea cu un instinct primar și 
perturba orice fel de rutină, subminând profesionalismul obiectiv 
pe care i-l dăduseră anii petrecuţi ca medic legist. Lipsa de 
apărare a unui copil dărâma toate zidurile de protecție pe care 
psihicul său le ridicase, așa că mâna îi tremură puţin atunci 
când o îndreptă spre pieptul fetei. 

Când fata fusese adusă acolo, i se spusese că înecul era 
cauza presupusă a morții. Acum depindea de el să confirme sau 
să infirme ipoteza. Insă până în momentul respectiv nu putuse 
vedea nimic cu ochiul liber care să contrazică asta. 

Lumina neîndurător de orbitoare din încăperea de examinare 
post-mortem îi evidenția paloarea cadaverică, făcând-o să pară 
de gheață. Masa rece, din aluminiu, pe care era întinsă părea să 
reflecte frigul, iar Pedersen tremură, în halatul său verde. Fata 
stătea acolo, dezgolită, iar el se simţi ca și cum ar fi pângărit-o, 
tăind și evaluând trupul neajutorat. Dar se forță să se 
descotorosească de sentimentul acela. Ştia că sarcina pe care o 
îndeplinea era importantă, atât pentru fetiță, cât și pentru 
părinţii ei, deși aceștia nu o realizau. Era necesar ca procesul 
jelirii să aibă o determinare finală a cauzei decesului. Deși nu 
părea să existe ambiguităţi în cazul respectiv, regulile erau 
acolo cu un scop. In calitate de profesionist, era conștient de 

asta, însă ca ființă umană și tată a doi băieţi, se întreba uneori, 
în cazuri de acel gen, cât de multă umanitate exista în munca 
pe care o făcea. 

Stromstad, 1923 


— Agnes, azi nu am decât întâlniri anoste. Nu e o idee bună 
să vii și tu. 

— Dar vreau să merg cu tine astăzi. Sunt așa de plictisită. Nu- 
i nimic de făcut. 

— Și prietenele tale? 

— Sunt toate ocupate, replică Agnes, îmbufnându-se. Britta se 
pregătește pentru nuntă, Laila merge în Halden cu părinții, în 
vizită la fratele ei, iar Sonia trebuie să-și ajute mama. 

Pe un ton abătut, ea adăugă: 

— Imaginează-ți, să ai o mamă pe care s-o ajuti... 

Își privi tatăl pe sub breton. Ce bine! Şiretlicul functionase, ca 
de fiecare dată. 

Bărbatul oftă. 

— Ei, vino atunci, dacă vrei. Dar trebuie să-mi promiţi că vei 
sta locului și nu vei face gălăgie, și nu vei da buzna, ca o vijelie, 
pentru a sta de vorbă cu personalul. Ultima dată i-ai zăpăcit 
complet pe bieții oameni; le-au trebuit câteva zile ca să-și 
revină. 

Nu putu să nu-i zâmbească fiicei sale. Era, cu siguranță, de 
nestăpânit, însă nici că se putea găsi o fată mai încântătoare pe 
partea aceea a graniței norvegiene. 

leșind învingătoare încă o dată, Agnes râse fericită și își 
recompensă tatăl cu o imbrățișare și cu o bătaie peste 
pântecele său voluminos. 

— N-are nimeni un tătic ca al meu, gânguri ea, iar August 
Stjernkvist chicoti de plăcere. 

— Ce m-aș face fără tine? spuse el pe jumătate serios, pe 
jumătate glumet, trăgâna-o pe fată aproape. 

— Ei, nu trebuie să-ți faci asemenea griji. Nu plec nicăieri. 

— Nu, cel putin nu momentan, spuse el mohorât, 
dezmierdându-i părul negru. Însă nu peste mult timp, are să 
vină vreun bărbat și are să mi te fure. Asta dacă vei găsi unul 
destul de bun, râse el. Mă văd nevoit să recunosc că până acum 
au fost destul de slăbuți. 

— Ei bine, nu pot să iau chiar orice bărbat care-mi iese în 
cale, răspunse Agnes, râzând. Nu și după exemplul pe care l-am 
avut. Așa că nu-i de mirare că sunt pretențioasă. 

— Ascultă aici, fata mea, gata cu lingușelile, se împăună 
August. Dă-i zor dacă vrei să vii cu mine la birou. N-ar da bine ca 
șeful să întârzie. 

În ciuda cuvintelor dojenitoare ale tatălui, fata avu nevoie de 
aproape o oră pentru a se pune în mișcare. Mai întâi fusese 
întreaga chestiune a aranjării părului și a hainelor, însă când 
Agnes fu gata, tatăl ei se văzu nevoit să recunoască: meritase. 

— Scuze că am întârziat, spuse August, dând buzna în camera 
în care trei bărbați stăteau așteptând. Dar sper să mă iertati 
atunci când veti vedea motivul întârzierii mele. 

Făcu semn înspre Agnes, care îl urmă îndeaproape. Purta o 
rochie roșie ce i se mula pe corp, accentuându-i talia zveltă. Cu 
toate că multe fete iși lăsaseră părul să cadă pradă foarfecii, 
într-o tunsoare bob, după cum era moda în anii '20, Agnes 
fusese destul de isteață pentru a rezista tentatiei. Părul ei negru 
și des era aranjat într-un coc chignon simplu, la baza gâtului. 
Datorită oglinzii de-acasă, era foarte conștientă de impresia 
făcută. O exploata acum la maximum, zăbovind înaintea 
bărbaților, scoțându-și încetișor mănușile și permițându-le 
acestora să dea mâna cu ea, unul câte unul. 

Îşi putu da seama, cu multă satisfacţie, ce efect avea asupra 
lor. Doi dintre ei rămăseseră ca peștii, cu gurile căscate, 
Zăbovind un pic mai mult cu salutul. Insă cel de-al treilea bărbat 
era diferit. Spre uimirea sa, Agnes simti inima palpitânau-i. 
Vlăjganul o privi și îi prinse doar în treacăt mâna. Atingând 
palmele celorlalti doi bărbați, acestea îi păruseră moi, aproape 
feminine, însă mâinile acestui bărbat erau altfel. [i simti 
bătăturile  zgâriindu-i palma, iar degetele-i erau lungi și 
puternice. Pentru o clipă, îi trecu prin minte să nu-i dea drumul, 
dar se abținu și înclină doar din cap, sfioasă. Ochii lui, care o 
priviseră doar în treacăt, erau căprui, iar fata îşi închipui că prin 
vene îi curgea sânge valon. 

Odată făcute prezentările, se grăbi să ia loc într-un scaun din 
colț, împreunându-și mâinile în poală. văzu că tatăl ei ezitase 
pentru o clipă. Probabil că ar fi preferat s-o trimită afară din 
cameră, însă ea își luă mina cea mai angelică și îi aruncă o 
privire stăruitoare. Ca de obicei, bărbatul îi făcu pe plac. Aprobă 

tacit ca fata să rămână în încăpere. Ea decise ca de data aceea 
să nu spună nici „pâs”, pentru a nu risca să fie trimisă afară, 
precum o copilită. Nu dorea să fie supusă unui asemenea 
tratament de față cu acel bărbat. 

În mod normal, după un ceas de participare mută, ea s-ar fi 
aflat, de plictiseală, în pragul lacrimilor, însă nu și atunci. Ora 
Zzbură, iar la terminarea ședinței, Agnes era convinsă de telul 
său. Îl dorea pe bărbatul acela, mai mult decât dorise orice 
altceva până atunci. 

lar ceea ce-și dorea, de regulă și căpăta. 

Capitolul 4 


— N-ar trebui să-l vizităm pe Niclas? își imploră Asta soțul. 

Dar nu văzu nici urmă de compasiune pe chipul său împietrit. 

— Ti-am spus să nu-i mai pronunţi vreodată numele în casa 
asta! 

Arne se uită ţintă pe geamul din bucătărie, iar în privirea lui 
nu se întrezări decât o duritate ca de granit. 

— Dar după ce-a păţit fetiţa... 

— Pedeapsă de la Dumnezeu. Nu ţi-am zis că avea să se 
întâmple, într-o bună zi? Nu, toate astea sunt din vina lui. Dacă 
mi-ar fi dat ascultare, nu s-ar fi întâmplat. Oamenii cu frica lui 
Dumnezeu nu păţesc nimic rău. lar acum nu vom mai pomeni 
despre asta! 

Bătu cu pumnul în masă. 

Asta oftă, în sinea ei. Bineînţeles că își respecta soțul, și de 
obicei pe acesta îl ducea mai mult capul, dar în cazul respectiv, 
ea se întrebă dacă nu cumva s-ar fi putut înșela. Ceva în 
adâncul sufletului îi spunea că nu avea cum să fie conform vrerii 
divine. Cu siguranţă ar fi trebuit să fugă degrabă lângă fiul lor, 
când acesta primise o lovitură așa de cumplită. E drept, nu 
apucase niciodată să o cunoască pe fetiță, însă era totuși sânge 
din sângele ei, iar copiii erau ai Împărăției Cerului, asta scria în 
Biblie. Dar acestea nu erau decât gândurile unei femei umile. În 
definitiv, Arne era bărbatul, și el știa mai bine. Așa fusese 
dintotdeauna. Ca în atâtea alte dăţi, ea își păstră ideile pentru 
sine și se ridică în picioare ca să strângă masa. 

Trecuseră mult prea mulţi ani de când nu-și mai văzuse fiul. 
Bineînțeles că uneori se mai întâlneau întâmplător; era 
inevitabil, acum că se mutase înapoi în Fjällbacka, însă avea 
destulă minte cât să nu se oprească pentru a-i vorbi. El 
încercase de câteva ori să stea de vorbă cu ea, însă femeia își 
ferise mereu privirea și pășise sprintenă mai departe, după cum 
fusese instruită să facă. Dar nu își plecase ochii destul de rapid 
încât să nu vadă durerea de pe chipul fiului său. 

Cu toate acestea, Biblia spunea că trebuie să-ţi cinstești 
părinţii, iar ceea ce se petrecuse în acea zi, cu mult timp în 

urmă, era, din punctul ei de vedere, o încălcare a vorbelor lui 
Dumnezeu. De aceea nu putea să-l primească înapoi în sufletul 
ei. 

ÎI privi pe Arne stând la masă. Spinarea încă îi era dreaptă ca 
bradul, iar părul brun nu i se rărise, în ciuda câtorva smocuri gri. 
Și totuși, amândoi erau trecuţi de șaptezeci de ani. Își aminti 
cum toate fetele umblaseră după el, în tinereţe, dar Arne nu 
păruse câtuși de puţin interesat. O luase de nevastă pe când ea 
avea doar optsprezece ani și, din câte știa, nici măcar nu se 
uitase la vreo altă femeie. Nu că acasă l-ar fi interesat în mod 
deosebit treburile carnale. Mama Astei spusese dintotdeauna că 
era de datoria unei femei să îndure acel aspect al căsătoriei. Nu 
era ceva de savurat, așadar, Asta se considerase norocoasă, ea 
neavând mari așteptări. 

Cu toate acestea, au avut un fiu. Un băiat mare, blond, 
splendid, leit mamei, cu puţine trăsături din partea tatălui. Poate 
din cauza aceea lucrurile luaseră o asemenea întorsătură. Dacă 
s-ar fi asemănat mai mult cu tata, atunci poate că Arne ar fi 
avut o legătură mai strânsă cu fiul său. Însă nu avea să fie așa. 
Băiatul îi aparținuse ei de la bun început și îl iubise pe cât de 
mult posibil. Dar nu fusese de ajuns. Fiindcă odată venită ziua 
decisivă, în care fusese obligată să aleagă între băiat și tatăl 
acestuia, ea îl dezamăgise pe fiu. Cum altfel ar fi putut proceda? 
O nevastă trebuia să-și susțină bărbatul, învățase asta încă din 
copilărie. Doar că uneori, în momente sumbre, când lampa era 
stinsă, iar ea se afla în pat, privind înspre tavan, gândurile 
începeau să se reverse. Se întreba cum de un lucru pe care-l 
învățase că e corect putea să-i pară atât de greșit. Din cauza 
aceea, era o asemenea ușurare că Arne știa mereu cu exactitate 
cum trebuiau să stea lucrurile. Deseori, el îi spusese că în 
judecata unei femei nu era bine să te încrezi; era menirea 
bărbatului să conducă femeia. Exista siguranță în asta. Cum 
tatăl ei se asemănase cu Arne, din multe puncte de vedere, ea 
nu cunoștea decât o lume în care bărbatul dicta. Și Arne alei 
era atât de istet. Toată lumea era de acord cu asta. 

Până și noul pastor îl lăudase de curând. Spusese că Arne era 
cel mai de nădejde paracliser cu care avusese vreodată cinstea 
de-a lucra, iar Dumnezeu ar fi fost recunoscător să aibă 
asemenea robi credincioși. Ajuns acasă, Arne îi spusese asta 
soției sale, debordând de mândrie. Și nu degeaba fusese el 

paracliser în Fjällbacka douăzeci de ani. Fără a pune la 
socoteală nefericita perioadă când acea femeie fusese pastor 
acolo, bineînţeles. Asta nu și-ar fi dorit înapoi acei ani, pentru 
nimic în lume. Slavă Cerului că femeia a înţeles, într-un final, că 
nu era dorită și s-a dat la o parte, făcând loc unui preot 
adevărat. Ce mai suferise bietul Arne cât timp ocupase ea 
postul! Pentru prima dată în cei peste cincizeci de ani de 
căsătorie, Asta văzuse atunci lacrimi apărând în ochii bărbatului 
ei. Gândul că o femeie stătea în amvonul preaiubitei sale biserici 
aproape că îl distrusese. Dar el spusese, de asemenea, că se 
încredea în Dumnezeu, care avea să-i izgonească din edificiu pe 
cămătari. Și de data aceea, Arne avusese dreptate. 

Singura ei dorinţă era ca Arne să aibă inima de a-și ierta fiul 
pentru cele întâmplate. Până atunci, ea n-o să mai aibă nici 
măcar o zi de fericire. Dar, în același timp, înțelegea că, dacă 
Arne nu îl putea ierta pe Niclas după acel groaznic accident, 
atunci nu mai exista șansa unei împăcări. 

De-ar fi apucat măcar s-o cunoască pe fetiță. Acum era prea 
târziu. 

e 

Trecură două zile de la descoperirea trupului Sarei. Mâhnirea 
ce domnise din ziua aceea se împrăștiase într-un mod 
neînduplecat, fiindcă toţi fuseseră nevoiţi să se reîntoarcă la 
responsabilităţile lor zilnice, care nu dispăruseră din cauza 
morții unui copil. 

Patrik scria ultimele rânduri ale unui raport într-un caz de 
ultraj, când telefonul ţârâi. Văzu pe ecran identitatea apelantului 
și ridică receptorul, oftând. Măcar să termine odată și cu asta. 
Auzi la celălalt capăt al firului vocea cunoscută a medicului 
legist, Tord Pedersen. Schimbară politeţuri, înainte de-a aborda 
motivul real pentru care sunase medicul. Primul semn că lui 
Patrik nu îi era dat să audă ceea ce se așteptase fu cuta ce i se 
formă între sprâncene. După încă un minut, aceasta se adânci, 
iar când termină de ascultat tot ce avusese de raportat medicul 
legist, el trânti zgomotos receptorul. Incercă să se reculeagă 
pentru o clipă, în vreme ce gândurile i se învârteau prin minte. 
Apoi se ridică, înșfăcă un carnețel în care își luase notițe în 
timpul convorbirii și intră în biroul lui Martin. De fapt, ar fi trebuit 
să meargă mai întâi la Bertil Mellberg, fiindcă el era șeful 
poliției, dar simţise nevoia de-a discuta informațiile primite cu o 

persoană de încredere. Din nefericire, șeful său nu făcea parte 
din acea categorie. Martin era singurul din colegii săi care se 
califica. 

— Martin? 

Când Patrik apăru, acesta vorbea la telefon, însă îi făcu semn 
către scaun. Conversaţia părea pe cale să se încheie, iar Martin 
trase criptic concluziile, șoptind un „hmm... Sigur... și eu... 
hmm... la fel”, îmbujorându-se, tot. 

În ciuda propriilor griji, Patrik nu se putu abţine din a-și 
tachina puţin colegul mai tânăr. 

— Așa deci, cu cine vorbeai? 

Drept răspuns, el primi un mormăit imperceptibil din partea 
lui Martin, a cărui faţă roși mai mult. 

— A sunat cineva să raporteze o crimă? Unul din colegii noștri 
din Strömstad? Sau Uddevalla? Sau poate Leif G.W. Persson, 
interesat să-ţi scrie biografia? 

Martin se agită în scaun, dar apoi bombăni, încât să se poată 
auzi un pic mai bine: 

— Pia. 

— A, înţeleg, Pia. Nici n-aș fi ghicit. la să vedem, cât timp a 
trecut - vreo trei luni, da? Trebuie că e un record pentru tine, nu 
crezi? îl tachină Patrik. 

Până în vara care tocmai trecuse, Martin fusese cunoscut 
drept specialist în aventuri sentimentale scurte și nefericite, 
cauzate în general de abilitatea lui constantă de a se încurca 
mereu cu femei deja „ocupate”, care erau, de regulă, interesate 
de câte-o relaţie trecătoare. Pia însă nu era doar disponibilă, ci 
și tânără, extrem de atrăgătoare și serioasă. 

— Sărbătorim trei luni sâmbăta asta. 

Ochii lui Martin străluciră. 

— Și ne mutăm împreună. Tocmai m-a sunat să-mi spună că a 
găsit un apartament perfect în Grebbestad. Vom merge să-l 
vedem în seara asta. 

Culoarea din obraji îi reveni la normal, însă nu putu ascunde 
cât de îndrăgostit lulea putea să fie. 

Patrik își aminti cum fuseseră el și Erica la începutul relaţiei 
A.B. Ante-bebeluș. O iubea nebunește, însă acea pasiune 
nebună păru, dintr-odată, un vis ambiguu. Scutecele murdare și 
nopţile nedormite își spuneau, neîndoielnic, cuvântul. 

— Cu tine cum rămâne - când ai s-o faci pe Erica o femeie 
respectabilă, la casa ei? Și nu vrei să fii recunoscut drept tatăl 
legitim al Maiei? 

— Asta știu numai eu, iar tu va trebui să aștepți până să afli, 
spuse Patrik, cu un rânjet. 

— Așadar, ai venit aici să-ţi bagi nasul în viaţa mea personală 
sau aveai ceva să-mi spui? 

Martin își recăpătase deja calmul. 

Dintr-odată, chipul lui Patrik deveni serios. Își aminti că aveau 
de-a face cu ceva cum nu se putea mai îndepărtat de glumă. 

— Tocmai a sunat Pedersen. Ne trimite prin fax raportul 
examinării post-mortem a Sarei, însă mi-a expus pe scurt 
conţinutul. Ce mi-a spus indică faptul că înecul nu a fost un 
accident. Fata a fost ucisă. 

— Ce naiba spui acolo? 

Martin gesticulă cu disperare, doborându-și suportul pentru 
pixuri, ignorând împrăștierea acestora pe birou. In schimb, își 
îndreptă toată atenţia asupra lui Patrik. 

— La început a presupus, la fel ca și noi, că fusese un 
accident. Nu existau urme vizibile pe trup, fata era complet 
îmbrăcată, cu haine potrivite anotimpului, cu excepţia faptului 
că nu avea jachetă, dar aceasta putea să fi plutit departe. Insă 
cel mai important: atunci când i-a examinat plămânii, a 
descoperit apă în ei. 

Rămase tăcut. 

Martin gesticulă din nou, nestăpânit, și ridică din sprâncene. 

— Și ce-a găsit care nu se potrivea cu accidentul? 

— Apă de baie. 

— Apă de baie? 

— Da, nu avea apă de mare în plămâni, după cum ar fi fost de 
așteptat, dacă se îneca în mare. Era apă de baie. Sau, mai 
degrabă, posibil să fi fost apă de baie. Pedersen a găsit atât 
urme de săpun, cât și de șampon, ceea ce indică apa de baie. 

— Așadar, a fost înecată într-o cadă? spuse Martin, părând 
sceptic. 

Fuseseră atât de convinși că se confruntau cu un caz tragic de 
înec - însă accidental -, încât îi venea greu să se acomodeze cu 
noua teorie. 

— Da, așa s-ar părea. Asta explică și vânătăile găsite de 
Pedersen pe corpul fetiţei. 

— Parcă ai zis că nu existau lovituri? 

— Ei bine, nu la prima vedere. Însă când i-au ridicat părul de 
pe ceafă și au verificat mai amănunţit, au văzut clar niște 
vânătăi care se potriveau urmei unei mâini. Mâna cuiva care i-a 
ținut cu forţa capul sub apă. 

— lisuse Hristoase! 

Lui Martin părea a i se face rău. Patrik reacţionase la fel 
atunci când auzise veștile prima dată. 

— Așa că avem de-a face cu o omucidere, spuse Martin, 
încercând parcă să înfrunte realitatea. 

— Da, și am pierdut deja două zile. Trebuie să începem să 
batem pe la uși, să vorbim cu familia și prietenii și să aflăm tot 
ce se poate despre fată și cei ce-o cunoșteau. 

Martin se schimonosi, iar Patrik îi înțelese reacția. Nu avea să 
fie deloc plăcut. Familia era deja devastată, iar acum poliţia se 
vedea nevoită să meargă și să răscolească din nou totul. De 
mult prea multe ori, copiii erau uciși de cineva care ar fi trebuit 
să le deplângă cel mai tare moartea. Așa că Patrik și Martin nu 
puteau afișa compătimirea așteptată în mod normal, atunci 
când vizitau o familie care pierduse un copil. 

— Ai fost la Mellberg? 

— Nu, oftă Patrik. Dar mă duc acum. Având în vedere că noi 
doi am preluat apelul ziua trecută, mă gândeam să te rog să mi 
te alături în conducerea investigaţiei. Ai vreo obiecţie? 

Ştia că întrebarea era pur retorică. Niciunul din ei nu ar fi vrut 
să-și vadă colegii, pe Ernst Lundgren sau pe Gösta Flygare, în 
fruntea oricărei anchete care se dovedea mai solicitantă decât 
cea a unui furt de bicicletă. 

Drept răspuns, Martin dădu scurt din cap. 

— În regulă, spuse Patrik, atunci hai să terminăm și cu asta. 

e 

Comisarul Mellberg privi ca pe un şarpe veninos scrisoarea 
aflată dinaintea lui. Era unul din cele mai groaznice lucruri care i 
s-ar fi putut întâmpla. Până și acel incident umilitor cu Irina, de 
vara trecută, pălea prin comparaţie. 

Broboane mici de sudoare i se formară pe frunte, cu toate că 
aerul din birou era răcoros. Îngândurat, Mellberg se șterse de 
transpiraţie și, în același timp, reuși să-și clintească din loc 
puţinele șuvițe de păr rămase, pe care le răsucise cu grijă într- 
un cuib, în creștetul său pleșuv. lritat, tocmai încerca să pună 

totul la loc, când se auzi o bătaie în ușă. Își mai tapă o ultimă 
dată părul, apoi rosti, cu acreală: 

— Intră! 

Hedström nu păru deranjat de tonul lui Mellberg, însă chipul 
său avea un aer neobișnuit de serios. In mod normal, comisarul 
era de părere că Patrik afișa prea des un supărător deficit de 
bună-cuviinţă. Personal, el prefera să lucreze cu oameni precum 
Ernst Lundgren, care mereu își tratau superiorii cu tot respectul 
cuvenit. Când era vorba de Hedström, avea mereu impresia că 
acesta se maimuţărea pe la spatele lui, de îndată ce nu era 
atent. Însă cu timpul se va alege grâul de neghină, gândi 
Mellberg, neînduplecat. Vasta sa experienţă în munca 
poliţienească îi spunea că primii care cedau erau indivizii prea 
molatici și cei care se ţineau mereu de glume. 

Pentru o clipă, el reuși să uite conţinutul scrisorii, însă atunci 
când Hedström se așeză în scaunul din faţa biroului său, 
Mellberg își aminti că hârtia stătea aruncată în văzul tuturor. O 
strecură în sertarul de sus. Curând avea să fie nevoit să se 
ocupe de treaba respectivă. 

— Așadar, ce se-ntâmplă? 

Mellberg își simţi vocea tremurând puţin din cauza șocului 
produs de scrisoare și făcu un efort pentru a se controla. Nu 
afișa niciodată slăbiciune - acela era mottoul său. Dacă își 
expunea grumazul în fața subordonaţilor lui, aceștia aveau să-și 
înfigă degrabă colții în el. 

— O omucidere, rosti încordat Patrik. 

— Ce mai e acum? oftă Mellberg. A reușit vreuna din 
cunoștințele noastre cu pumnii grei să-și lovească un pic cam 
tare nevasta în cap? 

Figura lui Hedström era încă neobișnuit de aspră. 

— Nu, e în legătură cu accidentul prin înec de acum două zile. 
Sau, mai degrabă, până la urmă nu a fost un accident. Fata a 
fost ucisă. 

Mellberg fluieră grav. 

— Nu mai spune, nu mai spune, murmură el, în timp ce 
gânduri confuze îi străbătură mintea. 

În primul rând, îl tulburau mereu infracțiunile săvârșite asupra 
copiilor, iar în al doilea rând, încerca să evalueze rapid cum 
avea să-i afecteze această neașteptată împrejurare calitatea sa 
de șef al poliţiei din Tanumshede. Lucrurile puteau fi privite din 

două perspective: fie ca o grămadă de muncă suplimentară și 
de administrare, fie ca un mijloc de a avansa în carieră, care l-ar 
fi putut înapoia marelui oraș captivant Göteborg. Cu toate că se 
vedea nevoit să recunoască: succesul finalizării celor două 
anchete de omucidere, în care fusese implicat până în acel 
moment, nu atrăsese după sine efectul scontat. Insă mai 
devreme sau mai târziu, ceva avea să-i convingă pe superiorii 
săi că locul lui era înapoi, la secția principală. Poate că acesta 
era tocmai lozul câștigător. 

Işi dădu seama că Hedström se aștepta la un alt fel de 
răspuns din partea lui și adăugă pripit: 

— Vrei să spui că cineva a ucis un copil? Ei bine, perversul ăla 
nu va scăpa. 

Mellberg își încleștă pumnul, spre a accentua seriozitatea 
vorbelor sale, însă nu reuși decât să provoace o expresie 
neliniștită în ochii lui Patrik. 

— Nu vrei să știi cauza decesului? întrebă Hedström, vrând 
parcă să-i dea o mână de ajutor. 

Tonul vocii lui Patrik îl agasă pe Mellberg. 

— Bineînţeles, tocmai ajungeam și la asta. Așa deci, ce-a zis 
medicul legist cu privire la cazul ăsta? 

— S-a înecat, dar nu în mare. l-au găsit în plămâni doar apă 
dulce și, având în vedere că au depistat și urme de săpun, 
șampon și așa mai departe, Pedersen a dedus că era probabil 
apă de baie. Așa că fetiţa, Sara, s-a înecat undeva într-o cadă, 
apoi a fost cărată până la mare și aruncată în ea. A fost o 
tentativă de-a face totul să pară un accident. 

Imaginea pe care i-o stârnise în minte relatarea lui Hedström 
îl făcu pe comisar să se înfioare, iar pentru o clipă, el uită cu 
totul de șansele sale de promovare. Considerase că le cam 
văzuse pe toate de-a lungul anilor petrecuţi în poliţie. Se 
mândrea cu faptul că era în stare să-și păstreze un simţ al 
obiectivității, dar era imposibil să nu fie mișcat de uciderea unui 
copil. Atacul asupra unei fetițe încălca limitele oricărei decente. 
Sentimentul lăuntric de indignare pe care i-l trezise acea crimă îi 
era necunoscut, dar se potrivea destul de bine, se văzu el nevoit 
să recunoască. 

— Niciun făptaș evident? întrebă el. 

Hedström dădu din cap. 

— Nu, nu știm să existe probleme în familie, și nu s-a raportat 
vreun alt atac similar asupra copiilor din Fjällbacka. Nimic de 
soiul ăsta. Așa că probabil vom fi nevoiţi să începem cu 
chestionarea familiei, nu crezi? întrebă Patrik, într-o doară. 

Mellberg pricepu de-ndată unde voia să ajungă. Nu avea nicio 
obiecţie. În trecut, funcționase de minune să-l lase pe Hedström 
să facă munca de teren, pentru ca, odată rezolvat cazul, să 
poată fi el în centrul atenţiei. Nu că ar fi avut de ce să se 
rușineze. În definitiv, cheia unei cârmuiri de succes o constituia 
abilitatea de a delega sarcinile. 

— Se pare că ai vrea să preiei frâiele anchetei. 

— Păi, de fapt sunt deja implicat în caz. Eu și Martin am dat 
curs apelului și ne-am întâlnit cu familia fetei. 

— Ei bine, în cazul ăsta, pare o idee bună, spuse Mellberg, 
încuviințând din cap. Asigură-te doar că mă ţii la curent. 

— În regulă, zise Hedström, atunci eu și Martin ne vom pune 
pe treabă. 

— Martin? rosti Mellberg, pe-un ton de rău augur. 

Era încă iritat de lipsa de respect din vocea lui Patrik și văzu 
în momentul acela șansa de a-l pune cu botul pe labe. Uneori, 
Hedstrom se purta de parcă ar fi fost el șeful poliţiei. Avea să fie 
o ocazie excelentă de a-i arăta cine lua deciziile pe-acolo. 

— Nu, momentan nu cred că mă pot lipsi de Martin. L-am 
însărcinat ieri cu anchetarea unui șir de furturi auto, posibil o 
gașcă baltică, ce operează în zonă, așa că are multe de făcut. 
Însă... 

Făcu o pauză teatrală, savurând expresia amărâtă de pe 
chipul lui Patrik. 

— Ernst nu prea are de lucru momentan, așa că probabil ar fi 
bine ca voi doi să lucraţi împreună la cazul ăsta. 

Patrik începu să freamăte, ca și cum ar fi fost în agonie, iar 
Mellberg știu că-i pusese degetul pe rană. Hotărî să-i mai 
domolească un pic suferinţa. 

— Dar te numesc pe tine în fruntea anchetei, așa că Lundgren 
îți va raporta direct ţie. 

Cu toate că era mai plăcut să aibă de-a face cu Ernst 
Lundgren, decât cu Hedström, Mellberg era destul de isteț încât 
să-și dea seama că individul era limitat, pe alocuri. Ar fi fost o 
prostie să-și pună singur beţe-n roate... 

De îndată ce Hedström trase ușa în urma lui, Mellberg scoase 

din nou scrisoarea și o citi pentru cel puţin a zecea oară. 
(J 

Morgan făcu vreo câteva exerciții cu degetele și umerii, 
înainte de-a se așeza în fața computerului. Știa că uneori se 
putea adânci atât de mult în lumea aflată dinaintea sa, încât 
rămânea ore întregi în aceeași poziție. Verifică grijuliu să aibă 
totul în faţă, astfel încât să nu fie nevoit să se ridice, decât în 
caz de forță majoră. Da, totul era acolo. O sticlă mare de cola, 
un baton mare de ciocolată Dajm și un Snickers dublu. Aveau 
să-l ţină în formă pentru o vreme. 

Îi părea greu dosarul ţinut în poală, pe care îl primise de la 
Fredrik. Conţinea tot ce trebuia să știe. Intreaga lume de vis, pe 
care el personal nu fusese în stare să și-o creeze, era adunată 
acolo, între coperţile dure ale dosarului, și curând avea să fie 
transformată într-o înșiruire binară de „1” și „0”. Era ceva ce 
stăpânise pe deplin. În vreme ce sentimentele, imaginaţia, 
visele și basmele nu își găsiseră niciodată, dintr-un capriciu al 
naturii, loc în mintea sa, el era maestru în acele logice, elegant 
predictibile cifre de 1 și 0, minuscule impulsuri electrice ale 
computerului, care, pe ecran, erau transformate în lucruri 
lizibile. 

Uneori se întreba cum ar fi fost să facă treburile de care era în 
stare Fredrik. Să-și extragă din minte lumi diferite, să convoace 
sentimentele altor oameni și să pătrundă în vieţile lor. De cele 
mai multe ori, aceste speculaţii îl făceau pe Morgan să dea din 
umeri și să le catalogheze drept neimportante. Dar în perioadele 
sale de depresie puternică, de care se mai lovea uneori, își 
simţea întreaga greutate a handicapului și era mistuit de faptul 
că fusese construit așa de diferit faţă de restul lumii. 

În același timp, îl consola să știe că nu era singur. Vizita 
deseori site-urile web ale unor oameni ca el, iar cu câţiva făcuse 
și schimb de e-mailuri. Odată, se și dusese în Göteborg pentru a 
se întâlni cu unul dintre ei, însă nu avea să mai facă asta. Faptul 
că erau atât de diferiţi față de ceilalți oameni le îngreuna chiar 
și propria lor relaţionare, iar întâlnirea fusese un eșec de la 
început și până la sfârșit. 

Cu toate acestea, fusese grozav să afle că mai existau și alții. 
Îi ajungea să știe asta. El, de fapt, nu simţea nicio năzuinţă 
pentru sentimentul de comunitate, care părea atât de important 

pentru oamenii normali. Cel mai bine o ducea atunci când era 
singur-cuc în căbănuţa lui, doar cu computerele care să-i ţină de 
urât. Uneori, el tolera compania părinţilor săi, însă aceștia 
reprezentau singurele excepţii. Nu exista nicio primejdie în a 
petrece timp cu ei. Avusese timp mulţi ani cât să înveţe să-i 
citească din priviri, să le interpreteze toate comunicările 
nonverbale, sub forma expresiilor faciale, a limbajului corporal și 
a miilor de alte semnale cărora creierul său pur și simplu nu 
părea proiectat să le facă față. Și ei învăţaseră să se adapteze la 
el, să-i vorbească într-un fel pe care să-l poată înțelege, măcar 
parţial. 

Ecranul dinaintea lui era gol și aștepta. Aceea era clipa care-i 
plăcea mai mult decât orice. Oamenii obișnuiți ar fi putut spune 
că „iubesc” un asemenea moment, însă Morgan nu era chiar 
sigur ce anume implica „iubitul”. Poate că însemna ceea ce 
simțea el în momentul respectiv. Acea senzaţie lăuntrică de 
satisfacție, de apartenenţă, de normalitate. 

Morgan începu să dactilografieze, degetele fugindu-i pe 
deasupra tastelor. Din când în când se mai uita în jos, spre 
dosarul din poală, însă de cele mai multe ori, privirea îi era 
aţintită asupra ecranului. Nu înceta să-l uimească faptul că 
problemele sale de coordonare a mișcărilor trupului și degetelor 
dispăreau ca prin minune de fiecare dată când lucra. Brusc, 
devenea la fel de îndemânatic cum ar fi trebuit dintotdeauna să 
fie. Erau numite „abilităţi motorii deficitare” - acele probleme pe 
care le avea în a-și mișca degetele corespunzător atunci când 
avea de legat un șiret la pantof sau de încheiat un nasture la 
cămașă. Ştia că asta făcea parte din diagnostic. Înţelegea pe 
deplin ce îl făcea diferit de ceilalţi, însă nu putea face nimic 
pentru a schimba situaţia. De altfel, i se părea incorect ca altora 
să li se spună „normali”, în vreme ce oamenii ca el erau 
catalogaţi drept „anormali”. De fapt, el se trezise în categoria 
greșită doar din cauza prejudecăţilor societății. El era doar altfel. 
Modul de procesare al gândurilor lui, pur și simplu, funcţiona în 
direcţii diferite. Nu neapărat mai rele, ci doar diferite. 

Făcu o pauză pentru a lua o gură de coca-cola direct din 
sticlă, apoi degetele i se mișcară din nou cu repeziciune pe 
deasupra tastelor. 

Morgan era satisfăcut. 

Stromstad, 1923 


Anders stătea întins în pat, cu palmele împreunate la ceafă, 
privind fix în tavan. Deja era târziu și, ca de obicei, brațele sale 
resimțeau apăsarea unei zile lungi de muncă. Atât de multe 
gânduri îi zburau prin minte, încât era ca și cum ar fi încercat să 
doarmă în mijlocul unui roi de muște. 

Sedinta cu privire la placa memorială decursese bine, iar 
acela reprezenta unul din motivele cugetărilor sale. Era 
conștient că sarcina avea să fie o provocare și parcurse 
diferitele abordări, încercând să decidă modul cel mai bun de a 
înainta. Știa deja din care parte a muntelui voia să reteze 
pietroiul, în colțul de sud-vest al carierei exista o stâncă de 
mărimi apreciabile, care încă nu fusese atinsă până atunci. De 
acolo considera că putea să despice o bucată mare, frumoasă, 
de granit. Cu putin noroc, bolovanul avea să fie lipsit de cusururi 
și puncte nevralgice, care l-ar fi putut face să se fisureze. 

Celălalt motiv al reflecțiilor sale era fata cu păr brun și ochi 
albaștri. Stia că acestea erau gânduri interzise. Asemenea fete 
nu erau de nasul lui; nici măcar nu trebuiau să-l preocupe. Dar 
nu se putea abtine. Atunci când îi ținuse mânuța într-a lui, 
fusese nevoit să se forțeze să-i dea imediat drumul. Cu fiecare 
secundă în care pielea ei o atinsese pe-a lui, eliberarea îi păruse 
și mai dificilă, iar lui nu-i plăcuse niciodată să se joace cu focul. 
Întreaga ședință fusese o încercare. Acele ceasornicului de 
perete lunecaseră, iar el fusese mereu nevoit să se abțină din a 
se întoarce și a o privi cum ședea, atât de tăcută, în colț. 

Nu mai văzuse vreodată ceva mai frumos. Niciuna din fetele 
sau, de altfel, din femeile care fuseseră o parte trecătoare în 
viața lui nu putea măcar fi pomenită cu aceeași suflare. Ea 
aparținea unei lumi cu totul diferite. Oftă și se întoarse pe-o 
parte, încercând din nou să doarmă. Noua zi avea să înceapă la 
ora cinci, întocmai ca orice altă zi, nepăsătoare că el stătuse 
treaz o noapte întreagă, frământat de gânauri. 

Se auzi un zgomot ascuțit. Ca și cum o pietricică ar fi lovit 
pervazul, dar sunetul fusese atât de rapid, încât el se întrebă 
dacă nu cumva și-l imaginase. In orice caz, se făcuse liniște, așa 
că închise din nou ochii. Însă zgomotul reveni. Fără îndoială, 

cineva zvârlea cu pietricele în fereastra lui. Anders se ridică în 
capul oaselor. Trebuie că era vreun amic căruia i se mai alătura 
uneori la o bere. Se gândi revoltat că dacă proprietara s-ar fi 
trezit, cineva ar fi avut de dat socoteală. li mersese bine aici în 
ultimii trei ani și nu avea nevoie de necazuri. 

Trase grijuliu zăvorul și deschise fereastra. Locuia la parter, 
însă un tufiș mare de liliac îi obstrucționa parțial priveliștea. Se 
uită pieziș, pentru a vedea cine se afla în lumina palidă a lunii. 

Si nu-i veni să-și creadă ochilor. 

Capitolul 5 


Ezită mult timp. Se și îmbrăcase cu jacheta, apoi o scosese 
din nou, de două ori. Dar, într-un final, Erica se hotărî. Nu putea 
fi nimic rău în a-și oferi sprijinul; atunci ar fi putut vedea dacă 
prietena ei dorea sau nu un musafir. Îi părea imposibil să stea 
acasă, știind-o pe Charlotte cufundată în infernul ei propriu. 

Pe drum, ea văzu împrăștiate mărturii ale furtunii din urmă cu 
două zile. Copaci care se prăbușiseră, crengi și prundiș, 
presărate prin toate părţile, amestecate cu grămăjoare de 
frunze galbene și roșii. Însă vântul părea să fi îndepărtat și 
perdeaua tomnatică ce se instalase deasupra orașului. Acum 
aerul avea un miros proaspăt și era clar, precum o placă de 
sticlă curățată. 

Maia ţipă în cărucior, ca din gură de șarpe, iar Erica merse 
mai repede. Din cine știe ce motiv, bebelușul păruse a fi decis 
că era complet lipsit de sens să stea în căruț din moment ce era 
treaz, așa că protestă, din nou, zgomotos. Urletele îi făcură 
inima Ericăi să bată mai tare, iar pe frunte îi apărură mici 
broboane de sudoare, iscate de panică. Un instinct primar îi 
spunea că trebuia să se oprească imediat și să o ia pe Maia în 
brațe, pentru a o salva din calea lupilor, însă Erica se oțeli. 
Drumul spre casa lui Charlotte era atât de scurt și, în curând, 
avea să ajungă. 

Era ciudat cum o singură întâmplare îi putea schimba într-atât 
de radical felul în care privea lumea. Ericăi i se păruse 
dintotdeauna că toate acele case aflate de-a lungul golfuleţului, 
dincolo de campingul Sălvik, stăteau înșirate pe lângă drum, 
precum un pașnic șirag de perle, cu priveliște înspre mare și 
insule. Acum, o stare mohorâtă părea să se fi lăsat asupra 
acoperișurilor și, în special, asupra celor aparţinând casei 
familiei Florin. Ezită din nou, însă era deja atât de aproape, încât 
părea prostesc să se întoarcă. Dacă ei ar fi considerat că venea 
la un moment inoportun, ar fi putut s-o roage să plece. 
Prieteniile erau puse la încercare în vremuri de restriște și nu 
voia să fie genul acela de persoană care, din precauţie 

exagerată sau poate chiar din lașitate, evita prietenii aflaţi în 
impas. 

Împinse căruciorul la deal, gâfâind. Casa familiei Florin era la 
jumătatea pantei, iar Erica se opri un moment pe alee, pentru a- 
și trage răsuflarea. Țipetele Maiei ajunseseră la un nivel de 
decibeli care s-ar fi putut clasifica drept ilegal în cadrul unui loc 
de muncă, așa că se grăbi să lase căruciorul și o ridică în braţe. 

Stătu câteva secunde bune în fața ușii, cu mâna ridicată spre 
inima ce-i sărea din piept. Într-un final, ciocăni rapid în ușă. 
Exista sonerie, însă cumva îi păru mult prea inoportun să 
difuzeze în casă acel sunet strident. Un moment lung trecu în 
liniște, iar Erica tocmai se pregătea să se întoarcă și să plece, 
când auzi pași înăuntru. Ușa îi fu deschisă de către Niclas. 

— Bună, spuse ea încetișor. 

— Bună, răspunse Niclas, durerea citindu-i-se în ochii roșii, 
care-i străluceau de lacrimi, pe chipul palid. 

Ericăi i se păru că arăta ca și cum tocmai murise, dar fusese 
condamnat să bântuie în continuare pe pământ. 

— Îmi cer scuze că vă deranjez, nu asta mi-e intenţia, doar că 
m-am gândit... 

Își căută cuvintele, însă nu le găsi. O tăcere adâncă se lăsă 
între ei. Niclas își aţinti privirea asupra picioarelor, iar Erica, 
pentru a doua oară de când bătuse la ușă, era pe cale de-a se 
întoarce pe călcâie și-a fugi înapoi acasă. 

— Vrei să intri? o întrebă el. 

— Crezi că s-ar putea? spuse Erica. Adică, ar fi de... ajutor? 
ezită ea, căutând cuvântul potrivit. 

— l-a fost dat un sedativ și nu prea e... 

Nu își termină propoziția. 

— Dar a zis de câteva ori că ar fi trebuit să te sune, așa că ar 
fi bine dacă ai putea s-o liniștești, din punctul ăsta de vedere. 

Faptul că, după cele întâmplate, Charlotte își făcuse griji 
fiindcă nu îi telefonase pentru a-și anula planurile îi indica 
oarecum Ericăi starea de confuzie în care trebuia să se fi aflat 
prietena sa. Însă când îl urmă pe Niclas în sufragerie, nu putu să 
nu-i scape un icnet speriat. Dacă Niclas arăta precum un mort 
viu, Charlotte părea să fi fost îngropată cu mult timp în urmă. 
Nu mai rămăsese nimic din Charlotte cea plină de energie, 
afectuoasă și vioaie. Era ca și cum pe canapea stătea întinsă o 
carcasă pustiită. Păru ei brunet, care de obicei îi încadra în bucle 

chipul, atârna acum în smocuri linse. Din punctul de vedere al 
Ericăi, greutatea suplimentară, pe care mama ei o criticase 
mereu, o prindea pe Charlotte, făcând-o să arate ca una dintre 
voluptuoasele femei de Dalarna, din picturile lui Zorn€. Și totuși, 
în momentul acela, ghemuită fiind sub o pătură, tenul și corpul 
său căpătaseră un aspect păstos, nesănătos. 

Nu dormea. Mai degrabă, ochii săi priveau stăruitor în spaţiu, 
iar sub plapumă ea tremura puţin, ca și cum i-ar fi fost frig. Fără 
a-și scoate jacheta, Erica se năpusti asupra lui Charlotte și 
îngenunche pe podea, lângă sofa. O puse pe Maia lângă ea, pe 
dușumea, iar bebelușul păru a înțelege starea în care se aflau și, 
în sfârșit, stătu complet nemișcat. 

— Of, Charlotte, îmi pare atât de rău! 

Plângând, Erica luă chipul lui Charlotte între palmele sale, însă 
privirea goală a acesteia nu avea nicio scânteiere de viaţă. 

— Așa a fost tot timpul? întrebă Erica, întorcându-se către 
Niclas. 

Bărbatul încă stătea în picioare, în mijlocul camerei, 
legănându-se puţin. Într-un final, el dădu din cap și își trecu, 
frânt, mâna peste ochi. 

— E din cauza medicaţiei. Însă de îndată ce oprim pastilele, 
începe să urle. E ca un animal rănit. Pur și simplu, nu pot face 
faţă acelui sunet. 

Erica se reîntoarse spre Charlotte și îi mângâie cu tandreţe 
părul. Nu părea să se fi îmbăiat sau să-și fi schimbat hainele de 
zile întregi, iar corpul său emana un vag iz de transpiraţie și 
frică. Gura i se mișca de parcă ar fi vrut să spună ceva, însă la 
început fu imposibil să-i priceapă bolboroselile. După câteva 
eforturi, Charlotte spuse, cu o voce răgușită: 

— N-am mai venit. Trebuia să fi sunat. 

Erica dădu viguros din cap și continuă să-i mângâie părul 
prietenei sale. 

— Nu are importanţă. Nu-ţi face griji. 

— Sara... s-a dus, rosti Charlotte, fixându-și pentru prima oară 
ochii asupra Ericăi. 

Privirea sa, atât de plină de amărăciune, părea să o 
străpungă, precum o văpaie. 


6 Ander Zorn, pictor, sculptor și gravor suedez, cunoscut îndeosebi pentru picturile cu 
scene rustice din provincia Dalarna și pentru nudurile feminine în aer liber. 

— Da, Charlotte. Sara s-a dus. Dar Albin e aici, la fel și Niclas. 
Acum va trebui să vă sprijiniți reciproc. 

Își dădea seama că spunea doar banalităţi, însă poate că 
simplitatea unui clișeu avea să răzbată până la Charlotte. Cu 
toate acestea, singurul rezultat fu un zâmbet silit din partea 
femeii, care spuse, pe un ton sumbru și chinuit: 

— Să ne sprijinim reciproc. 

Zâmbetul avu mai mult aspectul unei grimase, iar în 
momentul repetării acelor cuvinte, tonul său amărât păru 
încărcat de subiînţelesuri. Sau poate doar își imagina Erica. 
Sedativele pot produce efecte stranii uneori. 

Un sunet venit din spatele lor le făcu să se întoarcă. Lilian 
stătea în dreptul ușii și părea gâtuită de furie. Işi îndreptă 
privirea fulgerătoare asupra lui Niclas. 

— N-am stabilit să nu aibă musafiri? 

Situaţia o incomodă teribil pe Erica, însă Niclas păru să-i 
ignore tonul soacrei sale. Neprimind niciun răspuns din partea 
acestuia, atenţia lui Lilian se îndreptă asupra vizitatoarei, care 
încă se afla pe podea. 

— Charlotte e mult prea slăbită pentru a fi supusă unui du-te- 
vino de musafiri prin casă. Credeam să aibă lumea mai multă 
minte. 

Gesticulă ca și cum ar fi vrut să se ducă s-o gonească pe Erica 
de lângă fiica ei, ca pe o muscă, însă pentru prima dată, în 
privirea lui Charlotte scăpără un semn de viaţă. Femeia își săltă 
capul de pe pernă și-și privi mama, drept în ochi. 

— O vreau pe Erica aici. 

Protestul fiicei sale nu făcu decât să-i sporească furia lui 
Lilian, dar, într-o dovadă indiscutabilă de voință, aceasta își 
înghiţi cuvintele și ieși valvârtej, înspre bucătărie. Zarva o 
deșteptă pe Maia din tăcerea sa provizorie, iar ţipetele stridente 
ale fetiţei brăzdară încăperea. Charlotte se ridică, greoaie, de pe 
canapea. Niclas își reveni din starea de letargie și făcu un pas 
rapid înainte, spre a o ajuta. Ea îi făcu semn cu mâna să nu se 
deranjeze și, în schimb, se întinse după Erica. 

— Ești sigură că e bine să te ridici? N-ar trebui să stai întinsă 
și să te mai odihnești? spuse Erica nerăbdătoare, însă Charlotte 
scutură doar din cap. 

Spusele îi erau ușor nedeslușite, dar cu un efort vădit, ea 
reuși să articuleze: 

— ... stat aici destul. 

După aceea, ochii i se umplură de lacrimi și șopti: 

— Nu-i un vis? 

— Nu, n-a fost un vis, rosti Erica. 

Apoi nu mai știu ce să spună. Se așeză lângă Charlotte pe 
canapea, o luă pe Maia în braţe și-și cuprinse prietena pe după 
umeri. Simţi tricoul umed al acesteia atingându-i pielea și se 
întrebă dacă să îndrăznească a-i sugera lui Niclas să-i dea o 
mână de ajutor lui Charlotte, pentru a face un duș și a se 
schimba. 

— Mai vrei o pastilă? spuse Niclas, neîndrăznind să-și 
privească măcar soţia, după ce fusese deja respins fără 
menajamente. 

— Gata cu pastilele, zise Charlotte, scuturând iar puternic din 
cap. Trebuie să am mintea limpede. 

— Vrei să faci un duș? întrebă Erica. Sunt sigur că mama ta 
sau Niclas te vor ajuta cu plăcere. 

— N-ai putea să mă ajuţi tu? rosti Charlotte cu o voce care, cu 
fiecare frază, părea din ce în ce mai pătrunzătoare. 

Erica ezită pentru o clipă, după care spuse: 

— Bineînţeles. 

Cu Maia într-o mână, ea o ajută pe Charlotte să se ridice de 
pe canapea și o conduse afară din sufragerie. 

— Unde e baia? întrebă Erica. 

Tăcut, Niclas arătă cu degetul spre o ușă de la capătul holului. 

Drumul până acolo păru interminabil. Când trecură pe lângă 
bucătărie, Lilian le observă. Era pe punctul de a deschide gura și 
a da drumul unei salve, când apăru Niclas, reducând-o la tăcere, 
dintr-o privire. Erica auzi venind dinspre bucătărie un murmur 
agitat, însă nu îi dădu prea multă atenţie. Important era ca 
prietena sa să se simtă mai bine, iar ea credea cu fermitate în 
proprietăţile tonice ale unui duș și ale unui schimb proaspăt de 
haine. 

Stromstad, 1923 


Nu era pentru prima dată când Agnes ieșea pe furiș din casă. 
Era atât de simplu. Doar deschidea fereastra, se cățăra pe 
acoperiș, apoi o lua în jos, pe copacul a cărui coroană deasă se 
afla exact lângă casă. Era floare la ureche. Insă după ce se 
gândi bine, hotări să nu poarte rochie, ceea ce ar fi făcut dificil 
cățăratul în copaci. În schimb, optase pentru o pereche de 
pantaloni strâmţi, care să-i evidentieze șoldurile. 

Se simti ca mânată de un val gigantic, căruia nici nu dorea, 
nici nu putea să-i reziste. Era atât înfricoșător, cât și plăcut să 
nutrească sentimente așa de puternice față de cineva și realiză 
că pasiunile trecătoare pe care le luase în serios pe vremuri nu 
fuseseră decât fleacuri. Ceea ce simțea în momentul acela 
reprezentau trăirile unei femei mature și erau mult mai 
puternice decât și-ar fi putut vreodată închipui. De-a lungul 
nenumăratelor ceasuri pe care, începând cu dimineața aceea, le 
petrecuse cugetând, ea fusese, uneori, destul de ageră încât să 
priceapă că văpaia din pieptul său era datorată în mare parte 
năzuinței pentru fructul oprit. Chiar și așa, sentimentul era de 
netăgăduit, iar fetei nu îi stătea în fire să-și refuze vreun lucru. 
Nu intenționa să înceapă să o facă în momentul acela, cu toate 
că nu avea un plan concret. Avea doar conștientizarea obiectului 
dorit și a faptului că îl voia chiar atunci. Consecințele nu erau 
ceva de care să fi ținut vreodată cont și, în definitiv, lucrurile 
avuseseră întotdeauna tendința de a se rezolva în favoarea ei, 
așa că de ce nu ar fi făcut-o și de data respectivă? 

Nici măcar nu luase în considerare gândul că poate Anders nu 
o dorea. Nu întâlnise până atunci vreun bărbat care să fi rămas 
indiferent în fata ei. Bărbații erau precum merele într-un pom, 
iar ea nu trebuia decât să întindă mâna și să-i culeagă, deși 
înclina să admită că probabil mărul acela avea să prezinte un 
risc mai mare decât celelalte. Sărutase bărbați însurați, fără ca 
tatăl ei să știe, iar de câteva ori mersese și mai departe, însă cu 
toții fuseseră mai puțin periculoși decât bărbatul pe care urma 
să-l întâlnească. Măcar ei făcuseră parte din aceeași clasă 
socială cu ea. Cu toate că s-ar fi iscat, probabil, un scandal dacă 
ar fi ieșit la iveală legăturile cu vreunul dintre ei, aceste 

chestiuni ar fi fost privite cu o oarecare indulgență. Dar un om 
din clasa muncitoare! Un cioplitor în piatră. Nici că ar fi îndrăznit 
cineva să aibă asemenea gânduri. Pur și simplu, nu le-ar fi putut 
trece prin minte. 

Insă ea se săturase de bărbații de rangul său. Fără coloană 
vertebrală, palizi, cu strângeri puhave de mână și cu voci 
ascuțite. Niciunul dintre ei nu era bărbat precum cel pe care 
urma să-l întâlnească. Se înfioră când îşi aminti senzația mâinii 
lui aspre. 

Nu fusese ușor să afle unde locuia, fără a trezi suspiciuni. Dar 
o privire fugară asupra fluturașilor de salariu, într-un moment 
când nu o vedea nimeni, îi oferise adresa, apoi, uitându-se pe la 
geamuri, ea reușise să își dea seama în ce cameră stătea. 

Prima pietricică nu produse nicio reactie, iar fata aşteptă o 
clipă, de teamă să n-o trezească pe bătrâna proprietăreasă. Însă 
nimeni nu mișcă în casa aceea. Se opri pentru a se aranja în 
lumina diafană a lunii. Alesese haine simple, închise la culoare, 
spre a nu scoate în evidență diferența lor de statut social. Tot 
din același motiv, își împletise părul și îl strânsese în vârful 
capului, într-una din acele coafuri simple, atât de comune 
printre femeile din clasa muncitoare. Mulțumită de rezultat, 
culese o nouă pietricică de pe potecă și o zvărli în geam. De 
data aceea, văzu o umbră mișcându-se înăuntru, iar inima îi sări 
din piept. Euforia vânătorii îi pompă adrenalină în corp, iar 
Agnes își simti obrajii îmbujorându-se. Când el deschise, confuz, 
fereastra, fata se furișă în spatele tufei de liliac ce acoperea 
parțial geamul și inspiră profund. vânătoarea începuse. 

Capitolul 6 


Patrik părăsi biroul lui Mellberg cu inima grea și cu pasul 
așijderea. Ce mai neghiob! Acela fu gândul care-i veni imediat în 
minte. Înţelesese destul de bine că Ernst îi fusese băgat pe gât 
de către comisar din simplă ură. Dacă n-ar fi fost atât de tragică, 
situaţia aproape că s-ar fi putut cataloga drept una comică. Cât 
de stupid putea să fie! 

Patrik intră în biroul lui Martin, cu un limbaj corporal ce 
semnala faptul că lucrurile nu merseseră conform așteptărilor. 

— Ce-a zis? întrebă Martin, cu o presimţire sumbră în voce. 

— Din nefericire, nu se poate lipsi de tine. Trebuie să lucrezi 
în continuare la un știu ce furturi de mașini. Dar se pare că nu-l 
deranjează defel să se lipsească de Ernst. 

— Glumești, spuse Martin pe un ton scăzut, având în vedere 
că Patrik nu închisese ușa în urma sa. Tu și Lundgren o să lucraţi 
împreună? 

Patrik dădu mohorât din cap. 

— Așa s-ar părea. Dacă l-am cunoaște pe criminal, i-am putea 
trimite o telegramă, să-l felicităm. Ancheta asta se va duce de 
râpă dacă nu-l voi putea ţine pe Ernst cât mai departe cu 
putinţă. 

— Ah, la naiba! zise Martin, iar Patrik nu putu decât să-i dea 
dreptate. 

După o clipă de tăcere, se lovi cu palmele peste pulpe și se 
ridică în picioare, încercând să-și adune puţin entuziasm. 

— Bănuiesc că n-am ce face, decât să mă apuc de treabă. 

— Cu ce intenţionai să începi? 

— Păi, primul lucru va fi să-i informăm pe părinţii fetei cu 
privire la ultimele noutăţi și să încercăm, precaut, să punem 
câteva întrebări. 

— ÎI iei și pe Ernst cu tine? spuse Martin sceptic. 

— Nu, cred că voi încerca să mă furișez de unul singur. Să 
sperăm că voi putea aștepta până mai târziu pentru a-l informa 
de schimbarea îndatoririlor sale. 

Dar odată ieșit pe coridor, el realiză că Mellberg îi încurcase 
planurile. 

— Hedström! îl zgârie pe urechi vocea plângăcioasă și 
stridentă a lui Ernst. 

Pentru un moment, lui Patrik îi trecu prin minte să fugă înapoi 
în biroul lui Martin și să se ascundă, însă rezistă acelui impuls 
copilăresc. Măcar o persoană din acea nou-formată echipă de 
poliţie avea să fie nevoită să se comporte ca un adult. 

— Aici! : 

Îi făcu semn lui Lundgren, care se îndreptă spre el. Înalt și 
slab, și cu o veșnică expresie țâfnoasă pe faţă, Ernst nu era 
placut la vedere. Era bun la două lucruri: lingușeala și mofturile. 
Nu avea nici temperamentul, nici abilitatea pentru munca 
obișnuită de poliţie. lar după incidentul de cu o vară în urmă, 
Patrik își considera colegul de-a dreptul periculos din cauza 
nesăbuinței și a dorinţei sale de a epata. lar acum era nevoit să 
îl aibă drept coleg pe Lundgren. Oftând adânc, el merse în 
întâmpinarea acestuia. 

— Tocmai am vorbit cu Mellberg. A zis că fata a fost ucisă și 
că noi vom conduce ancheta împreună. 

Patrik păru iritat. Speră cu sinceritate ca Mellberg să nu fi 
decis a-i submina pe la spate autoritatea. 

— Cred că Mellberg a spus că eu voi conduce ancheta, iar tu 
vei lucra alături de mine. Nu-i așa? zise Patrik, cu dulceaţă în 
glas. 

Lundgren privi în jos, însă nu destul de rapid încât colegul să-i 
rateze fulgerătoarea licărire de ură din priviri. Riscul pe care și-l 
asumase Patrik păru să fi dat roade. 

— Da, bănuiesc că așa e, grăi Ernst, supărat. Ei bine, cu ce 
începem, șefule? 

Rosti ultimul cuvânt cu un profund dispreț, iar Patrik încleștă 
pumnii, frustrat. După cinci minute de parteneriat, îi venea deja 
să-i sară la beregată individului. 

— Hai, să mergem în biroul meu. 

ÎI conduse și se așeză la birou. Ernst luă loc pe scaunul pentru 
vizitatori, întinzându-și picioarele lungi. 

Zece minute mai târziu, colegul fusese pus la curent cu toate 
informaţiile, iar cei doi își luară jachetele, pentru a merge spre 
casa unde locuiau părinţii Sarei. 

Drumul cu mașina spre Fjällbacka avu loc într-o tăcere 
deplină. Niciunul nu avea ceva de spus celuilalt. Când urcară 
dealul și virară spre aleea privată a familiei, Patrik recunoscu 

landoul ce stătea afară. Primul său gând fu: „La naiba!” Dar își 
revizui imediat reacţia. Prezenţa Ericăi putea fi bună pentru 
familie. Cel puţin, pentru Charlotte. Pentru ea își făcea grijile 
cele mai mari; nu știa cum avea să reacționeze la auzul știrilor 
pe care i le aduceau. Oamenii se comportau atât de diferit. 
Întâlnise chiar rude care consideraseră că era mai bine că 
persoana dragă fusese ucisă și că moartea acesteia nu fusese 
accidentală. Aveau pe cine da vina și își puteau îndrepta furia 
spre un punct concret. Însă nu știa dacă părinţii Sarei urmau să 
reacționeze la fel. 

Cu Ernst suflându-i în ceafă, Patrik merse până la ușa 
principală și bătu cu precauţie. Deschise mama lui Charlotte, iar 
el îi putu observa tulburarea. Faţa îi era îmbujorată, iar ochii 
aveau o licărire oțelită ce-l făcu pe Patrik să spere că nu avea să 
o calce vreodată pe coadă. 

Când îl recunoscu pe Patrik, ea făcu un efort vădit de a se 
controla și adoptă, în schimb, o expresie întrebătoare. 

— Poliţia? spuse ea, dându-se la o parte, spre a le permite să 
intre. 

Patrik tocmai se pregătea să-și prezinte colegul, când Ernst 
zise: 

— Ne-am cunoscut. 

Făcu semn cu capul spre Lilian, care îl salută, la rându-i, din 
priviri. 

Ca să vezi, gândi Patrik. Bineînţeles că, având în vedere 
numărul de reclamaţii ce zburau între Lilian și vecinul de alături, 
majoritatea celor de la secţia de poliţie o cunoscuseră deja. In 
ziua aceea însă, erau acolo cu o chestiune mult mai serioasă 
decât disputele meschine între vecini. 

— Putem intra o secundă? întrebă Patrik. 

Lilian aprobă și îi conduse înspre bucătărie, unde Niclas era 
așezat la masă. Acesta avea, la rândul lui, înflăcărarea mâniei în 
obraji. Patrik se uită după Charlotte și Erica. Niclas observă și 
spuse: 

— Erica o ajută pe Charlotte la duș. 

— Cum se simte Charlotte? întrebă Patrik, în vreme ce Lilian 
le turnă cafea lui și colegului său, punându-le dinainte ceștile, 
pe masa din bucătărie. 

— A fost complet pe altă lume. Însă vizita Ericăi a făcut 
minuni. E pentru prima oară de la... incident când Charlotte a 

fost în stare să se ridice, să facă un duș și să-și schimbe hainele, 
spuse el ezitând. 

înăuntrul lui Patrik se dădea o luptă. Să vorbească separat cu 
Niclas și Lilian și să o roage pe Erica să-i dea ea veștile lui 
Charlotte, sau era aceasta destul de puternică să li se alăture? 
Se hotărî asupra ultimei opţiuni. Dacă se pusese pe picioare și 
avea, de asemenea, susţinerea familiei, atunci ar fi trebuit ca 
lucrurile să meargă bine. Și, în definitiv, Niclas era doctor. 

— De ce anume vă aflați aici? spuse confuz Niclas, aruncând o 
privire întrebătoare întâi lui Ernst, apoi lui Patrik. 

— Cred că ar trebui să așteptăm până când ni se poate 
alătura și Charlotte. 

Atât Lilian, cât și Niclas părură mulţumiţi să aștepte, însă își 
aruncară o privire misterioasă, pripită. Cinci minute trecură în 
liniște. Având în vedere circumstanțele, taifasul ar fi părut 
nelalocul său. 

Patrik se uită prin bucătărie. Era destul de plăcută, însă în 
mod evident reprezenta domeniul unei persoane cu un 
comportament  obsesiv-compulsiv. Toate  străluceau de 
curățenie și erau aranjate în șiruri drepte. Un pic diferită de 
bucătăria lui și a Ericăi, unde, cel mai adesea, domnea un haos 
total în chiuvetă, în vreme ce coșul de gunoi dădea pe-afară de 
ambalajele mâncărurilor semipreparate ce se puteau încălzi la 
microunde. Apoi auzi o ușă deschizându-se și apăru Erica, 
ținând-o cu o mână pe Maia, care dormea. Lângă ea stătea 
Charlotte, proaspăt ieșită de sub duș. Privirea uimită de pe faţa 
Ericăi se transformă rapid într-una îngrijorată și își trecu mâna 
cealaltă pe sub cotul lui Charlotte, îndrumându-și prietena spre 
un scaun din bucătărie. Patrik nu știa cum arătase Charlotte 
înainte de duș, însă în momentul acela ea căpătase puţină 
culoare în obraji, iar ochii îi erau limpezi și vioi. 

— Ce faceţi aici? întrebă Charlotte cu o voce încă răgușită 
după câteva zile petrecute alternând între ţipete și tăcere. 

Îl privi pe Niclas, care dădu din umeri pentru a indica faptul că 
nici el nu știa. 

— Am vrut să te așteptăm înainte să... 

Căutând cel mai bun mod de a exprima ce avea de zis, Patrik 
își găsea cu greu cuvintele. Din fericire, Ernst tăcu din gură și-l 
lăsă pe el să trateze cu situaţia respectivă. 

— Am primit noi informaţii cu privire la decesul Sarei. 

— Aţi mai aflat ceva legat de accident? Ce anume? spuse 
nerăbdătoare Lilian. 

— Se pare că nu a fost un accident. 

— Ce vreţi să spuneţi? De ce n-ar părea un accident? zise 
Niclas, cu o frustrare evidentă. 

— N-a fost deloc un accident. Sara a fost ucisă. 

— Ucisă? Cum adică? Doar s-a înecat, nu-i așa? 

Charlotte păru confuză și Erica o apucă de mână. Maia încă 
dormea în braţele Ericăi, fără a fi conștientă de ce se petrecea 
în jurul ei. 

— S-a înecat, dar nu în mare. Medicul legist nu i-a găsit apă 
sărată în plămâni, după cum s-ar fi așteptat. Era apă de baie, 
pare-se că dintr-o cadă. 

Tăcerea din jurul mesei părea explozivă. Patrik o privi cu 
îngrijorare pe Charlotte, iar Erica, vădit alarmată, își fixă ochii 
mari asupra chipului soțului său. 

Patrik realiză că familia era în stare de șoc și începu să pună 
cu precauţie întrebări, pentru a-i aduce înapoi la realitate. 
Consideră că reprezenta abordarea cea mai bună în momentul 
respectiv. Sau, cel puţin, așa spera. In orice caz, aceea era 
meseria lui, și atât de dragul Sarei, cât și al familiei sale, trebuia 
să meargă mai departe cu interogatoriul. 

— Așadar, va trebui să parcurgem în detaliu și cronologic tot 
ce a făcut Sara în dimineaţa respectivă. Cine a văzut-o ultimul? 

— Eu, spuse Lilian. Eu am văzut-o ultima. Charlotte se 
odihnea la subsol, iar Niclas plecase la muncă, așa că eu mă 
ocupam de Sara pentru o vreme. La puţin timp după ora nouă, a 
zis că se duce până acasă la Frida. Și-a pus haina și a ieșit. Mi-a 
făcut cu mâna când a plecat, zise Lilian, pe un ton searbăd, 
mecanic. 

— „Puțin timp după ora nouă”? Aţi putea fi mai explicită? Era 
nouă și douăzeci? Nouă și cinci? Cât de aproape de ora nouă 
era? Va trebui luat în considerare fiecare minut, spuse Patrik. 

Lilian se gândi bine. 

— Cred că nouă și zece. Însă nu pot spune cu siguranţă. 

— În regulă, vom verifica dacă vreunii dintre vecini au văzut 
ceva, ca să putem confirma ora. 

Făcu o însemnare în carnețel, apoi continuă: 

— După aceea nu a mai văzut-o nimeni? 

Clătinară din cap. 

Brusc, Ernst întrebă: 

— Așadar, voi, ceilalţi, ce făceaţi între timp? 

Patrik se schimonosi, blestemând în sinea lui tehnica de 
anchetare mai puţin sensibilă a colegului său. 

— Ce vrea să spună Ernst e că procedurile de rutină ne obligă 
să vă întrebăm același lucru atât pe tine, Niclas, cât și pe tine, 
Charlotte. După cum am zis, e doar o chestiune de rutină, doar 
pentru a vă exclude cât mai rapid posibil de pe lista suspecților. 

Incercarea de a ameliora impactul întrebării colegului său 
păru a funcţiona. Atât Niclas, cât și Charlotte răspunseră fără a 
da semne prea mari de frământare, lăsând impresia că-i 
acceptaseră explicaţia lui Patrik la incomoda întrebare. 

— Eu eram la clinică, spuse Niclas. Încep munca la opt. 

— Și tu, Charlotte? întrebă Patrik. 

— După cum a zis și mama, eu mă întinsesem la subsol, 
pentru a mă odihni. Avusesem o migrenă, replică ea, cu o voce 
surprinsă, de parcă ar fi șocat-o faptul că în urmă cu câteva zile, 
aceea ar fi putut părea o problemă atât de mare în viaţa ei. 

— Și Stig era acasă. Se odihnea la etaj. E la pat de vreo două 
săptămâni, explică Lilian. 

Dădea senzaţia că o iritase îndrăzneala lui Patrik și a lui Ernst 
de a pune întrebări cu privire la activităţile familiei sale. 

— A, da, Stig, la un moment dat va trebui să vorbim și cu el, 
însă mai poate aștepta, spuse Patrik, care trebuia să recunoască 
faptul că uitase complet de soțul lui Lilian. 

Urmă o tăcere lungă. Dintr-o altă cameră se auzi ţipătul unui 
copil, iar Lilian se ridică pentru a-l aduce pe Albin. La fel ca Maia, 
acesta dormise, în ciuda întregii harababuri. Atunci când Lilian îl 
aduse în bucătărie, el încă părea pe jumătate adormit și avea 
expresia lui obișnuită. Femeia se așeză din nou pe scaunul său, 
lăsându-și nepotul să se joace cu lănţișorul de aur pe care ea îl 
purta la gât. 

Ernst trase aer în piept și păru gata să mai pună noi întrebări, 
însă o privire de avertizare din partea lui Patrik îl făcu să se 
oprească. In locul lui, continuă cu precauţie colegul. 

— Vă vine în minte cineva care credeţi că ar fi vrut să-i facă 
rău Sarei? 

Charlotte îi aruncă o privire neîncrezătoare și spuse cu un glas 
ragușit: 

— Cine să vrea să-i facă rău Sarei? Avea doar șapte ani. 

Vocea i se frânse, însă făcu un efort vădit de a se controla. 

— Așadar, nimănui nu îi trece prin minte vreun motiv? Nimeni 
care să vă vrea răul, nimic de genul acesta? 

Ultima întrebare o determină pe Lilian să ia cuvântul. Petele 
roșii de mânie pe care le avea pe faţă la venirea lor apărură din 
nou. 

— Cineva care să ne vrea răul? Ba bine că nu. Există o singură 
persoană care se potrivește acestei descrieri, vecinul nostru, 
Kaj. Ne urăște familia și a făcut tot posibilul să ne facă viaţa un 
calvar timp de ani întregi! 

— Nu fi absurdă, mamă, spuse Charlotte. Tu și Kaj vă certați 
între voi de ani întregi, dar de ce-ar vrea să-i facă rău Sarei? 

— Omul ăla e în stare de orice. E un psihopat, ţin să vă spun. 
Și aruncaţi o privire mai atentă la fiul lui, Morgan. Nu e întreg la 
cap, iar oamenii de genul ăla sunt capabili de orice. Uitaţi-vă 
doar la toţi nebunii cărora li s-a dat drumul pe străzi, uitaţi-vă 
ce-au făcut. Dacă cineva ar avea cât de cât minte, băiatul ăla s- 
ar afla după gratii! 

Niclas îi atinse braţul, spre a o calma, însă nu avu niciun 
efect. Albin scânci, la auzul tonului lor. 

— Kaj mă urăște, din simplul motiv că a găsit într-un final pe 
cineva care îndrăznește să-l contrazică. Se crede mare șmecher 
doar pentru că a fost managerul unei companii și a avut bani 
grămadă. De-aia el și nevastă-sa se pot muta aici și toți oamenii 
din oraș îi tratează ca pe niște capete încoronate. E complet 
nesăbuit, așa că nu aș exclude nimic. 

— Potolește-te, mamă! 

Vocea lui Charlotte căpătă o severitate nouă, iar femeia își 
privi sfidător mama. 

— Nu te da în stambă. 

_ Izbucnirea fiicei sale o făcu pe Lilian să se oprească din vorbit. 
Işi încleștă, mânioasă, fălcile, însă nu îndrăzni să o contrazică. 

— Așadar - ezită Patrik, puţin șocat de remarcile vehemente 
ale lui Lilian - în afară de vecinul dumneavoastră, nu vă vine în 
minte nimeni care să aibă ceva împotriva familiei? 

Dădură cu toţii din cap. Patrik își închise carnețelul. 

— Ei bine, atunci nu mai avem întrebări pentru moment. Încă 
o dată vreau să spun cât de mult regret pierderea 
dumneavoastră. 

Niclas încuviinţă din cap și se ridică pentru a-i conduce pe 
polițiști spre ieșire. Patrik se întoarse către Erica. 

— Rămâi sau vrei să te duc acasă? 

Cu privirea aţintită asupra lui Charlotte, Erica răspunse: 

— Voi mai sta aici pentru o vreme. 

Afară, în faţa ușii, Patrik se opri pentru a trage adânc aer în 
piept. 

e 

Stig auzi la parter voci înălțându-se și coborând. Se întrebă 
cine venise în vizită. Ca de obicei, nimeni nu se obosise să-l 
pună la curent cu evenimentele. Dar poate că era mai bine așa. 
Sincer să fie, nu știa dacă ar fi fost în stare să îndure toate 
detaliile cu privire la cele întâmplate. Într-un fel, era mai plăcut 
să stea în pat acolo, în coconul său privat, lăsându-și mintea să 
proceseze în pace și liniște toate sentimentele provocate de 
moartea Sarei. Într-un mod straniu, boala îi ușura felul în care 
suporta necazul. Durerea fizică îi asalta mereu conștiința, 
alungând puţin chinurile sufletești. 

Cu un efort, Stig se întoarse în pat, fixându-și privirea asupra 
peretelui. O iubise pe fetiță ca pe propria-i nepoată. Bineînţeles, 
observase că aceasta putea fi dificilă și capricioasă, însă 
niciodată atunci când urca la etaj, să-l vadă pe el. Era ca și cum 
ar fi simţit instinctiv gravitatea bolii ce-i devasta trupul. Dăduse 
dovadă de respect atât faţă de el, cât și de suferinţa lui. Era, 
probabil, singura care cunoștea starea cumplită în care se afla 
Stig. Față de ceilalţi, el depusese toate eforturile pentru a nu 
arăta cât de mult suferă. Atât tatăl, cât și bunicul său sfârșiseră 
de-o moarte abjectă și înjositoare, într-o cameră aglomerată de 
spital, soartă pe care intenţiona să o evite cu orice preț. Așa că, 
în faţa lui Lilian și a lui Niclas, reușise întotdeauna să-și adune 
ultimele rezerve de energie și să clădească o fațadă relativ 
stăpânită. lar boala părea să-l ajute să rămână departe de 
spital. La intervale de timp, el se refăcea, simțindu-se probabil 
un pic mai slăbit decât în mod normal, dar pe deplin capabil de 
a funcţiona în împrejurări de zi cu zi. Insă de fiecare dată se 
îmbolnăvea la loc și ajungea înapoi în pat, pentru alte câteva 
săptămâni. Niclas începuse să devină din ce în ce mai îngrijorat, 
dar slavă Domnului, Lilian reușise până atunci să-l convingă că 
era mai bine ca Stig să rămână acasă. 

Soţia sa era un adevărat dar de la Dumnezeu. Bineînţeles că 
avuseseră partea lor de conflicte de-a lungul celor peste șase 
ani de când erau căsătoriţi, iar uneori ea putea fi o femeie 
extrem de dură, însă latura sa cea mai frumoasă și mai tandră 
părea a ieși la iveală atunci când îi purta lui de grijă. De când se 
îmbolnăvise, trăiseră într-o relaţie cum nu se putea mai 
simbiotică. Ei îi plăcea să aibă grijă de el, iar lui îi plăcea ca ea 
să o facă. Îi venea greu să-și imagineze că fuseseră la un pas 
de-a o lua pe căi separate. Dintotdeauna își spusese că nu 
exista vreun lucru într-atât de rău încât să nu aducă după sine și 
un pic de bine. Însă aceasta se întâmpla înainte ca ei să fie loviți 
de nenorocirea cea mai cumplită cu putinţă. Nu putea afla 
niciun lucru bun în ea. 

Fetița înţelesese în ce stare se afla. Mâna catifelată cu care-i 
atinsese obrazul lăsase în urmă-i o căldură pe care încă o putea 
simţi. Obișnuia să stea pe marginea patului și să-i povestească 
tot ce se întâmplase în ziua respectivă, iar el dădea din cap și 
asculta, absorbit. O trata ca pe un egal, nu ca pe un copil. Ea 
apreciase asta. 

Era de neconceput faptul că nu mai era. 

Închise ochii și se lăsă purtat de un nou val puternic de 
durere. 

Stromstad, 1923 


Era o toamnă stranie. Anders nu se mai simţise niciodată așa 
de extenuat și, cu toate acestea, atât de plin de energie. Agnes 
părea a-i insufla forțe noi, iar el se întreba uneori cum de reușise 
să-și mențină trupul în stare de funcționare, înainte ca fata să 
apară în viata lui. 

După acea primă seară, când ea își luase inima-n dinţi și 
venise la fereastra lui, întreaga sa existență se transformase. In 
zilele acelea, soarele răsărea doar la venirea lui Agnes și apunea 
odată ce îşi luau rămas-bun. În prima lună se abordaseră cu 
precauție. Ea era foarte sfioasă și tăcută, iar pe el încă îl uimea 
faptul că fata îndrăznise să facă primul pas. Nu-i stătea în 
caracter să fie așa directă, iar gândul că, de dragul lui, ea se 
abătuse într-atât de la principiile sale îl făcea să se simtă 
învăluit de toropeală. 

Ar fi recunoscut de bunăvoie că la început ezitase. Detectase 
probleme la orizont și nu putea distinge decât imposibilitatea 
situației. Cu toate acestea, sentimentul din adâncul său era atât 
de trainic, încât reușise cumva să se convingă de faptul că totul 
avea să se termine cu bine. lar ea deborda de încredere. Când 
fata îşi rezema capul de umărul său, iar măna-i poposea într-a 
lui, el avea senzația că putea să mute munții din loc pentru ea. 

Nu existau multe clipe în care să se poată întâlni. El ajungea 
acasă de la carieră abia seara târziu, apoi era nevoit să se 
trezească dis-de-dimineață pentru a merge din nou la muncă. 
Dar ea găsea mereu o cale și el o iubea pentru asta. Făcuseră 
multe plimbări pe la marginea orașului, la adăpostul 
întunericului și, în ciuda frigului aspru al toamnei, găsiseră de 
fiecare dată câte un locșor uscat, unde să poată stea și să se 
sărute. Până ca mâinile să înceapă a le fugi pe sub haine, 
înaintase deja mult în luna noiembrie, iar ei știură că ajunseseră 
la o răscruce. 

El aduse prudent în discuţie subiectul viitorului. Nu voia ca 
fata să dea de necazuri, o iubea mult prea mult, însă în același 
timp, trupul său îl mâna să aleagă făgașul ce avea să ducă la 
uniunea lor. Cu toate acestea, încercările de-a vorbi despre 
chinurile sale fură înăbușite de-un sărut din partea ei. 

— Hai să nu vorbim despre asta, spuse ea, sărutându-l din 
nou. Când vin mâine la tine acasă, să nu ieși afară. In schimb, 
lasă-mă pe mine să intru. 

— Dar cum rămâne cu fereastra? zise el, inainte ca fata să-l 
întrerupă din nou cu un sărut. 

— Sst, spuse ea. Vom fi tăcuți ca doi pești. 

Îi dezmierdă obrazul, apoi continuă: 

— Doi peștișori tăcuți care se iubesc. 

— Dar cum rămâne cu..., zise el în continuare, agitat, dar și 
nerăbdător, în același timp. 

— Nu te mai gândi atât de mult, spuse ea zâmbind. Hai să 
trăim prezentul. Cine știe, mâine am putea fi morți. 

— O, nu, nu vorbi așa, zise el, trăgând-o mai aproape. 

Fata avea dreptate. El gândea prea mult. 

Capitolul 7 


— Probabil c-ar fi bine să terminăm odată și cu asta, oftă 
Patrik. 

— Nu văd rostul, bombăni Ernst. Lilian și Kaj se ceartă de ani 
de zile, însă îmi vine greu să cred că era un motiv destul de bun 
pentru a o ucide pe fată. 

Patrik fu luat prin surprindere. 

— Pari să îi știi. Am avut aceeași senzaţie și atunci când Lilian 
ne-a deschis ușa. 

— ÎI cunosc doar pe Kaj, afirmă ursuz Ernst. Câţiva dintre noi 
ăștia mai bătrâni ne întâlnim uneori la o partidă de cărți. 

Patrik se încruntă. 

— E nevoie să-mi fac griji? Sincer să fiu, nici măcar nu sunt 
sigur că ar trebui să faci parte din anchetă, având în vedere 
circumstanţele. 

— Aiureli, spuse Ernst pe-un ton acru. Dacă vreo obiecţie 
minoră ne-ar împiedica să lucrăm la un caz, atunci n-am mai 
putea ancheta nimic. Toţi se cunosc între ei în orașul ăsta, o știi 
la fel de bine ca și mine. lar eu sunt destul de capabil ca să-mi 
păstrez separate munca și viața privată. 

Pe Patrik nu-l satisfăcu prea mult răspunsul, însă știa, de 
asemenea, că Ernst avea dreptate, până într-un anumit punct. 
Orașul era atât de mic, încât toţi aveau legături între ei, așa că 
nu ar fi fost posibil să folosească asta drept scuză pentru 
îndepărtarea unui agent din anchetă. Dacă s-ar fi întâmplat așa 
ceva, s-ar fi datorat prezenței unei relaţii mult mai strânse. 
Păcat, însă. Pentru o clipă, el se înseninase, văzând șansa de-a 
scăpa de Lundgren. 

Mergând unul lângă celălalt, se apropiară de casa alăturată. O 
perdea flutură la geamul de lângă ușă, însă reveni așa de brusc 
la loc, încât nu fură în stare să vadă cine stătuse dindărătul ei. 

Patrik studie casă, „punctul de atracţie”, după cum o numise 
Lilian. O văzuse în fiecare zi, în vreme ce trecuse înainte și-napoi 
cu mașina, în drum spre casă, însă niciodată nu-i acordase 
atenţie. Hotărâse că nu era prea atrăgătoare. Avea un design 
modern, cu multă sticlă și cu unghiuri artificiale. Părea că unui 

arhitect i se dăduse mână liberă, iar Patrik se văzu nevoit să 
admită că Lilian avea dreptate, până într-un punct. Casa era 
perfectă pentru revista Sköna Hem’, dar se potrivea în vechiul 
cartier precum un adolescent la o sindrofie de pensionari. Cine-o 
fi zis că banii și bunul-gust mergeau mână-n mână? Probabil că 
arhitectul orașului fusese orb în ziua în care aprobase proiectul 
de construcţie. 

Patrik se întoarse către colegul său. 

— Cu ce se ocupă Kaj? Având în vedere că e acasă ziua, în 
mijlocul săptămânii? Lilian a zis cum că ar fi un fel de manager. 

— A vândut compania și s-a pensionat anticipat, spuse Ernst, 
al cărui ton era încă arțăgos, deoarece îi fusese pus la îndoială 
profesionalismul. Dar încă mai antrenează echipa de fotbal. De 
fapt, chiar se și pricepe. Ar fi devenit profesionist în tinereţe, dar 
a suferit nu știu ce accident, care a împiedicat asta. Și din nou 
zic, e o pierdere de vreme. Kaj Wiberg e un tip de treabă, iar 
cine zice altfel minte. Totul e, pur și simplu, ridicol. 

Patrik îi ignoră comentariile și continuă să urce treptele 
principale. 

Sunară la ușă, apoi așteptară. Curând auziră pași, iar ușa le fu 
deschisă de un bărbat despre care Patrik presupuse că e Kaj. 
Acesta se însenină la vederea lui Ernst. 

— Bună, Lundgren, cum merge treaba? Nu jucăm cărţi astăzi, 
nu? 

Zâmbetul larg îi pieri brusc atunci când văzu că niciunul nu 
reacţionă. Dădu ochii peste cap. 

— Ce-a mai scornit zgripţuroaica de data asta? 

Îi conduse în sufrageria mare, spațioasă și se așeză greoi într- 
un fotoliu, făcându-le semn să ia loc pe canapea. 

— Nu că nu mi-ar părea rău pentru ce li s-a întâmplat; e o 
adevărată tragedie. Dar e incredibil că are în continuare chef de 
harţă cu noi, chiar și în împrejurările astea. Cred că asta spune 
multe despre ce fel de persoană e. 

Patrik ignoră acest comentariu și îl studie pe bărbatul aflat 
dinainte-i. Era uscăţiv, de înălțime medie, cu fizicul unui ogar și 
cu păr cărunt, tuns scurt. Totuși, avea ceva destul de greu de 
definit - era genul de persoană pe care martorii nu ar fi putut-o 
descrie, în caz că ar fi spart o bancă. 


7 Revistă suedeză de design interior; în traducere, Du/ce casă. 

— Trecem pe la toţi vecinii care ar fi putut vedea ceva. Nu are 
nimic de-a face cu disputele dumneavoastră. 

Dinainte chiar de-a intra, Patrik luase hotărârea să nu spună 
nimic cu privire la acuzaţiile directe făcute de Lilian. 

— Inţeleg, zise Kaj, pe un ton oarecum dezamăgit. 

Dovadă clară a faptului că disputa cu vecina sa devenise un 
element constant și aproape esenţial din viaţa lui. 

— Dar ce-i cu întrebările? continuă el. E tragic faptul că fetița 
s-a înecat, însă poliția nu prea mai are ce să investigheze. Cu 
siguranţă că nu mai aveţi ce face, râse el înfundat, dar își 
schimbă rapid expresia când văzu că lui Patrik nu i se păruse 
deloc amuzantă situaţia. 

Apoi ceva îi deveni clar. 

— Mă înșel cumva? Se zice că fata s-a înecat, dar știți cum 
vorbește lumea. Dacă poliţia umblă să pună întrebări, asta nu 
poate însemna decât o cauză diferită a morţii. Am sau n-am 
dreptate? spuse el entuziasmat. 

Patrik îi aruncă o privire dezgustată. Ce-aveau oamenii? Cum 
de puteau considera moartea unei fetițe drept un lucru 
captivant? Nu mai exista pic de bun-simt? Se forță să păstreze o 
expresie neutră atunci când îi răspunse lui Kaj. 

— Ei bine, e parţial adevărat. Nu pot intra în detalii, dar se 
pare că Sara Klinga a fost ucisă, așa că e de maximă importanţă 
să aflăm tot ce-a făcut în ziua respectivă. 

— Ucisă, rosti Kaj. Ce îngrozitor! 

Expresia îi era compătimitoare, însă Patrik putea simţi, mai 
degrabă decât putea vedea, că înduioșarea nu avea rădăcini 
prea adânci. 

Fu nevoit să-și reprime dorința de a-l pălmui pe Kaj. 
Compătimirea prefăcută a acestuia i se părea odioasă, dar nu 
spuse decât: 

— După cum am zis, nu pot intra în detalii, însă dacă aţi 
văzut-o pe Sara luni dimineaţă, e important să aflăm unde și 
când. Pe cât de exact vă amintiţi. 

Kaj se încruntă, gânditor. 

— la să văd, luni. Da, am zărit-o cândva în dimineața 
respectivă, însă nu pot spune cu exactitate când. A ieșit din 
casă și a tulit-o. Copilul ăla nu putea niciodată să meargă ca tot 
omul, sărea mereu în sus și-n jos, ca o minge de cauciuc dată 
naibii. 

— Ai văzut în ce direcţie s-a îndreptat? spuse Ernst, vorbind 
pentru prima dată de când veniseră. Kaj îl privi amuzat; 
pesemne că-i părea hazliu să-și vadă tovarășul de cărți în rolul 
său profesional. _ 

— Nu, doar am văzut-o mergând în jos, pe alee. Inainte să 
țopăie mai departe, s-a întors și a făcut cuiva cu mâna, însă n- 
am văzut în ce direcţie a luat-o. 

— Și nu vă aduceţi aminte cât era ceasul? întrebă Patrik. 

— Nu prea, trebuie să fi fost în jur de nouă. Imi pare rău, nu 
pot fi mai precis. 

Patrik ezită pentru o clipă, înainte să continue. 

— Înţeleg că dumneavoastră și Lilian Florin nu sunteţi în cele 
mai bune relații. 

Kaj pufni iritat. 

— Da, puteţi spune asta, cu siguranță. Probabil că nimeni nu 
ar putea rămâne în „bune relaţii” cu scorpia aia. 

— Există vreun motiv special pentru acest... antagonism? 
întrebă Patrik, căutând cuvântul potrivit. 

— Nu că ar fi nevoie de vreun motiv special pentru a te certa 
cu Lilian Florin, dar întâmplarea face ca eu să am chiar o scuză 
bună. Necazurile au început de îndată ce am cumpărat terenul 
și ne-am pregătit să construim o casă aici. A avut obiecţii cu 
privire la design și a făcut tot ce i-a stat în putere pentru a opri 
construcția. A ațâțat bine la proteste, trebuie să recunosc. 

Râse pe înfundate. 

— Proteste în Fjällbacka. la uitaţi-vă ce mai tremur! 

Kaj deschise larg ochii și se prefăcu a-i fi teamă, apoi izbucni 
în râs. După aceea, se reculese și continuă: 

— Ei bine, firește că am reușit să-i punem capac, deși ne-a 
costat și timp, și bani. Insă de atunci, se ţin una după alta. Și 
sunt sigur că știți până unde e în stare să meargă. Pur și simplu, 
a fost un calvar în toţi acești ani. 

Se lăsă pe spate și stătu picior peste picior. 

— N-aţi fi putut vinde casa și să vă mutaţi în altă parte? rosti 
cu precauţie Patrik, însă întrebarea aprinse o scânteie în privirea 
lui Kaj. 

— Să ne mutăm? N-ai să vezi așa ceva! Nu i-aș da niciodată 
satisfacția. Dacă ar fi vorba să se mute cineva, aceea ar trebui 
să fie ea. Acum aștept vești de la Curtea de Apel. 

— Curtea de Apel? întrebă Patrik. 

— Au construit un balcon fără a consulta întâi Codul 
Construcţiilor, așa că e ilegal. Va trebui dărâmat de îndată ce 
apare verdictul. Asta se va întâmpla cât de curând, și abia 
aștept să-i văd figura lui Lilian, se împăună Kaj. 

— Nu credeţi că momentan au griji mai mari decât existența 
sau nonexistenţa unui balcon? nu se putu abține Patrik din a 
strecura o replică. 

Faţa lui Kaj se întunecă. 

— Bineînţeles că nu sunt insensibil la tragedia lor, dar unde-i 
lege nu-i tocmeală. lar acele chestiuni nu au nicio treabă cu 
justiția, adăugă el, căutând din priviri sprijinul lui Ernst. 

Acesta încuviinţă din cap, oferindu-i lui Patrik un nou motiv de 
îngrijorare în legătură cu potrivirea sa în ancheta respectivă. 
Existau deja destule lucruri care să-i provoace neliniște, chiar și 
înainte de-a se dovedi că Ernst era prieten cu una dintre 
persoanele de pe lista celor ce trebuiau intervievaţi. 

Fură nevoiţi să se despartă pentru a acoperi toate casele din 
vecinătate. Ernst bombăni în vreme ce-și târî picioarele, prin 
vântul aspru. Trupul său înalt părea a sta destul de bine în calea 
vântului, iar subţirimea lui îl făcea să se legene înainte și-napoi, 
în încercarea de a-și păstra echilibrul. Din fundul gurii, el simţi 
gust de fiere. Era din nou obligat să primească ordine de la un 
puști mucos, care avea pe jumătate vârsta lui. Pentru Ernst 
reprezenta un mister. Cum se făcea că anii săi de experienţă și 
competență erau mereu trecuţi cu vederea? Singura explicaţie 
ce-i venea în minte era existenţa unei conspirații. Motivul sau 
capul răutăţilor îi erau puţin neclare, însă asta nu îl deranja. Din 
câte se părea, el era privit drept o ameninţare tocmai din cauza 
virtuţilor pe care era conștient că le poseda. 

Bătutul pe la uși era teribil de plictisitor și ar fi preferat să fie 
înăuntru, la căldură. În plus, oamenii nu aveau nimic util de zis. 
Nimeni nu o văzuse pe fetiță în dimineaţa aceea, iar lumea nu 
putea decât să comenteze asupra gravităţii situației. lar Ernst se 
vedea nevoit să le dea dreptate. Avusese noroc că nu fusese 
niciodată destul de nătâng încât să aibă copii. Considera, de 
asemenea, că reușise să păstreze distanţa și faţă de femei, 
reprimând în mod eficient adevărul că de fapt acestea nu se 
arătaseră prea interesate de el. 

Se uită în treacăt spre Hedström, care se ocupa de casele 
aflate la dreapta de familia Florin. Uneori îl rodea să-i tragă un 

pumn în nas colegului său. Observase privirea lui Hedström 
când acesta fusese nevoit să-l ia după el în dimineaţa aceea. De 
fapt, asta îi dăduse lui Ernst un scurt moment de satisfacţie. 
Altminteri, Hedstrom și Molin, fiind prieteni la cataramă, refuzau 
să asculte de colegii mai în vârstă, precum el și Gösta. Ei bine, 
probabil că Gösta nu reprezenta cel mai bun exemplu de poliţist, 
fu nevoit să admită Ernst, însă mulţii ani petrecuţi în poliţie 
cereau respect. Și nu era de mirare că în situaţia curentă, el își 
pierduse interesul față de slujba sa. Gândindu-se mai bine la 
asta, Ernst concluzionă că probabil era vina tinerilor polițiști 
pentru faptul că nu avea chef de muncă și făcea tot posibilul să 
se furișeze în pauze. Era un gând încurajator. Bineînțeles că vina 
nu îi aparținea lui. Nu că n-ar fi avut sentimente bruște de 
vinovăție din cauza randamentului său neimpresionant de la 
muncă, însă era plăcut că pusese în sfârșit punctul pe i. Esenţa 
problemei, cum s-ar zice. Totul se petrecea din cauza acelor 
puști mucoși. Dintr-odată, viața păru mult, mult mai bună. Bătu 
la ușa următoare. 
a 

Frida își pieptăna grijuliu păpuşa. Era important să arate bine, 
fiindcă se ducea la o petrecere. Masa din fața ei era deja 
aranjată cu cafea și prăjituri. Ceşcuțe din plastic, cu farfurii 
deosebite, de culoare roşie. Fireşte că erau prăjituri imaginare, 
dar păpușile nu puteau mânca din cele reale, așa că nu avea 
vreo importanță. 

Jocul cu păpușile i se păruse mereu prostesc Sarei. Spunea că 
ele nu se mai aflau la vârsta pentru așa ceva. Păpușile erau 
pentru bebeluși, afirmase Sara, dar Frida adora să se joace cu 
ele. Uneori, Sara putea fi atât de obositoare. Trebuia să decidă 
ea mereu. Totul să fie pe placul ei, altminteri s-ar fi îmbufnat și 
ar fi stricat lucruri. Mama se înfuria cumplit când Sara îi 
distrugea lucrurile Fridei. Atunci Sara trebuia să meargă acasă, 
iar mama îi suna pe părinţii acesteia, cu o voce care îi părea 
atât de mânioasă. Însă atunci când Sara se purta frumos cu 
Frida, ea o plăcea mult, așa că dorea în continuare să se joace 
cu ea. Sperând doar ca fata să fie drăguță. 

Nu înțelegea ce se întâmplase cu Sara. Mama îi explicase că 
murise, înecată în mare, dar unde se afla? In Rai, spusese 
Mama, dar Frida stătuse vreme îndelungată cu privirea spre 
ceruri, fără însă a o vedea pe Sara. Era sigură că dacă s-ar fi 

aflat acolo, i-ar fi făcut cu mâna. Și cum nu-i făcuse, trebuia să 
însemne că nu era acolo. Așadar, întrebarea era: unde se afla? 
Nu putea să dispară, pur și simplu, nu? Cum ar fi fost să dispară 
mama așa? Frida se înfioră. Dacă Sara putea dispărea, atunci și 
mămicile puteau dispărea? Iși ţinu strâns la piept păpuşa, 
încercând să îndepărteze gândul urât. 

Mai era ceva care o punea pe gânduri. Mama spusese că 
domnii în vârstă care sunaseră la ușă și le spuseseră despre 
Sara erau polițiști. Frida știa că la poliţie trebuia să spui tot. Nu 
era voie să minţi niciodată. Dar îi făgăduise prietenei sale să nu 
spună nimănui despre bărbatul acela rău. Trebuia să-și ţină 
promisiunea faţă de cineva care nu mai era? Dacă Sara 
dispăruse, atunci n-ar fi aflat că Frida povestise despre omul 
acela bătrân. Dar dacă s-ar fi întors și-ar fi auzit că Frida își 
dăduse drumul la gură? Ar fi fost mai mânioasă ca niciodată. Ba 
chiar ar fi putut începe să zdrobească totul în camera Fridei, 
printre care și păpușa. Frida hotări că era mai bine să nu spună 
nimic despre bărbatul cel rău. 


— Flygare, ai o clipă liberă? 

Patrik avusese grijă să bată la ușa lui Gösta, însă își văzu 
colegul închizând grăbit un joc de golf pe computer. 

— Da, cred că am câteva minute, spuse Gösta posac, mai 
mult decât conștient că Patrik îi surprinsese ocupaţia nu tocmai 
nobilă din timpul orelor de lucru. 

— E în legătură cu fata? continuă el pe un ton mai amabil. Am 
auzit de la Annika cum că n-ar fi fost un accident. De groază, 
spuse el, dând din cap. 

— Da, eu și Ernst tocmai am fost să stăm de vorbă cu familia, 
zise Patrik, luând loc pe scaunul pentru vizitatori. l-am anunţat 
că de acum e ancheta unei crime. Am întrebat toți membrii 
familiei unde se aflau în momentul dispariţiei Sarei și dacă știau 
vreo persoană care ar fi vrut să le facă rău. 

Gosta îi aruncă o privire întrebătoare lui Patrik. 

— Crezi că vreun membru al familiei ar fi putut s-o ucidă? 

— Momentan, nu cred nimic. În orice caz, e important să-i 
eliminăm cât mai curând posibil din anchetă. In același timp, va 
trebui să verificăm dacă există prin zonă indivizi cu infracţiuni 
sexuale. 

— Din câte mi-a spus Annika, am crezut că fetiţa n-a fost 
violată, spuse Gösta. 

— Nu, din câte a văzut medicul legist, nu, însă o fetiţă care a 
fost ucisă... 

Patrik nu își termină propoziţia, dar Gösta înţelese ce voia să 
spună. Existaseră în presă mult prea multe povești cu privire la 
exploatarea copiilor, încât ei să ignore posibilitatea. 

— Pe de altă parte, spre surprinderea mea, am căpătat 
numaidecât un răspuns la întrebarea dacă știau pe cineva care 
ar fi vrut să le facă rău, continuă Patrik. 

Gösta își ridică mâna. 

— Lasă-mă să ghicesc: Lilian l-a aruncat pe Kaj în groapa cu 
lei. 

Patrik se încruntă puţin la auzul expresiei. 

— Mda, bănuiesc că i-ai putea spune și așa. În orice caz, nu 
pare a fi pic de dragoste între ei. Am periat cartierul și am avut 
o discuţie informală și cu Kaj. Poţi spune liniștit că există pe 
dedesubt multă ranchiună veche. 

Gösta pufni din nas. 

— „Pe dedesubt” nu e expresia pe care aș folosi-o. E un 
conflict ce se desfășoară de aproape zece ani, în văzul tuturor. 
lar eu, personal, m-am săturat de el. 

— Annika mi-a dat de înţeles că la tine au venit plângerile pe 
care le-au depus unul împotriva celuilalt, de-a lungul anilor. Mi- 
ai putea spune mai multe despre ei? 

Fără a-i răspunde imediat, Gösta se întoarse și luă un dosar 
de pe raftul din spatele biroului său. Răsfoi grăbit prin el și găsi 
ceea ce căuta. 

— Am aici lucruri doar din ultimii ani; restul e jos, în arhive. 

Patrik dădu din cap. 

Gösta frunzări dosarul, uitându-se în treacăt peste paginile 
găsite. 

— Ai putea să iei dosarul ăsta. Sunt o groază de detalii bune 
prin el. Plângeri din partea ambelor părți, cu privire la tot ce ţi-ar 
putea trece prin cap. 

— Cum ar fi, de exemplu? 

— Incălcarea proprietăţii - se pare că o dată Kaj a luat-o pe 
scurtătură prin terenul lor, și chiar a primit ameninţări - Lilian i-a 
spus verde-n faţă să aibă grijă, dacă ţine la viaţa lui. 

Gösta continuă să răsfoiască prin dosar. 

— Și apoi mai avem un număr de plângeri cu privire la fiul lui 
Kaj, Morgan. Lilian a pretins că acesta o spiona și că, citez, „am 
auzit că băieţii ca el au un apetit sexual exagerat, deci cu 
siguranţă plănuiește să mă violeze”, am încheiat citatul. 

Patrik dădu din cap, uluit. 

— N-au altceva mai bun de făcut? 

— Pare-se că nu, spuse Gösta, sec. Și din motive necunoscute 
mie, insistă mereu să vină la mine cu pricinile lor. Dar te las cu 
dragă inimă să preiei conducerea pentru moment, spuse el, 
oferindu-i dosarul lui Patrik, care-l luă cu oarecare îndoială. 

— Însă chiar dacă Lilian și Kaj sunt puși pe harță, îmi vine 
greu să cred că ar fi mers într-atât de departe încât s-o ucidă pe 
fată. 

— Fără îndoială că ai dreptate, spuse Patrik, ridicându-se, cu 
dosarul în brațe, însă, după cum am zis, numele lui a fost 
pomenit, așa că trebuie măcar să cercetez posibilitatea. 

Gosta ezită. 

— Anunţă-mă dacă mai ai nevoie de ajutor. Mellberg nu putea 
să fi vorbit serios atunci când a zis că tu și Ernst trebuie să vă 
ocupați de asta de unii singuri. În definitiv, e o anchetă de 
omucidere. Așa că, dacă vă pot fi de folos... 

— Mulţumesc, îţi sunt recunoscător. Și cred că ai dreptate. 
Probabil că Mellberg încerca doar să mă aţâțe. Nici măcar el nu 
putea să fi vorbit serios că ţie și lui Martin nu vi s-ar permite să 
daţi o mână de ajutor. Așa că m-am gândit să chem pe toată 
lumea la o scurtă ședință, probabil că mâine. Dacă Mellberg are 
ceva împotrivă, o să vorbească. Însă, după cum am spus, nu 
cred că o va face. 

Scutură din cap spre Gösta, în semn de mulţumire, după care 
părăsi biroul și coti la stânga, spre al lui. Instalat în scaunul său 
de la birou, deschise dosarul și începu să citească. Se dovedi a fi 
o călătorie prin meschinăria umană. 

Stromstad, 1923 


Mâna îi tremură putin când ciocăni cu grijă în pervaz. 
Fereastra fu deschisă imediat, iar ea se gândi cu satisfacție că 
bărbatul trebuia să fi stat acolo, așteptând-o. Era cald în odaie și 
nu știa dacă obrajii lui erau îmbujorați din cauza temperaturii 
sau a perspectivei orelor pe care le aveau dinaintea lor. Probabil 
varianta a doua, gândi ea, fiindcă simţi aceeași căldură 
năpădindu-i propriul chip. 

Ajunseseră în sfârșit la momentul după care tânjise de când îi 
aruncase prima pietricică în fereastră. Știuse instinctiv că 
trebuia să avanseze cu grijă în cazul lui. lar dacă exista vreun 
lucru la care să se priceapă, acela era să citească bărbații. Să-i 
citească, apoi să le ofere acea femeie pe care și-o doreau. În 
cazul lui Anders, avea să fie nevoită să facă pe mironosița timp 
de câteva săptămâni interminabile, cu toate că ea voia să i se 
furișeze în cameră și să i se strecoare în pat chiar în acea primă 
seară. Știa însă că un asemenea comportament l-ar fi speriat. 
Dacă voia să-l cucerească, trebuia să-și joace rolul. Târfă ori 
sfântă. Ea le oferea bărbaților amândouă variantele. 

— Te temi? o întrebă el, în timp ce se așeză lângă ea, pe patul 
îngust. 

Fata se sili să zâmbească. De-ar fi știut cât era de versată în 
ceea ce avea să se întâmple, el ar fi fost cel care să tremure de 
frică. Insă nu îşi putea dezvălui adevărata față. Nu atunci, când 
pentru prima dată, jinduia după un bărbat la fel de mult cât o 
dorea și el. Așadar, privi inspre podea și dădu doar gingaș din 
cap. Când el încercă să o liniștească, cuprinzând-o în brațe, fata 
nu se putu abtine din a zâmbi pe umărul lui. 

Apoi gura ei o căută pe-a bărbatului. Când sărutul deveni mai 
profund și mai serios, simţi cum el îi desfăcu nasturii de la bluză. 
Se mișca într-un ritm devastator de lent. Îi venea să-și rupă 
bluza de pe ea. Cu toate acestea, era conștientă că ar fi distrus 
imaginea la care muncise timp de săptămâni. În curând, ea 
urma să-și poată domoli acea latură pasională, însă până atunci 
bărbatul avea să se convingă de faptul că asta i se datora 
seducţiei lui. Bărbații erau atât de necomplicați. 

Când fu îndepărtat și ultimul veșmânt, fata își trase sfioasă 
cearșaful peste ea. Anders îi dezmierdă părul și o privi în ochi, 
cerându-i tacit permisiunea. Apoi așteptă ca fata să dea 
afirmativ din cap, înainte de-a se strecura alături de ea. 

— Ai putea stinge lumânarea? întrebă ea, făcându-și vocea să 
pară slabă și speriată. 

— Da, sigur, bineințeles, zise el, jenat că nu îi trecuse prin 
gând faptul că ea ar fi putut prefera adăpostul întunericului. 

Se întinse spre noptieră și stinse flacăra, ciupind-o între 
degete. Pe întuneric, fata îl simţi întorcându-se către ea și 
începând, chinuitor de lent, să îi exploreze trupul. 

Lăsă să-i scape, tocmai la momentul potrivit, un scâncet de 
durere prefăcută, sperând ca el să nu considere absența 
sângelui drept un semn care să o dea în vileag. Judecând însă 
după grija tandră ce-a urmat apoi, bărbatul nu suspectase 
nimic, iar ea fu mulțumită de reprezentația sa. Având în vedere 
că fusese nevoită să-și înăbușe instinctele naturale, fusese 
oarecum mai plictisitor decât se așteptase, însă potențial exista. 
În curând, acesta avea să poată înflori într-un mod care l-ar fi 
surprins plăcut pe bărbat. 

Întinsă în scobitura brațului său, ea cumpăni dacă să inițieze 
cu prudență o a doua rundă, însă decise să mai aștepte o 
vreme. Pentru moment, trebuia să fie mulțumită de faptul că îşi 
jucase bine rolul. Îl adusese fix unde voia. Acum se punea doar 
problema de-a recupera dividendul maxim din întreg timpul pe 
care-l investise în el. Dacă își juca bine cărțile, ar fi putut să o 
aștepte o distracție pe cinste în iarna aceea. 

Capitolul 8 


Monica se îndreptă spre cărucior, înlocuind cărţile de pe 
rafturi. Toată viaţa sa, ea iubise cărţile. După ce aproape că 
murise de plictiseală în primul an petrecut acasă, în urma 
vânzării afacerii lui Kaj, ea profitase de ocazie atunci când 
auzise că biblioteca avea nevoie de cineva care să dea o mână 
de ajutor, cu jumătate de normă. Lui Kaj i se părea prostesc să 
muncească, atunci când nu era nevoie, iar femeia bănui că el 
considera asta drept o scădere a prestigiului său. Insă ei îi făcea 
mult prea multă plăcere ca să renunţe. La muncă domnea o 
atmosferă agreabilă, și Monica avea nevoie de un sentiment al 
apartenenţei la comunitate, pentru ca viaţa ei să capete un rost. 
Odată cu trecerea timpului, Kaj devenise din ce în ce mai 
irascibil și morocănos, iar Morgan nu mai avea nevoie de ea. In 
plus, probabil că nu aveau să existe nepoți; în orice caz, ei i se 
părea extrem de improbabil. Fusese privată până și de acea 
bucurie. Nu se putea abţine din a simţi cum o măcina invidia 
când ceilalţi de la muncă vorbeau despre nepoţii lor. Licărirea 
din privirile lor o stârnea pe Monica să se facă mică de ciudă pe 
dinăuntru. Nu că n-ar fi ţinut la Morgan. ÎI iubea, cu toate că el 
nu le ușurase această sarcină. Și considera că și el o iubea, la 
rândul lui. Doar că nu știa cum să o exprime. Poate că nici nu 
știa că lucrul pe care-l simţea se chema dragoste. 

Fusese nevoie de mulţi ani până să priceapă că băiatul avea 
ceva. Sau, mai bine zis, ei știau că ceva nu era în regulă, însă 
nimic din experiența lor nu semăna cu ceea ce observau la 
Morgan. Nu era redus mintal, ci era chiar extrem de inteligent 
pentru vârsta lui. Nu credea să fie autist, fiindcă nu se retrăgea 
în sine și nu avea nicio aversiune faţă de atingere - toate fiind 
reacţii deseori asociate cu autismul, conform celor citite de ea. 
Morgan făcuse școala cu mult înainte ca ADHD și DAMP să 
devină termeni arhicunoscuţi, așa că asemenea diagnostice nici 
măcar nu intraseră în discuţie. Și cu toate acestea, Monica 
realizase că ceva nu era în regulă. Băiatul se purta ciudat și 
părea a fi reticent la orice fel de îndrumări. Pur și simplu nu 
părea să înţeleagă acea comunicare nevăzută dintre oameni, iar 

regulile interacțiunii sociale îi erau la fel de necunoscute precum 
limba chineză. El continua să facă și să spună lucruri greșite, iar 
Monica știa că oamenii șușoteau pe la spate, presupunând că 
deprinderile fiului ei se datorau slabei discipline primite din 
partea mamei. Însă ea știa că era mai mult de-atât. Până și 
capacităţile lui motorii erau haotice. Din cauza neîndemânării 
sale, pricinuia accidente, atât mari, cât și mici. Uneori acestea 
nici măcar nu erau accidente, ci lucruri pe care le făcea 
dinadins. Asta o îngrijora cel mai tare, însă părea imposibil să-l 
înveţe diferența dintre bine și rău. Incercaseră totul: pedepse, 
mituiri, ameninţări și promisiuni, toate mijloacele pe care un 
părinte le folosește pentru a crea odraslelor sale o conștiință. 
Însă nimic nu funcţionase. Morgan era în stare să facă cele mai 
îngrozitoare lucruri, fără a prezenta cele mai mici semne de 
remușcare, odată ce era dat în vileag. 

Însă cu cincisprezece ani în urmă, el avusese un noroc 
fantastic. Unul din mulţii profesori pe care-i vizitaseră de-a 
lungul anilor era într-adevăr pasionat de meseria sa și citise tot 
ce găsise cu privire la noile descoperiri în domeniu. Intr-o zi, îi 
anunţă că dăduse peste un diagnostic ce se potrivea stării lui 
Morgan: sindrom Asperger. O formă de autism, în care însă 
pacientul dă dovadă de o inteligenţă normală sau ridicată. 
Povara tuturor acelor ani de greutăți păru a se ridica de pe 
umerii Monicăi în clipa când auzi pentru prima oară termenul. Il 
gustase, îl plimbase cu plăcere pe limbă: Asperger. Nu era vreo 
plăsmuire de-a lor și nici nu se făceau vinovaţi de a nu-și fi 
educat corespunzător copilul. Avusese dreptate în legătură cu 
faptul că lui Morgan îi era greu, dacă nu imposibil, să înțeleagă 
lucrurile care ușurau cu mult viața de zi cu zi a tuturor celorlalţi: 
limbaj corporal, expresii faciale și mesaje implicite. Creierul lui 
Morgan nu înregistra niciunul din aceste lucruri. În sfârșit, îi 
puteau oferi un ajutor serios. Sau, mai bine zis, ea i-l putea oferi. 
Kaj nu se implicase prea mult. Încă de când afirmase cu asprime 
că fiul său nu avea să se ridice vreodată la așteptările lui. După 
aceea, Morgan devenise băiatul Monicăi. Așa că ea fusese cea 
care citise totul despre Asperger și găsise niște modalităţi 
elementare de a-și ajuta fiul să răzbească, zi de zi. Cartoane ce 
descriau diferite scenarii și felul în care o persoană trebuia să se 
comporte, jocuri de asumare a unor roluri, prin care antrenau 
felurite situaţii, și conversații menite să-l facă să înţeleagă într- 

un mod raţional ceea ce creierul său refuza să asimileze intuitiv. 
De asemenea, făcuse mari eforturi pentru a-i vorbi clar lui 
Morgan. Pentru a îndepărta metaforele, exagerările și figurile de 
stil, pe care oamenii le foloseau pentru a da culoare și înţeles 
limbajului. Pe scară mare, ea se bucurase de izbândă. Măcar 
învățase să funcţioneze acceptabil în acea lume, cu toate că 
rămăsese retras în continuare. Cu computerele lui. 

Acela era motivul pentru care Lilian Florin reușise să 
transforme vagul sentiment de iritare al Monicăi într-unul de 
ură. Ea putea tolera orice altceva. Nu îi păsa de autorizaţii de 
construcție, de încălcarea drepturilor și de ameninţări cu privire 
la te miri ce. În opinia ei, Kaj era la fel de vinovat de acel 
conflict, iar uneori chiar considera că lui îi făcea plăcere. Insă 
faptul că Lilian l-a vizat în repetate rânduri pe Morgan a 
transformat-o pe Monica într-o tigroaică feroce. Lilian și, de 
altfel, mulţi alţii, păreau a fi căpătat mână liberă să-l 
batjocorească pe fiul ei, doar pentru că era diferit. Ferească 
Dumnezeu să fie cineva câtuși de puţin diferit. Simplul fapt că el 
încă trăia, chiar dacă nu acasă, ci pe același teren cu părinţii săi, 
îi scotea pe mulţi din sărite. Însă niciunul nu era la fel de 
maliţios ca Lilian. Unele din acuzațiile pe care le scornise o 
înfuriaseră în asemenea hal pe Monica, încât abia mai vedea în 
fața ochilor. Deseori, ea regretase mutarea în Fjällbacka. De 
câteva ori chiar adusese asta în discuţie de faţă cu Kaj, însă era 
conștientă că nu avea niciun sens. Era mult prea încăpățânat. 

Puse pe etajeră ultimele cărţi din cărucior și mai făcu o tură 
printre rafturi pentru a vedea dacă mai rămăseseră vreunele de 
colectat. Însă mâinile îi tremurară de furie atunci când își 
reaminti atacurile răutăcioase pe care Lilian le inițiase asupra lui 
Morgan de-a lungul anilor. Nu doar dăduse fuga la poliţie de 
câteva ori, ci și răspândise zvonuri false prin oraș, iar genul 
acela de bârfă era aproape imposibil de combătut. Nu iese fum 
fără foc. Deși practic toată lumea știa că Lilian Florin era o 
adevărată mahalagioaică, treptat spusele acesteia fură luate de 
bune, prin simpla putere a repetiţiei. 

Acum mai aduna și o vastă cantitate de compasiune de prin 
oraș. O mare parte din răutatea lui Lilian fu iertată dintr-o 
suflare. În definitiv, pierduse un nepot. Însă nici măcar asta nu o 
putea face pe Monica să o compătimească. Nu, ea își păstra 
mila pentru fiică. Era un mister pentru ea cum de Charlotte 

putea fi progenitura lui Lilian. Ar fi fost greu să găsească o 
persoană mai amabilă decât ea, iar Monica o compătimea atât 
de mult pe Charlotte, încât își simţea inima frângându-se. 

Dar nu intenţiona să irosească nici măcar o singură lacrimă pe 
Lilian. 

e 

Aina păru surprinsă când doctorul apăru la clinică la ora sa 
obișnuită, opt dimineața. 

— Bună, Niclas, spuse ea ezitând. Credeam că vei veni mai 
târziu astăzi. 

El doar dădu din cap și intră în cabinetul de consultații. Nu 
avea puterea de-a explica. Pur și simplu, nu mai suporta să stea 
acasă niciun minut în plus, cu toate că vinovăția simțită la 
plecare îi căzuse precum o povară pe umeri. Fiindcă ceea ce îl 
făcuse să o lase pe Charlotte, disperată și singură, acasă, cu 
Lilian și Stig, fusese cel mai neobișnuit și mai cumplit sentiment 
de vinovăţie. Unul care îi încleșta grumazul, îngreunându-i 
respiraţia. Dacă ar mai fi stat mult, s-ar fi sufocat, era sigur de 
asta. Nici măcar nu putea să o privească pe Charlotte sau să 
dea ochii cu ea. Durerea pe care i-o putea citi în priviri, alături 
de propria lui conștiință încărcată, erau mai mult decât ar fi 
putut suporta. De aceea își căutase evadarea la slujbă. Era o 
lipsă de curaj, știa asta. Însă își pierduse de mult toate iluziile 
despre sine. Nu era o persoană puternică ori curajoasă. 

Dar nu intenţionase ca lucrurile să o afecteze pe Sara. Nu 
intenţionase ca lucrurile să afecteze pe nimeni. Stând ca și 
paralizat, în spatele biroului său mare, ticsit cu liste de pacienţi 
și alte hârtii, Niclas se apăsă cu mâna peste piept. Durerea sa 
era atât de ascuţită, încât o putea simţi gonindu-i prin vene și 
adunându-i-se în inimă. Deodată înțelese cum trebuia să fie un 
atac de cord. Suferinţa nu putea fi mai rea de-atăt. 

Niclas își trecu mâinile prin păr. Dinaintea lui stăteau, precum 
o enigmă complicată, lucrurile care se petrecuseră și care se 
cereau rezolvate. Era obligat să facă ceva. Trebuia să scape 
cumva din necazul în care se afla. În trecut, totul mersese atât 
de bine. Șarmul, dexteritatea, alături de un zâmbet larg și sincer 
îl salvaseră de urmările acţiunilor sale de-a lungul anilor, însă 
era posibil să fi ajuns la capăt de drum. 

Telefonul porni să sune în fața lui. Începuse programul de 
consultaţii. Cu toate că se simţea atât de distrus, el trebuia să 
meargă să-i vindece pe cei suferinzi. 

e 

Ținând-o pe Maia într-o fașă de-a curmezișul pieptului, Erica 
încercă, într-un efort disperat, să facă puţină curăţenie prin 
casă. Ultima vizită a soacrei sale îi era proaspătă în minte, așa 
că împinse aproape frenetic aspiratorul de-a lungul sufrageriei. 
Trăgea nădejde ca soacra ei, Kristina, să nu aibă motiv de-a 
merge la etaj, iar dacă Erica izbutea să facă parterul prezentabil 
înainte ca ea să apară, totul avea să fie în regulă. 

Ultima oară când îi vizitase Kristina, Maia avea trei săptămâni 
și Erica se afla încă într-o negură copleșitoare. Ghemotoacele de 
praf erau cât niște șobolani de mari, iar vasele nespălate 
stăteau grămadă în chiuvetă. Bineînţeles că Patrik făcuse niște 
încercări de a curăța, însă nu ajunsese mai departe de a lua 
aspiratorul din debara, fiindcă Erica i-o aruncase în brațe pe 
Maia de cum își făcuse apariţia. 

La ultima vizită, de îndată ce Kristina intrase pe ușă, fața îi 
căpătase o expresie dezgustată, ce dispăruse doar la vederea 
nepoatei sale. În următoarele trei zile, prin negura sa, Erica o 
ascultase pe Kristina bombănind cum că era bine că venise, 
altminteri Maia s-ar fi îmbolnăvit curând de astm, în tot praful 
acela. Spusese că pe vremea ei, nimeni nu stătea cu ochii în 
televizor cât era ziua de lungă. Femeile reușeau să aibă grijă de 
un bebeluș și de alți câţiva frați ai acestuia, să deretice casa și, 
în plus, să se asigure ca la întoarcerea bărbatului să fie o 
mâncare caldă pe masă. Norocul făcuse ca Erica să fie mult prea 
slăbită pentru a putea fi iritată de remarcile soacrei sale. De 
fapt, fusese chiar recunoscătoare pentru clipele libere avute 
atunci când Kristina o scosese mândră pe Maia în căruţ sau când 
dăduse o mână de ajutor la îmbăiatul și schimbatul bebelușului. 
Dar, între timp, Erica își recăpătase din puteri și, combinând 
asta cu perpetua sa melancolie, înțelesese instinctiv că ar fi fost 
mai bine să încerce pe cât posibil evitarea oricărui fel de critică 
din partea soacrei sale. 

Erica se uită la ceas. Mai era o oră până când Kristina avea să 
apară ca o floare, și ea încă nu spălase vesela. Probabil că ar fi 
fost bine să șteargă și praful. Privi în jos, spre fiica sa. Maia 
adormise fericită în fașă, cu sunetul aspiratorului în urechi, iar 


VP - 88 


Erica medită asupra posibilităţii funcţionării pe viitor a acestei 
metode, când trebuia să culce bebelușul. Până atunci, toate 
încercările de acel gen fuseseră însoţite de proteste 
răsunătoare, însă citise că bebelușilor le plăcea să adoarmă în 
sunete monotone, precum ale unui aspirator sau ale unui 
uscător de haine. Merita măcar încercat. Pentru moment, 
singurul mod de a o face pe fetița ei să doarmă era să o țină pe 
abdomen sau la sân, ceea ce începuse să devină de nesuportat. 
Poate că ar fi trebuit să testeze metodele despre care aflase în 
Cartea bebelusului, excelentul manual scris de Anna Wahlgrens, 
mamă a nouă copii. Îl citise, alături de un morman de alte cărti, 
înainte ca Maia să se nască, însă toate cunoștințele sale 
teoretice zburaseră pe fereastră odată cu apariţia în scenă a 
unui bebeluș real. În schimb, ea și Patrik exersaseră în cazul 
Maiei un fel de filosofie ad-hoc de supraviețuire. Erica simţi că 
era momentul să recapete controlul. Nu era logic ca un copilaș 
de două luni să controleze în așa măsură întregul cămin. Dacă 
Erica ar fi putut face față unei asemenea situaţii, lucrurile ar fi 
stat altfel, însă treptat, ea se simțea alunecând și mai adânc în 
obscuritate. 

O bătaie scurtă în ușă îi întrerupse gândurile. Fie trecuse ora 
în timp record, fie soacra sa ajunsese mai devreme. Mai degrabă 
cea de-a doua variantă, iar Erica se uită prin cameră, 
deznădăjduită. Ei bine, în momentul acela nu mai avea ce face. 
Se vedea nevoită să zâmbească și să-i dea drumul înăuntru 
soacrei sale. Deschise ușa. 

— Vai, draga mea, stai aici, în curent, cu Maia! Să știi că o să 
răcească. 

Erica închise ochii și numără până la zece. 

e 

Patrik speră ca lucrurile să meargă bine atunci când mama sa 
îi va vizita. Știa că putea fi oarecum... copleșitoare, după cum s- 
ar fi putut spune. Cu toate că în mod normal Erica nu întâmpina 
probleme când avea de-a face cu soacra sa, ea nu fusese 
întocmai în apele sale de când se născuse Maia. In același timp, 
avea nevoie disperată de o pauză și, din moment ce el nu-i 
putea oferi asta, se vedeau nevoiţi să utilizeze resursele avute 
la îndemână. Din nou, Patrik se întrebă dacă n-ar fi fost bine să 
găsească pe cineva care să stea de vorbă cu Erica, un 

profesionist. Însă la cine să apeleze? Nu, probabil era mai bine 
să o lase să-și rezolve problemele de una singură. Cu siguranţă 
că depresia avea să treacă odată ce își stabileau o rutină. Cel 
puţin, încerca să se convingă de asta. Dar nu putea împiedica o 
suspiciune să i se tot strecoare în minte - aceea că poate el 
alegea să creadă lucrurile respective fiindcă necesitau 
cantitatea cea mai mică de efort din partea lui. 

Se forță să nu se mai gândească la viaţa personală și să se 
întoarcă asupra notiţelor aflate dinainte-i. Anunţase o ședință în 
biroul său, la ora nouă, adică peste cinci minute, din clipa aceea. 
După cum bănuise, Mellberg nu avusese obiecţii cu privire la 
personalul suplimentar, părând a considera asta drept ceva 
inevitabil. Orice altceva ar fi fost stupid, chiar și conform 
standardelor lui Mellberg. Cum s-ar fi putut desfășura o anchetă 
de omucidere cu doar doi detectivi, el și Ernst? 

Primul sosit fu Martin, care luă loc pe singurul scaun din 
cameră, destinat vizitatorilor. Ceilalţi aveau să fie nevoiţi să-și 
aducă propriile scaune. 

— Cum a mers cu apartamentul? întrebă Patrik. A fost în 
regulă? 

— Fantastic! zise Martin, cu o sclipire în priviri. L-am luat pe 
loc. Peste două weekenduri poţi veni să mă ajuţi la cărat cutii. 

— Nu zău? râse Patrik. Ce drăguţ din partea ta. Trebuie să mă 
consult cu șefa de acasă și te voi anunţa. În ultima vreme, Erica 
nu prea m-a împărțit cu lumea, deci nu pot promite nimic. 

— Inţeleg, spuse Martin. Am câteva favoruri de revendicat de 
pe la oameni pe care i-am ajutat să se mute, așa că probabil mă 
voi descurca fără tine. 

— Ce se-aude pe-aici în legătură cu o mutare? întrebă Annika, 
apărând valvârtej, cu o ceașcă de cafea într-o mână și cu un 
carnet în cealaltă. Să-mi vină a crede urechilor? În sfârșit ai de 
gând să ni te alături, Martin, și să te așezi la casa ta? 

El se îmbujoră, ca de fiecare dată când Annika îl tachina, însă 
nu se putu abţine să nu zâmbească. 

— Da, ai auzit bine. Eu și Pia am găsit un apartament în 
Grebbestad. Ne mutăm peste două săptămâni. 

— Ei, chiar mă bucur să aud asta, zise Annika. Era și cazul. Îmi 
făceam griji că o să rămâi în vitrină, plin de praf. Și... când o să 
auzim pași micuţi de piciorușe? 

— Hai, dă-mi pace, zise Martin. Îmi amintesc cum îl băteai la 
cap pe Patrik atunci când a cunoscut-o pe Erica, și-acum uite ce- 
a ajuns. Bietul om a fost presat atât de tare să se înmulțească, 
încât iată-l acum arătând mai bătrân cu zece ani. 

Îi făcu lui Patrik cu ochiul, semn că glumea. 

— Ei bine, să mă anunţi dacă ai nevoie de vreun sfat cu 
privire la cum se face, se oferi voios Patrik. 

Martin tocmai era pe punctul de-a veni cu o replică plină de 
duh, când Ernst și Gösta încercară simultan să-și croiască drum, 
cu scaunele, pe ușă. Mormăind, Gösta se strecură pe lângă 
Ernst, care ocupă, nonșalant, un loc în mijlocul camerei. 

— O să fie aglomerat, cu tot norodul aici, spuse Gösta, 
încruntându-se la Annika și Martin, care își mutară scaunele mai 
încolo. 

— Mereu se găsește loc pentru încă unul, după cum obișnuia 
să zică mama, comentă Annika, ușor sarcastic. 

Mellberg fu ultimul care își făcu apariţia, tacticos; se mulțumi 
să stea sprijinit de tocul ușii. 

Patrik își întinse documentele pe birou și inspiră adânc. Brusc, 
îl lovi cu toată forța rolul de a se afla în fruntea unei anchete de 
omucidere. Nu era prima dată, dar tot avea emoţii. Nu îi plăcea 
să se afle în centrul atenţiei, iar gravitatea sarcinii îi făcu umerii 
să se lase. Însă unica opţiune existentă era ca Mellberg să preia 
frâiele, iar Patrik dorea să evite asta cu orice preț. Așa că nu mai 
rămânea decât să pună el lucrurile în mișcare. 

— După cum știți, am primit confirmarea că moartea Sarei 
Klinga nu s-a datorat unui accident, ci unei crime. Într-adevăr, s- 
a înecat, dar apa din plămâni era dulce, nu sărată, ceea ce 
indică faptul că a fost înecată altundeva, apoi aruncată în mare. 
Știu că nu vă spun nimic nou, însă toate detaliile se află în 
raportul medicului legist, Pedersen. Annika v-a făcut câpii. 

Împărţi mai departe celor de la masă un teanc de rapoarte 
capsate, iar fiecare luă câte unul. 

— Se poate deduce vreun lucru pe baza apei găsite în 
plămâni? Spre exemplu, scrie aici că în apă existau urme de 
săpun. Am putea afla ce fel de săpun? întrebă Martin, arătând 
spre un alineat din raportul de autopsie. 

— Da, să sperăm că se va putea, răspunse Patrik. S-a trimis o 
mostră de apă Laboratorului naţional de medicină legală, pentru 

analiză, iar în câteva zile vom ști mai multe cu privire la ce-au 
găsit. 

— Cum rămâne cu hainele? continuă Martin. Ne putem da 
seama dacă a fost sau nu îmbrăcată, la momentul înecului în 
cadă? Fiindcă putem fi aproape siguri că într-o cadă s-a înecat, 
nu? 

— Mă tem că răspunsul e același. Și hainele au fost trimise, 
iar până nu primim rezultatele, cu toţii vom ști aceleași lucruri. 

Ernst își dădu ochii peste cap, iar Patrik îi aruncă o privire 
aspră. Ştia exact ce-i trecea prin minte. Era gelos că Martin, și 
nu el, se gândise la niște întrebări inteligente. Patrik se întrebă 
dacă Ernst avea vreodată să înţeleagă faptul că lucrau în echipă 
spre a rezolva o sarcină și nu se punea problema concurenței 
între ei. 

— Avem de-a face cu o infracţiune de natură sexuală? întrebă 
Gösta, făcându-l pe Ernst să pară și mai iritat, dacă așa ceva era 
posibil. 

Până și tovarășul său de letargie fusese în stare să vină cu o 
întrebare pertinentă. 

— Imposibil de zis, răspunse Patrik. Însă aș vrea ca Martin să 
înceapă să verifice dacă există vreo persoană de pe lista 
noastră care să fi fost condamnată pentru infracțiuni de natură 
sexuală asupra minorilor. 

Martin încuviinţă și făcu o însemnare. 

— Apoi va trebui, de asemenea, să aruncăm o privire mai 
atentă asupra familiei, zise Patrik. Ernst și cu mine am avut o 
discuţie preliminară cu ei, atunci când i-am informat cu privire la 
uciderea Sarei. Am vorbit și cu individul pe care bunica Sarei l-a 
indicat drept posibil suspect. 

— Lasă-mă să ghicesc, spuse tăios Annika. Să fi fost oare un 
anume Kaj Wiberg? 

— Așa e, zise Gosta. l-am dat lui Patrik toate documentele pe 
care le aveam cu privire la interacţiunile lor cu noi de-a lungul 
anilor. 

— O pierdere de timp și resurse, replică Ernst. E complet 
absurd să credeţi că el ar fi putut avea vreo implicare în 
moartea fetei. 

— A, da, voi doi vă cunoașteţi, zise Gösta și îi aruncă o privire 
întrebătoare lui Patrik, pentru a vedea dacă era conștient de 
acest fapt. 

Printr-un semn făcut cu capul, Patrik îi confirmă că știa. 

— În orice caz, interveni Patrik atunci când Ernst încercă din 
nou să spună ceva, vom continua să-l investigăm pe Kaj pentru 
a hotărî cât mai curând posibil implicarea acestuia. Trebuie să 
avem în vedere toate opţiunile, în clipa de faţă. Pentru început, 
trebuie să aflăm mai multe despre fată și familia ei. M-am gândit 
ca Ernst și cu mine să începem prin a sta de vorbă cu profesorii 
fetei, pentru a vedea dacă știu ceva de existenţa unor probleme 
în familie. Având în vedere că nu cunoaștem prea multe, s-ar 
putea să avem nevoie de ajutor și din partea presei locale. Ne-ai 
putea facilita asta, Bertil? 

Nu primi niciun răspuns, așa că repetă, un pic mai tare: 

— Bertil? 

În continuare, niciun răspuns. Sprijinit de tocul ușii, Mellberg 
părea cufundat în propriile-i gânduri. După ce ridică vocea încă 
puţin, Patrik primi în sfârșit o reacţie. 

— A, scuze, ce-ai zis? întrebă Mellberg. 

Lui Patrik îi veni din nou greu să creadă că acel individ juca 
rolul de șef în clădirea respectivă. 

— Mă întrebam dacă ai putea vorbi cu presa locală. Să le spui 
că a fost vorba de o crimă și că suntem interesaţi de informații 
din partea oricui. Am senzaţia că ne va trebui ajutor din partea 
publicului în ancheta asta. 

— O, ah, sigur, zise Mellberg, cu o expresie încă uluită pe 
chip. În regulă, voi sta de vorbă cu presa. 

— Bine. Cam atât putem face pentru moment, spuse Patrik, 
lovind cu palmele peste birou. Mai aveţi întrebări? 

Nimeni nu spuse nimic, iar după câteva clipe de tăcere, toţi 
începură să-și adune lucrurile, ca la comandă. 

— Ernst? 

Patrik își opri colegul înainte ca acesta să iasă pe ușă. 

— Vei fi gata să plecăm în jumătate de oră? 

— Unde să plecăm? rosti Ernst, cu îmbufnarea-i obișnuită. 

Patrik inspiră adânc. Uneori se întreba dacă trăia el cu 
impresia că vorbea, când, de fapt, lui doar i se mișcau buzele. 

— La școala Sarei. Să vorbim cu profesorii, spuse el, 
accentuând cu grijă fiecare cuvânt. 

— A, da, asta. Sigur, pot fi gata într-o jumătate de oră, zise 
Ernst, întorcându-i spatele. 


VP - 93 


Patrik îi aruncă o privire dușmănoasă. Intenţiona să-i ofere 
acestui nedorit coleg al său încă vreo câteva zile, după care 
avea să cuteze a-l sfida pe Mellberg și a-l lua cu el, în schimb, 
pe Molin. 

Stromstad, 1924 


Plăcerea oferită de noutate începuse să se stingă. Întreaga 
iarnă fusese plină de întâlniri, iar la început, Agnes savurase 
fiece clipă. Insă în momentul acela, când iarna bătea în 
retragere și primăvara se apropia tăcut, ea simți apatia 
strecurându-se. Sinceră să fie, nu îşi mai dădea seama ce 
anume găsise așa atrăgător la el. Bineînțeles că era chipeș, nu o 
putea nega, însă vorba îi era grosolană și necultivată, iar un aer 
de sudoare îl învăluia în mod constant. In plus, acum că 
obscuritatea iernii îşi retrăgea mantaua protectoare, devenea 
din ce în ce mai greu să se furișeze spre casa lui. Nu, stând în 
fata oglinzii, ea decise că trebuia să-i pună capăt. 

Făcu ultimele retușuri rochiei sale și merse la parter spre a 
lua micul dejun alături de tatăl ei. Se întâlnise cu Anders în urmă 
cu o zi, așa că trupu-i era copleșit încă de o profundă sfârșeală. 
Se așeză la masă după ce-și sărută pe obraz tatăl şi începu să 
spargă cu indiferență coaja unui ou fiert moale. Starea de 
extenuare îi făcu stomacul să se întoarcă pe dos, din cauza 
mirosului acestuia. 

— Ce e, suflețelul meu? întrebă August îngrijorat, privind-o din 
capătul opus al vastei mese. 

— Sunt doar un pic obosită, răspunse ea, nefericită. N-am 
dormit bine azi-noapte. _ 

— Biata de tine, o compătimi el. Incearcă să mănânci ceva, 
după care te poti întoarce înapoi în pat pentru o vreme. Poate 
că ar trebui să te ducem la doctorul Fern. N-ai prea fost în apele 
tale întreaga iarnă. 

Agnes nu se putu abtine din a zâmbi, deși fu nevoită să-și 
ascundă grabnic zâmbetul dindărătul șervetului. li răspunse 
tatălui său cu o privire abătută: 

— Da, am fost cam extenuată. Dar probabil că a fost, în mare 
parte, din cauza întunericului iernii. Stai să vezi, odată cu 
venirea primăverii, voi fi din nou sprintenă. 

— Mmmm, bine, vom vedea. Însă gândește-te. Poate că ar 
trebui să te consulte doctorul, chiar și-așa. 

— Da, tată, spuse ea, silindu-se să ia un dumicat de ou. 

N-ar fi trebuit să o facă. De îndată ce băgă albușul în gură, 
simţi o greață în stomac, iar ceva îi urcă pe gât. Făcu un salt de 
la masă și, cu mâna dusă la gură, o zbughi spre toaleta pe care 
o aveau la parter. Abia apucă să ridice capacul, când un potop 
format din cina de cu o seară înainte, amestecată cu fiere, se 
revărsă în vasul de toaletă. Își simţi ochii umplându-i-se de 
lacrimi. Stomacul îi mai protestă de câteva ori. Așteptă o vreme, 
iar când i se păru că nu avea să mai urmeze nimic, se șterse la 
gură, dezgustată, și părăsi cămăruța, tremurând. Afară stătea, 
îngrijorat, tatăl ei. 

— Suflețel, cum îti e? 

Ea scutură doar din cap și înghiţi în sec, pentru a scăpa de 
gustul respingător de vomă ce-i rămăsese în gură. 

August o cuprinse după umeri, o conduse în hol și o așeză pe 
una din canapele. Îi duse mâna la frunte. 

— Agnes, ai frisoane. Nu, eu îl sun imediat pe doctorul Fern și- 
I rog să vină, să te consulte. 

Fata reuși doar să dea încet din cap, după care se întinse pe 
canapea și închise ochii. Dindărătul pleoapelor sfârșite, ea simti 
camera învârtindu-se. 

Capitolul 9 


Era ca și cum ar fi trăit într-o lume a umbrelor, fără nicio 
legătură cu realitatea. Anna nu prea avusese de ales și, cu toate 
acestea, era mistuită de îndoiala că făcuse ceea ce trebuia. Știa 
că nimeni nu ar fi înţeles-o. După ce reușise într-un final să fugă 
de lângă Lucas, de ce se reîntorsese la el? Mai ales după ce-i 
făcuse acesta Emmei. Răspunsul era că o făcuse deoarece nu 
vedea să existe o altă șansă de supravieţuire pentru ea și 
pentru copii. Lucas fusese dintotdeauna periculos, dar se ţinuse 
în frâu. Acum părea că înăuntrul lui se descărcase ceva, iar 
stăpânirea de sine cedase în fața unei demenţe mocnite. Nu o 
putea descrie decât acest cuvânt, demenţă. Il caracterizase 
dintotdeauna, simţise asta. Într-adevăr, poate că la început o 
atrăsese la el tocmai acel flux ascuns de potenţială primejdie. 
Însă acesta se ridicase acum la suprafaţă, făcând-o pe Anna să 
se teamă pentru propria-i viaţă. 

Faptul că îl părăsise și luase copiii cu ea nu fusese unicul 
motiv ce-i aprinsese mânia. Mai mulți factori au lucrat împreună 
pentru a o dezlănțui. Până și slujba, care dintotdeauna fusese 
domeniul său cel mai de succes, ajunsese să-l trădeze. Câteva 
afaceri eșuate și cariera lui se sfârșise. Chiar înainte de-a se 
întoarce la el, Anna se întâlnise cu unul dintre colegii lui, care-i 
spusese că în momentul în care lucrurile nu mergeau bine, 
Lucas începea să se comporte din ce în ce mai absurd la locul 
de muncă. Căzuse pradă mai multor răbufniri de mânie și 
atacuri agresive. Într-un final, împinsese într-un zid un client 
important și fusese concediat pe loc. Clientul depusese 
plângere, așa că urma să aibă loc o anchetă, de îndată ce poliția 
dispunea de timpul necesar. 

O îngrijoraseră toate veștile cu privire la starea mentală a lui 
Lucas, însă momentul decisiv fusese în ziua în care se întorsese 
acasă, spre a găsi un apartament vandalizat pe de-a-ntregul. 
Dacă nu i se supunea și nu venea înapoi, el avea de gând să-i 
facă rău sau, și mai cumplit, să le facă rău copiilor. Singurul mod 
de a le crea puţină securitate Emmei și lui Adrian era să-și ţină 
dușmanul pe cât putea de aproape. 

Anna era conștientă de asta, însă chiar și așa, se simţea de 
parcă ar fi sărit din lac în puț. Era, practic, prizonieră în propria-i 
casă, unde paznic era un Lucas agresiv și irațional. La început, o 
forţă să-și dea demisia din slujba sa cu jumătate de normă, de la 
Casa de Licitaţii Stockholm, o slujbă pe care ea o iubise și o 
considerase plină de satisfacţii. Nu îi permitea să părăsească 
apartamentul decât pentru a face cumpărăturile sau a duce 
copiii la creșă. Intre timp, el nu fusese în stare să-și găsească un 
serviciu nou și nici măcar nu încercase. Fusese nevoit să 
renunţe la apartamentul cel mare și elegant din Ostermalm, iar 
acum stăteau înghesuiți într-o mică locuință cu două camere, 
aflată în afara orașului. Însă atât timp cât nu îi lovea pe copii, ea 
putea suporta orice. Avea din nou vânătăi pe corp, dar într-un 
fel îi părea ca și cum ar fi îmbrăcat un strai vechi și cunoscut. 
Trăise atât de mulţi ani în felul acela, încât scurta ei clipă de 
libertate îi părea acum ireală, un vis care se petrecuse la un 
moment dat. Anna făcea, de asemenea, tot posibilul să le 
ascundă copiilor ceea ce se petrecea. Reușise să-l convingă pe 
Lucas să-i lase în continuare să meargă la creșă și se străduia să 
pretindă că viaţa lor de zi cu zi era la fel ca dintotdeauna. Însă 
nu era sigură că îi și păcălea. Cel puţin, nu pe Emma, care acum 
avea patru ani. La început fusese extaziată de mutarea înapoi la 
tati, dar Anna începuse să-și surprindă fiica aruncându-i priviri 
nedumerite. 

In ciuda faptului că Anna încerca să se convingă de faptul că 
luase decizia corectă, ea realiza totuși că nu puteau trăi în felul 
acela pentru restul vieții lor. Cu cât Lucas devenea mai absurd, 
cu atât mai mult se temea de el. Era sigură că într-o zi avea să 
meargă prea departe și să o ucidă. Intrebarea era cum ar fi 
putut să scape. Îi trecuse prin gând să o sune pe Erica și să-i 
ceară ajutorul, însă Lucas stătea cu ochii pe telefon precum un 
șoim. În plus, ceva lăuntric o făcea să aibă reţineri. În trecut, ea 
se bazase de atâtea ori pe Erica și voia ca măcar o dată să 
abordeze de una singură problema, asemenea unui adult. 
Treptat, concepu un plan. Trebuia să adune destule dovezi 
împotriva lui Lucas, încât abuzul să nu mai poată fi contestat. 
Apoi ea și copiii ar fi primit adăpost și identități noi. Uneori o 
copleșea dorinţa de a lua copiii și de a fugi, pur și simplu, spre 
cel mai apropiat adăpost pentru femei, însă știa prea bine că 

fără probe împotriva lui Lucas, aceea ar fi fost doar o soluție 
temporară. Apoi s-ar fi reîntors în infern. 

Drept urmare, începuse a ţine evidenţa a tot ce se putea. Într- 
unul din magazinele universale aflate în drumul ei spre creșă 
exista o cabină foto. Se furișa acolo pentru a-și fotografia 
leziunile. La primirea pozelor, scria data și ora, iar notițele și 
fotografiile le ascundea înăuntrul ramei în care se afla poza de 
la nunta ei cu Lucas. Exista în asta un subiînţeles pe care îl 
aprecia. Curând avea să aibă destul material pentru a putea 
încredința soarta ei și a copiilor în mâinile autorităţilor. Până 
atunci însă, era pur și simplu nevoită să îl tolereze pe Lucas. Și 
să-și asigure supraviețuirea. 

e 

Era pauză când Patrik și Ernst virară în parcarea școlii. 
Grupuri de copii se aflau în curte, jucându-se în vântul aspru, 
înfofoliţi și părând nepăsători în faţa gerului. Însă Patrik tremură 
și se grăbi înăuntru. 

Peste câţiva ani, fiica lui avea să meargă la școala aceea. Era 
un gând plăcut, iar el și-o putu imagina pe Maia gonind pe 
coridor, cu codițe blonde și strungăreață, întocmai cum arăta 
Erica într-o poză făcută pe vremea când era copilă. Spera ca 
Maia să-i semene mai mult mamei. Erica fusese o fetiță cum nu 
se putea de drăguță. In ochii lui, ea încă era. 

Merseră la noroc și se îndreptară către prima clasă întâlnită în 
drum, ciocănind la ușa ce stătea deschisă. Încăperea era 
luminoasă și plăcută, cu ferestre mari și pereţi acoperiţi de 
desenele copiilor. O tânără profesoară stătea la catedră, 
cufundată în hârtiile aflate dinainte-i. Tresări la auzul bătăii în 
ușă. 

— Da? 

In ciuda tinereţii sale, ea izbutise deja să capete acel ton 
perfect de profesoară, care îl făcu pe Patrik să-și reprime dorința 
de-a sta atent și de-a face o plecăciune. 

— Suntem de la poliţie. O căutăm pe învăţătoarea elevei Sarei 
Klinga. 

O umbră îi străbătu chipul, și femeia dădu din cap. 

— Eu sunt. 

Se ridică și veni pentru a da mâna cu ei. 

— Beatrice Lind. Predau la clasele I-IV. 

Le făcu semn să ia loc în scaunele micuțe aflate lângă bănci. 
Așezându-se cu atenţie, Patrik se simţi precum un colos. 
Imaginea lui Ernst coordonându-și toate membrele trupului său 
greoi, în încercarea de a ocupa scăunelul, îl făcu să rânjească. 
Însă de îndată ce Patrik îşi întoarse privirile către profesoară, 
expresia îi deveni iar sobră, iar el se concentră asupra sarcinii 
prezente. 

— Este îngrozitor de tragic, spuse Beatrice, cu vocea 
tremurându-i. Acum să fie aici un copil, iar a doua zi, nu... 

Începu să-i tremure și buza inferioară. 

— Și înecat... 

— Da, mai ales când se dovedește că moartea ei nu a fost 
cauzată de un accident. 

Patrik crezuse că știrile ajunseseră la toți locuitorii orașului, 
însă Beatrice păru în mod incontestabil șocată. 

— Poftim? Ce vreţi să spuneţi? Nu a fost un accident? Dar s-a 
înecat, nu-i așa? 

— Sara a fost ucisă, spuse Patrik, realizând cât de aspru 
sunase. 

Adăugă, pe un ton mai blajin: 

— Nu a murit din cauza unui accident, așa că trebuie să aflăm 
mai multe despre Sara. Ce fel de persoană era, dacă existau 
probleme în familie, genul acesta de lucruri. 

Văzu că Beatrice era încă tulburată de vești, însă ea părea a 
cugeta asupra înţelesului celor auzite. După o vreme, se 
reculese și începu să vorbească: 

— Ei bine, ce-ar fi de zis despre Sara? Era un copil... plin de 
viaţă, spuse, căutând cuvântul potrivit. lar asta era și bine, și 
rău. Nu aveam un moment de liniște atunci când Sara se afla 
prin preajmă și, sinceră să fiu, uneori menţinerea ordinii în clasă 
putea fi dificilă. Era ca un lider, trăgându-i după sine pe ceilalţi, 
iar dacă eu nu opream asta, putea rezulta un haos total. Insă în 
același timp... 

Beatrice ezită din nou și păru a-și cântări cu mare grijă fiecare 
vorbă. 

— ... în același timp, tocmai acea energie o făcea atât de 
creativă. Era extrem de talentată la desen și la orice altă 
preocupare artistică și avea cea mai dinamică imaginaţie din 
câte am văzut. Pe scurt, era un copil foarte inventiv, fie că juca 
feste, ori crea o capodoperă. 

Ernst se agită în scăunel și spuse: 

— Am auzit că suferea de una din problemele acelea cu 
iniţiale, DAMP sau cum s-o chema. 

Tonul său nepoliticos o făcu pe Beatrice să-i arunce o privire 
aspră și, spre amuzamentul lui Patrik, colegul său chiar bătu în 
retragere. 

— Într-adevăr, Sara avea DAMP. Primea îndrumări speciale 
pentru asta. Avem multă experiență în domeniu, astfel că le 
putem oferi copiilor ceea ce au nevoie pentru a funcţiona în mod 
optim. 

Sunase a prelegere, iar Patrik realiză că era oarecum un 
subiect preferat de-al ei. 

— Cum se manifestau problemele în cazul Sarei? întrebă 
Patrik. 

— Așa cum v-am descris. Dovedea un nivel sporit de energie 
și uneori se întâmpla să aibă niște accese groaznice. Insă, după 
cum am spus, era de asemenea și un copil extrem de talentat. 
Nu era răutăcioasă, ori meschină, ori prost crescută, după cum 
ar putea spune mulţi oameni ignoranţi despre copiii ca Sara. Pur 
și simplu îi era greu să-și controleze impulsurile. 

— Cum reacţionau ceilalţi copii la comportamentul ei? 

Patrik era cu adevărat curios. 

— Varia. Unii nu se puteau înțelege deloc cu ea și se 
retrăgeau. Alţii păreau a putea face faţă cu calm izbucnirilor și 
se împăcau bine cu ea. Aș zice că prietena ei cea mai bună era 
Frida Karlgren. Întâmplarea face să fie și vecine. 

— Da, am vorbit cu ea, spuse Patrik, dând din cap. 

Se întoarse din nou, în scaun. Începuseră să-i amorţească 
picioarele și putea simţi un cârcel formându-i-se la gamba 
dreaptă. Speră din tot sufletul ca Ernst să se simtă la fel de 
incomod. 

— Dar familia fetei? strecură Ernst o întrebare. Știţi dacă Sara 
avea probleme acasă? 

Patrik fu nevoit să-și înăbușe un zâmbet la vederea colegului 
său care, într-adevăr, își masa gambele. 

— Din nefericire, nu vă pot ajuta din punctul acesta de 
vedere, spuse Beatrice, strângând din buze. 

Era evident că nu-i stătea în fire să depene povestiri cu privire 
la viaţa de familie a elevilor săi. 

— O singură dată i-am cunoscut părinții și bunica. Păreau 
oameni cu capul pe umeri, agreabili. Și nu am primit niciodată 
vreun indiciu din partea Sarei cum că m-aș fi înșelat. 

Un clopoțel sună ascuţit pentru a semnala sfârșitul pauzei, iar 
freamătul vioi de pe culoar dovedi faptul că elevii răspunseseră 
ascultători chemării. Beatrice se ridică și le întinse mâna, în 
semn că discuţia a luat sfârșit. Patrik izbuti să se dezlipească din 
scaun și să se ridice. Il văzu, cu coada ochiului, pe Ernst 
masându-și un picior, care cu siguranţă îi amorțise. După ce-și 
luară la revedere de la învăţătoare, părăsiră clasa, șubrezi ca 
doi bătrânei. 

— La naiba, ce scaune incomode, zise Ernst, șchiopătând spre 
mașină. 

— Ei, bănuiesc că nu mai suntem nici noi așa flexibili, zise 
Patrik, afundându-se în scaunul șoferului. 

Deodată, locul confortabil, cu destul spaţiu pentru picioare, îi 
păru un lux incredibil. 

— Vorbește în numele tău, mormăi Ernst. Condiţia mea fizică 
e la fel de bună ca-n adolescenţă, însă nimeni nu e făcut să stea 
pe nenorocita aia de mobilă în miniatură. 

Patrik schimbă subiectul. 

— Cu siguranţă n-am aflat mare lucru din vizita asta. 

— Mi se pare că fata era o mare pacoste, zise Ernst. În zilele 
noastre, orice puști care nu știe să se comporte e scuzat cu cine 
știe ce variantă de DAMP. Pe vremea mea, apucăturile de genul 
ăla aduceau după sine vreo câteva plesnituri de riglă. Dar acum, 
copiii trebuie să ia medicamente, să fie alinaţi de psihologi și să 
fie cocoloșiţi. Nu-i de mirare că societatea noastră se duce de 
râpă. 

Ernst se uită morocănos pe geamul pasagerului și dădu din 
cap. 

Patrik nu-i onoră comentariul cu vreun răspuns. Nu avea 
niciun sens. 

e 

— Chiar ai de gând s-o hrănești? Pe vremea mea, nu alăptam 
mai des de patru ore, spuse Kristina, aruncând o privire critică 
nurorii sale, care stătea așezată în fotoliu, pentru a o alăpta pe 
Maia, după nici două ore și jumătate. 

In genul acela de situaţii, Erica avea destulă minte cât să nu 
se ia la harță, așa că ignoră, pur și simplu, observaţia Kristinei. 

Era doar una dintre multele remarci îndreptate spre ea în 
dimineaţa aceea, iar Erica simţi că în curând avea să i se umple 
paharul. Conform predicţiilor sale, încercările eșuate de-a curăța 
în mod corespunzător casa fuseseră semnalate. Soacra alerga 
acum de colo-colo cu aspiratorul, ca o nebună, bombănind 
comentarii în legătură cu subiectul ei preferat: praful care le 
provoacă astm copiilor mici. Înainte de asta, mersese ostentativ 
în bucătărie și spălase toate vasele din chiuvetă și de pe 
suportul de uscat, dându-i în același timp Ericăi instrucțiuni cu 
privire la modul corect de a curăța vasele. Acestea trebuiau 
clătite imediat, pentru ca resturile de mâncare să nu rămână 
lipite, și era la fel de bine să le și spele de îndată. Altminteri ele 
s-ar fi tot adunat. Strângând din dinţi, Erica încercă să-și 
concentreze gândurile asupra puiului de somn pe care l-ar fi 
putut trage atunci când Kristina avea să iasă afară, cu 
căruciorul. Cu toate că începuse să se întrebe dacă merita 
deranjul. 

Se așeză comod în fotoliu și încercă s-o alăpteze pe Maia, însă 
bebelușul simțea atmosfera tensionată. Se foise mai toată 
dimineaţa, iar acum se împotrivea cu încăpățânare puţinului 
lapte oferit spre a o calma. Erica năduși în urma acelei 
confruntări cu fiica sa nou-născută. Se liniști abia atunci când 
Maia cedă într-un final și începu să sugă. Cu grijă, pentru a nu 
se fi chinuit în van, ea aprinse televizorul. Rula „Dragoste și 
putere”?, iar Erica încercă să se afunde în complicata relaţie 
dintre Brooke și Ridge. Kristina aruncă o privire spre ecranul TV 
în timp ce dădea de zor cu aspiratorul. 

— Uf, cum reziști să te uiţi la asemenea mizerii? Nu mai bine 
citești o carte? 

Erica se răzbună dând mai tare volumul televizorului. Pentru o 
clipă, își îngădui să savureze plăcerea unei asemenea riposte 
dușmănoase. Însă când văzu expresia ofensată a soacrei sale, 
dădu volumul mai încet. Știa că avea să plătească scump pentru 
orice fel de încercări de a se răzvrăti. Aruncă o privire înspre 
ceasul de la mână. Dumnezeule mare, abia trecuse puţin de 
miezul zilei. Avea să treacă o eternitate până când Patrik se va 
întoarce acasă. Apoi avea să urmeze o nouă zi, la fel ca aceea, 
până când soacra avea să-și facă bagajele și să plece acasă, 


? Cunoscut serial american, tip telenovelă. 

convinsă fiind de ajutorul nepreţuit pe care i-l dăduse nurorii 
sale. Incă două zile interminabile... 

Stromstad, 1924 


Vremea mai blândă făcea minuni pentru starea de spirit a 
cioplitorilor în piatră. Ajuns la lucru, Anders auzi cum tovarășii 
lui își începuseră deja cântecele muncitorești sacadate, ce 
acompaniau sunetul ciocanelor care loveau în răngi. Erau 
ocupați să facă scobituri pentru praful de pușcă ce avea să 
arunce în aer bucățile mai mari de granit. Un bărbat ținea ranga, 
iar doi o loveau pe rând, până când făceau o gaură de proporții 
direct în piatră. După aceea se turna înăuntru praful de pușcă şi 
se aprindea. Fuseseră făcute încercări cu dinamită, însă nu 
funcționase cum trebuia. Presiunea detonării era mult prea 
mare și nimicea granitul, făcându-l să se spulbere în toate 
direcțiile. 

Fără a-și curma ritmicitatea muncii, bărbații dădură din cap 
spre Anders atunci când acesta trecu pe lângă ei. 

Cu voioșie în suflet, el merse până la locul în care își cioplea 
statuia. Progresul fusese dureros de lent pe timp de iarnă; în 
multe zile, gerul făcuse aproape imposibilă munca la blocul de 
piatră. Perioade indelungi, el fusese nevoit să se oprească, pur 
și simplu, și să aștepte îmbunătățirea vremii, ceea ce făcuse 
dificilă agonisirea de lefuri suficiente. Dar acum putea începe 
zelos munca la bucata imensă de granit și nu avea de ce să se 
plângă. larna îi adusese alte motive de fericire. 

Uneori abia îi venea a crede că un asemenea înger coborâse 
pe pământ și se strecurase în patul lui. Fiecare minut petrecut 
împreună era o amintire prețioasă, păstrată într-un loc special 
din inima lui. Uneori însă bucuria îi era umbrită de gândurile 
despre viitor. 

Încercase de câteva ori să aducă în discuție subiectul, dar ea 
ÎI redusese mereu la tăcere printr-o sărutare. Spunea că nu 
trebuiau să vorbească despre asemenea lucruri, deseori 
adăugând că totul avea să se rezolve, neîndoielnic. Din asta, el 
înțelesese că, asemenea lui, fata încă mai spera la un viitor 
împreună. 

Uneori îşi îngăduia chiar să dea crezare spuselor ei, conform 
cărora totul avea să se rezolve. Era un adevărat romantic, în 
adâncul său, iar convingerea că dragostea putea depăși toate 

obstacolele îi era ferm ancorată în suflet. Firește că nu 
aparțineau aceleiași clase sociale, însă el era un bărbat 
competent și muncitor. Cu siguranță că avea să-i ofere un trai 
frumos, dacă i-ar fi fost acordată acea șansă. lar dacă 
sentimentele ei erau aidoma celor pe care le nutrea el, atunci 
lucrurile materiale nu aveau să conteze. O viață alături de el 
merita câteva sacrificii din partea fetei. Intr-o zi ca aceea, în 
care primăvăraticele raze de soare îi încălzeau degetele, era 
convins că totul avea într-adevăr să iasă așa cum sperase. 
Acum nu mai aștepta decât să primească permisiunea din 
partea fetei de a sta de vorbă cu tatăl ei. Apoi avea să purceadă 
la pregătirea discursului vieții sale. 

Cu inima tresăltându-i, el ciopli meticulos statuia, din blocul 
de piatră. În mintea sa, cuvintele continuau să se învolbureze. 
Laolaltă cu imaginea lui Agnes. 

Capitolul 10 


Arne studie cu atenţie necrologul din ziar. Strâmbă din nas. 
Bănuise el. Aleseseră o ilustrație cu un ursuleţ, obicei pe care el 
îl ura cu desăvârșire. Un necrolog trebuia să conţină simboluri 
ale bisericii creștine, nimic mai mult. Un ursuleț era, pur și 
simplu, o imagine profană, însă el nu se așteptase la nimic 
altceva. Băiatul fusese o mare dezamăgire, de la început și până 
la sfârșit, iar nimic din ce făcea nu îl mai surprindea pe Arne. Era 
mare păcat ca un om cu frica lui Dumnezeu, așa cum era el, să 
aibă o progenitură ce respinsese cu atâta încăpățânare calea 
cea dreaptă. Persoane pe care nu le ducea mai mult mintea 
încercaseră să-i împace. Spuseseră că, din câte auziseră, fiul lui 
era un om inteligent și de treabă. Avea, de asemenea, o 
profesie onorabilă, era doctor, în definitiv. Fuseseră cu 
precădere femei cele care veniseră la ușa lor, debitând 
asemenea  absurdităţi. Bărbaţii știau să nu comenteze în 
legătură cu lucruri despre care nu aveau habar. Firește că se 
văzuse nevoit să recunoască faptul că băiatul său alesese o 
profesie adecvată și părea să se descurce. Insă dacă nu-l avea 
pe Dumnezeu în suflet, totul era lipsit de sens. 

Cel mai mare vis al lui Arne fusese de-a avea un fiu care să-i 
calce pe urme bunicului și să devină pastor. Personal, el fusese 
obligat devreme să lase deoparte asemenea ambiţii, fiindcă 
tatăl lui tocase toți banii ce urmau să fie dedicați instruirii sale în 
seminarii. În schimb, fusese nevoit a se mulţumi să lucreze ca 
paracliser în biserică. Măcar asta îi îngăduia să-și petreacă în 
continuare zilele în casa lui Dumnezeu. 

Biserica însă nu mai era ca pe vremuri. Lucrurile stătuseră 
altfel odată. Pe-atunci, toţi își cunoșteau locul, iar pastorului i se 
arăta respectul cuvenit. De asemenea, oamenii urmau după 
cum puteau de bine povețele lui Schartau!'? și nu erau 
preocupaţi de lucrurile pe care, mai nou, până și pastorii păreau 
a le gusta: muzică, dans, concubinaj în afara căsătoriei, asta 
pentru a numi doar câteva vicii. Insă lucrul pe care îl accepta cel 


19 Henric Schartau, preot luteran suedez din secolul al XVIII-lea, cunoscut pentru 
predicile sale dure, prin care promova respectarea riguroasă a practicilor religioase a 
pietății și a misticismului. 

mai greu Arne era că femeile aveau acum dreptul de a juca rolul 
de trimiși ai lui Dumnezeu. Nu putea înțelege asta. Biblia era 
cum nu se putea mai clară: „Femeia va fi tăcută în congregaţie”. 
Ce mai era de discutat? Nu era treaba femeilor să fie membri ai 
clerului. Puteau oferi un bun sprijin ca neveste de pastori sau 
chiar ca diaconi, dar în rest trebuiau să rămână tăcute în 
congregație. Fuseseră vremuri nefericite când acea femeie 
preluase conducerea Bisericii Fjällbacka. Arne fusese nevoit ca 
duminicile să meargă cu mașina până în Kville pentru a lua 
parte la slujbă acolo, și, pur și simplu, refuzase să mai vină la 
muncă. Plătise scump pentru asta, dar meritase. Acum, hidoasa 
creatură dispăruse. Bineînţeles că noul pastor era puţin cam 
modern pentru gusturile lui, însă măcar era bărbat. Nu mai 
rămânea decât să se asigure că femeia cantor avea să devină 
un capitol temporar în istoria Bisericii Fjällbacka. O femeie 
cantor nu era într-atât de neplăcută precum o femeie pastor, 
dar chiar și așa... 

Arne dădu morocănos pagina ziarului local, Bohusläningen. 
Soţia lui, Asta, continua să umble prin casă, cu o faţă lungă. Ştia 
că era din pricina fetiţei. Pe Asta o necăjea faptul că fiul lor 
stătea atât de aproape de ei. Însă Arne îi explicase că trebuia să 
fie puternică și devotată convingerilor sale. Era păcat ce i se 
întâmplase fetei, putea fi de acord cu asta, însă întâmplarea nu 
făcea decât să dovedească spusele lui. Fiul lor nu urmașe calea 
cea dreaptă și îngustă, iar mai devreme sau mai târziu, trebuia 
să fie pedepsit. Dădu înapoi pagina pentru a se uita din nou la 
ursulețul din necrolog. Păcat, mare păcat... 

e 

Mellberg nu simțea aceeaşi satisfacție pe care o avea de 
obicei când se afla în centrul atenției din partea mass-mediei. 
Nici măcar nu organizase o conferință de presă, ci doar adunase 
în biroul său câţiva reporteri de la ziarele locale. Amintirea 
scrisorii primite eclipsa totul în momentul respectiv, iar lui îi 
venea greu să se concentreze asupra oricărui alt lucru. 

— Aveţi vreo pistă sigură pe care să o urmaţi? 

Un reporter novice își aștepta nerăbdător răspunsul. 

— Nimic despre care să putem comenta în situaţia curentă, 
spuse șeful. 

— Este suspect vreun membru al familiei? 

Întrebarea venise din partea unui reporter de la ziarul 
concurent. 

— Momentan păstrăm deschise toate opţiunile, însă nu avem 
nimic concret care să trimită în direcția aceea. 

— Este o infracţiune de natură sexuală? 

Din nou, același reporter. 

— Nu pot intra în detalii, spuse vag Mellberg. 

— Cum aţi confirmat faptul că a fost crimă? interveni un al 
treilea jurnalist. Prezenta răni externe care să indice 
omuciderea? 

— Nu pot comenta, din motive legate de anchetă, spuse 
Mellberg, observând cum frustrarea creștea pe chipurile 
jurnaliștilor. 

Relaţia cu presa era precum mersul pe sârmă. Trebuia să le 
oferi destul cât să simtă că poliţia își făcea datoria, însă nu atât 
de mult încât să dăuneze anchetei. În mod normal, se considera 
un maestru al acestui număr de circ, însă în ziua aceea îi venea 
greu. Nu știa ce să facă în legătură cu informaţiile primite în 
scrisoare. Să fi fost oare adevărate? 

Unul din reporteri îl privi cârcotaș, iar Mellberg își dădu seama 
că ratase o întrebare. 

— Mă scuzați, puteţi repeta? spuse el, confuz, iar pe figura 
jurnalistului se putu citi curiozitatea. 

Se întâlniseră la mai multe conferinţe de acel gen și de obicei 
comisarul fusese încrezut și lăudăros, nu secretos și neatent, 
așa cum era în momentele acelea. 

— În regulă. Am întrebat dacă există motive ca părinţii din 
zonă să-și facă griji pentru siguranţa copiilor. 

— Întotdeauna recomandăm ca părinţii să-și ţină copiii sub 
observație, însă vreau să subliniez că asta nu trebuie să ducă la 
vreo isterie în masă. Sunt convins de faptul că incidentul este 
izolat și că vom avea curând un suspect în arest. 

Se ridică, semn că întâlnirea luase sfârșit. Ascultători, 
reporterii își puseră deoparte carnețelele și pixurile și îi 
mulțumiră. Cu toţii simțeau că l-ar fi putut interoga mai mult pe 
comisar, însă era important, în același timp, ca presa din 
regiune să păstreze o relaţie bună cu poliţia locală. Aveau să 
lase întrebările dure colegilor din orașele mari. Acolo, în 
Bohuslän, ei erau deseori vecini cu persoanele intervievate. 
Copiii lor frecventau aceleași cluburi de sport și școli, așa că, de 

dragul armoniei în comunitate, trebuiau să-și astâmpere orice 
dorinţă de a căuta să primească pontul cel mare. 

Mellberg se lăsă pe spate, mulţumit. În ciuda lipsei sale de 
concentrare, ziarele nu primiseră mai multe informaţii decât 
intenţionase a le oferi, iar a doua zi, știrile aveau să fie pe 
primele pagini ale cotidienelor din regiune - în speranța că 
publicul larg avea să se trezească și să înceapă să le ofere 
indicii. Cu puţin noroc, printre toate bârfele care circulau în mod 
normal, ar fi putut exista și ceva care să le fi folosit polițiștilor. 

Scoase la iveală scrisoarea și începu să o recitească. Incă nu- 
și putea crede ochilor. 

Stromstad, 1924 


Stătea întinsă în camera sa, cu o cârpă rece și umedă pe 
frunte. Doctorul o examinase grijuliu, apoi ordonase repaus la 
pat. Acum acesta se afla în salon, la parter, discutând cu tatăl 
ei, iar pentru o clipă, fata își făcu griji că s-ar fi putut să sufere 
de ceva grav. Bărbatului îi apăruse o expresie alarmată pe chip, 
dar aceasta se risipise în secunda următoare. El o bătuse apoi 
ușor peste mână și îi spusese că totul avea să fie în regulă. 
Trebuia doar să se odihnească pentru o vreme. 

Nu-i putuse destăinui bunului doctor adevăratul motiv al 
indispoziției sale. Toate acele nopți târzii, din timpul iernii, îi 
afectaseră sănătatea. Acela era diagnosticul pe care și-l pusese 
singură, însă trebuia să păstreze secretul. Spera ca doctorul 
Fern să-i prescrie niște picături care să o pună pe picioare. 
Având în vedere că hotărâse să pună capăt escapadelor cu 
Anders, avea să-și revină în curând la starea sa normală. Intre 
timp, nu i-ar fi făcut rău să stea în pat și să aștepte vreo 
săptămână, două. Agnes se gândi ce să ceară la masa de prânz. 
Dat fiind că masa de cu o seară în urmă se dusese direct în WC, 
ea își simţi stomacul chiorăind, cerând să fie umplut. Poate 
clătite, ori acele chiftele excelente pe care le făcea bucătarul, cu 
cartofi fierti, sos cu smântână și merișoare. 

Pașii de pe scări o făcură să se retragă și mai mult sub pătură 
și să geamă un pic. In clipa dinainte ca ușa camerei sale să se 
deschidă, ea hotări să ceară chiftele. 

Capitolul 11 


Încă din ziua precedentă, începuse să simtă cum furia creștea 
în el. Ce tupeu pe ea, femeia aia blestemată chiar nu avea pic 
de scrupule. Să-l arate polițiștilor cu degetul, în felul acela! Kaj 
nu era prost; știa prea bine că zvonurile aveau să umble curând 
prin tot orașul, așa că nu prea conta ce spunea el. Singurul lucru 
care avea să se întipărească în minţile oamenilor era acela că 
poliţia fusese la el acasă, punând întrebări cu privire la moartea 
fetei. Își încleștă pumnii până când articulațiile degetelor îi 
deveniră albe. După o clipă de ezitare, își puse haina și merse 
afară, cu pași hotărâți. Gardul din placaj pe care-l pusese între 
loturi îl împiedică să o taie drept pe-acolo, așa că ieși în stradă, 
apoi merse în sus, pe aleea care ducea spre casa familiei Florin. 
Înainte de-a se apropia, se asigurase că atât Niclas, cât și 
Charlotte părăsiseră locuinţa. Avea să-i zică vreo două scorpiei. 
Bănuind că ea, la fel ca toată lumea din oraș, încuia rareori ușa 
principală, Kaj intră fără să bată și merse drept spre bucătărie. 
Femeia tresări când acesta își făcu apariţia, dar își veni repede 
în fire, iar figura sa căpătă acea expresie tăioasă, superioară. Ea 
chiar se considera a fi cineva. De parcă ar fi fost o afurisită de 
regină, și nu o hoașcă bătrână, într-un orășel nenorocit. 

— Ce-ţi veni să trimiţi poliţia la mine acasă? urlă el, lovind cu 
pumnul în masa de bucătărie. 

Femeia îi aruncă o privire glacială. 

— M-au întrebat dacă știu pe cineva care să-i vrea răul 
familiei noastre, așa că m-am gândit imediat la tine. lar dacă nu 
te grăbești să ieși din casa mea, o să sun la poliţie. Apoi vor 
vedea ei singuri de ce ești în stare. 

Fu nevoit să se abţină din a se năpusti asupra ei și a-i 
cuprinde cu mâinile grumazul. Calmul aparent al femeii nu făcea 
decât să-i intensifice mânia, iar pete mici începură să-i joace 
înaintea ochilor. 

— Numai să-ncerci, javră nenorocită! 

— Să nu crezi că nu sunt în stare. Deoarece poţi fi sigur că o 
voi face. Ne-ai hărțuit neîncetat pe mine și pe familia mea, ne-ai 
ameninţat și nu ne-ai dat pace. 

Își duse mâna la piept într-o manieră histrionică și adoptă 
acea înfățișare de martir, pe care el ajunsese a o detesta, de-a 
lungul anilor. 

Ea reușise încă o dată să se folosească de același truc. Se 
zugrăvise pe sine drept victimă, iar pe el drept un ticălos. Când, 
de fapt, era exact opusul. El chiar încercase să dea dovadă de 
înțelepciune. Să se menţină în afara conflictului și să refuze a 
cobori la nivelul vecinei sale. Însă cu câţiva ani în urmă, 
decisese că, dacă femeia voia război, asta avea să primească. 
De atunci, nu s-a mai ţinut cont de reguli. 

Fu din nou nevoit să se abţină, șuierând printre dinţi: 

— În orice caz, nu ţi-a mers. Poliţia n-a părut să creadă 
minciunile pe care le-ai spus despre mine. 

— Ei bine, mai sunt alte câteva posibilităţi pe care să le poată 
investiga poliţia, remarcă Lilian pe un ton răutăcios. 

— Ce vrei să spui? întrebă Kaj, însă își răspunse singur la 
întrebare atunci când realiză unde bătea femeia. Să nu-l implici 
pe Morgan în treaba asta, m-auzi? 

— Nici măcar nu trebuie să zic ceva. 

Tonul îi era și mai răuvoitor. 

— Cu siguranță că poliția va descoperi în curând că vizavi 
locuiește cineva nu prea întreg la minte. Și toată lumea știe de 
ce e în stare o asemenea persoană. Dacă nu, tot ce trebuie să 
facă este să arunce o privire asupra rapoartelor aflate la dosar. 

— Plângerile alea sunt porcării curate și tu știi asta! Morgan 
nici măcar n-a pus piciorul pe pământul tău, cu atât mai puţin să 
se fi furișat și să fi tras cu ochiul pe la ferestre. 

— Ei bine, eu știu ce-am văzut, spuse Lilian. lar polițiștii își vor 
da seama de asta, odată ce se vor uita prin rapoarte. 

Nu îi răspunse. Nu avea rost să mai încerce. 

Apoi furia puse stăpânire pe el. 

e 

Adânc cufundat în hârtiile de pe birou, Martin sări de-un cot 
atunci când Patrik îi bătu la ușă. 

— N-am vrut să te îmbolnăvesc de inimă, spuse Patrik, 
zâmbind. Ești ocupat? 

— Nu, vino, zise el, făcându-i semn lui Patrik să intre. Așadar, 
cum a mers? Aţi aflat ceva de la profesor în legătură cu familia? 
V-a zis omul ceva? 

— Era învăţătoare, clarifică Patrik. Nu, n-a prea avut multe de 
povestit, spuse el, bătând nerăbdător cu mâna peste picior. Nu 
știa să existe probleme legate de familia Sarei. Insă am aflat 
mai multe despre Sara. Se pare că fetița avea DAMP și putea fi 
destul de obositoare. 

— In ce fel? zise Martin, care nu înţelegea decât vag acel 
diagnostic care devenise atât de comun în ultimii ani. 

— Era iritabilă, neastâmpărată și agresivă dacă nu i se făcea 
pe plac. De asemenea, îi era greu să se concentreze. 

— Pare să fi fost destul de greu de strunit, observă Martin. 

Patrik dădu din cap. 

— Da, și eu interpretez asta la fel, cu toate că învăţătoarea nu 
a zis-o verde-n față, evident. 

— Ai observat ceva de genul ăsta când ai văzut-o pe Sara în 
trecut? 

— Erica a văzut-o mai des. Eu am întâlnit-o doar de câteva ori 
și tot ce-mi pot aminti e că mi s-a părut vioaie, însă nimic care 
să mă fi pus pe gânduri. 

— Dar care este diferența exactă dintre DAMP și ADHD? 
întrebă Martin. Mie mi se pare că ambele sunt folosite pentru a 
descrie aproximativ aceleași stări. 

— N-am idee, dădu din umeri Patrik. Și nu știu dacă problema 
ei a avut ceva de-a face cu omorul, însă trebuie să începem de 
undeva, nu? 

Martin încuviinţă, apoi arătă spre hârtiile aflate dinaintea lui. 

— Am verificat rapoartele primite în legătură cu infracțiunile 
de natură sexuală din ultimii ani și nimic nu se potrivește. 
Câteva se refereau la ofense împotriva copiilor, săvârșite de un 
membru apropiat al familiei, însă am fost nevoiţi să renunțăm la 
acuzaţii din lipsa dovezilor. Avem totuși o condamnare într-un 
asemenea caz. Probabil că-ţi amintești de tatăl care și-a agresat 
fiica, nu? 

Patrik dădu din cap. Puţine fuseseră cazurile ce îi lăsaseră un 
gust atât de amar. 

— Da, Torbjörn Stiglund, dar probabil că încă mai e în 
pușcărie, nu-i așa? 

— Da, am sunat să verific. Nici măcar n-a ieșit cu vreo 
permisie. Așa că îl putem tăia de pe listă. lar restul sunt în 
general violuri, dar comise împotriva unor adulţi; apoi mai există 

niște cazuri de molestare, din nou faţă de adulți. Apropo, un 
nume cunoscut a apărut aici. 

Martin arătă spre dosarul pe care Patrik îl văzuse ultima dată 
pe propriul birou, însă care se afla acum dinaintea colegului său. 

— Sper că nu te superi că ţi-am luat din birou dosarul familiei 
Florin. 

Patrik clătină din cap. 

— Nu, sigur că nu, e în regulă. Și presupun că faci aluzie la 
plângerile lui Lilian împotriva lui Morgan Wiberg? 

— Da, femeia susţine că acesta se tot strecura pe lângă casa 
lor și că a încercat cu câteva ocazii să se uite pe furiș înăuntru, 
atunci când ea își schimba hainele. 

— Mda, am citit asta, spuse Patrik, sătul. Dar eu sincer nu știu 
cum să privesc toate plângerile astea. În realitate, niciuna dintre 
acuzaţii nu pare să fie fondată. Sunt, în general, acuzaţii venite 
din ambele părți și, de asemenea, un mod deosebit de eficient 
de a irosi timpul și resursele poliţiei. 

— Tind să-ţi dau dreptate. Însă nu putem ignora faptul că în 
casa de vizavi există un potenţial personaj care trage cu ochiul 
când se dezbracă cineva. Ştii tu, infracțiunile de natură sexuală 
încep deseori exact cu genul acesta de activităţi, spuse Martin. 

— Știu, însă pare destul de forțat. Să presupunem că spusele 
lui Lilian Florin sunt adevărate - lucru de care mă îndoiesc, la 
modul serios. În definitiv, cea pe care Morgan voia să o vadă 
goală este o femeie matură. Nu există nimic care să sugereze că 
ar avea vreo atracţie sexuală faţă de copii. În plus, nici măcar nu 
știm dacă uciderea Sarei a urmat unei ofense de natură sexuală. 
Nimic din raportul post-mortem nu indică asta. Însă ar putea 
merita osteneala de a-l verifica pe Morgan mai îndeaproape. De 
a sta măcar de vorbă cu el. 

— Crezi că sunt șanse să pot veni cu tine? întrebă cu 
nerăbdare Martin. Sau începi să-l preferi pe Ernst? 

Patrik făcu o grimasă. 

— Nu, nu voi trăi nicicând o asemenea zi. În ceea ce mă 
privește, ești bine-venit. Intrebarea e ce va avea Mellberg de 
spus în privinţa asta. 

— Păi, măcar putem să întrebăm. Cred că a fost un pic mai 
calm în ultimele zile. Cine știe, poate că se mai potolește spre 
bătrâneţe. 

— Mă îndoiesc, râse Patrik. Dar voi merge să aflu dacă e de 
acord cu planul. Ne-am putea duce acolo în după-masa asta. Mai 
întâi am de adus la zi niște hârțoage. 

— În regulă. În cazul ăsta, pot și eu să termin cu toate astea, 
zise Martin, arătând spre maldărul de sesizări. Sper ca până 
atunci să am un raport complet. Însă, după cum am spus, nu te 
aștepta la prea mult; nu pare a fi nimic care să se potrivească. 

Patrik încuviință. 

— Dă-ţi toată silinţa. 

e 

Gösta aproape că aţipise în fata computerului. Doar bufnitura 
bărbiei ce i se lovea de piept îl mai ținea destul de treaz, încât 
să nu plutească de tot spre ţara viselor. „De-aș putea măcar să- 
mi ridic pentru o vreme picioarele pe birou”, gândi el. Dacă ar fi 
tras un pui de somn, ar fi fost gata să se afunde în muncă mai 
târziu. Ca în Spania. Oamenii de-acolo înțelegeau valoarea unei 
sieste. Nu și în Suedia, asta cu siguranţă. Aici erai nevoit să 
trudești opt ore la muncă, păstrându-ţi, în același timp, la cote 
maxime entuziasmul și motivarea. În ce ţară groaznică locuia! 

Sunetul ascuțit al telefonului îl făcu să tresară. 

— La naiba, rosti el. 

Dispoziţia nu i se îmbunătăţi atunci când recunoscu numărul 
de telefon de pe ecran. Ce mai voia hoașca bătrână de data 
aceea? Apoi își reaminti că ar fi trebuit să dea dovadă de mai 
multă compasiune faţă de ea, având în vedere cele întâmplate. 
Așa că își jură să aibă răbdare, apoi ridică receptorul. 

— Gösta Flygare, secţia de poliție Tanumshede. 

Vocea de la celălalt capăt al firului era agitată, și fu nevoit să 
o roage pe femeie să se calmeze, pentru a putea înțelege ce 
avea de zis. Nu păru să ajute, aşa că repetă: 

— Lilian, trebuie să vorbeşti mai rar, abia pricep ce spui. 
Acum inspiră adânc și repetă ce ai zis. 

Asta păru într-un final să funcţioneze, iar femeia o luă de la 
început. Gösta ridică din sprâncene pe măsură ce ascultă. Era o 
întorsătură neașteptată. După ce o linişti în repetate rânduri, el 
o determină în sfârșit să închidă receptorul. Își luă repede haina 
și intră în biroul lui Patrik. 

— Bună, Hedström. 

Nu se mai obosise cu ciocănitul, însă Patrik lucra cu ușa de la 
birou deschisă, iar în opinia lui Gösta, vina îi aparţinea exclusiv 
lui dacă oamenii dădeau buzna, pur și simplu. 

— Da? întrebă Patrik. 

— Tocmai am primit un telefon de la Lilian Florin. 

— Zău? repetă Patrik, cu un interes stârnit. 

— Se pare că se întâmplă ceva acolo. Susține că a fost 
agresată de Kaj. 

— Ce naiba zici? 

Patrik se roti cu scaunul, pentru a fi faţă în faţă cu Gösta. 

— Mda, susţine că a venit acasă în urmă cu ceva vreme șia 
început să urle, iar când a încercat să-l convingă să plece, 
bărbatul a început s-o lovească cu pumnii. 

— Sună a nebunie curată, zise Patrik, sceptic. 

Gosta ridică din umeri. 

— În fine, asta mi-a spus mie. Am promis să merg de îndată 
acolo. 

Își ridică ilustrativ haina. 

— Da, firește, spuse Patrik, sărind din scaun, apoi înșfăcându- 
și, la rândul său, haina din cuierul aflat în colţ. 

Douăzeci de minute mai târziu, se aflau înapoi în casa familiei 
Florin. De cum ciocăniră, Lilian le deschise ușa, poftindu-i 
înăuntru. Îndată ce trecură pragul, femeia începu să dea frenetic 
din brațe. 

— Vedeţi ce mi-a făcut?! 

Arătă spre o ușoară roșeață din obraz, apoi își trase în sus 
mâneca bluzei și le indică o urmă roșie de pe partea superioară 
a braţului. 

— Dacă nu merge la închisoare pentru asta, atunci... 

Se ambala singură și mai tare, iar stupoarea absolută părea a- 
i îngreuna discursul. 

Patrik îi atinse consolator brațul nevătămat și spuse: 

— Îţi promit că vom ancheta îndeaproape. Apropo, te-a 
examinat vreun doctor? 

Femeia dădu din cap. 

— Nu, e nevoie? M-a lovit peste față și m-a prins tare de braţ, 
însă nu cred să existe răni serioase, recunoscu ea fără prea 
mare tragere de inimă. Deși poate că aveţi nevoie de dovezi 
fotografice? 

Faţa lui Lilian se lumină pentru o clipă, până când Patrik fu 
nevoit să-i înăbușe speranța. 

— Nu, nu va fi necesar, acum că am avut noi șansa de-a 
arunca o privire. Vom merge să stăm de vorbă cu Kaj. Apoi vom 
decide cum să acționăm în continuare. Aveţi pe cine să sunați 
care să stea cu dumneavoastră? 

Lilian încuviinţă. 

— Da, o pot ruga pe prietena mea, Eva. 

— Bun. Cred că ar fi bine s-o sunați. Apoi puneţi de-o cafea și 
încercaţi să vă liniștiți pentru o vreme. Totul are să se rezolve, o 
să vedeţi. 

Patrik vru să sune liniștitor, dar, ca să fie sincer, îl deranja 
ceva din comportamentul histrionic al femeii. Ceva nu părea la 
locul lui. 

— N-ar trebui să depun o plângere oficială? Să completez 
niște formulare? întrebă Lilian, plină de speranţă. 

— Ne vom ocupa de asta mai târziu. Mai întâi, Patrik și cu 
mine trebuie să discutăm puţin cu Kaj. 

Tonul lui Gösta sună neobișnuit de autoritar, însă Lilian nu se 
multumi cu promisiuni vagi. 

— Nu-mi spuneți că aveți de gând să lăsaţi totul baltă, fiindcă 
vă e prea lene să interveniţi atunci când o femeie lipsită de 
apărare este supusă unui asemenea atac îngrozitor. Deoarece 
eu nu intenționez să tac din gură, de asta să fiți siguri. Mai întâi 
îl voi suna pe șeful vostru, apoi voi merge și la ziare, dacă 
trebuie și... 

Gösta îi întrerupse tirada și rosti, cu o voce oțelită: 

— Nimeni nu intenţionează să lase lucrurile baltă, Lilian, însă 
momentan uite ce vom face: mai întâi vom sta de vorbă cu 
vecinul, apoi ne vom ocupa de formalităţi. Dacă ai vreo obiecţie, 
te poftesc să îl suni la secţie pe șeful nostru, Bertil Mellberg, și 
să îți faci cunoscute plângerile. Altminteri, ne vom întoarce de 
îndată ce terminăm de vorbit cu pârâtul. 

După un scurt conflict lăuntric, Lilian păru gata să accepte că 
era momentul să bată în retragere. 

— Ei bine, dacă așa trebuie să stea lucrurile, cred că mă voi 
duce s-o sun pe Eva. Însă contez pe voi să vă întoarceţi repede, 
bombăni ea, supărată. 

După care, nu putu rezista unui ultim act ostentativ: trânti așa 
de tare ușa în urma lor, încât răsună întregul cartier. 

— Ce părere ai despre toate astea? zise Patrik, căruia încă nu 
îi venea a crede că Gösta, ultima persoană la care s-ar fi 
așteptat, izbutise a-și exercita autoritatea. 

— Nu știu, dar... ceva nu... miroase a bine, spuse Gosta, 
cântărindu-și bine cuvintele. 

— De acord, asta cred și eu. A recurs vreodată Kaj la violenţă, 
în toţi acești ani de certuri? 

— Nu, iar dacă ar fi făcut-o, am fi stat de vorbă imediat, 
crede-mă. Pe de altă parte, până acum nu i-a mai fost vreodată 
aruncată în faţă o acuzaţie de crimă. 

— Ai dreptate în legătură cu asta, răspunse Patrik. Dar pur și 
simplu nu pare genul care să recurgă la violenţă, dacă înţelegi 
ce vreau să spun. Mai degrabă ar încerca s-o prindă pe Lilian cu 
mâţa-n sac, cu prima ocazie. 

— Da, tind să-ţi dau dreptate. Însă mai întâi trebuie să vedem 
ce-are de zis. 

— Bănuiesc că așa se va și întâmpla, spuse Patrik și bătu la 
ușă. 

Stromstad, 1924 


În clipa când tatăl ei intră pe ușă, inima lui Agnes fu cuprinsă 
într-o încleștare de gheață. Ceva nu era în regulă. Ceva nu era 
deloc în regulă. August părea să fi îmbătrânit cu douăzeci de ani 
față de ultima dată când îl văzuse, iar fata înțelese numaidecât 
faptul că probabil ea se afla pe moarte. Acela era singurul lucru 
care să fi putut cauza, într-un timp atât de scurt, brazde atât de 
adânci pe chipul tatălui său. 

Se apucă strâns de piept și se căli pentru ce era pe cale să 
audă. Insă ceva nu se potrivea. Mâhnirea pe care se așteptase 
să o vadă în privirea tatălui său era remarcabilă prin absenţă; în 
schimb, ochii îi erau negri de furie. Era o reacție stranie, pe 
puțin spus. De ce s-ar fi mâniat dacă fata era pe moarte? 

In ciuda staturii sale scunde, bărbatul domina, cu un aer 
amenințător, peste patul în care ea stătea întinsă, iar Agnes 
făcu instinctiv tot posibilul să arate cum nu se putea mai demnă 
de milă. Asta întotdeauna funcţionase cel mai bine în rarele 
ocazii când tatăl ei fusese cu adevărat mânios. Insă nu părea a 
merge de data aceea, iar neliniștea i se amplifică. Apoi un gând 
îi trecu prin minte. Era însă atât de greu de conceput și de 
groaznic, încât fu imediat îndepărtat. 

Dar gândul se întoarse, nemilos. Văzu apoi buzele tatălui său 
mișcându-se, într-o încercare de a vorbi, însă tulburarea 
acestuia era atât de mare, încât coardele vocale nu reușiră să 
producă vreun sunet. În momentul acela, fata realiză îngrozită 
că o simplă speculație nebunească devenise acum o posibilitate 
deslușită. 

Incet, ea se strecură și mai adânc sub pătură. Când palma 
tatălui său îi căzu cu forță asupra obrazului, făcând-o să simtă 
usturimea neașteptatei dureri, îndoielile i se transformară în 
siguranță. 

— Tu, tu... curvă ce ești! bolborosi tatăl, căutând cu disperare 
cuvintele care încercau să i se formeze pe buze. Cine... ce? 
continuă el, bâlbâinadu-se. 

Din poziţia sa culcată, ea îl văzu înghițind în repetate rânduri, 
ca pentru a forța cuvintele să iasă la iveală. Niciodată nu își mai 

văzuse tatăl cel dârz și bun la suflet într-o stare terifiantă 
precum aceea. 

Pradă spaimei sale, Agnes se simţi cuprinsă și de uimire. Cum 
de se întâmplase așa ceva? Luaseră toate măsurile necesare și 
se opriseră mereu la timp. Nici în cele mai negre coșmaruri nu 
își imaginase că avea să dea de necaz. Evident că auzise de alte 
fete care rămăseseră însărcinate din greșeală, însă mereu se 
gândise cu dispret că probabil acestea nu fuseseră destul de 
atente. Il lăsaseră probabil pe bărbat să meargă prea departe. 

Și iat-o acum pe ea. Gândurile îi rătăciră înfrigurate în 
căutarea unei soluții. Lucrurile se rezolvaseră dintotdeauna 
pentru ea. Cu siguranță că și situația aceea putea fi soluționată. 
Trebuia să-și facă tatăl să înțeleagă, așa cum reușise 
dintotdeauna, de fiecare dată când intrase în bucluc. Intr- 
adevăr, niciodată nu fusese așa de grav, însă el îi venise mereu 
în ajutor și îi ușurase calea. Trebuia să facă la fel și de data 
aceea. Odată atenuat șocul inițial, ea se simti devenind mai 
calmă. Firește că situația se putea repara. Tata avea să fie 
mânios pentru o vreme, fapt peste care ea putea să treacă, însă 
totuși el ar fi ajutat-o la ananghie. Existau locuri unde s-ar fi 
putut duce pentru a rezolva așa ceva, nu ținea decât de bani, și 
măcar în privința aceea nu avea de ce să-și facă griji. 

Multumită de faptul că urzise un plan, ea deschise gura 
pentru a vorbi şi a începe să-și lingușească tatăl. Însă vorbele îi 
fură întrerupte, înainte să poată începe măcar, atunci când 
palma lui August îi plesni din nou, zgomotos, obrazul. Fata îl 
privi fără să-i vină a crede. Niciodată nu și-l imaginase ridicând 
mâna asupra ei și, iată cum, într-un timp atât de scurt, el o 
pălmuise de două ori. Nedreptatea tratamentului aplicat aprinse 
în ea furia, și fata se ridică în capul oaselor, deschizând din nou 
gura pentru a încerca să explice. Plici! O a treia palmă îi lovi 
obrazul deja sensibil, iar Agnes simţi cum lacrimi de mânie îi 
năpădiră ochii. Ce voia să însemne felul în care o trata? Supusă, 
ea se cufundă înapoi între perne și privi atât cu mirare, cât și cu 
furie spre tatăl pe care crezuse a-l cunoaște atât de bine. Însă 
bărbatul aflat dinaintea sa era un străin. 

incetul cu încetul, Agnes pricepu că viața sa probabil era pe 
cale de-a lua o întorsătură neplăcută. 

Capitolul 12 


O bătaie precaută în ușă îl făcu pe Niclas să ridice privirea. Nu 
aștepta vreun pacient și era pe deplin ocupat cu parcurgerea 
tuturor hăârtiilor ce i se adunaseră pe birou. Se încruntă, iritat. 

— Da? 

Tonul vocii sale fu dispreţuitor, iar persoana aflată dindărătul 
ușii păru a ezita. Dar apoi clanţa fu apăsată, iar ușa se deschise 
încet. 

— Te întrerup? 

Vocea îi era la fel de șovăitoare precum și-o amintea, iar mina 
încruntată îi dispăru imediat. 

— Mamă? 

Niclas sări din scaun și privi uimit spre femeia micuță care 
stătea, ezitând, în pragul ușii. Ea îi trezise dintotdeauna 
instinctele protectoare, iar în momentul acela nu voia decât să 
dea fuga și s-o cuprindă în braţe. Știa însă că de-a lungul anilor 
ea devenise reticentă cu privire la asemenea manifestări libere 
ale sentimentelor. N-ar fi făcut decât s-o tulbure, prin urmare se 
abţinu și aşteptă iniţiativa din partea ei. 

— Pot să intru? Sau ești ocupat? 

Privi spre mormanele de hârtii dinaintea lui și dădu să se 
întoarcă. 

— Nu, nicidecum, intră, intră. 

Se simţi ca un școlar și ocoli grabnic biroul, spre a-i oferi un 
scaun. Ea se așeză cu grijă, chiar pe margine, și privi agitată în 
jur. Nu îl văzuse niciodată în rolul său profesional, așadar, el își 
imagină că probabil mediul respectiv i se părea ciudat femeii. 
De fapt, aceasta abia dacă îl văzuse în ultimii ani, lucru care, în 
sine, trebuia să i se fi părut straniu. Ca și cum el s-ar fi 
metamorfozat într-o clipă dintr-un băiat de șaptesprezece ani 
într-un bărbat în toată firea. Gândul acela îi făcu mânia să-i 
clocotească în piept. El și mama sa își refuzaseră atâtea lucruri 
din cauza acelui bătrân urâcios. Slavă Domnului că Niclas 
reușise să scape de lângă el, însă când își studie mama, el 
realiză că anii scurși nu fuseseră îngăduitori cu ea. Observă pe 
chipul femeii aceeași expresie ostenită și supusă ca în 

momentul plecării sale, înrăutăţită însă acum de toate ridurile 
căpătate. 

Niclas își trase un scaun lângă ea, însă nu prea aproape, și o 
așteptă să înceapă. Nu prea părea a ști ce venise să-i spună. 
După un moment de tăcere, ea zise: 

— Imi pare așa de rău pentru fetiţă, Niclas. 

Doar atât spuse și nu putu decât să dea din cap. 

— Nu am cunoscut-o... însă îmi doresc să o fi făcut. 

Vocea îi tremură puţin, iar Niclas îi simţi emoţiile gata să 
irupă. Trebuia să-i fost tare greu să vină. Din câte știa el, nu se 
mai abătuse niciodată de la ordinele soţului ei. 

— Era minunată, rosti el și, cu toate că în urma cuvintelor îi 
rămăsese un nod în gât, nu își făcu apariţia nicio lacrimă. 

Curseseră atât de multe în ultimele zile, încât se îndoia să mai 
fi rămas vreuna. 

— Avea ochii tăi, dar nu știu al cui era părul roșcat. 

— Bunica mea avea cel mai frumos păr roșcat care-a existat 
vreodată. Trebuie că de la ea a moștenit... Sara culoarea 
părului, spuse ea, ezitând înainte de-a rosti într-un final numele 
fetei. 

Asta privi spre mâinile ce i se odihneau în poală. 

— O mai vedeam din când în când. Pe ea și pe băiat. Am 
văzut-o și pe soţia ta, la plimbare cu ei. Însă n-am zis nimic. 
Doar ne-am privit reciproc. Acum îmi doresc să fi vorbit cu fetița 
măcar o dată. Ştia că avea o bunică aici? 

Niclas dădu din cap. 

— Te-am pomenit deseori. Îţi știa numele și i-am arătat și 
poze cu tine. Puținele pe care le-am luat cu mine când... 

Lăsă cuvintele să se stingă. Niciunul din ei nu îndrăznea să 
pășească pe acel teren minat ce le cauzase înstrăinarea. 

— E adevărat ce-am auzit? 

Ridică privirea și, pentru prima dată, se uită fix la el. 

— Cineva i-a făcut rău fetei? 

El încercă să răspundă, însă cuvintele îi rămaseră blocate 
adânc în gâtlej. Erau atâtea lucruri pe care dorea să i le spună, 
atâtea secrete ce-i apăsau pe piept, precum un bolovan imens. 
Nu dorea nimic mai mult decât să i le arunce dinainte pe toate. 
Dar nu putea. Trecuseră mult prea mulți ani. 

In momentul acela apărură lacrimile pe care le crezuse 
secate. Se revărsară și îi curseră pe obraji. Nu îndrăzni să-și 

privească mama, însă instinctul acesteia birui toate 
avertismentele și interdicțiile, iar în secunda următoare simţi 
braţele ei firave cuprinzându-i gâtul. Ea era atât de micuță, iar el 
era atât de mare, însă rolurile părură să se inverseze în clipa 
aceea. 

— Haide, haide! 

Îl mângâie pe spate cu degetele ei alinătoare, iar Niclas simţi 
cum anii se dizolvară și el deveni copil din nou. La adăpost, în 
braţele mamei. Suflarea ei caldă și vocea iubitoare în urechea 
sa, alături de promisiunile că totul avea să fie bine. Că monștrii 
nu existau decât în imaginaţia lui și că aveau să dispară, dacă le 
poruncea. De data asta însă monstrul avea să rămână. 

— Tata știe? spuse el, cu gura apăsând în umărul mamei. 

Știu că nu era bine să întrebe, dar nu se putu abţine. Imediat 
o simţi devenind rigidă și se trase din îmbrăţișarea ei 
consolatoare. Magia se nărui, iar femeia stătu din nou cu fața 
spre el, precum o bătrânică sleită și cenușie, care îi luase partea 
tatălui în momentul în care Niclas avusese cea mai mare nevoie 
de ea. Sentimentele lui erau într-atât de ambivalenţe. Tânjea 
după ea și o iubea, însă era, de asemenea, cuprins de 
amărăciune și dispreţ, din cauză că ea nu-l apărase la nevoie. 

— Nu știe că sunt aici. 

Femeia nu spuse mai mult de-atât, iar Niclas își dădu seama 
că, în gândul ei, mama sa deja părăsise camera. Dar încă nu îi 
putea da drumul să plece. Chiar și pentru o clipă, el dorea să o 
țină acolo, lângă el, și știa exact cum să o facă. 

— Vrei să vezi poze cu copiii? o întrebă încetișor, iar femeia 
dădu afirmativ din cap. 

Merse până la birou și trase afară sertarul de sus. Scoase de 
acolo un album foto și i-l dădu, având grijă ca el însuși să nu-l 
vadă. Nu era încă pregătit pentru asta. 

Ea frunzări respectuos prin fotografii, zâmbind amar la 
vederea fiecăreia. Ceea ce pierduse deveni, dintr-odată, extrem 
de tangibil. 

— Cât sunt de minunati, spuse ea, cu vocea pătrunsă de 
mândria unei bunici. 

Mândria însă era amestecată cu durerea că unul din copii 
dispăruse pentru totdeauna. 

— Ai luat numele de familie al soţiei? îl întrebă nesigură, 
ținând strâns albumul în poală. 

— Da, spuse Niclas, cu privirea aţintită într-un punct, undeva 
în spatele ei. Nu am vrut să păstrez numele lui. 

Femeia doar dădu din cap, cu tristețe. 

— Chiar trebuie să fii acum la muncă? întrebă ea, stânjenită, 
în vreme ce-l privi stând la birou. 

Bărbatul trase la întâmplare de hârtiile aflate în faţa lui și 
înghiţi în sec, pentru a-și alunga și ultimele lacrimi. Continuă: 

— N-am văzut nicio alternativă, în caz că voiam să 
supraviețuiesc. 

Mama lui se mulțumi cu explicaţia aceea, dar îngrijorarea din 
priviri i se amplifică. 

— Numai să nu uiţi de persoanele pe care încă le ai alături, 
spuse ea domol, atingând cu o precizie sinistră punctul sensibil 
din sufletul lui. 

Însă el se simțea duplicitar. Pe de-o parte, era o persoană 
care dorea să fie acasă, alături de Charlotte și Albin și să nu-i 
mai părăsească niciodată, iar pe de alta, o persoană care voia 
să evadeze în muncă, departe de suferinţa care, odată 
împărtășită, se înrăutăţea. Mai presus de toate, nu dorea să-și 
vadă propria vină oglindită în chipul lui Charlotte. Acela era 
motivul pentru care instinctul de a se refugia câștigase, într-un 
final, bătălia. Râvnea să-i dezvăluie mamei sale toate aceste 
lucruri. Bărbat în toată firea cum era, el tot voia să stea cu capul 
în poala ei și să-i spună totul, după care să-i asculte asigurările, 
cum că avea să fie bine. Insă clipa trecu, iar după ce puse 
albumul foto pe birou, femeia se ridică și merse înspre ușă. 

— Mamă? 

— Da? spuse aceasta, întorcându-se. 

Niclas îi întinse albumul foto. 

— la-l, mai avem multe alte poze. 

Asta ezită, dar îl primi, ca pe o bijuterie prețioasă și fragilă în 
același timp. Îl strecură grijuliu în poșetă. 

— Ar fi probabil înţelept să le ascunzi bine, spuse el încet, cu 
un zâmbet crispat, însă ea deja închisese ușa în urma sa. 

e 

Privi țintă în tavan, apoi trase încet un șut în perete. Nu putea 
înțelege cum de lucrurile luaseră o asemenea turnură. De ce el? 
Și de ce nu obiectase atunci când încă s-ar fi putut? _ 

Afișele de pe perete îi aminteau de cum își dorea el să fie. In 
mod normal, eroii din jurul lui îl motivau să lupte mai asiduu, să 

depună eforturi mai mari. În ziua aceea însă doar îl enervau. Ei 
n-ar fi acceptat niciodată asemenea porcării. Ar fi refuzat de 
îndată. Ar fi făcut ce trebuia. De aceea se aflau acolo. De aceea 
se numeau eroi. El însă nu era decât o scursură și niciodată nu 
avea să fie mai mult de-atât. Intocmai cum spusese Rune. 
Refuzase să-l creadă atunci când i-o spusese. Rămăsese 
neclintit, spunându-și că avea să-i dovedească lui Rune că se 
înșela. Avea să-i arate că era un erou, iar atunci acestuia îi va 
părea rău pentru toate vorbele aspre pe care i se aruncase. 
Pentru toate umilințele. Atunci el ar fi devenit stăpân pe situaţie, 
iar Rune ar fi fost nevoit să se milogească, în genunchi, pentru 
ca el să-i dedice măcar un minut din timpul său. 

Partea cea mai neplăcută era că la început îl simpatizase pe 
Rune. Atunci când mama lui îl cunoscuse, i se păruse al naibii de 
grozav. Conducea o mașină americană tunată, iar tovarășii lui 
mergeau pe motociclete ultramoderne și uneori îl lăsau să stea 
pe locul din spate. Dar apoi s-au căsătorit, moment în care totul 
s-a dat peste cap. Dintr-odată, Rune și mama trebuiau să 
dovedească faptul că sunt o familie tipic suedeză, cu o casă, un 
Volvo și chiar o nenorocită de rulotă. Amicii cu motociclete au 
dispărut și, în schimb, ei au început să își petreacă timpul cu 
alte familii tipic suedeze și să organizeze sâmbăta întâlniri la 
cină, cu alte cupluri. Și bineînţeles că trebuiau să aibă propriul 
lor copil. II auzise odată pe Rune spunând asta unui cuplu anost 
din vecini. Că trebuiau să aibă un copil al lor. Firește că îl iubea 
pe Sebastian, le spusese el, dar apoi adăugase, pe un ton serios, 
că totuși nu era la fel cu a avea propriul /u; copil. Așa că atunci 
când Rune și mama nu au reușit să aducă pe lume un urmaș 
propriu, Rune se răzbunase pe fiul lui vitreg. Sebastian fusese 
nevoit să-i îndure frustrările cauzate de faptul că el și soția sa nu 
izbutiseră să aibă copii împreună. lar după ce mama lui murise 
de cancer în urmă cu câţiva ani, lucrurile doar se înrăutăţiseră. 
Acum, Rune chiar că rămăsese cu copilul altuia pe cap. Mereu 
sublinia asta, indiferent cât de mult încerca Sebastian să-i arate 
recunoștință pentru că nu-l expediase la vreun cămin îngrozitor, 
după moartea mamei. Rune ţinea morţiș să aibă grijă de băiat, 
ca și cum ar fi fost al lui. Insă uneori Sebastian considera că 
dacă așa vedea el îngrijirea propriului copil, atunci era mai bine 
că el și mama nu avuseseră un urmaș. 

Nu că l-ar fi bătut sau așa ceva. Nu, un suedez de rând 
precum Rune n-ar fi făcut niciodată un asemenea lucru. Dar, 
într-un fel, aproape că ar fi fost mai bine. Atunci Sebastian ar fi 
avut un motiv tangibil pentru care să-l urască. În schimb, el îl 
abuza doar mental - lucru care nu era vizibil în exterior. 

Stând cu privirea aţintită în tavan, Sebastian realiză într-un 
moment de claritate motivul pentru care ajunsese în situația de 
faţă. Își iubea tatăl vitreg, în ciuda tuturor faptelor. Rune era 
singurul tată pe care-l cunoscuse, iar Sebastian nu dorise decât 
să-i facă pe plac și, în cele din urmă, să fie iubit, la rândul lui. lar 
acela reprezenta exact motivul pentru care intrase în bucluc. 
înţelegea asta. Nu era prost. Însă cu ce-l ajuta deșteptăciunea? 
Tot împotmolit era în situaţia respectivă. 

e 

— Ce naiba ziceți voi acolo? 

Fața lui Kaj se făcu roșie ca racul, iar bărbatul păru că avea să 
dea năvală, precum un taur furios, în casa vecinilor. Patrik îi 
blocă discret calea și ridică mâinile, într-un gest liniștitor. 

— N-am putea sta jos, să vorbim despre asta în liniște și 
pace? 

Mânia păru să-l împiedice pe Kaj să înțeleagă ce i se sugera. 
Patrik și Gösta făcură un schimb de priviri. Brusc, nu le mai păru 
așa de necrezut faptul că el ar fi putut-o ataca pe Lilian. Insă era 
periculos să rămână blocaţi într-un tipar de gândire, așa că era 
mai bine să nu tragă concluzii până când nu auzeau versiunea 
lui Kaj. 

După ce vorbele lui Patrik avură timp câteva secunde pentru 
a-și găsi ecou, Kaj se întoarse și intră în casă, cu pași apăsaţi. Se 
aștepta, în mod evident, ca Patrik și Gösta să-l urmeze, ceea ce 
aceștia și făcură, după ce-și scoaseră pantofii. Când intrară în 
bucătărie, îl găsiră pe Kaj stând cu faţa la ei, aplecat peste 
blatul de lucru, cu braţele încrucișate la piept, într-o atitudine 
beligerantă, își eliberă pentru o clipă una din mâini și făcu semn 
spre scaune. El cu siguranţă nu intenţiona să stea jos. 

— Ce-a mai zis acum hoașca aia bătrână? Că am lovit-o? Așa 
susţine? 

Faţa i se îmbujoră din nou, iar pentru o secundă, Patrik se 
îngrijoră că bărbatul avea să facă un atac de cord, chiar în faţa 
lor. 

— Da, ni s-a raportat un atac, spuse Gösta calm, luându-i-o 
înainte lui Patrik. 

— Deci m-a reclamat scorpia! urlă Kaj, în vreme ce picături 
mici de sudoare începură să i se formeze pe la tâmplele cărunte. 

— Oficial, Lilian nu a depus plângere - nu încă, adăugă Patrik. 
Am vrut să stăm mai întâi de vorbă cu dumneavoastră, în liniște 
și pace, pentru a putea da de cap întregii situații. 

Aruncă o privire în carnețel și continuă. 

— Așadar, aţi mers în urmă cu vreo oră acasă la Lilian Florin? 

Kaj dădu șovăitor din cap. 

— Voiam doar să văd ce naiba a apucat-o să mă reclame 
drept suspect în uciderea copilului. A făcut o sumedenie de 
lucruri mârșave de-a lungul anilor, însă ceva atât de... 

Apărură și mai multe broboane de sudoare, iar mânia îi făcu 
limba să se împleticească. 

— Deci ați intrat direct în casă? întrebă Gösta. 

Și acesta începu să-și facă griji cu privire la starea de 
sănătate a lui Kaj. 

— Da, ce naiba, dacă aș fi bătut la ușă, nu mi-ar fi deschis. 
Voiam doar șansa de-a o lua pe nepusă masă. De-a o întreba cu 
cine naiba credea că are de-a face. 

O urmă de neliniște i se strecură lui Kaj în voce, pentru prima 
dată. 

— Apoi ce s-a întâmplat? 

Patrik lua notițe pe măsură ce Kaj povestea. 

— Asta a fost tot! 

Kaj își întinse brațele. 

— Probabil că am urlat un pic la ea, recunosc asta de 
bunăvoie, iar ea mi-a zis să ies din casă. Având în vedere că 
spusesem ce aveam de spus, am plecat. 

— Așadar, nu aţi lovit-o? 

— Probabil că mi-am dorit să-i trag un pumn în nas, dar nu 
sunt atât de prost. 

— Cu alte cuvinte, răspunsul dumneavoastră e „nu”? întrebă 
Patrik. 

— Înâm, replică ursuz Kaj. Nu m-am atins de ea, iar dacă ea 
așa susţine, înseamnă că minte. Ceea ce nu m-ar surprinde 
câtuși de puţin. 

Începu acum să pară cu adevărat neliniștit. 

— Există cineva care vă poate confirma versiunea? spuse 
Gosta. 

— Nu, nu există. Înainte să merg acolo, l-am văzut pe Niclas 
plecând de dimineaţă cu mașina și m-am asigurat că Charlotte l- 
a scos pe băiat, cu căruciorul. 

Își șterse fruntea cu o mână, pe care o frecă apoi de cracul 
pantalonului. 

— Ei bine, mă tem că, din nefericire, va trebui să vă credem 
pe cuvânt fie pe ea, fie pe tine, spuse Patrik. lar Lilian are niște 
urme pe braţ. 

Kaj se dezumflă cu fiecare vorbă rostită de Patrik. 
Agresivitatea lui iniţială fusese înlocuită de abdicare. Apoi se 
învioră brusc. 

— Cum rămâne cu soţul ei? Era în casă. La naiba, uitasem de 
el. E ca o stafie. În ultima vreme, nimeni nu-l mai vede pe Stig. 
Însă trebuie să fi fost acasă. Poate c-a văzut sau a auzit ceva. 

Gândul acela îi insuflă din nou curaj, iar Patrik îl privi pe 
Gösta. Ca să vezi, nu se gândiseră la Stig. Nici măcar nu 
vorbiseră cu el în legătură cu moartea Sarei. Kaj avea dreptate. 
Stig practic fusese invizibil de când începuse ancheta și până în 
prezent. Uitaseră complet de el. 

— O să mergem să vorbim și cu el, spuse Patrik. Apoi vom 
vedea ce va mai apărea. Insă dacă el nu are nimic de adăugat, 
lucrurile nu vor arăta prea roz pentru tine, în cazul în care Lilian 
se hotărăște să facă o plângere oficială... 

Nu era nevoie să-și explice raţionamentul. Kaj era foarte 
conștient de posibilele consecințe. 

e 

Charlotte se plimba prin oraş, fără nicio țintă. Albin dormea 
liniștit în cărucior. De când încetase să mai ia sedative, abia 
dacă fusese în stare să îl privească. Cu toate acestea, își făcea 
datoria. Îl schimba, îl îmbrăca și îi dădea să mănânce, însă 
mecanic, fără pic de sentiment. Cum ar fi fost dacă s-ar fi 
întâmplat din nou? Să fi păţit și el la fel. Nici măcar nu știa cum 
să trăiască în continuare, fără Sara. Se forță să meargă înainte, 
pas cu pas. Însă, de fapt, ea nu voia decât să se prăbușească 
grămadă, în mijlocul trotuarului, și să nu se mai ridice vreodată. 
Cu toate acestea, nu își putea permite să o facă, și nici să se 
afunde iar în negura medicamentelor. Fiindcă, în ciuda a tot ce 
se petrecuse, Albin încă era acolo. Chiar dacă nu-l putea privi, 

simţea cu fiecare fibră din trupul său că mai avea încă un copil, 
cât se putea de viu. lar de dragul lui trebuia să respire în 
continuare. Doar că era atât de greu... 

Apoi mai era și Niclas, care evadase în munca sa. Trecuseră 
doar trei zile de la uciderea fetei lor, iar bărbatul deja se 
întorsese în cabinetul lui de la clinică, tratând răceli și leziuni 
minore. Poate chiar stătea la șuetă cu pacienţii, cocheta cu 
asistentele și își savura acel rol de doctor atotputernic. Charlotte 
conștientiza faptul că era nedreaptă. Ştia că Nicolas suferea la 
fel de mult. Ea doar voia să fi împărtășit durerea, în loc ca 
fiecare dintre ei să încerce în mod separat să găsească motive 
pentru a respira încă un minut, apoi altul, și altul. Nu asta își 
dorea, însă nu putea să nu simtă mânie și dispreț pentru faptul 
că o abandonase atunci când avea cea mai multă nevoie de el. 
Pe de altă parte, poate că n-ar fi trebuit să se aștepte la altceva. 
Când putuse oare să se bazeze pe el? Când fusese el altceva 
decât un copil mare, ce conta pe ea pentru a se îngriji de toate 
acele sarcini plictisitoare întâlnite în vieţile cotidiene ale 
majorităţii oamenilor? Dar nu și într-a lui. Se presupunea că el 
avea dreptul să zburde întreaga viață. Să facă doar lucruri 
amuzante și plăcute. O surprinsese faptul că măcar își încheiase 
studiile medicale. Nu-l crezuse în stare să parcurgă toate stadiile 
obligatorii și extenuanta muncă în schimburi. Probabil însă că 
potenţialele recompense fuseseră destul de tentante pentru a-l 
tot motiva. Își dorea să fie respectat de către ceilalţi. O 
persoană fericită și plină de succes. Măcar în exterior. 

Singurul motiv pentru care îi stătuse alături era că putea 
ocazional să-l întrezărească și pe celălalt bărbat. Cel vulnerabil 
și care își putea dezvălui sentimentele. Cel care îndrăznea să-și 
expună adevărata fire și care nu trebuia mereu să aibă un șarm 
la cote maxime. Acele crâmpeie o făcuseră să se îndrăgostească 
de Niclas, cu toate că în momentul de faţă, asemenea lucruri îi 
păreau foarte îndepărtate. În ultimii ani, ocaziile de acel gen 
veniseră din ce în ce mai rar, iar ea nu mai știa cine era soţul 
său și ce anume voia. Uneori, în momentele de slăbiciune, se 
întrebase dacă el dorise de fapt să aibă o familie. Dacă era să 
fie dureros de sinceră, considera că, de-ar fi avut de ales, el ar fi 
preferat o viață lipsită de obligaţii familiale. Insă trebuia că avea 
el niște avantaje, altminteri nu ar fi stat atât de mult precum o 
făcuse. De-a lungul acelor zile sumbre din ultima vreme, 

Charlotte sperase, în clipele sale de egoism, că ceea ce se 
întâmplase avea să-i mai apropie pe ea și pe Niclas. Dar se 
înșelase amarnic. Se distanțaseră mai mult ca niciodată. 

Fără a băga măcar de seamă, Charlotte mersese în direcția 
campingului Fjällbacka, iar acum se afla în fața casei Ericăi. 
Însemnase mult pentru ea faptul că prietena sa o vizitase cu o zi 
în urmă, dar Charlotte încă avea dubii. Işi petrecuse întreaga 
viaţă cât mai în umbră, fără să pretindă nimic pentru sine, fără 
să creeze probleme. Înţelegea cum durerea sa îi afecta pe 
ceilalţi și nu era sigură că voia să mai arunce din povară asupra 
Ericăi. In același timp, chiar avea nevoie să vadă un chip 
prietenos. Își dorea să stea de vorbă cu cineva care să nu-i 
întoarcă spatele sau, așa cum era în cazul mamei sale, să nu se 
folosească de ocazie pentru a-i spune cum ar fi procedat ea. 

Albin începu să se foiască, și-atunci îl ridică grijulie din 
cărucior. Încă pe jumătate adormit, acesta se uită împrejur, apoi 
tresări când Charlotte bătu la ușă. li deschise o femeie între 
două vârste, pe care nu o cunoștea. 

— Bună ziua, spuse Charlotte nesigură, dar își dădu apoi 
seama că trebuia să fie mama lui Patrik. 

Pluti spre suprafață o vagă reminiscență, dintr-un timp 
îndepărtat, dinaintea morții Sarei, amintindu-i că Erica pomenise 
de vizita pe care urma să le-o facă soacra. 

— Bună ziua, o căutați pe Erica? spuse mama lui Patrik. 

Fără a mai aștepta un răspuns, ea se dădu la o parte, 
permițându-i lui Charlotte să intre în hol. 

— S-a trezit? întrebă Charlotte cu precauţie. 

— Da, o alăptează pe Maia. Am încetat să mai număr de câte 
ori a făcut asta pe ziua de azi. Ei, bănuiesc că nu prea mai 
înțeleg eu obiceiurile moderne. Pe vremea mea, copiii erau 
hrăniţi la patru ore, niciodată mai mult de-atât, iar generaţia aia 
chiar că n-are de ce să se plângă. 

Mama lui Patrik continuă să bombăne, iar Charlotte o urmă, 
agitată. După ce în ultimele zile oamenii o trataseră cu mănuși, 
îi părea ciudat să audă pe cineva vorbindu-i pe un ton normal. 
Apoi văzu pe chipul soacrei cum aceasta începu să realizeze 
cine era, moment în care dezinvoltura îi dispăru atât din voce, 
cât și din gesturi. Se lovi cu palma peste gură și spuse: 

— lertaţi-mă, nu mi-am dat seama cine sunteți. 

Charlotte nu știu ce răspuns să-i ofere. Singura ei replică fu de 
a-l strânge pe Albin mai aproape. 

— Îmi cer sincer scuze... 

Soacra Ericăi se muta încurcată de pe-un picior pe altul și 
părea a-și dori să fie oriunde, numai în compania lui Charlotte, 
nu. 

Așa avea să fie de atunci încolo? gândi Charlotte. Oameni 
ghemuindu-se, de parcă ar fi fost ciumată, șoptind și arătând-o 
cu degetul, pe la spate, spunând, fără a îndrăzni să o privească 
în ochi: „lat-o pe femeia a cărei fată a fost ucisă”. Poate că o 
făceau din încordare, fiindcă nu aveau idee ce să spună, sau 
poate că era un fel de teamă iraţională că tragediile erau 
contagioase și s-ar fi putut abate asupra propriilor vieţi, dacă se 
apropiau prea mult. 

— Charlotte? 

Erica o strigă din sufragerie, iar bătrâna fu în mod evident 
ușurată fiindcă avea o scuză de-a pleca. Agale și cu o ușoară 
ezitare, Charlotte intră și își văzu prietena stând în fotoliu și 
alăptând-o pe Maia. Imaginea îi păru atât familiară, cât și 
îndepărtată, într-un mod straniu. De câte ori intrase în ultimele 
luni și întâlnise aceeași imagine? Însă gândul acela îi aminti, în 
adâncul sufletului, și de Sara. Ultima dată când Charlotte fusese 
acolo, Sara venise cu ea. Dintr-un punct de vedere pur raţional, 
știa că asta se petrecuse chiar duminica trecută, dar îi era încă 
greu să înţeleagă totul în ansamblu. Văzu dinaintea ochilor cum 
Sara ţopăise pe canapeaua albă, cu păru-i roșu zburând în toate 
direcţiile. Işi aminti cum o certase. Cum îi spusese tăios să se 
potolească. Toate îi păreau atât de neînsemnate. Ce rău putea 
să fi făcut dacă sărea puţin printre perne? Gândul o ameti dintr- 
odată, iar Erica fu nevoită să-i sară în ajutor, pentru a o conduce 
spre cel mai apropiat fotoliu. Maia zbieră atunci când sânul îi fu 
smuls din gură pe neașteptate, însă Erica ignoră protestele fiicei 
sale și o puse în balansoarul pentru bebeluși. 

Cuprinsă de braţele Ericăi, Charlotte îndrăzni să articuleze 
întrebarea care, în mod inconștient, nu-i dăduse pace încă de la 
primirea, în ziua de luni, a veștilor poliţiei, cu privire la moartea 
Sarei. Ea spuse: 

— De ce n-au dat de Niclas? 

Stromstad, 1924 


Anders tocmai terminase soclul statuii, când șeful de echipă il 
chemă până în carieră. Oftă şi privi încruntat; nu-i plăcea să i se 
perturbe concentrarea. Firește însă că trebuia să urmeze 
ordinul, ca de obicei. Işi puse cu grijă uneltele în geanta lor, 
lângă blocul de granit, și merse pentru a vedea ce avea de zis 
șeful de echipă. 

Bărbatul cel rotofei işi răsucea nervos mustata. 

— Ce-ai mai făcut acum, Andersson? întrebă el, jumătate în 
glumă, jumătate în serios. 

— Eu? Ce-am făcut? zise Anders, scoțându-și mănușile de 
lucru și privindu-l nedumerit pe bărbat. 

— Te caută de la biroul central. Trebuie să te duci acolo. 
Imediat. 

La naiba cu toți, înjură în sinea lui Anders. Să mai fi fost ceva 
de schimbat la statuie atunci, pe ultima sută de metri? Arhitecţii 
ăia, sau „artiștii', sau cum alegeau să-și spună, n-aveau habar 
ce făceau atunci când stăteau în atelierele lor, desenânadu-și 
schițele. Apoi se așteptau ca, pur și simplu, cioplitorul să poată 
face schimbările la fel de ușor, în piatră. Nu înțelegeau că, pe 
baza desenului original, el stabilise de la început direcția 
loviturilor de daltă, marcându-și locurile în care trebuia să 
cioplească. O modificare a schitei ar fi schimbat întregul punct 
de începere și, în cel mai rău caz, blocul ar fi putut crăpa, făcând 
ca toată munca să fi fost în van. 

Dar Anders mai știa și că nu avea rost să protesteze. Deciziile 
îi aparțineau clientului. El nu era decât un sclav fără chip, de la 
care lumea se aștepta să depună toată munca grea pe care 
proiectantul statuii nu putea sau nu dorea să o facă el însuși. 

— Ei, atunci bănuiesc că trebuie să merg până acolo, să văd 
ce vor, suspină Anders. 

— S-ar putea să nu fie nimic de proportii, spuse șeful de 
echipă, care știa exact temerile lui Anders și care, de data 
aceea, dăduse dovadă de puțină compasiune. 

— Ei bine, n-are rost să tot amân, replică Anders, plecând 
gârbovit înspre drum. 


VP - 133 


După o vreme, el bătu stângaci la ușa biroului, după care păși 
înăuntru. Îşi şterse pe cât posibil încălțările, dar realiză că nu 
prea conta, fiindcă avea hainele pline de praf de granit și așchii, 
iar mâinile și fața, murdare. Dar fusese obligat să vină de 
îndată, așa că trebuiau să-l accepte cum era. Își luă inima-n dinți 
și îl urmă pe bărbatul din biroul principal, înspre biroul privat al 
directorului. 

O privire grabnică prin încăpere îl făcu să-și simtă inima cât 
un purice. Întelese imediat că respectiva convocare nu avea 
nimic de-a face cu statuia. Urmau să fie discutate lucruri mult 
mai serioase. 

În cameră nu erau decât trei oameni. Directorul ședea la 
birou, întregul său chip emanând o furie stăpânită. Intr-un colț 
stătea Agnes, uitându-se fix în podea. lar în fața biroului, 
privindu-l cu o indiscreţie slab mascată, se afla un bărbat pe 
care Anders nu îl cunoștea. 

Nesigur de felul în care să se comporte, Anders înaintă cam 
un metru în cameră și adoptă o postură aproape militărească. 
Indiferent ce-avea să urmeze, îi va face fată bărbătește. Ar fi 
ajuns în situația respectivă mai devreme sau mai târziu; și-ar fi 
dorit doar să fi putut alege circumstanțele. 

Căută privirea lui Agnes, Însă aceasta se încăpățână să nu se 
uite în sus și continuă să stea cu ochii plecați. Sufletul lui însă 
tânjea după ea. Probabil că fetei i se părea extrem de dificil 
totul. Dar se aveau încă unul pe celălalt, iar odată ce partea mai 
grea a furtunii avea să se potolească, ei ar fi putut începe să-și 
clădească un trai împreună. 

Anders își întoarse privirea dinspre Agnes și îl privi cu calm pe 
bărbatul de la birou. Așteptă ca tatăl lui Agnes să vorbească. 
Trecu vreme îndelungată până ca asta să se întâmple, iar acele 
ceasornicului părură a se mișca insuportabil de încet. Când 
August Stjernkvist vorbi într-un final, tonul vocii sale fu glacial, 
metalic. 

— Înţeleg că tu și fiica mea v-ati întâlnit în secret. 

— Da, circumstanțele ne-au forțat să procedăm așa, răspunse 
calm Anders. Însă nu am avut decât intenţii onorabile fată de 
Agnes, continuă el, privindu-l drept în ochi pe Stjernkvist. 

Pentru o clipă, observă o urmă de surprindere pe chipul 
directorului. Se pare că nu aștepta un asemenea răspuns. 

— Am înțeles, bine. 

Stjernkvist își drese vocea pentru a câștiga timp și pentru a 
hotărî cum să abordeze acea afirmaţie. Apoi furia se reîntoarse. 

— Și cum intenționezi să faci asta? O fată bogată si-un 
cioplitor în piatră. Esti într-atât de prost încât să fi crezut că așa 
ceva e măcar posibil? 

Anders se clătină la auzul tonului batjocoritor din vocea 
bărbatului. Se purtase prostește? Toată hotărârea începuse să i 
se clatine în fața disprețului cu care era bombardat, și realiză 
cât de absurdă suna ideea atunci când era spusă cu voce tare. 
Fireşte că așa ceva nu ar fi fost posibil niciodată. Isi simti inima 
Zzdrobindu-se și căută cu disperare privirea lui Agnes. Să fi fost 
acela sfârșitul? N-avea s-o mai vadă niciodată? Ea încă nu se 
uită în sus. 

— Eu și cu Agnes ne iubim, spuse el încet, realizând că suna 
precum un condamnat ce-și rostea ultimele vorbe în apărarea 
sa. 

— Îmi cunosc fiica mult mai bine decât tine, băiete. Și o 
cunosc mult mai bine decât are ea impresia. Într-adevăr, am 
răsfățat-o şi i-am permis o libertate mai mare decât ar fi trebuit 
probabil să aibă, însă știu, de asemenea, că e o fată cu ambiţii. 
Niciodată nu ar fi sacrificat totul pentru un viitor alături de un 
muncitor. 

Vorbele îl pârjoliră precum o văpaie, și Anders vru să-i urle în 
față că se înșela. Tatăl ei nu o descria nicicum pe acea Agnes pe 
care o cunoștea el. Fata era bună și amabilă și, mai presus de 
toate, îl iubea, la rândul ei, cu aceeași pasiune. Cu siguranță era 
pregătită să facă sacrificiile necesare pentru ca ei să poată avea 
un trai împreună. Cu o voință nestăvilită, el încercă să o facă să 
ridice privirea și să-i spună tatălui ei cum stăteau de fapt 
lucrurile, însă fata rămase tăcută și indiferentă. Treptat, 
pământul începu să-i fugă de sub picioare. Nu numai că urma să 
o piardă pe Agnes, ci înțelese destul de bine că, având în vedere 
conditiile respective, nu avea să-și mai poată păstra nici locul de 
muncă. 

Stjernkvist vorbi din nou, iar în momentul acela Anders avu 
senzația că poate detecta o urmă de suferință în spatele mâniei. 

— Dar lucrurile au luat brusc o întorsătură neașteptată. In 
mod normal, aș fi făcut tot posibilul ca fiica mea să nu rămână 
cu un cioplitor în piatră. Dar voi doi v-ati asigurat deja de asta, 
punându-mă pe mine în fata faptului împlinit. 

Uluit, Anders se întrebă ce-o fi vrut să spună. 

Stjernkvist îi văzu expresia nelămurită și continuă: 

— Așteaptă un copil, bineințeles. Trebuie că sunteți idioti 
nevoie mare, să nu fi luat în calcul posibilitatea asta. 

Lui Anders i se tăie răsuflarea. Inclina să fie de acord cu tatăl 
lui Agnes. Într-adevăr, fuseseră idioti. Considerase la fel de ferm 
ca Agnes că precauțiile luate fuseseră mai mult decât suficiente. 
Acum totul se schimbase. Sentimentele i se iînvolburaseră, 
făcându-l și mai confuz. Pe de o parte, nu putea să nu fie 
bucuros pentru faptul că preaiubita sa Agnes îi purta în pântece 
copilul, pe de altă parte, îi era rușine față de tatăl fetei şi îi 
înțelegea furia. Și el ar fi fost mânios dacă cineva i-ar fi făcut la 
fel fiicei sale. Anders așteptă încordat ca directorul să continue. 

Încă refuzând să-și privească odrasla, August Stjernkvist 
vorbi, îndoliat: 

— Evident că nu există decât o singură soluție. Va trebui să 
vă căsătoriți, iar pentru asta l-am chemat astăzi pe judecătorul 
Flemming. Vă va cununa imediat, iar de formalități ne vom 
ocupa după aceea. 

Aflată în colțul ei, Agnes ridică privirea pentru întâia oară. 
Spre uimirea lui, Anders nu zări deloc fericire în ochii fetei, ci 
doar disperare. Atunci când vorbi, tonul vocii îi fu rugător. 

— Tată dragă, te rog, nu mă obliga să fac asta. Există și alte 
căi de-a rezolva problema, și nu mă poti forta să mă căsătoresc 
cu el. În definitiv, nu e decât un... muncitor. 

Vorbele îl loviră ca un bici peste obraz... Părea că o vede pe 
fată pentru prima oară, ca și cum s-ar fi metamorfozat în altă 
persoană, fix sub privirile lui. 

— Agnes? spuse el, implorând-o parcă să rămână fata iubită, 
cu toate că știa deja că visele i se năruiau acum, de jur-împreiur. 

Ea îl ignoră și continuă disperată să facă apel la tatăl său. Dar 
August nici măcar nu catadicsi să-i arunce o privire. Se uită doar 
la judecător și spuse: 

— Faceti ce-aveți de făcut. 

— Tată, te rog! ţipă Agnes, aruncându-se în genunchi, într-o 
rugăminte melodramatică. 

— Liniște! spuse tatăl, indreptându-și într-un final privirea 
glacială asupra fetei. Nu fi ridicol. Nu intentionez să tolerez 
vreun truc isteric din partea ta. Cum îti așterni, așa dormi! strigă 
el. 

Fata fu dintr-odată redusă la tăcere. 

Cu o expresie îndurerată, Agnes se ridică șovăielnic și il lăsă 
pe judecător să-și îndeplinească sarcina. 

Fu o nuntă stranie, cu mireasa stând ursuză la câțiva metri de 
mire. 

Însă răspunsul dat de amândoi la întrebarea judecătorului fu 
„da”, deși acesta a venit cu multă ezitare din partea unuia și cu 
multă confuzie din partea celuilalt. 

— Așadar, am terminat cu asta, rosti August după încheierea 
ceremoniei cu aer de tranzacţie. Firește că nu iți mai pot 
permite să lucrezi aici, spuse el. 

Anders nu făcu decât să dea din cap, pentru a confirma că se 
aștepta la asta. Proaspătul lui socru continuă: 

— Insă indiferent cât de urât v-ati purtat, nu-mi pot lăsa fiica 
fără niciun sfant, măcar atât îi datorez mamei sale. 

Agnes îl privi încordată, având încă o mică speranță că nu 
urma să piardă chiar totul. 

— Ti-am aranjat un post la cariera din Fjällbacka. Unul dintre 
cioplitori poate să termine statuia. Am plătit, de asemenea, 
chiria pe prima lună pentru o cameră cu bucătărie într-una din 
barăci. După luna aceea, va trebui să vă descurcati singuri. 

Agnes scânci. Işi duse mâna la gât, de parcă ar fi fost pe 
punctul de a se sufoca, iar Anders se simţi ca la bordul unei 
nave care se scufunda incet. Ultimele sale speranțe de-a clădi 
un viitor alături de Agnes se zdrobiră pe vecie atunci când văzu 
disprețul cu care aceasta își privea noul soț. 

— Dragă, preaiubite tată, te rog, îl imploră ea din nou. Nu-mi 
poti face asta. Prefer să mă omor decât să mă mut într-o 
coșmelie împuțită cu bărbatul ăla. 

Anders se schimonosi la auzul cuvintelor ei. Dacă n-ar fi fost 
copilul, ar fi întors imediat spatele și-ar fi plecat, însă un bărbat 
adevărat avea grijă de obligațiile sale, indiferent cât de dificile 
erau circumstanțele. 

Modul acela de gândire îi fusese întipărit încă din copilărie. 
Așadar, rămase în camera ce-i părea acum sufocant de mică și 
încercă să-și imagineze viitorul alături de o femeie care în mod 
evident îl găsea respingător. Ea avea acum să-i fie tovarășă pe 
viață. 

— E bun făcut, îi zise August fiicei sale. Ai toată după-masa 
pentru a-ți strânge bunurile pe care le poti căra. După aia, va 

pleca trenul spre Fjällbacka. Alege-ti cu înțelepciune lucrurile. 
Probabil că n-o să mai ai prea mare nevoie de rochii de bal, 
adăugă el dușmănos, arătând cât de adânc îl rănise fiica sa. 

Sufletul lui nu avea să-și mai găsească alinarea niciodată. 

Când ușa se închise în urma lor, tăcerea fu colosală. Apoi 
Agnes îl privi pe Anders cu o asemenea ură, încât acesta fu 
nevoit să se înfigă bine în călcâie, pentru a sta neclintit. O voce 
lăuntrică îi șopti să evadeze cât mai era timp, însă picioarele nu 
i se mișcară din loc. De parcă ar fi fost bătute în cuie pe podea. 


O presimţire a vremurilor întunecate ce aveau să vină îl făcu 
să se cutremure. 

Capitolul 13 


Morgan văzuse polițiștii venind, apoi plecând mai departe. 
Dar nu își pierdu vremea gândindu-se ce treburi avuseseră 
aceștia în casa părinţilor săi. Nu era genul care să cugete 
îndelung. 

Se întinse. Era după-amiază târziu și stătuse în fața 
computerului aproape toată ziua, ca de obicei. Mama lui își 
făcea griji cu privire la modul în care avea să-i fie afectată 
spinarea, însă el nu găsea niciun motiv de-a se alarma înainte 
ca vreun lucru să se și petreacă. Firește că spatele începuse să i 
se cam încovoaie, dar nu îi provoca vreo durere. Atât timp cât 
problema nu era decât legată de înfățișare, creierul său nu o 
procesa. Pentru cineva care oricum nu era normal, nu mai conta 
dacă era și un pic cocoșat. 

Era o ușurare să poată sta în liniște și pace. Acum, că fata nu 
mai era, elementul perturbator dispăruse. Chiar nu o plăcuse. 
Deloc. Mereu intra să-l deranjeze atunci când era cufundat mai 
tare în muncă și se prefăcea că nu-l aude când îi spunea să 
plece. Celorlalţi copii le era teamă de el. Se mulțumeau să-l 
arate cu degetul pe la spate, de puținele ori când se făcea văzut 
în afara pereţilor casei. Însă nu și ea. Ea tot venea nepoftită, 
cerând să i se dea atenţie și refuzând să se sperie când el îi 
vorbea pe-un ton răstit. Uneori fusese atât de frustrat, încât 
stătuse acolo, ţipând, cu mâinile peste urechi, în speranţa că 
asta avea să o facă să plece. Insă fata doar râdea. Așadar, era 
grozav că nu avea să se mai întoarcă. Niciodată. 

Moartea îl fascina. Ceva din finalitatea acesteia făcea ca 
mintea să-i fie preocupată de moarte, în toate formele sale. 
Jocurile lui preferate erau cele în care apărea moartea. Sângele 
și moartea. 

Uneori îi trecuse prin gând să-și ia viaţa. Nu neapărat fiindcă 
nu mai dorea să trăiască, ci mai degrabă pentru că voia să vadă 
cum era să fii mort. În trecut, el își făcuse cunoscute intenţiile. 
Le spusese verde-n faţă părinţilor că se gândea să se omoare. 
Doar așa, pentru a le împărtăși informaţia. Însă reacţiile lor îl 
făcură, de atunci, să păstreze pentru sine gândurile de acel gen. 

Avusese loc un scandal monstru, urmat de vizite și mai dese la 
psiholog, iar în aceeași perioadă, părinţii - sau mai degrabă 
mama - începuseră să stea neîncetat cu ochii pe el. Lui Morgan 
nu-i plăcuse asta. 

Nu înţelegea cum de se temeau cu toţii de moarte. Toate 
sentimentele de neînțeles pe care păreau a le avea ceilalţi 
oameni deveneau mai intense și mai considerabile de îndată ce 
se aducea vorba despre moarte. Chiar nu putea înțelege asta. 
Moartea era o stare, la fel ca și viaţa. De ce-ar fi fost una mai 
bună decât cealaltă? 

Și-ar fi dorit, mai presus de toate, să fi fost de față atunci 
când au tăiat-o pe fată, la ancheta post-mortem, să-i fost 
îngăduit să privească. Să vadă ce anume găseau oamenii așa de 
terifiant. Poate că răspunsul s-ar fi arătat în momentul în care ar 
fi desfăcut-o. Poate că s-ar fi arătat pe chipurile oamenilor care 
o tăiau. 

Uneori visa că se afla chiar el întins într-o morgă. Pe o masă 
rece din metal, cu nimic care să-i ascundă trupul gol. În vis, 
vedea scânteind oţelul chiar înainte ca medicul legist să 
efectueze tăietura dreaptă, de-a lungul toracelui său. 

Însă nu dezvălui nimănui acele gânduri. Atunci chiar că l-ar fi 
crezut complet nebun, nu doar diferit, etichetă cu care se 
obișnuise să trăiască de-a lungul anilor. _ 

Morgan se întoarse la codul de pe ecranul computerului. li 
plăceau calmul și liniștea. Era grozav că fata dispăruse. 

e 

Lilian deschise ușa înainte ca ei să apuce să bată. Patrik bănui 
că femeia îi pândise încă de-atunci, când plecaseră. In hol se 
afla o pereche de pantofi care nu fusese acolo înainte, iar Patrik 
își imagină că îi aparţinea prietenei lui Lilian, Eva, cea care 
venise pentru a-i fi suport moral. 

— Așadar, spuse Lilian. Ce-a avut de zis în apărarea sa? 
Putem încheia acum raportul, ca să-l puteţi lua la secţie? 

Patrik inspiră adânc. 

— Am vrea să stăm un pic de vorbă cu soţul dumneavoastră, 
înainte de-a merge mai departe cu o reclamaţie. Încă mai există 
câteva lucruri ce par neclare. 

Văzu, pentru o clipă, cum faţa îi fu străbătută de nesiguranţă, 
dar femeia își recăpătă de îndată expresia războinică. 

— Nici nu intră în discuţie. Stig e bolnav. Se odihnește în pat, 
la etaj, și în niciun caz nu poate fi deranjat. 

O urmă de nervozitate păru a-i altera vocea. Patrik văzu că, la 
rândul ei, Lilian uitase de Stig ca potenţial martor. Așa că era cu 
atât mai important să le fie îngăduit să stea de vorbă cu el. 

— Din nefericire, nu avem de ales. Sunt sigur că ne poate 
primi un minut sau două, spuse Patrik cu cea mai autoritară 
voce posibilă, scoțându-și în același timp și haina, pentru a-și 
accentua intenţiile. 

Lilian era pe cale de a deschide gura pentru a protesta, când 
Gösta rosti, pe cel mai oficial ton polițienesc al său: 

— Dacă nu ne este permis să vorbim cu Stig, am putea 
considera asta drept obstrucţionare a justiţiei. Nu ar da bine 
într-un raport oficial. 

Patrik se îndoi că afirmaţia colegului său avea să fie valabilă 
pe termen lung, însă ea păru să aibă efectul dorit asupra lui 
Lilian, care se îndreptă cu pași repezi spre scări. Când aceasta 
dădu impresia că avea de gând să-i însoțească la etaj, Gösta o 
apucă zdravăn de umăr. 

— Mulţumim, ne descurcăm singuri. 

— Dar... 

Clipi repede, încercând să găsească o altă obiecţie 
întemeiată, dar într-un final se dădu bătută. 

— Ei bine, să nu ziceţi că nu v-am prevenit. Stig nu se simte 
bine, iar dacă starea i se va înrăutăţi fiindcă aţi dat voi buzna și- 
aţi pus o sumedenie de întrebări, atunci... 

Vorbele îi rămaseră în aer, în vreme ce polițiștii urcară la etaj. 
Camera de oaspeţi se afla chiar la stânga și, cum Lilian lăsase 
ușa deschisă, nu fu greu să-l găsească pe soț. Stig stătea 
ghemuit în pat, însă era treaz și întoarse nerăbdător capul spre 
ușă. Fără îndoială auzise că polițiștii erau în drum spre etaj, 
judecând după cât de bine se auzea venind dinspre bucătărie 
vocea agitată a lui Lilian. Patrik intră în cameră înaintea lui 
Gosta și fu nevoit să se abţină din a icni. Bărbatul care stătea 
întins în pat era într-atât de fragil și vlăguit, încât oasele păreau 
a-i ieși în relief de sub cuverturi. Obrajii îi erau supţi, iar pielea 
avea o tentă cenușie, nesănătoasă. Părul îi albise prematur, 
făcându-l să arate cu mult mai în vârstă decât era. In cameră 
domnea o miasmă de boală, iar Patrik trebui să-și înfrâneze 
dorinţa de a respira doar pe gură. 

Ezitând, el întinse mâna spre Stig, pentru a se prezenta. 
Gösta făcu la fel, apoi căutară din priviri un loc unde să se așeze 
în cămăruţă. Le părea mult prea supărător să stea tronând 
asupra lui Stig, care se afla pe patul de suferinţă. Stig ridică o 
mână cenușie, făcând semn către marginea patului. 

— Din nefericire, doar atât vă pot oferi. 

Vocea îi era secătuită și plăpândă, iar Patrik fu din nou șocat 
de starea de extenuare în care părea să se afle. Bărbatul acela 
era mult prea bolnav pentru a sta acasă. Locul lui era într-un 
spital. Dar nu era treaba lui și, în definitiv, exista un doctor în 
casă. 

Patrik și Gosta se așezară cu grijă pe marginea patului. Stig se 
schimonosi puţin atunci când patul săltă, iar Patrik se grăbi să-și 
ceară scuze, temându-se că îi cauzase dureri. Stig îi făcu semn 
să stea liniștit. 

Patrik își drese vocea. 

— Înainte de toate, aș vrea să încep prin a vă oferi 
condoleanţe pentru pierderea nepoatei dumneavoastră. 

Auzi din nou cât de oficial sunase, un ton pe care el însuși îl 
dispreţuia. 

Stig închise ochii și păru a-și aduna gândurile, pentru a-i 
răspunde. Era clar că vorbele îi treziseră sentimente pe care se 
lupta să le depășească. 

— Practic, Sara nu era cu adevărat nepoata mea - bunicul ei, 
tatăl lui Charlotte, s-a prăpădit în urmă cu opt ani - dar în 
sufletul meu, ea a fost întotdeauna. l-am purtat de grijă de când 
era micuță și până... acum, la sfârșit, spuse el, cu o pauză. 

Închise din nou ochii, dar atunci când îi deschise, păru să-și fi 
revenit în fire. 

— Am vorbit un pic cu ceilalți membri ai familiei, pentru a afla 
cu exactitate ce s-a întâmplat în dimineaţa aceea, zise Patrik. 
Ne întrebam dacă ați auzit ceva în mod deosebit. De exemplu, 
știți la ce oră a plecat Sara din casă? 

Stig dădu din cap. 

— lau somnifere foarte puternice și de regulă nu mă trezesc 
înainte de ora zece. lar atunci deja... nu mai era. 

Închise din nou ochii. 

— Când am întrebat-o pe soţia dumneavoastră dacă îi venea 
în minte cineva care ar fi putut vrea să-i facă rău Sarei, dânsa |- 

a numit pe vecinul dumneavoastră, Kaj Wiberg. Sunteţi de acord 
cu bănuiala ei? 

— A zis Lilian că Sara ar fi fost ucisă de Kaj? 

Stig îi privi cu scepticism. 

— Păi, nu în atâtea cuvinte, dar a dat de înțeles că existau 
motive pentru ca vecinul dumneavoastră să dorească răul 
familiei. 

Stig oftă prelung. 

— Ei bine, eu n-am înţeles niciodată ce era cu ăștia doi. 
Vrajba deja exista înainte ca eu să-mi fac apariţia, înainte de 
moartea lui Lennart. Sincer să fiu, nu știu cine a fost capul 
răutăţilor, și îndrăznesc să afirm că Lilian e la fel de capabilă de 
a pune paie pe foc. Am încercat pe cât posibil să nu mă bag, dar 
nu-i ușor. 

Dădu din cap. i 

— Nu, eu chiar nu înțeleg de ce continuă în felul ăsta. Imi știu 
nevasta o femeie caldă, înţelegătoare, însă când e vorba de Kaj 
și de familia sa, pare că se atinge un punct nevralgic. Știţi, 
uneori am senzația că de fapt lor le face plăcere întreaga 
tărășenie. Că trăiesc de dragul încăierării. Dar asta sună ilogic. 
De ce-ar continua cineva, în mod voluntar lucrurile, așa cum o 
fac ei, cu măsuri legale și toate cele? Ne-a mai costat și o 
grămadă de bani. Kaj își permite, dar noi nu suntem la fel de 
înstăriți, fiind pensionari amândoi. Nu, de ce ar vrea un om să se 
certe în continuare așa? 

Întrebarea era pur retorică. Stig nu se aștepta la un răspuns. 

— S-a ajuns vreodată la violenţă fizică? întrebă cu interes 
Patrik. 

— Dumnezeule, nu, spuse Stig, categoric. Nu sunt într-atât de 
nebuni. 

Râse. 

Patrik și Gösta schimbară o privire. 

— L-aţi auzit mai devreme aici pe Kaj? 

— Da, ar fi fost greu să nu-l aud, zise Stig. A fost o zarvă de 
speriat la parter, în bucătărie, iar el urla și-i tot dădea înainte cu 
acuzele. Dar Lilian l-a dat afară și a plecat cu coada între 
picioare. 

Se uită la Patrik. 

— Chiar nu-i înţeleg pe unii oameni. Adică, indiferent ce-au 
avut de împărţit, te gândești că ar da dovadă de puţină 

compasiune, având în vedere cele întâmplate. Mă refer, în 
legătură cu Sara. 

Patrik fu de acord că în momentele acelea compasiunea 
trebuia să fi fost replica predominantă dar, spre deosebire de 
Stig, el nu dădu întreaga vină pe Kaj. Și Lilian dovedise o 
alarmantă lipsă de respect faţă de situaţie. Îi încolţi în minte o 
suspiciune urâtă. Işi continuă întrebările, dorind să o confirme. 

— Aţi văzut-o pe Lilian după vizita lui Kaj? 

Își tinu respiraţia. 

— Bineînţeles, răspunse Stig, părând mirat de întrebarea lui 
Patrik. A venit sus să-mi aducă niște ceai și mi-a povestit cât de 
nerușinat se purtase Kaj. 

Acum Patrik începea să înţeleagă reticenţa lui Lilian cu privire 
la discuţia lor cu Stig. Comisese o eroare tactică prin faptul că 
uitase de soţul ei. 

— Aţi observat ceva neobișnuit la ea? întrebă Patrik. 

— Neobișnuit? Părea supărată, însă nu era de mirare. 

— Nimic care să indice faptul că fusese pălmuită? 

— Pălmuită? Nu, în niciun caz. Cine aduce o asemenea 
acuzație? 

Stig păru uluit, iar Patrik aproape că-l compătimi. 

— Lilian susține că a fost asaltată de Kaj atunci când acesta a 
venit aici. Și pentru a o dovedi, ne-a arătat leziuni, inclusiv pe 
faţă. 

— Dar nu avea nicio leziune pe faţă după ce-a fost el aici. Nu 
înțeleg... 

Stig se foi neliniștit, ceea ce-i produse o altă grimasă de 
durere. 

Patrik avu o mină aspră atunci când îi indică din priviri lui 
Gösta faptul că terminaseră. 

— Vom merge la parter pentru a sta din nou de vorbă cu soţia 
dumneavoastră, îi spuse el, încercând să se ridice cât mai 
grijuliu posibil. 

— Da, dar cine să fi...? 

Îl lăsară pe Stig întins acolo, cu o privire mirată pe chip. Patrik 
bănui că după plecarea lor avea, probabil, să poarte o discuţie 
serioasă cu soția lui. Dar mai întâi trebuiau ei să vorbească 
serios cu femeia. 

Pe când coborau la parter, el clocotea de mânie. Nu trecuseră 
decât trei zile de la moartea Sarei, și Lilian deja încerca să o 

folosească drept armă într-o vrajbă meschină. Era într-atât de... 
crud, încât abia putea concepe că era posibil. Cel mai tare îl 
stârnea faptul că irosea timpul și resursele poliţiei, când ei ar fi 
trebuit să-și concentreze toată energia asupra găsirii persoanei 
care-i omorâse unica nepoată. Faptul că Lilian nici măcar nu se 
gândise la consecinţe era atât de abject și de pervers, încât el 
abia dacă putea găsi cuvintele care să fi descris acţiunile femeii. 

Când intrară în bucătărie, văzu pe chipul lui Lilian că aceasta 
era conștientă de bătălia pierdută. 

— Am aflat niște chestiuni interesante de la Stig, începu 
ameninţător Patrik. 

Eva, prietena lui Lilian, îi privi întrebătoare. Fără îndoială că 
înghiţise toată gogoașa spusă de Lilian, însă probabil că peste 
câteva minute avea să-și vadă prietena într-o lumină complet 
diferită. 

— Nu înțeleg de ce insistaţi să deranjaţi un om bolnav la pat, 
dar se pare că în ziua de azi poliţia nu mai are pic de respect 
pentru nimeni, împroșcă Lilian, într-o zadarnică încercare de a 
redobândi controlul. 

— Aveţi, fără îndoială, dreptate cu privire la asta, spuse 
Gösta, așezându-se calm pe unul din scaunele de bucătărie 
aflate cu faţa înspre Lilian și Eva. 

Patrik își trase un scaun lângă el și se așeză, la rându-i. 

— A fost o idee bună să stăm de vorbă și cu Stig, deoarece a 
făcut o declaraţie remarcabilă. Poate că ați binevoi să daţi o 
mână de ajutor, explicându-ne. 

Lilian nu întrebă ce fel de declaraţie făcuse soțul ei. Într-o 
tăcere sumbră, ea aşteptă ca polițiștii să continue. Următorul 
care vorbi fu Gosta. 

— A zis că v-aţi dus la el în cameră după plecarea lui Kaj și că 
nu existau urme cum că v-ar fi lovit cineva. Și nici nu i-ați 
pomenit de asta. Puteți explica? 

— Presupun că durează o vreme până când urmele devin 
vizibile, mormăi Lilian, într-o curajoasă încercare de a salva 
situaţia. Și nu am vrut să-l îngrijorez pe Stig, având în vedere 
starea lui. Sunt sigură că înţelegeți. 

Ințelegeau ei și mai mult de-atât. lar femeia o știa. 

Patrik preluă controlul. 

— Sper că vă daţi seama de gravitatea fabricării unor acuzaţii 
false. 

— N-am fabricat nimic, răbufni Lilian, apoi spuse pe un ton 
oarecum mai calm: Ei bine, poate că am... exagerat un pic. Insă 
doar pentru că era pe punctul de a mă ataca. l-o citeam în 
priviri. 

— Și loviturile pe care ni le-aţi arătat? 

Nu spuse nimic, și nici nu fu nevoie. Înţeleseseră deja că Lilian 
și le produsese de una singură, înainte ca ei să își facă apariţia. 
Pentru întâia oară, Patrik începu să se întrebe dacă nu cumva 
femeia avea, într-adevăr, o problemă psihică. 

Ea spuse cu încăpățânare: 

— Însă a fost doar pentru că aveaţi nevoie de un motiv ca să-l 
luați la interogatoriu. Atunci aţi fi putut căuta liniștiți dovada că 
el sau Morgan a ucis-o pe Sara. Știu că a fost unul dintre ei, am 
vrut doar să vă ajut, îndrumându-vă pe calea cea bună. 

Patrik îi aruncă o privire sceptică. Ori era mai îngustă la minte 
decât orice altă persoană pe care-o cunoscuse el vreodată, ori, 
pur și simplu, era ușor nebună. In orice caz, trebuiau să pună 
capăt acelor imbecilități. 

— Pe viitor, am aprecia dacă ne-aţi permite să ne facem 
meseria. Și să lăsaţi în pace familia Wiberg. Aţi priceput? 

Lilian încuviință, însă vedeau că era furioasă. Prietena ei o 
privise uluită, de-a lungul întregii conversații. Apoi ţinu să plece 
odată cu Patrik și Gösta. Fără îndoială, prietenia aceea tocmai 
suferise un șoc. 

Nu vorbiră despre povestea lui Lilian pe drumul de întoarcere. 
Întreaga chestiune era mult prea deprimantă. 

e 

Întins în pat, Stig simţi un atac brusc de neliniște. Era 
conștient că Lilian avea să fie supărată, însă nu știa cum ar fi 
putut proceda altfel. Arătase perfect normal atunci când venise 
în camera lui. Nu putea înţelege toate absurdităţile acelea cu 
privire la faptul că fusese agresată de Kaj. De ce-ar fi minţit în 
legătură cu așa ceva? 

Sunetul pașilor de pe trepte era exact atât de furios precum 
se temuse. Pentru o clipă, vru să-și tragă cuverturile peste cap 
și să se prefacă a dormi, dar se răzgândi. Cu siguranţă că nu 
avea să fie mare scofală. Pur și simplu, le spusese adevărul; 
Lilian trebuia să realizeze asta. In plus, totul trebuia să fi fost o 
greșeală. 

Expresia de pe chipul femeii îi dezvălui mai mult decât își 
dorea să afle. Era clar că se supărase cumplit pe el și, confruntat 
cu privirea sa, Stig se făcu mic, literalmente. | se părea mereu 
extrem de neplăcut când ea intra într-o stare de genul acela. Nu 
putea înțelege cum o persoană ca Lilian a lui, care era atât de 
binevoitoare și afectuoasă, se putea transforma uneori în cineva 
așa dezagreabil. Brusc, se întrebă dacă era posibil ca aluziile 
polițiștilor să fi fost adevărate. Să fi scornit ea o acuzaţie 
împotriva lui Kaj? Însă respinse ideea. Trebuiau doar să clarifice 
respectiva neînțelegere, iar atunci ar fi putut și el să priceapă 
situaţia. 

— Nu poţi niciodată să taci naibii din gură? 

Femeia se ridică ameninţător deasupra lui, iar tonul ascuţit al 
vocii sale îi sfredeli auzul. 

— Dar, draga mea, am spus doar... 

— Adevărul? Asta voiai să zici? Că doar le-ai zis adevărul? Ce 
noroc pe capul nostru să avem în preajmă persoane integre, ca 
tine, Stig. Persoane cinstite, onorabile, ca tine, cărora nu le pasă 
dacă-și pun în primejdie propria soţie. Credeam că ești de 
partea mea. 

Se simţi împroșcat cu picături de salivă și abia dacă 
recunoscu figura schimonosită ce-i plana deasupra. 

— Dar, Lilian, eu sunt întotdeauna de partea ta. Pur și simplu 
n-am știut... 

— N-ai știut? Chiar trebuie să îți dau mură-n gură, idiotule? 

— Dar nu mi-ai zis nimic... și probabil că polițiștii doar își 
imaginează ei toată absurditatea asta. Vreau să zic, tu n-ai 
inventa asemenea lucruri, nu-i așa? 

Stig făcea mari eforturi să găsească vreun fel de logică în 
furia ce era îndreptată asupra lui. Abia atunci observă urma de 
pe fața lui Lilian, care începea să capete o tentă mov. Cu ochii 
întredeschiși, el îi aruncă o privire iscoditoare. 

— Ce-i cu semnul ăla pe faţa ta, Lilian? Nu-l aveai când ai 
venit la mine. Vrei să zici că aluziile polițiștilor erau adevărate? 
Ai scornit o poveste cum că te-a lovit Kaj atunci când a fost aici? 

Vocea îi era neiîncrezătoare, însă văzu umerii lui Lilian 
lăsându-se puţin în jos și nu mai avu nevoie de nicio confirmare. 

— De ce naiba ai făcut așa o tâmpenie? 

Acum rolurile s-au inversat. 

Vocea lui Stig era ascuţită, iar Lilian se lăsă pe marginea 
patului, adâncindu-și faţa între palme. 

— Nu știu, Stig. Îmi dau seama acum că a fost o prostie, dar 
am vrut să-i aibă serios în vedere pe Kaj și pe familia sa. Sunt 
sigură că sunt amestecați într-un fel în moartea Sarei. Nu ţi-am 
zis mereu că omul ăla n-are pic de scrupule? Și ciudatul de 
Morgan, care se furișează prin boscheţi și mă spionează. De ce 
n-a luat poliţia nicio măsură? 

Suspinele îi făceau corpul să tremure, iar Stig își adună 
ultimele forțe pentru ca, în ciuda durerii, să se ridice în capul 
oaselor și să-și cuprindă în braţe soţia. O mângâie liniștitor pe 
spinare, însă ochii lui erau neliniștiţi și iscoditori. 

e 

Când Patrik se întoarse acasă, Erica stătea singură pe 
întuneric, cufundată în gânduri. Kristina o scosese pe Maia la 
plimbare și Charlotte se dusese de mult acasă. Spusele lui 
Charlotte nu-i dădeau pace. 

Când îl auzi pe Patrik deschizând ușa de la intrare, Erica se 
ridică în picioare și merse pentru a-l întâmpina. 

— De ce stai aici, pe întuneric? 

Puse câteva pungi de cumpărături pe blatul de lucru din 
bucătărie și începu să aprindă lămpile. Licărirea o orbi pentru un 
moment, până se obișnui cu ea. Apoi se așeză greoi la masă și 
își privi soțul, în vreme ce acesta despacheta cumpărăturile. 

— Ce plăcut e acasă, zise el voios, uitându-se în jur. Chiar e 
bine că mama poate veni să ne ajute din când în când, continuă 
el, fără a ști că Erica nu îl privea cu ochi buni. 

— A, da, o reală plăcere, zise ea, caustic. Trebuie că e grozav 
să te întorci măcar o dată într-un cămin curat și bine orânduit. 

— Cum să nu! spuse Patrik, fără a realiza că-și săpa singur 
groapa, cu fiecare clipă ce trecea. 

— Atunci poate c-ar trebui să te gândești să mai stai pe-acasă 
în viitor, pentru ca lucrurile să fie mai organizate pe-aici! urlă 
Erica. 

Creșterea bruscă a volumului îl făcu pe Patrik să tresară. Se 
întoarse, cu o expresie uluită pe față. 

— Acum ce-am mai zis? 

Erica sări în picioare, de pe scaun, ieșind ca o vijelie. Uneori, 
soțul ei era prost de-a binelea. Dacă nu pricepea, ea nu avea 
puterea să-i explice. 

Se așeză din nou, în lumina difuză a sufrageriei, și privi pe 
fereastră. Vremea de afară oglindea întocmai ceea ce simţea 
lăuntric. Cenușiu, zbuciumat, aspru și glacial. Perioade înșelător 
de calme, cu puternice furtuni ocazionale. Lacrimi începură să-i 
curgă pe obraji. Patrik intră și se așeză lângă ea, pe canapea. 

— Îmi pare rău că sunt așa tont. Probabil că nu-i ușor s-o ai pe 
mama prin casă, nu? 

Își simţi buza inferioară tremurând. Se săturase de plâns. 
Avea senzaţia că nu făcuse nimic altceva în ultimele luni. De-ar 
fi fost măcar pregătită pentru cum aveau să stea lucrurile. 
Contrastul era atât de mare faţă de bucuria pe care crezuse 
dintotdeauna că o va simţi la naștere. În clipele ei cele mai 
întunecate, aproape că îl ura pe Patrik fiindcă nu se simţea la fel 
ca ea. Latura ei raţională era ușurată, fiindcă cineva trebuia să 
menţină familia pe picioare. Însă își dorea ca Patrik să se poată 
pune în situaţia ei pentru o secundă și să înţeleagă ceea ce 
simţea. 

De parcă i-ar fi citit gândurile, acesta spuse: 

— Aş vrea să pot face schimb de locuri cu tine, sincer. Dar nu 
pot, așa că va trebui să lași vitejia asta blestemată la o parte și 
să-mi spui ce se petrece cu tine. Poate că ar trebui să stai de 
vorbă și cu altcineva, cu un profesionist. Probabil că ne-ar putea 
ajuta cei de la centrul pentru îngrijirea copilului. 

Erica dădu din cap. Depresia avea cu siguranţă să treacă de 
una singură. Trebuia. În plus, existau femei cu stări mult mai 
rele decât ale ei. 

— Charlotte a trecut azi pe-aici, spuse ea. 

— Cum se simte? rosti încet Patrik. 

— Mai bine... ce-o fi însemnând asta... 

Făcu o pauză. 

— Voi ajungeţi undeva cu ancheta? 

Patrik se lăsă pe spate, pe canapea, și privi spre tavan. Oftă 
adânc și spuse: ` 

— Nu, din păcate. Abia dacă știm de unde să începem. In plus, 
mama cea țicnită a lui Charlotte pare interesată mai mult de-a 
găsi muniție pentru conflictul cu vecinul ei, decât de-a ne ajuta 
pe noi cu ancheta. Nu ne-a ușurat deloc munca. 

— Despre ce e vorba? întrebă cu interes Erica. 

Patrik îi făcu o scurtă trecere în revistă a evenimentelor din 
ziua respectivă. 

— Chiar crezi că vreo persoană din familia Sarei putea să fi 
fost implicată într-un fel în moartea acesteia? întrebă Erica. 

— Nu, îmi vine greu să cred asta, spuse Patrik. Cu toţii au 
alibiuri credibile cu privire la locul unde se aflau în dimineaţa 
aceea. 

— Zău? rosti Erica, pe un ton straniu. 

Patrik era pe punctul de a întreba ce anume voia să spună, 
când auziră ușa deschizându-se, iar Kristina intră, cu Maia în 
braţe. 

— Nu știu ce i-ai făcut copilului ăstuia, zise ea iritată. A urlat 
în căruţ tot drumul la întoarcere și a refuzat să se potolească. 
Asta se întâmplă dacă o tot iei în braţe, doar pentru că se agită 
un pic. O răsfeţi. Tu și sora ta n-aţi plâns niciodată așa mult... 

Patrik îi întrerupse tirada, mergând spre ea și luând-o pe 
Maia. Erica își dădu seama după ţipetele Maiei că fetiţei îi era 
foame și, oftând, se așeză în fotoliu, își desfăcu sutienul pentru 
alăptat și culese de-acolo o căptușeală fără formă, îmbibată cu 
lapte. Sosise din nou timpul... 

(J 

De îndată ce intră în casă, Monica simți că ceva nu era în 
regulă. Mânia lui Kaj se revărsă în direcția ei precum undele 
sonore prin atmosferă, și femeia se simți brusc și mai 
extenuată. Ce se mai întâmplase de data aceea? Se săturase cu 
mult timp în urmă de firea lui năbădăioasă, însă nu-și putea 
aminti să fi fost vreodată altfel. Fuseseră împreună încă din 
adolescenţă, și poate că pe-atunci dispozițiile lui schimbătoare îi 
păruseră captivante și atrăgătoare. Nici nu-și mai putea aduce 
aminte. Nu că ar fi contat; viaţa își urmase propriul curs. A 
rămas însărcinată, s-au căsătorit, s-a născut Morgan, după care 
zilele s-au adunat, una după alta. Viaţa sexuală se stinsese de 
ani de zile; femeia se mutase de mult în dormitorul ei separat. 

Poate că existau în viaţă lucruri mult mai bune, însă ea se 
obișnuise cu felul în care decurgea totul. Bineînţeles că, din 
când în când, cochetase cu ideea unui divorț. O dată, în urmă cu 
aproape douăzeci de ani, ea chiar își făcuse pe furiș bagajul, 
fiind pregătită să-l ia pe Morgan și să plece. Însă apoi se hotărî 
să-i pregătească mai întâi cina lui Kaj, să calce niște cămăși și 
să dea drumul mașinii de spălat, ca să nu lase un morman de 
haine murdare în urma sa. Până să-și dea seama, ea 
despachetase discret valiza. 

Monica ieși din bucătărie. Știa că în acel loc avea să-l 
găsească pe Kaj, deoarece mereu stătea acolo atunci când Îi 
supăra ceva. Poate și fiindcă putea sta cu ochii pe cauza 
obișnuită a surescitării sale. Bărbatul trăsese puţin perdeaua, 
cât să poată privi prin deschizătură casa de vizavi. 

— Bună, spuse Monica, însă nu primi un răspuns civilizat. 

În schimb, el se lansă imediat într-un discurs plin de ură. 

— Ştii ce-a făcut azi nenorocita aia? 

Nu așteptă o replică, și nici Monica nu avea de gând să i-o 
ofere. 

— A sunat la poliţie și a pretins că am atacat-o! Le-a arătat 
niște urme pe care și le-a făcut singură și a zis că eu am lovit-o. 
E dusă cu pluta! 

Când intrase în bucătărie, Monica fusese hotărâtă să nu se 
lase acaparată de cea mai recentă dispută a lui Kaj, dar lucrurile 
erau mult mai rele decât s-ar fi așteptat. Împotriva voinţei sale, 
simţi furia începând a-i clocoti în piept. Înainte de toate însă 
trebuia să-și potolească temerile. 

— Și, Kaj, ești sigur că nu ai atacat-o? Tu mai ai tendinţa de a- 
ţi ieși din fire... 

Kaj o privi de parcă și-ar fi pierdut minţile. 

— Ce naiba zici acolo? Chiar ai impresia că aș fi atât de idiot 
încât să-i cad în plasă așa? Nu m-ar deranja să-i trag un pumn în 
nas, însă nu crezi că știu ce-ar face după aia? Într-adevăr, m-am 
dus acolo și i-am zis cât să mă ţină minte, dar nu m-am atins de 
ea! 

Monica realiză că spunea adevărul și nu se putu abțţine din a 
privi cu ură înspre casa de alături. De i-ar fi lăsat măcar în pace 
Lilian! 

— Așadar, ce s-a întâmplat? Poliţiştii i-au înghiţit gogoșile? 

— Nu, slavă Domnului! Și-au dat seama că minţea. Urmau să 
stea de vorbă cu Stig, și cred că el a infirmat întreaga tărășenie. 
Însă era cât pe ce. 

Femeia se așeză la masa din bucătărie, cu faţa înspre soțul ei. 
Acesta devenise roșu ca un rac și bătea nervos cu degetele în 
masă. 

— N-ar fi bine să aruncăm prosopul și să ne mutăm? Nu 
putem continua așa. 

Era o rugăminte pe care o făcuse de multe ori în trecut, însă 
de fiecare se lovise de aceeași determinare din privirea soţului 
ei. 

— Ti-am zis, e exclus. N-are să mă scoată niciodată din 
propria-mi casă. Refuz să îi dau satisfacția asta. 

Lovi cu pumnul în masă pentru a-și accentua vorbele, însă nu 
era nevoie. Monica auzise deja toate aceste lucruri. Știa că nu 
avea rost. Și, sinceră să fie, nici ea nu voia să-i cedeze lui Lilian 
victoria. Nu și după lucrurile pe care le spusese în legătură cu 
Morgan. 

Gândul la fiul ei o făcu să schimbe subiectul. 

— Ai trecut azi pe la Morgan? 

Kaj își luă ezitant privirea de la casa familiei Florin și mormăi: 

— Nu, ar fi trebuit? Știi că nu iese niciodată din cameră. 

— Da, însă m-am gândit că poate oi fi mers să-l saluţi. Să vezi 
ce mai face. 

Ştia că își făcea iluzii, dar chiar și așa, nu putea să nu spere. 
În definitiv, Morgan era fiul lui. 

— De ce-aș face-o? pufni Kaj. Avem ceva de mâncare pe-aici? 

Femeia se ridică tăcută și începu să prepare cina. Cu ani în 
urmă, poate s-ar fi gândit că soţul ei putea să fi făcut el cina, din 
moment ce tot era acasă. Ideea respectivă nu îi mai trecea 
acum prin minte. Totul era așa cum fusese mereu. Și cum avea 
mereu să fie. 

Fjällbacka, 1924 


Nu fusese rostită nicio vorbă de-a lungul călătoriei spre 
Fjällbacka. După ce petrecuseră atâtea nopți șoptindu-și 
reciproc în ureche, nu mai aveau niciun cuvânt să-și adreseze. 
În schimb, stăteau drepți ca niște soldaţi, privind înainte, 
amândoi fierbând în propriile gânauri. 

Agnes simțea lumea prăbușindu-se în jurul ei. Să se fi trezit 
oare chiar în dimineața aceea în patul său mare, în propria ei 
cameră elegantă, din splendida vilă în care locuise întreaga 
viață? Cum de era posibil ca acum să stea în trenul acela, cu o 
valiză lângă ea, în drum spre o viață de coșmar, alături de un 
soț pe care nici măcar nu voia să-l recunoască? Abia dacă-l 
putea privi. La un moment dat, în timpul călătoriei, Anders 
făcuse o încercare de a o atinge consolator pe mână. Ea se 
scuturase cu o expresie într-atât de dezgustată, încât sperase să 
nu se mai repete. 

Câteva ore mai târziu, când se opriră în fata barăcii care urma 
să le fie locuință comună, Agnes refuză la început să se dea jos 
din taxi. Stătu acolo fără să se poată mișca, paralizată de 
mizeria care o înconjura și de zgomotul provenit de la țâncii 
îngălați și mucoși ce dădeau târcoale taxiului. Nu se putea ca 
asta să fie viata ei! 

Pentru o clipă, fu tentată să-l roage pe taximetrist să întoarcă 
mașina și să o ducă înapoi la gară, însă apoi realiză cât de inutil 
ar fi fost. Unde s-ar fi dus? Tatăl său dăduse clar de înțeles că nu 
mai dorea să aibă de-a face cu ea. In ceea ce-o privea, chiar și 
dacă nu ar fi purtat copilul în pântece, ea nu ar fi luat niciodată 
în considerare posibilitatea vreunei ipostaze casnice. Toate 
drumurile îi erau închise acum, mai putin unul, care ducea în 
coșmelia aceea mizeră și jalnică. 

Cu un nod în gât, ea hotări într-un final să coboare din taxi. Se 
schimonosi atunci când piciorul i se afundă în noroi. Ba mai rău, 
purta minunații săi pantofi roșii decupați la vârf și simti acum 
umezeala pătrunzânadu-i prin ciorapi și între degete. Cu coada 
ochiului, văzu cum fură trase perdele, pentru a le oferi privirilor 
curioase șansa de a vedea spectacolul. Fata scutură din cap. 
Puteau să se uite până le săreau ochii. Ce-i păsa ei de părerile 


VP - 153 


lor? Simpli servitori, asta erau. Probabil că nu văzuseră niciodată 
o doamnă adevărată. Ei bine, urma să fie doar o ședere de 
scurtă durată. Avea să găsească într-un final un mod de-a ieși 
din acea încurcătură; niciodată nu fusese într-o situație din care 
să nu poată scăpa ori prin minciună, ori prin sarm. 

Hotărâtă, ea îşi luă valiza și merse către baracă. 

Capitolul 14 


De dimineață, în pauza de cafea, Patrik și Gösta le povestiră 
lui Martin și Annikăi cele întâmplate cu o zi în urmă. Ernst își 
făcea rareori apariţia înainte de ora nouă, iar Mellberg considera 
că îi era subminat rolul de șef dacă își bea cafeaua cu 
subordonații, așa că stătea în birou. 

— Nu-și dă seama că-și face rău cu mâna ei? spuse Annika. Ar 
trebui să-și dorească să vă axaţi pe căutarea ucigașului, în loc 
să vă pierdeţi timpul cu asemenea porcării. 

Era un ecou al vorbelor pe care Patrik și Gösta și le spuseseră 
deja. Patrik doar scutură din cap. 

— Ei bine, nu știu dacă femeia are vederi înguste ori, pur și 
simplu, e nebună. Însă cred că ar trebui să închidem capitolul 
acum. Să sperăm că am reușit să-i dăm emoţii ieri și că nu va 
repeta cele făcute. Mai avem și alte piste? 

Tăcură cu toţii. Lipsa dovezilor era alarmantă și nu aveau 
indicii de la care să pornească. 

— Când aţi zis că vom primi rezultatele din partea 
Laboratorului criminalistic suedez? rupse Annika tăcerea. 

— Luni, spuse Patrik. 

— Membrii familiei au fost excluși din rândul suspecților? 
întrebă Gösta, privindu-i pe toţi pe deasupra ceștii sale de cafea. 

Patrik își aminti de tonul ciudat din vocea Ericăi, de cu o seară 
în urmă, când el pomenise alibiurile familiei. Nici lui ceva nu îi 
dădea pace; acum tot ce avea de făcut era să-și dea seama ce 
anume. 

— Bineînţeles că nu, spuse el. Membrii familiei sunt 
întotdeauna suspecți, dar nu avem nimic care să arate în 
direcția respectivă. 

— Cum rămâne cu alibiurile lor? zise Annika. 

Se simțea deseori exclusă în timpul desfășurării unei anchete, 
așa că profita de acele ocazii pentru a afla mai mult cu privire la 
cursul evenimentelor. 

— Credibile, însă neconfirmate, aș zice eu, fu răspunsul lui 
Patrik. 

Se ridică pentru a-și umple din nou ceașca de cafea, apoi 
rămase în picioare, sprijinindu-se de bufet. 

— Charlotte dormea în apartamentul de la subsol, fiindcă o 
chinuia o migrenă. Stig susţine că și el dormea. Luase un 
somnifer și nu avea idee ce se petrecea. Când Sara a plecat, 
Lilian era acasă și avea grija de Albin, iar Niclas era la serviciu. 

— Așadar, niciunul nu are un alibi care să poată fi considerat 
impenetrabil, rosti sec Annika. 

— Are dreptate, zise Gösta. Poate că am fost cam precauţi, 
neîndrăznind să-i presăm mai tare. Declaraţiile lor pot fi, cu 
siguranţă, puse la îndoială. Exceptându-l pe Niclas, niciuna din 
versiunile lor nu poate fi confirmată. 

Asta era! Patrik își dădu seama ce-l sâcâise, în subconștient. 
Începu să pășească nerăbdător înainte și înapoi. 

— Dar Niclas nu putea să fi fost la serviciu. Nu vă amintiţi? 
spuse el, întorcându-se spre Martin. N-am putut da de el în 
dimineața aceea. Abia după vreo două ore a venit acasă. Nu 
știm unde-a fost de fapt - sau de ce a minţit, spunând că era la 
clinică. 

Martin dădu din cap, fără să spună nimic. Cum de le scăpase 
așa ceva? 

— N-ar trebui să-l interogăm și pe Morgan, fiul celor de vizavi? 
Indiferent că-i adevărat sau nu, au fost depuse plângeri prin 
care era acuzat că se uita pe furiș pe la ferestre, aparent pentru 
a o vedea pe Lilian dezbrăcându-se... cu toate că nu-mi pot 
imagina de ce-ar dori cineva să vadă așa ceva, pentru numele 
lui Dumnezeu, spuse Gösta, sorbind iar din cafea, în timp ce-i 
privi pe ceilalţi. 

— Rapoartele acelea sunt destul de vechi. Și după cum spui și 
tu, nu există prea multe indicii că ar fi adevărat, mai ales având 
în vedere cele petrecute ieri. 

Patrik își dădu seama că o stare de nervozitate începea să 
pună stăpânire pe el. Nu era pe de-a-ntregul convins că voia să 
mai piardă vremea investigând alte minciuni de-ale lui Lilian, fie 
ele vechi sau noi. 

— Pe de altă parte, deja am stabilit că nu prea avem multe de 
la care să pornim, așa că... 

Gösta ridică brusc mâinile, iar trei perechi de ochi îl priviră 
acum surprinse. Nu-i stătea în fire să dea dovadă de iniţiativă 
într-o anchetă. Însă tocmai pentru că evenimentul era atât de 

rar, colegii deciseră că ar fi fost bine să-l asculte. Să-l susțină în 
ceea ce spunea. Gösta adăugă: 

— În plus, dacă nu mă înșel, din cabana lui se vede casa 
familiei Florin, așa că poate o fi observat ceva în dimineaţa 
respectivă. 

— Ai dreptate, spuse Patrik, simțindu-se din nou ușor stupid. 

Ar fi trebuit să-l ia în calcul pe Morgan, măcar drept potenţial 
martor. 

— În regulă, uitaţi cum o să facem: tu și Martin staţi de vorbă 
cu Morgan Wiberg... 

Își cobori glasul, dar se forţă să continue: 

— ... iar Ernst și cu mine îl vom cerceta mai amănunţit pe 
tatăl Sarei. Ne vom întâlni din nou în după-masa asta. 

— Cu mine cum rămâne? Pot face și eu ceva? întrebă Annika. 

— Stai pe lângă telefon. Cazul trebuie să fi căpătat până acum 
destul de multă atenţie în presă, așadar, cu puţin noroc, s-ar 
putea să aflăm ceva util din partea publicului. 

Annika dădu din cap și se ridică pentru a-și băga ceașca de 
cafea în mașina de spălat vase. Ceilalţi o urmară, iar Patrik 
merse în biroul său, în așteptarea lui Ernst. Inainte de toate, 
trebuiau să poarte o discuţie cu privire la importanța 
punctualității cu care se venea la serviciu, în timpul desfășurării 
unei anchete de omucidere. 

(J 

Mellberg simțea destinul apropiindu-se cu paşi repezi. Mai 
rămăsese o zi. Scrisoarea încă era în sertarul de sus. Nu 
îndrăznise să o mai privească. Însă știa deja pe de rost 
conţinutul. Era uimit de faptul că înăuntrul lui se dădea o bătălie 
între niște sentimente atât de contradictorii. Primele sale reacţii 
fuseseră de neîncredere și furie, suspiciune și mânie. Dar încet- 
încet își făcuse, de asemenea, apariţia și un grăunte de 
speranţă. Acea nădejde îl luase complet prin surprindere. Mereu 
considerase că viaţa lui aproape atingea perfecțiunea, cel puţin 
până când fusese transferat în orașul acela mizer. Fusese atunci 
nevoit să recunoască faptul că probabil lucrurile luaseră o 
ușoară întorsătură spre rău. Dar pe lângă acea promovare încă 
evazivă, pe care considera că o merită, el nu ducea lipsă de 
nimic. Într-adevăr, era posibil ca jenanta încurcătură cu Irina să-i 
fi dat motiv să creadă că-și dorea și alte lucruri de la viaţă, însă 
el trecuse rapid peste episodul respectiv. 

Se bizuise dintotdeauna pe faptul că nu avea nevoie de 
nimeni. Singura persoană de care fusese vreodată apropiat, și 
de care își dorea să fie apropiat, era draga lui mamă, însă ea nu 
se mai afla printre cei vii. Scrisoarea sugera însă că toate aceste 
lucruri aveau să se schimbe. 

Răsuflarea îi era greoaie și ostenită. Teama îi era amestecată 
cu o nerăbdătoare curiozitate. Pe de-o parte, voia ca timpul să 
treacă mai repede, astfel încât certitudinea zilei următoare să 
înlocuiască toate dubiile. În același timp, dorea ca ziua să treacă 
atât de lent, încât aproape să stea pe loc. 

Pentru o vreme, el se gândi să lase totul baltă. Să arunce 
scrisoarea la coșul de gunoi și să spere că problema avea să 
dispară de una singură. Ştia însă că nu ar fi funcţionat. 

Oftă, își ridică picioarele pe birou și închise ochii. Putea, la fel 
de bine, să aștepte răbdător lucrurile pe care avea să le aducă 
ziua de mâine. 

e 

Gösta și Martin păşiră discret pe lângă casa cea mare, 
sperând să treacă neobservați, în drumul lor spre căbănutța lui 
Morgan. Niciunul nu avea chef de o confruntare cu Kaj. Voiau să 
aibă șansa de a sta liniștiți de vorbă cu Morgan, fără implicarea 
părinților acestuia. În plus, era adult, aşa că nu era necesară 
prezența unui părinte. 

Dură mult până ca ușa să le fie deschisă, într-atât de mult 
încât se întrebară dacă era cineva acasă. Dar într-un final, un 
bărbat palid și blond, la vreo treizeci de ani, se arătă dinaintea 
lor. 

— Cine sunteți? 

Vocea îi era monotonă, iar chipul nu reuși să sugereze acea 
expresie mirată care însoțea în mod normal o asemenea 
întrebare. 

— Suntem de la poliţie, spuse Gösta, făcând prezentările. 
Mergem prin cartier și discutăm cu vecinii în legătură cu 
moartea Sarei, fetița familiei de alături. 

— Înţeleg, spuse Morgan, cu aceeași figură inexpresivă. 

Nu avu nicio tentativă de a se da la o parte. 

— Am putea intra să stăm puţin de vorbă cu tine? zise Martin. 

Începea să se simtă ușor stânjenit în compania acelui tânăr 
straniu. 

— Aș prefera să nu. E ora zece, iar eu lucrez de la nouă la 
unsprezece și un sfert. Apoi iau prânzul, între unsprezece și un 
sfert și douăsprezece, apoi lucrez din nou între douăsprezece și 
două și un sfert. După aia servesc cafea și rulouri în casă cu 
mama și tata, până la ora trei. Apoi lucrez din nou până la cinci, 
după care iau cina. Apoi încep știrile pe canalul 2, la ora șase, 
apoi pe canalul 4, la șase și jumătate, apoi pe canalul 1, la șapte 
și jumătate, apoi din nou pe canalul 2, la nouă. Apoi mă culc. 

Vorbea încă pe acel ton uniform, abia părând să-și tragă 
respiraţia de-a lungul întregului discurs. De asemenea, vocea îi 
era prea înaltă și ascuţită iar Martin făcu un schimb rapid de 
priviri cu Gosta. 

— S-ar părea că ai un program încărcat, zise Gösta, însă, vezi 
tu, e important să stăm de vorbă cu tine. Așa că am aprecia 
mult dacă ne-ai acorda câteva minute din timpul tău. 

Morgan păru să cugete pentru o clipă asupra întrebării, dar 
apoi hotărî să accepte. Se dădu la o parte și îi lăsă să intre, însă 
era evident că nu aprecia întreruperea rutinei sale. 

Când intrară, Martin fu luat prin surprindere. Cabana consta 
într-o cămăruţă ce-i servea atât drept birou, cât și dormitor, și o 
nișă ce cuprindea o mică bucătărie. Locul părea curat și 
ordonat, cu o singură excepţie. Peste tot erau maldăre de 
reviste. Intre grămezi fuseseră create culoare care să faciliteze 
deplasarea prin diferitele părți ale camerei. Unul ducea spre pat, 
altul spre computere, iar altul spre bucătărie. Altminteri, 
podeaua era complet acoperită. Martin privi în jos și văzu că 
revistele erau în mare parte despre computere. judecând după 
coperţi, colecţia aflată dinaintea lor fusese adunată de-a lungul 
multor ani. Unele reviste păreau noi, în timp ce altele erau uzate 
bine. 

— Văd că ești interesat de computere, spuse Martin. 

Morgan îl privi doar, fără a confirma acurateţea observaţiei. 

— Cu ce fel de lucruri te ocupi? întrebă Gösta pentru a umple 
pauza stânjenitoare. 

— Fac jocuri pe computer. De imaginaţie, cu precădere, 
răspunse Morgan. 

Se îndreptă spre computere, căutând parcă ocrotire. Martin 
observă că avea un mers stângaci, împleticit, care ameninţă să 
doboare unul din maldărele de reviste atunci când trecu prin 
dreptul lui. Insă el reuși cumva să evite asta și, fără a provoca 

niciun accident, se așeză în faţa unui computer. Privi în gol spre 
Martin și Gösta, care stăteau în mijlocul revistelor. Se întrebau 
cum să înceapă interogarea acelui personaj straniu. Ceva nu era 
în regulă cu el, însă nu reușeau să pună punctul pei. 

— Ce interesant, zise Martin. Întotdeauna m-am întrebat cum 
creează cineva toate lumile acelea fantastice. Trebuie că e 
nevoie de o groază de imaginaţie. 

— Eu de fapt nu creez jocurile. Alţii fac asta, eu doar le codez. 
Am Asperger, adăugă Morgan, pe un ton firesc. 

Martin și Gösta își aruncară din nou o privire uluită. 

— Asperger, zise Martin. Nu știu ce înseamnă, din păcate. 

— În general, oamenii nu știu, spuse Morgan. E o formă de 
autism, însă de cele mai multe ori, e însoţită de un nivel de 
inteligenţă normal, spre ridicat. Al meu este ridicat. Extrem de 
ridicat, completă el, pe un ton neutru. Noi, cei care suferim de 
Asperger, înțelegem cu greu expresiile faciale, metaforele, 
ironia și tonul vocii. Drept urmare, avem probleme cu 
interacțiunea socială. 

Suna de parcă ar fi citit asta într-o carte, iar Martin fu nevoit 
să facă un real efort pentru a urmări expunerea lui Morgan. 

— Așa că nu pot concepe eu însumi jocuri pe computer, 
fiindcă asta ar presupune să îmi pot imagina sentimentele altor 
oameni. Pe de altă parte, sunt unul dintre cei mai buni 
programatori din Suedia. 

Vorbele reprezentau doar o realitate, fără a fi însoţite de 
laudă ori mândrie. 

Martin nu putu decât să fie fascinat. Nu mai auzise niciodată 
de Asperger, iar explicaţiile lui Morgan îi treziră interesul. Insă 
erau acolo cu treburi și ar fi fost indicat să meargă înainte. 

— Am putea lua loc undeva? întrebă el, uitându-se prin 
cameră. 

— Pe pat, răspunse Morgan, indicând patul îngust, lipit de 
peretele îndepărtat. Gösta și Martin își croiră atenţi drum printre 
maldărele de reviste și se așezară cu grijă pe marginea patului. 
Gösta vorbi primul. 

— Presupunem că știi ce s-a întâmplat luni în familia Florin. Ai 
observat vreun lucru straniu în dimineaţa aceea? 

Morgan nu răspunse, ci îi privi absent. Martin realiză că poate 
„vreun lucru straniu” era prea abstract, așa că încercă să 
reformuleze întrebarea, într-un mod mai concret. Nici măcar nu 

își putea imagina cât de greu ar fi fost să funcţionezi într-o 
societate fără a putea interpreta toate mesajele subînțelese din 
comunicarea umană. 

— Ai observat când a plecat de acasă fata? zise el de probă, 
sperând să fie destul de exact pentru ca Morgan să poată 
răspunde. 

— Da, am văzut când a plecat fata de acasă, răspunse 
Morgan, apoi tăcu, nesigur dacă întrebarea mai făcea aluzie și la 
altceva. 

Martin începu să-și dea seama de mersul lucrurilor, așa că 
spuse și mai precis: 

— La ce oră ai văzut-o plecând? 

— A ieșit la nouă și zece, spuse Morgan, pe același ton 
strident. 

— Ai mai văzut pe altcineva în dimineața aceea? întrebă 
Gösta. 

— Da. 

— Pe cine ai mai văzut în dimineața aceea și la ce oră? spuse 
Martin, încercând să anticipeze întrebarea lui Gösta. 

Simțea că straniul personaj intervievat începea să-l facă pe 
colegul lui să-și piardă răbdarea. 

— La opt fără un sfert l-am văzut pe Niclas, zise Morgan. 

Martin lua notițe și nu se îndoia nicio clipă de faptul că orele 
n-ar fi fost exacte. 

— O cunoșteai pe Sara? 

— Da. 

Gösta începu acum să se foiască, iar Martin se grăbi să-l 
atenţioneze printr-o atingere a braţului. Ceva îi spunea că o 
ieșire nervoasă nu ar fi avut un efect benefic, când ei încercau 
să obţină de la Morgan cât mai multe informaţii posibil. 

— Cum era? 

Întrebarea nu îi provocă lui Morgan decât o privire 
încremenită, așa că Martin reformulă. Nu realizase până atunci 
cât de dificil era să fii precis atunci când vorbeai sau cât de mult 
se bazase pe faptul că interlocutorul avea să priceapă esenţa 
lucrurilor pe care i le transmitea. 

— Venea uneori pe aici? 

Morgan dădu din cap. 

— Îmi întrerupea toată rutina. Bătea la ușă când lucram și 
voia să intre. Punea mâna pe lucrurile mele. Odată s-a înfuriat 
când i-am zis să plece și mi-a răsturnat câteva mormane. 

— Nu o plăceai? întrebă Martin. 

— Îmi strica rutina. Și îmi răsturna mormanele, zise Morgan, și 
mai mult de atât nu fu în stare să se apropie de a-și exprima 
vreun sentiment faţă de copilă. 

— Despre bunica ei ce părere ai? 

— Lilian e o persoană rea. Asta zice tata. 

— Ea susține că te furișai prin preajma casei și trăgeai cu 
ochiul la ferestre. Ai făcut asta? 

Morgan încuviință, ezitând. 

— Da. Am vrut să mă uit. Dar mama s-a înfuriat când am zis 
asta. Mi-a spus că nu trebuie să fac asta. 

— Așa că te-ai oprit? întrebă Gösta. 

— Da. 

— Fiindcă așa a zis mama ta? 

Tonul lui Gösta era sarcastic, dar Morgan nu sesiză. 

— Da, mama vorbește mereu despre ce trebuie și ce nu 
trebuie să faci. Exersăm lucrurile pe care să le spun și să le fac. 
Mă învaţă că, deși cineva spune un lucru, asta poate însemna 
complet opusul. Altminteri s-ar putea să zic sau să fac ce nu 
trebuie. 

Morgan se uită la ceas. 

— E zece și jumătate. Ar trebui să mă întorc la lucru acum. 

— Nu te vom mai deranja, spuse Martin, ridicându-se. Te 
rugăm să ne scuzi pentru că ţi-am stricat rutina, însă fiind 
polițiști, nu putem ţine mereu seama de aceste lucruri. 

Morgan păru mulţumit de explicaţie și se întoarse deja spre 
ecranul computerului. 

— Să trageţi ușa după voi, altminteri o să se deschidă iar, 
spuse el. 

— Ce mai personaj ciudat, rosti Gösta, în timp ce o luară prin 
grădină, spre mașina pe care-o parcaseră la o stradă distanţă. 

— Mie chiar mi s-a părut fascinant, zise Martin. Nu mai 
auzisem niciodată de Asperger, dar tu? 

Gösta pufni din nas. 

— Nu, pe vremea noastră nu exista așa ceva. Acum există 
atâtea diagnostice bizare. Personal, consider că termenul de 
„idiot” acoperă multe. 

Martin oftă și se urcă la volan. Era clar că Gösta ducea cu 
siguranţă lipsă de empatie. 

Ceva nu-i dădea pace lui Martin, în subconștientul său. Ceva 
care îl făcea să se întrebe dacă într-adevăr puseseră întrebările 
potrivite. Se chinui cu memoria sa refractară, dar fu nevoit să se 
dea bătut, într-un final. Poate că doar își imagina el lucruri. 

e 

Clinica era învăluită într-o negură cenușie, iar în parcare nu 
era decât o singură mașină. Ernst era încă bosumflat deoarece 
fusese admonestat de Patrik pentru că întârziase. Cobori din 
mașină și merse cu pași mari spre intrarea principală. lritat, 
Patrik trânti cam tare ușa mașinii, apoi îl urmă cu iuţeală. Era ca 
și cum ar fi avut de-a face cu un ţânc. 

Trecură de tejgheaua farmaciei și o luară la stânga, înspre 
sala de recepţie. Nu se vedea nimeni la orizont, iar pașii le 
răsunară cu ecou pe coridorul părăsit. Dădură într-un final de o 
asistentă și întrebară de Niclas. Femeia îi informă că doctorul 
era cu un pacient, însă avea să se elibereze în zece minute, apoi 
îi pofti să ia loc și să aștepte. Patrik fusese mereu fascinat de cât 
de asemănătoare păreau toate sălile de așteptare ale clinicilor. 
Același mobilier jalnic din lemn, cu tapițerie urâtă, aceleași 
tablouri fără sens pe pereți și, de fiecare dată, aceleași reviste 
plictisitoare. Frunzări neatent prin ceva numit Ghid de îngrijire și 
fu surprins de nenumăratele afecţiuni de care nu auzise 
niciodată. Ernst se așezase cât mai departe posibil, bătând 
nervos cu piciorul în podea. Din când în când, Patrik îl 
surprinsese aruncându-i priviri răutăcioase, dar nu îl deranjase. 
Ernst putea să creadă ce voia, atât timp cât își făcea meseria. 

— Doctorul vă poate vedea acum, anunţă asistenta. 

Îi conduse într-o încăpere unde Niclas stătea la un birou ticsit 
cu hârtii. Părea extenuat. Se ridică și dădu mâna cu ei, ba chiar 
se strădui să le zâmbească, ospitalier. Zâmbetul însă nu-i ajunse 
și la ochi, ci, în schimb, se împietri într-o grimasă încordată. 

— Există progrese în anchetă? întrebă el 

Patrik scutură din cap. 

— Lucrăm la capacitate maximă, dar nu progresăm prea mult. 
Însă vom face cu siguranţă o descoperire, spuse el, sperând să 
sune încurajator. 

Dar în sinea lui, îndoielile se amplificau. De data aceea, era 
departe de-a fi sigur pe succesul lor. 

— Cu ce vă pot ajuta? spuse Niclas pe un ton sfârșit, în timp 
ce-și trecu mâna prin părul blond. 

Patrik nu-și putu îndepărta gândul că bărbatul dinaintea sa 
arăta precum un model pentru coperta acelor romane de 
dragoste despre asistente frumoase și doctori chipeși. Chiar și în 
momentele acelea, șarmul lui încă mai ieșea la suprafaţă, iar 
Patrik își imagină doar cât de atrăgător trebuia să li se pară 
femeilor. Conform celor auzite de la Erica, lucrul acesta îi 
cauzase de-a lungul anilor probleme în căsnicia sa cu Charlotte. 

— Avem câteva întrebări cu privire la activitățile 
dumneavoastră de luni dimineaţă, începu Patrik. 

Ernst încă era îmbufnat și ignoră privirile colegului său, prin 
care acesta încerca să-l implice în discuție. 

— A, da? zise Niclas, aparent neafectat, însă Patrik avu 
impresia că el își ferise întrucâtva privirea. 

— Ne-aţi spus că erați la serviciu. 

— Da, am plecat la opt fără un sfert, ca de obicei, spuse 
Niclas, însă neliniștea îi era de netăgăduit. 

— Asta nu prea înțelegem noi, zise Patrik, într-o ultimă 
încercare de a-l implica pe Ernst. 

Dar colegul lui doar privi cu încăpățânare pe fereastra care 
dădea înspre parcare. 

— Am încercat să dăm de dumneavoastră timp de vreo două 
ore în dimineața aceea, dar nu eraţi aici. Bineînţeles că am 
putea întreba și asistenta, spuse Patrik, arătând spre ușă. 
Bănuiesc că își notează tot programul dumneavoastră și poate 
verifica dacă aţi fost aici în dimineaţa aceea. 

Niclas se foi acum neliniștit pe scaun, iar broboane de 
sudoare îi apărură pe la tâmple. Dar el se forță în continuare să 
pară neafectat, iar Patrik fu nevoit să recunoască faptul că se 
descurca destul de bine. Niclas rosti, pe un ton calm: 

— A, îmi aduc aminte acum. Îmi luasem câteva ore libere 
pentru a merge cu mașina, să mă uit la niște case de vânzare. 
Nu i-am pomenit lui Charlotte despre asta pentru că voiam să îi 
fac o surpriză. 

Explicaţia ar fi părut plauzibilă dacă nu ar fi existat încordarea 
pe care Patrik o simţise îndărătul tonului calm. Nu credea nicio 
secundă cele spuse de Niclas. 

— Aţi putea fi mai concret? Ce case aţi vizitat? 

Bărbatul râse nervos și păru a încerca să găsească o 
modalitate de a trage de timp. 

— Va trebui să verific, nu prea îmi aduc aminte, spuse el, 
șovăind. 

— Nu există momentan prea multe case de vânzare pe aici. 
Trebuie că măcar vă amintiţi cartierele în care aţi fost. 

Patrik îl presă mai tare cu întrebările și observă cum Niclas 
devenea din ce în ce mai agitat. Orice-ar fi făcut în dimineaţa 
respectivă, cu siguranţă nu avusese vreo legătură cu uitatul la 
case. 

Urmă o clipă de tăcere. Era evident că mintea lui Niclas 
funcționa la turație maximă, într-o încercare de a salva situația. 
Însă după aceea, Patrik îl văzu renunțând, iar întregul corp i se 
gârbovi. Acum poate că aveau să ajungă undeva. 

— Nu... 

Vocea lui Niclas cedă, iar acesta o luă de la început. 

— Nu vreau ca soţia mea să afle despre asta. 

— Nu vă putem promite nimic. Lucrurile au tendinţa de a ieși 
la iveală, mai devreme sau mai târziu, însă noi vă oferim șansa 
de a vă expune propria versiune, înainte ca noi să o auzim pe a 
oricui altcuiva. 

— Nu înţelegeți. Charlotte ar fi complet distrusă dacă... 

Vocea i se modifică din nou și, cu toate că Patrik nu avea idee 
încotro mergeau lucrurile, nu se putu abţine din a-l compătimi 
pe Niclas. 

— După cum am spus, nu vă pot face niciun fel de 
promisiune. ` 

Așteptă ca Niclas să-și învingă teama și să continue. li veni în 
minte imaginea lui Charlotte cea dulce și blajină, iar dintr-odată, 
compasiunea îi fu amestecată cu dezgust. Uneori îi era jenă că 
trebuia să-i asculte pe masculii speciei sale. 

— Am... am fost cu cineva, spuse Niclas, dregându-și glasul. 

— Cine anume? întrebă Patrik. 

EI își pierduse deja orice speranţă de a-l introduce pe Ernst în 
conversaţie. Însă colegul lui se întoarse brusc dinspre fereastră 
și privi cu mare interes persoana intervievată. 

— Jeanette Lind. 

— Femeia cu magazinul de cadouri de pe Galârbacken? 
întrebă Patrik. 

Își amintea vag de o brunetă mignonă, voluptuoasă. 

Niclas dădu din cap. 

— Da, acea Jeanette. Ne... ne vedem de ceva vreme încoace, 
spuse el, după aceeași ezitare. 

— Cât înseamnă „ceva vreme încoace”? 

— Vreo două luni. Poate trei. 

— Și cum aţi reușit? 

Curiozitatea lui Patrik era autentică. Niciodată nu înţelesese 
cum reușeau oamenii care aveau legături amoroase să își facă 
timp pentru întâlniri. Sau cum îndrăzneau. Mai ales într-un oraș 
atât de mic precum Fjällbacka, în care o mașină parcată mai 
mult de cinci minute în faţa casei cuiva era de-ajuns pentru a da 
frâu liber zvonurilor. 

— Uneori la prânz, uneori ziceam că lucrez până târziu. Odată 
am spus că am o vizită urgentă la domiciliu. 

Patrik fu nevoit să se abţină din a merge și a-i trage un pumn 
individului. Dar sentimentele sale personale erau irelevante. Ei 
se aflau acolo pentru a-i verifica alibiul. 

— lar luni de dimineaţă v-aţi luat pur și simplu câteva ore 
libere pentru a merge s-o vedeţi pe... Jeanette. 

— Așa e, spuse Niclas pe un ton aspru. Am zis că am de făcut 
niște vizite la domiciliu, pe care le tot amânasem de-o vreme, 
însă că voi putea fi găsit pe mobil, în caz că apărea ceva urgent. 

— Dar nu aţi fost. Am încercat să dăm de dumneavoastră de 
nenumărate ori prin intermediul asistentei și nu aţi răspuns la 
telefon. 

— Am uitat să-l încarc. Mi-a murit bateria după ce am plecat 
de la clinică, însă nici măcar n-am observat. 

— Și la ce oră aţi plecat de la clinică pentru a vă întâlni cu 
amanta? 

Acel ultim cuvânt păru să aibă asupra lui Niclas efectul unei 
palme, însă el nu obiectă. În schimb, își trecu din nou degetele 
prin păr și spuse, extenuat: 

— Cred că în jur de nouă și jumătate. Am avut consultații prin 
telefon între opt și nouă, apoi m-am ocupat de niște hârtii, 
pentru vreo jumătate de oră. Deci tind să cred că undeva între 
nouă și jumătate, zece fără douăzeci. 

— lar noi am dat de dumneavoastră în jurul orei unu. Atunci v- 
ați întors la clinică? 

Patrik făcea eforturi să-și menţină un ton neutru, însă nu-i 
ieșea din minte imaginea lui Niclas în pat cu amanta sa, în timp 

ce fiica lui zăcea în mare, lipsită de viaţă. Indiferent cum ar fi 
privit lucrurile, Niclas Klinga nu își crea o imagine favorabilă. 

— Da, așa e. La unu a trebuit să consult pacienţi, așa că m- 
am întors cu vreo zece minute mai devreme. 

— Va trebui să stăm de vorbă cu Jeanette pentru a vă 
confirma varianta. Vă daţi seama de asta, nu-i așa? spuse 
Patrik. 

Profund mâhnit, Niclas încuviinţă. Își repetă stăruitoarea 
rugăminte: 

— Încercaţi să nu fie și Charlotte implicată în asta: ar 
distruge-o complet. 

„Trebuia să te fi gândit la asta mai devreme”, își zise Patrik, 
însă nu o exprimă cu voce tare. Probabil că, în ultimele câteva 
zile, Niclas avusese de multe ori gândul respectiv. 

Fjällbacka, 1924 


Trecuse atât de multă vreme de când munca sa nu îi mai 
produsese vreo bucurie, incât zilele acelea păreau un vis plăcut 
și îndepărtat. Osteneala de zi cu zi îl făcuse să-și piardă întregul 
entuziasm, el lucrând acum mecanic la orice sarcină care-i ieșea 
în cale. Pretențiile lui Agnes păreau a nu se opri nicicând. Și nici 
nu putea drămui banii, după cum reușeau celelalte familii de 
cioplitori, cu toate că deseori aveau multe guri de hrănit. Tot ce- 
i aducea acasă părea să-i scape femeii printre degete, iar de 
multe ori el era nevoit să meargă flămând la carieră, fiindcă nu 
aveau bani pentru mâncare. Și totuși, el aducea acasă fiecare 
bănuț câștigat, contrar obiceiului altora. Jocul de poker 
constituia cel mai mare amuzament printre cioplitori. Partidele 
acaparau atât serile, cât și sfârșiturile de săptămână, 
terminându-se de multe ori atunci când bărbații plecau spre 
casele lor, amăgiti și cu buzunarele goale. Soțiile acestora se 
resemnaseră de mult, lăsând amarul să le brăzdeze chipurile. 

Amărăciunea era un sentiment care începuse să-și lase 
amprenta și asupra lui. Traiul alături de Agnes, care în urmă cu 
niciun an îi păruse un vis frumos, se dovedise a fi o pedeapsă. 
Greșise doar prin faptul că o iubise și o lăsase grea, însă cu 
toate acestea, el era cel pedepsit, de parcă ar fi comis un păcat 
de moarte. Nici măcar nu se mai putea bucura de pruncul din 
pântecele femeii. Sarcina nu decursese fără chinuri, iar acum, în 
ultimul stadiu, lucrurile erau mai rele ca niciodată. De-a lungul 
întregii sarcini, ea se plânsese de dureri de vreun fel sau altul și 
refuzase a se îngriji de treburile zilnice. Aceasta însemna că el 
nu doar lucra la carieră de dimineața până seara târziu, ci 
trebuia să se ocupe și de îndatoririle unei gospodine. Nu ajuta 
cu nimic faptul că, pe rând, ceilalți cioplitori râdeau de el și îl 
compătimeau fiindcă era nevoit să execute sarcinile unei femei. 
De cele mai multe ori, era pur și simplu mult prea extenuat ca 
să-i mai pese de vorbele spuse de ceilalți pe la spatele său. 

Cu toate acestea, Anders aștepta cu sufletul la gură nașterea 
copilului. Poate că dragostea maternă avea să o facă pe Agnes 
să nu se mai considere buricul pământului. Bebelușul trebuia să 
se afle în centrul atenției, iar asta avea probabil să fie o 

experiență utilă pentru soția lui. Fiinacă el refuza să abandoneze 
ideea că iși puteau salva mariajul. Nu era genul de bărbat care 
să nu-și respecte promisiunile. Acum că înfăptuiseră o uniune 
recunoscută în mod legal, aceasta nu putea fi anulată, pur şi 
simplu, indiferent cât de grele ar fi fost împrejurările. 

Fireşte că se uita din când în când după alte femei din 
complex, femei care munceau din greu și nu se văitau niciodată. 
Considera că soarta nu fusese de partea sa, dar, în același timp, 
realiza în mod sincer faptul că și-o făcuse cu mâna lui. Și că, 
prin urmare, își pierduse dreptul de a se plânge. 

Cu pași greoi, se îndreptă spre casă, de-a lungul potecii 
înguste. Ziua îi fusese la fel de monotonă ca toate celelalte. O 
petrecuse cioplind dale de pavaj și îl durea un umăr, acolo unde 
mușchiul fusese expus unui efort mult prea mare. 

De asemenea, stomacul îi era ros de foame; nu avusese ce 
lua de-acasă în traista pentru prânz. Dacă Jansson, vecinul din 
cocioaba de alături, nu s-ar fi milostivit și n-ar fi împărțit 
sandviciul cu el, Anders n-ar fi pus nimic în gură întreaga zi. Nu - 
gândi el - începând din momentul acela, nu avea să-și mai 
încredințeze leafa în mâinile lui Agnes. Trebuia să se ocupe el de 
cumpărături, după cum îi preluase și celelalte sarcini. Putea să 
reziste el însuși fără mâncare, însă nu avea de gând să-și lase 
copilul să moară de foame. Era cazul să facă alt program pe- 
acasă. 

Oftă și, pentru o clipă, ezită înainte de-a deschide șubreda 
ușă din lemn şi de-a păși înăuntru, la sotia lui. 

Capitolul 15 


Din spatele geamului de la biroul de recepție, Annika îi vedea 
bine pe toţi cei care veneau și plecau. Dar în ziua aceea, totul 
era liniștit. In birou nu era decât Mellberg, iar la secţie nu 
apăruse nimeni cu vreo treabă urgentă. Biroul ei însă era în 
plină vervă. Anunţurile din media dăduseră roade, declanșând 
un haos de telefoane, dar tot era prea devreme pentru a spune 
dacă vreun lucru merita investigat. Și nici nu era treaba ei să 
decidă. Ea doar consemna toate indicaţiile, alături de numele și 
telefonul informatorului. Notiţele erau apoi transmise persoanei 
responsabile cu ancheta. De data aceea, Patrik avea să fie 
norocosul destinatar al unei doze imense de bârfe și acuzaţii 
nefondate, după cum considera Annika majoritatea telefoanelor 
respective. 

Insă cazul stârnise un interes mai mare decât de obicei. Tot 
ce avea de-a face cu copiii trezea publicului felurite sentimente 
și nimic nu dezlănțuia emoţii mai puternice așa cum o făcea 
crima. Dar telefoanele pe care le preluase de la populaţie nu îi 
creaseră Annikăi o imagine prea plăcută. Faptul cel mai evident 
era că toleranța manifestată mai nou față de homosexuali nu 
prinsese rădăcini în afara orașelor mari. Primea nenumărate 
indicii în legătură cu bărbaţi ce păreau suspecți doar pentru 
faptul că se confirmase ori se bănuia că erau homosexuali. În 
cele mai multe cazuri, argumentele aduse erau ridicol de 
stupide. Era de-ajuns ca un bărbat să aibă o profesie mai 
neobișnuită pentru ca Annikăi să i se spună că probabil era 
„vreun pervers de-acela”. Conform unei logici de provincie, asta 
era de-ajuns pentru a-l acuza de tot soiul de lucruri. Până în 
momentul de față, ea primise telefoane în legătură cu un bărbat 
care lucra la un coafor, un florar cu normă redusă și un profesor 
care făcuse cumplita greșeală de-a prefera cămășile roz. Cel 
mai suspectat dintre toţi era un asistent de la un centru de 
îngrijire. Annika numărase zece telefoane cu privire la acest 
ultim individ și le pusese deoparte, oftând. Uneori se întreba 
dacă timpul mergea oare înainte în orășelele mici. 

Telefonul care urmă se dovedi a fi altfel. Femeia de la capătul 
firului dori să-și păstreze anonimatul, însă indiciul oferit era cu 
siguranţă de interes. Annika se îndreptă și notă exact ce-i 
spusese femeia. Biletul respectiv urma să se ducă în vârful 
grămezii. O trecu un fior, deoarece simţise că tocmai aflase 
ceva crucial pentru anchetă. Cum rareori lua parte la ceva care 
ar fi putut limpezi pe de-a-ntregul un caz, ea nu putu să nu 
simtă o oarecare satisfacţie. Acela putea fi un asemenea 
moment. Telefonul sună din nou, iar femeia ridică receptorul. Un 
nou indiciu cu privire la florar. 

e 

Șovăind, Arne puse cărțile de imnuri pe șirurile de bănci. De 
regulă, sarcina respectivă îi dădea o stare de bine, însă nu și în 
ziua aceea. Invenţii ultramoderne! O slujbă cu muzică, într-o 
seară de vineri, și nu era nici pe departe o muzică evlavioasă. 
Bine dispusă și voioasă și pe de-a-ntregul păgână! Muzica nu 
trebuia cântată în biserică decât în timpul slujbei de duminică, și 
atunci preferabil imnuri tradiţionale din cărțile speciale. Mai nou, 
se putea auzi orice fel de muzică, și existaseră cazuri în care 
oamenii începuseră să și aplaude. Ei bine, trebuia să fie 
multumit că la ei încă nu era la fel de rău precum în Strömstad, 
unde pastorul aducea cântăreți pop pe bandă rulantă. Măcar în 
seara aceea aveau să fie doar câţiva tineri de la colegiul local de 
muzică, și nu vreun grup de femei ridicole din Stockholm, 
plecate în turneu prin ţară cu niște melodii ușor de fredonat, pe 
care se bucurau să le interpreteze atât în casa Domnului, cât și 
în parcurile publice, în faţa unor beţivi. 

În orice caz, aveau să fie imnuri, și Arne agăţă meticulos 
numerele pe panoul aflat în dreapta corului. Când le termină de 
postat, el făcu un pas în spate, pentru a fi sigur că erau aliniate 
cum trebuia. Se mândrea cu perfecțiunea fiecărui detaliu. 

De i s-ar fi permis măcar să înfăptuiască aceeași ordine și 
printre ființele umane, totul ar fi stat mult mai bine. In loc să se 
gândească la propriile lor tâmpenii, oamenii l-ar fi putut asculta 
pe el și ar fi învăţat. Doar era totul în Biblie. Descris în cele mai 
mici detalii, asta dacă s-ar fi obosit cineva să citească Scriptura. 

Arne fu din nou izbit din plin de regretul că nu ducea un trai 
de pastor. După ce privi în jur cu grijă, asigurându-se că era 
complet singur, el deschise portita spre cor, apoi păși 
reverenţios în altar. Privirea îi alunecă asupra unui lisus vlăguit 


VP - 171 


și schingiuit, atârnat pe cruce. În asta consta de fapt viaţa. În a 
studia cum sângele i se prelingea din răni, în a observa cum 
spinii îi brăzdau fruntea, apoi în a-ţi pleca, respectuos, capul. Se 
întoarse și privi pe deasupra rândurilor goale. Prin ochii minţii, el 
le văzu pline de oameni - congregația sa, auditoriul său. Işi 
ridică braţele într-o doară și intonă, cu o voce răsunătoare și 
clară: „Fie ca Dumnezeu să-și reverse binecuvântările asupra 
voastră”. 

Își închipui norodul copleșit de vorbele sale. Și-i imagină 
primind în sufletele lor binecuvântarea și privind spre el cu 
chipurile înseninate. Arne își cobori încet brațele și aruncă o 
privire rapidă înspre amvon. Niciodată nu îndrăznise a păși 
acolo, dar, în ziua aceea, părea copleșit de Sfântul Duh. Dacă 
tatăl său nu i-ar fi stat în calea vocației, el s-ar fi putut apropia 
de amvon cu drepturile depline ale unui pastor. De pe acea 
platformă, înălţat deasupra capetelor congregaţiei, el ar fi putut 
propovădui cuvântul lui Dumnezeu. 

Se mișcă într-o doară spre amvon, însă când puse piciorul pe 
prima treaptă, auzi deschizându-se cu un scârţâit ușa grea a 
bisericii. Își îndepărtă piciorul și se întoarse la treburile sale. 
Amărăciunea simțită îl rodea în piept precum acidul. 

e 

Magazinul nu era deschis decât în lunile de vară și în timpul 
sărbătorilor care se nimereau la sfârșit de săptămână, așa că 
Patrik și Ernst fură nevoiţi să o caute pe Jeanette la serviciul pe 
care-l avea în celelalte nouă luni din an. Era chelneriţă într-unul 
din puţinele locuri unde se putea lua prânzul în Grebbestad, pe 
timp de iarnă. Patrik își simţi stomacul chiorăind de cum intrară. 
Era însă prea devreme pentru prânz, așa că restaurantul nu 
avea mușterii. O tânără mergea încet pe la toate mesele, 
aranjându-le. 

— Jeanette Lind? 

Aceasta ridică privirea și dădu din cap. 

— Da, eu sunt. 

— Patrik Hedström și Ernst Lundgren. Suntem de la secţia de 
poliție Tanumshede. Am vrea să îți punem câteva întrebări, dacă 
ești de acord. 

Femeia încuviinţă rapid, dar își plecă imediat privirea. Dacă 
stătea cât de cât bine cu deducţia, probabil că știa de ce 
veniseră. 

— Vă servesc cu niște cafea? îi întrebă, iar atât Patrik, cât și 
Ernst dădură din cap, nerăbdători. 

Patrik o privi mergând spre cafetieră. Cunoștea genul. Micuţă, 
brunetă și voluptuoasă. Ochi mari, căprui, și păr ușor ondulat, 
ce-i trecea bine de umeri. Cu siguranţă cea mai frumoasă fată 
din clasă, poate chiar din toate clasele din același an, de la 
școală. Populară și aflată mereu la braţul unuia dintre băieții la 
modă și mai mari decât ea. Însă odată încheiaţi anii de școală, 
apogeul unor asemenea fete se sfârșea, la rândul lui. Cu toate 
acestea, ele rămâneau în orășelele natale, conștiente că acolo 
își păstrau măcar un pic din statut, pe când în oricare dintre 
orașele apropiate, ar fi devenit mediocre, prin comparaţie cu 
mulțimile de alte fete drăgute. Estimă că Jeanette era cu mult 
mai tânără decât el și, de asemenea, mult mai tânără decât 
Niclas. Cel mult douăzeci și cinci de ani. 

Fata așeză câte o ceașcă de cafea dinaintea fiecăruia și, 
dându-și părul peste cap, se așeză la masă. Fără îndoială că în 
adolescenţă, fata repetase de sute de ori acea mișcare în faţa 
oglinzii. Patrik era nevoit să recunoască faptul că ea stăpânise 
cochetul gest cum nu se putea mai bine. 

— Shoot, sau cum s-o spune în filmele americane. 

Le zâmbi crispat, apoi îl privi cu coada ochiului pe Patrik. 

Împotriva voinţei sale, acesta se văzu obligat să admită că 
înţelegea ce-l atrăsese pe Niclas la ea. Patrik însuși petrecuse 
mulți ani din viață tânjind după cele mai drăguțe fete din școală. 
Toţi băieţii erau la fel. Însă el nu avusese niciodată vreo șansă. 
Scund, slab și cu note destul de bune, făcea parte din categoria 
băieților obișnuiți. Nu putea decât să-i admire de la distanţă pe 
băieţii duri care chiuleau la orele de matematică pentru a-și 
pierde vremea prin zonele de fumători, cu o ţigară atârnându-le 
în colţul gurii. Cu toate că, bineînţeles, de-a lungul timpului, el 
ajunsese să-i cunoască bine pe mulți din băieţii aceia prin 
intermediul profesiei sale. Unii dintre ei puteau chiar numi celula 
pentru beţivi de la secţie drept o a doua casă. 

— Tocmai am stat de vorbă cu Niclas Klinga și... a fost 
pomenit numele tău, ezită el. 

— Da, sunt sigură de asta, spuse Jeanette, deloc jenată din 
cauza contextului în care trebuia să fi fost menţionat numele 
său. 


11 în traducere din limba engleză: Daţi-i drumul! 

Privi calmă înspre Patrik și-l așteptă să continue. 

Ernst era tăcut, ca de obicei, iar în momentul acela sorbi cu 
grijă din cafeaua fierbinte. Privirile pe care i le arunca lui 
Jeanette contrastau cu faptul că era destul de bătrân pentru a-i 
fi tată. Patrik se uită nervos spre colegul lui și fu nevoit să se 
abţină din a-i trage un șut în tibie, pe sub masă. 

— Ei bine, el susține că aţi fost împreună luni dimineaţă, așa 
e? 

Ea își dădu iar părul pe spate, în acea manieră exersată, apoi 
aprobă din cap. 

— Da, e adevărat. Am fost la mine acasă. Am avut zi liberă. 

— La ce oră a ajuns Niclas? 

Fata își inspectă unghiile și se gândi ce răspuns să dea. Avea 
unghii lungi și bine îngrijite. Patrik se întrebă cum de putea lucra 
cu asemenea unghii lungi. 

— Cândva în jur de nouă și jumătate, mi se pare. Nu, de fapt, 
sunt sigură, deoarece îmi pusesem ceasul deșteptător să sune 
la nouă și un sfert și eram la duș când a ajuns Niclas. 

Chicoti, iar lui Patrik începu să-i displacă femeia respectivă. El 
îi vedea dinaintea ochilor pe Charlotte, Sara și Albin, însă 
imaginile de genul acela nu păreau să o deranjeze pe Jeanette. 

— Și cât a stat? 

— Am mâncat de prânz, iar la ora unu avea o consultaţie la 
clinică, deci probabil a plecat pe la unu fără douăzeci. Eu 
locuiesc în Kullen, așa că nu face mult până la cabinet. 

Se hlizi din nou. 

Acum Patrik chiar trebuia să se controleze pentru a nu-și 
arăta dezgustul. Dar Ernst nu părea să aibă asemenea obiecţii 
faţă de Jeanette. Pe măsură ce stăteau acolo, privirea acestuia 
devenea din ce în ce mai subjugată. 

— Și Niclas a fost la tine acasă în tot acel timp? Nu a plecat cu 
vreo treabă? 

— Nu, n-a plecat nicăieri, pot să vă asigur de asta, rosti ea, 
calmă. 

Patrik îl privi pe Ernst și întrebă: 

— Ai ceva de adăugat? 

Colegul răspunse negativ, printr-o mișcare din cap, așa că își 
strânse notițele. 

— Ne vom întoarce cu alte întrebări, sunt sigur de asta, însă 
pentru moment, asta a fost tot. 

— Sper că v-am fost de ajutor, zise ea, ridicându-se. 

Nu suflase o vorbă despre faptul că fetița amantului său 
murise. Despre faptul că un copil fusese ucis, în vreme ce ea se 
zbenguia în pat cu tatăl micuţei. Evidenta sa lipsă de 
compasiune era într-un fel indecentă. 

— Da, mulțumesc, spuse el tăios, în vreme ce-și îmbrăcă 
haina pe care o atârnase de spătarul scaunului. Când ieșiră pe 
ușă, văzu că fata se întorsese la aranjatul meselor. Fredona o 
melodie, însă el nu putu auzi care anume. 

e 

Charlotte păși de-a lungul și de-a latul apartamentului de la 
subsol, în care locuiseră de câteva luni încoace. Durerea din 
piept o agita și o forța să se miște necontenit. Se simţea 
vinovată pentru că nu fusese în stare să se ocupe de Albin așa 
cum ar fi trebuit. În schimb, îl lăsase mai mult în grija soacrei; 
pur și simplu nu se găsea loc pentru bebeluș, în toată 
amărăciunea sa. În zâmbetul și ochii lui albaștri nu o vedea 
decât pe Sara. Îi semăna atât de mult fetei, din vremea când 
aceasta fusese de vârsta lui; o durea să vadă cât de 
asemănători erau. Suferea și atunci când observa cât de agitat 
și timorat devenise copilul. De parcă Sara absorbise toată 
energia care ar fi trebuit împărțită între cei doi frați, nelăsându-i 
nimic lui Albin. Cu toate acestea, Charlotte nu se lăsă pradă 
acelor gânduri. Secretul îi măcina pieptul. Speră să-și poată 
repara greșelile. X 

Regretă ce-i spusese Ericăi în urmă cu o zi. In momentul 
acela, ea și Niclas trebuiau să fie uniţi; suspiciunile sale nu 
făceau decât să înrăutățească totul. Vedea că era îndurerat, iar 
dacă tragedia aceea nu-i putea readuce împreună, atunci chiar 
nu mai exista nicio speranţă pentru ei. 

De când ieșise din negura sedativelor, Charlotte sperase ca 
Niclas să devină bărbatul pe care ea știuse dintotdeauna că l-ar 
fi putut întruchipa. Tandru, atent și iubitor. Îi fusese dat să vadă 
asemenea crâmpeie în trecut, iar aceea era latura lui pe care o 
iubea. Acum nu își dorea nimic mai mult decât să se poată baza 
pe el; voia ca el să fie cel puternic. Dar nu se întâmplase așa. El 
se izolase și se grăbise să se întoarcă la muncă, lăsând-o pe ea 
acolo, printre ruinele vieţii lor. 

Piciorul său lovi în ceva. Charlotte începu să se aplece, dar se 
opri brusc. Îl rugase pe Niclas să mute toate lucrurile Sarei 

undeva unde să nu le vadă, iar acesta petrecuse o întreagă 
dimineaţă punând totul în cutii și ducându-le sus, în pod. Dar îi 
scăpase ceva. Ursuleţul cel vechi al Sarei se afla sub pat. Pe el îl 
simţise Charlotte, cu piciorul. Il ridică ușurel, după care fu 
nevoită să stea pe marginea patului, atunci când totul începu ai 
se învârti prin faţa ochilor. Ursuleţul îi părea murdar la atingere. 
Sara nu îi lăsase să-l curețe, așa că arăta de parcă ar fi fost 
călcat în picioare. De asemenea, emana un miros ciudat, 
probabil acel miros anume care nu trebuia nicicum să se piardă 
în mașina de spălat, înlocuit de parfumul detergentului de rufe. 
li lipsea un ochi, iar Charlotte atinse firele de aţă care ţinuseră 
odată în loc mărgeaua. Trecuseră două ore de când plânsese 
ultima oară, aceasta fiind cea mai lungă perioadă fără lacrimi, 
din clipa în care polițiștii anunțaseră moartea Sarei. Suspinele 
începură din nou să-i inunde pieptul. 

Charlotte îmbrăţișă ursuletul și se întinse pe pat, într-o rână. 
Apoi jalea puse stăpânire pe ea. 

e 

— Nu se mai opresc minunile? spuse la telefon Pedersen. 
Pentru prima oară în istoria lumii, am primit un rezultat la 
analiză mai rapid decât au prezis ei. 

— Stai un pic, trebuie să trag pe dreapta, zise Patrik, în 
căutarea unui loc potrivit. 

Ernst îi indică pe marginea autostrăzii un mic drum forestier, 
care avea să fie numai bun. 

— În regulă, nu mai reprezint un pericol în trafic. Așa deci, ce 
spun analizele? 

Era clar din tonul vocii sale că nu se aștepta la prea multe. 
Probabil că nu reușiseră să afle decât ce mâncase fetița la micul 
dejun. Cât despre apa din plămâni, Patrik făcuse el însuși câteva 
cercetări și aflase că nu existau speranțe prea mari de a 
identifica precis marca săpunului cu pricina. Pedersen îi 
confirmă asta imediat. 

— După cum am zis și înainte, era apă simplă de la robinet, 
iar amestecul de substanţe găsit indică fără doar și poate faptul 
că provenea din zona Fjällbacka. Din nefericire, nu s-a putut 
face legătura dintre urmele de săpun și vreo marcă anume. 

— Mda, nu prea avem cine știe ce, oftă Patrik. 

Era descurajat și simţea din nou cum ancheta îi scăpa printre 
degete. 

— Nu, cel puţin, nu din ce-am găsit în plămâni, spuse 
Pedersen, pe un ton misterios. 

Patrik își îndreptă spatele, în scaunul șoferului. 

— Ce-aţi mai găsit? întrebă el, ţinându-și respiraţia, în 
așteptarea unui răspuns. 

— În regulă, fii atent aici, cu toate că nu știu ce înseamnă, 
replică medicul legist. Analiza conţinutului stomacului confirmă 
spusele familiei cu privire la ce a mâncat fata la micul dejun, 
dar... 

Făcu apoi o pauză, cât pe ce să-i provoace lui Patrik un țipăt 
de nerăbdare. 

— Era ceva ciudat în stomac. Părea că fata mâncase cenușă. 

— Cenușă? zise Patrik, cu o privire uluită pe chip. 

— Da, și având în vedere că am găsit-o în stomac, laboratorul 
a mai verificat o dată apa din plămâni, dând și acolo peste urme 
fine de cenușă, spuse Pedersen. Le sărisem la prima analiză. 

— Dar cum naiba să-i fi ajuns cenușa în corp? 

Patrik văzu cu coada ochiului cum Ernst tresări și se întoarse 
pentru a-l privi uimit. 

— E imposibil să știm cu certitudine, însă după ce m-am uitat 
prin rezultate și am verificat din nou raportul post-mortem, 
teoria mea e că i-a fost băgată cu forța, pe gură. l-am găsit 
urme și în cavitatea bucală, și în esofag, cu toate că mare parte 
a fost spălată de apă. 

Patrik nu spuse nimic, însă gândurile i se învălmășeau prin 
minte. De ce-ar fi obligat-o cineva să înghită cenușă? Incercă să- 
și vină în fire și să se concentreze asupra întrebărilor ce ar fi 
trebuit puse. 

— Dar de ce să fi avut cenușă în plămâni, dacă fusese forțată 
să o înghită? 

— Din nou, acestea sunt doar speculaţiile mele, însă e posibil 
să fi intrat pe unde nu trebuia, atunci când i-a fost băgată în 
gură. Dacă era deja în cadă atunci când i-a fost dată cu forța, 
atunci puţină cenușă ar fi putut ajunge în apă. Și odată înecată, 
cenușa din apă i-ar fi putut ajunge în plămâni. 

Cu o limpezime alarmantă, Patrik putu vedea înaintea ochilor 
întreaga scenă. Sara în cadă, o siluetă necunoscută vârându-i pe 
gât o mână de cenușă și ţinând-o de nas și de gură, obligând-o 
să înghită. Aceleași mâini care ulterior aveau să-i ţină capul sub 

apă, până când bulele de aer încetau să mai iasă la suprafaţă, 
iar totul încremenea. 

Dinspre pădurile mărginașe se auzi un foșnet care întrerupse 
tăcerea apăsătoare. 

— Ne poţi trimite prin fax toate astea? îi spuse el lui Pedersen, 
cu o voce stinsă. 

— Am și facut-o. lar cei de la laborator vor mai efectua teste 
pe cenușă, pentru a vedea dacă se mai poate afla ceva util. Însă 
nu au vrut să aștepte rezultatele; au considerat că e mai bine să 
ne ofere imediat aceste informații. 

— Da, au avut dreptate în privința asta. Când crezi că vom 
afla mai multe în legătură cu cenușa? 

— Cred că până la mijlocul săptămânii viitoare, zise Pedersen. 

Apoi adăugă încet: 

— Cum merge? Faceţi vreun progres? 

Era neobișnuit ca medicul legist să pună întrebări cu privire la 
anchetă, însă Patrik nu fu prea surprins. Moartea Sarei părea să 
fi afectat mulți oameni, chiar și pe cei mai duri. Cugetă pentru o 
clipă, înainte de-a răspunde. 

— Mă tem că nu prea. Sincer să fiu, nu prea avem multe 
lucruri de urmărit. Dar să sperăm că asta ne va da o pistă. Nucă 
în momentul de faţă aș vedea cum ne-ar ajuta, însă e o 
informaţie îndeajuns de stranie încât să ne ofere, poate, un 
punct de plecare în anchetă. 

— Da, să sperăm că așa va fi, spuse Pedersen. 

Patrik îi trecu în revistă lui Ernst cele aflate. Stătură amândoi 
fără să spună nimic, în vreme ce foșnetele continuau în tufișurile 
de lângă mașină. Patrik aproape că se aștepta ca un elan 
mascul să vină în goană spre ei, însă probabil că erau doar niște 
păsări sau veverițe, care scormoneau prin frunzele arămii de 
toamnă. 

— Ce crezi, e timpul să cercetăm mai îndeaproape baia 
familiei Florin? 

— Nu trebuia s-o fi făcut deja? întrebă Ernst. 

— Posibil, răspunse tăios Patrik, conștient că spusele lui Ernst 
aveau sens. Dar n-am făcut-o, așa că mai bine mai târziu decât 
niciodată. 

Ernst nu răspunse. Patrik își scoase mobilul și dădu 
telefoanele necesare pentru a cere întăriri și a convoca echipa 
de specialiști din Uddevalla. Cu vorbele lui Ernst răsunându-i 

încă în urechi, el sublinie cât de urgentă era cererea sa și căpătă 
promisiunea ca echipa să vină în aceeași după-amiază. 

Oftând, Patrik porni mașina, apoi dădu în marșarier. Prin 
volbura minții îi treceau gânduri de cenușă. Și de moarte. 

Fjällbacka, 1924 


Agnes își detesta viața. Chiar mai mult decât crezuse că era 
posibil în ziua sosirii la noul său cămin. Nici în cele mai 
nebunești cosmaruri nu și-ar fi putut imagina că totul avea să fie 
într-atât de sărăcăcios și mizerabil. Și de parcă n-ar fi fost de 
ajuns cadrul în care se afla, i se mai umflase și trupul, făcând-o 
să pară urâtă și stranie. Nădușea constant în arșița verii, iar 
părul care odată îi fusese atât de grijuliu coafat îi atârna acum în 
suvite deșirate. Nu-și dorea nimic mai mult decât ca făptura ce- 
o transformase în acea siluetă respingătoare să iasă odată; în 
același timp, o îngrozea procesul nașterii. Doar gândul la ea o 
lua cu leșin. 

Traiul cu Anders era, de asemenea, un chin. De-ar fi avut 
măcar o urmă de coloană vertebrală! In schimb, privirea lui 
imploratoare de căteluș o urmărise pretutindeni, milogindu-se 
după o fărâmă de atenţie. Stia că femeile celelalte o disprețuiau 
fiindcă nu petrecea întreaga zi făcând curat de zor în căminul 
mizerabil, întocmai ca ele. Și nici nu-l slugărea fără încetare pe 
soțul ei nerecunoscător. Însă cum de se așteptau ca ea să facă 
asemenea lucruri? În definitiv, era net superioară lor, provenind 
dintr-o clasă socială privilegiată și având o educație atât de 
aleasă. Anders nu era rezonabil atunci când îi cerea să stea pe 
brânci și să frece nenorocita de podea din lemn sau să dea fuga 
până la carieră, pentru a-i duce prânzul. In plus, mai îndrăznea 
să se și plângă în legătură cu felul în care femeia dispunea de 
putinii bănuţi pe care-i aducea el acasă. Având în vedere starea 
ei, n-ar fi trebuit să facă nimic. In plus, de fiecare dată când 
mergea la băcan, poftea după câte o delicatesă. N-ar fi trebuit 
să se işte un asemenea tărăboi doar pentru că ea îşi îngăduise 
niște bunătăți, în loc să cheltuiască toti banii pe unt și făină. 

Agnes oftă, rezemându-și picioarele umflate pe taburetul din 
fața sa. Stătuse multe seri de-a rândul acolo, dinaintea 
ferestruicii, visând la cât de diferită ar fi putut fi viața ei. De n-ar 
fi fost tatăl său așa de încăpățânat. Din când în când, îi trecuse 
prin minte să pornească înspre Strömstad și să se arunce în 
genunchi în fața lui, implorându-i mila. Dacă ar fi crezut că 
exista și cea mai mică șansă ca gestul acela să aibă succes, ar fi 

făcut-o demult. Dar îşi cunoștea tatăl și știa, în adâncul 
sufletului ei, că nu avea rost. Era blocată acolo, iar până când 
avea să găsească o cale de a ieși din situația aceea, trebuia, pur 
și simplu, să aștepte. 

Auzi pași pe prispă. Suspinând, îşi zise că probabil se 
întorsese Anders acasă. Dacă se aștepta să găsească cina pe 
masă, avea să fie dezamăgit. Având în vedere chinurile și 
suferința pe care le îndurase pentru a-i purta copilul, ar fi trebuit 
ca el să pregătească masa de seară. Nu că ar fi fost multă 
mâncare în casă. Banii se epuizau la o săptămână după ce era 
plătit, iar până la următorul salariu mai era o săptămână. Insă 
cum era în relații aşa de bune cu familia Jansson din vecini, cu 
siguranță că ar fi putut merge până la ei, să ceară o pâine, și 
poate ceva din care să facă o supă. 

— Bună seara, Agnes, zise timid Anders, deschizând ușa. 

În ciuda faptului că erau căsătoriți de mai bine de șase luni, 
nu se instalase o atmosferă plăcută, de familie, iar sotul părea 
tulburat, stând acolo, în prag. 

— Bună seara, pufni Agnes, încruntându-se la vederea siluetei 
murdare. Chiar trebuie să târăști toată mizeria aia înăuntru? 
Măcar scoate-ți pantofii. 

Ascultător, el își dădu jos încălțămintea și o puse pe treptele 
prispei. 

— Avem ceva de mâncare? întrebă el, făcând-o pe Agnes să-l 
privească într-atât de aspru, de parcă tocmai adresase cea mai 
netrebnică ocară. 

— Arăt eu de parcă aș fi în stare să stau toată ziua la cratiţă 
pentru tine? Abia mă țin pe picioare, iar tu te-aștepți să ai cina 
fierbinte pe masă, de îndată ce ajungi acasă? Și din ce vrei să 
plătesc cina? Nu aduci destui bani acasă pentru ca noi să 
mâncăm cum trebuie, iar în momentul ăsta, nu ne-a mai rămas 
nici măcar un öre. lar calicul ăla de băcan nu ne mai dă pe 
datorie. 

Anders se schimonosi la auzul cuvântului datorie. Ura să se 
îndatoreze, însă de-a lungul celor șase luni de când el și Agnes 
se mutaseră împreună, femeia venise cu o sumedenie de lucruri 
care necesitau plăți ulterioare. 

— Mda, cred că ar trebui să avem o discuţie în legătură cu 
asta... 

Își rosti tărăgănat cuvintele, iar lui Agnes nu-i mirosi a bine. 
Nu suna promițător. 

Anders continuă. 

— Cred că ar fi bine ca eu să mă ocup de bani de acum încolo. 

Nu o privi în ochi atunci când spuse asta, iar femeia simti furia 
clocotindu-i lăuntric. Ce voia să spună? Avea s-o priveze acum și 
de unica bucurie pe care-o mai avea în viață? 

Oarecum conștient de furtuna provocată de cuvintele sale, 
Anders spuse: 

— Deja îti e greu să mergi la prăvălie, iar odată ce se va naște 
copilul, îți va fi greu să te mai duci, așa că probabil ar fi mai bine 
să mă ocup tot eu și de sarcina asta. 

Era atât de furioasă, încât nu putea articula niciun cuvânt. 
Apoi muțenia de o clipă îi trecu, iar femeia îi spuse exact ce 
părere avea despre ideea lui. Îl văzu schimonosindu-se de 
neplăcere, fiindcă jumătate din complex putea auzi spusele și 
injuriile soției sale, însă acesteia nu îi păsa. Putin o interesa ce 
credeau muncitorii aceia despre ea, însă avea să se asigure ca 
Anders să nu rateze vreun cuvânt din părerea sa despre el. 

Spre marea ei surpriză, bărbatul refuză să se dea bătut, în 
ciuda ocărilor. Pentru întâia oară, el rămase pe poziție, lăsând-o 
să zbiere până la epuizare. Când femeia fu nevoită să ia o pauză 
pentru a-și trage răsuflarea, el îi spuse calm că putea să urle cât 
o țineau plămânii, însă lucrurile așa aveau să stea începând din 
momentul acela. 

Agnes își simţi respirația accelerându-se și văzu roșu în fata 
ochilor, de furie. Tatăl ei se indupleca mereu atunci când ea 
începea să horcăie și să se sufoce, dar Anders o privi pur și 
simplu, fără să spună nimic, și nu făcu nicio încercare de a o 
consola. 

Apoi simţi o durere ascuțită în pântece și tăcu, îngrozită. Voia 
să meargă acasă, la tatăl ei. 

Capitolul 16 


Monica simți teama ca pe o lovitură în stomac. 

— A fost poliţia aici? 

Morgan dădu din cap, însă nu își luă privirea de la ecran. 
Femeia știa că nu era momentul potrivit pentru a sta de vorbă 
cu el. Conform orarului său, trebuia să lucreze, așa că nimeni nu 
putea vorbi cu el. Însă ea nu se putuse abţine. Îngrijorarea i se 
răspândise prin corp, făcând-o să se mute de pe-un picior pe 
altul. Voia să meargă până acolo și să-l scuture bine pe fiul ei, 
pentru a-l face să spună mai multe, fără ca ea să fie nevoită să-i 
pună întrebări detaliate în legătură cu totul, însă știa că nu avea 
nicio șansă. Va trebui să dea dovadă de răbdare, ca de obicei. 

— Ce voiau? 

El refuză în continuare să-și mute privirea de la ecran și 
răspunse fără ca degetele să-i încetinească vreo clipă, în timp 
ce zburau peste tastatură. 

— Au întrebat de fata care-a murit. 

Inima ei stătu în loc pentru câteva secunde. Cu o voce 
răgușită, spuse: 

— Și ce te-au întrebat? 

— Dacă am văzut la ce oră a plecat în dimineața aia. 

— Și așa a fost? 

— Ce să fie? replică neatent Morgan. 

— O văzuseși? 

El ignoră întrebarea. 

— De ce mă întrebi acum? Știi doar că nu se potrivește în 
orarul meu. De regulă vii aici când nu lucrez. 

Vocea sa înaltă, stridentă, nu conţinea vreo urmă de 
smiorcăială; el doar enunţa un lucru știut. Ea se abătuse de la 
rutina lor obișnuită, îi întrerupsese ritmul și era conștientă că 
asta probabil îl zăpăcise. Însă nu avea de ales. Trebuia să afle. 

— Ai văzut când a plecat? 

— Da, am văzut când a plecat, spuse el. Le-am zis polițiștilor 
despre asta, le-am răspuns la toate întrebările. Cu toate că și ei 
mi-au întrerupt rutina. 

Se întoarse atunci spre ea și o privi lung, în modul său 
inteligent, dar straniu. Ochii lui erau întotdeauna la fel. Nu se 
schimbau niciodată, nu indicau nicio emoție. Cel puţin, nu îl 
ultima vreme. Invăţase deja să aibă un oarecare control asupra 
vieții sale. Când era mai tânăr, cădea pradă unor colosale 
accese de furie, cauzate de lucrurile pe care nu le putea 
controla, ori de deciziile pe care nu era în stare să le ia. Acestea 
puteau să implice absolut orice, începând ai stabilirea zilei în 
care să facă duş și terminând cu alegerea mâncării pe care o 
voia la cină. Insă amândoi învăţaseră cum să abordeze 
asemenea situaţii. Acum viaţa îi era compartimentată, iar 
deciziile erau deja luate. Făcea duș la două zile, avea patru 
feluri de mâncare ce alternau în funcţie de un program stabilit 
de Monica, iar micul dejun și prânzul erau mereu neschimbate. 
De asemenea, munca devenise precum un colac de salvare 
pentru el. Era ceva la care se pricepea, ceva care-i oferea o 
supapă de evacuare pentru inteligenţa lui superioară, ceva care 
se potrivea temperamentului deosebit al unei persoane cu 
Asperger. 

Rareori se întâmpla ca Monica să vină la el într-un moment 
nepotrivit. Nu își amintea ultima dată când făcuse asta. Însă 
acum îi stricase deja rânduiala, așa că putea măcar să continue. 

Merse pe unul din culoarele dintre maldărele de reviste și se 
așeză pe marginea patului. 

— Nu vreau să mai vorbești cu ei decât în prezenţa mea. 

Morgan făcu doar semn din cap. Apoi se întoarse complet, 
pentru a fi față în faţă cu ea. In momentul acela, stătea invers 
pe scaun, cu braţele încrucișate, rezemându-se de spătar. 

— Crezi că aș fi putut s-o văd dacă i-aș fi rugat? 

— Pe cine să vezi? întrebă Monica, surprinsă. 

— Pe Sara. 

— Ce vrei să spui? 

Monica simţi încăperea învârtindu-se cu ea. Stresul din 
ultimele zile îi afectase echilibrul, iar întrebarea lui Morgan o 
făcuse să-și piardă autocontrolul. 

— De ce vrei s-o vezi? 

Nu-și putu stăpâni furia din voce, însă ca de obicei, el nu 
reacționă. Nici măcar nu era sigură că el înţelegea vocea răstită 
drept semn al mâniei sale. 

— Ca să văd cum arată acum, spuse el calm. 

— De ce? 

Femeia își înălță și mai mult vocea, apoi își simţi pumnii 
încleștându-se. Teama o cuprinsese bine în ghearele sale, iar 
fiecare cuvânt de-al lui Morgan părea a fi un nou pas spre bezna 
terifiantă. 

— Ca să văd cât de moartă pare, zise el, privind-o fix. 

Monica respiră cu greu. Se simţi împresurată de pereții 
micuţei cabane. Nu putea să mai reziste. Avea nevoie de puţin 
aer. 

Fără a spune o vorbă, ea dădu buzna afară, trântind ușa în 
urma sa. Aerul rece și umed o înţepă în gât, cu fiecare inhalare 
adâncă și lungă. După o vreme, începu să-și simtă pulsul 
scăzând. 

Privi cu grijă prin una din ferestre. Morgan se întorsese la 
calculator. Mâinile îi zburau peste tastatură. Își apăsă faţa de 
geam și îi privi ceafa. Il iubea atât de mult, încât o durea 
sufletul. 

e 

Nimic nu îi producea lui Lilian o plăcere mai mare decât 
dereticatul prin casă. Restul familiei susținea că femeia era 
tipicară, însă pe ea nu o deranja asta în mod deosebit. Era 
bucuroasă, atât timp cât păstrau distanța și nu încercau s-o 
ajute. 

Incepu cu bucătăria, ca de obicei. Aceeași rutină în fiecare zi. 
Ștergea toate suprafețele, dădea cu aspiratorul, spăla podeaua, 
iar o dată pe săptămână, scotea totul din dulăpioare și bufete, 
curățând și acolo. Când termină cu bucătăria, deretică holul, 
camera de zi și veranda. Singurul loc de la parter unde nu putu 
face curăţenie era cămăruţa de oaspeţi în care dormea Albin. 
Avea să deretice acolo mai târziu. 

Târi aspiratorul pe scări, în sus. Stig voise să-i cumpere unul 
de dimensiuni mai mici; ea îl refuzase politicos, dar ferm. Îl avea 
pe acela de peste cincisprezece ani și încă funcţiona ca nou. Dar 
era greu, fără îndoială. Când ajunse pe holul de la etaj, deja 
gâfâia puţin. Stig era treaz și întoarse capul spre ea. 

— Te vei epuiza de tot, spuse el cu o voce pierdută. 

— Mai bine decât să stau cu mâinile-n sân. 

Era un vechi ritual de-al lor. El îi spunea să o ia ușor, iar ea 
găsea iute vreo replică. Fără îndoială că și-ar fi schimbat părerile 
dacă ea ar fi încetat să aibă grijă de casă și ar fi transferat din 

responsabilitate asupra celorlalţi. Fără ea, căminul acela s-ar fi 
dus grabnic de râpă. Totul s-ar fi năruit. Ea era liantul ce-i ţinea 
împreună, și cu toţii o știau. Măcar de-ar fi dat și ei uneori 
dovadă de puţină recunoștință. Nu, în schimb, cu toţii o cicăleau 
să se domolească. Lilian simţi acumulându-se vechea și 
cunoscuta iritare. Intră în camera lui Stig. Acesta îi păru mai livid 
în ziua aceea. 

— Arăţi mai rău, spuse femeia, ajutându-l să-și ridice destul 
capul, încât ea să poată scoate perna. 

O înfoie și i-o puse înapoi sub cap. 

— Știu. Azi nu-i o zi bună. 

— Unde te doare mai tare? întrebă ea, așezându-se pe 
marginea patului. 

— Pare-se că peste tot, zise Stig cu sfială, încercând să 
zâmbească. 

— Nu poţi fi mai explicit? spuse Lilian, iritată. 

Piguli scamele de pe cuvertura de pat și îi aruncă o privire 
imperativă. 

— Stomacul, zise Stig. Mă tot roade, iar uneori am o durere 
ascuţită. 

— Ei bine, Niclas te va consulta diseară, când vine acasă. Nu 
poţi sta aici, în halul ăsta. 

— Nu la spital. 

Stig făcu semn cu mâna, cum că respingea ideea. 

— Asta va decide Niclas, nu tu. 

Lilian mai piguli câteva scame mici de pe cuvertură, apoi se 
uită prin odaie, căutând ceva cu privirea. 

— Unde e tava pentru micul dejun? 

Bărbatul făcu semn înspre podea. Lilian se aplecă peste el și 
se uită. 

— N-ai mâncat nimic, zise ea supărată. 

— N-am fost în stare. 

— Trebuie să mănânci, altminteri nu te vei însănătoși 
niciodată, știi asta. Mă duc jos să-ţi fac o supă de roșii. Trebuie 
să bagi ceva în gură. 

El doar dădu din cap. Nu avea rost să se certe cu Lilian atunci 
când avea o asemenea dispoziţie. 

Nervoasă, femeia cobori apăsat pe scări. De ce trebuia mereu 
să le facă ea pe toate? 

Biroul de recepție era pustiu la întoarcerea lui Martin și a lui 
Gösta. Probabil că Annika plecase mai devreme la prânz. Martin 
văzu teancul mare de hârtii, cu scrisul Annikăi. Pesemne indicii 
pe care începuseră să le primească din partea publicului. 

— lei prânzul în curând? întrebă Gösta. 

— Încă nu, zise Martin. Putem mânca la amiază? 

— Probabil că voi muri de foame până atunci, însă e mult mai 
bine decât să mănânc de unul singur. 

— În regulă, s-a făcut, zise Martin și intră în birou. Pe drumul 
dinspre Fjällbacka, îi trecuseră prin minte o sumedenie de 
gânduri. După ce verifică agenda de telefon, el găsi ceea ce îi 
trebuia. 

— O caut pe Eva Nestler, spuse el recepţionerului de la 
celălalt capăt al firului. 

Fu anunţat că existau și alte apeluri înaintea lui, așa că 
așteptă răbdător pe fir. Ca de obicei, banda înregistrată îi cântă 
o muzică agasantă, care însă, după o vreme, începu să-i pară că 
sună destul de bine. Martin se uită la ceas. Așteptase deja de-un 
sfert de oră. Hotări să-i mai acorde cinci minute, după care avea 
să închidă și să încerce din nou. Chiar atunci, auzi vocea Evei în 
receptor. 

— Eva Nestler. 

— Bună ziua, numele meu e Martin Molin. Nu știu dacă vă mai 
amintiţi de mine, ne-am cunoscut în urmă cu vreo două luni, în 
legătură cu anchetarea unui presupus abuz asupra minorilor. Vă 
sun de la secția de poliţie Tanumshede, se grăbi el să adauge. 

— Da, îmi amintesc. Lucraţi cu Patrik Hedström, zise Eva. Am 
vorbit îndeosebi cu Patrik, dar îmi aduc aminte că v-am 
cunoscut și pe dumneavoastră. 

Urmă un moment de tăcere. 

— Cu ce vă pot fi de folos? 

Martin își drese vocea. 

— Asperger vă spune ceva? 

— Sindromul Asperger. Da, îmi este cunoscut. 

— Avem un... 

Tăcu și se întrebă cum anume să se exprime. Morgan nu 
putea fi întocmai clasificat drept suspect, ci mai degrabă drept 
persoană de care erau interesați. Reformulă: 

— Ne-am lovit de Asperger într-o anchetă la care lucrăm 
momentan, și aș dori mai multe informații cu privire la lucrurile 

pe care le implică sindromul acesta. Credeţi că mi-aţi putea fi de 
ajutor? 

— Ei bine, ezită Eva, cred că voi avea nevoie de puţin timp 
pentru a-mi reîmprospăta cunoștințele. 

Martin o auzi frunzărind prin ceva ce trebuia să fi fost o 
agendă cu programări. 

— De fapt, îmi rezervasem o oră după prânz pentru a mă 
ocupa de niște comisioane, însă pentru poliţie... 

Femeia făcu o pauză. 

— Altminteri de-abia marți mai am o fereastră. 

— Acum ar fi perfect, se grăbi Martin să adauge. 

Sperase, de fapt, să rezolve totul prin telefon, însă nu-i era 
prea greu să meargă până în Strömstad. 

— Așadar, ne vedem în trei sferturi de oră? 

— Desigur, zise Martin. 

Apoi acestuia îi trecu prin minte ceva. 

— Să aduc ceva pentru prânz? 

— Sigur, de ce nu? N-ar strica o mică răsplată pentru serviciile 
mele. Glumesc, adăugă ea repede, în caz că Martin ar fi înţeles 
greșit. 

— Nicio problemă, râse Martin. Vreo doleanţă specială în 
legătură cu felul de mâncare potrivit drept răsplată? 

— Ceva ușor, poate o salată. În general, oamenii încearcă să 
slăbească înainte să vină vara, însă eu par a face opusul. Vreau 
să dau jos câteva kilograme iarna. 

— Atunci salată să fie, spuse Martin și închise. 

Își luă haina și se opri în faţa ușii lui Gösta. 

— N-avem de ales, sărim astăzi peste prânz. Trebuie să merg 
până în Strömstad, să stau de vorbă cu Eva Nestler, psihologul 
cu care ne consultăm de obicei. 

Figura lui Gösta îl obligă să adauge: 

— Firește, poţi veni dacă vrei. 

Pentru o clipă, Gösta păru să vrea asta. Însă afară începură să 
se descarce norii, și el dădu din cap. i 

— La naiba, nu. Stau înăuntru pe vremea asta. li sun pe Patrik 
sau pe Ernst, să văd dacă pot aduce ei ceva de mâncare. 

— Așa să faci. Am fugit acum. 

Gösta se întorsese deja și nu mai răspunse. Martin ezită 
pentru o clipă în fața ușilor de la intrare, după care își ridică 

gulerul și alergă spre mașină. Cu toate că nu era parcată prea 
departe, el tot reuși să se ude până la piele. 

O jumătate de oră mai târziu, opri lângă râul aflat la o 
aruncătură de băț de biroul Evei. Acesta era situat în aceeași 
clădire cu secţia de poliţie Strömstad, iar Martin presupuse că se 
aflau în strânsă legătură. Poliţia avea deseori ocazia de-a se 
folosi de serviciile unui psiholog, de exemplu, atunci când, odată 
încheiată ancheta, victima unui abuz necesita ajutor profesional. 
Eva era printre puţinii psihologi ai districtului. Avea o reputaţie 
excelentă și era considerată extrem de competentă. Patrik avea 
numai lucruri bune de spus cu privire la ea, iar Martin speră ca 
femeia să-l poată ajuta. _ 

De fapt, nu era chiar sigur de ce dorise a se consulta cu ea. In 
definitiv, Morgan nu era suspect, însă purtarea stranie și 
caracterul acestuia îi stârniseră curiozitatea lui Martin. Asperger 
era un lucru complet nou pentru el, și nu strica să afle mai multe 
în legătură cu asta. 

Înainte de a-și agăța haina la garderobă, el o scutură de 
ploaie. Cămașa pe care-o avea dedesubt era la rândul ei umedă, 
iar Martin tremură puţin. Într-o pungă de hârtie avea două 
salate pe care le cumpărase din cafeneaua Kaffedoppet. 
Secretara Evei Nestler părea să fi fost anunţată în prealabil de 
vizita lui. Ea doar făcu semn din cap, înspre ușa care avea 
plăcuța cu numele Evei. Martin bătu discret și auzi o voce 
poftindu-l înăuntru. 

— Bună ziua, ce rapid aţi fost. 

Eva aruncă o privire asupra ceasului. 

— Sper că nu aţi încălcat vreo limită de viteză pe drum 
încoace. 

Simulă o privire dezaprobatoare, iar Martin râse. 

— Nu, niciun pericol. În plus, știu că astăzi poliţia e ocupată cu 
alte lucruri, șopti el conspirativ, făcându-i cu ochiul. 

Își aminti că o plăcuse pe Eva de prima dată când o 
cunoscuse. Avea un talent special de a-i face pe oameni să se 
relaxeze în compania ei. Trebuia să fie un har specific oamenilor 
din acea tagmă. 

Martin așeză mâncarea pe măsuţa din birou. 

— Sper că vă place salata cu creveţi. 

— E perfect, răspunse Eva, ridicându-se de la birou și 
așezându-se pe unul din scaunele din jurul mesei. De fapt, eu 

doar mă amăgesc, spuse ea, turnând peste mâncare întreg 
conţinutul micuţului recipient cu sos pentru salată. Odată 
acoperite legumele cu această grăsime lichidă, e ca și cum aș fi 
comandat un hamburger. Doar că, din punct de vedere 
psihologic, salata mă face să mă simt mai bine. In felul acesta, 
s-ar putea să mă pot convinge că ar merge și o prăjitură 
diseară. 

Râse cu atât de multă poftă, încât îi săltă pieptul. 

Silueta sa durdulie îl făcu pe Martin să realizeze că probabil 
femeia se convingea de asta chiar des, însă ea era îmbrăcată 
elegant, iar părul grizonant îi era scurt, cu o tunsoare modernă, 
dar potrivită pentru vârsta ei. 

— Așadar, doreaţi să aflaţi mai multe despre sindromul 
Asperger. 

— Da, ieri m-am confruntat cu el pentru prima oară, iar 
momentan sunt doar curios, în cea mai mare parte, spuse 
Martin, împungând cu furculita un crevete. 

— Ei bine, știu câte ceva despre asta, însă nu am avut 
niciodată un pacient cu diagnosticul respectiv, așa că am fost 
nevoită să mă documentez înainte să ajungeţi dumneavoastră. 
Ce anume doriţi să aflaţi, mai precis? Sunt multe de spus. 

— Să vedem, zise Martin, gândindu-se o clipă. Mi-aţi putea 
spune ce anume caracterizează o persoană care suferă de 
Asperger și cum anume vă puteţi da seama că despre asta e 
vorba? 

— Înainte de toate, este un diagnostic ce nu s-a folosit decât 
recent. Probabil a apărut în urmă cu vreo cincisprezece ani, însă 
prima atestare a fost în anii '40 și i-a aparţinut lui Hans 
Asperger. Este o tulburare funcţională. Unii cercetători susțin că 
e posibil ca el însuși să fi suferit de acea maladie. 

Martin dădu din cap, lăsând-o pe Eva să continue. 

— Este o formă de autism, însă de cele mai multe ori, 
persoana afectată prezintă o inteligenţă normală sau ridicată. 

Martin recunoscu spusele lui Morgan. 

Eva continuă: 

— Este greu să  descrii sindromul Asperger, fiindcă 
simptomele pot varia de la o persoană la alta, și sunt împărţite 
în categorii diferite. Unii oameni devin retrași, asemenea 
cazurilor clasice de autism, în vreme ce alții sunt extrem de 
sociabili. lar Asperger este rareori descoperit devreme. Este 


VP - 190 


posibil ca părinţii să își facă griji cu privire la comportamentul 
anormal al copilului, fără însă a putea spune ce anume este în 
neregulă. După cum am spus, problema e că poate varia 
considerabil de la un copil la altul. Unii încep să vorbească 
nefiresc de devreme, alţii nefiresc de târziu, iar același lucru e 
valabil și în cazul mersului sau al altor aspecte ce ţin de 
dezvoltarea copilului. În mod normal, problema nu apare înainte 
de vârsta școlară, însă atunci poate fi și diagnosticată în mod 
greșit drept ADHD sau DAMP. 

— Și atunci cum se manifestă aceasta? 

__ Martin era într-atât de fascinat, încât își neglija prânzul. 
Inainte de-a se înscrie la academia de poliţie, el cochetase cu 
ideea studierii psihologiei, iar uneori se întreba dacă nu cumva 
luase decizia greșită. Nimic nu era mai fascinant decât psihicul 
uman, în multitudinea sa de forme. 

— Cele mai evidente simptome sunt probabil dificultăţile 
apărute în interacţiunea socială. Se comportă într-o manieră 
total necorespunzătoare. Nu înţeleg regulile sociale și pot avea 
tendinţa să denatureze adevărul, ceea ce le îngreunează, în 
mod evident, legăturile cu ceilalţi oameni. Există, de asemenea, 
și un egoism puternic. Le e greu să se raporteze la sentimentele 
și trăirile altor persoane, și nu le pasă decât de ei înșiși. Deseori, 
nu simt o nevoie prea mare de a se afla printre oameni. Dacă se 
întâmplă să se joace cu alţi copii, ei ori încearcă să ia toate 
deciziile, ori se supun complet dorințelor celorlalţi. Cea din urmă 
variantă este mai comună printre fetele care suferă de acest 
sindrom. Un alt indicator clar este atunci când pacientul 
dobândește o pasiune specială, care devine obsesie. Copiii cu 
Asperger au capacitatea de a deveni extrem de orientaţi spre 
detaliu și adesea învaţă totul cu privire la interesul lor deosebit. 
De multe ori, pentru adulți este captivant să le urmărească 
dezvoltarea cunoștințelor, însă copiii cu Asperger devin foarte 
fixaţi pe un anumit lucru, iar deseori pasiunea lor specială îi 
acaparează complet. Odată ajunși la vârsta școlară, gândurile și 
acţiunile obsesive încep să devină evidente. Trebuie să facă 
totul într-un mod anume și îi obligă, de asemenea, pe cei din 
jurul lor să procedeze la fel. 

— Dar limbajul? întrebă Martin, amintindu-și ciudata 
exprimare a lui Morgan. 

— Da, și acesta reprezintă un indicator puternic. 

Eva rase și ultimele resturi de salată din castronul de plastic, 
apoi continuă. 

— Este una din greutăţile semnificative cu care se confruntă 
în viaţa de zi cu zi persoanele cu sindromul Asperger. Atunci 
când comunicăm, ne zugrăvim stările nu numai prin cuvinte. Ne 
folosim de limbaj corporal și de expresii faciale, modificăm 
intonaţia unei propoziţii, punem diferit accentul și utilizăm din 
plin comparații și metafore. Toate acestea reprezintă obstacole 
pentru cineva care suferă de Asperger. Din expresia „probabil 
că vom sări peste cafea” s-ar putea înțelege că persoana va 
trebui să facă un salt peste o ceașcă de cafea. De asemenea, le 
e greu să înțeleagă felul în care sună cuvintele lor în faţa altora. 
Vocea le poate fi domoală, aproape ca o șoaptă, ori foarte 
stridentă și ascuţită. De cele mai multe ori, e anostă și 
monotonă. 

Martin dădu din cap. Vocea lui Morgan se potrivea ultimei 
descrieri. 

— Persoana pe care am cunoscut-o se mișca într-un mod 
ciudat. Este ceva comun? 

Eva încuviință. 

— Funcţiile motorii reprezintă și ele un semn distinctiv. Pot fi 
stranii, încordate sau minimale. De asemenea, stereotipia e des 
întâlnită. 

judecând după expresia lui Martin, își dădu seama că era 
nevoie să explice termenul. 

— Adică mișcări stereotipe, care se tot repetă, precum semne 
mici făcute cu mâna. 

— Dacă persoana care suferă de Asperger are probleme cu 
funcţiile motorii, asta se aplică la tot ceea ce face? 

Martin își amintea cum degetele lui Morgan zburau lin peste 
tastatură. 

— Nu, nu chiar. Se întâmplă deseori ca persoana să prezinte 
abilităţi motorii extrem de bine dezvoltate, atunci când e vorba 
de o pasiune sau de ceva care o fascinează în mod special. 

— Cum sunt anii adolescenţei pentru acești copii? 

— Ei bine, asta deja e altă poveste. N-aţi dori însă niște cafea, 
înainte de-a merge mai departe? Sunt multe informaţii de 
asimilat. Veţi lua notițe sau aveţi o memorie atât de bună? 

Martin arătă înspre micuțul reportofon pe care-l așezase pe 
masă. 

— Asistentul meu se va ocupa de asta. Însă nu voi refuza o 
ceașcă de cafea. 

Stomacul îi chiorăi un pic. De regulă nu se mulțumea la prânz 
cu o salată și era conștient că la întoarcere avea să fie nevoit să 
oprească la un chioșc pentru un hotdog. 

După o vreme, Eva se întoarse cu câte o ceașcă de cafea 
aburindă în fiecare mână. Se așeză, apoi își continuă prelegerea. 

— Unde eram? A, da, anii adolescenței. Din nou, aceasta eo 
perioadă când diagnosticul de Asperger se pune destul de greu, 
în cazul în care persoana respectivă nu a fost diagnosticată în 
prealabil. intervin multe din problemele adolescenţei, însă 
acestea sunt deseori amplificate și înrăutăţite de către 
Asperger. Igiena, de exemplu, reprezintă o chestiune dificilă. 
Mulţi dintre ei sunt nepăsători când vine vorba de igiena zilnică. 
Nu au chef să facă duș, să se spele pe dinţi, ori să-și schimbe 
hainele. Mersul la școală devine problematic. Le este greu să 
înţeleagă importanţa depunerii de eforturi pentru studiu și 
întâmpină dificultăţi în interacţiunile sociale cu colegii de școală 
și alte persoane de aceeași vârstă. Asta îngreunează, sau face 
chiar imposibil lucrul în echipă, care este necesar cu precădere 
în școala secundară și în sport. Depresia, precum și 
comportamentul antisocial, sunt des întâlnite. 

Când auzi asta, Martin își ciuli urechile. 

— Ce anume aţi include în acea categorie? 

— Chestiuni precum infracțiunile violente, spargerile și 
incendierile premeditate. 

— Așadar, există la persoanele cu Asperger o tendinţă sporită 
de a comite infracțiuni violente? 

— Ei, nu e ca și cum toţi cei care suferă de Asperger sunt, în 
general, mai înclinați spre violență, însă procentajul este mai 
mare decât în rândul populaţiei generale. După cum am zis mai 
înainte, ei dau dovadă de un egoism puternic și le este greu să 
înțeleagă și să se implice în sentimentele altor oameni. Lipsa de 
empatie este o puternică trăsătură de caracter. Pentru a 
simplifica, am putea spune că unei persoane cu Asperger îi 
lipsește conceptul de bun-simt. 

— Dacă o persoană cu Asperger ar fi... implicată în ancheta 
unei crime, am avea motiv să-i acordăm mai multă atenţie? 

Eva îi luă în serios întrebarea și făcu o pauză, pentru a cugeta 
asupra unui replici. 

— Nu v-aș putea răspunde. Firește, după cum am spus, 
diagnosticul prezintă anumite trăsături capabile să coboare acea 
barieră care îi împiedică pe oameni să comită acte violente. In 
același timp însă există un procentaj foarte mic al persoanelor 
cu Asperger care ajung în extrema de a comite o crimă. Da, 
citesc și eu ziarele, așa că știu la ce persoană vă referiţi, spuse 
ea, gânditoare, ţinându-și strâns în mâini ceașca de cafea. 
Părerea mea personală e că ar fi extrem de riscant s-o apucaţi 
pe calea aceea, dacă înțelegeţi ce vreau să zic. 

Martin încuviinţă. Ştia exact ce anume spunea femeia. Se mai 
întâmplase de multe ori ca oamenii să fie acuzaţi pe nedrept, 
doar fiindcă erau diferiţi. Însă cunoașterea înseamnă putere, iar 
el considera că înțelegerea lumii lui Morgan îi fusese de mare 
folos. 

— AŞ dori să vă mulțumesc pentru timpul pe care l-aţi acordat 
discuţiei noastre. Sper că nu erau urgente comisioanele pe care 
le-aţi amânat din cauza mea. 

— Nu, chiar deloc, spuse Eva, ridicându-se pentru a-l conduce. 
O reînnoire cum nu se poate de necesară a garderobei mele, 
atâta tot. Cu alte cuvinte, nimic care să nu poată aștepta până 
săptămâna viitoare. 

Îl însoţi până la garderobă și îl aşteptă să își pună haina, care 
se uscase între timp. 

— Îmi pare bine că nu trebuie să ies pe vremea asta 
mizerabilă, spuse Eva. 

Amândoi aruncară o privire pe fereastră, la ploaia care încă se 
revărsa, umplând scuarul de băltoace. 

— Da, pare-se că vom avea toamnă pentru totdeauna, replică 
Martin, întinzându-i mâna. 

— Apropo, mulțumesc pentru prânz. Să mă sunaţi dacă mai 
aveţi întrebări. Mi-a făcut plăcere să mă mai pun la punct cu un 
subiect anume. Rareori am șansa de-a o face. 

— În regulă. Vă voi suna dacă va fi nevoie. Din nou, vă 
mulțumesc. 

Fjällbacka, 1924 


Nașterea se dovedise mai îngrozitoare decât și-ar fi putut 
imagina vreodată Agnes. Fusese în chinurile facerii timp de 
aproape patruzeci și opt de ore, la un pas de moarte, până ca 
doctorul să se lase într-un final cu toată greutatea asupra 
pântecelui ei, forțând primul copil să vină pe lume. Fiindcă erau 
doi. Cel de-al doilea băiețel urmă după scurt timp și, odată 
spălați și înfășați în pături călduroase, pruncii îi fură prezentați 
cu mândrie mamei. Dar Agnes întoarse privirea. Nu dorea să se 
uite la creaturile ce-i distruseseră viata și aproape o făcuseră să- 
și vadă moartea cu ochii. Din punctul ei de vedere, puteau să-i 
dea pe bebelusii aceia ori să-i azvârle în rău, ori să facă ce-ar fi 
vrut cu ei. Vocile lor ascuţite și stridente îi zgâriau timpanele. 
Obligată fiind să asculte sunetul acela pentru o vreme, ea își 
acoperi urechile și zbieră la femeia ce-i ținea în brate să îi ia de 
acolo. Asistenta medicală se supuse, îngrozită, iar Agnes putu 
auzi cum oamenii începură să șoptească în jurul ei. Insă tipetele 
păliră, iar acum ea nu dorea decât să fie lăsată să doarmă. Timp 
de o sută de ani, ca mai apoi să fie trezită de un sărut din partea 
prințului care avea să o ducă departe de toată suferința și de cei 
doi monstruleți istovitori, pe care trupul său tocmai îi expulzase. 

Când se trezi, avu la început impresia că visul îi fusese 
îndeplinit. O siluetă înaltă și misterioasă stătea aplecată 
deasupra ei, iar pentru o clipă, ea crezu că-l zărise pe prințul 
mult-așteptat. Însă apoi realitatea se prăvăli asupra ei. Văzu 
aplecându-se către ea chipul neghiob al lui Anders. Expresia 
iubitoare ce i se putea citi pe fată o îngrețoșa. Credea el oare că 
lucrurile aveau să fie diferite acum, doar pentru că-i adusese pe 
lume doi fii? Ar fi fost fericită dacă bărbatul i-ar fi luat, redându-i 
ei libertatea. Pentru o clipă, observă cum gândul acela îi trezise 
în piept un sentiment de jubilație. Nu mai era imensă, diformă și 
însărcinată. Putea pleca dacă asta își dorea, putea găsi viața pe 
care o merita, căreia îi aparținea. Realiză apoi cât de imposibil 
ar fi fost. Având în vedere că nu exista șansa întoarcerii la tatăl 
ei, unde s-ar fi dus? Nu avea bani proprii și nici vreo modalitate 
de a face rost de ei, cu excepția vânzării pe străzi a trupului său. 
Până și viața pe care o avea în prezent era mai bună. Situaţia 

deznădăjduită o făcu să-și întoarcă putin capul și să suspine. 
Anders îi dezmierdă părul. Dacă ar fi fost în stare, și-ar fi ridicat 
brațele pentru a îndepărta mâinile bărbatului. 

— Sunt atât de frumoși, Agnes. Sunt perfecti. 

Vocea îi tremură puțin. 

Femeia nu răspunse, ci doar se uită fix la perete. De-ar fi 
venit cineva să o ia de acolo... 

Capitolul 17 


Sara încă nu se întorsese. Mama îi explicase că nici nu avea 
să o mai facă, însă Frida nu o crezuse. Își închipuia că doar 
zisese ea, așa. Sara nu putea să dispară, pur și simplu, nu? În 
acel caz, Frida regretă că nu fusese mai drăguță cu ea. Nu s-ar fi 
certat atât de mult cu Sara atunci când aceasta îi lua jucăriile, ci 
i-ar fi permis să o facă. In momentul acela, probabil că era prea 
târziu. 

Merse până la fereastră și privi din nou înspre cer. Era urât și 
plumburiu. Sarei nu i-ar fi plăcut să locuiască acolo, nu? 

Și mai era și secretul legat de omul acela bătrân. Firește că îi 
făcuse o promisiune Sarei, de a nu spune nimic. Însă mama o 
învățase că trebuia mereu să spună adevărul, iar faptul că nu 
zicea nimic era aproape la fel cu minciuna, nu? 

Frida se așeză în faţa căsuţei păpușilor. Era jucăria sa 
preferată. li aparținuse mamei pe vremea când aceasta fusese 
mică, iar acum era a Fridei. Îi venea așa de greu să-și imagineze 
că mama avusese odată aceeași vârstă ca a ei. În definitiv, 
mama era atât de... adultă. 

Căsuţa păpușilor avea semne evidente că provenea din anii 
'70. Trebuia să reprezinte o casă din cărămidă, cu două etaje, 
fiind mobilată în culorile maro și portocaliu. Mobila era aceeași 
cu care se jucase și mama ei. Toate piesele îi păreau grozave 
Fridei, însă era păcat că nu existau mai multe lucruri roz și 
albastre în căsuţa păpușilor. Albastrul era culoarea ei preferată. 
lar a Sarei fusese rozul. Fridei i se părea straniu. Toată lumea 
știa că rozul și roșul nu se potriveau, iar Sara avea părul roșcat, 
așa că nu ar fi trebuit să-i placă o asemenea culoare. Însă ei îi 
plăcea, oricum. Așa fusese ea dintotdeauna. Îndărătnică, într-un 
fel. 

Căsuţa avea patru păpuși. Doi copii, o mămică și un tătic. 
Frida luă acum cele două păpuși-copii, ambele fete, și le puse 
față în față. De regulă, voia să fie păpuşa îmbrăcată în maro, 
fiindcă era cea mai drăguță, dar fiindcă Sara murise, acum 
putea fi ea cea verde. Frida avea să fie păpușa în rochie maro. 

— Bună, Frida, știi că am murit? zise păpușa verde Sara. 

— Da, mi-a zis mama, rosti cea maro. 

— Și ce zice despre asta? 

— Că te-ai dus în Rai și că nu vei mai trece pe aici, să ne 
jucăm. 

— Ce plictisitor, zise păpuşa Sara. 

Frida își făcu păpușa să dea din cap. 

— Da, și eu cred la fel. Dacă știam că o să mori și nu o să mai 
vii să te joci cu mine, ţi-aș fi dat ce jucării voiai și nu m-aș mai fi 
plâns. 

— Ce păcat, zise păpușa Sara. Că am murit, vreau să spun. 

— Da, ce păcat, zise cea în rochie maro. 

Ambele tăcură pentru o clipă. După care, păpuşa Sara rosti pe 
un ton serios: 

— N-ai zis nimic în legătură cu bărbatul, nu? 

— Nu, am promis. 

— Pentru că era secretul nostru. 

— Dar de ce nu pot spune? Omul cel bătrân a fost rău, nu? 
rosti păpușa maro, pe o voce ascuţită. 

— De-aia. Bătrânul a zis că nu am voie să povestesc. Și 
trebuie să faci ceea ce zic oamenii bătrâni și răi. 

— Dar ai murit, așa că nu-ţi poate face nimic, nu? 

Păpușa Sara nu avu ce să adauge. Frida le puse cu grijă 
înapoi în căsuţă și merse din nou lângă fereastră. Ca să vezi, 
totul devenise atât de dificil, doar pentru că Sara murise. 

e 

Annika se întorsese de la masă și îl strigă pe Patrik, când 
acesta apăru împreună cu Ernst. Bărbatul îi făcu doar cu mâna, 
grăbit să ajungă în birou, însă femeia insistă. Se opri în faţa ușii, 
cu o expresie curioasă pe chip. Annika îl privi pe deasupra 
ochelarilor. Părea extenuat, iar pe lângă asta, ploaia îi dăduse 
un aspect de pisică plouată. Dar probabil că între bebelușul de 
acasă și ancheta uciderii unui copil, nu îi rămânea multă energie 
pentru a se dichisi. 

Citi nerăbdarea în privirile lui Patrik și se grăbi să-i spună ce 
avea de raportat. 

— Am primit câteva telefoane astăzi, datorită acoperirii 
media. 

— Ceva de interes? rosti Patrik, fără prea mult entuziasm. 

Se întâmpla atât de rar să primească ceva util din partea 
publicului, încât nu avea speranţe prea mari. 

— Da și nu, zise Annika. Majoritatea sunt din partea 
bârfitorilor obișnuiți, care telefonează pentru a pune în circulaţie 
bârfe fierbinţi cu privire la inamici juraţi sau la tot felul de alţi 
oameni, iar de data aceasta, homofobia a fost de-a dreptul 
frenetică. Pare-se că orice bărbat care lucrează cu flori sau la un 
coafor este automat suspect de a fi homosexual și capabil de a 
face lucruri îngrozitoare copiilor. 

Patrik juca de pe-un picior pe altul, iar Annika îi dădu zor. Luă 
prima hârtie din teanc și i-o înmână. 

— Asta pare să ducă undeva. A sunat o femeie, a refuzat să-și 
dezvăluie numele, dar a zis că ar fi bine să aruncăm o privire în 
fișierele medicale ce aparțin frăţiorului Sarei. Doar atât a vrut să 
spună, însă am avut senzaţia că ar putea fi o pistă. In orice caz, 
poate că ar merita o verificare. 

Patrik nu păru nici pe departe la fel de interesat precum 
sperase ea. Dar, la urma urmei, el nu auzise insistența din vocea 
femeii care sunase. Tonul acesteia fusese complet diferit de 
ranchiuna nu prea bine mascată a celor care adorau să 
clevetească. 

— Da, poate că ar merita verificat, însă nu-ți face prea mari 
speranțe. În general, informaţiile anonime nu dau rezultate 
favorabile. 

Annika dădu să spună ceva, însă Patrik își ridică mâinile. 

— Mda, știu. Ai avut senzaţia că e ceva diferit. Și promit că voi 
verifica. Însă va trebui să aștepte un timp. Momentan avem 
lucruri mult mai presante. În cinci minute avem ședință în sala 
de mese, voi spune atunci mai multe. 

Bătu rapid cu degetele în marginea ușii, apoi plecă, ţinând în 
mână biletul Annikăi. 

Femeia se întrebă ce informaţii noi apăruseră. Spera să fie 
ceva care să ajute la găsirea unei piste în anchetă. Starea de 
spirit din secţia de poliţie fusese mult prea abătută în ultima 
vreme. 

[] 

Niclas nu își găsea pacea și liniștea la muncă. Era bântuit de 
chipul Sarei, iar vizita polițiștilor în dimineaţa aceea îi scosese la 
suprafaţă toate sentimentele de neliniște. Poate că lumea avea 
dreptate, poate că se întorsese la muncă prea devreme. Insă 
pentru el fusese o cale de a supraviețui. Il ajutase să-și alunge 
gândurile nedorite și să se concentreze, în schimb, asupra 

ulcerațiilor, bătăturilor, febrei de trei zile și infecțiilor auriculare. 
Nimic nu conta, cât timp nu trebuia să se gândească la Sara. 
Sau la Charlotte. Acum însă realitatea își impuse cu neîndurare 
prezenţa, iar el se simţi gonind spre abis. Nu ajuta nici faptul că 
își provoca singur anxietate. Dacă era să fie sincer - lucru care 
nu îi stătea în fire - nu prea putea înțelege de ce acționase așa. 
Părea mânat de o forță lăuntrică, într-o goană după un lucru de 
neatins. Asta în ciuda faptului că avea deja atât de multe - sau, 
cel puţin, avusese atât de multe. Acum viaţa lui era zdrobită și 
nimic din ceea ce spunea ori făcea nu putea să o repare. 

Niclas frunzări cu nepăsare prin catastifele pe care le avea în 
faţă. Dintotdeauna urâse hârțoagele, iar în ziua respectivă îi era 
extrem de greu să se concentreze. Ba chiar, la prima consultaţie 
de după prânz, el fusese nepoliticos și se răstise la pacient. De 
obicei era fermecător cu toată lumea, indiferent cine intra în 
cabinet. In ziua aceea însă, nu avusese energia de a mai 
cocoloși încă o bătrână care venea la el cu tot felul de dureri 
imaginare. Femeia era o veche pacientă, dar acum el se îndoia 
că avea să mai revină. Părerea candidă a doctorului cu privire la 
starea sănătăţii ei nu îi fusese pe plac. Ei bine, asemenea lucruri 
nu mai păreau importante. 

Cu un suspin, el începu să adune toate dosarele medicale. Fu 
deodată copleșit de sentimente pe care încercase de amar de 
vreme să le înăbușe, iar dintr-o singură mișcare, el mătură tot 
de pe birou. Hârtiile fâlfâiră leneș spre podea și aterizară într-o 
grămadă de proporţii. Brusc, Niclas nu știu cum să-și scoată mai 
repede halatul de doctor. Îl azvârli pe jos, își trase haina pe el și 
fugi din birou, ca și cum l-ar fi hăituit însuși necuratul. Ceea ce, 
într-un fel, se și întâmpla. Se opri în treacăt pentru a-i spune cu 
un calm artificial asistentei să îi anuleze toate programările din 
acea după-amiază. Apoi fugi afară, în ploaie. O lacrimă își croi 
drum spre buzele sale, iar sarea îi evocă o imagine a copilei, 
plutind într-o mare cenușie, în vreme ce pete albe de spumă îi 
fremătau în jurul capului. Asta îl făcu să alerge și mai repede. În 
goana sa, lacrimile i se împletiră cu ploaia. Fugea, înainte de 
toate, de el însuși. 

e 

Cafetiera șuieră și hurui, dar produse aceeași cafea neagră ca 
de fiecare dată. Patrik alese să stea lângă uscătorul de vase, în 
vreme ce restul colegilor să-i își luară ceștile și se așezară. Cu 

excepţia lui Martin, erau toţi prezenți, iar Patrik tocmai se 
pregătea să întrebe dacă îl văzuse cineva, când acesta intră în 
goană, respirând din greu. 

— Scuze că am întârziat. Annika m-a sunat și a zis că va fi 
ședință. Eram pe drum și... 

Patrik își ridică mâna. 

— Ne vom ocupa de asta mai târziu. Acum avem niște lucruri 
de discutat. 

Martin încuviinţă și se așeză lângă piciorul mesei, aruncându-i 
o privire curioasă lui Patrik. 

— Am primit rezultatele în urma analizei stomacului și a 
plămânilor Sarei. Și s-a găsit ceva straniu. 

Atmosfera din jurul mesei deveni în mod evident mai 
tensionată. Mellberg îl privi cu atenţie pe Patrik. În plus, ca 
niciodată, până și Ernst și Gösta părură interesaţi. Ca de obicei, 
Annika lua notițe, pentru ca după ședință să le trimită tuturor 
rezumatele. 

— Cineva a forţat-o pe fetiță să înghită cenușă. 

Incăperea se cufundă într-o asemenea tăcere, încât bâzâitul 
unei muște ar fi fost asurzitor. După acel moment, Mellberg își 
drese vocea. 

— Cenușă? Cenușă, ai zis? 

Patrik dădu din cap. 

— Da, i-a fost găsită în stomac și plămâni. Conform teoriei lui 
Pedersen, cineva a forţat-o să înghită când se afla deja în cadă. 
Câteva rămășițe au aterizat în apă, iar odată înecată fata, 
acestea i-au ajuns în plămâni. 

— Dar de ce? exclamă uimită Annika, uitând să mai ia notițe. 

— Da, asta e întrebarea. Și trebuie să vedem cum ne poate 
ajuta informaţia să progresăm. Deja am sunat și am dispus să 
fie examinată baia familiei Florin. Acolo unde vom găsi cenușă, 
acela va fi locul crimei pe care îl căutăm. 

— Dar chiar crezi că vreun membru de-al familiei... 

Gosta nu apucă să-și termine fraza. 

— Nu cred nimic, zise Patrik. Însă dacă va mai apărea un 
potenţial loc al crimei, va trebui să-l periem bine, mai ales în 
cazul în care cercetările din după-masa asta nu vor scoate nimic 
la iveală. Casa familiei Florin încă rămâne ultimul loc în care a 
fost văzută fetița, așa că am putea începe de-acolo. Sau tu ce 
părere ai, Bertil? 

Întrebarea era retorică. Mellberg nu se implicase deloc în 
anchetă, însă toată lumea știa că îi făcea plăcere să menţină 
acea iluzie a deținerii controlului. 

Mellberg dădu din cap. 

— Pare o idee bună. Insă de ce casa lor nu a fost examinată 
până acum de medicii legiști? 

Patrik fu nevoit să se abţină din a face o grimasă. Era deja 
destul de rău că Ernst îi subliniase același lucru, în urmă cu 
câteva clipe, dar să audă asta și din partea lui Mellberg nu făcea 
decât să înrăutăţească situația. Vorba aceea, după război, mulţi 
viteji se arată. Dacă trebuia să fie complet sincer, până în 
momentul respectiv, nu avuseseră vreun motiv întemeiat de a 
supune casa unei examinări prea riguroase. Nici măcar nu 
credea că ar fi putut obține mandat. Insă hotărî să nu mai 
precizeze asta. In schimb, replica lui fu pe cât posibil de vagă: 

— Momentul este mai potrivit acum că avem un lucru concret 
de căutat. In orice caz, echipa din Uddevalla va ajunge la ora 
patru. Intenţionez să particip, iar dacă ai timp, Martin, aș vrea să 
te iau cu mine. 

Când rosti aceste cuvinte, Patrik se uită precaut înspre 
Mellberg. Speră ca acesta să nu i-l bage pe gât pe Ernst. Avu 
noroc. Mellberg nu spuse nimic. Poate că uitase de întreaga 
chestiune. 

— Sigur, pot veni, zise Martin. 

— In regulă atunci. Ședinţa s-a încheiat. 

Annika intenţionase să le spună despre telefonul primit, însă 
cu toţii se ridicaseră deja, așa că hotărî să mai aștepte. Patrik 
avea informaţiile și era sigură că urma să se ocupe de ele cât de 
curând posibil. 

In realitate, bileţelul scris de mână era în buzunarul de la 
spate al lui Patrik. Dat uitării. 

e 

Stig auzi pași pe scări și se oțeli. Auzise la parter vocile lui 
Niclas și Lilian și știa că despre el vorbeau. Se ridică pe 
jumătate, cu multă grijă. Simţi ca și cum l-ar fi înjunghiat o mie 
de cuțite în stomac, dar până ca Niclas să ajungă în cameră, 
fața lui Stig deveni împietrită. Gândurile îi fură năpădite de 
imaginea tatălui său, mic și neajutorat, chinuindu-se într-un pat 
rece de spital. Işi jură încă o dată că nu avea să i se întâmple și 

lui același lucru. Starea sa era doar temporară. | se îmbunătăţise 
în trecut și avea să se îmbunătăţească și de data aceea. 

— Lilian zice că te simţi mai rău astăzi. 

Niclas se așeză pe marginea patului, adoptând mina sa de 
doctor cea mai îngrijorată. Stig observă că ochii îi erau injectaţi. 
Și nu era de mirare că plânsese. Să piardă un copil... Și lui Stig îi 
lipsea fetița, dureros de mult. Realiză că Niclas aștepta un 
răspuns. 

— A, știi cum sunt femeile. Fac din ţânţar armăsar. N-am 
dormit prea bine azi-noapte, atâta tot, însă acum mi-e mai bine. 

Durerea îl obligă să-și încleșteze fălcile și făcu un real efort 
pentru a nu arăta cum se simţea cu adevărat. 

Niclas îl privi cu suspiciune, dar apoi scoase niște obiecte 
dintr-o geantă mare de doctor pe care o adusese cu el. 

— Nu sunt sigur că te cred, dar hai să începem prin a-ţi lua 
tensiunea și a-ţi verifica semnele vitale. Apoi vom vedea. 

Fixă manșeta de la tensiometru în jurul braţului uscăţiv al lui 
Stig și umflă până când aceasta deveni strânsă. Privi acul 
indicator regresând, apoi scoase manșeta. 

— 15 cu 8, nu e chiar rău. Descheie-te la cămașă, să te ascult 
la piept. 

Stig îl ascultă și, cu degete neobișnuit de rigide și refractare, 
își descheie cămașa. Stetoscopul rece de pe piept îl făcu să i se 
taie respiraţia, iar Niclas îi spuse pe un ton aspru: 

— Respiră lung, adânc. 

ÎI durea fiecare suflare, însă printr-o voinţă de fier, el reuși să 
urmeze indicaţiile lui Niclas. După ce ascultă o clipă, acesta își 
scoase stetoscopul. Il privi pe Stig drept în ochi. 

— Ei bine, nu se întâmplă nimic concret, însă e important să- 
mi spui dacă te simţi mai rău. N-ar trebui să-ţi facem un control 
adecvat? Dacă te trimit în Uddevalla, îţi pot face unele teste 
pentru a vedea dacă e ceva în neregulă, care-mi scapă mie. 

Scuturând din cap, Stig își arătă aversiunea faţă de sugestie. 

— Nu, mă simt destul de bine acum. Nu e nevoie să irosiți 
timp și bani cu mine. Probabil am luat vreun virus, însă mă voi 
pune curând pe picioare. Doar s-a mai întâmplat, nu? 

O urmă de rugăminte stăruitoare i se strecură în voce. 

Niclas dădu din cap și oftă: 

— Bine, dar să nu zici că nu te-am avertizat. Trebuie să ai 
mare grijă atunci când corpul dă semne că ar fi ceva în 

neregulă. Dar nu te voi obliga. E sănătatea ta, așa că de tine 
depinde - cu toate că, trebuie să recunosc, nu aștept cu 
nerăbdare să merg la parter și să o înfrunt pe Lilian. Era pe 
punctul de a chema ambulanţa atunci când am ajuns eu acasă. 

— Da, e căpoasă rău, Lilian a mea, chicoti Stig, însă tăcu 
brusc atunci când cuţitele îi împunseră din nou stomacul. 

Niclas își închise geanta și îi aruncă lui Stig o privire 
neîncrezătoare. 

— Promiţi să-mi zici dacă e ceva în neregulă? 

Stig dădu din cap. 

— Bineînţeles. 

De îndată ce auzi pașii lui Niclas îndepărtându-se pe scări în 
jos, el alunecă înapoi în poziţia sa culcată. Durerea avea să 
treacă în curând. Atât doar, să stea departe de spital. Trebuia să 
evite asta cu orice preț. 

e 

Pe chipul lui Lilian se putea citi o gamă vastă de sentimente 
atunci când femeia deschise ușa. În față stăteau Patrik și Martin, 
având în urma lor o echipă de trei specialiști, sau mai bine zis, 
de doi specialiști și o specialistă. 

— Ce-i cu mulțimea asta? 

— Avem mandat să vă examinăm baia. 

Lui Patrik îi fu greu să dea ochii cu ea. Era ciudat cum, de 
multe ori, meseria îl făcea să se simtă precum un nemernic 
insensibil. 

Lilian îi privi complet împietrită. După o clipă însă ea se dădu 
la o parte, lăsându-i să intre. 

— Să nu faceţi mizerie, am robotit toată ziua, îi repezi ea. 

Auzind comentariul, Patrik regretă din nou faptul că nu 
ordonase mai devreme acea examinare. judecând după ceea ce 
observase la începutul săptămânii în casa familiei Florin, femeia 
făcea curat aproape în mod constant. Dacă ar fi existat dovezi 
viabile în cameră, ele cu siguranţă dispăruseră până în 
momentul acela. 

— Avem aici o baie cu duș, iar sus, una cu cadă. 

Lilian făcu semn către scări. 

— Să vă scoateţi pantofii, le porunci ea, și cu toţii se 
supuseră. Și să nu-l deranjaţi pe Stig. Se odihnește. 

Cu o mânie făţișă, ea intră în bucătărie și începu să spele 
ostentativ vasele. 


VP - 204 


Patrik și Martin făcură schimb de priviri și îi conduseră pe 
specialiști la etaj. Având grijă să nu le stea în cale, ei lăsară 
echipa să înceapă cercetările în baie și așteptară afară, pe hol. 
Ușa de la camera lui Stig era închisă, iar ei vorbiră încet. 

— Chiar crezi că e necesar? zise Martin. Adică... nu există 
nimic care să indice faptul că ucigașul este un membru de-al 
familiei, în plus... ei și-așa trec prin niște momente dificile. 

— Ai dreptate, firește, răspunse Patrik, aproape șoptind. Insă 
nu putem exclude pe nimeni doar pentru că asta ne face să ne 
simţim penibil. Chiar dacă familia nu înţelege, noi avem în minte 
numai interesele lor. Dacă îi putem tăia de pe lista suspecţilor, 
ne putem dedica mai multă energie altor cercetări. Nu ești de 
acord? 

Martin încuviinţă. Ştia că Patrik avea dreptate. Doar că era 
atât de neplăcut. Auzul unor pași pe scări îi făcu să se întoarcă, 
și fură întâmpinați de privirea întrebătoare a lui Charlotte. 

— Ce se petrece? Mama a zis că v-aţi făcut apariţia cu o 
întreagă ceată după voi, ca să ne examinaţi baia. De ce? 

Ridică puţin vocea și încercă să treacă de ei. Patrik o opri. 

— Vă rog, am putea sta de vorbă o clipă? 

Charlotte aruncă o ultimă privire specialiștilor aflaţi în spate, 
apoi se întoarse, pentru a merge la parter. 

— Vom sta în bucătărie, spuse ea, fără a-i privi pe Martin și pe 
Patrik. În plus, vreau ca mama să audă și ea ce aveţi de zis. 

Nervoasă, Lilian încă zdrăngănea vasele atunci când ei intrară 
în bucătărie. Albin stătea pe o pătură, pe podea și, cu ochi 
serioși și mari, își privea bunica robotind. De fiecare dată când 
aceasta ridica tonul, el tresărea ca un iepure speriat. 

— Dacă aveți de gând să demontaţi lucruri, presupun că o să 
le și puneţi la loc, cum au fost. 

Vocea lui Lilian era de gheaţă. 

— Nu pot promite nimic; s-ar putea să fie nevoiţi să 
demonteze niște lucruri. Însă vă asigur că vor fi pe cât se poate 
de grijulii, spuse Patrik, așezându-se. 

Charlotte îl ridică pe Albin de pe podea și se așeză pe unul din 
scaune, ținându-l pe băiețel în poală. Acesta se cuibări în brațele 
mamei sale. Femeia slăbise și era încercănată. Arăta de parcă n- 
ar fi pus geană pe geană de o săptămână - ceea ce nu ar fi fost 
exclus. Patrik o observă chinuindu-se să-și controleze buza 
inferioară tremurândă, în momentul în care întrebă: 

— Așadar, ce e dintr-odată cu droaia de polițiști prin casă? De 
ce nu sunt pe teren, căutându-l pe ucigașul Sarei? 

— Vrem doar să excludem toate celelalte posibilităţi, 
Charlotte. Vezi tu... avem informaţii noi. Mă întreb, îţi trece oare 
prin minte vreun motiv pentru care cineva ar fi vrut să o oblige 
pe Sara să înghită cenușă? _ 

Charlotte îl privi de parcă ar fi fost nebun. Il ţinu strâns pe 
Albin, făcându-l să scâncească. 

— Să înghită cenușă? Ce vrei să spui? 

Îi spuse ce aflase medicul legist și o văzu pălind, cu fiecare 
vorbă rostită. 

— Numai un nebun ar putea face un asemenea lucru. Așa că 
înţeleg și mai puţin motivul pentru care vă pierdeţi timpul aici. 

Ultimul cuvânt sună precum un țipăt și, afectat de neliniștea 
mamei, Albin începu să zbiere, la rându-i. Femeia îi șopti de 
îndată, alinându-l destul cât să înceteze, însă nu își luă privirea 
de la Patrik. 

Acesta repetă ce-i spusese lui Martin în urmă cu o vreme. 

— Este important să eliminăm din anchetă rudele apropiate. 
Nu există absolut nimic care să indice că vreun membru al 
familiei a avut legătură cu moartea Sarei. Însă ţine de meseria 
noastră să facem tot posibilul pentru a investiga și posibilitatea 
respectivă. După cum știi, s-a mai întâmplat și în alte cazuri. Mă 
tem că nu se poate să fim mereu pe cât de sensibili am dori. 

Aflată lângă chiuvetă, Lilian pufni din nas. Părerea pe care o 
avea în legătură cu discursul lui Patrik era trădată de întreaga ei 
postură. 

— Înţeleg, cum să nu, spuse Charlotte. Doar să nu pierdeţi 
timpul, când l-aţi putea folosi într-un mod mai eficient. 

— Lucrăm la capacitate maximă,  examinăm toate 
posibilităţile, îţi garantez asta. 

Din impuls, Patrik se aplecă peste masă, punându-și mâna 
peste a ei. Femeia nu se retrase, ci îl privi înapoi cu intensitate, 
de parcă ar fi vrut să-i pătrundă direct în suflet, pentru a vedea 
cu ochii ei dacă spunea sau nu adevărul. Patrik nu mișcă. lar pe 
femeie o satisfăcu, în mod evident, ceea ce văzu, fiindcă își 
plecă privirea și dădu din cap. 

— În regulă, bănuiesc că va trebui să am încredere în tine. 
Dar ai noroc că nu e acasă Niclas. 

— A fost pe-aici acum o vreme, spuse Lilian fără să se 
întoarcă. L-a consultat pe Stig, dar apoi a plecat din nou. 

— De ce s-a întors acasă? Și de ce nu mi-a zis nimic? 

— Cred că dormeai. Și n-am idee de ce-o fi venit acasă în 
mijlocul după-amiezii. Probabil că avea nevoie de o pauză. Ei 
bine, eu i-am zis că întoarcerea sa la muncă mi s-a părut cam 
rapidă, însă e greu de crezut cât de conștiincios poate fi băiatul 
ăla. E de admirat faptul că... 

Un suspin ostentativ din partea lui Charlotte întrerupse 
comentariile lui Lilian, așa că aceasta se întoarse cu o și mai 
mare frenezie la spălatul vaselor. Patrik efectiv putea simți 
tensiunea ce plutea în încăpere. 

— În orice caz, ar trebui să afle despre asta. Voi suna la 
clinică. 

Charlotte îl puse pe Albin jos, pe pătură, și sună de la 
telefonul de perete din bucătărie. Nimeni nu rosti o vorbă cât 
timp ea stătu la telefon. Patrik nu își dorea decât să plece de 
acolo. După câteva minute, Charlotte lăsă jos receptorul. 

— Nu era acolo, spuse ea, neîncrezătoare. 

— Nu era acolo? zise Lilian, întorcându-se. Atunci unde este? 

— Aina nu știa. A zis că și-a luat liber restul după-amiezii. Ea a 
crezut că a mers acasă. 

Încă stând cu faţa spre ceilalţi din bucătărie, Lilian se 
încruntă. 

— Ei bine, aici n-a stat mai mult de cincisprezece minute. S-a 
dus puţin pe la Stig, apoi a plecat. lar eu am avut impresia că se 
întorcea la muncă. 

Patrik și Martin făcură schimb de priviri. Aveau propria lor 
teorie despre locul spre care plecase tatăl îndurerat. 

Pe ușa bucătăriei se ivi specialistul care conducea echipa. 

— Probabil că va dura vreo câteva ore. Veţi avea rezultatele 
de îndată ce vom termina. 

Patrik și Martin se ridicară, simțindu-se oarecum întorși pe 
dos, şi înclinară din cap spre Charlotte și Lilian. 

— İn cazul acesta, noi plecăm. Ştii unde ne găsești dacă îţi 
vine în minte ceva în legătură cu cenușa. 

Charlotte încuviință, palidă. Aflată lângă chiuvetă, Lilian 
pretinse că nu aude și nici măcar nu se osteni să-i privească. 

Părăsiră casa în tăcere și merseră spre mașină. 

— M-ai putea duce până acasă? întrebă Patrik. 

— Dar ţi-ai lăsat mașina la secţie. N-o să ai nevoie de ea la 
sfârșit de săptămână? 

— În momentul de faţă, pur și simplu nu sunt în stare să mă 
întorc acolo. Și încă plănuiesc să vin să lucrez puţin sâmbătă sau 
duminică. Pot să iau autobuzul, apoi să vin cu mașina acasă. 

— Credeam că i-ai promis soţiei că îţi iei liber tot sfârșitul de 
săptămână, se aventură să spună Martin. 

Patrik se schimonosi. 

— Mda, știu, însă nu bănuisem că mi se va pune în cârcă 
anchetarea unei omucideri. 

— Voi lucra zilele următoare, așa că anunţă-mă dacă te pot 
ajuta cu ceva. 

— Grozav, însă cred că va trebui să revizuiesc totul de unul 
singur, în pace și liniște. 

— Ei bine, tu ești singurul care știe ce-i mai bine pentru tine, 
spuse Martin, urcând în mașină. 

Patrik se sui pe locul pasagerului - nefiind însă prea sigur că 
Martin avea dreptate. 

e 

În sfârșit, avea să scape de soacră. Ericăi abia îi venea să 
creadă. Toate mustrările, toate comentariile atotștiutoare și 
obiecțiile șirete reușiseră să îi demoleze stocul de răbdare. 
Număra clipele până când Kristina avea să se urce în micuțul ei 
Ford Escort și să o ia din loc spre casă. Dacă Erica suferise de o 
lipsă de încredere în capacităţile ei de mamă înainte de vizita 
soacrei sale, acum nesiguranța aceea se amplificase. Aparent, 
nimic din ce făcea nu era bine. Nu știa cum să o îmbrace pe 
Maia, cum să o hrănească în mod corect; era prea greoaie, prea 
neîndemânatică, prea leneșă ori avea nevoie de mai multă 
odihnă. Defectele sale erau câtă frunză și iarbă, iar sentimentul 
pe care îl avea în momentul acela, ţinându-și fiica în poală, era 
că mai bine s-ar fi dat bătută. N-avea să se descurce niciodată. 
Noaptea, în vis, i-o lăsa pe Maia lui Patrik și pleca într-o călătorie 
lungă. Departe, departe de tot. Într-un loc pașnic și calm, fără 
copii plângăcioși, responsabilităţi ori cerinţe. Unde se putea 
ghemui, unde putea fi din nou o fetiţă mică, de care să aibă grijă 
altcineva. 

În același timp, avea un sentiment lăuntric complet opus, care 
o dirija într-o cu totul altă direcţie. Un instinct protector și o 
certitudine că niciodată nu avea să-i poată da drumul din braţe 

copilului. Era la fel de neînchipuit precum tăierea unui picior sau 
a unei mâini. Acum ele două erau un tot, și aveau să treacă 
împreună peste întreaga situaţie. Cu toate acestea, Erica 
începuse să ia mai mult în considerare îndemnul oferit de 
Charlotte, înainte de îngrozitorul coșmar al morţii Sarei. 
Charlotte îi spusese că ar fi fost bine să stea de vorbă cu cineva, 
cineva care să-i înțeleagă sentimentele. Poate că nu era normal 
să se simtă așa. Poate că nu așa trebuiau să stea lucrurile. _ 

Moartea Sarei o determinase să se gândească mai bine. li 
pusese propria depresie sub semnul întrebării, o făcuse să 
realizeze că, spre deosebire de Charlotte, ea se confrunta cu o 
perioadă înnegurată ce putea fi risipită. Charlotte avea să 
trăiască întreaga viaţă cu acea durere. Erica însă și-ar fi putut 
schimba într-un fel situaţia. Înainte de-a sta de vorbă cu cineva, 
ar fi trebuit să încerce recomandările Annei Wahlgren pentru 
îngrijirea bebelușilor. S-ar fi numit progres dacă ar fi reușit să o 
convingă pe Maia să doarmă oriunde, dar nu pe ea. Trebuia doar 
să-și adune curajul înainte de a începe proiectul. Și să-și scoată 
mama-soacră din casă. 

Kristina intră în sufragerie și le privi îngrijorată pe Erica și pe 
Maia. 

— lar o alăptezi? Nu cred c-au trecut mai mult de două ore de 
la ultima dată. 

Nu așteptă un răspuns și continuă: 

— În orice caz, am încercat să fac puţină ordine pe-aici. Toate 
rufele sunt spălate - și trebuie să te anunţ că au fost o grămadă. 
Nu au mai rămas deloc vase murdare și am șters bine praful 
peste tot. Și, apropo, am pregătit niște hamburgeri și i-am pus 
în congelator, ca să aveţi și altceva de mâncat, pe lângă acele 
semipreparate oribile. Trebuie să te hrănești cum trebuie, să 
știi, și Patrik la fel. Muncește din greu cât e ziua de lungă, apoi o 
mare parte a serii trebuie să se îngrijească de Maia, așa că are 
nevoie de cât mai multă hrană posibilă. De ce să nu recunosc, 
am fost destul de șocată ieri când l-am văzut. Părea extrem de 
palid și de epuizat. 

Litania nu se mai termina, iar Erica fu nevoită să scrâșnească 
din dinţi pentru a rezista impulsului de a-și acoperi urechile și de 
a începe să cânte, precum o copiliţă. Intr-adevăr, avusese parte 
de câteva ore libere cât timp fusese acolo mama-soacră, nu 
putea nega asta, dar lipsurile întreceau fără doar și poate 

beneficiile. Cu lacrimile amenințând să se verse, ea privi cu 
încăpățânare emisiunea lui Ricki Lake de la TV. De ce nu putea 
să plece odată soacra? 

Păru că rugăciunea îi fu ascultată, deoarece Kristina aduse în 
hol o valiză, după care începu să-și îmbrace haina și să-și pună 
pantofii în picioare. 

— Eşti sigură că vă veți descurca? 

Erica își întoarse epuizată privirea dinspre televizor, ba chiar 
fu în stare să zâmbească puțin. 

— Sigur, vom fi în regulă. Și mii de mulțumiri pentru tot 
ajutorul, adăugă ea, în urma unui efort de proporţii. 

Speră ca mama-soacră să nu își dea seama cât de fals 
sunase. Aparent, ea nu o făcu, deoarece dădu cu amabilitate din 
cap și spuse: 

— Ei, e plăcut să pot fi de ajutor. Mă voi întoarce curând. 

„Hai, valea de-aici, femeie”, gândi febril Erica, încercând să își 
dea soacra afară pe ușă, prin simpla putere a minţii. In mod 
miraculos, aceasta păru să funcţioneze, iar când ușa se închise 
în urma femeii, Erica scoase un suspin adânc, de ușurare. Insă 
nu dură mult. In tăcerea de după plecarea Kristinei, în care 
unicul sunet era gânguritul ritmic al Maiei, se iviră pe 
neașteptate gândurile cu privire la Anna. Încă nu dăduse de sora 
ei și nici Anna nu încercase să telefoneze. Frustrată, ea tastă 
numărul de mobil al Annei, însă nu dădu decât de mesageria 
vocală, cum se întâmplase de-atâtea ori în săptămânile trecute. 
li lăsă un scurt mesaj, pentru a mia oară, apoi închise. De ce nu 
răspundea Anna? Erica începu să ticluiască plan după plan 
pentru a afla ce se întâmplase cu sora ei, dar în cele din urmă se 
dădu bătută, fiind copleșită de oboseală. Avea să rămână pe 
altă zi. 

e 

Lucas declară că ieșea în căutarea unei slujbe, însă ea nu îl 
crezu nicio secundă. Nu îmbrăcat în felul acela, șleampăt și 
neras, cu părul nearanjat. N-avea idee ce făcea el de fapt. Dar 
pe Anna o ducea destul mintea încât să nu întrebe. Întrebările 
nu erau bune. Intrebările duceau la lovituri puternice, care lăsau 
urme vizibile. Cu o săptămână în urmă nici nu putuse duce copiii 
la creșă. Semnele de pe chip fuseseră atât de evidente, încât 
până și Lucas realizase că ar fi fost nebun să o lase să iasă 
afară. 

Gândurile despre cum avea să se încheie situaţia îi tot dădeau 
târcoale. Totul se deteriorase ameţitor de repede. Perioada când 
aveau un apartament elegant în Ostermalm, când Lucas, dichisit 
și calm, pleca zilnic la slujba sa de broker, părea un vis 
îndepărtat. Își amintea că până și atunci, ea voia să evadeze, 
dar îi venea greu să înțeleagă de ce. Nu putea să fi fost atât de 
rău, dacă era să compare totul cu existenţa ei de acum. Firește, 
mai căpătase câte o bătaie ocazională, însă existaseră și 
vremuri plăcute, iar totul fusese atât de agreabil și ordonat. Privi 
acum în jurul său, în apartamentul înghesuit, cu două camere, și 
simţi deznădejdea copleșind-o. Copiii dormeau pe saltele în 
sufragerie și jucăriile lor erau împrăștiate peste tot. Nici măcar 
nu îi mai venea să le ridice. Dacă Lucas s-ar fi întors acasă 
înainte ca ea să găsească forța de a face curăţenie, urmările ar 
fi fost aspre. Dar, pur și simplu, nu mai avea nicio tragere de 
inimă. 

Cel mai tare o speria când îl privea în ochi pe Lucas și observa 
că dispăruse un element vital. Se stinsese acea scânteiere 
umană, pentru ca apoi să fie înlocuită de ceva mult mai 
întunecat și mai periculos. Pierduse aproape totul și ce putea fi 
mai primejdios decât o persoană care nu mai avea nimic de 
pierdut? 

Pentru o clipă, îi trecu prin minte să facă o încercare de a ieși 
din apartament și de-a cere ajutor. Să ia copiii de la creșă, săo 
sune pe Erica și să o roage să vină după ei. Sau să sune la 
poliţie. Însă toate rămaseră la stadiul de gânduri. Nu știa când s- 
ar fi putut întoarce Lucas, iar dacă acesta ar fi venit în 
momentul când femeia încerca să evadeze din temniţa ei, nu ar 
mai fi căpătat niciodată șansa de a fugi ori șansa de a 
supraviețui. 

În schimb, ea se așeză în fotoliul de lângă fereastră și privi pe 
deasupra curții. Lăsă amurgul să se lase încetișor asupra vieții 
sale. 

Fjällbacka, 1925 


Fluieratul lui acompania sunetul făcut de ciocan atunci când 
lovea dalta. După nașterea băieților, el își recăpătase bucuria pe 
care i-o produsese odată munca, iar în fiecare zi, mergea la 
carieră cu siguranța că avea acum pentru ce lucra. Gemenii 
erau tot ce își dorise vreodată. Aveau doar șase luni, însă deja ii 
controlau toată existența și alcătuiau întregul său univers. in 
timp ce lucra, imaginea căpșoarelor pleșuve și a zâmbetelor 
știrbe îi tot revenea în minte. Când se gândea la ei, sufletul ii 
cânta, iar Anders tânjea după venirea serii, pentru a putea 
merge acasă la fiii lui. 

Gândul la soția sa îl făcea să-și piardă pentru o clipă ritmul de 
obicei uniform al loviturilor în granit. Femeia încă nu părea să se 
fi atașat de copii, cu toate că trecuse multă vreme de când 
fusese la un pas să moară, în chinurile facerii. Doctorul spusese 
că unor femei le putea lua mult timp să-și revină după o 
asemenea experiență și că s-ar fi putut scurge luni întregi până 
ca ele să formeze o legătură cu copilul său, în cazul respectiv, 
cu copiii. Insă deja trecuse o jumătate de an. lar Anders își 
dăduse toată silința pentru a-i ușura situația lui Agnes. In ciuda 
lungilor zile de muncă, el se îngrijea mereu de băieți atunci când 
aceștia se trezeau noaptea, și fiindcă Agnes refuza să-i alăpteze, 
tot el ajuta și la hrănit. Era fericit să le schimbe scutecele și să 
se joace cu ei. In același timp, era obligat să petreacă multe 
ceasuri la carieră, așa că Agnes trebuia să aibă grijă de ei cât 
timp bărbatul era plecat. Acest lucru îl îngrijora. Când se 
întorcea acasă, descoperea că nu fuseseră schimbaţi toată ziua 
și că plângeau disperati de foame. Incercase să stea de vorbă cu 
soția lui, dar aceasta întorcea capul și refuza să asculte. 

Intr-un final, mersese până la familia Jansson și o întrebase pe 
Karin, soția lui Jansson, dacă ar fi fost dispusă ca uneori să 
treacă pe la casa lui, pentru a vedea cum îi mergea familiei. 
Femeia îi aruncase o privire întrebătoare, apoi făgădui să 
procedeze întocmai. Anders îi era veșnic recunoscător pentru 
asta. Nu că ea n-ar fi avut destule pe cap, cu propriile odrasle. 
Cei opt copii îi mâncau aproape tot timpul și, cu toate acestea, 
ea promisese fără ezitare că avea să treacă și pe la cei doi 

băieți ai lui Anders. Odată cu acea promisiune, bărbatului i se 
luase o piatră de pe inimă. Uneori i se părea că vede o licărire 
stranie în ochii lui Agnes, insă aceasta dispărea atât de rapid, 
încât el se convinse că era doar imaginația lui. Uneori însă, în 
timp ce stătea și lucra, lui Anders îi venea în minte acea 
imagine, moment în care era nevoit să se abțină din a-și zvârli 
cât colo ciocanul și dalta și a fugi acasă, doar pentru a fi sigur că 
băieții erau acolo, jucându-se pe podea, rumeni la față şi 
sănătoși. 

În ultima vreme, el își asumase și mai multe îndatoriri decât în 
mod obișnuit. Trebuia cumva să găsească o cale de a o face pe 
Agnes mai satisfăcută de viața ei, altminteri avea să fi 
nefericească pe toti trei. De când se mutaseră în complex, ea îl 
cicălise pentru că voia, mai degrabă, să închirieze un 
apartament în oraș, iar Anders hotărî să facă tot posibilul pentru 
a-i îndeplini acea dorință. Dacă asta avea să o facă măcar un pic 
mai binevoitoare față de el și de băieți, lungile sale ore de 
muncă aveau să merite din plin. Punea deoparte fiecare ore 
suplimentar de care se putea lipsi. Acum că el deținea controlul 
fondurilor gospodăriei, era posibil să facă economii, deși asta 
însemna că mesele familiei deveniseră oarecum monotone. 
Mama lui nu îl învățase să gătească multe feluri de mâncare, iar 
el cumpăra mereu cele mai ieftine ingrediente pe care le putea 
găsi. Fără tragere de inimă, Agnes începuse a-și asuma câteva 
din îndatoririle unei soții, iar după un oarecare antrenament, 
lucrurile gătite de ea chiar deveniseră comestibile, așa că 
Anders avea speranţa ca în viitorul apropiat să poată renunța la 
sarcina preparării cinei. 

Măcar dacă s-ar fi putut muta în orășelul Fjăllbacka, unde 
totul era putin mai animat, poate că situația s-ar fi îmbunătățit. 
Poate că ar fi reușit din nou să aibă o viată adevărată de cuplu, 
lucru pe care ea i-l refuzase de mai bine de-un an. 

Dinaintea lui, blocul de piatră se despică fix pe mijloc, într-un 
clivaj perfect. Lu asta drept semn bun - planul său îl conducea 
în direcția corectă. 

Capitolul 18 


La zece și zece pe ceas, trenul își făcu apariţia. Mellberg 
așteptase deja de o jumătate de oră. Fusese de câteva ori pe 
punctul de a întoarce mașina și de a pleca înapoi acasă. Insă nu 
ar fi ajutat cu nimic. Ar fi fost căutat de îndată ce s-ar fi pornit 
bârfa. Era mai bine să confrunte de la bun început această 
situație dezagreabilă. În același timp, el nu putea ignora faptul 
că în piept începuse a-i clocoti ceva asemănător nerăbdării. La 
început, nici măcar nu fusese în stare să identifice sentimentul. 
Îi era atât de străină acea anticipare faţă de un lucru, orice fel 
de lucru, încât fu nevoie de ceva vreme pentru a-și da seama de 
natura acelui fior. Fu extrem de surprins atunci când, într-un 
sfârșit, o identifică. 

Starea de neliniște totală îl împiedică să rămână locului, pe 
platforma unde aștepta sosirea trenului. Işi schimba în mod 
constant poziția și, pentru prima dată în viaţa lui, dori să fi fost 
fumător, ca să-și fi putut calma nervii cu o ţigară. Înainte de-a 
pleca de acasă, el aruncase o privire dornică spre sticla de votcă 
Absolut, dar reușise să se abţină. Nu voia să miroasă a băutură 
la prima lor întâlnire. Primele impresii erau importante. 

Apoi gândul îi veni din nou în minte și prinse rădăcini. Dacă 
spusele ei nu erau, de fapt, adevărate? Era năucitor să nu știe 
nici măcar ce anume spera sau dacă voia să fie adevărat ori nu. 
Deja oscilase de multe ori, ba într-o parte, ba în alta, însă în 
momentul acela, tindea să spere ca lucrurile din scrisoare să fie 
adevărate. Indiferent cât de straniu îi părea. 

Un sunet îndepărtat de fluier semnală apropierea de gară a 
trenului dinspre Göteborg. Mellberg tresări, făcând ca părul pe 
care și-l pieptănase înspre vârful capului să-i alunece peste o 
ureche. Cu o mișcare agilă și sigură, el aruncă șuvițele înapoi la 
locul lor și se asigură că erau poziţionate corect. Nu voia să se 
facă de râs chiar de la început. 

Trenul intră în gară cu o asemenea viteză, încât, la început, 
Mellberg nici nu crezu că va opri. Poate că avea să meargă mai 
departe, în necunoscut, lăsându-l pe el acolo, cu sentimentele 
lui de nerăbdare și nesiguranţă. Însă trenul încetini într-un final 

și opri, cu scrâșnete din plin și zarvă generală. Aruncă priviri 
către toate ușile. Deodată, el realiză că nici măcar nu știa dacă 
avea să-l recunoască. N-ar fi trebuit să-și pună o garoafă la 
rever sau ceva în genul acela? Apoi Mellberg își dădu seama că 
era singurul care aștepta pe platformă, așa că pasagerul sosit l- 
ar fi putut repera. 

Ușa cea mai îndepărtată se deschise, iar pentru o clipă, 
Mellberg își simţi inima stând în loc. Cobori cu grijă o doamnă 
aflată la vârsta pensionării. Dezamăgirea simțită la vederea 
femeii îi reporni bătăile inimii. Dar apoi își făcu apariţia el. De 
îndată ce-l văzu, toată nesiguranța lui Mellberg dispăru. Fu 
cuprins de o imperturbabilă, stranie, dureroasă bucurie. 

e 

Sfârșiturile de săptămână treceau atât de repede, însă Erica 
savura prezenţa acasă a lui Patrik. Zilele asupra cărora se 
concentra erau sâmbăta și duminica. Atunci, Patrik putea să 
aibă grijă de Maia pe timpul dimineţii, iar noaptea, Erica folosea 
de regulă o pompă de sân, pentru ca el să-i poată da Maiei 
lapte. Asta însemna că avea parte de o noapte întreagă de 
somn binecuvântat, cu toate că plătea pentru asta în momentul 
în care se trezea cu doi sâni jilavi și dureroși, pe care-i simţea ca 
pe niște ghiulele. Însă merita. Nu și-ar fi imaginat vreodată că 
nirvana consta în a i se permite să doarmă nederanjată întreaga 
noapte. 

Însă acel sfârșit de săptămână fusese diferit. Sâmbătă, Patrik 
mersese la muncă pentru câteva ore și era tăcut și încordat. Cu 
toate că înțelegea de ce, o enerva faptul că bărbatul nu se 
putea devota complet ei și Maiei. Dezamăgirea o făcu, la rându- 
i, să aibă conștiința încărcată și să se considere o persoană rea. 
Dacă socotelile lui Patrik i-ar fi putut ajuta pe Charlotte și Niclas 
să afle cine le-a ucis fiica, atunci Erica ar fi trebuit să arate 
destulă mărinimie pentru a scuza lipsa de preocupare a soţului 
ei. Dar în ultima vreme, logica și raţiunea nu păreau a fi 
punctele sale forte. 

Vremea mohorâtă care ţinuse întreaga săptămână se risipise 
într-un final duminică după-masă, iar ei merseră la o plimbare 
lungă prin oraș. Erica nu putu să nu fie uimită de faptul că 
apariţia soarelui putea transforma complet mediul ambiant. Pe 
furtună și ploaie, Fjällbacka părea pustie, atât de implacabilă și 
gri, dar acum orașul strălucea din nou, înțepenit la baza 

dealului. Nici urmă de valurile care se spărseseră de docuri, 
inundând temporar Piaţa Ingrid Bergman. Acum aerul era curat 
și proaspăt, iar apa era liniștită, scânteind de parcă așa ar fi 
arătat dintotdeauna. 

Patrik împingea căruciorul, iar Maia acceptase și ea o dată să 
adoarmă în el. 

— Chiar, cum îţi mai merge? întrebă Erica, iar Patrik tresări, 
de parcă s-ar fi aflat departe de tot. 

— Cred că eu ar trebui să-ţi pun întrebarea asta, răspunse 
Patrik pe un ton vinovat. Îţi e destul de greu fără să te mai 
îngrijorezi și din cauza mea. 

Erica își vâri braţul pe sub al lui, aplecându-și capul pe umărul 
său. 

— Amândoi ne facem griji unul pentru celălalt, da? Şi ca să-ți 
răspund eu prima la întrebare, trebuie să recunosc, am avut și 
perioade mai bune. Însă au existat și perioade mai rele. Acum 
răspunde-mi tu. 

Îi recunoscuse starea de spirit a lui Patrik. Fusese la fel și 
ultima dată când se ocupase de anchetarea unei crime, iar de 
data aceasta, victima era un copil. Și pe lângă asta, mai era și 
fiica unei prietene de-a lor. 

— Pur și simplu nu știu cum să mai acţionez în continuare. Am 
starea asta de când a început ancheta. Azi, în drum spre secţie, 
am trecut totul în revistă de nenumărate ori, însă am rămas fără 
idei. 

— E adevărat că nimeni n-a văzut nimic? 

Patrik oftă. 

— Da, nu au văzut-o decât pe Sara plecând din casă. Apoi, n-a 
mai fost nici urmă de ea. De parcă ar fi dispărut în ceaţă și ar fi 
ajuns dintr-odată în mare. 

— Am încercat s-o sun pe Charlotte acum o vreme și a 
răspuns Lilian, zise cu precauţie Erica. Părea neobișnuit de 
tăioasă, chiar și pentru ea. E ceva ce ar trebui să știu? 

Patrik ezită, însă decise într-un final să îi spună. 

— Am făcut vineri niște cercetări la locul crimei, acasă la ei. 
Lilian a fost un pic cam supărată... 

Erica ridică din sprâncene. 

— Îmi imaginez. Dar de ce-aţi făcut asta? Adică, trebuie că 
autorul e cineva din afara familiei, nu crezi? 

Patrik dădu din umeri. 

— Da, cel mai posibil. Însă nu putem presupune că e 
adevărat. Trebuie să investigăm totul. 

Începea să-l irite faptul că toată lumea punea la îndoială felul 
în care își făcea meseria. Nu putea exclude anchetarea familiei 
doar pentru că ideea în sine era neplăcută. Verificarea atentă a 
membrilor familiei era la fel de importantă ca și examinarea 
tuturor dovezilor ce indicau spre un făptaș din afară. Neavând 
indicii care să ducă într-o anumită direcţie, toate direcţiile erau 
la fel de importante. 

Erica îi percepu agasarea și îl mângâie pe braţ pentru a-i 
arăta că nu voia să-l supere. Il simţi relaxându-se. 

— Avem nevoie de ceva pentru masa de seară? 

Se aflau în trecere pe lângă vechea clinică, transformată 
acum în centru de îngrijire, și văzură înainte firma de la 
supermarketul Konsum. 

— Ceva bun. 

— Tu te referi la cină sau la desert? zise Patrik, luând-o la vale 
spre parcarea Konsum. 

Erica îi aruncă o privire, iar Patrik râse. 

— Ambele, spuse ea. Mă gândeam la... 

Când ieșiră din magazin, cu o groază de bunătăţi încărcate în 
partea de jos a căruţului, Patrik întrebă, surprins: 

— Mi s-a părut mie sau femeia care era în spatele nostru la 
coadă mi-a aruncat o privire ciudată? 

— Nu, nu ţi s-a părut. Era Monica Wiberg, vecina familiei 
Florin. Soțul ei se numește Kaj, iar împreună au un fiu, Morgan, 
despre care am auzit că e un pic ciudat. 

Acum el pricepu de ce femeia îl privise cu atâta ură. Firește că 
nu Patrik îl interogase pe fiul său, însă probabil că ajungea 
faptul că el era membru al aceleiași tagme. 

— Suferă de Asperger, zise Patrik. 

— Cine? întrebă Erica, uitând deja subiectul discuţiei și fiind 
complet absorbită în a-i aranja boneta Maiei, care se răsucise pe 
o parte în timp ce fetița dormea, expunându-i urechea la frigul 
toamnei. 

— Morgan Wiberg, spuse Patrik. Gösta și Martin au mers să 
stea de vorbă cu el și băiatul însuși le-a spus că suferă de ceva 
care se cheamă Asperger. 

— Ce-i aia? întrebă curioasă Erica, lăsându-l pe Patrik să 
împingă din nou căruţul, odată ce boneta călduroasă îi acoperi 
bine Maiei ambele urechi. 

Patrik îi spuse câte ceva din lucrurile aflate vineri de la Martin. 
Fusese o idee bună să meargă la acea întâlnire cu psihologul. 

— E suspect? întrebă Erica. 

— Nu, la cum se prezintă momentan lucrurile. Însă pare a fi 
ultima persoană care a văzut-o pe Sara, așa că nu strică să știu 
cât mai multe despre el. 

— Pentru a te asigura că nu îl suspectezi deoarece e el un pic 
mai ciudat. 

Işi mușcă limba de îndată ce rosti acele cuvinte. 

— Scuze, știu că ești mult mai profesionist de-atât. Doar că în 
orășele precum ăsta, oamenii diferiţi sunt mereu arătaţi cu 
degetul, de fiecare dată când se întâmplă ceva rău. „Să dăm 
vina pe prostul satului”, cam așa ceva. 

— Pe de altă parte, indivizii neobișnuiţi au fost mereu 
întâmpinați cu un respect mai mare în comunităţile mici, decât 
în orașele mari. Un caracter excentric reprezintă doar un alt 
aspect al vieţii cotidiene și e acceptat așa cum este. În orașele 
mari, el ar ajunge cu mult mai izolat. 

— Ai dreptate, însă genul acela de toleranță s-a sprijinit 
mereu pe-un teren instabil. La asta mă refer. 

— Mda, ei bine, în orice caz, Morgan nu este tratat în mod 
diferit față de ceilalţi, te asigur de asta. 

Erica nu răspunse, ci îl luă din nou de braţ pe Patrik. Tot restul 
plimbării spre casă, ei vorbiră despre alte lucruri. Își dădea 
seama însă că gândurile lui erau mereu altundeva. 

e 

Până luni, vremea frumoasă care predominase cu o zi înainte 
se dusese. Se făcuse din nou la fel de gri și de frig precum 
înainte. Stând la birou, Patrik se ghemui într-un pulover de lână, 
mare și gros. Cu o vară în urmă, aerul condiţionat nu 
funcţionase, și parcă ar fi lucrat într-o saună. În momentul acela, 
umezeala tăioasă se infiltra prin pereţi, făcându-l să tremure. 
Sări brusc la auzul soneriei telefonului. 

— Ai un vizitator, anunţă vocea Annikăi. 

— Nu aştept pe nimeni. 

— Vrea să te vadă o anume Jeanette Lind. 

Patrik și-o imagină pe bruneţica voluptuoasă și se întrebă ce 
dorea. 

— Poftește-o înăuntru, spuse el, ridicându-se pentru a-și 
întâmpina musafirul inopinat. 

Dădură mâna pe coridorul din afara biroului său. Jeanette 
părea obosită și trasă la faţă, iar el se întrebă ce anume se 
petrecuse de vineri, când o văzuse ultima oară. Ture multe la 
restaurant sau ceva mai personal? 

— Te servesc cu o ceașcă de cafea? o întrebă, iar femeia dădu 
afirmativ din cap. 

— la loc și îţi voi aduce una. 

Arătă spre unul din scaunele pentru vizitatori. 

O clipă mai târziu, el puse două cești pe birou. 

— Așadar, cu ce te pot ajuta? 

Își rezemă antebraţele de birou și se aplecă înainte. 

Dură câteva secunde până ca ea să-i răspundă. Cu privirea 
plecată, femeia își încălzi mâinile deasupra ceștii de cafea și 
păru a cugeta asupra modului în care să înceapă. Apoi își dădu 
pe spate părul brunet și des și îl privi drept în ochi pe Patrik. 

— Am minţit când am spus că Niclas a fost cu mine lunea 
trecută. 

Expresia de pe fața lui Patrik nu îi dezvălui consternarea, însă 
lăuntric, el simţi ceva tresăltându-i în piept. 

— Povestește-mi mai mult, zise calm. 

— Eu doar v-am zis ce m-a rugat Niclas. Mi-a dat el orele și m- 
a rugat să spun că am fost împreună atunci. 

— Și ţi-a zis de ce voia să minţi pentru el? 

— A zis doar că totul s-ar fi complicat dacă nu aș fi făcut-o. Că 
ar fi fost mult mai simplu pentru toată lumea dacă îi ofeream eu 
un alibi. 

— Și nu te-ai îndoit de asta? 

Femeia dădu din umeri. 

— Nu, n-aveam niciun motiv. 

— Cu toate că un copil fusese ucis, nu ţi s-a părut nimic ieșit 
din comun atunci când el te-a rugat să-i dai un alibi? zise Patrik, 
neîncrezător. 

Jeanette dădu iar din umeri. 

— Nu. Doar nu și-ar fi omorât Niclas propria fiică, nu? 

Patrik nu răspunse. După o clipă, el întrebă: 

— Niclas nu a zis nimic despre ceea ce voia de fapt să facă în 
dimineaţa respectivă? 

— Nu. 

— lar tu n-ai nicio idee? 

Din nou, o ridicare indiferentă din umeri. 

— Am presupus doar că și-a luat liber în dimineața aceea. 
Lucrează din greu, iar soţia îl cicălește, spunându-i că ar trebui 
să ajute în gospodărie, cu toate că ea e singură acasă, toată 
ziulica. Probabil că avea nevoie de o pauză. 

— Și de ce și-ar fi periclitat mariajul, rugându-te pe tine să-i 
oferi un alibi? zise Patrik, încercând în van să descifreze 
expresia distantă a lui Jeanette. 

Singurul lucru care trăda vreo emoție era felul în care bătea 
nervos cu unghiile sale lungi în ceașca de cafea. 

— N-am idee, spuse cu nerăbdare. Probabil considera că din 
două rele, ar fi fost mai bine să fie prins cu amanta, decât 
suspectat că și-ar fi ucis propria fiică. 

Lui Patrik i se păru că suna deplasat, dar oamenii reacţionau 
ciudat atunci când se aflau sub presiune; întâlnise multe 
exemple. 

— Și dacă până vineri ţi s-a părut în regulă să-i oferi un alibi, 
ce anume te-a făcut să te răzgândești acum? 

Unghiile femeii continuau să bată în ceașcă. Erau extrem de 
bine îngrijite, până și Patrik vedea asta. 

— M-am... m-am gândit la asta întregul weekend și nu mi se 
pare în regulă. Vreau să spun, un copil a murit, nu? Ar trebui să 
vi se declare totul. 

— Da, așa e, zise Patrik. 

Nu era sigur dacă să îi creadă explicaţia, însă nu conta. Niclas 
nu mai avea un alibi pentru dimineaţa de luni, ba chiar mai rău, 
el ceruse cuiva să-i ofere unul fals. Era de-ajuns pentru a 
declanșa multe semnale de alarmă. 

— Îți mulţumesc pentru că ai venit să îmi povestești, zise 
Patrik, ridicându-se. 

Jeanette îi întinse o mânuţă gingașă, care zăbovi un pic cam 
mult în strânsoarea de „la revedere”. Involuntar, Patrik își șterse 
pe blugi mâna, de îndată ce femeia ieși pe ușă. Avea ceva care 
îl făcea să o antipatizeze teribil. Dar mulţumită lui Jeanette, ei 
deţineau acum un indiciu solid pe care să-l urmeze. Venise 


VP - 220 


momentul să arunce o privire mai atentă asupra lui Niclas 
Klinga. 

Dintr-odată, Patrik își aminti de biletul pe care i-l dăduse 
Annika. Ușor panicat, el își pipăi buzunarul de la spate. Odată 
pescuită hârtiuţa, fu extrem de recunoscător pentru faptul că 
nici el, nici Erica, nu apucaseră să spele haine în acel sfârșit de 
săptămână. Citi biletul și luă loc pentru a da niște telefoane. 

Fjällbacka, 1926 


Gemenii în vârstă de doi ani țipau zgomotos în urma ei, și 
Agnes le șuieră enervată să tacă. Nu mai pomenise o asemenea 
gălăgie. Cu siguranță că petreceau prea mult timp pe la familia 
Jansson, deprinzând tot felul de obiceiuri de la puștii lor mucoși, 
gândi Agnes. Hotări să închidă ochii la faptul că, de la vârsta de 
șase luni, femeia din vecini îi crescuse practic copiii, ca și cum 
ar fi fost ai ei. Însă lucrurile aveau să se schimbe acum că se 
mutau la oraș. De pe locul ei din carul aflat în mișcare, Agnes se 
uită mulțumită în urma sa. Speră să nu mai aibă niciodată în 
fata ochilor acea mizerabilă cocioabă. Avea acum să se apropie 
cu încă un pas de viața pe care o merita. Măcar avea să trăiască 
printre oameni de altă factură, într-un mediu trepidant și plin de 
viață. Casa pe care aveau să o închirieze nu era cine știe ce, 
însă odăile erau mai curate și mai luminoase, și chiar mai mari 
cu câțiva metri pătrați decât cele din baracă. Dar măcar se afla 
în Fjällbacka. Putea cobori din tindă fără să se afunde în noroi 
până la glezne și avea posibilitatea de a-și face cunoștințe mult 
mai interesante decât banalele neveste ale cioplitorilor în piatră, 
care nu făceau decât să producă urmași, pe bandă rulantă. De 
asemenea, ar fi avut șansa de a cunoaște oameni cu 
perspective complet diferite. Agnes hotări să ignore faptul că s- 
ar fi putut ca ea însăși să nu fie considerată interesantă, având 
în vedere că făcea acum parte din tagma mult hulită de ea, a 
nevestelor de cioplitori. Sau poate considera că ar fi observat ei 
diferențele. 

— Johan, Karl, potoliți-vă. Stati locului, altminteri puteți să vă 
dați jos din car și să mergeţi pe jos, spuse Anders, întorcându-se 
pe jumătate înspre băieți. 

Ca de obicei, lui Agnes i se părea că bărbatul era mult prea 
îngăduitor cu ei. Dacă ar fi fost după ea, ar fi trebuit să tipe mult 
mai tare, ba chiar să-și însoțească mustrările cu o urecheală 
zdravănă. Însă el era neabătut când venea vorba de asemenea 
lucruri. Nimeni nu avea să ridice mâna asupra băieților lui. 
Odată, Anders o prinsese dându-i o palmă lui Johan și o 
muștrului într-un asemenea hal, încât ea nu mai îndrăznise 
vreodată să o facă din nou. Când era vorba de orice altceva, 

Anders îi dădea ascultare, însă el avea ultimul cuvânt de spus 
cu privire la Karl şi Johan. Alesese până și numele, spunând că 
dacă erau destul de bune pentru niște regi, atunci erau destul 
de bune și pentru fiii săi. Agnes doar pufnise din nas. Câtă 
prostie! Însă ei nu-i păsa cum se chemau băieţii, aşa că nu 
obiectă când bărbatul dorise a le pune el numele. 

Mai presus de toate, avea să fie grozav să scape de 
băgăreața doamnă Jansson. Fusese, într-adevăr, convenabil ca 
ea să se îngrijească de copii, însă o făcuse din proprie inițiativă. 
Dar, în același timp, privirile sale pline de reproș ajunseseră să o 
irite pe Agnes. De parcă ar fi fost o persoană rea doar pentru că 
nu considera ștersul la fund al copiilor drept unicul său tel în 
viață. 

Nu putură merge cu carul până în fața casei, aceasta fiind 
aflată pe una dintre aleile mici și înguste care duceau direct 
spre mare. Fură nevoiți să-și ducă singuri toate acareturile, pe 
ultima porțiune de drum. Anders avea să mai facă vreo câteva 
drumuri suplimentare, pentru a aduce și mobila șubredă. Agnes 
ÎI salută pe bătrânelul ce urma să le fie proprietar, după care 
păși în noul lor cămin. N-ar fi crezut vreodată că avea să 
considere două cămăruțe, într-o casă mică, drept un pas înainte 
în viață, dar, prin comparație cu baraca lor întunecoasă, noua 
locuință părea un castel. 

Intră grabnic, cu fustele foșnindu-i peste prag, și fu încântată 
de faptul că fostul chiriaș lăsase totul în ordine și curățenie. 
Detesta să trăiască într-un mediu dezordonat sau murdar, însă 
dereticatul nu-i păruse o idee prea grozavă, pe vremea când 
locuiau în minusculul spațiu al barăcii din complex. In plus, ea 
nu avea asemenea înclinații. Dacă l-ar fi convins pe zgârcitul de 
Anders să cumpere niște perdele frumoase și un covor, casa ar 
fi putut arăta acceptabil. 

Băieții îi țâșniră pe lângă picioare și făcură un mare tărăboi în 
camera goală, fugărindu-se reciproc. Agnes se simti fierbând 
atunci când văzu întins pe toată podeaua curată noroiul de pe 
pantofii lor. 

— Karl! Johan! urlă femeia, și băieții încremeniră, terifiați. 

Se apăsă cu pumnii peste șolduri pentru a se abtine din a-i 
pălmui răsunător. În schimb, se multumi să-și apuce fiii de brat, 
târându-i afară, pe ușa de la intrare. Își luă libertatea de a-i 

aplica fiecăruia câte o ciupitură mică și văzu cu satisfacție cum 
fețișoarele lor fură năpădite de lacrimi. 

— Tata! începu Karl să jelească, urmat îndeaproape de Johan. 
Vreau la tata! 

— Taci din gură! șuieră Agnes, privind nervoasă în jur. 

Cum ar fi fost să se facă de râs în prima zi petrecută în 
căminul cel nou! Insă băieții trecuseră de pragul în care s-ar fi 
putut opri din plâns. 

— Tata! hohotiră ei la unison, iar Agnes se forță să respire 
adânc și controlat, pentru a nu face nimic pripit. 

Apoi băieții ridicară miza. 

— Karin, vrem la Karin, zbierară cei doi, întinzându-se pe jos și 
începând să dea din pumnii lor mici. 

Erau niște smiorcăiți, întocmai ca tatăl lor. Ce neobrăzare pe 
ei, să o prefere pe cățeaua aia nenorocită, și nu pe propria lor 
mamă! Işi simţi piciorul tremurându-i, gata să-i lovească în 
zonele sensibile din preajma stomacului. Din fericire, în 
momentul acela apăru Anders, în vârful dealului. 

— Ce se petrece aici? rosti el cu un melodios accent de 
Blekinge, iar băieții săriră în picioare, ca vântul și ca gândul. 

— Tata! Mama e rea! 

— Ce s-a mai întâmplat acum? spuse el resemnat și o privi cu 
dezaprobare pe Agnes. 

Aceasta îl blestemă, în sinea ei. Bărbatul nici măcar nu știa ce 
se întâmplase, și tot partea fiilor o lua. Nu avea chef să-i explice, 
așa că se întoarse pe-un călcâi și intră în casă pentru a curăța 
mizeria făcută de băieți. În urma sa, îi auzi pe aceștia 
smiorcăindu-se, cu fețele ascunse în haina lui Anders. Așchia nu 
sărise departe de trunchi. 

Capitolul 19 


Monica își luă liber luni. Trecuse doar o săptămână de când 
fusese găsită fetița, însă ea simţea că de atunci viaţa îi fusese 
împovărată cu ani întregi. Îl auzi pe Kaj cotrobăind prin 
bucătărie și realiză că era doar o chestiune de timp. Într-adevăr, 
iată: 

— Monica-a-a-a! Unde e cafeaua? 

Închise ochii și răspunse cu o politețe artificială: 

— În cutia de tablă din bufetul de deasupra aragazului. Acolo 
unde a stat de zece ani încoace, nu se putu ea abţine din a 
adăuga. 

Auzi o replică mormăită dinspre bucătărie și se ridică, oftând. 
Mai bine să meargă să-l ajute. Nu putea înţelege cum de un om 
în toată firea putea să fie atât de neajutorat. O depășea complet 
cum de fusese el în stare să conducă o afacere cu treizeci de 
angajaţi. 

— Lasă-mă pe mine, îi spuse, înșfăcându-i din mână cutia de 
tablă. 

— Ce te-a apucat? zise Kaj, pe același ton iritat. 

Monica inspiră adânc pentru a se calma și numără în gând 
lingurile de cafea. Nu avea rost ca, pe lângă toate celelalte, să 
mai pornească și o ceartă cu soțul ei. 

— Nimic, spuse ea. Sunt doar puţin obosită. Și nu-mi place că 
poliţia a stat de vorbă cu Morgan. 

— Ei, ce-am fi putut face? îi zise Kaj, așezându-se la masa din 
bucătărie și așteptând servirea cafelei. E un bărbat în toată 
firea, chiar dacă tu refuzi să crezi asta. 

— Tocmai tu ar trebui să știi cât de dificil îi e lui Morgan. 
Unde-ai fost în toți acești ani? Tu nu faci parte din familia asta? 

Nervozitatea începu să i se strecoare din nou în glas, iar 
Monica începu să felieze rulada cu o energie exacerbată. 

— Am făcut parte din familia asta la fel de mult ca și tine, ţin 
să te anunţ. În schimb, n-am avut aceeași tendinţă de a-l 
cocoloși pe Morgan. Ori de a-l târî de la un psihiatru la altul. Cu 
ce l-a ajutat? Stă în cabana lui cât e ziua de lungă, devenind din 
ce în ce mai straniu, cu fiecare an. 

— Nu l-am cocoloșit niciodată, spuse Monica printre dinţi. Am 
încercat să-i ofer fiului nostru cea mai bună îngrijire posibilă, 
având în vedere prin ce-a trecut. Tu va trebui să trăiești cu 
faptul că ai ales să-l ignori. Dacă ai petrece cu el măcar 
jumătate din timpul pe care îl dedici exerciţiilor fizice... 

Aproape că-i trânti pe masă farfuria de rulouri, apoi stătu 
rezemată de bufet, cu brațele încrucișate. 

— Bine, bine, zise Kaj, încercând să o împace, în timp ce-și 
îndesă în gură o bucată de rulou. 

Nici el nu avea chef de harţă, la o oră așa de matinală. 

— Nu-i nevoie să mai dezgropăm asta. In orice caz, sunt de 
acord cu tine, e neplăcut să tot umble pe aici poliţia. De ce nu 
se concentrează, în schimb, asupra scorpiei nenorocite de 
vizavi? 

Ajuns din nou la subiectul său preferat, el trase perdeaua și 
privi înspre casa familiei Florin. 

— Pare destul de liniște pe-acolo. Mă întreb ce era cu toate 
mașinile alea vineri. Și cu toate cutiile și echipamentul pe care 
le-au cărat înăuntru. 

Șovăind, Monica lăsă garda jos și se așeză față în față cu el. 
Luă o bucată de ruladă, deși era conștientă că n-ar fi trebuit. 
Pofta ei de dulciuri deja îi rotunjise șoldurile, însă pe Kaj nu 
părea să-l deranjeze, așa că de ce și-ar fi dat silința? 

— N-am idee și nici nu merită să ne îngrijorăm. Important e 
să-l lase în pace pe Morgan. 

Senzaţia de frig și slăbiciune, care îi rodea stomacul Monicăi, 
refuza să înceteze. Zi după zi, ea se agrava. Zahărul din rulou îi 
calmă pentru o vreme nervii, dar era conștientă că, în curând, 
anxietatea avea să pună din nou stăpânire pe ea. Disperată, îl 
privi pe Kaj, aflat de cealaltă parte a mesei. li trecu prin gând 
să-i spună totul, însă realiză imediat cât de absurd ar fi fost. 
Treizeci de ani petrecuţi împreună, iar ei nu aveau nimic în 
comun. El mesteca satisfăcut o nouă bucată de ruladă, fără a fi 
conștient de ghearele ce o sfârtecau lăuntric pe soţia lui. 

— N-ar trebui să fii la muncă? zise Kaj și încetă să mai 
mestece. 

Tipic. Trebuia să fi plecat în urmă cu un ceas, dar el nu 
observase decât în momentul acela faptul că rămăsese acasă. 

— Am sunat să spun că sunt bolnavă. Nu mă simt bine. 

— Mie îmi pari bine, zise el pe un ton critic. Poate că un pic 
palidă. Ei bine, știi că eu îţi tot spun să renunțţi la slujba aia. E o 
nebunie să slugărești acolo, când nu e nevoie. Chiar nu ne 
trebuie salariul tău. 

O furie violentă i se aprinse în suflet. Sări în picioare. 

— Nu vreau să mai aud nimic în legătură cu asta. Am stat 
acasă mai mult de douăzeci de ani și n-am făcut decât să-ţi calc 
cămășile și să pregătesc cina pentru tine și partenerii tăi de 
afaceri. Eu n-am dreptul la o viaţă proprie? 

Înșfăcă farfuria cu prăjituri, merse la coșul de gunoi și aruncă 
ostentativ ultimele bucăţi peste zaţul de la cafea și resturile de 
mâncare. Apoi îl lăsă pe Kaj uitându-se cu gura căscată la masa 
din bucătărie. Nu mai suporta să-l privească nicio clipă. 

e 

Mia lăsă căruciorul în spatele magazinului de bricolaj 
Järnboden, asigurându-se că Liam dormea. Voia doar să dea o 
fugă înăuntru pentru a cumpăra niște lucruri și nu-i venea să 
târască după ea și landoul. Vântul bătea cu putere, însă era mai 
aprig în faţa magazinului, care dădea înspre apă. In spate îl 
proteja masiva stâncă Veddeberget, iar căruțul avea să fie în 
regulă acolo timp de cinci minute, cât intenţiona ea să fie 
plecată. 

Clopoţelul de deasupra ușii sună atunci când ea păși înăuntru. 
Magazinul era plin de absolut toate articolele pentru bricolat de 
care ar fi putut avea vreodată nevoie meseriașii sau chiar și 
iubitorii de bărci. Fata verifică lista de cumpărături pe care i-o 
dăduse Markus, pentru a vedea ce avea de luat. El se angajase 
ca în weekendul acela să instaleze și restul de etajere în camera 
copilului, cu condiţia ca ea să cumpere materialele necesare. 

Mia era fericită că în sfârșit avea să termine camera copilului. 
Vremea zburase și, în ciuda faptului că Liam avea deja șase luni, 
camera lui încă arăta neterminată. Nu semăna cu odaia intimă și 
tihnită la care visase ea dintotdeauna. Singura problemă era că 
trebuia să se bazeze pe prietenul ei pentru a aranja încăperea. 
În viaţa ei nu ţinuse un ciocan în mână, în vreme ce el era chiar 
priceput, odată ce-și punea ceva în minte; din nefericire, lucrul 
acela nu se întâmpla foarte des. 

Uneori se întreba dacă așa avea să fie restul vieţii sale. Atunci 
când se cunoscuseră, filosofia lui îi păruse minunată: distrează- 
te mereu și nu face nimic plictisitor. Ea îi adoptase stilul de viață 

și, timp de un an, avuseseră împreună o existenţă lipsită de 
griji, înţesată cu petreceri și decizii spontane. Dar într-un final, 
fata se plictisise. Simţise cum responsabilităţile vieţii de adult 
deveneau tot mai insistente - mai ales după nașterea lui Liam. 
Între timp, Markus continua să trăiască în lumea sa; fata avea 
acum senzaţia că îngrijea doi copii. El nu contribuia cu nimic la 
mâncare sau la chirie. Dacă ea n-ar fi locuit acasă și n-ar fi 
primit bani de la părinţii săi, ei doi ar fi murit de foame. 

Markus era priceput în a convinge pe cineva să-i ofere o 
slujbă, nu aceasta era problema. Nu, problema era că nicio 
slujbă nu se ridica la așteptările sale, ori la pretenţiile sale ca 
totul să fie grozav, motiv pentru care își dădea demisia după 
câteva săptămâni. Apoi tăia frunză la câini pentru o vreme, 
trăind pe spinarea Miei, până când reușea a vrăji pe cineva să-i 
ofere o nouă slujbă. În plus, mai și dormea toată ziua, așa că 
rareori dădea o mână de ajutor, fie la treburile gospodărești, fie 
la îngrijirea lui Liam. În schimb, stătea treaz întreaga noapte, 
jucându-se pe computer. 

Sinceră să fie, Mia începuse să se sature de traiul lor. Avea 
douăzeci de ani și se simţea ca de patruzeci. Se tot surprindea 
în momentele sale de bodogăneală și cicălire, iar uneori, spre 
groaza ei, suna întocmai ca propria-i mamă. 

Mia oftă în timp ce merse de-a lungul unui culoar cu etajere. 
Privi lista. Găsi relativ ușor cuiele și alte câteva lucruri de care 
avea nevoie, însă fu nevoită să ceară ajutor pentru a da și de 
șuruburi. Când în sfârșit termină și era pe punctul de a-i plăti lui 
Berit, la casă, ea se uită la ceas. Zburase un sfert de oră, cât 
timp ea bifase obiectele de pe listă, și simţi dintr-odată 
sudoarea prelingându-i-se pe la subsuori. Speră ca Liam să nu 
se fi trezit. Se grăbi spre ușă cu toate cumpărăturile și, de 
îndată ce păși afară, ea auzi ţipete asurzitoare, întocmai cum 
presimţise. Dar ele sunau diferit faţă de atunci când bebelușul 
era supărat, înfometat ori necăjit. Urletul din momentul acela 
era unul de panică totală și ricoșa strident de peretele stâncos 
al Veddeberget. 

Instinctul matern al Miei îi spuse că nu era în regulă, iar fata 
își aruncă plasele și alergă spre cărucior. Când se uită în jos, 
inima îi stătu în loc pentru o clipă, timp în care ea se chinui să 
înțeleagă cele văzute. Faţa lui Liam era neagră de la ceva care 
avea aspectul cenușii sau funinginii. Fata observă că și în gură 

avea un bulgăre de cenușă, iar bebelușul își tot scotea limba, în 
încercarea de a scăpa de groaznicul conţinut. Interiorul 
căruciorului era acoperit de pulbere neagră, iar când Mia își 
ridică fiul înspăimântat și îl strânse la piept, haina îi fu și ea 
acoperită de funingine. Nu putea nicicum să găsească o 
explicaţie logică pentru cele întâmplate, dar cu Liam în braţe, ea 
fugi înapoi în Jârnboden. Tot ce știa era că o persoană îi făcuse 
ceva fiului său. În timp ce casierul sună pentru a chema 
ajutoare, Mia încercă disperată să scoată cu un șervețel de 
hârtie cenușa din gura fiului său. 

Numai un om dement ar fi putut face un asemenea lucru. 

e 

Până la ora două, ei dețineau deja toate informațiile de care 
aveau nevoie. Annika făcuse munca de teren, iar Patrik îi 
multțumise într-o voce joasă, în momentul în care adunase toate 
paginile sosite încontinuu pe fax. Bătu la ușa lui Martin, dar intră 
fără să mai aștepte un răspuns. 

— Bună? zise Martin, reușind să facă o formulă obișnuită de 
salut să sune a întrebare. 

Știa că Patrik și Annika lucraseră din greu și nu trebuia decât 
să-i vadă faţa bărbatului pentru a-și da seama că eforturile lor 
meritaseră. 

Patrik nu răspunse la salut, ci luă loc în scaunul din faţa lui 
Martin și îi puse acestuia faxurile pe birou, fără niciun 
comentariu. 

— Presupun că ai aflat ceva, zise Martin, întinzându-se după 
teancul de hârtii. 

— Da, după ce am reușit să obţinem mandatul, a fost ca și 
cum am fi deschis cutia Pandorei. Sunt o grămadă de informații. 
Uită-te singur. 

Patrik se lăsă pe spate cu scaunul și așteptă ca Martin să 
termine de răsfoit documentele. 

— Nu arată bine, rosti Martin după o vreme. 

— Nu, deloc, zise Patrik, dând din cap. În total, Albin a fost 
dus la clinică de treisprezece ori, de fiecare dată cu câte o rană 
de vreun fel. Picior rupt, tăieturi, arsuri și Dumnezeu mai știe ce. 
E ca și cum ai citi dintr-o carte de specialitate, pe tema abuzului 
de minori. 

— Și crezi că toate astea le-a făcut Niclas, și nu Charlotte? 

Martin făcu semn cu capul spre maldărul de faxuri. 

— Înainte de toate, nu există dovezi că ar fi într-adevăr abuz 
de minori. Până acum, nimeni nu a găsit vreun motiv de a 
începe să pună întrebări și, teoretic, s-ar putea să fie doar cel 
mai nenorocos puști din lume. Astea fiind spuse, amândoi știm 
că e neverosimil. E posibil ca Albin să fi fost abuzat de cineva în 
repetate ocazii. E imposibil să determinăm cu siguranţă făptașul 
- Niclas sau Charlotte. Insă momentan, Niclas ridică cele mai 
multe semne de întrebare, deci presupun că el ar fi candidatul 
cel mai nimerit. 

— Ar putea fi amândoi? După cum știi, au existat și cazuri de 
acel gen. 

— Cu siguranţă, zise Patrik. Orice e posibil și nu putem 
exclude nimic. Dar luând în considerare faptul că Niclas a minţit 
în legătură cu alibiul - și că a încercat, de asemenea, să 
convingă pe cineva să mintă pentru el - aș vrea să-l aduc aici, la 
o discuţie serioasă. Suntem de acord în privinţa asta? 

Martin încuviinţă. 

— Da, cu siguranţă. Să-l aducem, să-i prezentam informaţiile 
și să vedem ce are de spus. 

— Bine, atunci așa vom proceda. Să mergem chiar acum? 

Martin dădu din cap. 

— Eu sunt gata, dacă ești și tu. 

(J 

O oră mai târziu, se aflau față în față cu Niclas, în sala de 
interogatoriu. Acesta părea neînduplecat, însă nu protestase 
atunci când îl ridicaseră de la clinică. Era ca și cum nu ar fi avut 
puterea de-a obiecta. Nicicând în timpul drumului spre secția de 
poliţie nu întrebase de ce voiau să stea de vorbă cu el. In 
schimb, privise cu ochii pierduţi spre tabloul naturii ce se 
desfășura în faţa lui și lăsase tăcerea să vorbească de la sine. 
Pentru un scurt moment, Patrik simţi un puseu de compasiune. 
Părea că mintea lui Niclas marcase abia atunci faptul că fetiţa 
lui murise și că, în prezent, el își dedica întreaga energie în 
încercarea de a face faţă veștii. Apoi Patrik își aminti conţinutul 
fișelor medicale, iar compasiunea îi fu stinsă rapid și eficient. 

— Ştii de ce vrem să stăm de vorbă cu tine? începu calm 
Patrik. 

— Nu, replică Niclas, studiind blatul mesei. 

— Am primite niște informaţii... tulburătoare, spuse Patrik, 
făcând o pauză, pentru efect. 

Niciun răspuns din partea lui Niclas. Întregu-i trup i se 
gârbovi, iar mâinile ce-i odihneau pe masă tremurară ușor. 

— Nu vrei să știi ce fel de informaţii avem? întrebă Martin cu 
blândețe, dar Niclas nu răspunse nici de data aceea. 

— Atunci îți vom spune, continuă Martin, indicându-i lui Patrik 
din priviri să preia conducerea. 

Acesta își drese vocea. 

— Înainte de toate, afirmaţia ta cu privire la locul în care te 
aflai în dimineaţa de luni s-a dovedit falsă. 

În clipa aceea, Niclas se uită în sus pentru prima dată. Lui 
Patrik i se păru că distinge o licărire surprinsă, care însă dispăru 
la fel de rapid. În absenţa oricărui fel de răspuns verbal, Patrik 
continuă. 

— Persoana care ţi-a oferit alibiul și-a retractat declaraţia. Mai 
pe înţelesul tuturor: acum Jeanette ne-a spus că nu aţi fost deloc 
împreună, după cum aţi susţinut, și a afirmat, de asemenea, că 
ai rugat-o să mintă în legătură cu asta. 

Nicio reacţie din partea lui Niclas. Părea secătuit de orice fel 
de simțământ, având în sine doar un gol imens. Nu dovedi nici 
furie, nici mirare, nici consternare, și niciun alt sentiment la care 
s-ar fi așteptat Patrik. Îi oferi un răgaz, însă domni tăcerea. 

— Ai vrea să comentezi? îl îndemnă Martin. 

Niclas dădu din cap. 

— Dacă asta e varianta ei... 

— Poate că ai dori să ne spui unde ai fost între orele cu 
pricina. 

Niclas doar ridică din umeri. Apoi spuse într-o voce joasă: 

— Nu intenţionez să declar nimic. Nici măcar nu înțeleg 
motivul pentru care mi se pun asemenea întrebări. Cea care a 
murit este fiica mea. De ce i-aș fi făcut eu rău? 

Ridică privirea și se uită la Patrik, care găsi o cale potrivită 
spre următoarea întrebare. 

— Poate fiindcă ai obiceiul de a-ţi abuza copiii. Sau, cel puţin, 
pe Albin. 

În clipa aceea, Niclas tresări și îl privi pe Patrik cu gura 
căscată. Cea dintâi manifestare a unei emoţii fu tremuratul ușor 
al buzei inferioare. 

— Ce vreţi să spuneţi? rosti ezitant Niclas, iar ochii îi fugiră 
când la Patrik, când la Martin. 

— Știm, zise liniștit Martin, răsfoind ostentativ prin teancul de 
hârtii din faţa sa. 

Fotocopiase faxurile, pentru ca atât el, cât și Patrik să aibă un 
set. 

— Ce anume credeţi că știți? zise Niclas, iar vocea îi trădă o 
urmă de sfidare. 

Totuși, nu putu să-și împiedice privirea din a reveni asupra 
hârtiilor din faţa lui Martin. 

— Albin a fost tratat de treisprezece ori, pentru diferite 
leziuni. In calitate de doctor, ce îţi spune asta? Ce concluzie ai 
putea trage dacă ar veni cineva de treisprezece ori cu un copil 
care prezintă arsuri, tăieturi și oase rupte? 

Niclas strânse din buze. Patrik continuă. 

— Păi da, nu l-ai dus la aceeași clinică de fiecare dată. Ar fi 
însemnat să te joci cu focul, nu? Însă când am strâns fișele de la 
spitalul din Uddevalla și de la clinicile din zonă, s-au adunat în 
total treisprezece cazuri. E cumva un copil neobișnuit de 
predispus accidentelor sau ce? 

Incă niciun răspuns din partea lui Niclas. Patrik îi privi mâinile. 
Să fi fost oare capabile mâinile acelea de a răni un copilaș? 

— Poate că există o explicaţie pentru asta, rosti Martin pe un 
ton înșelător de blând. Adică îmi dau seama că uneori, lucrurile 
pot deveni copleșitoare. Voi, doctorii, lucraţi mult, sunteţi 
epuizați și stresaţi. De asemenea, o fată foarte dificilă precum 
Sara și, pe lângă asta, un bebeluș mic ar fi putut fi de ajuns 
pentru a-i face să clacheze și pe cei mai buni dintre noi. Toate 
frustrările care au nevoie să iasă la suprafață, să găsească o 
supapă. In definitiv, suntem oameni, nu? lar asta ar putea 
explica de ce nu au fost raportate mai multe „accidente” de 
când v-aţi mutat în Fjällbacka. Aţi primit ajutor în gospodărie, tu 
ai căpătat o slujbă mai puţin stresantă și, dintr-odată, totul a 
părut mai ușor. N-a mai existat nevoia de a-ţi vărsa frustrările. 

— Nu aveţi habar despre mine sau viața mea. Nu vă flataţi că 
știți, spuse Niclas cu o neașteptată acreală, în vreme ce privi în 
jos, spre blatul mesei. Nu intenţionez să mai vorbesc cu voi în 
legătură cu asta, așa că puteţi să terminați cu balivernele 
psihologice. 

— Vrei să spui că nu ai nimic de zis cu privire la toate astea? 
zise Patrik, fluturându-i în faţă copiile rapoartelor. 

— Nu. Deja v-am spus asta, replică Niclas, continuând cu 
încăpățânare să privească blatul mesei. 

— Realizezi că va trebui să predăm aceste informații biroului 
de asistenţă socială, nu? zise Patrik și se aplecă spre Niclas. 

Din nou, observară doar cum buza îi tremură ușor. 

— Faceţi cum vreţi, spuse Niclas pe un ton aspru. Aveţi de 
gând să mă ţinetți aici sau pot pleca? 

Patrik se ridică. 

— Poţi pleca. Însă vom mai avea întrebări pentru tine. 

II conduse pe Niclas până la intrarea principală, însă niciunul 
din ei nu făcu vreo încercare de a da mâna. 

Patrik se întoarse în sala de interogatoriu, unde îl aștepta 
Martin. 

— Ce părere ai despre asta? zise Martin. 

— Chiar nu știu. Pentru început, mă așteptam la o reacţie mai 
puternică. 

— Da, pare complet desprins de lumea înconjurătoare, Dar 
presupun că e din cauza felului în care l-au afectat necazurile. 
Conform spuselor tale, s-a cufundat în muncă, de parcă nimic nu 
s-ar fi întâmplat. In plus, a fost obligat să fie rezistent, în 
momentul prăbușirii lui Charlotte. În vreme ce ea se simte mai 
bine acum, poate că pe el l-a ajuns din urmă supărarea. Vreau 
să spun că nu-l putem bănui, în ciuda comportamentului straniu 
pe care l-a avut. Circumstanţele sunt cu adevărat ieșite din 
comun. 

— Mda, ai dreptate, oftă Patrik. Dar nu putem nici să ignorăm 
anumite lucruri. A rugat-o pe Jeanette să mintă cu privire la 
alibiul său și încă nu știm unde a fost, de fapt, în dimineaţa 
aceea. Și eu nu m-am născut ieri - rapoartele astea indică 
limpede faptul că Albin a fost abuzat. Dacă ar fi să ghicesc 
făptașul cel mai probabil, acesta ar fi cu siguranţă Niclas. 

— Deci vom raporta asta biroului de asistenţă socială, precum 
ai zis? întrebă Martin. 

Patrik ezită. 

— Ar trebui s-o facem imediat, însă ceva îmi spune că ar fi 
bine să așteptăm câteva zile, până când vom ști mai multe. 

— In regulă, tu ești șeful, zise Martin. Sper doar că știi ce faci. 

— Sincer să fiu, n-am nicio idee, spuse Patrik, cu un zâmbet 
confuz. Nici măcar o nenorocită de idee. 

Bătaia de la ușă o făcu pe Erica să tresară. Maia era întinsă pe 
spate, în ţarcul ei special, iar Erica stătuse într-un colţ al 
canapelei, pierdută într-o extenuată somnolenţă. Sări în picioare 
și plecă să deschidă ușa. Văzând cine era afară, ea ridică uimită 
din sprâncene. 

— Bună, Niclas, zise ea, însă nu dădu semne că i-ar permite 
să intre. 

Nu se văzuseră decât de puţine ori, așa că se întrebă ce 
anume îl făcuse să treacă pe acolo. 

— Bună, răspunse el ezitând, apoi rămase tăcut. 

După un moment care păru extrem de lung, el spuse: 

— Pot intra pentru o clipă? Trebuie să stăm de vorbă. 

— Desigur, zise Erica, încă nedumerită. Intră, voi pune de-o 
cafea. 

În vreme ce Niclas își agăța haina în cuier, ea merse în 
bucătărie și pregăti cafeaua. După aceea o ridică pe Maia de pe 
jos, fiindcă începuse să se agite, și cu mâna liberă turnă 
cafeaua, înainte de a se așeza la masa din bucătărie. 

— Chiar trebuie să recunosc asta, zise Niclas râzând atunci 
când se așeză față în faţă cu Erica. Toate mamele par să aibă 
talentul de a face orice la fel de ușor cu o mână, ca și cu două. 
Nu știu cum vă descurcati. 

Erica îi zâmbi. Era incredibil cât de mult se schimba faţa lui 
Niclas atunci când râdea. Apoi însă el redeveni serios, iar chipul 
i se întunecă. 

Își sorbi cafeaua, ca și cum ar fi câștigat timp. Curiozitatea o 
rodea pe Erica. Ce-o fi vrând de la ea? 

— Probabil că te întrebi de ce mă aflu aici, spuse el, de parcă 
i-ar fi citit gândurile. 

Erica nu răspunse. Niclas mai luă o gură de cafea, apoi 
continuă: 

— Știu că Charlotte a fost pe-aici și a stat de vorbă cu tine. 

— Nu pot vorbi despre ce am... 

El făcu semn cu mâna ridicată. 

— Nu, nu sunt aici pentru a-mi vâri nasul în treburile lui 
Charlotte. Mă aflu aici pentru că tu ești prietena ei cea mai 
apropiată din orașul ăsta și, din câte am văzut când ai fost pe la 
noi, ești o prietenă de nădejde. lar Charlotte va avea nevoie de 
o asemenea persoană în momentele astea. 

Erica îl privi nedumerită. În același timp, ea avu o premoniţie 
îngrozitoare cu privire la ce avea de gând să spună bărbatul. 
Simţi o mânuţă pe obraz și se uită în jos, spre Maia, care o 
privea mulțumită, întinzându-se după o șuviță din părul ei. 
Sinceră să fie, nu era sigură că dorea să audă continuarea. În 
adâncul său, ea voia să rămână în coconul în care trăise de-a 
lungul ultimelor luni. Cu toate că deseori o încerca o senzaţie de 
sufocare, în același timp, mediul respectiv era adăpostit și 
familiar. Dar își reprimă impulsul de a se retrage din calea 
vorbelor lui. li privi când pe Maia, când pe Niclas, și spuse: 

— Te voi ajuta cum pot. 

Niclas încuviinţă, însă apoi păru să ezite. După ce-și roti între 
palme ceașca de cafea, bărbatul inspiră adânc și spuse: 

— Am trădat-o pe Charlotte. Mi-am trădat familia în cel mai 
cumplit mod cu putinţă. Dar mai e ceva. Ceva care ne-a 
subminat, îndepărtându-ne unul de celălalt. Lucruri pe care 
acum va trebui să le confruntăm. Charlotte nu știe încă despre 
faptul că am înșelat-o, însă voi fi obligat să-i spun, iar atunci, ea 
va avea nevoie de tine. 

— Spune-mi, rosti încet Erica și, cu o vădită ușurare, Niclas 
începu să descarce totul, într-o spovedanie incoerentă și 
neplăcută. 

Când termină, destinderea de pe chip îi era evidentă. Erica nu 
știa că se spună. Îi dezmierdă obrazul Maiei, ca și cum s-ar fi 
apărat de o realitate mult prea urâtă și oribilă. O latură a sa voia 
să se ridice și să-l dea naibii pe bărbat. O alta voia să-l 
îmbrăţișeze și să-l bată consolator pe spinare. În schimb, ea 
rosti: 

— Trebuie să-i mărturisești totul lui Charlotte. Du-te acasă 
chiar acum și spune-i tot ce mi-ai spus mie. lar eu voi fi aici, 
dacă va avea nevoie să vorbim. După care... 

Erica făcu o pauză, nesigură de felul în care să se exprime. 

— După care va trebui ca voi doi să preluaţi frâiele. Dacă - și 
reține asta - dacă, Charlotte te va putea ierta, atunci va trebui 
să-ţi iei răspunderea de a face tot posibilul să mergeţi mai 
departe. Primul lucru pe care trebuie să-l faci e să găsești 
cumva o modalitate de a pleca din casa aia. Lilian o înnebunise 
deja pe Charlotte, în plus, știu că după moartea Sarei, lucrurile 
s-au înrăutățit doar. Voi doi aveţi nevoie de propriul vostru 

cămin. În care să vă regăsiţi, în care să o jeliţi pe Sara, în pace și 
liniște. Acolo veţi putea deveni o familie. 

Niclas dădu din cap. 

— Da, știu că ai dreptate. Ar fi trebuit să mă ocup de asta cu 
mult timp în urmă, însă am fost atât de prins în propriile mele 
necazuri, încât nu mi-am dat seama... 

Se aplecă înainte și se uită fix la blatul mesei. Când privi în 
sus, ochii îi erau plini de lacrimi. 

— Îmi lipsește așa de mult, Erica. Îmi lipsește așa de mult, 
încât am senzaţia că mă descompun. Sara nu mai e, Erica. Abia 
acum înțeleg. Sara nu mai e. _ 

Lacrimile i se prelinseră pe obraji, picurând pe masă. Intregul 
corp îi tremura, iar fața îi era de nerecunoscut. Erica se întinse 
pentru a-i lua mâna într-a ei. Stătură împreună vreme 
îndelungată, iar el își jeli nenorocirea. 

e 

Se petrecuse din nou în weekendul acela. Trecuseră vreo 
două săptămâni de la ultima dată, așa că Sebastian începuse să 
spere că nu era decât un vis, ori că se sfârșise, odată pentru 
totdeauna. Dar apoi momentele acelea se  întoarseră. 
Momentele de dezgust, negare și durere. 

De-ar fi știut măcar cum să se opună. De fiecare dată când se 
întâmpla, el își simţea trupul paralizat de acea lipsă de voinţă și 
era nevoit să se lase dus de val. 

Stând în vârful stâncii Veddeberget, Sebastian își înfășură 
brațele în jurul genunchilor. De la așa o înălțime, el putea privi 
pe deasupra golfului. Era frig și vânt, dar frumos, într-un fel. Ca 
niciodată, părea la fel și pe dinăuntru, și pe dinafară. Cu toate 
că o ploaie ar fi îmbunătăţit și mai mult lucrurile. Fiindcă exact 
așa se simţea pe dinăuntru. Ca și cum ar fi fost năpădit de 
ploaie. Torenţială, luând cu sine tot ce era bun și regenerat. De 
parcă s-ar fi dus într-un imens canal de scurgere. 

În plus de asta, Rune îl tot apostrofase. Tunase și fulgerase, 
spunând că nu vedea ca Sebastian să-și fi dat prea mult silinţa. 
Trebuia să se străduiască mai mult. Viitorul lui nu avea să arate 
bine dacă nu depunea efort, deoarece era clar că la învăţătură 
nu prea îl ducea capul. Dar el încercase. Pe cât putuse de mult, 
având în vedere circumstanțele. Nu era vina lui că totul ieșise 
mizerabil. 

ÎI usturau ochii. Nervos, el îi șterse cu mâneca puloverului. 
Ultimul lucru pe care și-l dorea era să stea acolo, bolborosind ca 
un papă-lapte. Mai ales când totul se întâmplase din vina lui. 
Dacă el ar fi fost puţin mai rezistent, nu s-ar fi ajuns acolo. Nici 
prima, nici a doua oară. Nicicând. 

Lacrimile îi curseră în momentul acela pe obraji, și le șterse 
într-atât de dur cu mâneca aspră a puloverului, încât dungi roșii 
îi brăzdară chipul. 

Pentru o clipă, el avu impulsul de a-i pune capăt. Ar fi fost 
ușor: câţiva pași pe margine, apoi ar fi putut sări. In câteva 
secunde s-ar fi terminat, și nu i-ar fi păsat nimănui. Rune ar fi 
fost cu siguranță ușurat. N-ar mai fi fost nevoit să aibă grijă de 
copilul altcuiva. Poate că ar fi întâlnit chiar pe altcineva și ar fi 
avut fiul pe care și-l dorise dintotdeauna. 

Sebastian se ridică. Gândul era încă tentant. Merse încet spre 
stâncă și privi în jos. Ar fi fost o căzătură abruptă. Incercă să-și 
imagineze cum s-ar fi simţit. Zborul prin văzduh, într-o completă 
stare de imponderabilitate pentru câteva clipe, apoi bufnitura 
produsă de trupul său, lovind pământul. Ar fi simţit oare ceva în 
momentul acela? Își întinse, de probă, un picior peste marginea 
stâncii, lăsându-l să se legene în aer. Apoi îl frapă gândul că ar fi 
putut să nu moară în urma căzăturii. Cum ar fi fost să 
supraviețuiască, dar să rămână olog sau așa ceva? O legumă 
pentru tot restul vieţii. Atunci Rune chiar ar fi avut de ce să se 
plângă. Deși, fără îndoială, l-ar fi expediat în cel mai scurt timp 
la vreun azil. 

Cu piciorul legănându-se peste margine, Sebastian ezită. Apoi 
se așeză la loc și dădu încetișor în spate. Cu braţele încrucișate 
peste piept, el privi înspre linia orizontului. Departe, departe de 
tot. 

(J 

De-ndată ce intră pe ușă, Niclas fu întâmpinat cu nerăbdare. 

— Ce s-a întâmplat? A sunat Aina și mi-a zis că te-a luat 
poliția de la muncă, e adevărat? 

Vocea lui Lilian era neliniștită, aproape copleșită de panică. 

— Nu i-am zis nimic lui Charlotte, adăugă ea. 

Niclas îi făcu semn cu mâna să îl lase în pace, însă de Lilian 
nu se putea scăpa cu una, cu două. Il urmări îndeaproape în 
timp ce merse în bucătărie, bombardându-l cu întrebări. 
Bărbatul o ignoră și se duse ţintă la cafetieră, turnându-și o 

ceașcă mare. Aparatul era oprit, iar cafeaua era doar călâie, 
însă nu conta. Avea nevoie de cafea, sau de un pahar mare cu 
whisky, dar probabil că ar fi fost mai bine să rămână la varianta 
nonalcoolică. 

Se așeză la masă, iar Lilian îi urmă exemplul, privindu-l 
iscoditor. Ce fel de idei stupide mai scornise poliția de data 
aceea? Nu știau că Niclas era o persoană respectabilă, doctor, 
om de succes? O uimi încă o dată norocul fiicei sale de a aveao 
asemenea partidă. Firește, erau doar adolescenți atunci când au 
început să iasă împreună, dar Lilian realizase de la început că 
Niclas era un bărbat cu viitor, așadar le încurajase relaţia. 
Pusese pe seama norocului faptul că, dintre toate fetele ce-i 
roiau în jur, Niclas o alesese pe Charlotte. Bineînțeles, fata era 
destul de drăguță atunci când își dădea silința, însă chiar din 
adolescenţă pusese pe ea vreo câteva kilograme în plus și, mai 
presus de toate, nu avea niciun fel de ambiţii. Cu toate acestea, 
Charlotte dobândise ceea ce mama ei își dorise mai presus de 
toate. Lilian se mândrise teribil cu succesul ginerelui său, însă 
acum totul era în primejdie. O îngrozeau bârfitorii orașului, care 
imediat ar fi început să răspândească zvonuri, dacă s-ar fi aflat 
că poliţia îl interogase pe Niclas. lar ochii acestuia erau complet 
injectaţi, așa că trebuie să-l fi chinuit la secţie. 

— Ei bine, ce voiau? 

— Aveau doar câteva întrebări, zise cu indiferenţă Niclas, 
bând cu înghiţituri mari cafeaua, care între timp se răcise. 

— Ce fel de întrebări? 

Lilian refuza să se dea bătută. Dacă tot avea să se expună 
oprobriului public la fiecare ieșire în oraș, voia măcar să știe 
despre ce era vorba. 

Insă Niclas o ignoră. Se ridică și puse ceașca goală în mașina 
de spălat vase. 

— Charlotte e la parter? 

— Se odihnește, zise Lilian, fără a se mai obosi de a-și 
ascunde furia cauzată de lipsa primirii unui răspuns. 

— Mă duc să stau de vorbă cu ea. 

— Despre ce vrei să vorbiţi? 

Lilian tot nu se dădea bătută. Dar deja îi pusese capac. 

— E între mine și Charlotte. Ți-am zis deja că nu era nimic 
special. Bănuiesc că am voie să vorbesc cu propria-mi soţie fără 

să-ţi aduc ţie la cunoștință, nu? Erica are dreptate, e timpul ca 
eu și Charlotte să ne găsim o casă numai a noastră. 

Lilian dădu înapoi, cu fiecare silabă. Niclas o tratase 
dintotdeauna respectuos, așa că vorbele sale din momentul 
acela erau ca niște lovituri. Mai ales după câte făcuse pentru el. 
Pentru el și pentru Charlotte. Nedreptatea întregii situaţii o făcu 
să clocotească, iar Lilian căută să spună ceva tăios, însă nu găsi 
nimic până când el ajunse deja la mijlocul scărilor spre parter. 
Se așeză iar la masa din bucătărie. Gândurile i se învârteau prin 
cap. Cum să-i vorbească așa? Ea nu se gândise decât la binele 
lor. Făcuse în mod constant sacrificii, punându-și propriile 
interese pe ultimul loc. De parcă ar fi fost lipitori ce-i sugeau 
întreaga energie. Lilian înţelese totul acum. Stig, Charlotte, iar 
acum și Niclas. Cu toţii o exploatau. Ei luau și tot luau, fără a da 
nimic la schimb. 

e 

Charlotte stătea și se gândea la tatăl ei. Era ciudat, însă de-a 
lungul celor opt ani care trecuseră de la moartea acestuia, se 
gândise din ce în ce mai puțin la el. Amintirile se transformaseră 
în imagini tulburi și vagi ale câtorva momente anume. Însă după 
moartea Sarei, își aminti de el atât de clar, încât parcă se 
stinsese din viaţă cu o zi în urmă. 

Ea și Lennart fuseseră extrem de apropiaţi. Mult mai mult 
decât ea și mama. Uneori avusese senzaţia că împărtășeau un 
suflet comun. Bărbatul fusese întotdeauna capabil să o facă să 
râdă. Mama ei rareori se manifesta așa, iar Charlotte nu își 
putea aminti nicio ocazie în care să fi râs împreună. Tatăl său 
fusese diplomatul familiei, mijlocind și încercând mereu să 
explice lucrurile. Spre exemplu, cum de Lilian nu înceta să-și 
bată la cap fiica, cum de nimic din ce făcea Charlotte nu era 
destul de bun? De ce nu putea niciodată să se ridice la înălțimea 
așteptărilor mamei sale? Pe de altă parte, Charlotte nu fusese 
nicicând o dezamăgire pentru tatăl ei. Acesta o considerase 
perfectă; ea știa asta. 

Fusese șocată atunci când el căzuse la pat. Boala avansase 
atât de încet, atât de treptat, încât durase vreme îndelungată 
până ca ei să-și dea măcar seama ce se întâmpla. Uneori, 
Charlotte se întreba dacă i-ar fi putut întârzia moartea prin 
observarea mai din timp a simptomelor. Însă pe-atunci locuia în 
Uddevalla cu Niclas și era însărcinată cu Sara. Fusese atât de 

prinsă în propria sa viaţă. Atunci când realiză într-un final că 
tatăl nu se simţea bine, ea își uni din nou forțele cu Lilian și se 
ciondăniră cu el până când acesta merse la un control. Însă era 
prea târziu. Apoi totul s-a petrecut așa de repede. O lună mai 
târziu, se stingea din viață. Doctorii au spus că Lennart 
dezvoltase o boală rară care ataca sistemul nervos și îi 
distrugea treptat corpul. Au spus, de asemenea, că nu ar fi 
ajutat dacă l-ar fi adus mai devreme la spital. Însă Charlotte se 
simţea în continuare vinovată. 

Se întrebă dacă nu i-ar fi fost mai ușor să-i păstreze vie 
amintirea dacă ar fi avut mult spaţiu, pentru a-l jeli. Dar Lilian 
pusese stăpânire pe tot. Revendicase toate drepturile de a-l 
plânge și pretinsese ca suferinţa ei să aibă prioritate. În 
săptămânile ulterioare morţii lui Lennart, le trecuseră prin casă 
valuri de oameni, iar pentru aceștia, Charlotte nu păruse să 
reprezinte mai mult decât o piesă de mobilier. Toate 
condoleanţele, toate regretele fuseseră direcționate spre Lilian, 
care ţinea audienţe precum o regină. În clipele acelea, Charlotte 
își urâse mama. Ironic era faptul că înainte cu puţin timp de a 
primi vestea diagnosticului, i se păruse că Lennart era pe cale 
de a o părăsi pe Lilian. Certurile și discuţiile se întețiseră, iar o 
despărțire părea inevitabilă. Apoi însă Lennart căzuse la pat, iar 
Charlotte înţelese că mama ei lăsase deoparte toate vechile 
ranchiune și se dedicase pe de-a-ntregul soţului său. Abia după 
aceea căpătă Charlotte gustul amar pricinuit de nevoia aparent 
nețărmurită a mamei sale de a se afla în centrul atenţiei. 

Dar anii trecură și ea abandonase dușmănia. Viaţa îi scosese 
în cale multe alte lucruri, pentru a se mai putea concentra 
asupra sentimentelor negative față de mama ei. Și nici nu 
avusese vremea de a se gândi sau a-și deplânge tatăl. Nu mai 
era cazul, în momentul de faţă. Viața o ajunsese din urmă, o 
călcase în picioare și o lăsase îndurerată, pe marginea drumului. 
Avea acum tot timpul din lume pentru a se gândi la omul care ar 
fi trebuit să se afle acolo, în momentele acelea. Care ar fi știut 
ce să spună, care i-ar fi mângâiat părul și i-ar fi spus că totul 
avea să se rezolve. Ca de obicei, Lilian era excesiv de 
preocupată de ea însăși, pentru a se opri și a o asculta, iar 
Niclas... ei bine, el era, pur și simplu, Niclas. Femeii i se stinsese 
orice speranţă care i-ar fi putut apropia unul de celălalt. Era ca 
și cum Niclas s-ar fi izolat în propriul său cocon. El niciodată nu-i 

permisese o apropiere extrem de mare, dar în momentele 
acelea, era precum o siluetă deșartă, care apărea și dispărea 
din viața ei. Noapte de noapte, el își punea capul lângă perna 
femeii, dar apoi stăteau întinși acolo, unul lângă celălalt, având 
grijă să nu se atingă. Temându-se că o atingere bruscă și 
neașteptată le-ar fi putut deschide răni care trebuiau, mai 
degrabă, lăsate în pace. Trecuseră prin atâtea împreună. In 
ciuda tuturor dificultăţilor, ei își păstraseră măcar iluzia de 
armonie, însă Charlotte se întreba în momentele acelea dacă nu 
cumva ajunseseră la capăt de drum. 

Pașii de pe scări o treziră din acele gânduri adânci. Se uită în 
sus și îl văzu pe Niclas. O privire asupra ceasului îi spuse că mai 
erau încă vreo câteva ore până ca el să fi trebuit a reveni de la 
muncă. 

— Bună, te-ai întors deja acasă? grăi surprinsă, începând să 
se ridice. 

— Nu te ridica, trebuie să stăm de vorbă. 

Inima i se făcu de mărimea unui purice. Indiferent ce avea de 
zis, nu urma să fie plăcut. 

Fjällbacka, 1928 


Viata în acea casă nu se dovedise a fi îmbunătățirea 
semnificativă la care sperase. Persoana care era în momentul 
respectiv prevala încă fată de cea care fusese cândva. 
Amărăciunea îi sporea odată cu trecerea anilor, iar viața sa de 
dinaintea căsătoriei părea mai mult un vis îndepărtat. Să fi 
purtat ea oare rochii frumoase, să fi cântat la pian, în cadrul 
unor petreceri elegante, să fi avut pețitori ce concurau pentru a 
dansa cu ea? Mai presus de toate, oare chiar existase o vreme 
când se putea înfrupta, după pofta inimii, cu bucate și dulciuri? 

Se interesase de tatăl ei și, spre marea-i satisfacție, auzise că 
era un om distrus. Trăia singur în casa lui mare, din care ieșea 
doar pentru a merge la serviciu. Vestea o bucurase pe Agnes; în 
același timp, fata nutrise vaga speranță că i-ar fi putut reintra în 
gratii tatălui său, dacă viața acestuia ar fi devenit îndeajuns de 
nefericită. Însă anii trecuseră și nimic nu se întâmplase, iar 
speranța aceea se stinsese și mai mult. 

Băieții aveau acum patru ani și erau complet incorigibili. 
Alergau nestăpâniți prin cartier, aşa mici cum erau, și Agnes nu 
avea nici dorința și nici energia de a-i disciplina cum se 
cuvenea. lar Anders avea zile de muncă și mai lungi acum că 
trebuia să meargă din oraș până la carieră. Pleca înainte ca 
băieții să se trezească și se întorcea când aceștia dormeau deja. 
Doar duminica reușea să petreacă putin timp cu fiii săi, și 
aceștia erau atât de bucuroși să îl aibă acasă, încât se 
comportau ca niște îngerași. 

Alti copii nu au mai avut, Agnes s-a asigurat de asta. Anders 
făcuse niște încercări stângace de a pomeni subiectul respectiv 
și dorința lui de a fi primit în patul femeii, însă ea nu 
întâmpinase vreo dificultate în a-l refuza. Atractia pe care-o 
simţțise cândva pentru el dispăruse complet. Acum doar o 
dezgusta și o înfiora gândul de a-i simţi degetele murdare și 
lezate oriunde în apropierea pielii sale. Faptul că bărbatul nu 
protestase față de starea forțată de celibat îi sporise, de 
asemenea, disprețul față de el. Ceea ce unii oameni ar fi numit 
considerație, ea numea lipsă de coloană vertebrală, iar 
imaginea respectivă era întărită și de faptul că el încă făcea 


VP - 242 


aproape toate treburile gospodărești. Un bărbat adevărat nu ar 
fi spălat niciodată hainele copiilor sau nu și-ar fi pregătit singur 
pachetul cu mâncare. Cu toate acestea, ea nu admitea motivul 
real pentru care el făcea toate astea, și anume faptul că ea 
refuza îndeplinirea sarcinilor respective. 

— Mama, Johan m-a lovit! 

Karl veni în fugă spre treptele principale unde ea stătea, 
fumându-și ţigara, un obicei prost pe care-l căpătase în ultimii 
ani. li cerea sfidătoare bani lui Anders pentru a-și cumpăra 
țigări, sperând mereu ca bărbatul să obiecteze. 

Aruncă o privire glacială spre băiatul care plângea dinaintea 
ei, apoi îi suflă încet în față un nor de fum. El începu să tușească 
și se frecă la ochi. Se lipi de ea, într-o încercare de a găsi puțină 
consolare, însă ca de multe alte ori, femeia refuză să-i răspundă 
cu afecţiune. Era treaba lui Anders să împartă mângăieri. Íi 
răsfăța atât de mult pe băieți, încât nu mai trebuia să-i 
transforme şi ea în nişte mămoși. Îl împinse brusc pe Karl și îl 
plesni peste fund. 

— Nu te mai văicări - lovește-l și tu, zise ea calmă, suflând un 
alt nor de fum în aerul curat al primăverii. 

Karl îi aruncă o privire ce îngloba toată amărăciunea simțită în 
urma unei noi respingeri. Apoi, cu capul plecat, el merse tiptil 
spre fratele lui. 

Nu cu mult timp în urmă, femeia de vizavi chiar avusese 
tupeul de a trece pe acolo și a-i spune lui Agnes că ar fi trebuit 
să stea mai mult cu ochii pe odraslele ei. li văzuse jucându-se de 
unii singuri pe cheiul din apropierea docului de mărfuri. Agnes îi 
aruncă doar o privire urâcioasă acelei nesuferite, apoi îi spuse 
cu calm să îşi vadă de treburile ei. 

Având în vedere că fiica sa mai mare plecase la oraș, unde, 
conform zvonurilor, îşi câștiga existența arătându-se în costumul 
Evei, ea chiar nu era în măsură de a-i spune lui Agnes cum să îşi 
crească progeniturile. Femeia adoptă o expresie rănită, apoi se 
duse bombănind ceva despre „bieții băieți”, însă de atunci nu 
mai îndrăznise să vină și să-i bată iar la ușă, aceea fiind 
întocmai intenția lui Agnes. 

Se lăsă pe spate, în soarele primăvăratic, amintindu-și să nu 
se delecteze prea mult cu atât de plăcutele raze ce-i mângâiau 
chipul. Voia să iși păstreze tenul alb, acea emblemă a femeii de 
clasă superioară. Singurul lucru ce-i rămăsese din viața ei 

anterioară era înfățișarea, pe care o exploata la maximum, în 
încercarea de a vedea partea bună a unui trai altminteri 
posomorât. Era incredibil cât de multe putea culege de la 
vânzătorul din magazin în schimbul unui consimțământ la o 
îmbrățișare sau mai mult, cu condiția să existe destul de 
câștigat. In felul acela, ea izbutise să vină acasă cu dulciuri și 
mâncare suplimentară, cu toate că nu le împărțea deloc cu 
familia sa. Făcuse chiar rost de puțin material textil, pe care-l 
ascunsese cu grijă de Anders. Pentru moment, trebuia să se 
mulțumească doar cu a-l atinge ocazional, mângâindu-și cu el 
obrazul, pentru a-i simți finetea mătăsoasă. Și măcelarul făcuse 
câteva aluzii, însă ea avea o limită a lucrurilor de care era în 
stare doar pentru a căpăta niște felii bune de carne. Vânzătorul 
din magazin era un bărbat destul de tânăr și chipeș și deloc de 
lepădat atunci când venea vorba de-un schimb de sărutări în 
camera din spate, însă măcelarul era un bădăran trupeș și 
unsuros, pe la vreo șaizeci de ani. Ar fi fost nevoie de mult mai 
mult decât o pulpă de vacă pentru a le permite acelor degete 
umflate, cu sânge uscat sub unghii, să-i alunece pe sub rochie. 

Stia că oamenii o vorbeau pe la spate. Insă nu-i mai păsă de 
asta, odată ce realiză că nu avea să-și mai recapete nicicând 
fostul ei statul social. „Lasă-i să vorbească”. Dacă putea găsi 
moduri prin care să se răsfeţe în viață cu niște lucruri plăcute, 
atunci nu intenționa să lase a-i sta în cale opiniile unei grămezi 
de muncitori înguști la minte. Și cu atât mai bine dacă îl deranja 
pe Anders ca, din când în când, să audă ce spunea lumea 
despre soția lui. Agnes considera că vina pentru felul în care 
ajunsese îi aparținea lui, iar faptul că asta îi putea cauza 
suferință bărbatului o făcea fericită. 

Insă ultimele săptămâni nu îi dăduseră pace. Avea senzația că 
se întâmpla ceva, fără știrea ei. De câteva ori îl surprinsese pe 
Anders căzut pe gânduri, privind în gol, de parcă ar fi reflectat 
asupra unui lucru important. La un moment dat, îl și intrebase 
dacă se gândea la ceva anume, însă el negase, deși nu foarte 
convingător. Punea el ceva la cale, era sigură de asta. Ceva care 
avea să o afecteze, însă dintr-un motiv sau altul, ei nu îi era 
permis să afle. Intreaga chestiune o înnebunea, dar îşi cunoștea 
destul de bine soțul încât să realizeze că nu ar fi ajutat cu nimic 
să-l preseze, până când el nu avea să fie gata să dea totul în 

vileag. Putea fi încăpățânat ca un catâr dacă își punea asta în 
gând. 

Gânditoare, ea apucă pachetul de țigări și se ridică pentru a 
merge înăuntru. Se întrebă în treacăt unde or fi fugit băieții, dar 
apoi dădu din umeri, lăsându-i să aibă singuri grijă de ei înșiși. 
Personal, ea avea de gând să tragă un scurt pui de somn. 

Capitolul 20 


După-amiaza trecu încet. Patrik își petrecu mult prea mult 
timp studiind cu atenţie fişele medicale ce-i aparțineau lui Albin. 
Se întrebă dacă fusese o decizie corectă de a mai aștepta până 
să implice autorităţile de la asistenţa socială. Însă ceva îi spunea 
că era important să afle mai multe înainte de a face asta. Odată 
pus în mișcare mecanismul birocratic, acesta avea să fie greu 
de oprit, și știa că atât poliţia, cât și doctorii aveau rețineri în a 
raporta un abuz de minori îndoielnic. Exista întotdeauna riscul 
unei explicaţii firești, însă nimeni nu era dispus să ia în 
considerare posibilitatea respectivă odată ce intervenea 
asistența socială. In plus, de când familia Klinga se mutase în 
Fjällbacka, nu existaseră incidente. Se pare că situaţia se 
stabilizase. Dar nu putea fi pe deplin sigur, iar dacă Albin avea 
să fie rănit din nou, responsabilitatea ar fi căzut pe umerii lui. 

Telefonul sună, întrerupându-i gândurile mohorâte. 

— Patrik Hedström. 

— Alo, aici Lars Karlfors, de la poliția din Göteborg. 

— Da? zise Patrik. 

Tonul bărbatului de la telefon dădu de înțeles că ar fi trebuit 
să-i fie recunoscut numele, însă Patrik nu își aminti să-l fi auzit 
vreodată. Nu-i putea trece prin cap de ce l-ar fi sunat cineva din 
Goteborg. 

— Tocmai v-am trimis niște informaţii privitoare la o anchetă 
curentă. Cred că au fost marcate spre atenţia dumneavoastră. 

— A, da? zise Patrik și mai mirat. Pe nepregătite, nu îmi 
amintesc să fi văzut pe birou vreun mesaj din Göteborg. Când a 
fost trimis și despre ce era vorba? 

— Am luat legătura cu dumneavoastră în urmă cu peste trei 
săptămâni. Lucrez în divizia care se ocupă de exploatarea 
sexuală a copiilor și suntem pe urmele unei rețele de 
pornografie infantilă. Am dat de o persoană din comitatul 
dumneavoastră, motiv pentru care v-am și contactat. 

Patrik se simţi ca un idiot, însă nu avea habar de ce îi spunea 
bărbatul. 

— Cu cine anume aţi stat de vorbă? 

— Păi, am senzaţia că dumneavoastră eraţi în concediu de 
paternitate în ziua respectivă, așa că am fost transferat la un 
anume... staţi să văd... 

Părea că bărbatul își frunzărea notițele. 

— lată-l. Am vorbit cu un anume Ernst Lundgren. 

Patrik simţi mânia întunecându-i privirea și făcându-l să vadă 
roșu în fața ochilor. Se imagină cuprinzându-l pe Ernst cu 
mâinile de gât și începând să strângă încetișor. Rosti cu un calm 
artificial: 

— Probabil am avut un defect de comunicare aici, la secţie. 
Poate că ar trebui să îmi daţi mie informaţiile. După aceea, voi 
putea afla ce s-a întâmplat. 

— Sigur, pot face asta. 

Karlfors îi făcu un rezumat amplu cu privire la munca lor și la 
ce anume implica ea, dar și la felul în care ajunseseră să 
ancheteze un caz de pornografie infantilă, care devenise de 
prioritate maximă. Când ajunse la partea legată de contribuţia 
pe care ar fi putut-o avea secţia de poliţie Tanumshede, lui 
Patrik i se tăie respiraţia. Se forță să asculte întreaga istorisire, 
apoi făgădui să acorde chestiunii o atenţie neîntârziată. După 
aceea, schimbară obișnuitele politeţuri. Însă de-ndată ce închise 
telefonul, sări în picioare. Traversă biroul în doi timp și trei 
mișcări, apoi urlă pe coridor: 

— ERNST! 

e 

Erica stătea pe canapea, încercând să-și pună ordine în 
gânduri, când o bătaie în ușă o făcu din nou să tresară. Bănui 
cine era și se duse să deschidă. Afară stătea Charlotte. Nu avea 
haină pe ea și părea să fi alergat tot drumul. Tremura 
incontrolabil, iar fruntea îi era asudată. 

— Dumnezeule, arăţi groaznic! spuse Erica, dar regretă 
imediat cuvintele și o trase pe Charlotte înăuntru, la căldură. 

— Am nimerit într-un moment prost? întrebă jalnic Charlotte, 
iar Erica dădu din cap. 

— Bineînţeles că nu. Ești oricând bine-venită aici, știi doar. 

Încă tremurând, Charlotte făcu doar semn cu capul. Părul îi 
era lipit de frunte din cauza transpiraţiei și a umezelii, iar o 
șuviță rebelă îi atârna în ochi. Arăta precum un cățeluș ud 
leoarcă, ce tocmai fusese abandonat. 

— Vrei niște ceai? întrebă Erica. 

Charlotte avea o privire frenetică, amestecată cu expresia 
chinuită pe care o avea de când aflase veștile despre Sara. Insă 
acceptă oferta Ericăi, dând recunoscătoare din cap. 

— la loc, mă întorc imediat, zise Erica, apoi merse în 
bucătărie. 

O controlă în sufragerie pe Maia, care părea mulţumită și doar 
se uită interesată spre Charlotte, când aceasta trecu pe lângă 
ea. 

— O să se ude toată canapeaua dacă mă așez, spuse 
Charlotte, de parcă asta ar fi reprezentat sfârșitul lumii. 

— Nu-ţi face griji, se va usca, zise Erica. Auzi, nu am decât 
ceai de fragi, e în regulă sau crezi că e prea dulce? 

— E în regulă, spuse Charlotte. 

Erica își imagină că ar fi zis același lucru și dacă i s-ar fi oferit 
ceai cu gust de cal. Se întoarse după scurt timp cu o tavă pe 
care stăteau două cești mari de ceai, un borcan cu miere și 
două linguri. O puse pe masa din fața canapelei și se așeză 
lângă Charlotte. Aceasta ridică grijuliu cana și sorbi ceaiul. Erica 
stătu lângă ea în tăcere și făcu același lucru. Nu voia să o 
forțeze pe Charlotte să vorbească, dar simţea o nevoie aproape 
fizică de a-și asculta prietena confesându-se. Poate că nu știa 
cum să înceapă. Erica se întrebă dacă Niclas îi spusese lui 
Charlotte că trecuse pe la ea. După un nou moment lung de 
tăcere, în care gânguritul Maiei fu singurul sunet, Charlotte îi 
răspunse la acea întrebare. 

— Știu că a fost aici. Mi-a spus. Așadar, ai aflat deja că se 
vedea cu altcineva. Din nou, ar trebui să adaug. 

Un râs amar scăpă de pe buzele lui Charlotte, iar lacrimile pe 
care și le stăvilise începură să curgă într-un final. 

— Da, știu, răspunse Erica. 

Întelegea și ce anume voia să spună prietena ei prin „din 
nou”. Charlotte îi povestise despre legăturile trecute ale lui 
Niclas. Însă și despre cum crezuse că acestea încetaseră de 
când se hotărâră să o ia de la capăt, în Fjällbacka. El îi 
promisese că avea să fie un nou început și din acel punct de 
vedere. ; 

— Se vedea cu ea de câteva luni. |ţi vine să crezi? De câteva 
luni. Aici, în Fjällbacka. Și nu i-a prins nimeni. Trebuie că are un 
noroc fantastic. 


VP - 248 


Râsul ei avea acum o notă de isterie, așa că Erica o atinse 
consolator pe genunchi. 

— Cine e? întrebă încetișor Erica. 

— Nu ti-a zis Niclas? 

Erica dădu din cap, aşa că Charlotte zise: 

— O curvuliţă de douăzeci și cinci de ani. Nu o cunosc. 
Jeanette și numai-știu-cum. 

Charlotte flutură din mână. Subiectul fu schimbat; trădarea lui 
Niclas era cea care conta. 

— Nu-ţi pot spune câte mizerii am înghiţit de-a lungul anilor. 
Toate dăţile când l-am iertat, sperând să se schimbe, și am spus 
că voi da uitării și am promis că voi merge mai departe. lar de 
data asta chiar avea să fie altfel. Scăpam de toate lucrurile care 
se întâmplaseră, mergeam să locuim în alt oraș, deveneam 
oameni diferiți, sau cel puţin, așa am presupus eu. 

Din nou, acel râset prevestitor de rău. Insă lacrimile continuau 
să curgă. 

— lmi pare nespus de rău, Charlotte. 

Erica o mângâie pe spate. 

— Am fost împreună de atâţia ani. Aveam doi copii, am trecut 
prin mai multe lucruri decât și-ar putea imagina cineva. Am 
pierdut un copil, iar acum, asta. 

— De ce îţi spune tocmai acum? zise Erica, sorbind din ceai. 

— Nu ţi-a spus? întrebă surprinsă Charlotte. N-ai să crezi, însă 
mi-a zis că poliţia l-a luat azi la interogatoriu. 

— Zău? De ce? 

Nu că Patrik i-ar fi spus totul despre munca lui, însă nu 
avusese idee că erau interesaţi de Niclas în mod deosebit. 

— A zis că nu prea știa. Insă ei aflaseră de legătura lui cu fata 
aia și probabil acela era motivul pentru care voiau să îl verifice. 
Însă totul s-a clarificat acum, așa mi-a zis. Poliţiștii au înţeles că 
nu i-ar fi făcut niciodată rău propriei sale fiice; au vrut doar să le 
răspundă la câteva întrebări. 

— Eşti sigură că ăsta e unicul motiv? 

Erica nu putu rezista din a pune întrebarea. Știa îndeajuns 
despre meseria lui Patrik încât să-și dea seama că părea o scuză 
destul de slabă pentru a aduce pe cineva la interogatoriu. In 
special pe tatăl victimei. In același timp, ea începu să se 
îndoiască de motivul pentru care o vizitase Niclas. În definitiv, 

nu era doar prietena soţiei lui, ci și trăia împreună cu detectivul 
însărcinat cu ancheta. 

Charlotte păru tulburată. i 

— Mă rog, în orice caz, asta a zis el. Insă era ceva... 

— Așa? 

— Of, nu știu, acum că ai adus vorba, mi s-a părut că nu-mi 
zicea tot. Eram însă atât de concentrată asupra celor spuse cu 
privire la amantă, încât probabil celelalte lucruri mi-au intrat pe- 
o ureche și mi-au ieșit pe alta. 

Charlotte părea într-atât de amărâtă, încât Ericăi îi venea să o 
ia în braţe și să o legene ca pe-un prunc. Dar mereu îi fusese 
oarecum incomod să se apropie mult de alţi oameni, așa că se 
mulțumi să continue cu mângâierile aplicate pe spinarea lui 
Charlotte. 

— Și nu-ţi vin în minte alte motive posibile? 

| se păru cumva, sau chipul lui Charlotte se umbri dintr-odată? 
însă urma dispăru atât de repede, încât femeia rămase 
nesigură. 

În schimb, replica lui Charlotte fu bruscă și încrezătoare. 

— Nu, n-am idee ce-ar putea fi. 

Apoi tăcu și sorbi puţin ceai. Era mai calmă decât atunci când 
abia venise și nu mai plângea. Dar expresia de pe chipul său era 
pustie, iar dacă o inimă frântă ar fi fost vizibilă, spre exterior, 
atunci așa ar fi arătat în momentul acela inima lui Charlotte. 

— Cum v-aţi cunoscut, de fapt, tu și Niclas? întrebă Erica, mai 
mult din curiozitate decât din vreun motiv terapeutic. 

— Ei bine, trebuie să recunosc, e o poveste nebună de tot. 

Pentru prima dată, râsul îi păru aproape sincer. 

— Era cu un an mai mare decât mine la gimnaziu. Nu prea îi 
acordasem multă atenţie, fiindcă eram îndrăgostită lulea de 
unul din prietenii lui. Însă din cine știe ce motiv, Niclas a devenit 
interesat de mine și a început să o arate, așa că, treptat-treptat, 
a început să-mi trezească și mie interesul. Am ieșit împreună 
vreo lună sau două, apoi eu am fost cea care s-a cam plictisit. 

— Te-ai despărţit de el? 

— Nu fi așa de surprinsă, s-ar putea să mă jignești. 

Începu să râdă, iar Erica i se alătură. 

— Din nefericire, n-am rămas fermă pe poziţie mai mult de 
câteva luni. Apoi am mers să îl văd într-o seară și întregul vârtej 
a luat-o de la capăt. De data aceea, am fost împreună toată 

vara, după care el a plecat cu amicii lui într-o excursie înţesată 
cu beţii. Când s-a întors, a venit cu o poveste, în caz că aveam 
să aud de la alţii, cum că dispăruse în ultima noapte. A susţinut 
că băuse prea mult și că leșinase în spatele unui bar, însă 
adevărul a ieșit la iveală destul de rapid și relaţia noastră s-a 
încheiat pentru a doua oară. După asta, am fost sincer 
bucuroasă că scăpasem doar cu câteva lacrimi vărsate. Niclas 
începuse să ia la rând fetele din Uddevalla, de parcă fiecare zi ar 
fi fost și ultima, și nu ţi-ar veni să crezi ce povești am auzit. Mi-e 
rușine să recunosc, cu câteva ocazii am fost mai slabă trupește 
decât sufletește, însă episoadele respective mi-au lăsat un gust 
amar. In retrospectivă, probabil ar fi fost mai bine ca povestea 
să se fi terminat atunci, iar Niclas să fi rămas o simplă greșeală 
adolescentină. Dar cu toate că detestam ceea ce făcuse și 
persoana care devenise, mi-a rămas timp îndelungat în minte. 
Ne-am văzut din întâmplare la câţiva ani după aceea, iar restul, 
după cum s-ar spune, e istorie. Presupun că trebuia să-mi fi dat 
seama în ce mă băgăm. 

— Oamenii se schimbă. Faptul că te înșelase pe vremea 
adolescenţei nu însemna că trebuia să presupui, în mod 
automat, că ar fi făcut-o și ca adult. Majoritatea oamenilor se 
maturizează odată cu trecerea timpului. 

— Se pare că nu și Niclas, zise Charlotte, lăsând mâhnirea să 
pună din nou stăpânire asupra ei. Dar nu reușesc nicicum să-l 
urăsc. Am trecut prin atât de multe împreună, iar uneori pot 
întrezări adevăratul lui fel de-a fi. În anumite situaţii, l-am văzut 
deschis și vulnerabil, și din cauza acelor momente îl iubesc. Știu, 
de asemenea, cum a fost viața în familia sa și ce s-a întâmplat 
cu tatăl lui pe vremea când avea el șaptesprezece ani, așa că 
probabil le-am considerat pe toate un fel de circumstanțe 
atenuante. Cu toate astea, e greu să înțeleg de ce ar vrea să mă 
rănească într-atât de mult. 

— Ce-ai de gând să faci acum? întrebă Erica. 

Aruncă o privire spre Maia și nu-i veni să creadă atunci când 
văzu că fiica ei adormise de una singură în balansoarul pentru 
bebeluși. Asta nu se mai întâmplase niciodată. 

— Nu știu. În momentul acesta nu sunt în stare să rezolv 
situaţia. Și, într-un fel, pare să nu mai conteze. Sara a murit și 
nimic din ce face sau zice Niclas nu poate să mă rănească mai 
mult decât asta. Niclas vrea să o luăm de la capăt, să ne găsim 

căminul nostru și să ne mutăm din casa mamei și a lui Stig, cât 
mai repede posibil. Însă acum nu am idee ce să fac. 

Își înclină capul. Apoi se ridică brusc în picioare. 

— Trebuie să merg acasă. Mama a petrecut deja destul timp 
având grijă de Albin astăzi. Mulţumesc că m-ai lăsat să mă 
descarc. 

— Cu mare plăcere, oricând, și tu știi asta. 

— Mulţumesc. 

Charlotte o îmbrăţișă rapid pe Erica, apoi dispăru la fel de 
repede precum apăruse. 

Erica își croi drum înapoi în sufragerie. Se opri uimită în faţa 
balansoarului și se uită în jos, la fiica ei adormită. Poate că totuși 
mai exista speranţă pentru viaţa ei. Din nefericire, nu era sigură 
că Charlotte putea spune același lucru. 

e 

Morgan ajunsese la partea sa preferată din jocul pe computer 
la care lucra. Partea cu prima lovitură de sabie. Capul bărbatului 
se rostogolea și, conform scenariului, era nevoie de nenumărate 
efecte extreme. Degetele îi alunecau pe tastatură, iar scena își 
făcu apariția pe ecran, cu viteza luminii. Îi admira și îi invidia pe 
oamenii care puteau scrie poveștile pe care el era apoi 
însărcinat să le transforme în realitate virtuală. 

Dacă era ceva care să-i lipsească în viaţă, atunci acel ceva 
era imaginaţia pe care o aveau alţii și care le permitea acestora 
să depășească toate hotarele și să-și lase ideile să curgă liber. 
Firește că el se străduise. Uneori chiar fusese forțat să facă o 
încercare. Să scrie compuneri la școală, de exemplu. Acelea 
fuseseră un coșmar. Uneori, elevilor li se dădea un subiect sau 
doar o imagine, de la care pornind trebuiau să creeze o întreagă 
țesătură de evenimente și personaje. Niciodată nu ajunsese mai 
departe de prima propoziţie. Apoi i se părea că mintea, pur și 
simplu, i se bloca. Era un vid. Foaia stătea goală dinaintea lui, 
efectiv cerându-i să fie umplută de cuvinte, însă acestea nu 
veneau. Dascălii îl mustrau cu asprime. Asta, cel puţin, până 
când mama stătuse de vorbă cu ei, după primirea 
diagnosticului. Apoi, profesorii i-au privit curioși încercările, 
studiindu-l ca pe o formă de viaţă străină. Nici nu-și dădeau 
seama câtă dreptate aveau. El chiar așa se și simțea când 
stătea în banca lui, cu foaia de hârtie în faţă, auzind sunetul pe 

care îl făceau de jur-împrejur creioanele colegilor. Ca o formă de 
viaţă străină. 

Odată cu descoperirea lumii computerelor, Morgan se simţțise 
pentru prima oară în mediul său. Era ceva care îi venea cu 
ușurință, ceva ce putea stăpâni. Dacă Morgan era aidoma unei 
piese ciudate dintr-un puzzle, atunci își găsise într-un final o altă 
piesă care i se potrivea perfect. 

Când fusese mai mic, avusese o pasiune la fel de maniacală 
pentru limbajele codificate. Citise tot ce se putea găsi în 
legătură cu subiectul respectiv și fusese în stare să înșire cele 
învăţate ore la rând. Îl fermecase modul în care numerele și 
literele puteau fi folosite în combinaţii ingenioase. Însă odată cu 
accentuarea interesului față de computere, își pierduse subit 
fascinația pentru coduri. Cunoștinţele rămăseseră și, de câte ori 
voia, putea rememora tot ce învățase vreodată cu privire la acel 
subiect, dar asta, pur și simplu, nu îl mai interesa. 

Sângele prelins pe muchia sabiei îl făcu din nou să se 
gândească la fată. Se întrebă dacă sângele îi îngheţase, acum 
că era moartă. Dacă se transformase într-o materie densă ce-i 
umplea arterele. De asemenea, poate și căpătase culoarea 
maro-închis a sângelui uscat; văzuse asta odată, când încercase 
să-și cresteze încheietura. Privise fascinat sângele prelingându- 
se, fluxul încetinind treptat, pentru ca apoi să se coaguleze și să 
înceapă a-și schimba culoarea. 

Intrând în cameră, mama lui avusese un șoc. El încercase să-i 
explice că voia doar să vadă cum era să mori, însă fără a spune 
vreun cuvânt, femeia îl urcase repede în mașină și îl dusese la 
clinică. Deși nu era necesar, de fapt. Tăietura îl durea, dar nu o 
făcuse adâncă, iar sângele se coagulase deja. Insă mama lui tot 
devenise isterică. 

Morgan nu înţelegea de ce moartea îi speria atât de mult pe 
oamenii normali. Era doar o stare, la fel ca și viaţa. lar câteodată 
moartea îi părea și mai tentantă decât viața. Așa că uneori o 
invidia pe fată, deoarece ea știa acum. Ştia răspunsul la 
întrebare. 

Se sili din nou să se concentreze asupra jocului pe computer. 
Câteodată, acele gânduri legate de moarte puteau face câteva 
ore bune să treacă pe nerăsuflate. lar asta îi dădea programul 
peste cap. 

Așezat în faţa lui Patrik, cu o expresie acră, Ernst refuză să-l 
privească în ochi. În schimb, își studie pantofii nelustruiţi. 

— La naiba, răspunde-mi! urlă Patrik. Ai primit un telefon din 
Goteborg cu privire la pornografia infantilă? 

— Da, răspunse Ernst, morocănos. 

— Și eu de ce n-am fost informat? 

Urmă o tăcere lungă. 

— Repet, zise Patrik cu o voce gravă, amenințătoare, de ce nu 
ne-ai raportat? 

— N-am crezut că era așa de important, răspunse Ernst, în doi 
peri. 

— N-ai crezut că era așa de important! 

Tonul lui Patrik era glacial, iar el lovi atât de tare cu pumnul în 
masă, încât făcu tastatura să sară. 

— Nu, zise Ernst. 

— Și de ce nu? 

— Ei bine, în momentul respectiv se petreceau atât de multe 
lucruri... Și părea cam improbabil, vreau să spun, era genul de 
chestie întâlnită mai mult prin marile orașe. 

— Nu vorbi tâmpenii, se răsti Patrik, fără a putea să-și 
ascundă disprețul. 

Se ridică de pe scaun, dominând, impunător, din spatele 
biroului. Furia îl făcea să pară mai înalt cu zece centimetri. 

— Ştii prea bine că pornografia infantilă n-are de-a face cu 
așezarea pe hartă. Se întâmplă și în orașele mici. Așa că nu mai 
vorbi porcării și spune-mi adevăratul motiv. Și află că dacă e 
ceea ce cred eu, o să dai de naiba! 

Ernst își ridică privirea dinspre pantofi și se uită sfidător la 
Patrik, însă fu conștient că trebuia să dea cărțile pe faţă. 

— Pur și simplu nu mi s-a părut plauzibil. Adică, îl știu pe tip, 
iar aia nu era genul de treabă în care să se implice el. Așa că m- 
am gândit că poliţia din Göteborg făcuse probabil o greșeală, iar 
un om nevinovat avea să sufere dacă eu transmiteam 
informaţia mai departe. Știi cum e, spuse el, privindu-l cu 
dispreț pe Patrik. Nu ar schimba cu nimic lucrurile dacă ar suna 
din nou, după o vreme și ar zice: „Ah, ne scuzaţi, s-a produs o 
greșeală, puteţi da uitării numele pe care vi l-am oferit” - aici, în 
oraș, numele lui tot ar rămâne împroșcat cu noroi. Și atunci m- 
am gândit să aștept o vreme, să văd ce se întâmplă. 

— Să aștepți o vreme, să vezi ce se întâmplă! 

Patrik era atât de furios, încât fu nevoit să pronunțe fiecare 
silabă în parte, pentru a nu se bâlbâi. 

— Ei bine, trebuie să recunoști, totul e lipsit de logică. Toată 
lumea știe cât îi ajută pe tineri. Face multe lucruri bune, află de 
la mine! 

— Nu-mi pasă mie ce lucruri bune face. Dacă sună colegii 
noștri din Göteborg și spun că numele i-a fost pomenit într-o 
anchetă de pornografie infantilă, atunci noi trebuie să verificăm. 
Doar asta ne e meseria! lar dacă voi doi sunteți prieteni la 
cataramă... 

— Nu suntem prieteni la cataramă, bolborosi Ernst. 

— ... sau amici, sau ce-oţi fi, nu contează deloc, nu pricepi 
asta? Nu poţi lua decizii în legătură cu ce vom investiga și ce nu, 
în baza faptului că știi sau nu știi persoana! 

— După toţi anii pe care i-am petrecut în poliţie... 

Ernst nu putu să-și termine propoziţia, fiindcă Patrik îl 
întrerupse. 

— După toţi anii pe care i-ai petrecut în poliţie ar trebui să te 
ducă mintea mai mult! Și nu ţi-a trecut prin cap să zici ceva 
când numele lui a fost pomenit în ancheta unei crime? N-ar fi 
fost măcar atunci un moment bun ca să ne spui despre telefonul 
pe care l-ai primit? 

Ernst se întorsese la studiul pantofilor - nu avea chef să fie 
implicat într-o dispută. Patrik oftă și luă loc. Își încrucișă braţele 
și îl privi ursuz pe Ernst. 

— Ei bine, nu prea avem ce face acum. Am primit toate 
informaţiile din Göteborg și îl vom aduce la interogatoriu. Avem, 
de asemenea, și un mandat de percheziţie. Roagă-te ca el să nu 
fi aflat și să fi scăpat de toate dovezile. A ajuns totul și la 
urechile lui Mellberg. Sunt sigur că va dori să stea de vorbă cu 
tine. 

Ernst nu spuse nimic atunci când se ridică de pe scaun. Ştia 
că, probabil, făcuse cea mai mare gafă din toată cariera lui. lar 
în cazul său, asta spunea multe. 

e 

— Mama, dacă am promis să păstrez un secret, pentru cât 
timp va trebui să-l păstrez? 

— Nu ştiu, răspunse Veronica. N-ar prea trebui să 
împărtășești niciodată secretul, nu? 

— Hmm, spuse Frida, învârtind cu lingura în iaurt. 

— Nu te mai juca atât cu mâncarea, o certă Veronica, 
ștergând iritată suportul de vase. 

Apoi se opri brusc și se întoarse către fiica sa. 

— Și oricum, de ce mă întrebi? 

— Nu știu, dădu din umeri Frida. 

— Ba știi cu siguranţă. Acum spune-mi, de ce întrebi? 

Veronica se așeză pe un scaun lângă fiica sa, privind-o cu 
atenție. 

— Dacă nu trebuie să spui vreodată secretul cuiva, atunci nu 
pot spune nimic, nu? Dar... 

— Ce vrei să zici? o îndrumă cu prudenţă Veronica. 

— Dar dacă persoana căreia i-ai promis ceva a murit, tot mai 
trebuie să ţii secretul? Dacă zici ceva și persoana moartă se 
întoarce și se enervează tare? 

— lubito, Sarei i-ai promis să ţii ceva secret? 

Frida continua să învârtă în castronul cu iaurt. 

— Am mai vorbit despre asta și trebuie să mă crezi când îţi 
spun, cu părere de rău, că Sara nu se va mai întoarce niciodată. 
Sara e acum în Rai și are să stea acolo pentru totdeauna. 

— Mereu, mereu, o eternitate? O mie de milioane de ani? 

— Da, o mie de milioane de ani. lar în ceea ce privește 
secretul, nu cred că Sara ar fi supărată dacă mi l-ai spune mie. 

— Eşti sigură? 

Frida se uită neliniștită spre cerul plumburiu pe care îl putea 
zări de la fereastra bucătăriei. 

— Sunt complet sigură. 

Veronica puse o mână pe braţul fiicei sale pentru a o linişti. 

După o clipă de tăcere, timp în care păru să se gândească la 
spusele mamei, Frida începu să vorbească pe un ton ezitant: 

— Sara era tare speriată. Era un bătrân rău care o speria. 

— Un bătrân rău? Când se întâmpla asta? 

Veronica așteptă încordată răspunsul fiicei sale. 

— În ziua dinainte să meargă în Rai. 

— Eşti sigură că atunci? 

Frida se încruntă, supărată că mama s-ar fi putut îndoi de ea. 

— Da-a-a, sunt foarte sigură. Știu toate zilele săptămânii. Nu 
sunt copil mic. 

— Nu, nu, n-am vrut să spun asta. Eşti o fetiță mare, 
bineînţeles că știi ce zi era, răspunse Veronica, liniștitor. 

Apoi, cu blândeţe, încercă să afle mai multe informații. Frida 
încă era îmbufnată din cauza lipsei de încredere, însă tentaţia 
de a împărtăși secretul deveni, într-un final, mult prea puternică. 

— Sara a zis că bătrânul era tare scârbos. Venea și vorbea cu 
ea atunci când se juca lângă apă, și era rău. 

— A zis Sara că era rău? 

— Daaa, răspunse Frida, considerând acel răspuns ca fiind 
îndeajuns. 

Răbdătoare, Veronica o întrebă mai departe: 

— Ce anume zicea? Ce făcea de era rău? 

— O apuca de braţ cât să o doară. Uite așa, răspunse ea. 

Frida îi demonstră, strângând-o cu mâna dreaptă de braţul 
stâng. 

— Și apoi mai zicea și prostii. 

— Ce fel de prostii? 

— Sara nu înţelegea totul. A zis doar că știa că erau lucruri 
urâte. Ceva de genul „sămânța sultanei” sau așa ceva. 

— „Sămânţa sultanei”? zise Veronica, tulburată. 

— Ți-am zis că sunt prostii și că Sara nu înțelegea. Dar erau 
urâte, asta spunea. lar el nu îi vorbea normal, ci urla. Foarte 
tare. O dureau urechile. 

Frida îi arătă, punându-și mâinile peste urechi. 

Veronica i le îndepărtă cu grijă și zise: 

— Ştii, s-ar putea să fie nevoie să spui secretul acesta și altor 
persoane, în afară de mine. 

— Dar ai zis că... 

Frida păru supărată, iar privirea ei neliniștită căută din nou 
cerul plumburiu de afară. 

— Știu că am zis asta, dar vezi tu, chiar cred că Sara și-ar dori 
să spui acest secret la poliţie. 

— De ce? întrebă Frida, părând în continuare neliniștită. 

— Fiindcă atunci când cineva moare și ajunge în Rai, poliţia 
vrea să știe toate secretele persoanei respective. lar oamenii 
vor, la rândul lor, ca poliţia să afle. E slujba lor să afle tot. 

— Deci ei trebuie să știe toate secretele? zise Frida, uimită. 
Trebuie să le povestesc cum, odată, n-am vrut să-mi mănânc tot 
sandviciul și l-am ascuns sub perna de la canapea? 

Veronica nu putu să nu zâmbească. 

— Nu, nu cred că e nevoie ca poliţia să afle secretul acela. 

— Vreau să spun, dacă mor, va trebui să le povestești tu 
despre asta? _ 

Zâmbetul de pe fața Veronicăi dispăru. Işi scutură capul. 
Conversaţia luase o întorsătură neplăcută. Mângâie cu blândețe 
părul blond al fiicei sale, șoptind: 

— Nu trebuie să-ţi faci griji, fiindcă nu vei muri. 

— De unde știi asta, mama? întrebă Frida. 

— Știu, pur și simplu. 

Veronica se ridică brusc de pe scaun și, cu inima bubuindu-i în 
piept, încât abia mai putea să respire, merse până în hol. Fără a 
se întoarce, pentru ca fetița să nu-i poată vedea lacrimile, strigă 
pe un ton ce sună inutil de aspru: 

— Pune-ţi haina și pantofii. Vom merge chiar acum să stăm de 
vorbă cu polițiștii. 

Frida se supuse. Dar în timp ce se îndreptau spre mașină, 
fetița tresări, sub cerul încărcat și plumburiu. Speră ca mama să 
aibă dreptate. Speră ca Sara să nu se mânieze. 

Fiallbacka, 1928 


Îi îmbrăcă și îi pieptănă pe băieți cu tandrete. Era duminică și 
avea de gând să-i scoată la o plimbare prin soare. Dură mult 
până reuși să le pună hainele - săreau întruna în sus de bucurie 
fiindcă ieșeau cu tatăl lor, dar într-un final, cei doi erau 
îmbrăcați și pregătiți de plecare. Agnes nu le răspunse la salut. 
Lui Anders i se rupea sufletul când vedea din nou expresia 
avidă, dezamăgită din ochii lor, în momentul în care îşi priveau 
mama. Aceasta nu părea să înțeleagă, însă băieții tânjeau după 
ea - își doreau cu ardoare să-i adulmece mirosul și să-i simtă 
brațele cuprinzându-i. Anders nici nu voise să ia în calcul 
posibilitatea ca Agnes să fi fost conștientă și să le fi refuzat asta 
cu bună știință, însă gândul începuse să se strecoare în minte 
din ce în ce mai des. Acum, că băieţii aveau patru ani, el nu 
putea decât să presupună că femeia avea un mod anormal de a 
relaționa cu ei. La început crezuse că era din cauza nașterii 
dificile, însă pe măsură ce treceau anii, în continuare ea nu 
părea să se fi atașat de băieți. 

Personal, Anders nu se simțea niciodată mai bogat decât 
atunci când mergea pe deal, în jos, cu câte o mânuță de copil 
tinută strâns în palmele sale. Băieții încă erau atât de mici, încât 
preferau să alerge, nu să meargă. Uneori era nevoit să 
gonească pentru a ține pasul cu ei, deși picioarele lui erau cu 
mult mai lungi decât ale lor. Oamenii zâmbeau și înclinau ușor 
din pălării atunci când cei trei veneau în goană pe strada 
principală. Știa că arătau bine - tatăl, înalt și bine făcut, purtând 
hainele de duminică, iar cei doi băieți, îmbrăcați pe cât se putea 
de bine pentru fiii unui cioplitor în piatră, și cu părul blond, 
ciufulit, de aceeași nuanță cu a tatălui lor. Ba aveau chiar și 
ochii săi căprui. Lui Anders i se zicea deseori că erau leiti lui, iar 
de fiecare dată el se simtea din cale-afară de mândru. Uneori își 
îngăduia câte un suspin de recunoștință că nu îi semănau lui 
Agnes, nici la chip, nici la purtare. De-a lungul anilor, observase 
la ea o asprime pe care spera din tot sufletul ca băieții să nu o 
moștenească. 

Când trecură prin fața magazinului, Anders își iuți pașii, 
evitând cu grijă să privească în direcţia aceea. Bineînțeles că 

trebuia să intre din când în când pentru a cumpăra cele 
trebuincioase, dar de când auzise ce spuneau oamenii, 
încercase să-și limiteze pe cât posibil vizitele. De-ar fi crezut 
măcar că nu exista pic de adevăr în spatele acelor bârfe, ar fi 
putut intra acolo cu fruntea sus. Partea cea mai urâtă era că nu 
se îndoia nicio clipă de zvonuri. Și chiar dacă ar fi făcut-o, 
zâmbetul superior și tonul îndrăzneț al vânzătorului ar fi fost de- 
ajuns pentru a-l convinge. Uneori Anders se întreba dacă 
toleranța lui avea o limită. De n-ar fi fost băieții, ar fi șters-o de 
mult. Dar gemenii îl obligaseră să caute o altă cale, în afară de 
a-și părăsi nevasta, iar el considera că o găsise. Anders avea un 
plan. Fusese nevoie de un an întreg de muncă asiduă, însă 
acum se afla aproape. De îndată ce ultimele detalii aveau să 
prindă formă, va putea să ofere familiei sale un nou început, o 
șansă de a schimba totul în bine. Poate că atunci ar fi reușit să-i 
dăruiască lui Agnes mai multe lucruri după care tânjea, pentru 
ca bezna ce părea a-i cuprinde sufletul să dispară. Avea 
senzația că putea deja să-și dea seama cum urma să arate noua 
lor viață și cum avea să le ofere tuturor mult mai mult decât 
traiul pe care îl duceau acum. 

Strânse și mai tare mânutele fiilor să-i și le zâmbi atunci când 
cei doi îşi dădură capetele pe spate ca să se uite în sus, la el. 

— Tata, putem să luăm o cola? întrebă Johan, în speranța că 
buna dispoziție a acestuia l-ar face mai înclinat să accepte o 
asemenea rugăminte. Așa a și fost. După ce cugetă pentru o 
clipă, Anders încuviință, iar băieții strigară și săriră în sus și-n jos 
de nerăbdare. Să cumpere sucuri presupunea, firește, o vizită la 
magazinul din oraș, însă merita. Curând, asemenea lucruri 
aveau să fie de domeniul trecutului. 

Capitolul 21 


Gösta era în biroul său, aplecat deasupra mesei. Atmosfera 
fusese cel puţin tensionată de când ieșise la iveală neghiobia lui 
Ernst. Gosta dădu din cap. Colegul lui avea la activ multe greșeli 
săvârșite de-a lungul anilor, însă de data aceasta mersese prea 
departe, ignorând modul în care un poliţist trebuia să își facă 
meseria. Pentru prima oară, Gösta considera că Ernst ar fi putut 
fi concediat din cauza faptelor sale. Nici măcar Mellberg nu 
putea să-i ţină partea după cele petrecute. 

Se uită, abătut, pe fereastră. Era perioada anului pe care o 
detesta cel mai mult. Era chiar mai rău decât iarna. Amintirea 
verii îi era proaspătă în minte și încă mai putea depăna scorurile 
pentru aproape fiecare rundă de golf jucată. Măcar până la 
venirea iernii s-ar fi instalat o uitare milostivă și se întreba 
uneori dacă într-adevăr îi reușiseră acele lovituri excelente pe 
terenul de golf ori totul era doar un vis frumos. 

Telefonul îi întrerupse starea contemplativă. 

— Gösta Flygare. 

— Bună, Gösta, Annika la telefon. Pedersen e pe fir și îl caută 
pe Patrik, dar nu pot da de el. Preiei tu apelul? 

— Sigur, fă-mi legătura. 

Aşteptă câteva secunde. Apoi auzi un clic, urmat de vocea 
medicului legist. 

— Alo? 

— Da, sunt aici. Gösta Flygare la telefon. 

— Am auzit că Patrik e plecat cu treburi. Însă și tu lucrezi la 
anchetarea uciderii fetiţei, nu? 

— Toată lumea de la secție lucrează la asta, mai mult sau mai 
puțin. 

— Bine, atunci poți nota informațiile care tocmai ne-au 
parvenit, însă e important ca totul să-i fie trimis lui Hedström. 

O clipă, Gösta se întrebă dacă Pedersen auzise de fiascoul lui 
Ernst, apoi îşi dădu seama că ar fi fost imposibil. Probabil că 
voia doar să sublinieze faptul că şeful anchetei trebuia să 
primească toate informațiile. Și cu siguranță că Gösta nu 

intenţiona să comită aceleași greșeli ca Lundgren. Hedström 
avea să fie informat în legătură cu tot, până la ultima vorbuliță. 

— Voi lua notițe și voi primi și pe fax, ca de obicei, nu? 

— Bineînţeles, zise Pedersen. Am primit acum analiza cenușii. 
Adică cenușa prezentă în stomacul și în plămânii fetei. 

— Îmi sunt cunoscute detaliile, zise Gösta, fără să poată 
împiedica o urmă de iritare să i se strecoare în voce. 

Ce naiba, Pedersen își imagina că el e doar vreun curier de 
prin secţie sau ce? 

În cazul în care simţise iritarea lui Gösta, Pedersen o ignorase, 
continuând liniștit: 

— Ei bine, am aflat câteva lucruri interesante. Mai întăi, 
cenușa nu este tocmai de dată recentă. Conţinutul său, cel 
puţin, anumite porțiuni, pot fi caracterizate drept..., spuse el și 
se opri o clipă, relativ vechi. 

— Relativ vechi? repetă Gösta, părând încă refractar. 

Dar nu putu nega faptul că era curios. 

— Ce anume înseamnă „relativ vechi”? Vorbim de epoca de 
piatră sau de nebunii ani '60? 

— Ei bine, aici e buba. Conform Laboratorului de 
criminalistică, este foarte greu de stabilit cu exactitate. Cea mai 
bună estimare pe care am putut să o fac este că vechimea ei e 
undeva între cincizeci și o sută de ani. 

— Cenușă de o sută de ani? făcu Gosta uimit. 

— Da, sau poate cincizeci. Sau undeva între. Însă nu a fost 
singurul aspect remarcabil pe care l-au descoperit. In cenușă 
existau și particule fine de rocă. Mai precis, de granit. 

— Granit? Atunci de unde naiba provine cenușa asta? Doar nu 
putea să fi ars o bucată de granit, nu? 

— Nu, roca nu arde, după cum bine știm. Trebuie să fi fost de 
la bun început în starea asta. Încă se lucrează la examinarea 
materialului, pentru a putea spune ceva mai concret. Dar... 

Gosta simţea că povestea va căpăta o amploare neobișnuită. 

— Da? zise el. 

— În momentul de faţă, își pot da seama doar că pare a fi un 
amestec. Au găsit resturi de lemn și... materie organică, spuse 
Pedersen, după o pauză. 

— Materie organică? E ceea ce cred eu că este? Cenușa 
provine de la un trup omenesc? 

— Ei bine, examinările ulterioare vor dovedi asta. Încă nu li se 
poate determina proveniența. Și nici nu e sigur că se va putea, 
deși Laboratorul de criminalistică își dă toată silinţa. În orice caz, 
după cum am spus, sunt amestecate și cu alte substanțe: lemn 
și granit. 

— Fir-aș al naibii! făcu Gösta. Așadar, cineva a păstrat cenușa 
aia veche. 

— Da, sau a găsit-o pe undeva. 

— Adevărat, și asta e posibil. 

— Ar trebui să vă ofere un punct de plecare, spuse Pedersen 
pe un ton sec. Să sperăm că vom afla mai multe în câteva zile, 
cum ar fi, de exemplu, dacă există rămășițe umane în cenușă. 
Până atunci, va trebui să vă mulţumiţi cu asta. 

— Bine, încuviinţă Gösta, imaginându-și deja feţele colegilor 
atunci când avea să le spună ce aflase. 

Intrebarea era cum putea fi folosită informaţia respectivă. 

Puse receptorul jos și merse până la fax. Prin minte i se 
învârteau noutăţile cu privire la particulele de granit menţionate 
de Pedersen. Ar fi trebuit să le furnizeze niște indicii. 

Gândul însă dispăru. 

e 

Asta își îndreptă spatele, gemând. Vechea podea din lemn 
fusese montată în momentul construirii casei și nu putea fi 
curățată decât cu apă și săpun. Deși trupul său împovărat de ani 
avea probabil să mai reziste o vreme, femeii îi venea din ce în 
ce mai greu să îngenuncheze și să frece pardoseala. 

Se uită în jur, prin casă. Trăia acolo de patruzeci de ani. 
Alături de Arne. Inainte, acesta locuise acolo cu părinţii lui, care 
continuaseră apoi să stea în casă cu tinerii însurăței. Dintr- 
odată, amândoi părinţii se prăpădiseră, la doar câteva luni 
distanță unul faţă de celălalt. li era rușine că-i trecea așa ceva 
prin minte, însă anii respectivi fuseseră dificili. Tatăl lui Arne - 
sever precum un general, mama sa - nu cu mult mai brează. Nu 
discutaseră niciodată despre asta, dar comentariile lui 
întâmplătoare o făcuseră să creadă că Arne fusese bătut de 
multe ori, copil fiind. Poate acela era motivul pentru care îl 
tratase cu atâta asprime pe Niclas. Un băiat care crede că 
iubirea trebuie însoţită de bici va împărţi, la rându-i, iubire 
ajutându-se de bici. Deși, în cazul lui Arne, sentimentele 
fuseseră manifestate prin intermediul unei curele. Cureaua lată, 

maro, care atârna de ușa de la cămară și care era folosită ori de 
câte ori faptele lui Niclas nu erau pe placul tatălui său. Dar cine 
se credea ea, să pună la îndoială modul în care fiul lor fusese 
educat de Arne? Bineînţeles că inima i se frânsese la auzul 
strigătelor înăbușite de durere ale lui Niclas, și femeia îi ștersese 
cu blândeţe lacrimile, odată încheiat calvarul, însă Arne știuse 
dintotdeauna mai bine decât ea. 

Cu mare efort, se urcă pe un scaun de bucătărie și scoase 
perdelele. Încă nu putea zări vreo urmă de murdărie pe ele, însă 
vorba lui Arne, dacă ceva se murdărește, înseamnă că ar fi 
trebuit curăţat de mult. Se opri brusc, cu mâinile deasupra 
capului, exact când era pe cale să ridice galeria. Nu cumva 
făcuse la fel și în acea zi oribilă? Da, parcă da. Stătuse acolo, 
schimbând perdelele, când dinspre grădină auzise niște voci 
răspicate. Bineînţeles că era obișnuită cu tonul furios al lui Arne, 
însă neobișnuit de data aceea era că și Niclas ridicase vocea. 
Era așa de greu de imaginat, iar posibilele consecinţe într-atât 
de severe, încât se grăbi să coboare de pe scaun și să fugă în 
grădină. Cei doi stăteau faţă în faţă, ca doi combatanți. Vocile 
care din casă păruseră stridente îi spărgeau, în momentul acela, 
timpanele. Neputându-se opri, femeia fugise către Arne și-l 
prinsese de braț. 

— Ce se petrece? 

Își dădu seama cât de disperată îi sunase vocea. Imediat ce-l 
luă de braţ pe Arne, înțelese că nu ar fi trebuit să o facă. 
Bărbatul tăcu și se întoarse către ea, cu o privire inexpresivă. 
Apoi își ridică mâna și o plesni cu putere. Liniștea ce urmă fu 
amenințătoare. Cu toţii rămaseră complet nemișcaţi, ca o 
statuie cu trei capete. Apoi, femeia văzu, aproape cu 
încetinitorul, cum Niclas își retrase braţul, încleștă pumnul și 
tinti spre capul tatălui său. Sunetul pumnului ce-l izbise pe Arne 
drept în față întrerupse brusc tăcerea sinistră și puse din nou 
totul în mișcare. Uluit, Arne își duse mâna la obraz și se uită 
țintă spre fiul său. Apoi Asta văzu brațul lui Niclas retrăgându-se 
și zburând din nou spre Arne. După aceea, păru a nu se mai 
opri. Niclas se mișca precum un robot, dându-i pumn după 
pumn. Arne încasa loviturile ca și cum n-ar fi înțeles ce se 
întâmplă. Într-un final, picioarele îi cedară și bărbatul căzu în 
genunchi. Niclas răsufla din greu. Își privi tatăl îngenuncheat în 
fața lui, cu sânge ţâșnindu-i pe nas. Apoi se întoarse și fugi. 

Din ziua respectivă, Astei nu îi mai fusese îngăduit să 
pomenească numele fiului său. Acesta avea șaptesprezece ani 
pe-atunci. 

Cu perdelele în mână, femeia cobori cu grijă de pe scaun. 
Avusese atât de multe gânduri neliniștitoare în ultima vreme și 
nu era de mirare că amintirile din acea zi fatidică nu îi dădeau 
pace în momentul acela. Moartea fetiţei îi stârnise multe emoții 
pe care încercase a le da uitării de-a lungul anilor. O copleși 
conștientizarea faptului că avusese multe de pierdut din cauza 
încăpăţânării lui Arne, trezindu-i sentimente ce nu aveau decât 
să-i facă viaţa mai grea. Însă de când își vizitase fiul la clinică, 
începuse să se îndoiască de tot ceea ce luase de bun de-a 
lungul anilor. Poate că Arne nu le știa chiar pe toate. Poate că 
nu el era cel care să hotărască cursul lucrurilor, nici măcar 
pentru ea. Poate că ar fi fost bine să înceapă să ia singură 
decizii privitoare la viaţa sa. Gândurile o agitară, așa că le 
îndepărtă, până mai târziu. În momentul acela, avea perdele de 
spălat. 

e 

Patrik bătu la ușă cu fermitate. Deja se chinuia să-și păstreze 
o expresie neutră a chipului. În adâncul său, simţea cum crește 
repulsia, lăsându-i un gust respingător în gură. Aici era vorba de 
cel mai abject, cel mai detestabil gen de persoană pe care și l-ar 
fi putut imagina. Singura consolare - iar acesta nu era un lucru 
pe care Patrik să îl admită cu voce tare - era că, odată ajuns în 
spatele gratiilor, individul ăsta nu ar fi dus-o bine în pușcărie. 
Pedofilii erau ultimii pe scara ierarhică - și erau trataţi ca atare. 
Însă pe bună dreptate. 

Auzi pași apropiindu-se și se dădu înapoi. Martin se foia 
neliniștit lângă el, iar în spatele lor se aflau câţiva colegi din 
Uddevalla, printre care și unii a căror pricepere în computere 
era nepreţuită în astfel de cazuri. 

Ușa se deschise, iar silueta uscăţivă a lui Kaj își făcu apariţia. 
Era îmbrăcat formal, ca întotdeauna, iar Patrik se întrebă dacă 
avea măcar un rând de haine obișnuite. Personal, de îndată ce 
ajungea acasă, el își punea imediat o pereche uzată de 
pantaloni de trening și un pulover comod. 

— Ce mai e de data asta? întrebă Kaj, scoțând capul pe ușă, 
apoi încruntându-se la vederea celor două mașini de poliţie 
parcate pe aleea sa. Chiar e nevoie să vă faceţi cunoscută 

prezența în felul ăsta? Probabil că hoașca de vizavi sare în sus 
de bucurie. Dacă aveţi ceva să mă întrebaţi, puneţi mâna pe 
telefon sau trimiteţi o singură persoană, nu un întreg 
detașament! 

Patrik îl studie pentru o clipă, întrebându-se dacă bărbatul din 
faţa lui era chiar așa de sigur pe sine, încât apariţia polițiștilor la 
ușa lui să nu-i dea de gândit. Sau poate că era doar un actor 
bun. Ei bine, în curând aveau să afle. 

— Avem mandat să percheziționăm imobilul. Și îţi cerem să 
ne urmezi la secție, pentru interogatoriu. 

Vocea lui Patrik era extrem de formală și nu-i dezvălui 
sentimentele. 

— Un mandat să-mi percheziţionaţi casa? Ce naiba? 
Blestemata aia de femeie a pus la cale așa ceva? Jur că o să... 

Kaj păși afară, pe verandă și păru că vrea să se îndrepte spre 
casa familiei Florin. Patrik își ridică mâna, iar Martin îi blocă 
drumul. 

— Nu are nimic de-a face cu Lilian Florin. Avem informații 
conform cărora ești implicat într-o reţea de pornografie infantilă. 

Kaj se crispă. Patrik își dădu acum seama că bărbatul nu 
jucase niciun rol mai înainte. Chiar nu îi trecuse prin gând acea 
posibilitate. Bâlbâindu-se, Kaj încercă să-și vină în fire. 

— Ce... ce n-ai... ce zici acolo, omule? 

Insă protestele lui erau rostite cu voce stinsă, iar șocul îi 
gârbovi umerii. 

— După cum am spus, avem mandat să cercetăm imobilul, iar 
dacă ești îndeajuns de amabil să ne urmezi într-una din mașini, 
avem de gând să continuăm această conversaţie în pace și 
liniște, la secție. 

Gustul amar, de fiere, pe care Patrik îl simţi în gură îl forță să 
tot înghită în sec. Voia să se arunce asupra lui Kaj și să-l 
scuture, să-l întrebe de ce, cum și ce anume îl ispitea la copii și 
la băieţii tineri și nu putea obţine într-o relaţie cu un adult. Dar 
avea să existe timp destul pentru acele întrebări. Cel mai 
important în momentul respectiv era să intre în posesia 
probelor. 

Kaj părea a fi complet paralizat și, fără să răspundă sau să-și 
ia cu el o haină, îi urmă pe scări și se urcă, supus, pe bancheta 
din spate a uneia dintre mașinile de poliţie. 

Patrik se întoarse către colegii din Uddevalla. 

— ÎI ducem la secţie și începem interogatoriul. Voi faceţi-vă 
treaba aici și daţi un telefon în caz că găsiți ceva de care ne 
putem folosi. Știu că nu e nevoie să o subliniez, dar o voi spune, 
oricum: luați toate computerele și nu uitaţi că mandatul include 
și cabana de pe teren. Știu că veţi găsi cel puţin un computer 
acolo. 

Colegii lui dădură din cap și intrară hotărâți în casă. 

e 

Cu un sentiment de bucurie, Lilian trecu fără grabă pe lângă 
mașinile de poliție, în drum spre casă. Era ca și cum i s-ar fi 
adeverit un vis. Un întreg detașament de polițiști în faţa 
locuinţei vecinului și, pe deasupra, Kaj, având o expresie 
abătută, fusese obligat să urce într-una din mașinile de poliţie. 
Se simţi cuprinsă de fericire. După toţi acei ani în care avusese 
atâtea necazuri cu el și cu familia lui, comportamentul lui Kaj se 
întorsese, în sfârșit, împotriva lui. Dumnezeu îi era martor, Lilian 
întotdeauna se purtase corect. Cu ce era de vină fiindcă își 
dorea ca totul să fie făcut cu bună-cuviință? Cu ce era ea de 
vină că vecinul ei săvârșise lucruri ce deviaseră de la spiritul de 
bună vecinătate, forțând-o pe Lilian să răspundă cu aceeași 
monedă? lar lumea avea tupeul să o numească pe ea 
războinică. O, da, auzise bârfele de prin oraș. Insă nu se 
considera responsabilă pentru necazurile dintre ea și Kaj. Dacă 
vecinul său nu ar fi insistat să-i deranjeze și să facă lucruri 
stupide, Lilian n-ar fi protestat. În circumstanţe normale, nimeni 
nu era mai blajin și mai îngăduitor decât ea. Și nu simţea niciun 
fel de vină fiindcă le spusese polițiștilor despre fiul ciudat al 
vecinilor ei. Toată lumea știa că, mai devreme sau mai târziu, 
oamenii de genul acela, cu probleme mintale, aveau să creeze 
dificultăţi. Deși probabil exagerase în declarația sa privitoare la 
obiceiurile lui Morgan de a trage cu ochiul, o făcuse doar pentru 
a evita probleme pe viitor. Unor astfel de oameni le putea trece 
prin minte orice, dacă li se permitea să își facă de cap, și se știa 
prea bine că aveau nevoi sexuale exacerbate. 

Dar acum aveau să vadă cu toţii cum stăteau de fapt 
lucrurile. Poliţia nu roia pe lângă casa ei. Se opri în faţa ușii de la 
intrare pentru a privi spectacolul, cu mâinile încrucișate și cu un 
zâmbet malefic pe buze. 

Atunci când mașina în care se afla Kaj o porni din loc, ea se 
duse înăuntru, fără tragere de inimă. Cugetă pentru un moment 

dacă să meargă până acolo, ca un cetățean îngrijorat, și să 
întrebe ce anume se întâmpla. Însă până să se hotărască, 
polițiștii dispărură în locuinţa lui Kaj și nu vru să pară într-atât de 
băgăreațţă încât să se ducă și să bată la ușă. 

În timp ce-și scoase pantofii și haina, se întrebă dacă Monica 
știa ce se petrecea. Poate că ar fi trebuit să o sune la bibliotecă, 
să-i spună, ca o vecină de treabă, firește. Dar vocea lui Stig, 
venind de la etaj, o întrerupse înainte ca ea să se decidă. 

— Tu ești, Lilian? 

Femeia urcă la el. Părea tare slăbit în ziua aceea. 

— Da, dragă, eu sunt. 

— Unde-ai fost? 

Când intră în dormitor, Stig privi jalnic în sus, spre ea. Ce 
suflețel plăpând devenise bărbatul acela! O cuprinse un 
sentiment de tandrețe atunci când își dădu seama cât de 
dependent era de grija pe care i-o purta ea. O ungea pe suflet 
să se simtă atât de necesară. Era ca pe vremea când Charlotte 
fusese copil. Ce sentiment de putere îi dăduse responsabilitatea 
faţă de o asemenea viețișoară neajutorată! Perioada aceea îi 
fusese cea mai dragă. Treptat, pe măsură ce Charlotte crescuse, 
ea scăpase din ce în ce mai mult de sub grija mamei sale. Dacă 
ar fi putut, Lilian ar fi oprit timpul, pentru ca fata să nu mai 
crească deloc. Însă cu cât încerca mai mult să-și ţină fiica 
aproape, cu atât aceasta se îndepărta mai tare. În schimb, tatăl 
lui Charlotte căpătase, pe nedrept, toată dragostea și respectul 
pe care Lilian considera că le merita ea. In definitiv, ea era 
mama lui Charlotte. Tatăl ar fi trebuit să aibă un statut inferior 
mamei. Ea îi dăduse naștere și se îngrijise de toate nevoile sale 
din primii ani de viaţă. După care se instalase în frunte Lennart, 
culegând toţi laurii. O transformase pe Charlotte în „fetiţa tatii”. 
Când aceasta se mută și rămaseră doar ei doi, începură să 
pomenească despre divorț, de parcă Charlotte ar fi fost singura 
care contase în toţi acei ani. 

Amintirea o făcu să-și simtă furia ca un nod în gât și se forţă 
să-i zâmbească lui Stig. Măcar acesta avea nevoie de ea. La fel 
și Niclas, până într-un anumit punct, cu toate că nu era 
conștient de asta. Charlotte n-avea idee cât era de norocoasă. În 
schimb, ea se plângea mereu că soțul nu o ajuta niciodată, că 
nu îşi îndeplinea sarcinile privitoare la copii. O 
nerecunoscătoare, asta era. Dar Lilian începuse să fie 

dezamăgită și de Niclas, care venea acasă, se răstea la ea și 
spunea că vrea să se mute. Însă Lilian știa prea bine de unde 
veneau acele toane. Pur și simplu, nu l-ar fi crezut așa de 
influenţabil. 

— Pari atât de încordată, zise Stig, întinzându-se după mâna 
ei. 

Femeia se prefăcu a nu observa și, în schimb, netezi cu grijă 
așternuturile. 

Stig îi lua mereu partea lui Charlotte, așa că Lilian nu îi putea 
dezvălui gândurile ei și preferă să-i spună: 

— E mare agitaţie vizavi. Poliţiști și mașini de poliţie peste tot. 
Să-ţi zic ceva, nu-i deloc o plăcere să ai vecini asemenea 
oameni. 

Stig se ridică brusc. Mișcarea îl făcu să se schimonosească și 
să se apuce cu mâinile de stomac. Dar speranţa i se citea pe 
chip. 

— Probabil că are legătură cu Sara. Crezi că au aflat ceva 
despre ea? 

Lilian încuviinţă. 

— Da, nu m-ar surprinde. Altminteri de ce-ar fi trimis un întreg 
contingent? 

— Ar fi o binecuvântare pentru Charlotte și Niclas dacă s-ar 
termina odată toate astea. 

— Da, și știi cât m-a necăjit și pe mine, Stig. Acum poate că 
voi avea din nou liniște în suflet. 

ÎI lăsă pe Stig să-i dezmierde mâna, iar vocea acestuia fu la 
fel de iubitoare ca întotdeauna, în momentul în care îi spuse: 

— Bineînţeles, draga mea. Tu ai așa un suflet bun, au fost 
vremuri cumplite pentru tine. 

Îi întoarse mâna și o sărută în palmă. 

Femeia îi îngădui să-i ţină mâna încă o clipă, după care și-o 
retrase. Apoi, spuse brusc: 

— E plăcut să aflu că uneori cineva își face griji și pentru 
mine. Acum să sperăm că avem dreptate și că l-au săltat pe Kaj 
în legătură cu Sara. 

— Ce altceva crezi că ar putea să fie? 

Stig păru surprins. _ 

— Ei bine, nu știu. Nu prea mă gândesc la asta. Insă mai mult 
decât oricine, eu știu de ce este în stare... 

— Când e înmormântarea? o întrerupse Stig. 

Lilian se ridică de pe marginea patului. 

— Incă așteptăm vești legate de ziua când putem lua 
cadavrul. Probabil că săptămâna viitoare. 

— Te rog, nu folosi cuvântul „cadavru”. Aici e vorba de Sara a 
noastră. 

— De fapt, e nepoata mea, nu a ta, se răsti Lilian. 

— Și eu am iubit-o, să știi, replică Stig, cu blândețe. 

— Da, dragă, știu. lartă-mă. Îmi e foarte greu și nimeni nu 
pare să înțeleagă asta. 

Observând expresia de regret de pe chipul lui Stig, ea își 
șterse o lacrimă. 

— Nu, eu ar trebui să-mi cer iertare. A fost o prostie din 
partea mea. Mă ierți, dragă? 

— Cum să nu, zise Lilian cu mărinimie. lar acum cred că ar fi 
bine să te odihnești și să nu te preocupi prea mult de asta. Mă 
duc până jos să fac un ceai și îți aduc o ceașcă. După care poate 
dormi un pic. 

— Ce-am făcut ca să te merit? îi zâmbi Stig nevestei sale. 

e 

Lui Mellberg nu îi era ușor să se concentreze asupra a ceea ce 
avea de făcut la birou. Nu că ar fi pus vreodată acel aspect al 
vieții sale pe primul plan, însă de obicei reușea oarecum să se 
organizeze. lar situaţia provocată de Ernst ar fi trebuit să-i 
acapareze o mare parte din gânduri. Însă de sâmbăta trecută, 
nimic nu mai era la fel. Acasă, în apartamentul său, băiatul se 
amuza cu jocuri video. Cele noi pe care i le cumpărase cu o zi în 
urmă. Mellberg fusese mereu strâns la pungă, însă cu toate 
acestea, simţise brusc irezistibilul impuls de a fi generos. lar 
jocurile video se aflau, în mod evident, în capul listei de 
preferinţe a băiatului, așa că știa ce avea de făcut. Mellberg 
cumpărase un X-box și trei jocuri și, deși fusese șocat de preț, 
nu se răzgândise. 

Fiindcă, în definitiv, era băiatul lui. Simon, fiul său. Dacă 
existaseră dubii înainte, acestea fuseseră înlăturate de cum îl 
văzuse coborând din tren. Ca și cum s-ar fi zărit pe sine, pe 
vremea când era flăcău. Același fizic rotofei, aceleași trăsături 
faciale accentuate. Emoţiile ce-i fuseseră trezite erau uimitoare. 
Mellberg încă era șocat de capacitatea sa de a nutri sentimente 
atât de puternice. Mereu se mândrise cu faptul că nu avea 
nevoie de nimeni. Poate cu excepția mamei sale. 

Aceasta insistase mereu că era păcat ca asemenea gene 
excepţionale ca ale lui să nu fie transmise mai departe. lar din 
punctul acela de vedere, avusese cu siguranţă dreptate. Era 
unul dintre motivele principale pentru care își dorea ca mama 
lui să-și fi putut cunoaște nepotul. Ca să-i demonstreze că nu se 
înșelase. Trebuia doar să arunce o privire spre băiat pentru a 
vedea că acesta moștenise trăsăturile tatălui. Neîndoielnic, 
așchia nu sărise departe de trunchi. 

Mama băiatului îi povestise în scrisoare că acesta era leneș, 
lipsit de ambiţie, neascultător și că avea rezultate îngrozitoare 
la școală. Dar asta spunea mai mult despre abilităţile ei de 
părinte și mai puţin despre băiat. El doar avea nevoie să 
petreacă o vreme cu tatăl său, un model demn de urmat. Era 
doar o chestiune de timp până avea să facă din el un bărbat. 

Firește, Mellberg se gândise că Simon ar fi putut măcar să-i 
mulțumească pentru jocurile video, însă probabil că bietul băiat 
fusese atât de șocat de faptul că primise un cadou, încât nu mai 
știuse ce să spună. Noroc că Mellberg se pricepea așa de bine 
să citească oamenii. Nu ar fi avut sens să forţeze nimic în 
momentul acela; măcar atâta știa și el despre cum se cresc 
copiii. Cu toate că se vedea nevoit să admită că îi lipsea cu 
desăvârșire experienţa practică în domeniu - însă cât de greu ar 
fi putut fi? Probabil că ţinea doar de bunul-simţ. În definitiv, 
băiatul era adolescent, și în toate cărţile se spunea că eo 
perioadă dificilă, însă Mellberg era de părere că nu trebuia decât 
să găsească limbajul potrivit - vorba aceea, argou pentru plebei, 
latină pentru învăţăcei. lar dacă exista o persoană care să știe 
cum să discute cu cineva, de la egal la egal, atunci persoana 
respectivă era el. Era convins că nu avea să întâmpine niciun 
obstacol. 

Vocile de pe coridor anunţară întoarcerea lui Patrik și a lui 
Martin. Insoţiţi de acel pedofil nenorocit, speră Mellberg. Era un 
interogatoriu la care intenţiona să participe. lar de data aceea, 
avea să fie nevoit să nu mai menajeze pe nimeni. 

Fjällbacka, 1928 


Începuse ca orice altă zi. Băieţii fugiseră prin vecini de 
dimineață și, spre norocul ei, stătuseră acolo până seara. 
Bătrânei i se făcuse milă de ei și le dăduse de mâncare, scutind- 
o astfel pe ea de pregătirea prânzului, cu toate că, de regulă, 
asta nu însemna decât să facă niște sanaviciuri. Această 
schimbare de situație o înveselise atât de mult, încât binevoise 
să spele pe jos, astfel că, odată cu lăsarea serii, fu sigură de 
laudele binemeritate ce aveau să vină din partea sotului ei. Cu 
toate că nu îi păsa în mod deosebit de părerile acestuia, Agnes 
tânjea încă după atentie și considera elogiile drept un lux. 

Când pașii lui Anders se auziră pe treptele de la intrare, Karl şi 
Johan dormeau deja, iar ea stătea la masa din bucătărie, citind o 
revistă pentru femei. II privi în treacăt și dădu din cap, dar apoi 
tresări. Bărbatul nu părea la fel de obosit și de abătut cum era 
de obicei, la întoarcerea acasă; avea în priviri o licărire pe care 
ea nu o mai văzuse de mult timp. Lăuntric, simti un vag 
sentiment de neliniște. 

Anders se cufundă într-unul din scaunele de lemn din fata ei, 
își încrucișă brațele și le odihni pe blatul uzat al mesei. 

— Agnes, spuse el, apoi făcu o pauză. 

Tăcerea fu îndeajuns de lungă pentru ca sentimentul neplăcut 
din stomacul femeii să se transforme într-un gol. Era evident că 
bărbatul avea ceva pe inimă, iar dacă viata o învățase ceva pe 
Agnes, atunci acel lucru era că surprizele se dovedeau rareori a 
fi plăcute. 

— Agnes, zise el din nou, m-am gândit mult la viitorul nostru 
și la familie, și am ajuns la concluzia că avem nevoie de o 
schimbare. 

In regulă, deocamdată îl urmărea. Doar că nu își putea 
imagina ce ar fi putut face pentru a-i îmbunătăți ei viața. 

Anders continuă, cu vădită mânarie. 

— Motiv pentru care am lucrat suplimentar cât am putut de 
mult în ultimul an și am pus deoparte toti banii, ca să putem 
cumpăra un bilet numai dus pentru noi. 

— Un bilet? Unde? întrebă Agnes, tot mai neliniștită. 

De asemenea, se enervă când îşi dădu seama că Anders 
ascunsese banii aceia de ea. 

— Spre America, zise Anders, părând să aștepte o reacţie 
pozitivă. 

În schimb, Agnes simți cum împietrește din pricina șocului. Ce 
mai făcuse imbecilul de data aceea? 

— America? fu singurul lucru pe care-l putu articula. 

EI dădu cu înflăcărare din cap. 

— Da, plecăm săptămâna viitoare și poți fi sigură că a trebuit 
să trag niște sfori pentru a aranja totul. Am ținut legătura cu 
niște suedezi din Fjällbacka, plecati acolo, și ei m-au asigurat că 
există de lucru din plin pentru cineva ca mine. Un tip calificat își 
poate croi un viitor frumos „over there”!?. Aceste ultime cuvinte 
le rosti în engleză, cu puternicul său accent de Blekinge, fălindu- 
se în mod evident cu primele două vorbe știute în noua sa 
limbă. 

Agnes ar fi vrut să se încline spre el și să-l plesnească peste 
fața surâzătoare, fericită. Ce-o fi fost în capul lui? Să fi fost într- 
atât de naiv încât să creadă că ea avea de gând să se suie pe- 
un vas către o tară străină, alături de el și de pușlamalele lui? Să 
ajungă într-o pozitie și mai dependentă, într-o lume 
necunoscută, cu o limbă străină și cu oameni străini? Într- 
adevăr, își ura viața din locul acela, însă măcar exista 
posibilitatea de a scăpa într-o bună zi din văgăuna în care 
ajunsese. Deși, dacă era să fie sinceră, îi trecuse și ei prin minte 
ideea călătoriei în America, însă de una singură, fără el și fără 
copii, atârnați ca o cătușă în jurul piciorului. 

Insă Anders nu observă groaza de pe chipul ei. Extaziat, el 
scoase biletele și le puse pe masă. Disperată, Agnes privi către 
cele patru bucăți de hârtie, răsfirate dinaintea lui ca un evantai. 
Voia să se ghemuiască și să plângă. 

Avea o săptămână la dispoziție. li rămânea doar o afurisită de 
săptămână ca să scape cumva din situaţia aceea. Se sili să-i 
zâmbească lui Anders. 


12 în engl. în original - „acolo”. 

Capitolul 22 


Monica plecase cu mașina până la Konsum pentru a face 
cumpărăturile, însă brusc, puse jos coșul, ieșind pe ușă fără a 
cumpăra nimic. Ceva o îndemna să ajungă repede acasă. Mama 
și bunica ei fuseseră la fel. Puteau simţi anumite lucruri și, la 
rândul ei, Monica învățase să-și asculte vocea lăuntrică. 

Apăsă acceleraţia mașinuţei sale Fiat, luând-o pe drumul din 
jurul muntelui, pe lângă cartierul Kullen. Când viră pe drumul 
spre Sălvik, văzu mașina poliției parcată în faţa casei lor și își 
dădu seama că avusese dreptate în a-și urma instinctele. Parcă 
exact în spatele mașinii de poliţie și cobori cu grijă, terifiată de 
ce ar fi putut găsi acolo. Noapte de noapte, în ultima 
săptămână, visase fix același lucru. Poliţiști pătrunzându-i în 
cămin și dezvăluind tocmai lucrul pe care ea se străduise din 
răsputeri să și-l scoată din minte. Acum devenise realitate, și nu 
vis, iar femeia se apropie cu ezitare de casă. Incercând să 
amâne inevitabilul. Apoi îl auzi pe Morgan strigând, așa că 
începu să alerge pe poteca din grădină, în sus, spre căbănuţa 
lui. Băiatul stătea în faţa ușii, urlând la doi polițiști. Cu mâinile 
întinse, încerca să le blocheze calea. 

— Nimeni nu poate intra în casa mea! Ea mea! 

— Avem mandat, zise unul dintre polițiști, încercând să-l 
convingă. Trebuie să ne facem meseria, așa că, vă rog, lăsaţi-ne 
să intrăm. 

— Nu, o să faceţi dezordine! 

Morgan își întinse și mai mult braţele. 

— Promitem să avem grijă și să facem cât mai puţin deranj. 
Dar s-ar putea să fim nevoiţi să luăm câteva lucruri cu noi - de 
exemplu, computere, dacă există. 

Morgan îl întrerupse pe poliţist cu un urlet răsunător. 
Pleoapele i se zbătură repede, iar corpul începu să-i tremure 
necontrolat. 

— Nu, nu, nu, nu, nu! strigă el. 

Părea gata să-și apere computerele cu prețul vieţii, iar Monica 
socoti că asta nu era prea departe de adevăr. Se grăbi spre 
polițiști. 

— Ce se întâmplă? Vă pot ajuta cu ceva? 

— Dumneavoastră cine sunteți? întrebă polițistul aflat cel mai 
aproape de ea, fără însă a-și lua privirea de la Morgan. 

— Sunt mama lui Morgan. Locuiesc aici, zise ea și făcu semn 
spre clădirea principală. 

— Îi explicaţi, vă rog, fiului dumneavoastră că avem mandat 
să intrăm în cabană și să aruncăm o privire? Ni se permite, de 
asemenea, să ridicăm orice fel de computere găsite acolo. 

La auzul acestor cuvinte, Morgan începu din nou să scuture 
violent din cap și să repete sacadat: 

— Nu, nu, nu, nu... 

Cu mult calm, Monica se apropie de el. Fixându-și privirea 
asupra polițiștilor, ea își cuprinse fiul cu un braţ și îl mângâie pe 
spate. 

— Mai întâi, mi-aţi putea spune de ce vă aflaţi aici? Apoi sunt 
sigură că vă pot ajuta. 

Cel mai tânăr dintre polițiști păru jenat și își plecă privirea. Cel 
mai în vârstă, evident și mai călit, răspunse calm: 

— L-am reţinut pe soțul dumneavoastră pentru interogatoriu 
și avem, de asemenea, mandat pentru a cerceta zona. 

— Vă pot întreba de ce? 

Monica își dădu seama că părea mult prea impertinentă, însă 
nu intenţiona să accepte ca polițiștii respectivi să treacă de 
Morgan fără a-i oferi o explicaţie rezonabilă. 

— Numele soțului dumneavoastră a fost pomenit în legătură 
cu posesia de materiale pornografice cu minori. 

Mâna cu care atingea spatele lui Morgan se opri brusc. 
Femeia încercă să vorbească, însă nu reuși decât să scoată un 
șuierat. 

— Pornografie cu minori? 

Își drese glasul, și vorbi din nou. 

— Trebuie că vă înșelaţi. Soțul meu, implicat în pornografie cu 
minori? 

Gândurile i se învălmășeau în minte. Legate de lucruri care o 
făcuseră dintotdeauna să se întrebe, să cugete. Insă cel mai 
copleșitor era sentimentul de ușurare. Nu veniseră din cauza 
lucrului de care se temuse ea cel mai mult. 

Îi fură necesare câteva secunde pentru a se reculege, după 
care se întoarse spre Morgan. 

— Acum, ascultă-mă! Trebuie să îi lași să intre în cabană. Și 
trebuie să îi lași să ia computerele. Nu ai de ales, e vorba de 
poliţie. Este dreptul lor. 

— Dar dacă fac dezordine? Și cum rămâne cu orarul meu? 

Sunetul strident al vocii sale era diferit de obișnuitul ton 
uniform și trăda o sensibilitate neobișnuită. 

— Sunt sigură că vor avea grijă, întocmai cum au spus. lar tu 
nu ai de ales. 

Accentuă acea ultimă propoziţie și simţi cum băiatul se 
liniștește. Lui Morgan îi era întotdeauna mai ușor să trateze cu 
situaţii în care nu avea de ales. 

— Promiteți să nu faceţi dezordine? 

Poliţiștii încuviinţară, iar Morgan făcu încet un pas din dreptul 
ușii. 

— Și trebuie să aveţi grijă la fișierele din computere. Am 
multe lucruri stocate acolo! 

Din nou, polițiștii încuviinţară și băiatul se dădu la o parte 
lăsându-i să intre. 

— De ce fac asta, mama? 

— Nu știu, minţi Monica. 

Ușurarea era în continuare sentimentul dominant. Însă 
conştientizarea celor spuse de polițiști începu să prindă treptat 
rădăcini. O senzaţie de repulsie începu să-i cuprindă stomacul și 
să-și croiască drum în sus. Femeia îl apucă de braţ pe Morgan și 
îl duse în fața casei. Continuă să se uite îngrijorată înapoi, spre 
cabană. 

— Nu-ţi face griji, au promis că vor fi atenţi. 

— Intrăm în casa mare? zise Morgan. De regulă nu intru în 
casa mare la ora asta. 

— Nu, știu asta, raspunse Monica. Dar azi va trebui să 
procedăm complet diferit. Nu îi putem deranja pe polițiști. Așa 
că va trebui să vii cu mine acasă la mătușa Gudrun. 

Băiatul o privi confuz. 

— Dar acolo nu mergem decât de Crăciun. Sau când e ziua 
unuia din ei. 

— Știu, zise răbdătoare Monica. Dar azi va trebui să facem o 
excepţie. 

Morgan cugetă pentru o clipă, după care hotărî că spusele 
mamei erau logice. 

În drum spre mașină, Monica văzu cu coada ochiului cum 
perdeaua din bucătăria familiei Florin fu trasă la o parte. Lilian îi 
privea din geam. Era cu zâmbetul pe buze. 

(J 

— Aşadar, Kaj. Cu siguranță nu e o situație plăcută. 

Patrik stătea așezat în fața lui, cu Martin alături și cu Mellberg 
așezat discret în colț, pe un scaun. Spre imensa ușurare a lui 
Patrik, acesta se oferise în mod voluntar să joace un rol pasiv în 
interogatoriu. Patrik ar fi preferat ca el să nu fie acolo, însă era 
șeful lor, în definitiv. 

Kaj nu răspunse. Îşi lăsă bărbia în piept, oferindu-le polițiștilor 
o priveliște detaliată a creștetului său. Părul i se rărise de-a 
lungul anilor, astfel încât scalpul rozaliu i se întrezărea printre 
smocurile brune. 

— Ai vreo explicaţie pentru faptul că numele tău apare pe o 
listă cu comenzi de pornografie infantilă? Și nu mă lua cu 
baliverne cum că trebuie să fie o greșeală. Atât numele, cât și 
adresa sunt pe listă, deci fără îndoială că tu ai făcut comanda. 

— Cineva încearcă să-mi însceneze asta, mormăi Kaj, cu 
fruntea plecată. 

— Nu zău? pufni Patrik, cu o voce plină de sarcasm. Atunci 
probabil că ne poţi spune de ce s-ar obosi cineva să te arunce la 
închisoare. Ce fel de dușmani de moarte ţi-ai făcut de-a lungul 
anilor? 

Kaj nu răspunse. Martin izbi cu palma în masă pentru a-i 
capta atenţia, ceea ce-l făcu pe Kaj să tresară. 

— N-ai auzit întrebarea? Cine-ar fi interesat să te bage la 
închisoare? 

Cum tot nu primi niciun răspuns, Martin continuă: 

— Nu-i prea ușor să răspunzi, nu? Asta fiindcă nu există o 
asemenea persoană. 

În faţa polițiștilor se aflau câteva hârtii. Patrik frunzări prin ele 
în tăcere, scoțând niște pagini și adunându-le într-o grămadă. 

— Îţi dai seama că avem o sumedenie de materiale cu privire 
la tine. Avem numele altor persoane cu care ai ţinut legătura și 
care... împărtășesc același interes, spuse el după ce făcu o 
scurtă pauză căutând termenul potrivit. Avem informaţii 
referitoare la dăţile când ai comandat materiale, știm că ai 
trimis, la rândul tău, materiale, și avem, de asemenea, arhive cu 
sesiuni de chat, pe care colegii noștri din Goteborg au fost 

destul de iscusiţi încât să le procure. Știi, există indivizi pricepuţi 
într-ale computerelor. Și nu i-au oprit firewall-urile! voastre 
complicate, pe care le-aţi instalat pentru ca nimeni să nu poată 
pătrundă în micul vostru grup și să tragă cu urechea la 
voioasele subiecte de discuţie dintre voi. Vezi tu, nimic nu e de 
nepătruns. 

Kaj își ridică privirea, uitându-se agitat când la Patrik, când la 
hârtiile din faţa acestuia. Intreaga sa lume se prăvălea, odată cu 
ticăitul ceasului de perete din spatele lui. Patrik văzu că îl 
Zzguduise dezvăluirea legată de pătrunderea în acele fișiere pe 
care el și prietenii săi le consideraseră complet protejate. În 
clipa aceea, Kaj se întreba cu siguranţă cât de multe știau. Era 
momentul propice pentru a-l mai supune și altor presiuni. 

— Intreaga casă îţi este verificată în clipa de faţă. lar colegii 
noștri nu sunt amatori. Nu există ascunzătoare pe care să n-o fi 
întâlnit deja. Nu există vreun colţișor secret pe care să nu-l 
găsească. lar computerul îţi va fi trimis în Uddevalla pentru a fi 
examinat de niște indivizi care sunt hackeri adevăraţi. Știi, tipi 
care, dacă ar avea chef și dacă nu ar fi de partea legii, ar putea 
sparge conturile unor bănci pe internet și ar putea învârti cu 
ușurință niște bani. 

Patrik se gândi că era posibil să fi exagerat puţin 
competențele colegilor săi, însă Kaj nu știa asta. Și observă că 
tactica dădu roade. Pe fruntea lui Kaj apărură picături mici de 
sudoare, și Patrik mai mult simţi, decât văzu, cum picioarele 
acestuia încep să tremure incontrolabil. 

— Și cu toate că s-ar putea să fii amator în ceea ce privește 
computerele, poate ţi-a spus Morgan că simpla ștergere a unui 
fișier nu înseamnă și dispariţia completă a acestuia. Băieţii 
noștri specialiști în computere pot reface aproape orice, atât 
timp cât hard drive-ul nu a suferit deteriorări. 

Martin continuă de unde se opri Patrik. 

— Vom sta de vorbă de îndată ce apucă să arunce o privire 
prin computerul tău. Atunci vom ști precis cu ce te-ai ocupat. 
Cei din Goteborg și oamenii noștri lucrează la capacitate 
maximă pentru a-i identifica pe toţi copiii care apar în 
materialele confiscate de poliţie. Informaţiile pe care le avem 


13 în reţelele de calculatoare, un dispozitiv sau o serie de dispozitive configurate în 
așa fel încât să filtreze, să cripteze sau să intermedieze traficul între diferite domenii 
de securitate. (N.t.). 

până în momentul de faţă indică faptul că victimele tale 
preferate erau băieţii tineri. Corect? Ei bine, așa e, Kaj? Preferi 
băieţi fără păr pe piept - băieţi tineri și inocenți? 

Lui Kaj îi tremură buza inferioară, dar tot nu spuse nimic. 

Patrik se aplecă înainte și cobori vocea. Ajunsese la 
adevăratul motiv al interogatoriului. 

— Dar fetele? Se aplică și la fete? Destul de tentant, având în 
vedere că una și locuia atât de aproape, chiar vizavi, în casa 
vecinilor. Trebuie să fi fost irezistibil. Mai ales că ar fi fost o 
ocazie bună de a i-o plăti lui Lilian. Câtă satisfacţie! Chiar sub 
nasul ei, să te răzbuni pentru toţi acei ani de nedreptăţi. Insă 
ceva n-a mers conform planului, nu? Cum s-a întâmplat? A 
început fata să se împotrivească, să amenințe că îi va spune 
mamei, așa că a trebuit s-o îneci, pentru a o reduce la tăcere? 

Cu gura căscată, Kaj se uită mai întâi la Patrik, apoi la Martin. 
Ochii îi erau mari și scânteietori. Scutură din cap. 

— Nu, eu n-am avut nimic de-a face cu asta. Nu m-am atins 
niciodată de ea, jur! 

Ultimele vorbe îi scăpară precum un țipăt, iar Kaj arăta de 
parcă urma să aibă un atac de cord dintr-o clipă într-alta. Patrik 
se întrebă dacă nu cumva ar fi trebuit să întrerupă 
interogatoriul, însă decise apoi să mai continue pentru o vreme. 

— Și de ce te-am crede? Avem dovezi că manifești o atracție 
sexuală față de copii, iar curând vom ști dacă există probe care 
să indice și vreo agresiune posibilă. A fost găsită înecată o fetiță 
de șapte ani, care locuia vizavi de casa ta. Stranie coincidenţă, 
nu crezi? 

Nu mențţionă faptul că pe corpul Sarei nu fusese găsită nicio 
urmă de agresiune sexuală. Insă, după cum spusese și 
Pedersen, asta nu însemna că ea nu avusese loc. 

— Jur că n-am avut nimic de-a face cu moartea fetei! N-a fost 
niciodată la mine în casă, jur! 

— Asta rămâne de văzut, spuse nemilos Martin, aruncând o 
privire înspre Patrik. 

Observă în ochii lui aceeași expresie șocată pe care o simţea 
și la el. Patrik scutură ușor din cap, iar Martin se ridică și se duse 
să dea un telefon. Uitaseră să trimită o echipă de specialiști 
pentru a verifica baia. După ce eroarea fu îndreptată și lui 
Martin i se făgădui un răspuns imediat, acesta se întoarse în 

sala de interogatoriu. Patrik încă mai punea întrebări legate de 
Sara. 

— Așadar, tu chiar aștepți să te credem când zici că nu ai fost 
tentat niciodată să... te arăţi interesat de fata vecinilor. Mai era 
și drăguță, pe deasupra. 

— V-am zis, nu m-am atins de ea. Și n-aș numi-o drăguță. Era 
mai degrabă un drac de copil! Se furișa vara în grădină și-i 
smulgea toate florile Monicăi. Fără îndoială că o punea 
nenorocita de bunică-sa. 

Patrik fu uimit cât de rapid dispăruse nervozitatea lui Kaj, 
făcând loc dușmăniei faţă de Lilian Florin. Chiar și în 
circumstanţele respective, Kaj era atât de pătimaș, încât o clipă 
uită motivul pentru care se afla acolo. Apoi realitatea puse din 
nou stăpânire pe el și bărbatul se gârbovi deasupra mesei, cu 
umerii lăsaţi. 

— Nu eu am ucis-o pe fetiță, spuse el încet. Și nici nu m-am 
atins de ea, vă jur. 

Patrik făcu din nou schimb de priviri cu Martin, apoi luă 
decizia. Probabil că nu aveau să înainteze prea mult în 
momentul respectiv. Cu puțin noroc, aveau să capete mai multe 
indicii, odată încheiată percheziţia casei și a computerului. lar 
dacă erau cu adevărat norocoși, specialiștii aveau să găsească 
ceva în urma examinării băii. 

Martin îl duse pe Kaj în celulă, iar Mellberg plecă imediat după 
aceea. Patrik rămase locului. Se uită la ceas. Deja îi ajunsese 
până peste cap. Avea de gând să meargă acasă, să-i dea Ericăi 
o sărutare și să se cufunde în mireasma gâtulețului firav al 
Maiei. Probabil că doar asta l-ar fi putut scăpa de senzaţia 
înecăcioasă pe care o căpătase după ce stătuse încuiat într-o 
cămăruţă alături de Kaj. În plus, sentimentul că ceva nu se 
potrivea îl făcea să tânjească după siguranţa propriei case. Pur 
și simplu, nu îi era îngăduit să dea greș în acea anchetă. 
Oamenii de teapa lui Kaj nu trebuiau lăsaţi să umble în libertate. 
Mai ales dacă aveau pe conștiință moartea unei fetițe. 

Era pe punctul de a ieși pe ușa principală, când Annika îl opri. 

— Ai vizitatori; așteaptă de ceva vreme. În plus, Gösta vrea să 
discute cu tine cât mai curând posibil. Și am o pistă pe care cred 
că ar trebui să o cercetezi imediat. 

Patrik oftă și lăsă ușa să se închidă. Se părea că planul de a 
merge acasă trebuia lăsat deoparte. Avea să fie nevoit să o 

sune pe Erica pentru a-i spune că urma să întârzie. Era o 
conversație pe care nu o aștepta cu nerăbdare. 
e 

Degetul lui Charlotte ezită în fața soneriei. Apoi, femeia se 
hotărî, trase adânc aer în piept și apăsă butonul. Auzi sunetul 
reverberând înăuntru. Pentru o clipă, îi trecu prin minte să se 
întoarcă și să fugă, însă desluși un zgomot de pași în interior și 
se forță să stea locului. 

O recunoscu vag pe femeia care îi deschise ușa. Orașul era 
destul de mic, așa că probabil se întâlniseră întâmplător, și văzu 
că femeia își dăduse imediat seama cine era. După o clipă de 
ezitare, Jeanette se dădu la o parte, iar Charlotte intră în casă. 

Fu surprinsă cât de tânără părea Jeanette. Douăzeci și cinci 
de ani, îi spusese Niclas, după ce ea îl tot presase. Nu îi era clar 
de ce voia să afle asemenea detalii. Era ca o nevoie primară de 
a ști cât mai mult cu putinţă. Poate fiindcă spera într-un fel să 
înțeleagă ce anume căutase, ce anume nu fusese ea în stare să- 
i ofere. Și poate că tocmai din acea cauză se simţise atrasă în 
mod irezistibil spre acel loc. Niciodată nu-i mai confruntase vreo 
amantă. Și-ar fi dorit să le vadă, însă nu îndrăznise. Dar totul se 
schimbase după moartea Sarei. Era ca și cum ar fi devenit 
invulnerabilă. Îi dispăruseră toate spaimele. Fusese deja lovită 
de cel mai îngrozitor lucru ce i s-ar fi putut întâmpla unei ființe 
umane. Multe dintre problemele care o paralizaseră și o 
înspăimântaseră îi păreau acum obstacole insignifiante. Nu că i- 
ar fi fost ușor să se ducă acolo; n-ar fi putut spune asta. Daro 
făcuse. Sara nu mai era, așa că o făcuse. 

— Ce dorești? 

Jeanette o privi circumspectă. 

Charlotte se simţi mare în comparație cu acea femeie, care, 
probabil, nu avea mai mult de un metru șaizeci. La un metru 
șaptezeci și cinci, Charlotte se văzu uriașă. In plus, silueta lui 
Jeanette nu avusese de suferit de pe urma a doua sarcini. 
Charlotte nu putu să nu observe prin bluza strâmtă că sânii ei 
nu aveau nevoie de sutien pentru a arăta fermi. Și-o imagină pe 
Jeanette goală, în pat cu Niclas, care îi dezmierda sânii perfecţi. 
Scutură din cap pentru a scăpa de acea imagine. Petrecuse deja 
mult prea mult timp cu asemenea torturi de-a lungul anilor. Dar 
imaginile nu o mai deranjau la fel de mult. Avea în minte unele 
și mai cumplite - cum ar fi fost Sara, plutind pe apă. 

Charlotte făcu un efort de a reveni cu picioarele pe pământ. 
Spuse, pe un ton calm: 

— Voiam doar să stăm puţin de vorbă. Am putea face asta la 
o ceașcă de cafea? 

Nu știa dacă Jeanette se așteptase la o asemenea vizită ori i 
se părea totul într-atât de ireal, încât nu era în stare să priceapă 
cu adevărat. In orice caz, chipul lui Jeanette nu trăda niciun 
semn de uimire. Fata se mulțumi să scuture din cap și intră în 
bucătărie, urmată de Charlotte. 

Curioasă, aceasta aruncă o privire în apartament. Semăna cu 
ceea ce-și imaginase ea. Un spaţiu mic, cu două camere și mult 
mobilier din pin, perdele cu volănașe și suvenire din călătoriile 
sale în străinătate, pe post de obiecte principale de decor. S-ar fi 
părut că Jeanette economisea fiecare bănuț pentru a putea 
merge în excursii însorite, care erau, probabil, punctul de maxim 
interes al vieții sale. Asta pe lângă culcatul cu bărbaţi însurați, 
gândi Charlotte cu amărăciune, în vreme ce se așeză la masa 
din bucătărie. Nu se simțea la fel de sigură pe sine precum 
spera să dea impresia. Inima îi bătea cu putere, agitând-o 
cumplit. Însă o privi în ochi pe cealaltă femeie, văzând pentru 
prima dată ce fel de persoană reușise să încline balanţa în 
favoarea unei partide de amor și nu a jurămintelor căsniciei, a 
copiilor sau a decenței. _ 

Spre surprinderea ei, Charlotte fu dezamăgită. Intotdeauna își 
imaginase că amantele lui Niclas făceau parte dintr-o categorie 
complet diferită. Firește, nu putea ignora faptul că Jeanette era 
drăguță și voluptuoasă, dar era și atât de... insipidă, concluzionă 
ea după ce căută puţin cuvântul potrivit. Nu radia deloc energie 
sau căldură. Din câte își putea da seama Charlotte, privind-o și 
studiindu-i locuinţa, acea femeie nu părea să aibă nici 
capacitatea, nici ambiția de a face mai mult în viață decât să se 
lase purtată de val. 

— Poftim, zise Jeanette pe un ton arţăgos, punându-i dinainte 
lui Charlotte o ceașcă de cafea. 

Apoi se așeză de cealaltă parte a mesei și începu să-și soarbă 
agitată licoarea. Charlotte îi observă unghiile lungi, cu o 
manichiură perfectă. Încă un aspect inexistent în lumea 
mămicilor de bebeluşi. 

— Te surprinde prezenţa mea aici? zise Charlotte, studiind-o 
cu un calm aparent pe femeia din faţa ei. 

Jeanette dădu din umeri. 

— Habar n-am. Poate. Nu m-am gândit prea mult la tine. 

„Măcar e cinstită”, gândi Charlotte. Încă nu își dădea seama 
dacă să pună asta pe seama îndrăznelii ori a prostiei crase. 

— Ai aflat că Niclas mi-a spus de tine? 

Din nou, aceeași ridicare nonșalantă din umeri. 

— Ştiam că se va afla, mai devreme sau mai târziu. 

— De unde știai asta? 

— Oamenii vorbesc atât de mult în orașul ăsta. Mereu e văzut 
cutare în compania lui cutare, moment în care oamenii se simt 
obligaţi să transmită mai departe informaţia. 

— Se pare că nu e prima dată când te joci așa, zise Charlotte. 

Lui Jeanette îi apăru un zâmbet în colţurile gurii. 

— Nu e vina mea că toţi cei buni sunt deja luaţi. Nu că pe ei i- 
ar deranja prea mult, de obicei. 

Charlotte o privi pieziș. 

— Așadar, Niclas nu-și făcea nici el griji? Că era căsătorit și 
avea doi copii? 

Cuvântul „avea” îi rămase ca un nod în gât, făcând-o să se 
simtă din nou acaparată de emoţii. Le îndepărtă cu greu. 

Ezitarea sa păru a o face pe Jeanette să-și dea seama că 
avea, probabil, anumite obligaţii omenești. Spuse în mod formal: 

— Îmi pare foarte rău pentru fiica ta. Pentru Sara. 

— Te rog să nu pomenești numele fiicei mele, zise Charlotte 
pe un ton glacial, care o făcu pe Jeanette să dea înapoi. 

Işi plecă ochii și amestecă în cafea. 

— Mai degrabă răspunde-mi la întrebare: își făcea Niclas griji 
că vă culcaţi împreună, în vreme ce familia îl aștepta acasă? 

— Nu pomenea de tine, spuse Jeanette evaziv. 

— Niciodată? 

— Aveam alte lucruri de făcut, în loc să povestim despre tine, 
se scăpă Jeanette, înainte de-a realiza că ar fi trebuit, din 
decenţă, să aibă grijă ce spune. 

Charlotte o privi dezgustată. Dar simţi și mai multă silă și 
dispreţ faţă de Niclas, care fusese în mod evident dispus să dea 
cu piciorul la tot pentru asta - o fătucă proastă, îngustă la 
minte, care considera că lumea era la picioarele ei doar pentru 
că fusese odată aleasă Lucia regională!“ în liceu. Da, Charlotte 


14 Tânără aleasă în cadrul sărbătorii populare suedeze Sfânta Lucia, desfășurată pe 
12 și 13 decembrie și care constă în oferirea de cadouri de către fete îmbrăcate 

cunoștea genul acela. Prea multă atenţie acordată în anii săi de 
formare îi dăduseră o încredere în sine exacerbată. Jignirea altor 
persoane, însușirea unor lucruri ce nu le aparțineau nu 
însemnau nimic pentru fete ca ea. 

Charlotte se ridică. Îi părea rău că venise. Ar fi preferat să-și 
păstreze imaginea avută în legătură cu amanta lui Niclas, aceea 
de femeie frumoasă, inteligentă, pasională. O rivală față de care 
să fi putut nutri puţină înţelegere. Însă fata respectivă părea 
ieftină, pur și simplu. Gândul la Niclas împreună cu Jeanette îi 
întoarse stomacul pe dos și își simţi ultimele fărâme de respect 
față de el dispărând în neant. 

— Găsesc singură ieșirea, spuse ea, lăsând-o pe Jeanette la 
masa din bucătărie. 

În drum spre ușă, ea se ciocni de un măgar din ceramică, 
inscripţionat „Lanzarote 1998”, aflat pe masa din hol. Acesta se 
zdrobi de podea, într-o mie de bucăţi. „Un măgar pentru un 
măgar”, gândi Charlotte, pășind încântată peste rămășite, 
înainte de-a închide ușa în urma sa. 


angelic, în alb, purtând coroane de lumânări pe creștet. 

Fjällbacka, 1928 


Catastrofa lovi într-o zi de duminică. Vaporul spre America 
trebuia să plece vineri din Goteborg, iar ei aproape terminaseră 
cu Împachetatul. Anders o trimisese pe Agnes în oraș ca să 
cumpere ultimele lucruri de care considera el că ar fi avut 
nevoie „over there" și, ca niciodată, îi încredințase niște bani 
soției sale. 

Coșul acesteia era plin de cumpărături când femeia dădu 
colțul și începu să urce la deal. Auzi tipetele oamenilor în 
depărtare și grăbi pasul. Fumul o întâmpină la câteva case de a 
ei și observă că acesta era mai gros înspre deal. Agnes dădu 
drumul coșului și o luă la fugă. Incendiul fu primul lucru pe care-l 
văzu. Flăcări uriașe zvâcneau pe ferestrele casei, iar oamenii 
alergau înainte și-napoi, ca niște găini fără cap. Bărbaţii şi 
câteva dintre femei cărau găleți de apă. Restul femeilor își 
puseseră mâinile-n cap, țipând panicate. Focul se răspândise și 
la alte case, părând să cuprindă toate locuințele din jur. Se 
întinsese cu o viteză de necrezut. Șocată, Agnes privi scena cu 
gura căscată și cu ochii larg deschişi. Nimic nu ar fi putut-o 
pregăti pentru o asemenea priveliște. 

Un fum negru și gros începu să se așeze ca un capac 
deasupra caselor, făcând aerul de la nivelul pământului să 
devină întunecat și cenușiu, ca o pâclă. Agnes încă stătea 
locului, împietrită, când una dintre femeile din vecini se apropie 
de ea și o apucă de brat. 

— Agnes, vino cu mine, nu te uita acolo. 

Incercă să o tragă după sine, dar Agnes nu se clinti. Ochii i se 
umplură de lacrimi din cauza fumului, în vreme ce stătea acolo 
și se uita la ruinele cuprinse de flăcări ale casei lor. Părea focul 
cel mai strălucitor dintre toate. 

— Anders... băieții..., rosti ea cu voce pierdută. 

Vecina o trăgea deja cu disperare de mâneca bluzei, 
încercând să o facă să plece de acolo. 

— Încă nu ştim nimic, zise femeia pe nume Britt sau Britta, 
după vagile amintiri ale lui Agnes. Tuturor li s-a spus să se 
adune în piața centrală. Poate că familia ta e deja acolo, adăugă 
ea, dar Agnes simti îndoiala din vocea femeii. 

Vecina știa la fel de bine ca ea că nu avea să-i găsească 
acolo. 

Agnes se intoarse încetișor și simti căldura  văpăilor 
încălzindu-i spatele. O urmă pierdută pe Britt sau Britta, 
lăsându-se condusă spre piața de unde tânguielile femeilor se 
ridicau înspre văzduhuri. Însă toate amutiră odată cu apariția lui 
Agnes. Zvonul se împrăștiase deja; în timp ce ele își deplângeau 
casele și bunurile pierdute, Agnes putea să își jelească bărbatul 
și copilașii. Toate mamele o priviră cu sufletele îndurerate. 
Indiferent ce crezuseră ori spuseseră despre ea în trecut, Agnes 
era, în momentul acela, o mamă care îşi pierduse copiii, iar 
femeile din jurul ei iși strânseră micuţii aproape. 

Agnes rămase cu privirea ațintită în pământ. Nu vărsă lacrimi. 

Capitolul 23 


Se ridicară atunci când Patrik se îndreptă spre ele. Veronica 
își ţinea strâns de mână fetița și nu îi dădu drumul nici când 
Patrik le conduse în micul său birou. Polițistul făcu semn spre 
cele două scaune, iar vizitatoarele se așezară. 

— Așadar, cu ce vă pot ajuta? le întrebă, zâmbindu-i liniștitor 
Fridei, atunci când observă expresia agitată a fetiţei. 

Aceasta privi în sus spre mama sa, care dădu din cap. 

— Frida are ceva să vă povestească, începu Veronica, 
încuviinţând iar din cap înspre fiica sa. 

— De fapt e un secret, zise Frida cu o voce stinsă. 

— O, un secret! făcu Patrik. Ce palpitant! 

Simţi că fata era foarte nesigură dacă să-i facă sau nu 
dezvăluiri, astfel încât continuă: 

— Dar, vezi tu, slujba poliţiei este să asculte secretele tuturor, 
așa că nu prea contează dacă spui un secret la poliţie. 

La auzul acestor vorbe, chipul Fridei se lumină. 

— Atunci voi știți toate secretele din lume? 

— Ei, nici chiar așa, răspunse Patrik. Insă pe majoritatea, da. 
Așadar, tu ce secret ai? 

— Era un bătrân scârbos care o speria pe Sara, spuse repede 
fata, pentru a se elibera de acele cuvinte. Era tare rău și a zis că 
Sara era „sămânţa sultanei”, iar asta a speriat-o. Dar eu n-am 
avut voie să spun nimănui, pentru că se temea că bătrânul se 
va întoarce. 

Fata își trase sufletul. Patrik își simţi sprâncenele arcuindu-se. 
„Sămânţa sultanei”? 

— Frida, cum arăta bătrânul, mai ţii minte? 

Ea dădu din cap. 

— Era tare bătrân. Cel puţin o sută de ani. Ca bunicul. 

— Bunicul are șaizeci, spuse Veronica, și nu se putu abţine să 
nu zâmbească. 

Frida continuă: 

— Avea tot părul gri și toate hainele negre. 

Păru că vrea să vorbească mai departe, însă apoi se afundă în 
scaun. 

— Atât îmi aduc aminte, zise ea descurajată, iar Patrik îi făcu 
semn cu ochiul. 

— E grozav. Și a fost un secret bun de spus poliţiei. 

— Deci nu credeţi că Sara va fi supărată că v-am spus, atunci 
când se va întoarce din ceruri? 

Veronica inspiră adânc, pregătindu-se să-i explice din nou 
fiicei sale adevărul despre trecerea în neființă, însă Patrik 
interveni: 

— Nu, fiindcă știi ce cred eu? Cred că Sara se distrează mult 
prea bine în ceruri pentru a mai vrea să se întoarcă și sunt sigur 
că nu se supără dacă spui sau nu secretul. 

— Sigur? întrebă Frida cu scepticism. 

— Sunt sigur, zise Patrik. 

Veronica se ridică. 

— Ştiţi unde locuim, în caz că e nevoie să mai puneţi și alte 
întrebări. Insă eu cred sincer că Frida nu știe mai mult de-atât. 

Femeia ezită. 

— Credeţi că s-ar putea să fie...? 

Patrik doar scutură din cap și-i răspunse: 

— Imposibil de spus, dar e bine că aţi venit să-mi povestiţi. 
Toate informaţiile sunt importante. 

— Pot să merg cu mașina poliţiei? întrebă Frida, uitându-se 
rugător la Patrik. 

Acesta râse. 

— Nu astăzi, dar voi vedea dacă nu cumva pot aranja pentru 
altă dată. 

Fetița păru mulţumită de răspuns și se îndreptă spre ușă. 

— Mulţumesc că aţi venit, zise Patrik, dând mâna cu Veronica. 

— Sper din tot sufletul să îl prindeţi cât mai repede pe cel 
care a făcut asta. Sunt tot timpul cu ochii pe ea, spuse femeia, 
întinzându-se pentru a mângâia părul fiicei sale. 

— Vom face tot posibilul, afirmă Patrik cu mult mai multă 
încredere decât simţea în adâncul său, și le însoţi pe cele două 
spre intrarea principală. 

In vreme ce ușa se închidea în urma lor, el cugetă la spusele 
Fridei. Un bătrân scârbos? Descrierea oferită de ea nu i se 
potrivea lui Kaj. Cine să fi fost? 

Merse până la Annika, aflată în spatele ghișeului său din 
sticlă. După ce se uită la ceas, spuse cu glas obosit: 

— Aveai niște informaţii la care trebuia să mă uit? 

— Da, iată-le, zise femeia, întinzându-i o coală de hârtie. Și nu 
uita că vrea și Gosta să stea de vorbă cu tine. Cred că se 
pregătește să plece spre casă, așa că ar fi bine să-l găsești 
imediat. 

— Ce noroc pe unii, să poată merge acasă! oftă el. 

Erica nu fusese mulțumită când o sunase, iar conștiința 
încărcată nu-i dădea pace lui Patrik. 

— Probabil că pleacă acasă atunci când îi dai tu voie, spuse 
Annika, privindu-l pe deasupra ochelarilor. 

— Ai dreptate în teorie, însă în practică ar fi mai bine ca Gösta 
să meargă acasă și să se odihnească. Nu ne e de prea mare 
folos să stea aici și să bombăne. 

Glasul îi sună mai aspru decât intenţionase, însă uneori îl 
obosea teribil când era nevoit să-și târască după el colegii. Cel 
puţin, pe doi dintre ei. Ei bine, putea măcar să fie recunoscător 
pentru faptul că Gösta era mult prea dezinteresat pentru a-i 
cauza aceleași probleme ca Ernst. 

— Bănuiesc c-ar trebui să merg și să văd ce vrea. 

Patrik luă foaia cu informaţii și se îndreptă spre biroul lui 
Gösta. Se opri în cadrul ușii cât să-l vadă pe acesta oprind un joc 
de Solitaire? pe computer. Se înfurie atât de mult că Gösta 
stătea acolo și pierdea timpul, în vreme ce el muncea ca un 
sclav, încât fu nevoit să-și încleșteze dinţii. Nu putea avea o 
asemenea discuție în momentul respectiv, însă mai devreme 
sau mai târziu... 

— În sfârșit, zise Gösta, părând iritat. 

Patrik se întrebă dacă nu cumva „mai devreme, și nu mai 
târziu” ar fi fost totuși opţiunea ideală. 

— Am avut ceva important de făcut, spuse Patrik, făcând 
efortul de a nu părea la fel de critic cum se simțea. 

— Ei bine, am să-ţi spun câteva lucruri, începu Gösta, iar 
Patrik distinse cu uimire o oarecare nerăbdare în tonul colegului 
său. 

— Shoot, zise Patrik, înțelegând apoi din privirea întrebătoare 
a lui Gösta că probabil expresiile englezești nu reprezentau 
punctul său forte. 

Asta dacă nu erau legate de golf, bineînțeles. 


15 Cunoscut joc de cărți. 

Gösta îi spuse despre convorbirea cu Pedersen, iar Patrik 
ascultă cu un interes crescând. Luă faxurile pe care i le întinse 
colegul său și se așeză să le studieze. ` 

— Mda, interesant, fără îndoială, spuse el. Intrebarea e: cum 
acționăm de acum încolo? 

— Ei bine, răspunse Gösta, și eu m-am întrebat asta. 
Informațiile ne-ar putea ajuta să stabilim legătura cu crima, în 
caz că am găsi persoana potrivită. Insă până atunci nu ne oferă 
prea mult. 

— Și n-au putut determina clar dacă rămășițele organice erau 
animale sau umane? 

— Nu, zise Gösta, clătinând din cap. Dar s-ar putea să primim 
răspunsul peste vreo câteva zile. 

Patrik păru îngândurat. 

— Gösta, mai zi-mi o dată ce-a spus Pedersen în legătură cu 
piatra. 

— Era granit. 

— Cu alte cuvinte, al naibii de comun aici, în Bohuslän, spuse 
Patrik cu ironie, trecându-și deznădăjduit mâna prin păr. De-am 
putea măcar să stabilim proveniența cenușii, pun pariu că am 
afla cine a omorât-o pe Sara. 

Gösta încuviință. 

— Ei bine, deocamdată nu putem merge mai departe, zise 
Patrik, ridicându-se în picioare. Dar informaţiile au fost cum nu 
se poate de interesante. Ce-ar fi să te îndrepţi acum spre casă, 
Gösta, iar mâine vom începe cu forțe noi. 

Patrik reuși chiar să-i și zâmbească. 7 

Lui Gösta nu fu nevoie să i se spună de două ori. In câteva 
minute, oprise calculatorul, își adunase lucrurile și se afla în 
drum spre ușă. Patrik nu era la fel de norocos. Se făcuse deja 
șapte fără un sfert, însă el merse în birou și se așeză să citească 
notițele de la Annika. O clipă mai târziu, înhăţă telefonul. 

e 

Câteodată, Erica se simțea de parcă s-ar fi aflat la marginea 
lumii reale, prinsă într-un balonaș care se tot micșora. În 
momentul acela, devenise atât de mic, încât îi putea atinge 
pereții dacă întindea mâna. 

Maia îi adormise la sân. Din nou, ea încercase să o pună jos, 
ca s-o lase să doarmă singură, însă Maia se trezise după câteva 
minute, protestând gălăgios faţă de grozava ofensă de a se fi 

aflat într-un pătuţ. Și tocmai atunci când dormea cel mai bine, la 
sânul mamei. Erica se gândise să încerce sugestiile din Cartea 
bebelușului, dar încă nu trecuse de acel stadiu, de idee. Așa că 
se dădu bătută, ca de obicei, și potoli ţipetele Maiei punând-o pe 
aceasta la piept și lăsând-o să doarmă acolo. Deseori, fetiţa 
dormea câte o oră sau două, asta dacă Erica nu se mișca prea 
mult și dacă nu era deranjată de zgomote puternice provenite 
de la telefon sau televizor. Așadar, în momentul acela, Erica 
stătea deja de o jumătate de oră în fotoliu, ca o piatră de 
mormânt, cu telefonul deconectat și cu volumul televizorului la 
minimum. Bineînţeles că nu era nimic interesant la ora aceea, 
așa că urmări un episod stupid dintr-o telenovelă americană, din 
care TV4 părea să fi achiziționat mii de episoade. Erica își ura 
viaţa. 

Simţindu-se vinovată, aruncă o privire spre căpșorul pufos 
care se odihnea fericit pe micuța pernă de alăptat. Gura 
bebelușului era pe jumătate deschisă, iar pleoapele îi tremurau 
din când în când. Disperarea Ericăi nu avea nimic de-a face cu 
lipsa dragostei materne. O iubea sincer și nebunește pe Maia. In 
același timp, se simţea cotropită de un parazit străin care îi 
secătuia toată fericirea, mânând-o spre o existență umbrită, ce 
nu avea nimic în comun cu viaţa pe care o trăise odinioară. 

Uneori nutrea o asemenea amărăciune și faţă de Patrik. 
Acesta putea să aibă apariţii pasagere în viaţa ei, pentru ca apoi 
să se furișeze în lumea reală, ca o persoană normală; el nu 
înțelegea viața Ericăi din momentul acela. Dar în clipele sale de 
judecat la rece, ea își dădea seama că era nedreaptă. Cum ar fi 
putut Patrik să înțeleagă? Fizic vorbind și, de altfel, și emoţional, 
nu era legat de copil în același mod ca ea. La bine și la greu, 
legătura dintre mamă și fiică fusese într-atât de puternică la 
început, încât funcţionase în același timp drept cătușă, dar și ca 
ancoră de salvare. 

Îi amorţi un picior și Erica se strădui să-și schimbe, cu grijă, 
poziția. Era riscant, o știa, însă durerea devenise insuportabilă. 
Maia începu să se foiască, deschise ochii și, cu gura larg 
deschisă, începu imediat să caute de mâncare. Oftând, Erica îi 
oferi un sân. Maia nu dormise decât o jumătate de oră și Erica 
știa că nu avea să mai treacă mult până când avea să adoarmă 
din nou. Să stea nemișcată în felul acela avea să fie o provocare 

și pentru posteriorul său. Nu, la naiba, gândi în clipa următoare. 
De data aceasta, o va face pe Maia să doarmă singură! 

Deveni o bătălie a voinţei. Pe de-o parte, Erica, șaptezeci și 
două de kilograme. Pe de alta, Maia, șase kilograme. Apucându-l 
ferm, Erica împinse căruțul peste pragul dintre sufragerie și hol. 
Înainte și-napoi, cu braţul întins de-un cot. Se întrebă cum ar fi 
putut dormi cineva într-un căruț care se scutura din toți 
rărunchii, însă conform Cărții bebelușului, exact de asta era 
nevoie. Să îi oferi pruncului instrucţiuni simple și clare - „acum 
tu vei dormi, mama are situaţia sub control”. La cincisprezece 
minute de la începerea experimentului, Erica nu putea descrie 
situaţia ca fiind „sub control”. Deși, conform calculelor, Maia ar 
fi trebuit să fie extrem de obosită, ea urla ca din gură de șarpe, 
mânioasă că îi fusese negat dreptul de a ședea la căldura 
liniștitoare a trupului mamei sale. Pentru o clipă, Erica fu tentată 
să se dea bătută, să stea jos și să-și alăpteze fiica, până când 
aceasta avea să adoarmă. Apoi se răzgândi. Indiferent cât de 
supărată era Maia din cauza noii orânduieli și oricât de mult îi 
frângeau ţipetele sale inima Ericăi, era cel mai bine ca fetiţa să 
fie îngrijită de o mamă fericită, care avea energia de a se ocupa 
de ea. Așa că perseveră. De fiecare dată când Maia protesta, 
plângând, Erica împingea căruțul înainte și înapoi. Dacă Maia se 
potolea, părând să adoarmă, Erica oprea cu grijă căruţul. 
Conform Annei Wahlgren, era important să nu mai fie mișcat 
căruțul înainte ca bebelușul să adoarmă, astfel încât somnul să 
vină de la sine. Și aleluia! După o jumătate de oră, Maia dormea 
buștean în căruţul său. Erica o duse prudentă în camera de 
lucru, închise ușa, apoi se așeză pe canapea, cu un zâmbet 
extaziat pe chip. 

Buna sa dispoziţie se menţinu chiar și atunci când, la ora opt 
seara, Patrik încă nu venise acasă. Erica nu avusese energia să 
se ducă și să aprindă toate lămpile, astfel încât, odată cu 
transformarea amurgului în noapte, casa devenise din ce în ce 
mai întunecată. Singura lumină provenea, în momentul acela, 
de la ecranul televizorului. În vreme ce o hrănea din nou pe 
Maia, se uita leneșă la unul din multele reality show-uri ce rulau 
seara. Spre rușinea ei, trebuia să recunoască faptul că era 
dependentă de mult prea multe emisiuni de acel gen, iar Patrik 
ajunsese să bombăne fiindcă era asaltat de intrigi meschine și 
oameni lacomi să capete atenţie mediatică. Timpul lui de 

vizionare a programelor sportive fusese redus în mod 
considerabil, însă atâta vreme cât nu trebuia să stea el s-o 
dădăcească pe Maia întreaga seară, consimţise a-i ceda Ericăi 
șefia asupra telecomenzii. Femeia dădu volumul mai tare, uimită 
cum o groază de fete drăguțe erau dispuse să ţopăie și să se 
ferchezuiască doar de dragul unui tânăr vanitos și ridicol, care 
încerca să le convingă de faptul că era numai bun de însurat. 
Tuturor telespectatorilor le era limpede că băiatul considera 
participarea la emisiune drept un mod de a-și spori șansele la 
agăţat prin cluburile ultramoderne din Stockholm. De fapt, Erica 
îi dădea dreptate lui Patrik - emisiunea era concepută fără pic 
de inteligenţă - însă odată ce începea să se uite, nu se mai 
putea opri. 

Un sunet dinspre ușa de la intrare o făcu să dea volumul 
încet. Vechea sa teamă de întuneric puse stăpânire pe ea timp 
de o secundă, dar apoi femeia își veni în fire și își dădu seama 
că probabil era Patrik, care se întorcea în sfârșit acasă. 

— Ce întuneric e aici, zise acesta, aprinzând câteva lămpi, 
înainte de a merge la Erica și la Maia. 

Se aplecă și-i dădu Ericăi o sărutare pe obraz, îi mângâie cu 
blândeţe căpșorul Maiei, după care se prăbuși pe canapea. 

— Îmi pare foarte rău că am ajuns atât de târziu. 

În ciuda sentimentelor sale copilărești pe care le avusese mai 
devreme, Erica simţi cum supărarea i se risipește pe loc. 

— Nu contează. Ne-am descurcat bine, noi două. 

Încă era în extaz deoarece izbutise să petreacă singură 
câteva momente, în timp ce Maia dormea în cărucior, în camera 
de lucru. 

— N-am șanse să mă uit la hochei, nu? 

Patrik aruncă o privire visătoare către televizor, fără să fi 
observat starea de spirit neobișnuit de bună a Ericăi. 

Aceasta doar pufni din nas, drept răspuns. Ce întrebare 
stupidă! 

— Așa mă gândeam și eu, zise Patrik, ridicându-se. Mă duc să- 
mi fac niște sandviciuri. Vrei și tu câteva? 

Ea scutură din cap. 

— Am mâncat de puţină vreme. Dar o ceașcă de ceai n-ar fi 
rea. Cred că ea se va sătura în curând. 

Ca și cum ar fi înţeles spusele Ericăi, Maia îi dădu drumul, 
privind-o satisfăcută. Recunoscătoare, Erica își rearanjă hainele, 

o puse pe Maia în balansoarul pentru bebeluși, apoi își urmă 
soțul în bucătărie. Patrik era lângă aragaz, amestecând pudră 
de cacao O'Boy într-o cratiţă cu lapte. Erica merse pe la spatele 
lui, cuprinzându-l într-o îmbrăţișare puternică. Era atât de 
plăcut, iar femeia își dădu seama cât de puţin contact fizic 
avuseseră după nașterea Maiei. Trebuia să recunoască faptul că 
vina îi aparținea cu precădere ei. 

— Cum ţi-a mers astăzi? îl întrebă. 

Acela era un alt lucru pe care nu-l mai făcuse de multă vreme. 

— Groaznic, răspunse Patrik, luând din frigider niște unt, 
brânză și caviar. 

— Am auzit că l-aţi dus pe Kaj la secţie, spuse ea cu prudență, 
nesigură de cât ar fi fost dispus Patrik să-i dezvăluie. 

Hotări să nu-i pomenească de vizitele pe care le primise în 
ziua respectivă. 

— Bănuiesc că zvonurile s-au răspândit cu iuțeala fulgerului, 
zise Patrik. 

— Am putea spune așa. 

— Deci ce zice lumea? 

— Că probabil a avut de-a face cu moartea Sarei. E adevărat? 

— Nu știu. 

Patrik dădu semne de oboseală în timp ce-și turnă ciocolata 
fierbinte într-o cană și pregăti câteva sandviciuri. Se așeză cu 
fața la Erica și începu să-și înmoaie sandviciul cu brânză și 
caviar în ciocolata fierbinte. După o vreme, el continuă: 

— Dar nu l-am adus la secție din cauza uciderii Sarei. Am avut 
un alt motiv. 

Tăcu din nou. Erica avea destulă minte încât să nu se bage, 
dar nu se putu abţine să nu întrebe. Undeva, în străfundurile 
memoriei, zări privirea abătută a lui Charlotte. 

— Dar există ceva care să indice vreo legătură cu moartea 
Sarei? 

Patrik își înmuie un alt sandvici în ciocolată, iar Erica încercă 
să nu se uite. Obiceiul i se părea cel puţin barbar. 

— Mda, s-ar putea să fie. Insă va trebui să așteptăm pentru a 
vedea asta. Nu putem risca să ne restrângem cercetările. Și mai 
e ceva care trebuie verificat, spuse el, evitând să dea ochii cu 
ea. 

Erica nu mai continuă cu întrebările. Nişte mârâituri în semn 
de protest, venite din sufragerie, indicau faptul că Maia începea 

să se plictisească să stea singură. Patrik se ridică și aduse 
balansoarul pentru bebeluși în care stătea fiica lor. Aceasta 
gânguri, recunoscătoare, și flutură din mâini și din picioare 
atunci când Patrik o așeză pe masa din bucătărie. Oboseala de 
pe chip îi dispăru, iar ochii lui căpătară acea licărire specială, 
rezervată doar pentru fiica sa. 

— Ea e dulceata tatii? Cum i-a mers azi drăguţei tatii? Nu e ea 
cea mai dulce fetiță din lume? murmură el, cu faţa apropiată de 
a Maiei. 

Apoi figura Maiei se schimonosi, căpătând o puternică nuanţă 
roșiatică, iar după vreo câteva scâncete, se auzi un zgomot 
dinspre părţile inferioare, iar o miasmă puternică se răspândi în 
jurul mesei. Erica se ridică în mod automat pentru a se ocupa de 
situaţie. 

— Rezolv eu, tu stai jos, zise Patrik, iar Erica se lăsă înapoi în 
scaun, recunoscătoare. 

Când Patrik se întoarse cu Maia proaspăt schimbată și 
îmbrăcată în pijama, Erica îi povesti entuziasmată despre trucul 
de succes și despre cum o făcuse pe fetiță să adoarmă în cărut. 

Bărbatul păru sceptic. 

— A plâns trei sferturi de oră înainte să adoarmă? O fi 
normal? La TV au zis că dacă plâng, trebuie să le dai sân. l-o 
face oare bine să plângă în halul ăsta? 

Lipsa lui de entuziasm și înţelegere o înfurie pe Erica. 

— Firește că scopul nu este ca ea să plângă trei sferturi de 
oră. Se va potoli peste câteva zile și, în plus, dacă nu ţi se pare 
o idee bună, atunci poţi sta tu acasă, să te îngrijești de ea! Nu 
ești tu cel obligat s-o dădăcească toată ziulica. Probabil ăsta e 
motivul pentru care nu consideri că ar fi nevoie de schimbări! 

Apoi izbucni în plâns și fugi la etaj, în dormitor. Patrik rămase 
în bucătărie, simțindu-se ca un idiot. Ar fi trebuit să se 
gândească înainte să deschidă gura. 

Fjällbacka, 1928 


Două zile mai târziu, tatăl său veni în Fjällbacka. Ea stătea în 
cămăruța unde-și găsise un adăpost temporar, așteptând cu 
mâinile împreunate în poală. Când bărbatul intră, ea se gândi că 
Zvonurile fuseseră adevărate. Arăta groaznic. Părul i se rărise și 
mai mult în vârful capului. Cu vreo doi ani în urmă, era doar mai 
împlinit la trup, însă acum era aproape obez și respira greu. Fata 
îi era puternic îmbujorată din cauza epuizării, însă tenul său 
avea o nuanță cenușie, care nu voia să cedeze în fata roșeții. 
Bărbatul nu arăta deloc bine. 

Rămase în prag, ezitând, cu o expresie de neincredere la 
vederea acelei încăperi mici și întunecoase, însă când o zări pe 
Agnes, se grăbi să ajungă la ea pentru a-i da o îmbrățișare 
puternică. Fata nu răspunse și își tinu în continuare mâinile în 
poală. El o trădase, nimic nu mai putea schimba asta. 

August încercă să o facă să reacționeze, dar apoi se dădu 
bătut și o eliberă din strânsoare. Chiar și-așa, nu se putu abtine 
să nu-i mângâie obrazul. Fata tresări, ca și cum ar fi primit o 
palmă. 

— Agnes, Agnes, biata mea Agnes! 

Bărbatul se așeză pe scaunul de lângă ea, dar fără să încerce 
să o mai atingă. Compătimirea de pe chipul său îi întoarse fetei 
stomacul pe dos. Era prea târziu pentru așa ceva. Cu patru ani 
în urmă, ea avusese nevoie de tatăl său, tânjise după grija și 
atenția paternă. În momentul acela, nu mai conta. 

Se strădui să evite să-l privească atunci când acesta începu 
să-i vorbească pe nerăsuflate, cu noduri în gât. 

— Agnes, știu că am greșit și că nimic din ceea ce spun nu va 
schimba asta. Dar lasă-mă să te ajut, acum că ești într-o situaţie 
atât de grea. Întoarce-te acasă, lasă-mă să am grijă de tine. 
Lucrurile pot fi ca pe vremuri, totul poate fi ca pe vremuri. E 
îngrozitor ce s-a întâmplat, dar împreună vom putea lăsa totul în 
urmă. 

Tonul rugător al vocii bărbatului se ridică și cobora în valuri ce 
se izbeau de învelișul dur al inimii ei. Cuvintele îi păreau 
reproșuri. 

— Agnes, dragă, te rog, vino acasă. Poţi să ai tot ce îţi dorești. 

Fata văzu cu coada ochiului cum mâinile îi tremurau, iar 
glasul stăruitor al tatălui ei îi dădu mai multă satisfacţie decât 
și-ar fi putut imagina vreodată. Și chiar și-o imaginase; visase la 
asta de nenumărate ori de-a lungul anilor întunecați ce 
trecuseră. 

Se întoarse încet cu fața spre el. August o luă ca pe un semn 
că îi acceptase rugămințile și încercă nerăbdător să-i prindă 
mâinile într-ale lui. Cu chipul împietrit, ea și le trase imediat. 

— Vineri plec spre America, spuse ea, savurând expresia 
deznădăjduită de pe chipul lui August. 

— A... aa... merica, se bâlbâi August, iar Agnes observă cum 
deasupra buzei începură să i se formeze broboane de sudoare. 

Indiferent la ce se așteptase el, cu siguranță nu era asta. 

— Anders a cumpărat bilete pentru noi toți. Visa să ne croim 
un viitor acolo. Am de gând să-i îndeplinesc dorința și să merg 
eu însămi acolo, spuse ea teatral, îndepărtându-și privirea de la 
tatăl său, pentru a se uita pe fereastră. 

Era conștientă de profilul frumos pe care i-l dădea lumina 
aceea, iar veșmintele sale negre îi reliefau paloarea pe care și-o 
ocrotise cu atât de multă grijă. 

Oamenii o trataseră cu mănuși în ultimele două zile. | se 

pusese la dispoziție o cămărută, alături de promisiunea că putea 
rămâne acolo cât timp dorea. Vorbele spuse pe la spate, 
disprețul pe care i-l arătaseră, toate dispăruseră fără urmă. 
Femeile îi aduceau îmbrăcăminte și mâncare. Tot ce purta în 
momentul acela era fie împrumutat, fie dăruit. Nu mai avea 
nimic din lucrurile sale. 
__Trecuseră pe acolo și colegii lui Anders, de la carieră. 
Imbrăcați în hainele cele mai bune și cu o înfățișare îngrijită, 
aceștia stătuseră cu căciulile în mână şi cu privirile în pământ. O 
salutaseră ceremonios și murmuraseră câteva cuvinte despre 
Anders. 

Agnes abia aștepta să scape de acea mulțime peticită și 
zdrențuită. Năzuia să se îmbarce pe vaporul care avea să o ducă 
pe un alt continent. Dorea ca aerul marin să-i spulbere toată 
mizeria și degradarea ce-o învăluiau precum o membrană. 
Trebuia să le mai tolereze pentru încă vreo câteva zile 
compătimirile și încercările jalnice de a-și dovedi bunăvoința. 
Apoi avea să plece și să nu mai privească niciodată înapoi. Însă 
mai întâi trebuia să capete ceea ce-și dorise de la bărbatul 

puhav și roșu la chip, aflat dinainte-i, acel bărbat care o 
abandonase cu atât de multă cruzime în urmă cu patru ani. 
Avea acum să se asigure că va plăti, și nu oricum, ci scump, 
pentru fiecare din cei patru ani scurși. 

Tatăl ei continuă să se bâlbâie, încă șocat de vestile pe care 
tocmai le primise. 

— Dar, dar, cum iţi vei câștiga existența acolo? întrebă el 
îngrijorat, ștergându-și sudoarea de pe frunte cu o batistă 
scoasă din buzunar. 

— Nu știu, replică ea, oftând melodramatic și lăsând o umbră 
de neliniște să-i străbată chipul. 

Aceasta dispăru într-o clipă, dar fu îndeajuns pentru ca tatăl ei 
să o observe. 

— Nu te răzgândești, dragostea mea? Vino, mai degrabă, să 
stai cu bătrânul tău tată. 

Agnes scutură din cap, așteptând ca el să vină cu o altă 
sugestie. Nu fu dezamăgită, din punctul acela de vedere. 
Bărbații erau atât de ușor de citit. 

— Măcar lasă-mă să te ajut, vrei? Niste bani cu care să te pui 
pe picioare și o sumă lunară, ca să poți să te descurci? N-aș 
putea să fac măcar asta pentru tine? Altminteri voi muri de grija 
ta, știindu-te singură și atât de departe. 

Agnes se prefăcu, pret de o clipă, că se gândește, iar August 
se grăbi să adauge: 

— Și cu siguranță m-aș putea îngriji să ai un bilet de călătorie 
mai bun. O cușetă privată, la clasa întâi. Sună mult mai bine 
decât să călătorești la grămadă cu o groază de alți oameni. 

Ea încuviință și, după o scurtă pauză, rosti: 

— Ei bine, da, cred că ti-as putea permite să faci asta. Îmi poti 
da banii mâine. După înmormântare, adăugă ea, și August 
tresări, ca ars. 

Nesigur, el încercă să găsească vorbele potrivite și spuse cu o 
voce tremurândă: 

— Băieții semănau cu cei din familia noastră? 

Aceștia îi semănaseră leit lui Anders, însă cu o voce 
împietrită, Agnes replică: 

— Erau exact ca în pozele cu tine, când erai mic. Ca niște 
copii de-ale tale, în miniatură. Și mă întrebau deseori de ce ei nu 
aveau un bunic, ca toți ceilalți copii. 

Observă cum vorbele sale i se răsuciră ca un cuțit în piept. 
Minciună după minciună, însă cu cât îl chinuia mai mult 
conștiința, cu atât avea să i se umple ei mai tare portofelul. 

Cu lacrimi În ochi, tatăl se ridică să plece. Ajuns în pragul ușii, 
se întoarse pentru a-și privi încă o dată fiica. Aceasta se hotări 
să-i arate puțină bunăvoință și dădu amabil din cap. După cum 
prevăzuse,  insignifiantul gest îl bucură, făcându-l să-i 
Zzâmbească, cu ochii licărind. 

Agnes îl privi cu dispreț pe bărbatul care se îndepărta. Nu 
permitea nimănui să o trădeze decât o singură dată, după care 
nu mai existau alte șanse. 

Capitolul 24 


Patrik stătu în mașină și încercă să se concentreze asupra 
celei dintâi sarcini pe ziua respectivă. | se părea important să 
continue ceea ce începuse cu o seară în urmă în timpul unei 
discuţii la telefon pe care o avusese înainte de-a pleca de la 
serviciu. Însă îi venea greu să uite vorbele stupide pe care i le 
spusese Ericăi acasă. Cât de complicat putea să fie! Intotdeauna 
crezuse că era simplu să crești un copil. Da, poate că necesita 
multă muncă, însă nu și atât de mult stres ca în ultimele două 
luni. Oftă, demoralizat. 

Fu în stare să se concentreze asupra timpului prezent și să 
uite de problemele de acasă abia atunci când opri mașina în 
fața blocurilor de apartamente, vopsite în maro și alb, aflate în 
preajma drumului sudic către Fjällbacka. Apartamentul spre 
care se îndrepta era în primul bloc, la scara a doua. Urcă pe jos 
până la etajul întâi. Pe ușă scria „Svensson & Kallin”. Bătu cu 
precauţie. Cuplul care locuia acolo avea un copil mic, iar Patrik 
știa prea bine cât de nepoftit putea să fie un străin dacă reușea 
să trezească din somn odrasla. Un bărbat la vreo douăzeci și 
cinci de ani deschise ușa. Cu toate că era deja ora nouă și 
jumătate, el părea morocănos, de parcă abia s-ar fi trezit. 

— Mia, pe tine te caută. 

Se dădu la o parte fără a-l saluta pe Patrik și merse târșâit 
către o încăpere micuță, care dădea înspre hol. Patrik aruncă o 
privire în odaia ce fusese probabil destinată oaspeţilor, însă era 
folosită în prezent drept cameră de amuzament, având în ea un 
computer, câteva joystick-uri și o grămadă de jocuri aruncate pe 
un birou. Pesemne că un joc de-a „împușcatul cât mai multor 
inamici” se desfășura pe computer. Tânărul, despre care Patrik 
presupuse că era fie Svensson, fie Kallin, începu să se joace, de 
parcă ar fi pășit într-un tărâm diferit. 

Bucătăria se afla de-a lungul coridorului, la stânga, iar Patrik 
păși înăuntru, după ce își lăsă pantofii la ușă. 

— Intraţi, îi dau de mâncare lui Liam. 

Băieţelul era cocoţat într-un scaun înalt pentru bebeluși și era 
hrănit cu terci și un fel de piure cu fructe. Patrik îi făcu semn cu 
mâna și fu recompensat cu un zâmbet plin de terci. 

— Luaţi loc, zise Mia, arătând către scaunul din faţa lor. 

Patrik se așeză, apoi își scoase carneţelul. 

— Mi-aţi putea relata cu exactitate ce s-a întâmplat ieri? 

Mâna cu care fata ţinea lingura îi tremură ușor, arătând cât de 
supărătoare fuseseră evenimentele din ziua anterioară. Mia 
dădu din cap și îi povesti pe scurt ce se întâmplase. Patrik luă 
notițe, însă erau aceleași informaţii pe care le primise Annika 
atunci când Mia sunase la poliție pentru a raporta. 

— Și nu aţi văzut pe nimeni în jurul căruciorului? 

Mia scutură din cap. Liam, care păru să creadă că mama lui 
se juca, dădu și el frenetic din cap, îngreunând considerabil 
operaţia de hrănire cu terci. 

— Nu, n-am văzut pe nimeni. Nici înainte, nici după. 

— Aţi lăsat căruciorul în spate, nu? 

— Da, e mai izolat acolo, și m-am gândit că ar fi un loc mai 
sigur pentru el. Am vrut să-l iau înăuntru cu mine, însă dormea, 
și mi s-a părut mult prea mare osteneala să trag după mine 
landoul în magazin. Urma să fiu plecată doar câteva minute. 

— Apoi, când aţi ieșit, ați observat o substanţă închisă la 
culoare în cărucior și pe Liam. 

— Da, urla din toate puterile. Cred că avea gura plină cu acea 
substanţă, dar reușise să scuipe mai tot afară. Interiorul gurii îi 
era negru. 

— L-aţi dus la doctor? 

Fata scutură iar din cap, și Patrik își dădu seama că atinsese 
un subiect delicat. 

— Nu. Probabil că ar fi trebuit, însă ne grăbeam să ajungem 
acasă, iar el, deși era înspăimântat și supărat, părea în regulă, 
așa că... 

Vocea i se stinse treptat, iar Patrik se grăbi să spună: 

— Sunt sigur că nu e vreun pericol. Aţi făcut ce trebuia. 
Băiatul chiar pare în regulă. 

Liam își flutură braţele, ca pentru a confirma cele spuse, apoi 
își deschise gura larg, pentru următoarea lingură de terci. Cu 
siguranţă nu îi fusese afectată pofta de mâncare, lucru dovedit 
și de bărbia sa dublă. 

— Bluza în legătură cu care v-am sunat ieri, aţi... 

Fata se ridică. 

— Nu, n-am Spălat-o, după cum m-aţi rugat. E plină de 
negreală. Îmi pare-a fi cenușă. 

Plecă să o aducă. Liam se uită pofticios înspre lingura pe care 
fata o lăsase în dreptul castronului. Patrik ezită pentru o clipă, 
apoi se mută pe scaunul Miei și-i preluă acesteia îndatoririle. 
Două linguri pline fură înghiţite fără probleme, însă apoi Liam se 
hotări să facă o demonstraţie cu sunetele de mașini pe care le 
putea imita și, plescăind din buze, împroșcă terci în părul și pe 
fața lui Patrik. Chiar în momentul acela, Mia se întoarse cu 
bluza. Nu se putu abține din râs. 

— Bietul de dumneavoastră! Trebuia să vă fi prevenit sau 
măcar să vă fi dat o pelerină și-o beretă. 

— Nu face nimic, zise Patrik, ștergându-și niște terci de pe 
gene și zâmbind. Bebelușul meu are două luni, așa că nu-mi 
strică niște practică. 

— Atunci exersaţi în continuare, zise Mia, care se așeză, 
lăsându-l să-l hrănească în continuare pe Liam. lată bluza, spuse 
ea, punând-o pe masă. 

Patrik o cercetă. Toată partea din faţa era neagră și murdară. 

— AŞ dori să o iau cu mine. Vă deranjează? 

— Deloc. Luaţi-o. Oricum aș fi aruncat-o. Staţi să v-o pun într- 
o pungă de plastic. 

Patrik luă punga și se ridică. 

— Dacă vă mai amintiţi ceva, daţi-ne un telefon la secţie, îi 
spuse, înmânându-i cartea sa de vizită. 

— Cu siguranţă așa voi face. Pur și simplu nu înțeleg cum 
cineva ar putea fi în stare de un asemenea lucru. Ce indicii 
credeţi că v-ar putea oferi bluza? 

Patrik scutură doar din cap. Nu putea spune nimic legat de 
motivul pentru care îl interesa obiectul vestimentar. Încă nu 
ieșise nimic la suprafaţă în presă, referitor la cenușa găsită în 
urma anchetei. Îl privi pe Liam. Slavă cerului că nu se ajunsese 
la fel de departe în cazul acela. Întrebarea era dacă se 
intenţionase un omor; poate că persoana fusese întreruptă de 
ceva. Însă nu puteau stabili dacă avea sau nu legătură cu 
moartea Sarei decât după ce analizau cenușa de pe bluză. Cu 
toate că el era mai mult ca sigur că aveau să găsească o 
legătură. Nu putea fi vorba de coincidenţă. 

Odată ajuns înapoi în mașină, Patrik își scoase mobilul din 
buzunarul hainei. Nu primise niciun semn de la echipa care 
examinase locuinţa lui Kaj cu o zi în urmă, lucru care i se părea 
oarecum ciudat. Avusese mult prea multe pe cap în ziua 
precedentă pentru a-și mai face griji cu privire la asta, însă în 
momentul respectiv, se întrebă de ce nu îi raportaseră nimic. 
Înjurând, văzu că își închisese telefonul când se dusese să-l 
interogheze pe Kaj, uitând apoi să-l mai pornească. Simbolul 
pentru mesageria vocală clipea. Formă numărul căsuței vocale 
și ascultă nerăbdător mesajul. Cu o licărire triumfătoare în 
priviri, închise telefonul, îndesându-l înapoi în buzunar. 

e 

Patrik alesese din nou bucătăria drept loc de întâlnire. Era 
încăperea cea mai mare din secţia de poliţie și, de asemenea, 
considera că faptul de a se afla în apropierea cafelei proaspăt 
preparate avea să fie un beneficiu, având în vedere 
circumstanţele. Annika dăduse fuga la brutăria din capul străzii 
și cumpărase o pungă mare de prăjiturele cu alune de pădure, 
prăjituri cu nucă de cocos și cafea și prăjiturele cu ciocolată și 
ovăz. Patrik nu era nevoit să forțeze mâna nimănui; în vreme ce 
el stătea dinaintea lor, lângă tablă, cu toţii ronțăiau bunătăţi 
pline de calorii. 

Își drese vocea. 

— După cum știți, ziua de ieri a fost plină de evenimente. 

Gösta încuviinţă și se întinse după încă o prăjitură cu alune de 
pădure. Însă Mellberg i-o luă înainte. Șeful deja era pe cale să o 
termine pe cea de-a treia, părând interesat și de-o a patra. Ernst 
stătea de unul singur, iar cu toţii evitau să-l privească. Odată ce 
greșeala sa dezastruoasă ieșise la iveală, deasupra lui Ernst 
planase un fel de umbră fatidică. Nimeni nu știa când avea să 
cadă securea. Însă astfel de probleme trebuiau amânate cât 
timp ei se aflau în faza cea mai intensă a investigaţiei. Dar toată 
lumea, inclusiv Ernst, își dădea seama că nu era decât o 
chestiune de timp. 

Toate privirile se aţintiră asupra lui Patrik. Acesta continuă. 

— Cred că ar fi bine să rezum ceea ce știm până în momentul 
de faţă. Cei mai mulţi dintre voi știu deja, însă n-ar fi rău să 
avem o viziune de ansamblu. 

Își drese iar vocea, scoase pixul și începu să noteze pe tabla 
cea mare și albă, în timp ce vorbea. 

— Mai întâi, l-am adus la interogatoriu pe tată, Niclas, în 
legătură cu alibiul său. Încă nu știm unde a fost luni dimineaţă și 
întrebarea e: de ce să fi născocit un alibi fals? Îl bănuim și de 
abuz asupra minorilor, asta pe baza informaţiilor primite de la 
clinică, în legătură cu leziunile căpătate de fiul său, Albin. 
Întrebarea e dacă Sara a fost supusă și ea abuzurilor și dacă 
lucrul acesta ar fi putut degenera, ajungându-se la crimă. 

Marcă un punct pe tablă, scrise „Niclas” lângă el, apoi trasă 
linii spre cele două grupuri de cuvinte, „alibi fals” și „presupus 
abuz”. După aceea se întoarse din nou cu faţa spre colegii săi. 

— Și ieri a venit tovarășa de joacă a Sarei, pe nume Frida, 
însoțită de mama sa, pentru a ne raporta că o persoană pe care 
fetița a numit-o „bătrân rău” a speriat-o cumplit pe Sara cu o zi 
înaintea morţii sale. A avut un comportament ameninţător și, de 
asemenea, a numit-o „sămânţa sultanei”. E cineva care știe ce 
înseamnă asta? 

Patrik se uită întrebător spre grup. La început nu răspunse 
nimeni. Stăteau cu toții în liniște, părând să facă eforturi pentru 
a descifra o asemenea expresie ciudată. 

Annika îi privi, scutură din cap, în semn de nemulţumire față 
de ignoranţa lor, apoi spuse: 

— Probabil că a zis „sămânţa Satanei”. 

Fu cum nu se putea mai evident că toţi voiau să-și dea cu 
palma peste frunte. 

— Da, bineînțeles, încuviință Patrik, blestemându-și, la rândul 
său, prostia. S-ar părea că avem de-a face cu un fanatic religios. 
lar Frida l-a descris pe individ ca fiind un bărbat în vârstă, cu 
părul cărunt. Martin, poţi să vorbești cu mama Sarei și să verifici 
dacă descrierea se potrivește vreunui cunoscut de-al lor? 

Martin aprobă din cap. 

— Apoi am primit un raport interesant ieri. O tânără mamă a 
lăsat în spate la Jârnboden căruciorul în care dormea fiul său. 
După care a intrat în magazin să cumpere ceva. La întoarcere s- 
a speriat, văzând căruciorul plin de o substanţă neagră, pe care 
băiatul o avea și în gură. Părea ca și cum cineva încercase să-l 
forţeze să o înghită. În dimineaţa asta am mers să stau de vorbă 
cu mama băiatului, care mi-a dat bluza purtată de el. Toată 
partea din față era acoperită de ceva asemănător cenușii. 

Tăcerea se lăsă deasupra mesei. Nimeni nu mesteca, nimeni 
nu sorbea din cafea. Patrik continuă: 

— Deja am trimis-o la analiză și ceva îmi spune că este 
același gen de cenușă precum cea găsită în stomacul Sarei. 
Avem un interval orar destul de precis al... comiterii atacului, 
așa că n-ar fi rău să verificăm alibiurile. Gösta, noi doi ne vom 
ocupa de asta. 

Gösta dădu din cap și adună ultimele fărâme de nucă de 
cocos rămase în farfuria sa. 

Tabla era acum acoperită de notițe și săgeți, iar Patrik făcu o 
pauză timp de-o secundă, ţinând pixul în aer. Apoi marcă un 
ultim punct și scrise „Kaj” lângă el. Era clar pentru toată lumea 
că se ajunsese în acel moment al întâlnirii pe care el îl considera 
cel mai important. 

— După ce am stat de vorbă cu colegii noștri din Goteborg, ni 
s-a pus în vedere faptul că Wiberg este implicat într-o anchetă 
cu privire la o rețea de pedofilie. 

Cu toţii făcură un efort și mai mare de a nu-l privi pe Ernst, iar 
acesta se schimonosi, pe scaunul lui. 

— leri l-am adus pe Kaj la interogatoriu și, cu ajutorul colegilor 
din Uddevalla, i-am percheziţionat, de asemenea, și casa. 
Interogatoriul nu a relevat nimic concret, însă îl considerăm un 
prim pas și ne vom continua discuţiile cu bărbatul. Folosindu-ne 
de informaţiile primite din Goteborg, vom vedea, de asemenea, 
dacă putem identifica vreo victimă la nivel local. După cum știți, 
Kaj a avut timp de mulţi ani un rol activ în munca alături de 
tinerii din Fjällbacka, așa că nu ar fi deplasat să credem că au 
avut loc abuzuri în această perioadă. 

— Mai există ceva care să indice o legătură între el și moartea 
Sarei? întrebă Gösta. 

— Ajung imediat și acolo, răspunse evaziv Patrik, iar Martin îi 
aruncă o privire uluită. 

Nu avuseseră deloc norocul să stabilească vreo legătură în 
timpul interogatoriului. 

— Se poate ca examinarea locuinţei lui Kaj să ne fi oferit 
primul progres semnificativ din cadrul anchetei. 

Tensiunea crescu în mod palpabil, iar Patrik nu putu rezista să 
nu tragă puţin de timp, de dragul efectului. Apoi spuse: 

— Căutând ieri prin casa lui Kaj, polițiștii au găsit haina Sarei. 

Tuturor li se tăie respiraţia. 

— Unde au găsit-o? întrebă Martin, părând un pic ofensat 
deoarece Patrik nu-i spusese nimic în legătură cu asta. 

— Tocmai asta e, zise Patrik. Nu era în clădirea principală, ci 
în cabana de pe proprietate, unde locuiește fiul lor, Morgan. 

— lisuse Hristoase! exclamă Gösta. Puteam să jur că e 
implicat ciudatul ăla. Oamenii ca el... 

Patrik îl întrerupse. 

— Sunt de acord cu faptul că nu dă bine, însă nu vreau să 
rămânem blocaţi în acea teorie. În primul rând, nu știm dacă 
haina a fost pusă acolo de tată sau de fiu; putea, la fel de bine, 
să fi fost Kaj, într-o încercare de-a o ascunde. În al doilea rând, 
există mult prea multe chestiuni nerezolvate - de exemplu, 
încercarea lui Niclas de a construi un alibi fals - așa că nu le 
putem ignora complet. Trebuie să lucrăm în continuare la toate 
punctele pe care le-am pus aici, pe tablă. Aveţi întrebări? 

— Bine lucrat, Hedström, interveni Mellberg. Pare în regulă. Și 
neapărat să verificaţi și toate celelalte chestiuni pe care le-ai 
notat. 

Făcu leneș un semn înspre tablă. 

— Dar eu înclin să fiu de acord cu Gösta. Morgan ăla nu pare 
prea normal și, dacă aș fi în locul tău, mi-aș îndrepta toată 
atenția asupra lui, zise el, ţinându-și teatral mâna la piept. Dar e 
clar, tu ești responsabil cu ancheta și tu decizi. 

Mellberg spuse asta în așa fel încât toată lumea să înţeleagă 
că ar fi fost bine ca Patrik să-i asculte sfatul. 

Acesta nu-i răspunse, ceea ce-l făcu pe Mellberg să considere 
că mesajul său își atinsese ţinta. Dădu mulţumit din cap. Acum 
rezolvarea cazului nu mai era decât o chestiune de timp. 

Patrik se întoarse hotărât în birou și se apucă de sarcinile 
zilei. Boșorogul putea să creadă ce voia, însă Patrik nu 
intenţiona să joace după cum îi cânta e/. Bineînţeles, faptul că 
găsiseră haina în cabana lui Morgan îl făcuse și pe el să tragă 
anumite concluzii, însă ceva - instinctul, experienţa ori o simplă 
bănuială - îi spunea că totul nu era așa cum părea. 

Fjällbacka, 1928 


Cu spatele la țărmul suedez, ea închise ochii și simti briza 
mângâindu-i pleoapele. Asta era libertatea. 

Vasul spre America plecase la fix din Goteborg, iar 
debarcaderul fusese plin de oameni care-și luau rămas-bun de 
la cei dragi, atât cu speranță, cât și cu tristețe. Niciunul din ei nu 
știa dacă aveau să se mai revadă. America era atât de departe, 
încât cei mai mulți oameni care plecau într-acolo nu se mai 
întorceau niciodată și aflai câte ceva despre ei doar prin scrisori. 

Însă nimeni nu-și luase rămas-bun de la Agnes. Asta și dorise. 
Își lăsa în urmă vechea sa viată și pornea spre un tărâm nou. Cu 
cecul de la tatăl ei în buzunar și o cușetă elegantă la clasa întăi, 
simtea, pentru prima dată în mulţi ani, că se afla pe drumul cel 
bun. 

Pentru o clipă, gândurile îi fugiră la Anders și la băieți. 
Biserica fusese plină ochi la înmormântare, iar plânsetele 
răsunătoare se înălțaseră spre acoperiș, într-un cor îndurerat. 
Însă ea nu plânsese. Dindărătul vălului prins la pălărie, privise 
cele trei sicrie aflate lângă altar. Unul mare și două mici. Cele 
albe erau acoperite cu flori și coroane. Coroana cea mai mare 
era din partea tatălui său. Ea îi interzisese să participe. 

Nu că ar fi fost mare lucru de pus în coșciuge. Focul se 
dezlănțuise cu asemenea văpăi mistuitoare, încât aproape că nu 
mai rămăsese nimic. Aşadar, sicriele conțineau doar câteva 
rămășițe. Pastorul sugerase că niște urne ar fi fost mai potrivite, 
având în vedere starea în care se aflau trupurile, dar Agnes 
hotărâse altfel. Trei sicrie ce puteau fi coborâte în țărână. 

Câţiva dintre colegii lui Anders ciopliseră piatra de mormânt. 
Una pentru toți trei, cu numele lor gravate elegant. 

Erau singurele victime ale incendiului. In rest, se distruseseră 
doar bunuri, însă pagubele fuseseră substanțiale. Intreaga 
regiune joasă a orașului Fjällbacka, partea cea mai apropiată de 
mare, era acum carbonizată și năruită. Multe gospodării 
dispăruseră, iar stâlpi calcinați se ridicau din apă, pe locul unde 
fuseseră docurile. Dar putini oameni se plânseseră de pierderea 
locuințelor. De câte ori simțeau nevoia de a-și jeli pagubele, ei 
se gândeau la Agnes și la ceea ce-i fusese luat ei. La 

înmormântare veniseră toți oamenii din partea aceea a orașului, 
iar sufletele li se rupeau atunci când le trecea prin minte 
imaginea băiețeilor blonzi, mergând de mână cu tatăl lor. 

Mama acestora însă nu vărsă nicio lacrimă. Odată încheiată 
înmormântarea, femeia se duse înapoi la cămăruța ei temporară 
și îşi împachetă puținele lucruri ce-i fuseseră date. Mila. Faptul 
că era nevoită să capete de pomană îi displăcea atât de mult, 
încât îi provoca greață, însă niciodată nu mai avea să fie la mila 
altor oameni. 

Aflată acum pe puntea principală a vasului, nimeni nu ar fi 
ghicit că, până nu demult, ea dusese un trai sărăcăcios, 
îmbrăcămintea nouă fusese achiziționată grabnic, iar cuferele 
de călătorie erau cele mai elegante din câte s-ar fi putut 
cumpăra. Agnes dezmierdă cu plăcere materialul fin al rochiei. 
Ce diferență fată de hainele ponosite și șterse pe care-i fusese 
dat să le poarte timp de patru ani. 

Tot ce-i mai rămăsese din vechea sa viață era o cutie albastră 
din lemn, pe care o pusese bine, la fundul bagajului. Cutia în 
sine nu era importantă, însă conținutul, da. Se furișase cu o 
noapte în urmă și o umpluse pentru a-și aminti ca niciodată să 
nu mai îngăduie cuiva să stea în calea vieţii pe care ea o merita. 
Făcuse o dată greșeala de a se încrede într-un bărbat, iar asta o 
costase patru ani lungi. După felul în care o trădase tatăl său, 
era hotărâtă să nu mai permită asta niciunui alt bărbat. Și avea 
să se asigure că tatăl ei va plăti amarnic pentru faptele sale. 

Singurătatea avea să fie pretul cel mai scump plătit de el, 
însă fata intenționa și ca banii acestuia să curgă în direcţia ei. | 
se cuveneau. Și știa exact cum să-l joace pe degete pentru a-l 
face să aibă tot timpul conștiința încărcată. Bărbaţii erau atât de 
ușor de manipulat. 

Reveria îi fu întreruptă de cineva care își drese vocea. Luată 
prin surprindere, Agnes tresări. 

— Ah, scuzați-mă, sper că nu v-am speriat, doamnă? 

Un bărbat elegant îi zâmbi suav, întinzându-i mâna. 

Inainte de a-i zâmbi, la rându-i, și de a-și pune palma 
înmănușată într-a lui, Agnes îl cercetă din cap până-n picioare, 
cu o privire rapidă și îndelung exersată. Purta un costum scump, 
croit pe măsură, iar mâinile îi arătau de parcă nu cunoscuseră 
niciodată munca. Avea în jur de treizeci de ani și o înfățișare 
plăcută, chiar atrăgătoare. Fără verighetă pe degetul inelar. Era 

posibil ca voiajul să se dovedească mult mai agreabil decât 
anticipase. 
— Agnes, Agnes Stjernkvist. Domnișoară, nu doamnă. 

Capitolul 25 


Venise în vizită prietenul Ericăi, Dan. Cu toate că vorbiseră la 
telefon de câteva ori, el nu apucase să o vadă pe Maia. Însă în 
momentul acela, trupul său imens trona în hol, și Dan îi luă 
Ericăi bebelușul, cu ușurința unui tată priceput. 

— Bunăăă, fetiţo! Ce frumusețe avem noi aici! gânguri el, 
ridicând-o pe Maia spre tavan. 

Erica fu nevoită să-și înăbușe impulsul de a-și înșfăca fetița, 
însă Maia nu părea deranjată de situaţie. Și având în vedere că 
Dan avea el însuși trei fete, probabil că era stăpân pe situaţie. 

— Și mămica ce mai face? zise el, îmbrăţișând-o strâns pe 
Erica. 

Odată ca niciodată, ei formaseră un cuplu, însă povestea lor 
de dragoste se încheiase demult, iar ei rămăseseră prieteni 
apropiaţi timp de mulţi ani. Prietenia lor avusese mult de suferit 
cu două ierni în urmă, când, în niște împrejurări neplăcute, 
amândoi fuseseră amestecați în ancheta unei crime, însă 
trecerea timpului ameliorase ruptura. Însă după ce Dan 
divorțase de soţia lui, Pernilla, ei nu se mai văzuseră prea des. 
Dan se aruncase în viața de burlac și în tot ce presupunea 
aceasta, în vreme ce Erica o luase în direcția complet opusă. El 
avusese o serie de prietene inadecvate, însă pentru moment era 
celibatar și liber ca pasărea cerului. Ericăi îi părea mai fericit 
decât îl văzuse de mult timp încoace. Divorțul își spusese 
cuvântul, iar Dan se lamenta deseori fiindcă nu petrecea mai 
mult timp cu fiicele sale, însă părea să se fi obișnuit cu situaţia 
și să fi mers mai departe. 

— Mă întrebam dacă nu ai vrea să faci o plimbare cu noi, zise 
Erica. Maia începe să fie obosită, iar dacă mergem să luăm aer, 
probabil că va adormi în cărucior. 

— O plimbare scurtă, în cazul ăsta, bombăni Dan. E destul de 
răcoare afară și așteptam cu nerăbdare să ajung aici, la căldură. 

— Numai până adoarme, se gudură Erica pe lângă prietenul 
ei, care își puse iar pantofii în picioare, fără prea multă tragere 
de inimă. 

Își respectă promisiunea. Zece minute mai târziu, se aflau din 
nou înăuntru, în vreme ce Maia dormea liniștită, sub prelata de 
ploaie a căruciorului. 

— Ai o alarmă pentru bebeluși? întrebă Dan. 

Erica dădu din cap. 

— Nu, va trebui s-o mai verific din când în când. 

— De ce n-ai zis nimic? Aș fi putut s-o caut pe cea vechea 
noastră. 

— Sper că de-acum vei trece mai des pe aici, spuse Erica, așa 
că mi-o poţi aduce data viitoare. 

— În regulă. Îmi cer scuze că a durat așa mult până să vin să 
vă văd. Dar știu cum sunt primele luni, așa că am... 

— Nu-i nevoie să te scuzi, îl întrerupse Erica. Ai perfectă 
dreptate. Până acum nu m-am simţit pregătită să primesc 
musafiri. 

Se așezară pe canapea. Erica îi puse dinainte cafea și rulouri 
calde, scoase direct din cuptor. Dan luă unul. 

— Mmm, tu le-ai făcut? 

Nu se putu abţine să nu strecoare o ușoară notă de uimire în 
tonul cu care vorbi. 

Erica îl privi, răutăcioasă. 

— Dacă ar fi fost așa, n-ai fi părut atât de surprins. Dar nu, nu 
le-am făcut eu, ci soacra mea, cât a stat aici, se văzu ea nevoită 
să recunoască. 

— M-am gândit eu că trebuia să fie ceva de genul ăsta. Nu 
sunt destul de arse pentru a fi ale tale, o tachină Dan. 

Erica nu fu în stare să vină cu o replică spirituală. Bărbatul 
avea dreptate. Niciodată nu fusese o bucătăreasă prea 
talentată. 

După o discuţie plăcută, prin care se puseră la curent cu 
întâmplările mai recente din vieţile lor, Erica se ridică în 
picioare. 

— Trebuie să mă duc până la Maia. 

Crăpă grijuliu ușa și se uită în cărucior. Ciudat, Maia trebuie 
că alunecase sub învelitoare. Indepărtă pe cât putu de încet 
prelata de ploaie și trase de pătură. Panica o izbi din plin. Maia 
nu era în cărucior! 

e 

Lui Martin îi trosniră oasele când se așeză, așa că își întinse 

braţele deasupra capului, în încercarea de a-și alinia vertebrele. 

Să care atâtea cutii și să mute mobila îl făcuseră să se simtă ca 
un bătrân. Brusc, își dădu seama că ar fi fost o idee bună să 
petreacă din când în când niște ore la sala de forță, însă în 
momentul acela era prea târziu pentru a recupera timpul 
pierdut. În orice caz, Pia spusese dintotdeauna că-i plăcea trupul 
lui deșirat, așa că nu vedea vreun motiv pentru a face câteva 
schimbări. Însă spinarea îl durea al naibii de tare. 

Trebuia să recunoască faptul că amenajarea noii locuinţe 
ieșise bine. Pia se ocupase de toate și rezultatul se dovedise 
mult mai bun decât ce reușise el să facă prin apartamentele lui 
de burlac. Doar că și-ar fi dorit să fi putut păstra mai multe din 
lucrurile sale. Trecuseră de inspecţie doar combina, televizorul 
și raftul „Billy” de la IKEA. Restul bunurilor sale fuseseră trimise 
la ghenă, fără pic de milă. Cel mai rău îi părea după vechea lui 
canapea din piele, pe care o avusese în sufragerie. Era de acord 
că nu se mai afla în cea mai bună stare, însă amintirile... of, ce 
amintiri! 

Dacă stătea să se gândească mai bine, poate că tocmai din 
acel motiv Pia fusese atât de hotărâtă să o arunce, în favoarea 
unui model „Tomelilla” de la IKEA. li dăduse voie să păstreze o 
masă veche, din pin, însă Pia cumpărase repede o faţă de masă 
pentru a-i acoperi fiecare centimetru din suprafaţă. 

Ei bine, acelea nu reprezentau decât lucruri mărunte. 
Deocamdată nu existaseră deloc aspecte negative ale traiului în 
comun. Îi plăcea la nebunie să vină acasă la Pia în fiecare seară, 
să se ghemuiască pe canapea alături de ea și să urmărească 
nimicuri la TV, ţinând capul fetei în poala sa. Și iubea să se 
furișeze în noul pat dublu și să adoarmă împreună. Totul era la 
fel de minunat precum visase. Știa că probabil ar fi trebuit să fie 
trist deoarece zilele sale de burlac petrecăreţ se încheiaseră, cel 
puţin așa spuneau unii prieteni ai săi, dar lui nu îi lipsea asta 
mai mult decât o mahmureală cumplită. Și Pia era... ei bine, 
perfectă! 

Martin își șterse de pe față zâmbetul de proaspăt amorez și 
căută numărul de telefon al familiei Florin. Speră să nu răspundă 
scorpia aceea groaznică. Mama lui Charlotte îi amintea de 
caricatura unei soacre. 

Fu norocos. Răspunse chiar Charlotte. Simţi un junghi de 
compătimire la auzul vocii apatice a femeii. 

— Alo, da, aici Martin Molin, de la secţia de poliţie 
Tanumshede. 

— Despre ce e vorba? întrebă Charlotte cu precauţie. 

Martin fu conștient că un telefon din partea poliţiei stârnea 
atât îndoieli, cât și speranţe, așa că se grăbi să spună: 

— Ei bine, voiam doar să verific ceva cu dumneavoastră. Am 
primit o informaţie conform căreia o persoană a ameninţat-o pe 
Sara înainte ca ea să... moară, se bâlbâi Martin. 

— A ameninţat-o? rosti Charlotte, în vreme ce bărbatul 
aproape că își putu imagina expresia ei nedumerită. Cine a zis 
asta? Sara nu a pomenit nimic în legătură cu așa ceva. 

— Tovarășa ei de joacă, Frida. 

— Dar de ce n-a zis nimic până acum? 

— Sara a obligat-o să promită că nu spune. Frida a zis că era 
secret. 

— Dar cine s-o fi ameninţat? 

Abia atunci se îmbărbătă destul cât să pună întrebarea cu 
adevărat relevantă. 

— Frida nu îl cunoștea. Însă l-a descris drept un bărbat în 
vârstă, cu păr cărunt și haine negre. Și se pare că a numit-o pe 
Sara „sămânţa Satanei”. Vă sună cunoscut? 

— Cu siguranță, spuse Charlotte, printre dinţii încleștaţi. Cu 
siguranţă îmi sună cunoscut. 

e 

Durerea se intensificase în ultimele câteva zile. Era ca și cum 
o dihanie flămândă îi sfâșia stomacul cu ghearele. 

Stig se întoarse cu grijă pe o parte. Nicio poziţie nu era cu 
adevărat confortabilă. Indiferent cum stătea întins, îl durea 
ceva. Însă chinul cel mai cumplit îl resimțea în suflet. Gândurile 
îi fugeau din ce în ce mai des la Sara. La felul în care ei doi 
purtaseră discuţii lungi despre câte-n lună și-n stele. Școală, 
prieteni, meditaţiile ei precoce, în legătură cu tot ce se petrecea 
în jur. Stig avea impresia că ceilalţi nu făcuseră niciodată efortul 
de a observa și latura aceea a fetiţei. Işi îndreptaseră atenţia 
doar asupra trăsăturilor ei ciudate - asupra faptului că era un 
copil gălăgios și care crea probleme, deranjante și stridente. lar 
reacţia Sarei faţă de acea imagine a lor fusese de a deveni și 
mai dificilă, de a face și mai mult zgomot și de a distruge lucruri. 
Un cerc vicios al frustrărilor, o situaţie pe care nimeni nu știa 
cum să o rezolve. 

Dar în ceasurile petrecute alături de el, fata își afla liniștea. 
Lui Stig îi lipsea atât de mult, încât i se rupea sufletul. Regăsise 
în ea multe din trăsăturile lui Lilian. Puterea și hotărârea 
acesteia. Felul iute de-a fi, care ascundea o enormă grijă și 
dragoste. 

Lilian intră în cameră, de parcă i-ar fi citit gândurile. Stig 
fusese atât de afundat în visare, încât nici măcar nu-i auzise 
pașii pe scări. 

— Ti-am adus un mic prânz. Am fost afară să cumpăr chifle 
proaspete, ciripi ea, în vreme ce lui Stig i se întoarse stomacul 
doar la gândul că trebuia să înghită ceea ce se afla pe tavă. 

— Nu mi-e așa de foame în momentul ăsta, făcu el o 
încercare, conștient fiind, în același timp, de zădărnicia 
protestelor sale. 

— Trebuie să mănânci ceva dacă vrei să te pui pe picioare, 
răspunse Lilian, cu o voce aspră de asistentă medicală. Hai, te 
ajut eu! 

Se așeză pe marginea patului și luă de pe tavă castronul cu 
chefir. Ridică cu grijă o lingură și i-o duse în dreptul buzelor. El 
deschise gura în silă și îi dădu voie să-l hrănească. Il îngreţoșă 
senzația chefirului prelingându-i-se pe gât în jos, dar îi făcu pe 
plac femeii. Era bine intenţionată și, practic, el știa că avea 
dreptate. Dacă nu mânca, nu avea să se însănătoșească 
niciodată. 

— Cum te simţi acum? întrebă Lilian în vreme ce luă una din 
chiflele cu unt și brânză și i-o ţinu în dreptul gurii, pentru a 
putea mușca din ea. 

Stig înghiţi și răspunse cu un zâmbet forțat: 

— Chiar cred că e puţin mai bine. Am avut un somn destul de 
odihnitor aseară. 

— Ce veste bună! zise Lilian, bătându-l ușurel peste mână. Nu 
are rost să te joci cu sănătatea și trebuie să-mi promiţi că-mi vei 
spune dacă o să te simţi mai rău. Lennart era exact ca tine, 
încăpățânat ca un catâr, și a refuzat să fie consultat de un 
medic până a fost prea târziu. Uneori îmi spun că poate ar fi fost 
și acum în viaţă dacă aș fi insistat eu mai mult. 

Privi cu tristețe în depărtare, rămânând în aer cu mâna care 
ţinea lingura. 

Stig îi dezmierdă cealaltă mână și spuse cu blândeţe: 

— Nu ai ce să-ți reproșezi, Lilian. Știu că ai făcut tot ce se 
putea pentru Lennart atunci când acesta a fost bolnav, fiindcă 
așa e firea ta. Nu ești de vină pentru moartea lui. Și crede-mă, 
sunt mai bine. M-am însănătoșit de unul singur și în trecut. Sunt 
sigur că va trece dacă voi avea ocazia să mă odihnesc. Probabil 
că sunt doar epuizat, după cum se zice atât de des în zilele 
noastre. Nu-ţi face griji în privința mea. Ai lucruri mult mai rele 
pe cap. 

Lilian oftă și încuviinţă. 

— Da, probabil că ai dreptate. Acum am de trecut peste multe 
obstacole. 

— Așa e, biata de tine. Aș vrea să mă simt în putere, ca să-ţi 
pot oferi mai mult sprijin, în clipele astea grele. Și eu sunt teribil 
de îndurerat din cauza fetei. Nu-mi pot imagina ce e în sufletul 
tău. Chiar, cum se simte Charlotte? Au trecut vreo câteva zile de 
când n-a mai venit sus, pe la mine. 

— Charlotte? zise Lilian, iar pentru o clipă, lui Stig i se păru că 
întrezărește o licărire amară în privirea ei. 

Dar aceasta dispăru atât de rapid, încât el se convinse că își 
imaginase. In definitiv, Charlotte însemna totul pentru Lilian. 
Aceasta spunea mereu că trăia pentru fiica sa și pentru familie. 

— In orice caz, Charlotte se simte mai bine decât la început. 
Deși eu cred că ar fi trebuit să continue cu sedativele alea. Nu 
înţeleg de ce unii oameni se chinuie să o scoată la capăt de unii 
singuri, când există atâtea medicamente bune pe care le-ar 
putea lua. lar Niclas era fără îndoială dispus să-i scrie o rețetă, 
însă mie a refuzat să-mi prescrie ceva. Ai mai pomenit o 
asemenea prostie? Și eu sunt la fel de îndurerată și de supărată 
cum e Charlotte. Doar Sara mi-a fost nepoată, nu-i așa? 

Vocea lui Lilian căpătă iar acel ton ascuţit și iritat. Însă chiar 
atunci când Stig simţi formându-i-se pe frunte o încruntătură 
nervoasă, femeia își schimbă intonaţia și deveni iar soţia 
iubitoare și grijulie, pe care boala îl făcuse într-adevăr să o 
aprecieze. După toate cele întâmplate, nu putea să se aștepte 
ca ea să fie neschimbată. Stresul și durerea o afectau și pe ea. 

— Acum că ai mâncat ceva, trebuie să te odihnești, zise Lilian, 
ridicându-se. 

Stig o opri, cu un fluturat ușor din mână. 

— Ai mai aflat ceva legat de motivul pentru care l-au dus pe 
Kaj la poliţie? Are de-a face cu Sara? 

— Nu, încă n-am aflat nimic. Probabil că vom fi ultimii care să 
primească vești, pufni Lilian. Dar eu sper să înfunde pușcăria. 

Se întoarse brusc și merse spre ușă, însă el tot apucă să-i 
observe zâmbetul de pe chip. 

New York, 1946 


Viata „over there” nu decursese așa cum se așteptase. 
Brazdele amare, săpate în jurul gurii și ochilor, stăteau martore 
ale dezamăgirii ei, însă cu toate acestea, la vârsta de patruzeci 
și doi de ani, Agnes încă era o femeie frumoasă. 

Primii ani fuseseră minunati. Banii tatălui său îi asiguraseră un 
stil de viață confortabil, îmbunătățit în mod semnificativ de 
contribuțiile aduse de admiratorii ei. Nu-i lipsise nimic. Elegantul 
apartament din New York fusese de multe ori scena unor 
petreceri vesele, iar oamenii frumoși își croiseră fără probleme 
drum spre casa ei. Cereri în căsătorie fuseseră din belșug, însă 
ea nu se grăbise, în încercarea de a găsi pe cineva și mai bogat, 
și mai stilat, și mai sofisticat. Între timp, nu îşi refuzase nicio 
formă de distracție. Era ca și cum trebuia să compenseze pentru 
anii pierduţi, ducând o viață de două ori mai rapidă și mai 
sălbatică decât restul lumii. Existase o dorință febrilă în modul 
său de-a iubi, de-a petrece, de-a cheltui banii pe haine, bijuterii 
și amenajări ale apartamentului său. Anii aceia îi păreau acum 
atât de îndepărtați. 

Odată cu momentul crahului financiar din 1932, tatăl ei 
pierduse totul. Câteva investiții nesăbuite și întreaga sa avere 
dispăruse. La sosirea telegramei, Agnes simțise o asemenea 
furie mistuitoare fată de purtarea lui stupidă, încât făcuse bucăți 
hârtia și o călcase în picioare. Cum îndrăznise să piardă întreaga 
avere ce urma să-i fi revenit ei, într-o bună zi? Avere ce urma să 
reprezinte siguranța și viața sa. 

Trimise înapoi o telegramă lungă, în care își expuse, în cele 
mai mici detalii, părerea despre el și despre felul în care îi 
distrusese viața. 

O săptămână mai târziu, la primirea unei telegrame prin care 
i se aducea la cunoștință faptul că tatăl său își pusese pistolul la 
tâmplă, Agnes doar mototoli hârtia și o aruncă la coș. Nu era nici 
surprinsă, nici supărată. Din punctul ei de vedere, bărbatul nu 
merita nimic mai mult. 

Anii ce urmară fură grei. Nu ca aceia petrecuți alături de 
Anders, însă tot o luptă pentru supraviețuire. Acum, singura 
modalitate de a-și duce traiul era să depindă de mărinimia 

bărbaților. Odată rămasă fără propriile-i resurse financiare, 
pețitorii săi înstăriți și rasati fură înlocuiți treptat de amorezi cu 
un statut social mai puțin impresionant. Cererile în căsătorie 
încetară cu desăvârșire. In schimb, propunerile căpătară o 
natură complet diferită și, atâta timp cât bărbații plăteau, ea nu 
obiecta. Se părea, de asemenea, că se alesese cu sechele în 
urma nașterii dificile, astfel încât să nu mai poată rămâne 
însărcinată, însă faptul acela îi sporea valoarea în ochii 
partenerilor să-i ocazionali. Niciunul nu dorea să fie legat de ea 
printr-un copil, și Agnes, la rându-i, ar fi preferat să se arunce de 
la etaj, decât să treacă iar prin acea experiență atroce. 

Fusese obligată să-și vândă frumosul apartament; cel nou era 
mult mai mic, mai întunecat și departe de centrul orașului. Nu 
mai găzduia petreceri acasă și fusese nevoită să-și amaneteze 
sau să-și vândă majoritatea bunurilor. 

La izbucnirea celui de-al Doilea Război Mondial, tot ce fusese 
rău devenise și mai rău. Pentru prima oară de la îmbarcarea pe 
vas în Goteborg, Agnes tânji după casă. Dorul se intensifică, 
transformându-se treptat într-o decizie, iar atunci când războiul 
se încheie, în sfârșit, Agnes hotări să se întoarcă în Suedia. In 
New York nu avea nimic de valoare, în schimb, în Fjällbacka 
exista ceva care îi aparținea încă. După incendiu, tatăl ei 
cumpărase terenul pe care fusese casa și construise una nouă în 
același loc - probabil cu speranța ca fiica lui să revină cânava 
acasă. Era trecută pe numele ei, deci încă se mai afla acolo, cu 
toate că restul averii lui August dispăruse. Fusese închiriată în 
toți acei ani, iar banii ajunseseră într-un cont, în cazul în care 
Agnes avea să se întoarcă. Incercase de câteva ori să capete 
acces la fonduri, însă de fiecare dată, administratorul îi aduse la 
cunoștință Stipularea tatălui său, conform căreia avea să capete 
banii doar la revenirea în patria natală. Vreme îndelungată, ea îi 
blestemase decizia, considerând-o injustă, însă în momentul 
acela, fu nevoită să recunoască faptul că, până la urmă, nu 
fusese chiar așa o nerozie. Agnes socoti că ar fi putut 
supraviețui cel putin un an cu ajutorul acelor bani, timp în care 
s-ar fi concentrat să găsească pe cineva care să o poată 
întreține. 

Pentru ca planul să-i reușească, era nevoită să rămână la 
povestea pe care o născocise despre viața sa în America. Vându 
tot și cheltui până la ultimul bănuț pe o rochie elegantă, de 

calitate, și pe un set excepțional de cufere. Acestea erau goale - 
nu-i rămăseseră destui bani pentru a le umple cu ceva - însă 
nimeni nu avea să remarce, la debarcare. Arăta ca o femeie de 
succes și, de asemenea, se ridică la rangul de văduvă a unui 
bărbat înstărit, cu afaceri de natură nedeterminată. „Ceva în 
domeniul finanțelor”, intenționa să spună, însoțindu-și vorbele 
de o mișcare blazată din umeri. Era sigură că avea să 
funcționeze. Oamenii din Suedia erau așa naivi și ușor de 
impresionat de către cei care fuseseră pe tărâmul făgăduinței. 
Nimeni nu ar fi considerat straniu faptul că se întorsese 
triumftătoare acasă. Nimeni nu ar fi suspectat nimic. 

Debarcaderul era plin de oameni. Agnes, cu câte o valiză în 
fiecare mână, fu împinsă de colo până colo. Nu avusese destui 
bani ca să cumpere un bilet la clasa întâi sau chiar la a doua, 
așa că fusese nevoită să iasă în evidență precum un păun, 
printre masele cenușii de la clasa a treia. Cu alte cuvinte, pe 
vapor nu trebuia să păcălească pe nimeni cum că ar fi fost o 
mare doamnă. Atât timp cât avea să debarce în Göteborg, 
nimeni n-ar fi ştiut cum se desfășurase călătoria. 

Simti ceva moale atingându-i palma. Uitându-se în jos, Agnes 
văzu o fetiță într-o rochie albă cu volane, care o privea, cu 
lacrimi curgându-i pe obraji. Mulțimea din jur crescu, mișcându- 
se înainte și-napoi, iar nimeni nu dădu atentie acelei fetițe care 
probabil îşi pierduse părinții. 

— Unde e mămica ta? întrebă Agnes, într-o limbă pe care 
acum o stăpânea aproape la perfectie. 

Fetița plânse și mai tare, făcând-o pe Agnes să-și aducă 
aminte că era posibil ca un copil de vârsta aceea să nu fi 
început încă să vorbească. De fapt, părea că abia învățase să 
meargă și era gata-gata să cadă, printre toate acele picioare 
tropăind în jurul său. 

Agnes o luă de mână și se uită în stânga și în dreapta. Nimeni 
nu părea să o caute. Peste tot pe unde se uita erau numai haine 
ponosite de lucru și, judecând după îmbrăcăminte, fetița făcea 
cu siguranță parte dintr-o clasă socială diferită. Agnes tocmai se 
pregătea să ceară ajutor, când îi veni o idee. Era îndrăzneață, 
extrem de îndrăzneață, dar genială. Nu ar fi fost mai plauzibilă 
povestea ei cu soțul bogat, care murise, lăsând-o văduvă, 
pentru o a doua oară, dacă ar fi avut cu ea și o copil? Și cu 
toate că-și amintea ce necazuri îi făcuseră băieţii, probabil că 

urma să fie cu totul altfel să aibă o fetiță. Era dulce ca mierea. 
Agnes ar fi putut s-o îmbrace în haine drăguțe și să-i lege 
panglici în cositele acelea minunate. Într-adevăr era o 
scumpete. Gândul o ispiti din ce în ce mai mult, iar hotărârea fu 
luată într-o clipită. Apucă ambele valize într-o mână, iar cu 
cealaltă o prinse pe fetiță și se îndreptă spre vapor. Nimeni nu 
reacționă când se îmbarcă, și Agnes fu nevoită să-și înfrâneze 
dorința de-a arunca o privire înapoi, peste umăr. Trucul consta 
în a face să pară că fata era a ei, iar micuța, uimită, se oprise 
din plâns, urmând-o de bunăvoie. Agnes luă asta drept un semn 
că făcea lucrul cel bun. Cu siguranță părinții nu se purtau bine 
cu ea, din moment ce plecase cu atâta ușurință alături de o 
străină. După o vreme, Agnes avea să-i poată oferi tot ce și-ar fi 
dorit și nu se îndoia că ar fi fost o mamă excelentă. Băieții 
fuseseră prea dificili. Fetița era diferită. Simţea asta. Totul avea 
să fie altfel. 

Capitolul 26 


Niclas veni acasă de îndată ce primi telefonul. Ea nu-i spusese 
despre ce era vorba, așa că dădu buzna pe ușa de la intrare, cu 
sufletul la gură. Pe trepte o văzu pe Lilian, coborând cu o tavă. 
Femeia păru surprinsă. 

— Ce faci acasă? 

— M-a sunat Charlotte. Știi despre ce e vorba? 

— Nu, mie nu-mi spune niciodată nimic, se răsti Lilian. 

După aceea, îi aruncă un zâmbet lingușitor. 

— Am fost plecată să iau chifle proaspete, sunt într-o pungă, 
în bucătărie. 

Niclas o ignoră și, în doi timpi și trei mișcări, ajunse pe scară, 
spre apartamentul de la subsol. Nu l-ar fi surprins să o vadă pe 
Lilian lipită cu urechea de ușă, încercând să audă ce spuneau. 

— Charlotte? 

— Aici sunt, îl schimb pe Albin. 

Intră în baie și o văzu stând la măsuţa pentru schimbat 
bebeluşii, cu spatele la el. Işi dădu seama până și din postură că 
era nervoasă și se întrebă ce anume aflase de data aceea. 

— Ce era așa de important? Aveam pacienți care așteptau. 

Cea mai bună defensivă o reprezenta ofensiva. 

— A sunat Martin Molin. 

El încercă să-și amintească numele. 

— Polițistul de la secţia din Tanumshede, îi explică ea, 
moment în care Niclas și-l aminti. 

Tânărul pistruiat. 

— Ce voia? zise el, încordat. 

Charlotte, care tocmai terminase de schimbat și îmbrăcat 
bebelușul, se întoarse spre Niclas, cu Albin în brațe. 

— Au descoperit că Sara a fost ameninţată de cineva. Cu o zi 
înainte să moară. 

Vocea îi era glacială, iar Niclas o așteptă nervos să continue. 

— Așa? 

— Bărbatul care a ameninţat-o a fost descris drept un bătrân 
cu păr cărunt și haine negre. A numit-o pe Sara „sămânţa 
Satanei”. Te duce cu gândul la cineva cunoscut? 

Într-o fracțiune de secundă, furia îi clocoti prin vene. 

— Mama naibii! ţipă el, după care fugi pe scări în sus. 

Când dădu cu ușa de perete, aproape c-o lăsă inconștientă pe 
Lilian. Avusese dreptate: hoașca bătrână stătuse acolo, cu 
urechea pâlnie. Însă nici nu avea rost să se enerveze din cauza 
asta. Se încălţă, fără a se mai obosi să-și lege șireturile, își 
înhăţă haina și fugi spre mașină. 

Zece minute mai târziu, după ce condusese nepermis de 
repede prin oraș, opri cu un scrâșnet de roţi în faţa casei 
părinţilor săi. Aflată pe coama dealului, chiar deasupra terenului 
de minigolf, casa arăta la fel ca pe vremea când era copil. 
Deschise brusc ușa de la mașină și sări din ea, fără a-și mai bate 
capul să o închidă. Apoi merse grabnic spre intrarea principală. 
Făcu o pauză timp de-o secundă, apoi inspiră adânc și bătu cu 
putere în ușă. Niclas speră ca tatăl lui să fie acasă. Indiferent cât 
era de păgân, nu se cuvenea să facă într-o biserică lucrul pe 
care-l intenţiona. 

— Cine e? se auzi din interior vocea cunoscută și aspră. 

Niclas puse mâna pe clanţă. Ca de obicei, ușa nu era încuiată. 
Fără ezitări, intră și începu să strige: 

— Unde ești, diavol bătrân și laș? 

— Ce naiba se petrece? 

Mama lui ieși în hol, dinspre bucătărie, cu un șervet și o 
farfurie în mână. Apoi Niclas văzu ieșind din dormitor silueta 
sobră a tatălui său. 

— Întreabă-l. 

Niclas arătă cu un deget tremurând în direcția tatălui său pe 
care, de pe vremea când avea șaptesprezece ani, nu îl mai 
văzuse decât de la distanţă. 

— Nu știu despre ce vorbește, zise Arne, refuzând să i se 
adreseze direct fiului său. Ce tupeu, să intre și să înceapă cu 
ocări și cu țipete! Ajunge. Dispari de-aici. 

— Ştii prea bine despre ce vorbesc, ticălos bătrân! 

Niclas observă cu satisfacție cum tatăl lui tresări la auzul 
cuvintelor pe care le alesese. 

— Și cât de laş poţi fi, să ameninţi o fetiţă! Dacă tu ai omorât- 
o, mă voi asigura că n-o să mai mişti, nenorocit ce ești... 

Mama lui se uită când la unul, când la altul, apoi ridică vocea. 
Era ceva atât de neobișnuit, încât Niclas se opri brusc, în vreme 
ce Arne închise gura, fără a mai replica. 

— Acum poate vreunul dintre voi să fie drăguţ și să-mi spună 
ce-i cu toată nebunia asta? Niclas, nu poţi să dai buzna aici și să 
începi cu urletele, iar dacă e ceva legat de Sara, atunci am 
dreptul să știu. 

După ce inspiră adânc de câteva ori și fără a-și putea privi 
tatăl, Niclas rosti, printre dinţii încleștaţi: 

— Poliţia a aflat că el a urlat și-a ţipat la Sara, ameninţând-o. 
Cu o zi înainte să moară. 

Furia îl cuprinse din nou și zbieră: 

— Ce dracu’ ai? Să sperii în halul ăsta o fetiță de șapte ani și 
s-o numești „sămânţa Satanei” sau te miri ce tâmpenii! Avea 
șapte ani, nu pricepi, șapte ani! Și, chipurile, eu ar trebui să cred 
că a fost o coincidenţă că ai ameninţat-o cu o zi înainte de-a fi 
ucisă? Da? 

Făcu un pas spre tatăl său, care se retrase cu iuțeală. 

Asta se uită fix la soțul ei. 

— E adevărat ce spune băiatul? 

— Nu trebuie să dau socoteală nimănui. Eu răspund doar în 
fața Domnului, răspunse Arne bombastic, întorcând spatele 
soţiei și fiului său. 

— Nici să nu-ţi treacă prin cap. Răspunde-mi în clipa asta! 

Niclas își privi uluit mama, care îl urmă pe Arne în sufragerie, 
cu mâinile în șolduri, pregătită de confruntare. Și Arne părea 
șocat de faptul că soţia lui îndrăznise să-l sfideze. Închidea și 
deschidea gura, fără să poată articula vreun cuvânt. 

— Răspunde-mi, continuă Asta, încolţindu-l din ce în ce mai 
mult pe Arne. Ai văzut-o pe Sara? 

— Da, am văzut-o, replică sfidător bărbatul, într-o ultimă 
încercare de a-și impune autoritatea de care nu se îndoise în 
ultimii patruzeci de ani. 

— Și ce i-ai spus? 

Cei doi avură impresia că Asta se înălțase cu un metru. Lui 
Niclas i se părea terifiantă și, judecând după privirea tatălui său, 
își dădu seama că și acesta credea la fel. 

— Voiam să văd dacă era mai dârză decât tatăl ei. Dacă 
moștenise felul de-a fi al celor din familia mea. 

— Familia ta! pufni Asta. O da, ar fi ceva! Lingăi ipocriţi și 
muieri îngâmfate, asta e familia ta. Să fie oare ceva demn de 
urmat? Așadar, la ce concluzie ai ajuns? 

Cu o mină rănită, Arne spuse: 

— Taci, femeie, eu mă trag din oameni cu frica lui Dumnezeu. 
Și nu mi-a trebuit mult ca să-mi dau seama că fata nu era de soi 
bun. Nerușinată, îndărătnică și gălăgioasă, nu așa cum ar trebui 
să fie fetele. Am încercat să-i vorbesc despre Dumnezeu, chiar 
așa am făcut, și ea mi-a scos limba. Așa că i-am zis niște vorbe 
de la obraz. Și încă socot că eram perfect îndreptăţit să o fac. 
Era clar că nimeni nu se obosise s-o educe cum trebuie pe 
copilă; era cazul să intervină cineva. 

— Așa că ai băgat-o în sperieţi, spuse Niclas, încleștându-și 
pumnii. 

— În încăpăţânarea ei, l-am văzut pe diavol, zise Arne 
mândru. 

— Nenorocit ce ești... 

Niclas făcu un pas înspre el, dar se opri când auzi o bătaie 
puternică în ușă. 

Timpul stătu în loc pentru o clipă, după care momentul trecu. 
Niclas era conștient că se aflase pe marginea prăpastiei, după 
care dăduse înapoi. Dacă ar fi sărit asupra lui, nu ar fi fost în 
stare să se oprească. Nu și de data aceea. 

Părăsi camera fără a-și privi părinţii și deschise ușa. Bărbatul 
păru surprins de prezenţa lui acolo. 

— O, bună ziua. Martin Molin. Ne-am mai întâlnit. Sunt de la 
poliţie. Aș vrea să stau de vorbă cu tatăl tău. 

Niclas se dădu la o parte fără a spune o vorbă. Îl simţi pe 
poliţist urmărindu-l din priviri, în vreme ce se îndreptă spre 
mașină. 


— Unde-i Martin? zise Patrik. 

— A plecat în Fjällbacka, răspunse Annika. Charlotte l-a 
identificat fără prea multă dificultate pe bătrânul nostru cel rău. 
E bunicul Sarei, Arne Antonsson. E cam sărit de pe fix, conform 
spuselor lui Charlotte. E de înțeles că el și fiul său nu și-au mai 
vorbit de ani de zile. 

— Să nu uite să-i verifice alibiul, atât pentru dimineaţa în care 
a fost omorâtă Sara, cât și pentru incidentul de ieri, cu băieţelul 
acela. 

— Ultimul lucru pe care l-a făcut înainte să plece a fost să 
verifice ora la care s-a produs evenimentul de ieri. Între unu și 
unu jumătate, nu? 

— Exact. Îmi pare bine că avem măcar o persoană pe care să 
putem conta. 

Annika îl privi pieziș. 

— Mellberg încă n-a stat de vorbă cu Ernst? Vreau să spun că 
am fost surprinsă când și-a făcut apariţia de dimineaţă. Mă 
gândeam că trebuia să fi fost cel puţin suspendat până acum, 
dacă nu chiar concediat. 

— Mda, știu, am crezut că asta s-a și întâmplat, când a fost 
trimis acasă ieri. Și eu am fost la fel de surprins ca și tine să-l 
văd stând acolo, de parcă nimic nu s-ar fi întâmplat. Trebuie să 
stau de vorbă cu Mellberg. De data asta nu se poate face că 
plouă. Sau dacă o face, eu îmi dau demisia! 

O cută de înverșunare se formă între sprâncenele lui Patrik. 

— Nu vorbi așa, spuse îngrijorată Annika. Discută cu Mellberg. 
Sunt sigură că are un plan în legătură cu Ernst. 

— Nici măcar tu nu crezi asta, îi răspunse Patrik, iar Annika își 
mută privirea. 

Bărbatul avea dreptate. Ea chiar se îndoia puternic de ceea ce 
tocmai spusese. 

Schimbă subiectul. 

— Când îl vom interoga iar pe Kaj? 

— Mă gândeam să o facem acum. Dar aș prefera să fie și 
Martin prezent. 

— Nu a plecat de mult, așa că s-ar putea să dureze până se 
întoarce. A încercat să te anunţe, dar vorbeai la telefon. 

— Mda, eram ocupat, îi verificam alibiul lui Niclas pentru ziua 
de ieri. Care, apropo, a fost cum nu se poate de solid. Pacienţi 
programaţi de la ora douăsprezece până la ora trei. Și nu mă iau 
doar după registrul cu programări; mi-a fost confirmat de fiecare 
pacient pe care l-a consultat. 

— Deci ce înseamnă asta? 

— Măcar de-aș ști, zise Patrik, frecându-și nasul cu degetele. 
Asta nu schimbă faptul că n-a reușit să vină cu un alibi pentru 
luni dimineață și încă mi se pare dubios că a încercat să 
ascundă locul unde s-a aflat atunci. Dar, în orice caz, nu el a fost 
implicat ieri. Gösta urma să-i sune pe ceilalţi membri ai familiei, 
pentru a vedea unde se aflau în momentul acela. 

— Îmi imaginez că și Kaj va trebui să ofere un răspuns 
amănunţit la acea întrebare, zise Annika. 

Patrik încuviinţă. 

— Mda, fii sigură de asta. Și soția lui, la fel. Și fiul. Mă 
gândeam să stau de vorbă cu ei după ce-l interoghez din nou pe 
Kaj. 

— Și, în ciuda acestor lucruri, s-ar putea ca ucigașul să fie cu 
totul altcineva, cineva la care să nici nu ne fi gândit, observă 
Annika. 

— Asta e partea cea mai proastă. Noi alergăm după cai verzi 
pe pereţi, în vreme ce criminalul stă probabil acasă, râzând de 
noi. Însă după evenimentele de ieri, măcar sunt sigur că el - sau 
ea - încă e prin zonă. 

— Ori se află deja în arest, zise Annika, arătând spre 
închisoare. 

Patrik zâmbi. 

— Ori se află deja în arest. Ei bine, n-am vreme să stau pe- 
aici, trebuie să vorbesc cu un individ în legătură cu o haină. 

— Baftă multă! strigă Annika în urma lui. 

e 

— Dan! Dan! urlă Erica. 

Își simți panica din voce, lucru care o tulbură și mai mult. 
Scotoci frenetic printre plăpumioarele din cărucior, de parcă 
fiica ei s-ar fi putut ascunde într-un colţișor. Însă căruciorul era 
gol. 

— Ce e? întrebă Dan, care venise alergând, cu o expresie 
agitată pe chip. Ce s-a întâmplat? De ce urli? 

Femeia încercă să vorbească, dar își simţi limba greoaie și 
înceată, și nu fu în stare să articuleze niciun cuvânt. În schimb, 
arătă cu o mână tremurândă spre cărucior, iar Dan se grăbi să 
arunce o privire înăuntru. 

Se uită în jos, spre locul gol, și Erica văzu cum conştientizarea 
acelui fapt cumplit îl izbește ca o lovitură de baros. 

— Unde e Maia? A dispărut? Unde e...? 

Nu își termină propoziţia, ci se uită frenetic în jur. Erica se 
ţinea de el, panicată. În momentul acela, cuvintele îi ţâșniră pe 
gură. 

— Trebuie să o găsim! Unde e fiica mea? Unde e Maia? Unde 
e? 

— Sst, liniștește-te, liniștește-te. O vom găsi. Nu-ţi face griji, o 
vom găsi. 

Dan își mască propria spaimă, pentru a o putea linişti pe 
Erica. Îi puse mâinile pe umeri și o privi drept în ochi. 

— Acum va trebui să fim calmi. Mă duc să o caut. Tu sună la 
poliție. O să fie bine. 

Erica își simţi pieptul umflându-se spasmodic, într-o stranie 
mimare a respirației, dar făcu așa cum îi spuse bărbatul. Dan 
lăsase deschisă ușa de la intrare și o rafală îngheţată pătrunse 
înăuntru. Însă Erica nu avu nicio reacţie la frigul ăla aspru. Nu 
mai simţea decât teroarea paralizantă, care-i făcea mintea să 
nu mai funcţioneze. Nu își mai amintea nici în ruptul capului 
unde pusese telefonul. Într-un final, începu să alerge în jurul 
sufrageriei, scotocind pe sub perne și dând la o parte lucrurile. 
Işi dădu seama în cele din urmă că telefonul se afla în mijlocul 
măsuței de cafea din sufragerie. Se aruncă spre el și formă, cu 
degetele înțepenite, numărul secţiei de poliţie. În acel moment, 
auzi afară vocea lui Dan. 

— Erica, Erica, am găsit-o! 

Femeia dădu drumul telefonului și goni spre ușa de la intrare, 
lăsându-se ghidată de vocea lui. Fugi în ciorapi pe trepte, apoi 
afară, pe alee. Umezeala și frigul o străpunseră, dar ei nici că îi 
păsa de asta. Il văzu pe Dan alergând spre ea, din faţa casei; 
căra ceva roșu în braţe. Se înălţă un urlet puternic și Erica simţi 
ușurarea cuprinzând-o, precum o viforniță. Maia ţipa, era în 
viaţă. 

Erica fugi ultimii metri ce o separau de Dan și i-o înșfăcă pe 
Maia din braţe. Hohotind, își îmbrăţișă strâns fiica pentru o 
secundă, apoi se lăsă în genunchi, o puse pe Maia pe jos și 
rupse de pe ea salopeta roșie, pentru a o putea examina. Părea 
nevătămată și urla, în momentele acelea, ca din gură de șarpe, 
dând puternic din mâini și din picioare. Încă aflată în genunchi, 
Erica își ridică fata și o strânse din nou cu putere, în vreme ce 
lacrimile de ușurare se amestecau cu ploaia. 

— Haide, să mergem înăuntru. O să vă udaţi leoarcă 
amândouă, zise Dan cu blândeţe, ajutând-o pe Erica să se ridice. 

Aceasta îl urmă pe trepte, apoi în casă, fără a-și slăbi 
încleștarea în care o cuprinsese pe Maia. Ușurarea simțită era 
fizică, într-un mod pe care nu și l-ar fi putut imagina vreodată. 
Era ca și cum își pierduse o parte a trupului, pentru ca după 
aceea să și-o regăsească. Incă plângea în hohote, iar Dan o 
mângâie liniștitor pe umăr. 

— Unde ai găsit-o? reuși ea să spună. 

— Era pe jos, în faţa casei. 

Abia în momentul acela, părură să înţeleagă că Maia fusese 
pusă acolo de cineva. Din motive necunoscute, acea persoană o 
luase din cărucior, se furișase prin spatele casei, apoi lăsă jos 
pruncul adormit. Panica stârnită de înțelegerea acelui lucru o 
făcu pe Erica să plângă din nou. 

— Sst... e în regulă acum, zise Dan. Am găsit-o și pare 
nevătămată. Însă ar fi bine să sunăm la poliţie. N-ai avut timp s- 
o faci, nu? 

Erica scutură din cap. 

— Trebuie să-l sunăm pe Patrik, zise ea. Poţi s-o faci tu? Eu nu 
vreau să-i mai dau drumul Maiei. 

Își strânse cu putere fiica. Dar în clipa aceea, observă ceva ce 
înainte îi scăpase. Se uită la puloverul lui Dan și o ridică pe Maia, 
pentru a o putea examina. 

— Ce-i asta? zise ea. Ce-i cu negreala asta? 

Dan se uită la salopeta murdară, însă rosti doar atât: 

— Care e numărul lui Patrik? 

Cu o voce tremurândă, Erica îi spuse numărul soțului ei și îl 
privi pe Dan formându-l. Un nod de groază îi cuprinsese 
stomacul. 

e 

Zilele treceau una după alta. Anna se simțea paralizată de 
neputinţă. Lui Lucas nu îi scăpa nimic din ceea ce făcea ori 
spunea sora Ericăi. Îi urmărea fiecare pas, îi asculta fiecare 
vorbă. 

Crescuse și violența. Acum el se delecta fățiș văzând-o umilită 
și îndurerată. Lua ce dorea, atunci când dorea, și ar fi fost vai de 
Anna dacă protesta sau i se împotrivea. Nu că i-ar fi trecut prin 
minte asemenea lucruri, în acele clipe. Era atât de evident că 
mintea lui nu funcţiona cum trebuie. Dispăruseră toate 
barierele, iar în privirea sa exista o licărire malefică, trezindu-i 
femeii instinctul de supravieţuire și îndemnând-o să se supună 
cerinţelor lui. Doar să fie lăsată în viaţă. : 

Ea, personal, se deconectase în întregime. Insă cel mai mult 
suferea privindu-și odraslele. Acestora nu li se mai permitea să 
meargă la creșă și ajunseseră să-și petreacă zilele în aceeași 
întunecime ca și ea. Apatici și neajutoraţi, o priveau cu ochi 
neînsufleţiți, părând să o acuze. Femeia își asuma întreaga vină 
pentru cele întâmplate. Ar fi trebuit să-i protejeze. Ar fi trebuit 
să-l ţină pe Lucas la distanţă de viaţa lor, exact așa cum 

intenţionase. Dar un singur moment de groază o făcuse să-i 
cedeze. Încercase să se convingă că o făcea de dragul copiilor, 
pentru siguranţa lor. În schimb, căzuse pradă propriei lașităţi. 
Era obiceiul ei de-a o apuca mereu pe drumul care necesita 
împotrivire minimă, cel puţin, la prima vedere. Insă de data 
aceea se înșelase amarnic. Alesese cea mai îngustă, înșelătoare 
și periculoasă cărare posibilă, și îi obligase și pe copii să o 
urmeze. 

Uneori își dorea să-l ucidă. Să i-o ia înainte și să facă ceea ce 
știa acum că era inevitabilul sfârșit. 

Câteodată îl privea dormind alături de ea, în timpul 
nesfârșitelor ceasuri pe care le petrecea trează, incapabilă de a 
se relaxa îndeajuns încât să evadeze în visare. Apoi își imagina 
cu desfătare cum unul din cuţitele de bucătărie i-ar fi lunecat 
prin carne, spintecându-i șubredul fir al vieţii. Sau alteori simţea 
frânghia crestându-i palmele, după ce i-o înfășurase cu grijă în 
jurul grumazului, trăgând apoi cu putere. 

Însă nu rămăseseră decât niște vise minunate. Ceva lăuntric, 
poate o lașitate inerentă, o determina să stea în pat, nemișcată, 
în vreme ce gânduri negre îi răsunau frenetic în minte. 

Uneori, în adâncul nopţii, și-o imagina pe fetița Ericăi. Cea pe 
care nu o văzuse încă. Cât o invidia pe copilă! Avea să 
primească aceeași căldură, aceeași grijă pe care ea însăși o 
căpătase de la Erica pe vremea când ele două creșteau mai 
mult ca mamă și fiică, decât ca niște surori. Insă pe-atunci nu o 
apreciase pe Erica. Se simţise sufocată și inferioară. 
Amărăciunea pricinuită de lipsa de afecţiune din partea mamei îi 
împietrise atât de tare inima, încât aceasta nu mai reacționa la 
sentimentele pe care încercase a i le oferi sora ei. Anna spera 
din tot sufletul ca Maia să poată accepta infinita mare de 
dragoste, de care o știa capabilă pe Erica. Spera asta mai ales 
de dragul surorii ei. În ciuda diferenţei de vârstă și a distanţei ce 
le separa, Anna își cunoștea mult prea bine sora. Știa că Erica 
avea o nevoie disperată ca dragostea să îi fie împărtășită. 
Ciudat era că Anna o considerase dintotdeauna o persoană 
puternică, sentiment care-i mai alungase din propria 
amărăciune. Acum că devenise mai firavă ca niciodată, ea își 
văzu sora așa cum era de fapt. Speriată de moarte la gândul că 
va observa, la rându-i, ceea ce observase în trecut mama lor, 
făcând-o să le considere pe fete nevrednice de dragostea sa. 

De-ar fi avut încă o șansă, Anna ar fi cuprins-o în braţe pe Erica 
și i-ar fi multumit pentru toţi acei ani de iubire necondiționată. 
Pentru grija sa, pentru dojeni, pentru îngrijorarea din priviri, 
atunci când i se părea că Anna o luase pe căi greșite. l-ar fi 
multumit pentru toate lucrurile care în trecut o sufocaseră și o 
constrânseseră! Ce ironie. De fapt, ea nu știuse cum era să te 
simţi sufocat și cu adevărat constrâns. Cel puţin, nu până 
atunci. 

Sunetul cheii în broască o făcu să tresară. Alarmaţi, copiii își 
întrerupseră și ei joaca lor apatică, de pe podea. 

Anna se ridică și merse în întâmpinarea lui. 

(J 

Schwarzenegger îl privea îngrijorat prin ochelarii de soare 
negri. Terminatorul. De-ar fi fost și Sebastian ca el. Dur. 
Imperturbabil. O mașinărie lipsită de abilitatea de-a simţi. 

Întins în pat, Sebastian privi ţintă spre afiș. Încă mai putea 
auzi vocea lui Rune, plină de o falsă îngrijorare. Acel ton de 
preocupare servilă și prefăcută. Singurul lucru de care îi păsa 
era ce aveau să spună oamenii despre e/. Cum se exprimase? 
„Am auzit niște acuzaţii îngrozitoare la adresa lui Kaj. Îmi vine 
greu să cred că pot fi mai mult decât niște bârfe, însă trebuie 
totuși să pun întrebarea: s-a purtat vreodată necorespunzător 
faţă de tine sau de ceilalţi băieţi? A tras cu ochiul la duș sau așa 
ceva?” 

Sebastian râse în sinea sa de naivitatea lui Rune. „A tras cu 
ochiul la duș...” Aia n-ar fi fost așa de rău. Altceva nu-i dădea lui 
pace. Nu acum, când totul ieșise la suprafaţă. Avea o oarecare 
idee despre modul în care funcționau treburile acelea. Făceau 
poze, le salvau și le schimbau între ei, însă indiferent cât de bine 
le-ar fi ascuns, ele tot aveau să iasă la iveală acum. 

In mai puţin de-o dimineaţă, întreaga școală avea să vuiască. 
Fetele aveau să se holbeze la el, arătându-l cu degetul și 
chicotind. Băieţii aveau să facă gesturi stupide sau glume 
despre homosexuali, când l-ar fi văzut trecând pe lângă ei. 
Nimeni n-ar fi avut pic de compătimire. Nimeni n-ar fi remarcat 
golul imens din pieptul său. 

Intoarse puţin capul spre stânga și se uită la afișul cu Clint, în 
rolul lui Dirty Harry. Ar trebui să aibă și el un asemenea pistol. 


16 Clint Eastwood, actor american, cunoscut mai ales pentru rolurile sale de „tip dur”, 
precum inspectorul Harry Callahan, din seria „Dirty Harry”. 

Nu, mai bine o mitralieră. Atunci ar fi putut să procedeze la fel 
ca indivizii aceia din State. Ar fi dat buzna în școală, îmbrăcat 
într-un pardesiu negru, și i-ar fi secerat pe toţi care-i ieșeau în 
cale. Mai ales pe cei populari, care s-ar fi purtat cu el cel mai 
urât. Ştia însă că nu era decât o idee nebunească. Nu-i stătea în 
fire să facă rău nimănui. Chiar nu era vina lor, ci doar a lui, așa 
că numai pe sine dorea să se rănească. Bineînţeles că ar fi putut 
să-i pună punct. Chiar nu mai spusese niciodată „nu”? Nu în 
atâtea cuvinte. Sperase cumva ca tulburarea și durerea să-i fie 
observate de Kaj și ca bărbatul să se oprească de bunăvoie. 

Totul fusese atât de complicat. Deoarece, într-un fel, îl 
plăcuse pe Kaj. Fusese grozav, oferindu-i la început lui Sebastian 
acel sentiment patern. Ceva ce nu simţise niciodată din partea 
lui Rune. Lui Kaj fusese în stare să-i vorbească. Despre școală, 
fete, despre mama și despre Rune, iar Kaj îl cuprinsese cu un 
braţ și îl ascultase. Abia după o vreme, lucrurile luaseră o 
întorsătură greșită. 

Casa era cufundată în liniște. Rune plecase la muncă, bucuros 
de a i se fi confirmat faptul că toate acuzaţiile împotriva lui Kaj 
erau complet nefondate. Probabil că avea să stea în sala de 
mese, plângându-se cu voce tare cu privire la modul în care 
poliția făcuse învinuiri neîntemeiate. 

Sebastian se ridică din pat și se pregăti de plecare. Se opri în 
cadrul ușii, întorcându-se. Îi privi pe fiecare în parte și dădu 
rapid din cap, ca și cum i-ar fi salutat. Clint, Sly, Arnold, Jean- 
Claude și Dolph”. Cei ce erau exact opusul lui. 

Pentru o clipă, i se păru că-i vede salutându-l înapoi. 

e 

Venele încă îi mai clocoteau de adrenalină, după întâlnirea cu 
tatăl său, iar Niclas avea în continuare aceeași atitudine 
războinică pentru a se ocupa de următoarea persoană cu care 
trebuia să încheie o socoteală. 

Merse cu mașina pe Galărbacken și opri brusc atunci când o 
văzu pe Jeanette în magazin, pregătindu-se de zor să ţină 
deschis de Ziua morţilor. Parcă mașina, apoi se duse înăuntru. 
Pentru prima oară de când se cunoscuseră, el nu simţi nicio 
furnicătură de plăcere la vederea fetei, ci doar o silă acră, 
însoțită de un gust metalic, atât faţă de sine, cât și față de ea. 


17 Clint Eastwood, Silvester Stallone, Jean-Claude Van Damme, Dolph Lundgren - 
cunoscuţi actori din filme de acțiune. 

— Ce dracu' crezi că faci? 

Jeanette se întoarse și îi aruncă lui Niclas o privire glacială 
atunci când acesta trânti ușa în urma sa, făcând semnul 
„Deschis” să fluture. 

— Nu știu despre ce vorbești. 

Îi întoarse spatele și continuă să despacheteze o cutie cu 
flecușteţe cărora trebuia să le pună eticheta cu prețuri și să le 
așeze în rafturi. 

— Cum să nu? Ştii prea bine despre ce vorbesc. Ai fost la 
poliţie și le-ai spus baliverne, cum că te-am obligat să minți și 
să-mi oferi un alibi. Cât de abjectă poţi fi? Cauţi răzbunare sau 
doar îţi place să creezi probleme? Ce dracu’ era în capul tău? Mi- 
am pierdut fiica în urmă cu o săptămână. Nu înţelegi că nu mai 
vreau să umblu cu ascunzișuri față de soţia mea? 

— Mi-ai promis, rosti Jeanette, cu ochii sclipindu-i. Mi-ai 
promis că vom fi împreună, că vei divorța de Charlotte, că vom 
avea copii. Mi-ai promis al naibii de multe, Niclas. 

— Și de ce dracu’ credeai că o făceam? Fiindcă îţi plăcea s-o 
auzi. Fiindcă desfăceai picioarele de bunăvoie la auzul acelor 
promisiuni de măritiș și de viitor. Fiindcă am vrut să mă distrez 
un pic cu tine în pat, din când în când. Nu-mi vine să cred că ești 
atât de idioată încât să-ţi închipui că vorbeam serios. Doar 
cunoști la fel de bine jocul ăsta. Sunt sigur că ai mai avut parte 
și până acum de bărbaţi căsătoriţi, spuse el cu grosolănie, 
privind-o cum tresărea la fiecare cuvânt, de parcă i-ar fi fost 
date palme. 

Dar nu îi păsa. Sărise deja calul și nu intenţiona deloc să se 
arate sensibil ori să o menajeze pe fată. In momentul acela se 
potrivea numai adevărul gol-goluţ, pe care ea merita să-l audă, 
având în vedere ce făcuse. 

— Porc nenorocit! zise Jeanette, întinzându-se după unul din 
obiectele pe care le despacheta. 

În clipa următoare, un far de porțelan vâjâi pe lângă ţeasta lui 
Niclas, ratând-o, în schimb, și nimerind vitrina. Cu un trosnet 
asurzitor, geamul se spulberă și bucăţi mari de sticlă începură 
să alunece pe podea. Tăcerea care urmă fu atât de 
pătrunzătoare, încât se resimţi precum un ecou. Cei doi se 
priviră ca doi combatanți, în vreme ce mânia reciprocă le umflă 
piepturile. Apoi Niclas se întoarse pe-un călcâi și părăsi calm 

magazinul. Singurul sunet fu al sticlei trosnind sub tălpile 
pantofilor. 
e 

Arne tăcu, neajutorat, privind-o cum împacheta. Dacă Asta nu 
ar fi fost atât de hotărâtă, vederea lui ar fi surprins-o într-atât de 
mult, încât s-ar fi oprit din ceea ce făcea. Arne nu fusese 
niciodată lipsit de ajutor. Însă de furie, mâinile femeii continuau 
să împacheteze haine și să le pună în cea mai mare valiză pe 
care o avea. Încă nu știa cum avea să o tragă afară din casă sau 
unde avea să meargă. Nu mai conta. Nu intenţiona să mai 
rămână niciun minut în plus în aceeași casă alături de el. intr-un 
final i se ridicase negura din priviri. În sfârșit preluase controlul 
acel sentiment de  neconcordanţă pe care-l avusese 
dintotdeauna, sentimentul că era posibil ca lucrurile să nu fi stat 
așa cum spunea Arne. Acesta nu era atotcunoscător. Nu era 
perfect. Era doar un omuleţ jalnic și pricăjit, căruia îi plăcea să-i 
intimideze pe alţii. Și mai era și credinţa aceea în Dumnezeu. 
Probabil că nu era prea adâncă. Asta vedea acum limpede cum 
el folosea cuvintele Domnului într-un mod care, oricât de straniu 
ar fi părut, se potrivea mereu propriilor sale opinii. Dacă 
Dumnezeu era precum Dumnezeul lui Arne, atunci ea nu dorea 
să aibă de-a face cu o asemenea credinţă. 

— Dar nu înţeleg. De ce faci asta? 

Vocea îi era plângăcioasă, ca a unui băieţel, iar femeia nici 
măcar nu se sinchisi să-i răspundă. Arne stătea în pragul ușii, 
frângându-și mâinile și privind-o cum scotea hainele din sertare 
și din dulapuri, unele după altele. Nu avea de gând să se mai 
întoarcă, așa că era mai bine să ia totul deodată. 

— Unde vei merge? Nu ai unde să te duci! 

În momentul acela, el chiar o implora, însă „natura 
extraordinară a situaţiei nu o făcu decât să se înfioare. Incercă 
să nu se gândească la toţi anii pe care-i irosise; din fericire, era 
pragmatică din fire. Ce-a fost a fost. Însă nu avea de gând să-și 
mai irosească nicio zi în plus din viaţă. 

Vădit conștient de faptul că situaţia era pe cale de a-i scăpa 
de sub control, Arne încercă o metodă mai des folosită și mai 
potrivită. Crezu că putea să preia controlul dacă ridica vocea. 

— Asta, încetează cu asemenea prostii! Despachetează-ţi 
imediat hainele! 

Pentru o clipă, ea chiar se opri din împachetat, însă doar cât 
să-i arunce o privire în care se adunaseră patruzeci de ani de 
asupriri. Își strânse toată furia și toată ura, aruncându-le apoi 
asupra bărbatului. Spre satisfacția ei, îl văzu dând înapoi și 
făcându-se mic, sub privirile sale. Când vorbi din nou, el o făcu 
pe un ton liniștit, demn de milă. Era vocea unui bărbat care 
înțelesese că pierduse controlul pentru totdeauna. 

— N-am vrut să... Vreau să spun, firește că nu ar fi trebuit să-i 
vorbesc așa fetiţei, îmi dau seama de asta. Dar nu avea pic de 
respect, iar când se purta cu atâta încăpățânare, puteam auzi 
vocea lui Dumnezeu spunându-mi că era obligaţia mea să 
intervin și... 

Asta îl întrerupse. 

— Arne Antonsson. Dumnezeu nu ţi-a grăit niciodată. ȘI 
niciodată nu o va face. Ești mult prea încuiat și surd pentru asta. 
Cât despre toate tâmpeniile pe care le-am ascultat în ultimii 
patruzeci de ani, despre cum n-ai avut tu șansa de-a te face 
pastor fiindcă tatăl vostru v-a băut toţi banii - află că nu banii ți- 
au lipsit. Maică-ta a strâns bine băierile pungii și nu i-a dat voie 
să bea mai mult decât era necesar. Dar înainte să se 
prăpădească, mi-a zis că n-a intenţionat să arunce banii și să te 
trimită la seminar. O fi fost ea aspră, dar văzuse limpede că 
preoția nu era de tine. 

Lui Arne i se tăie respirația și privi ţintă spre ea, cu fața din ce 
în ce mai palidă. Pentru o clipă, femeii îi păru că soţul ei avea un 
atac de cord și, fără să vrea, se simţi îmbunându-se lăuntric. 
Însă apoi se întoarse pe-un călcâi și părăsi casa. Eliberă încet 
aerul printre buze. Nu îi făcea plăcere să-l distrugă, însă până la 
urmă, el nu îi dăduse de ales. 

Goteborg, 1954 


Nu înțelegea cum de putea face în continuare atât de multe 
greșeli. Ajunsese din nou în beci, iar întunericul părea a-i face 
rana de pe șezut să doară cu atât mai mult. Catarama de la 
curea fusese cea care-i despicase leziunea. Mama folosea doar 
capătul metalic atunci când fata era neastâmpărată. Măcar de- 
ar fi putut înțelege de ce era atât de greșit să iei un biscuit 
amărât. Arătaseră atât de bine, iar bucătăreasa făcuse așa de 
mulți, încât nimeni nu ar fi observat că lipsea unul. Dar uneori se 
întreba dacă nu cumva mama ei o simtea când era pe cale să se 
înfrupte cu bunătăți. | se furișa pe la spate, fără niciun sunet, 
exact atunci când mâna ei se îndrepta spre ceva delicios. In 
momentul acela, nu putea decât să se oțelească și să spere că 
mama avea o zi bună, astfel încât pedeapsa ei să fie mai 
ușoară. 

La început, încercase să-l implore din priviri pe tatăl său, dar 
acesta întorcea mereu capul. Iși lua ziarul și mergea pe verandă, 
în vreme ce mama îi aplica pedeapsa pe care o alesese. După 
un timp, fata nici nu mai încercă să-i ceară lui ajutorul. 

Dârdâia de frig. Foșnetele mici i se amplificau în minte, 
devenind șobolani enormi și păianjeni imenși, pe care îi simtea 
apropiindu-se. Era atât de greu să aibă o noțiune a timpului. Nu 
știa cât de mult stătuse pe întuneric, însă judecând după 
chiorăielile din stomac, trebuia să fi fost acolo de câteva ore 
bune. Îi era foame aproape mereu, motiv pentru care mama o 
tot pedepsea foarte aspru. Ceva din ea părea să simtă mereu o 
nevoie pentru mâncare, prăjituri și bomboane, cerând neîncetat 
să fie hrănită cu dulciuri. În schimb, în clipele acelea fata simtea 
gustul rău, sec și înțepător al substanței pe care mama o forța 
mereu să o înghită. O lingură ce-i era băgată cu forța pe gât, în 
momentul în care loviturile încetau și venea timpul să stea în 
beci. Mama spunea că lucrul pe care i-l dădea să mănânce era 
Smerenie. De asemenea, îi spunea că pedeapsa era spre binele 
ei. O fată nu își putea permite să se îngrașe, fiindcă niciun 
bărbat nu avea să se uite la ea, și ar fi fost nevoită să-și 
petreacă viața de una singură. 


VP - 335 


De fapt, fetei îi venea greu să înțeleagă ce ar fi fost atât de 
groaznic în asta. Mama nu părea a-l privi pe tata cu bucurie, și 
niciunul din bărbații care dădeau târcoale siluetei sale zvelte, 
făcându-i complimente și gudurându-se pe lângă ea, nu părea a- 
i oferi cine știe ce satisfacție. Nu, ea ar fi preferat să trăiască 
singură decât într-o atmosferă glacială ca aceea care domnea 
între părinții săi. Poate de aia o tentau așa de mult mâncarea și 
dulciurile. Poate că în felul acela putea obține un strat protector 
gros peste pielea-i sensibilă atât în fața reproșurilor, cât și a 
bătăilor mamei. Chiar și de la acea vârstă fragedă, ea știa că nu 
va putea vreodată să se ridice la înălțimea așteptărilor femeii. 
Mama i-o spusese destul de clar. Cu toate acestea, ea incercase. 
Făcuse tot posibilul și mai ales se străduise a se înfometa, 
pentru a preveni acumularea grăsimii sub stratul de piele. Insă 
nimic nu păruse a funcționa. 

Dar începuse să înțeleagă cine se făcea vinovat de toate. 
Mama îi explicase că tata era cel care pretindea așa de mult din 
partea lor, iar acela era motivul pentru care mama trebuia să o 
tină din scurt. La început îi păruse oarecum straniu. Tata nu 
ridica niciodată vocea și părea mult prea slab pentru a-i pretinde 
ceva mamei, însă cu cât i se repetară aceste lucruri, cu atât 
începură să sune adevărat. 

Ajunsese să-și urască tatăl. De-ar fi încercat măcar să nu mai 
fie atât de malitios și irațional, mama ar fi fost drăguță, bătăile 
ar fi încetat, iar tuturor le-ar fi fost bine. Atunci ea s-ar fi putut 
opri din mâncat şi ar fi devenit la fel de slabă și de frumoasă ca 
mama, iar tata s-ar fi mândrit cu amândouă. În schimb, el o 
făcea pe mama să se furișeze seara în camera ei, cu lacrimi în 
ochi, descriindu-i fetitei feluritele moduri în care fusese chinuită. 
Îi spunea mereu, în acele ocazii, cât de mult o durea să fie ea 
cea care aplica pedepsele. O alinta, spunându-i „scumpa”, ca pe 
vremea când fusese mică, și îi promitea că lucrurile aveau să se 
schimbe. Făcea și ea ce trebuia, nu avea încotro, îi spunea 
mama, după care o lua în brate - lucru atât de neașteptat și 
neobișnuit, încât la început fetița stătea dreaptă ca un băț, 
incapabilă de a reacționa la îmbrățișare. Treptat, începu să 
tânjească după acele ocazii când mama își punea brațele subțiri 
în jurul gâtului ei, făcând-o să-i simtă obrajii uzi de lacrimi, 
atunci când aceștia îi atingeau chipul. În clipele acelea, fata se 
simțea dorită. 

Stând acolo, pe întuneric, ura față de tatăl său îi clocotea 
lăuntric, precum un monstru uriaș. Ziua, pe lumină, era nevoită 
să-și ascundă dușmănia în spatele zâmbetelor și reverențelor, 
prefăcându-se că totul era în regulă. Insă acolo jos, pe întuneric, 
ea putea elibera acel monstru, lăsându-l să crească în pace și 
liniște. Ba chiar se înțelegea bine cu el. Se transformase într-un 
vechi și bun prieten, singurul pe care îl avea. 

— Poţi urca. 

Vocea care venea de sus era limpede și glacială. Fata îşi 
deschise sufletul, trăgând bestia înăuntru. Acolo avea să 
rămână, până la reîntoarcerea în pivniță. După care şi-ar fi făcut 
din nou apariția și ar fi continuat să crească. 

Capitolul 27 


Patrik primi telefonul exact când trebuia să-l ducă pe Kaj în 
sala de interogatoriu. Ascultă fără a spune nimic, apoi merse 
după Martin. Pregătindu-se să-i bată acestuia în ușă, își aminti 
cum Annika îi spusese că Martin plecase în Fjällbacka și înjură în 
gând atunci când înţelese că avea să fie nevoit să-l ia, în 
schimb, pe Gösta. De Ernst nici nu putea fi vorba. Numai gândul 
la el îl făcea să clocotească de mânie. Dacă știa ce era bine 
pentru el, personajul ar fi păstrat, pe cât de mult posibil, 
distanţa faţă de Patrik. 

Însă avu noroc. Chiar în momentul în care se îndrepta cu pași 
grei spre biroul lui Gosta, el auzi la recepție vocea lui Martin și 
se duse pe loc să-l caute. 

— In sfârșit. La naiba, ce bine! Credeam că nu vei ajunge 
înapoi la timp. Trebuie să vii imediat cu mine. 

— Ce s-a întâmplat? zise Martin, urmându-și colegul, care ieși 
grabnic pe ușa principală, după ce flutură iute cu mâna spre 
Annika, aflată în spatele geamului de sticlă. 

— Un tânăr s-a spânzurat. A lăsat un bilet în care îl pomenea 
pe Kaj. 

— La dracu'! 

Patrik se urcă la volanul mașinii de poliţie și porni girofarul 
albastru. Întinzându-se după mânerul aflat deasupra ușii 
pasagerului, Martin se simţi ca o bătrânică, însă cu Patrik la 
volan, totul se rezuma la un pur instinct de supraviețuire. 

După niciun sfert de oră, opriră în faţa casei familiei Ryden, 
aflată într-o parte a orașului pe care lumea o denumea, dintr-un 
motiv sau altul, „Mlaștina”. Dinaintea casei mici, din cărămidă, 
era parcată o ambulanţă, iar medicii de urgenţă încercau din 
răsputeri să scoată din spate o brancardă. Un omuleţ cu părul 
rar, la vreo patruzeci de ani, alerga înainte și-napoi pe alee, 
părând a se afla în stare de șoc. În vreme ce Patrik și Martin 
coborâră din mașină, un individ de pe ambulanţă merse până la 
bărbat, îi înfășură o pătură galbenă în jurul umerilor și păru a 
încerca să-l convingă să ia loc. Bărbatul se supuse, într-un final. 

Înfășurat bine în pătură, el se prăvăli pe o bordură care delimita 
aleea de răsadul cu flori. 

Nu era prima dată când cei doi polițiști se întâlneau cu 
personalul de pe ambulanţă, așa că nu se mai obosiră să facă 
prezentările. În schimb, se salutară înclinând din cap. 

— Așadar, ce s-a întâmplat? 

— Tatăl vitreg s-a întors acasă și l-a găsit pe fiu în garaj. 
Spânzurat. 

Unul dintre paramedici făcu semn spre ușa garajului, pe care 
cineva o închisese, ca să nu se poată vedea nimic din stradă. 

Patrik se uită la omuleţul aflat la câţiva metri distanţă. 
Nimănui nu ar fi trebuit să-i fie dat să vadă ceea ce văzuse el. 
Tremura în momentul acela de parcă i-ar fi fost frig, iar Patrik își 
dădu seama că era un indicator al șocului. Dar asta era ceva de 
care trebuiau să se ocupe medicii de urgenţă. 

— Putem intra? 

— Da, ne-am gândit să primim confirmarea voastră înainte de 
a-l cobori. Stă acolo de vreo câteva ore, așa că nu avem de ce 
să ne grăbim. Apropo, noi am închis ușa garajului. Părea de 
prisos să-l lăsăm atârnând așa, în văzul tuturor. 

Patrik îl bătu pe umăr. 

— Bine gândit. Am chemat și specialiștii, în caz că există vreo 
legătură cu omuciderea pe care o anchetăm în momentul de 
față. Deci e bine că nu l-aţi coborât. Trebuie să apară dintr-o 
clipă în alta și cu siguranţă că vor dori cât mai puţini oameni pe- 
acolo. Propun ca eu și Martin să intrăm și ca voi să așteptați aici 
pentru moment. Aveţi totul sub control? 

Făcu semn înspre tatăl vitreg. 

— Johnny se va ocupa de el. Se află în stare de șoc. Dar sunt 
sigur că veți putea sta de vorbă în curând. Ne-a spus că a găsit 
un bilet în camera băiatului. Nu s-a atins de nimic, așa că 
probabil încă se mai află acolo. 

— Bine, zise Patrik, îndreptându-se încet spre ușa garajului. 

Se schimonosi, apoi, făcându-și curaj, se aplecă spre mâner și 
dădu ușa la o parte. _ 

Priveliștea fu pe-atât de oribilă pe cât își închipuise. În urma 
sa, îl auzi icnind pe Martin. Pentru o clipă, lui Patrik i se păruse 
că băiatul se uita fix la ei și fu nevoit să-și reprime dorința de a 
se întoarce și a fugi. Un sunet înăbușit, venit din spate, îl făcu să 
realizeze că ar fi fost bine să-l fi prevenit pe Martin despre cum 


VP - 339 


trebuia procedat în asemenea cazuri. Dar era prea târziu. Se 
întoarse la timp pentru a-l vedea pe Martin ieșind în goană din 
garaj și oprindu-se lângă un tufiș, pentru a-și goli stomacul. 

Auzi un alt vehicul oprindu-se lângă mașina de poliţie și 
ambulanţă și presupuse că era echipa de specialiști. Incercă să 
se miște cu grijă, ca să nu-i înfurie. Înainte de toate, nu voia să 
strice probele, în cazul în care lucrurile stăteau altfel decât 
păreau. Însă nimic din cele văzute nu-i contrazicea verdictul de 
suicid. O frânghie groasă atârna de un cârlig prins în tavan. 
Lațul se afla în jurul gâtului băiatului, iar un scaun fusese 
răsturnat. Părea să fi fost un scaun de bucătărie, adus din casă. 
Tapiţeria avea un model cu coacăze, ale cărei culori vesele 
contrastau puternic cu scena macabră. 

Patrik auzi în spatele lui o voce cunoscută. 

— Bietul de el, era cam tânăr, nu? 

Privind în sus, către Sebastian, în garaj își făcu apariţia 
Torbjörn Ruud, șeful echipei de specialiști din Uddevalla. 

— Paisprezece ani, spuse Patrik, și amândoi tăcură pentru o 
clipă, în faţa acelui fapt de neînțeles - și anume că, unui băiat 
de paisprezece ani, viața îi păruse într-atât de insuportabilă, 
încât singura cale de scăpare fusese moartea. 

— Avem vreun motiv să credem că nu ar fi vorba de 
sinucidere? întrebă Torbjörn, cu camera foto pregătită în mână. 

— Nu, nu prea, răspunse Patrik. Există chiar și un bilet, pe 
care nu l-am văzut încă. Însă biletul pomenește de o persoană 
implicată într-o omucidere, așa că nu voi lăsa nimic la voia 
întâmplării. 

— Fata? zise Torbjörn, iar Patrik dădu afirmativ din cap. 

— În regulă, așadar, cu alte cuvinte, o vom trata ca peo 
moarte suspectă. Roagă pe cineva să se ocupe de bilet, ca să nu 
fie manevrat de prea multă lume, înainte de-a ajunge în mâinile 
noastre. 

— Mă voi ocupa de asta chiar acum, zise Patrik, ușurat fiindcă 
găsise o scuză pentru a părăsi garajul. 

Se duse la Martin, care se ștergea rușinat la gură cu un 
șerveţel de hârtie. 

— Scuză-mă, rosti el cu amărăciune, privindu-și pantofii ce 
fuseseră stropiți de resturile prânzului său. 

— Nu face nimic. Și mie mi s-a întâmplat, zise Patrik. Acum 
vor trebui să se ocupe de cadavru specialiștii și cei de pe 

ambulanţă. Eu voi merge să verific biletul, iar tu poţi să vezi 
dacă se poate sta de vorbă cu tatăl vitreg. 

Martin dădu din cap, apoi se aplecă pentru a-și șterge, pe cât 
posibil, pantofii. Patrik făcu semn cu mâna unei specialiste din 
Uddevalla. Aceasta își aduse geanta cu echipamentul, urmându- 
| tăcută. 

Casa era cufundată într-o liniște nefirească, iar cei doi 
pătrunseră înăuntru. Tatăl vitreg al băiatului îi privi cum intrară 
pe ușa principală. 

Patrik aruncă o privire de jur-împrejur. 

— Bănuiesc că e la etaj, zise ea. 

Din câte își amintea Patrik, numele femeii era Eva. Făcuse 
parte din echipa care examinase baia familiei Florin. 

— Mda, nu prea văd nimic pe-aici care să semene cu camera 
unui băiat, așa că probabil ai dreptate. 

Urcară pe scări, moment în care Patrik își aminti brusc de 
casa copilăriei sale. Toate păreau să fi fost construite cam în 
aceeași perioadă și cunoștea bine stilul respectiv, cu pereți 
acoperiţi de tapet din fibră și cu scări din lemn de pin deschis la 
culoare, cu o balustradă lată. 

Eva nu se înșelase. În capul scărilor se afla o ușă deschisă, 
care ducea spre o încăpere ce aparținuse negreșit unui tânăr 
adolescent. Ușa, pereţii, ba chiar și tavanul erau acoperite de 
afișe și nu era nevoie de un savant pentru a descoperi un 
laitmotiv. Băiatul iubise eroii de acţiune. Cei care întâi loveau, 
apoi puneau întrebări; cu toţii erau acolo. Bineînţeles că 
dominau bărbaţii și doar unei singure femei îi fusese îngăduit un 
loc în colecția respectivă - Angelina Jolie, în rolul Larei Croft. 
Deși Patrik bănuia că duritatea ei nu reprezentase unicul motiv 
pentru care Sebastian îi expusese imaginea pe peretele său - 
altfel zis, era tare bine dotată. Chiar nu-l putea învinui pe băiat. 

Foaia albă de hârtie aflată în mijlocul biroului îl aduse pe 
Patrik cu picioarele pe pământ. Se duseră să arunce o privire 
asupra biletului. Eva își puse o pereche de mănuși subțiri și 
scoase o pungă de plastic din geanta cu echipamentul. Ținând 
cu grijă un colţ al biletului între degetul mare și arătător, ea îi 
dădu drumul în punga de plastic, pe care i-o înmână apoi lui 
Patrik. Acesta putea acum să-l citească fără a distruge posibilele 
amprente de pe hărtie. 

Tăcut, Patrik aruncă o privire. Cuvintele erau atât de pline de 
durere, încât aproape că-și pierdu echilibrul. Însă își drese vocea 
pentru a-și veni în fire, și când termină de citit, îi înmână Evei 
biletul. Nu se îndoia nicidecum de veridicitatea scrisorii. 

Patrik se simţi copleșit de mânie și determinare. Nu îi putea 
oferi lui Sebastian un Schwarzenegger, cu ochelarii lui de soare, 
un erou care să împartă dreptatea, însă cu siguranţă îi putea 
oferi ajutorul lui Patrik Hedstrom. Trebuia să spere că avea să 
fie îndeajuns. 

li sună telefonul, iar el răspunse distrat, încă absorbit de furia 
pe care i-o provocase moartea absurdă a băiatului. Fu oarecum 
surprins să audă vocea lui Dan la telefon. Prietenul Ericăi nu îl 
suna direct niciodată. Expresia uluită i se preschimbă curând în 
disperare. 

e 

Cu venele clocotindu-i încă de adrenalină, Niclas consideră că 
s-ar fi putut ocupa simultan de toate chestiunile care îl 
nelinișteau, înainte de a prelua comanda obișnuitul său instinct 
de apărare. Atât de multe lucruri care merseseră prost în viața 
lui puteau fi puse pe seama faptului că îi era teamă de conflict și 
devenea slab în momentele în care forța conta cel mai mult. 
Incepu să înţeleagă că lui Charlotte trebuia să-i mulțumească 
pentru ceea ce rămăsese bun în viaţa lui. 

Virând pe aleea din faţa casei, zăbovi în mașină timp de un 
minut, controlându-și respiraţia. Trebuia să se gândească bine la 
ce avea să-i spună lui Charlotte. Era esenţial să-și găsească 
vorbele potrivite. De când fusese nevoit să-i mărturisească 
aventura pe care o avusese cu Jeanette, simţise prăpastia dintre 
ei adâncindu-se și mai tare, cu fiecare minut petrecut împreună. 
Relaţia lor începuse deja să se clatine, atât înainte să facă acele 
destăinuiri, cât și înainte de moartea Sarei, așa că nu era greu 
ca situaţia să se agraveze. Curând avea să fie prea târziu. 
Secretul pe care-l împărtășeau nu îi unise; în schimb, doar 
grăbise procesul dezbinării. Niclas considera că de acolo 
trebuiau să înceapă. Dacă nu aveau să fie sinceri începând chiar 
din acel moment, nimic din mariajul lor n-ar mai fi putut fi 
salvat. lar pentru prima oară în ani de zile, poate că pentru 
prima oară în viaţa lui, Niclas era sigur că asta își dorea. 

Cobori din mașină, ezitând. Ceva în adâncul lui îi spunea să 
fugă, să conducă înapoi spre clinică și să se cufunde în muncă, 

să-și găsească o nouă femeie de îmbrățișat, să se întoarcă pe un 
teren cunoscut. Dar își potoli impulsul, grăbi pașii, după care 
intră pe ușa principală. 

De la etaj se auziră voci înfundate, iar el știu că Lilian se afla 
probabil în camera lui Stig. Slavă cerului. Nu voia să se 
confrunte din nou cu tirada ei de întrebări, așa că închise ușa 
cât putu de încet. 

Charlotte îl privi cu uimire în timp ce cobora spre 
apartamentul de la subsol. 

— Te-ai întors devreme acasă. 

— Da, m-am gândit să stăm de vorbă. 

— N-am vorbit destul? zise ea cu indiferenţă, apoi continuă să 
împăturească rufele. 

Albin îi stătea alături, pe podea, amuzându-se cu jucăriile 
sale. Charlotte părea epuizată. Niclas știa că ea nu dormea prea 
multe ore pe noapte; stătea întinsă în pat, învârtindu-se de pe-o 
parte pe alta, însă el se prefăcuse că nu observă. Nu vorbise cu 
ea despre asta, nu îi mângâiase obrazul și nici nu o luase în 
braţe. Era puternic încercănată și pierduse în greutate. De câte 
ori nu bombănise el nervos că ar fi trebuit să-și vină în fire și să 
slăbească vreo câteva kilograme. Acum ar fi dat orice să o vadă 
întorcându-se la fostele rotunjimi. 

Se așeză pe pat lângă ea și îi luă mâna într-a sa. Expresia ei 
șocată îi dovedi faptul că asemenea gesturi din partea lui 
fuseseră mult prea rare. Se simţi ciudat și stângaci, iar pentru o 
clipă, vru din nou să fugă. Dar îi ţinu în continuare mâna și îi 
spuse: 

— Îmi pare atât de rău, Charlotte. Pentru tot. Pentru toţi anii 
în care am fost distant, atât fizic, cât și emoţional; pentru toate 
lucrurile de care te-am învinovăţit în mintea mea, cu toate că 
vina îmi aparținea mie; pentru aventurile pe care le-am avut; 
pentru apropierea trupească de care te-am privat pe tine, însă 
nu și pe altele; pentru că nu am găsit o cale de a părăsi mai 
curând casa asta; pentru că nu te-am ascultat; pentru că nu te- 
am iubit destul. Îmi pare rău pentru toate astea și pentru multe 
altele. Însă nu pot schimba trecutul, ci îţi pot doar promite că 
totul va fi diferit începând de acum. Mă crezi? Te rog, Charlotte, 
trebuie să te aud spunând că mă crezi! 

Charlotte ridică privirea și se uită la el. Lacrimile îi năpădiră 
ochii și începură să i se prelingă pe obraji în clipa în care ea își 
fixă privirea asupra lui. 

— Da, te cred. De dragul Sarei, te cred. 

Niclas doar scutură din cap, incapabil să mai continue. Apoi își 
drese vocea și spuse: 

— Atunci mai avem un lucru de făcut. M-am gândit mult, nu 
mai putem trăi cu secretul ăsta. Monștrii sălășluiesc în întuneric. 

După o scurtă pauză, ea încuviinţă. Oftând, se aplecă pe 
umărul lui, iar el o simţi de parcă i s-ar fi prăvălit în adâncul 
sufletului. 

Rămaseră așa vreme îndelungată. 

e 

Ajunse acasă în cinci minute. Le îmbrăţișă strâns și pentru 
mult timp pe Erica și pe Maia, după care îi strânse îndatorat 
mâna lui Dan. 

— Ce noroc extraordinar că erai aici zise el, adăugându-l pe 
Dan listei de persoane pentru existenţa cărora trebuia să fie 
recunoscător. 

— Da, însă nu înţeleg. Cui i-ar putea trece prin minte să facă 
așa ceva? Și de ce? 

Patrik se așeză pe canapea lângă Erica și o ţinu de mână. 
După ce-i aruncă, șovăind, o privire, spuse: 

— Probabil are vreo legătură cu uciderea Sarei. 

Erica tresări. 

— Poftim? Ce te face să crezi asta? De ce ar... 

Patrik arătă cu degetul spre salopeta Maiei, aruncată pe 
podea. 

— Pare a fi cenușă. 

Glasul i se frânse și fu nevoit să tușească pentru a-și reveni. 

— Sara avea cenușă în plămâni și, de asemenea, a mai 
existat un... atac asupra altui copil mic, spuse el după o scurtă 
pauză, în care se strădui să găsească cuvântul potrivit. Și din 
nou a avut de-a face cu cenușa. 

— Dar ce poate să însemne asta? 

Erica păru uluită. Nimic din ce îi era dat să audă nu avea 
vreun sens pentru ea. 

— Nu știu, zise Patrik obosit, trecându-și palma peste ochi. 
Nici noi nu înțelegem. Am trimis laboratorului probe găsite pe 
hainele celuilalt copil, pentru a stabili dacă aveau aceeași 

compoziţie chimică precum cenușa din plămânii Sarei, dar încă 
n-am primit vreun răspuns. lar acum vreau să trimit și hainele 
Maiei. 

Erica dădu din cap, fără să spună nimic. Panica i se 
transformase într-o stare de șoc; se simţea ca în transă. Patrik o 
îmbrățișă. 

— Sun să-i anunţ că voi rămâne acasă restul zilei. Trebuie 
doar să trimit hăinuţele Maiei, pentru ca ei să poată începe 
analiza cât mai curând posibil. Trebuie să-l prindem pe cel care 
e capabil de asemenea lucruri, zise el cu îndârjire. 

Era o promisiune pe care și-o făcea atât lui, cât și Ericăi. 
Adevărat, fiica sa era teafără, însă cruzimea din spatele unui 
asemenea gest îi dădea lui Patrik tulburătorul sentiment că 
persoana pe urmele căreia se aflau era extrem de instabilă 
mintal. 

— Poţi rămâne aici până când mă întorc eu? îl întrebă pe Dan, 
care dădu din cap. 

— Bineînţeles. Voi sta cât timp e nevoie de mine. 

Patrik o sărută pe obraz pe Erica, după care o mângâie tandru 
pe Maia. Apoi luă salopeta fetiţei, își puse haina și plecă în 
grabă. Voia să se întoarcă acasă pe cât putea de repede. 

Goteborg, 1954 


Agnes n-avea nicio speranță în privința fetei. Oftă. Își făcuse 
atâtea planuri, atâtea vise pentru ea. Copiliță fiind, fusese așa 
de drăguță și, datorită părului închis la culoare, trecuse cu 
ușurință drept fiica ei. Agnes hotărâse s-o numească Mary. In 
parte fiindcă avea să le amintească tuturor de anii pe care-i 
petrecuse în State și de statutul superior pe care i-l oferise traiul 
în străinătate, dar și pentru că era un nume adorabil, pentru un 
copil fermecător... 

Insă după câțiva ani, se întâmplă ceva. Fetița începu să se 
lățească în toate direcţiile, iar stratul de grăsime îi acoperi 
dulcile ei trăsături, ca o mască. Agnes era dezgustată. Ajunsă la 
vârsta de patru ani, coapsele îi tremurau, iar obrajii i se lăsaseră 
precum ai unui câine Saint-Bernard, însă nimic nu părea s-o facă 
să se oprească din mâncat. Și Dumnezeu îi era martor, Agnes 
chiar îşi dăduse toată silința. Însă nimic nu funcţionase. 
Ascunseseră mâncarea și puseseră lacăte la bufete, dar Mary 
era precum un șoricel care putea mereu să dibuie câte ceva cu 
care să se îmbuibe. Aflată acum la vârsta de zece ani, ea era un 
adevărat munte de grăsime. Orele petrecute în beci nu păreau 
să aibă vreun efect inhibitor, în schimb, fata se intorcea la 
suprafață şi mai infometată decât până atunci. 

Agnes pur și simplu nu înțelegea. Ea pusese dintotdeauna un 
preț enorm pe înfățișarea proprie, îndeosebi fiindcă asta făcuse 
posibilă obținerea lucrurilor pe care și le dorea în viață. Era de 
neconceput ca o fată să vrea să-și distrugă șansele într-un 
asemenea mod. 

Uneori își regreta decizia de-a o fi luat de pe docul din New 
York. Insă doar parțial. Lucrurile chiar funcționaseră așa cum îşi 
închipuise ea. Nimeni nu putuse rezista văduvei bogate și fetitei 
sale încântătoare, și nu îi trebuiră decât trei luni pentru a găsi 
bărbatul care să-i ofere stilul de viată meritat. Åke venise în 
Fjăllbacka pentru o săptămână, în luna iulie, cu scopul de a se 
recrea puțin; în schimb, fusese prins atât de bine în mrejele lui 
Agnes, încât o ceruse în căsătorie la doar două luni după ce se 
cunoscuseră. Ea acceptase, cu o falsă modestie care i se 
potrivea de minune și, după o nuntă discretă, ea și fiica sa 

plecară la Göteborg, unde Åke detinea un apartament imens pe 
Vasagatan. Casa din Fjăllbacka fu din nou închiriată, iar Agnes 
răsuflă ușurată că evadau din acea izolare pe care o presupunea 
traiul în micul oraș. 

Nu îi plăcea nici faptul că oamenii încă mai pomeneau de 
trecut. Se întâmplase în urmă cu atât de multă vreme, și totuși, 
Anders și băieţii păreau să fie vii în amintirea colectivă. Nu 
putea înțelege nevoia lor de a stărui asupra celor întâmplate. O 
duduie avusese chiar tupeul să o întrebe pe Agnes cum de 
reușea să locuiască exact acolo unde pierise familia ei. Insă îl 
prinsese deja pe Åke în plasă, așa că își permise să ignore 
comentariul, întorcându-se brusc și plecând mai departe. Cu 
siguranță că gestul ei avea să dea naștere la discuții, însă nu 
mai conta. Își atinsese ținta. Åke deținea un post de prestigiu 
într-o companie de asigurări și avea să-i poată oferi un trai 
confortabil. Din nefericire, el nu părea foarte interesat de viata 
socială, însă Agnes urma să schimbe asta curând. Pentru prima 
oară în mulţi ani, ea avea să fie în centrul atenției, în cadrul unei 
petreceri fastuoase. Îşi dorea șampanie, dans, haine și bijuterii 
frumoase, pe care nimeni nu avea să i le mai poată lua 
vreodată. Își ștersese atât de eficient amintirile trecutului, încât 
uneori totul îi părea un vis îndepărtat și urât. 

Însă viata urma să-i mai joace o festă. În realitate, petrecerile 
somptuoase fură putine, iar bijuteriile frumoase nu se revărsară 
asupra ei. Åke se dovedi un Zgârcit notoriu, cu care trebuia să 
se lupte pentru fiecare bănut. In plus, se arătă dezamăgit într-un 
mod inadecvat atunci când, la șase luni după nuntă, sosi o 
telegramă, anunțând-o pe Agnes că întreg capitalul moștenit de 
la răposatul ei soț bogat fusese pierdut într-o investitie 
nefericită, întreprinsă de persoana care îl administra. Bineînțeles 
că își trimisese telegrama singură, dar se mândri teribil de 
teatrul jucat la primirea ei, inclusiv dramatica scenă a leșinului. 
Nu contase pe o reacţie atât de puternică din partea lui Åke, 
lucru care o făcu să suspecteze că perspectiva dobândirii 
bunurilor ei financiare jucase un rol mult mai mare decât își 
închipuise în hotărârea lui de-a o cere de soţie. Însă lucrurile nu 
mai puteau fi schimbate, iar acum ei încercau să se tolereze pe 
cât puteau de bine. 

La început, Agnes simţise doar o urmă de iritare din cauza 
avariției și a lipsei lui complete de inițiativă. Cel mai mult îi 

plăcea să stea acasă, noapte de noapte, să ia cina aflată 
dinainte-i pe masă, să citească ziarul și poate câteva capitole 
dintr-o carte, apoi să se schimbe în pijamaua lui bătrânească și 
să se bage în pat, cu puțin înainte de ora nouă. Când fuseseră 
tineri însurăței, mai bâjbâise după ea, noaptea, în pat, însă 
acum, spre ușurarea lui Agnes, partidele de amor se reduseseră 
la două pe lună, de fiecare dată cu lumina stinsă și fără ca el să 
se obosească a-și mai scoate bluza de pijama. Dar Agnes 
observase că în dimineața de după era mereu mai ușor să 
procure de la el o modestă sumă de bani, așa că nu rata 
niciodată o asemenea ocazie. 

Odată cu trecerea anilor însă, iritarea ei se transformă în ură 
și Agnes începu să caute o armă potrivită pe care să o 
folosească Împotriva lui Åke. Când observă că acesta se atașase 
de fetiță, iși dădu seama că găsise calea prin care să se 
răzbune. Știa că bărbatul se opunea pedepselor sale, dar că se 
temea de conflict și că era mult prea slab pentru a-i lua 
apărarea lui Mary. Simti o plăcere nețărmurită în a o întoarce pe 
fată împotriva lui, încet dar sigur. 

Agnes era extrem de conștientă că Mary tânjea după un dram 
de atenţie și tandrete. Dacă i le oferea în același timp în care îi 
picura în ureche venin, sub forma minciunilor cu privire la Åke, 
putea efectiv să observe otrava îÎmprăștiindu-se și punând 
stăpânire pe ea. După care îi putea da voie să lucreze în pace și 
liniște. 

Bietul Åke nu îşi dădea seama cu ce greșea. Vedea că fetita 
se îndepărta din ce în ce mai mult și nici că ar fi putut să nu-i 
observe disprețul din priviri. Se gândea că, probabil, de vină era 
Agnes, dar nu putea să indice cu precizie ce anume făcuse 
aceasta pentru ca fetița să-l deteste într-atât de mult. Stătea de 
vorbă cu Mary cât putea de des, ba chiar încercase să-i cumpere 
iertarea, mituind-o cu dulciurile după care știa că tânjea fata. 
Însă nimic nu părea să fie de ajutor. Cu neînduplecare, ea se 
îndepărta din ce în ce mai mult și, odată cu distanţa, crescu și 
animozitatea lui Åke fată de consoarta sa. După opt ani de 
căsătorie, Åke ştia că făcuse o greșeală imensă, însă nu reușea 
să scape din acea situație. Și cu toate că Mary nu dorea să aibă 
deloc de-a face cu el, bărbatul se considera totuși ultima ei 
șansă către siguranță. Cine știe ce i-ar fi făcut Agnes dacă el ar 

fi dispărut din viața lor. Nu mai avea iluzii cu privire la acea 
femeie. 

Agnes era cât se putea de conștientă de acest fapt. Uneori 
avea o intuiție supraomenească și putea citi oamenii ca-n 
palmă. 

Se afla în fața măsuței de toaletă, aranjându-și machiajul. 
Fără ştirea lui Åke, în ultimele șase luni Agnes avusese o 
aventură pasională cu unul dintre cei mai apropiați prieteni ai 
acestuia. Îşi prinse cu agrafe părul negru, care încă nu era 
brăzdat de niciun fir cărunt, și își dădu cu puțin parfum în 
spatele urechilor, pe încheieturi și în decolteu. Purta desuuri din 
mătase neagră, cu dantelă; încă avea o siluetă care le-ar fi făcut 
invidioase pe multe fete tinere. 

Aștepta cu nerăbdare acel rendez-vous, care avea să aibă loc, 
ca de obicei, la Hotel Eggers. Spre deosebire de Åke, Per-Erik 
era un bărbat adevărat, și ea se bucura să-l audă pomenind din 
ce în ce mai des de faptul că voia să-și părăsească soția. Nu era 
atât de naivă încât să se încreadă în promisiunile unui bărbat 
însurat, dar ştia că acesta îi aprecia foarte tare măiestria în 
așternut. Soțioara lui cea dolofană nici măcar nu se putea 
compara cu ea. 

Însă mai exista o problemă, și anume Åke. Mintea femeii 
începu să funcționeze la viteză maximă. În oglindă, ea văzu 
chipul bucălat și ochii mari ai fiicei sale, care o priveau 
înfometați. 

Capitolul 28 


În ciuda faptului că făcuse un duș lung și își schimbase 
hainele, lui Martin încă i se părea că simte în nări mirosul de 
vomă din ziua precedentă. Băiatul care își luase viaţa, apoi 
telefonul lui Patrik, prin care îl anunţa că Maia fusese atacată, 
toate acestea îl zdruncinaseră, dându-i un sentiment de 
neputinţă. Existau atât de multe piste în ancheta respectivă, se 
petreceau simultan atât de multe lucruri stranii, încât nu putea 
înţelege nici în ruptul capului cum aveau să descurce toate ițele. 

În faţa ușii de la biroul lui Patrik, el ezită. Având în vedere cele 
întâmplate, era posibil ca acesta să nu fi venit. Dar zgomotele 
dinăuntru îi indicară faptul că Patrik era acolo. Bătu cu 
precauţie. 

— Intră, spuse Patrik. 

— Nu eram sigur că vei apărea la serviciu azi. Mă gândeam că 
s-ar putea să fi rămas acasă, cu Erica și Maia. 

— Am vrut să stau acasă. Dar și mai mult de-atât, îmi doresc 
să-l prindem pe psihopatul care face lucrurile astea. 

— Dar Erica a fost de acord să rămână singură? întrebă Martin 
într-o doară, nesigur dacă se cuvenea să spună așa ceva. 

— Eu am vrut să stea cineva cu ele, dar a insistat că totul e în 
regulă. Însă am vorbit cu prietenul ei, Dan, cel care a fost ieri la 
noi acasă, când s-a petrecut totul, și el mi-a promis că va trece 
pe-acolo, să se asigure că sunt bine. 

— Au găsit amprente? întrebă Martin. 

— Din nefericire, nu. Ploua, așa că toate urmele au fost 
spălate. În schimb, am trimis la analiză salopeta Maiei, murdară 
de cenușă, așa că așteptăm să vedem ce vom afla. Eu cred că e 
doar o formalitate; ar fi o coincidență mult prea mare dacă nu s- 
ar potrivi cu proba cealaltă de cenușă. 

— Dar de ce Maia? 

— Cine știe, zise Patrik. Probabil că a fost o avertizare 
direcţionată spre mine. Din cauza a ceva ce am facut - sau n-am 
făcut - în decursul anchetei. Of, nu știu! exclamă el, cuprins de 
frustrare. Pentru moment, cel mai bun lucru pe care îl putem 

face este să lucrăm din greu, ca să-i dăm de capăt mai repede. 
Până atunci, nimeni nu va putea sta liniștit. 

— Ce să facem mai întâi, să-l interogăm pe Kaj? 

— Da, îl interogăm pe Kaj, zise Patrik, cu îndârjire. 

— Îţi dai seama că se afla în arest ieri când... 

— Mda, firește că-mi dau seama, îl întrerupse el, părând iritat. 
Dar asta nu înseamnă că nu e implicat. Sau că nu trebuie să dea 
socoteală pentru alte lucruri. 

— În regulă, verificam doar, zise Martin, ridicându-și mâinile, 
într-o atitudine defensivă. Îmi las haina și ne vedem acolo. 

Se îndreptă spre biroul lui. 

Patrik își aduna lucrurile pentru a merge în sala de 
interogatoriu, când telefonul începu să sune. Văzu pe ecran că 
era Annika și răspunse, cu speranţa că nu era ceva important. 
Chiar aștepta cu nerăbdare să termine cu nenorocitul ăla pe 
care îl aveau în arest. Acum, mai mult ca oricând. 

— Da? 

Își dădu seama că vorbise pe un ton dur, însă Annika avea 
obrazul gros și nu s-ar fi simţit ofensată. Cel puţin, așa speră. 

Dar pe măsură ce asculta, Patrik devenea tot mai interesat și 
într-un final zise: 

— În regulă, trimite-i la mine. 

Dădu fuga în biroul lui Martin. 

— Charlotte și Niclas sunt aici, mă caută. Va trebui să 
așteptăm un pic cu interogatoriul, să văd ce anume vor. 

Fără să mai aștepte un răspuns, fugi înapoi în birou. Câteva 
secunde mai târziu, pe coridor se auziră pași, împreună cu un 
murmur Slab. Când părinţii Sarei își făcură apariţia, Patrik fu 
șocat de starea în care se afla Charlotte. In scurtul răstimp scurs 
de la ultima lor întâlnire, ea îmbătrânise vizibil, iar hainele îi 
atârnau lăbărţate pe trup. La rândul lui, Niclas arăta obosit și 
epuizat, însă nu la fel de rău ca soţia sa. Se așezară pe scaunele 
pentru vizitatori, iar în tăcerea care urmă, Patrik avu timp să se 
întrebe ce anume era atât de important încât să fi venit acolo pe 
nepusă masă. 

Primul care vorbi fu Niclas. 

— V-am... v-am minţit. Sau, mai bine zis, v-am ascuns 
anumite lucruri, ceea ce probabil că e la fel de grav ca 
minciuna. 

Interesul lui Patrik spori, însă se hotărî să aibă răbdare cu 
Niclas. După o clipă, acesta continuă. 

— Rănile lui Albin. Cele pe care aţi crezut că i le-am făcut eu. 
A fost, a fost... 

Păru că nu-și poate găsi vorbele, așa că interveni Charlotte. 

— A fost Sara. 

Vocea femeii păru mecanică și golită de orice fel de emoție. 
Patrik se afundă în scaun. Nu era ceva la care să se fi așteptat. 

— Sara? zise el, uluit. Ş 

— Da, răspunse Charlotte. Știţi deja că Sara avea probleme. li 
era greu să-și controleze impulsurile și uneori o apucau niște 
crize cumplite de furie. Inainte ca Albin să se nască, își 
direcţiona mânia asupra noastră, însă noi eram capabili să ne 
apărăm și să ne asigurăm că atât ea, cât și noi scăpăm 
nevătămaţi. Însă odată cu apariţia lui Albin... 

Vocea i se frânse, iar Charlotte își privi mâinile ce-i tremurau 
în poală. 

— Totul a scăpat de sub control după nașterea lui Albin, zise 
Niclas. Am crezut, prostește, că poate apariția unui frăţior mai 
mic avea să însemne o influență pozitivă asupra Sarei. l-ar fi 
purtat de grijă și l-ar fi protejat. Dar privind în retrospectivă, a 
fost probabil un mod foarte naiv de a gândi. Il ura atât pe el, cât 
și timpul pe care trebuia să i-l dedicăm noi. S-a folosit de toate 
ocaziile pentru a-i face rău și chiar dacă am încercat să fim 
acolo și să stăm mereu cu ochii pe ei, tot a fost imposibil. Era 
foarte rapidă. 

O privi pe Charlotte, care dădu timid din cap. 

Niclas continuă. 

— Am încercat totul. Un asistent social, un psiholog, tehnici 
de controlare a agresiunii, medicamente. Nu mai rămăsese 
nimic pe care să nu-l fi încercat. l-am schimbat dieta, am 
eliminat zahărul și carbohidraţii, deoarece anumite cercetări 
arătaseră că ar fi putut da roade. Dar nimic, absolut nimic nu 
părea să funcţioneze. Intr-un final, ajunseserăm la capătul 
puterilor. Mai devreme sau mai târziu, avea să facă un rău 
cumplit cuiva. Dar nu am vrut să o trimitem nicăieri. Și unde s-o 
fi trimis? Așa că în momentul când am văzut anunţul pentru 
postul de la clinica din Fjällbacka, ne-am gândit că poate aceea 
avea să fie soluția. O schimbare completă de peisaj, cu mama 

lui Charlotte și cu Stig prin apropiere, care să ne mai preia din 
greutăţi. Suna perfect. 

În momentul acela, vocea lui Niclas se frânse. Charlotte îi luă 
mâna într-a ei și o strânse. Trecuseră împreună prin chinurile 
iadului și totuși încă rămăseseră împreună. 

— Îmi pare extrem de rău, zise Patrik. Dar trebuie să întreb: 
aveți dovezi pentru cele spuse? 

Niclas încuviinţă. 

— Înţeleg că sunteţi obligat să mă întrebaţi asta. Am adus o 
listă a tuturor celor pe care i-am consultat în legătură cu Sara. 
De asemenea, am luat legătura cu ei și i-am anunţat că s-ar 
putea să fie sunaţi de poliţie. Și le-am spus că nu e nevoie să 
păstreze confidenţialitatea cazului, ci să declare totul poliţei. 

Niclas îi înmână lista lui Patrik, care nu se îndoia nicio clipă de 
veridicitatea celor auzite. Însă chiar și așa, lucrurile trebuiau 
confirmate. 

— Aţi progresat? Vreau să spun, în legătură cu Kaj? întrebă 
ezitant Charlotte. 

— Momentan îl interogăm cu privire la diferite chestiuni. Din 
nefericire, doar atât vă pot dezvălui. 

Charlotte doar scutură din cap. 

Patrik observă că Niclas dorea să mai spună ceva, însă îi 
venea greu să o facă. I| aşteptă. 

— În ceea ce privește alibiul... 

O privi pe Charlotte, care dădu iarăși din cap, aproape 
imperceptibil. 

— V-aș recomanda să staţi de vorbă cu Jeanette. A mințit 
atunci când v-a spus că nu am fost la ea, doar pentru a se 
răzbuna pe mine, fiindcă pusesem capăt relaţiei. Sunt sigur că 
dacă o strângeţi puţin cu ușa, adevărul va ieși la iveală. 

Patrik nu fu surprins. Ceva din declaraţia lui Jeanette îi păruse 
născocit. Ei bine, aveau să se ocupe de ea la timpul potrivit. 
Dacă era nevoie. Speră ca după interogatoriul din acea după- 
masă, întrebarea dacă Niclas avea sau nu alibi să devină inutilă. 

Se ridicară și dădură mâna. Apoi telefonul mobil al lui Niclas 
începu să sune. El răspunse la apel și, curând, pe chip îi apăru o 
expresie uluită. 

— La spital? Acum? Calmează-te, venim imediat. 

Se întoarse către Charlotte, care stătea în pragul ușii, lângă 
Patrik. 

— Starea de sănătate a lui Stig s-a înrăutățit. E în drum spre 
spital. 

Patrik îi privi grăbindu-se de-a lungul coridorului. Nu 
suferiseră oare destul? 

e 

Arne se refugiase în biserica lui. Vorbele Astei i se învârteau 
încă prin minte, ca un roi de viespi furioase. Intreaga sa lume se 
prăbușea, iar răspunsurile pe care sperase să le găsească în 
biserică nu se materializaseră încă. În schimb, avu senzaţia că, 
în timp ce se afla în strană, pereţii de piatră încep să-l 
împresoare lent. lar acel lisus de pe cruce nu avea cumva un 
rânjet pe buze, pe care el nu i-l observase până atunci? 

Un sunet venit din spate îl făcu să tresară. Niște turiști 
germani întârziaţi pătrunseră pe ușă și începură să fotografieze, 
zgomotos și frenetic. Întotdeauna îl enervaseră turiștii care 
veneau acolo tot timpul anului, iar aceea era picătura care 
umpluse paharul. 

Arne se ridică și urlă, împroșcând cu salivă: 

— Plecaţi de-aici! Imediat! Afară! 

Cu toate că intrușii nu înţeleseră nicio vorbă, tonul bărbatului 
fu îndeajuns de sugestiv, așa că se strecurară timid pe ușă. 

Mulţumit de faptul că pusese în sfârșit piciorul în prag, Arne 
se așeză înapoi în strană, dar zâmbetul disprețuitor al lui lisus îl 
readuse într-o stare de amărăciune. 

O privire aruncată amvonului îi dădu iar curaj. Sosise 
momentul pentru ceea ce ar fi trebuit să facă în urmă cu mult, 
mult timp. 

e 

Viața era aşa de nedreaptă. Nu fusese el obligat să lupte 
mereu, încă de când venise pe lume? Nu căpătase nimic de-a 
gata. Nimeni nu-i remarcase adevăratele calități. Ernst pur și 
simplu nu înţelegea ce anume era în neregulă cu toţi. Care era 
problema? De ce-l priveau mereu chiorâș, de ce șușoteau pe la 
spatele său, privându-l de oportunitățile care ar fi trebuit să i se 
cuvină lui? Așa fusese dintotdeauna. Incă din școala primară, se 
aliaseră cu toţii împotriva lui. Fetele chicotiseră și băieţii îl 
ciomăgiseră în drum spre casă. Nu fusese compătimit nici măcar 
atunci când tatăl lui se împiedicase, aterizând într-o furcă. In 
schimb, el știa ce bârfea toată lumea în spatele ușilor închise. 

Că biata lui mamă fusese probabil implicată în povestea 
respectivă. Nu aveau pic de rușine, să facă asemenea afirmații! 

Intotdeauna crezuse că lucrurile s-ar fi îmbunătăţit odată cu 
terminarea școlii. In momentul când avea să pășească în lumea 
reală. Hotărâse să devină poliţist pentru a avea șansa de a-și 
dovedi ce persoană puternică era. Însă după douăzeci și cinci de 
ani în poliție, se vedea nevoit să recunoască faptul că lucrurile 
nu merseseră conform planului. Chiar și-așa, nu se aflase 
niciodată într-un bucluc mai mare decât cel în care se găsea 
acum. Nu și-ar fi imaginat că prietenul său, Kaj, ar fi putut avea 
vreo legătură cu astfel de lucruri. Doar jucau împreună cărți. Kaj 
fusese un amic de treabă și unul dintre puţinii care își doreau cu 
adevărat să petreacă timp cu el. Și se știau cazuri în care 
acuzaţii nefondate distruseseră vieţile unor oameni nevinovați. 
Așa că în momentul în care Ernst avusese ocazia de a-i face un 
serviciu unui amic, firește că nu se dăduse în lături. Nu trebuia 
să i se poarte pică pentru asta, nu? Avusese cele mai bune 
intenţii atunci când omisese să raporteze telefonul din 
Göteborg, însă nimeni nu păruse să înţeleagă. lar acum totul se 
întorsese împotriva lui. De ce avea mereu un asemenea 
ghinion? Era destul de inteligent pentru a înțelege că 
sinuciderea băiatului avea să pună din nou paie pe foc. 

Stând acolo în birou, exilat în singurătate, precum un 
prizonier în Siberia, Ernst avu o străfulgerare de moment. Ştia 
exact cum putea întoarce totul favoarea sa. Intenţiona să devină 
eroul zilei și să îi dovedească mucosului de Hedström, odată 
pentru totdeauna, care era polițistul cel mai competent din 
secție. Probabil că Hedström îl observase dându-și ochii peste 
cap în timpul ședinței, când Mellberg sublimase că ar fi fost bine 
să arunce mai îndeaproape o privire asupra oii negre a orașului. 
Dar, vorba aceea, pentru unii miere, pentru alții, fiere. Dacă 
Hedström nu era în stare să tragă niște concluzii și să rezolve 
cazul, atunci Ernst s-ar fi văzut nevoit să intervină el, în locul lui. 
Tuturor le era limpede ca bună ziua că Morgan se făcea vinovat 
de tot, iar faptul că haina fetiţei fusese găsită în cabana lui 
înlătura orice dubiu pe care l-ar mai fi avut. 

Ceea ce-l atrăgea mai mult pe Ernst era simplitatea genială a 
planului său. Avea să-l aducă pe Morgan la interogatoriu, să-l 
determine să mărturisească rapid și să-l aresteze, așadar, pe 
ucigaș. In același timp, avea să-i dovedească lui Mellberg că el, 

Ernst, chiar își asculta superiorii, în vreme ce Hedström nu era 
doar incompetent, ci și insubordonat. După aceea, avea cu 
siguranţă să-i reintre în graţii șefului său. 

Se ridică și merse spre ușă, dând dovadă de mai multă 
energie decât în mod normal. Acum depindea de el să 
întreprindă niște muncă polițienească de calitate. Se uită în 
susul și-n josul coridorului, asigurându-se că nu era nimeni prin 
preajmă care să-l vadă furișându-se, dar drumul era liber. 

Goteborg, 1957 


Stând acolo, în ploaia torențială, Mary nu simţi nimic. Nici ură, 
nici bucurie. Doar o deșertăciune glacială care-i umplea întregul 
trup, de la stratul epidermei până la oasele albe ce-i formau 
scheletul. 

Mama plângea lângă ea. Era mai elegantă ca de obicei. 
Rochia neagră de înmormântare ii venea bine. Nimeni nu putea 
ignora efectul vădit al frumuseții sale. Cu o mână tremurândă, 
ea dădu drumul unui singur trandafir roșu peste sicriul soțului, 
după care se aruncă în brațele lui Per-Erik, plângând în hohote. 
Chiar în spatele acestuia se afla soția sa, compasiunea citindu-i- 
se pe trăsăturile șterse - asta multumită totalei necunoașteri a 
realității că soțul ei se culcase de nenumărate ori cu femeia care 
în momentul acela îi uda reverele cu lacrimile sale. 

Mary privea cu sufletul îndurerat, dorindu-și ca mama să fi 
căutat alinarea în braţele ei. Respinsă din nou. Refuzată din nou. 
Indoiala năvăli brusc asupra ei, dar fata se chinui să o înlăture. 
Nu putea începe să pună totul sub semnul întrebării în 
momentele acelea; dacă ar fi făcut-o, s-ar fi scufundat complet. 

Ploaia îi cădea rece pe obraji, însă chipul nu-i trăda niciun fel 
de emotie. Cu picioarele țepene, ea merse câțiva pași înspre 
groapa din pământ, încercând să-și silească degetele să țină 
bine trandafirul pe care îl avea în mână. Monstrul îi fremătă în 
adâncuri, convingând-o să ridice brațul și să țină floarea 
deasupra sicriului lucios și negru, aflat acolo jos, în groapă. Apoi, 
ca într-o secvență filmată cu încetinitorul, îşi văzu degetele 
eliberând tulpina spinoasă şi, cu o lentoare insuportabilă, floarea 
pluti în jos, spre suprafața dură. Avu senzația că aude un ecou 
puternic atunci când aceasta atinse lemnul, însă nimeni nu păru 
să reacționeze, așa că sunetul trebuia să fi fost doar în 
imaginația ei. 

Stătu acolo o vreme ce-i păru o eternitate, după care simti o 
atingere ușoară pe cot. Soția lui Per-Erik îi zâmbi cu blândețe și 
îi făcu semn că era timpul să plece. Înaintea lor mergea restul 
cortegiului funerar, condus de Agnes și de Per-Erik. Bratul 
acestuia o cuprinsese pe mama după umeri, iar aceasta se 
sprijinea de el. 

Mary privi spre femeia de lângă ea și se întrebă disprețuitoare 
cum de putea fi într-atât de proastă și de naivă încât să nu 
distingă aura de tensiune sexuală ce înconjura cuplul din fața ei. 
Mary nu avea decât treisprezece ani, insă tot îi era limpede ca 
bună ziua. Ei bine, acea femeie neghioabă avea să afle în 
curând cum stăteau lucrurile. 

Uneori se simțea ca și cum ar fi avut cu mult peste 
treisprezece ani. Privea stupiditatea omenirii cu un dispret ce-l 
depășea pe cel al unei fete normale de vârsta aceea - dar, în 
definitiv, avusese un dascăl excelent. Mama ei o învățase că 
toată lumea era interesată doar de propriile dorințe și că trebuia 
să se preocupe numai de obținerea lucrurilor pe care le voia de 
la viață. Nimic nu trebuia să-i stea în cale, o sfătuise mama, iar 
Mary îi dăduse ascultare, ca o elevă-model. In momentul acela 
se simtea înțeleaptă, experimentată și pregătită să primească 
respectul pe care-l merita din partea mamei. La urma urmei, îi 
dovedise cât de departe mergea iubirea sa. Nu făcuse oare 
sacrificiul suprem pentru mama ei? Acum avea să primească 
înapoi cu interes sporit acea dragoste, era sigură de asta. Nu va 
mai trebui să stea niciodată în beciul întunecat, uitându-se cum 
monstrul căpăta proporții. 

Văzu cu coada ochiului cum Per-Erik o privea, cu o expresie 
îngrijorată pe chip. Descoperi că avea un zâmbet larg pe buze și 
ÎI înăbuși degrabă. Era important să păstreze aparențele. Asta 
spunea întotdeauna mama. lar mama avea mereu dreptate. 

Capitolul 29 


Zgomotul sirenelor putea fi auzit de la depărtare. Stig vru să 
se ridice și să protesteze, cerându-le să întoarcă ambulanţa și 
să-l ducă acasă. Insă membrele refuzară să-l asculte, iar când 
încercă să vorbească, buzele îi eliberară doar un scâncet. Figura 
îngrijorată a lui Lilian stătea aplecată deasupra lui. 

— Șșt, nu încerca să vorbeşti. Păstrează-ţi energia. Ajungem 
curând în Uddevalla. 

Fără tragere de inimă, el renunţă la orice tentativă de a se 
împotrivi. Nu avea destulă forță pentru asta. Durerea nu 
dispăruse și era, în momentul acela, mai cumplită ca niciodată. 

Totul se întâmplase atât de repede. Se simţise destul de bine 
în dimineaţa aceea și chiar reușise să mănânce puţin, însă apoi 
durerea crescuse din ce în ce mai mult, devenind, într-un final, 
insuportabilă. Când Lilian urcase la etaj cu ceaiul, el nu mai 
putea vorbi, iar femeia, de frică, scăpă tava din mână. După 
aceea se pornise întreg circul. Zgomotul sirenelor afară, 
tropăitul pe scări, mâinile care-l ridicaseră cu grijă pe targă și îl 
urcaseră în ambulanţă. Urmate de o deplasare cu mare viteză, 
deși el o conștientiza doar vag. 

Teama de a ajunge în spital era chiar mai groaznică decât 
durerea pe care o simţea. Vedea neîncetat imaginea tatălui său 
întins pe patul de spital, sfrijit și demn de milă, atât de diferit 
faţă de omul gălăgios și fericit, care obișnuia să-l ridice în aer pe 
vremea când era copil și care se lua cu el la trântă, atunci când 
era mai mare. 

In momentele acelea, Stig își dădu seama că avea să moară. 
Și dacă urma să ajungă la spital, nu mai era decât o chestiune 
de timp. 

Işi dorea să poată ridica mâna ca să-i mângâie obrazul lui 
Lilian. Petrecuseră atât de puţin timp împreună. Bine, se mai 
certaseră ei și trecuseră prin perioade proaste, dar reușiseră să 
se reîntoarcă unul la celălalt. Acum ea va fi nevoită să-și 
găsească pe altcineva cu care să-și împartă bătrânețile. 

De asemenea, aveau să-i lipsească Charlotte și copiii. Copilul, 
se corectă el, și simţi un junghi în inimă, o durere mai mult 

decât fizică. Acela era singurul lucru pozitiv pe care îl putea găsi 
legat de cele întâmplate. Era ferm convins că viața după moarte 
și tărâmurile mai bune chiar existau. Poate că avea să o 
întâlnească acolo pe fată și avea să afle ce se întâmplase, de 
fapt, în dimineața aceea. 

Simţi mâna lui Lilian pe obrazul său. Pierderea cunoștinței 
începu să dizolve realitatea, iar Stig închise recunoscător ochii. 
Evadarea din chin avea măcar să fie plăcută. 

e 

Vântul îi lovea obrajii în drum spre cabana lui Morgan. Între 
timp, entuziasmul i se risipise oarecum, dar odată ajuns în 
preajma prăzii sale, Ernst căpătă din nou elan. 

O bătaie autoritară în ușă avea să-l lanseze pe drumul spre 
victorie, iar câteva secunde mai târziu, înăuntru se auziră pași. 
În prag apăru chipul firav al lui Morgan, care spuse pe tonul lui 
straniu și monoton: 

— Ce vrei? 

Întrebarea sa directă îl surprinse pe Ernst, care fu nevoit să-și 
adune gândurile pentru o clipă, înainte să vorbească. 

— Trebuie să vii cu mine la secţia de poliţie. 

— De ce? întrebă Morgan, iar Ernst simţi iritarea cuprinzându- 
l. 

Cât de ciudat putea să fie individul! 

— Fiindcă trebuie să stăm de vorbă cu privire la nişte 
chestiuni. 

— Mi-ați luat computerele. Nu mai am computerele. Le-aţi 
luat voi, îngână Morgan, iar Ernst văzu ivindu-se oportunitatea. 

— Exact, tocmai de-aia trebuie să vii cu mine. Ca să ţi le 
putem da înapoi. Știi, am terminat cu ele. 

Pe Ernst îl mulţumi teribil străfulgerarea sa de moment. 

— De ce nu le puteţi aduce aici? De aici le-aţi luat. 

— Vrei sau nu computerele? izbucni Ernst. 

Începea să-și piardă răbdarea, la modul serios. 

După o clipă de ezitare și deliberări lăuntrice, perspectiva de 
a-și primi înapoi computerele învinse ezitarea lui Morgan de a se 
aventura pe un teren necunoscut. 

— Voi veni. Ca să-mi iau computerele. 

— În regulă. Bun băiat, spuse Ernst, zâmbind în sinea lui, în 
timp ce Morgan se duse să-și ia haina. 

Tot drumul spre secţie rămaseră tăcuţi. Morgan se uita 
pierdut pe geamul lateral, iar lui Ernst i se părea inutil să 
vorbească doar de dragul conversaţiei. Își păstra muniţia pentru 
interviul oficial. Atunci cu siguranță avea să-l determine pe 
nătărău să facă mărturisiri. 

Odată ajunși la secție, mai rămânea o singură problemă. Cum 
avea Ernst să-l ducă înăuntru pe subiect, fără ca lumea să-și dea 
seama ce punea la cale? O asemenea descoperire i-ar fi stricat 
întregul plan genial; asta nu trebuia să se întâmple, sub nicio 
formă. Într-un final, îi veni o idee care nu putea da greș. Sună la 
recepţie de pe mobil și, cu o voce prefăcută, o informă pe 
Annika în legătură cu un pachet pentru care trebuia să meargă 
la intrarea din spate. Așteptă câteva secunde, apoi, cu sufletul 
la gură și ținându-l ferm pe Morgan, îl conduse pe băiat spre 
intrarea principală, sperând ca Annika să se fi grăbit spre 
celălalt capat al secţiei. Planul funcţionase. Femeia nu se afla la 
locul ei obișnuit. Ernst îl trase repede pe Morgan pe lângă 
recepţie și îl băgă în prima sală de interogatoriu. Închise ușa în 
urma sa, o încuie, după care își permise un zâmbet triumfător 
înainte de a-l invita pe Morgan să ia loc pe unul din scaune. 
Cineva lăsase o fereastră pe jumătate deschisă pentru a aerisi 
încăperea. Ernst ignoră zgomotul ferestrei care, nefiind fixată, 
se legăna în vânt. Voia să înceapă cât mai curând posibil, 
înainte să-și bage careva nasul pe-acolo. 

— Așada-a-a-r, prietene, iată-ne aici! 

Ernst făcu mare caz cu pornitul reportofonului. Morgan 
începuse să-l privească mirat. Ceva îi spunea că lucrurile nu 
erau în regulă. 

— Nu ești prietenul meu, zise el cu naturaleţe. Nu ne 
cunoaștem, așadar, cum mi-ai putea fi prieten? Se presupune că 
prietenii se cunosc. 

După o scurtă pauză, continuă: 

— Trebuie să-mi ridic computerele. De asta am venit aici. Ai 
zis că sunt gata. 

— Într-adevăr, am zis asta, rosti zeflemitor Ernst. Dar, vezi tu, 
am minţit. Și ai dreptate într-o privinţă: chiar nu îţi sunt prieten. 
Momentan, sunt cel mai mare dușman al tău. 

Poate că fusese puţin cam teatral, însă replica îi produse lui 
Ernst un amestec de satisfacţie și cruzime. Își aminti că o auzise 
odată într-un film. 

— Nu mai vreau să stau aici, zise Morgan, începând să 
privească spre ușă. Vreau computerele înapoi și vreau să merg 
acasă. 

— Poţi să-ţi iei gândul de la asta. Va trece mult timp până să- 
ţi vezi din nou casa. 

La naiba, ce bun era! Ar fi trebuit să scrie scenarii pentru 
filme americane de acţiune. 

— l-am găsit haina în cabana ta și avem multe alte probe care 
indică faptul că tu ai omorât-o. 

Ultima afirmaţie nu conţinea decât minciuni sfruntate, însă 
Morgan nu știa asta. lar în jocul acela nu existau reguli. 

— Dar nu am omorât-o. Deși uneori voiam să o fac, adăugă el, 
pe un ton sec. 

Ernst își simţi inima sărindu-i din loc. Lucrurile mergeau mai 
bine decât și-ar fi imaginat. 

— N-are rost să-mi vinzi gogoși de-astea. Avem haina și alte 
probe, așa că nu prea ne mai trebuie și altceva. Insă ar fi mai 
bine să-mi spui cum anume ai făcut-o. Atunci poate că nu va 
trebui să capeţi pedeapsa cu închisoare pe viață. N-o să-ți poți 
lua computere acolo. 

În momentul acela observă pentru prima oară o emoție reală 
pe chipul nătărăului. Bun, părea a începe să fie cuprins de 
panică. Însemna că avea să se înmoaie în curând. Dar pentru a 
îmbunătăţi și mai mult situaţia, el hotărî să încerce un truc pe 
care-l învățase din NYPD B/ue'* și din celelalte programe 
americane despre polițiști, pe care le urmărea cu o religiozitate 
absolută. Avea să-l lase pe individ să fiarbă în suc propriu pentru 
o vreme. Dacă îi era acordat puţin timp de gândire, mărturisea 
mai rapid decât putea Ernst să spună „Andy Sipowicz”. 

— Tre’ să mă duc până la budă. Continuăm într-o clipă. 

Îi întoarse spatele lui Morgan și se îndreptă spre ușă. 

Băiatul murmura acum fără încetare, pe un ton implorator: 

— N-am fost eu. Nu-mi pot petrece tot restul vieţii la 
închisoare. Nu am omorât-o eu. Nu știu cum a ajuns haina la 
mine acasă. O purta când a intrat la ea în casă. Vă rog, nu mă 
lăsaţi aici. Aduceţi-o pe mama, vreau să vorbesc cu mama. 
Mama va lămuri totul, vă rog... 


18 Serial american, avându-l drept personaj principal pe sergentul Andy Sipowicz, care 
se confruntă cu realitate dură a vieţii în cadrul unui departament de poliţie din orașul 
New York. 

Ernst închise repede ușa în urma sa, pentru ca bolboroseala 
neghiobului să nu poată fi auzită pe coridor. După vreo doi pași, 
Annika îl zări și se uită cu suspiciune la el. 

— Ce căutai acolo? 

— Ah, doar verificam ceva. Mi s-a părut că mi-am lăsat 
portofelul într-una din sălile de interogatoriu. 

Femeia nu păru să-l creadă, însă trecu peste asta. În clipa 
următoare, ea privi pe fereastră și strigă: 

— Ce naiba? 

— Ce e? zise Ernst, simțind brusc un junghi de neliniște în 
stomac. 

— Un individ tocmai a ieșit pe una din ferestre și aleargă 
acum spre șosea. 

— Ce dracu'! 

Ernst aproape că își dislocă umărul atunci când se izbi de ușă, 
uitând, în graba sa, că era mereu închisă. 

— Deschide ușa, pentru numele lui Dumnezeu! ţipă la Annika, 
iar aceasta îl ascultă, speriată. 

Trânti cea de-a doua ușă, apoi goni pe urmele lui Morgan. ÎI 
văzu pe băiat întorcându-se și alergând mai tare. Îngrozit, Ernst 
observă o dubiţă apropiindu-se cu viteză. 

— Nu-u-u-u! urlă el, panicat. 

Apoi urmă bufnitura, după care totul se cufundă în liniște. 

e 

Martin se întrebă ce anume se grăbeau să-i spună Charlotte și 
Niclas lui Patrik. Spera să fie ceva care să le permită a-l scoate 
pe Niclas de pe lista suspecților. Gândul că s-ar fi putut ca 
ucigașul să fie chiar tatăl fetitei era mult prea îngrozitor pentru 
a fi luat în considerare cu ușurință. 

Nu își putea face o idee exactă asupra lui Niclas. Fișele 
medicale ale lui Albin indicau ceva destul de serios, iar Niclas nu 
reușise să-l convingă de faptul că n-avea nicio legătură cu rănile 
băiatului. Însă chiar și așa, ceva nu se potrivea. Niclas era un 
om complex, pentru a nu spune mai mult. Când stăteai față în 
față cu el, dădea impresia unei persoane blânde și stabile, dar 
se pare că în viața personală încurcase complet lucrurile. Cu 
toate că nici Martin nu fusese un sfânt în vremurile sale de 
burlăcie, acum că trăia alături de cineva, nu putea înţelege cum 
puteai să-ţi trădezi jumătatea în felul acela. Ce îi spunea Niclas 
lui Charlotte atunci când se întorcea acasă după vreo întâlnire 

cu Jeanette? Cum își făcea tonul vocii să sune normal? Cum o 
putea privi în ochi, la doar câteva ore după ce se tăvălise prin 
așternuturi cu amanta? Martin pur și simplu nu putea înțelege. 

Niclas afișase un temperament greu de definit. Martin îi 
observase licărirea din priviri atunci când trecuse mai devreme 
pe la casa tatălui său. Niclas păruse că voia să-l omoare. 
Dumnezeu știe ce s-ar fi putut întâmpla dacă Martin nu ar fi 
apărut. 

Cu toate acestea, în ciuda firii contradictorii a bărbatului, 
Martin nu credea că și-ar fi înecat propria fiică, voluntar și cu 
bună știință. lar dacă ar fi făcut-o, ce motiv ar fi avut? 

Gândurile îi fură întrerupte când auzi pași pe coridor și îi văzu 
pe Charlotte și pe Niclas trecând în grabă. Era curios să afle de 
ce erau atât de agitați. 

Patrik apăru în cadrul ușii, iar Martin ridică din sprâncene, 
privindu-l întrebător pe colegul său. 

— Sara a fost cea care l-a rănit pe Albin, zise Patrik, 
așezându-se în scaunul pentru vizitatori. 

Indiferent la ce se așteptase Martin, cu siguranţă nu era asta. 

— De unde știm că spun adevărul? Nu cumva Niclas încearcă 
să distragă atenţia de la el? 

— Da, s-ar putea, firește, zise Patrik, obosit. Dar ca să fiu 
sincer, eu îi cred. Deși va trebui să aducem dovezi în sprijinul 
poveștii lor. Mi-au dat numele și telefoanele oamenilor pe care îi 
putem contacta. Și până la urmă, s-ar părea că alibiul lui Niclas 
e valabil. Susţine că Jeanette a minţit când ne-a spus că nu a 
fost cu ea, pentru a se răzbuna pe el fiindcă o părăsise. Și din 
nou sunt tentat să-l cred pe cuvânt, deși bineînțeles că va trebui 
să purtăm o discuţie serioasă cu Jeanette. 

— Ce nenorocită de..., zise Martin, fără a mai fi nevoit să-și 
termine propoziţia, fiindcă Patrik era deja de acord. 

— Da, omenirea nu și-a arătat latura cea mai nobilă în cadrul 
acestei anchete, remarcă el, scuturând din cap. Și fiindcă a venit 
vorba de subiectul ăsta, să începem acum interogatoriul? 

Martin încuviinţă, își luă carnețelul și se ridică pentru a-l urma 
pe Patrik, care ieșise deja pe ușă. Îi spuse, din spate: 

— Apropo, ai vreo veste de la Pedersen? În legătură cu 
cenușa de pe bluza băieţelului? 

— Nu, răspunse Patrik, fără a se întoarce. Însă urmau să-și 
pună toate motoarele în funcţiune și să analizeze cât mai curând 

cu putinţă atât bluza lui, cât și salopeta Maiei. Sunt dispus să 
pariez că rezultatul va indica aceeași sursă de proveniență a 
cenușii. 

— Cine știe ce-o însemna asta, zise Martin. 

— Mda, cine știe ce-o însemna asta. 

e 

Intrară în sala de interogatoriu și se așezară în faţa lui Kaj. La 
început, nimeni nu spuse nimic, în vreme ce Patrik își răsfoi 
calm hârtiile. Spre satisfacția lui, observă că bărbatul își frângea 
neliniștit mâinile, iar broboane de sudoare i se formaseră pe 
buza superioară. Bun, era speriat. Asta avea să ușureze 
interogatoriul. Și având în vedere cât de multe probe adunaseră 
din casă, Patrik nu se simţi deloc îngrijorat. Măcar de-ar fi avut 
ei dovezi la fel de bune în toate anchetele lor, viaţa ar fi fost 
mult mai simplă. 

Apoi starea lui sufletească se modifică. Ajunsese la o 
fotocopie a biletului de adio scris de băiat, care-i aminti brusc 
motivul pentru care ei făceau meseria respectivă și cine era 
bărbatul aflat dinaintea lor. Își încleștă pumnii, plin de îndârjire. 
Se uită înspre Kaj, iar acesta își feri privirea. _ 

— De fapt, noi nu avem nevoie să stăm de vorbă cu tine. In 
urma percheziționării casei tale, am obţinut destule dovezi cât 
să te aruncăm în spatele gratiilor pentru mult, mult timp. Dar tot 
am vrea să-ţi dăm șansa să-ţi spui și tu varianta. Pentru că așa 
suntem noi. Băieți de treabă. 

— Nu știu despre ce vorbiţi, zise Kaj și vocea îi tremura. Este o 
eroare judiciară. Nu puteți să mă ţineţi aici. Sunt nevinovat. 

Patrik dădu compătimitor din cap. 

— Ştii, aproape că te cred. Și poate chiar ţi-aș fi dat drumul, 
dacă nu ar fi existat astea. 

Scoase pozele din dosarul gros și i le împinse în faţă lui Kaj. 
Fu încântat să-l vadă pe acesta pălind, apoi înroșindu-se. li 
aruncă lui Patrik o privire uluită. 

— Doar ţi-am povestit despre specialiștii noștri în computere. 
Și nu ţi-am spus că fișierele nu dispar doar pentru simplul fapt 
că le ștergi? Ai fost extrem de priceput în a-ţi șterge urmele de 
pe computer, însă, din nefericire, nu ai fost îndeajuns de 
priceput. Am făcut rost de tot ce ai descărcat și ai distribuit 
amicilor tăi pedo. Fotografii, e-mailuri, fișiere video. Toate. Până 
într-un capăt de aţă. 

Kaj deschise și închise gura. Părea că vrea să articuleze ceva, 
însă cuvintele se încăpăţânau să-i rămână blocate pe limbă. 

— Ai cam rămas fără cuvinte acum, nu-i așa? Doi colegi din 
Göteborg vor veni de dimineaţă și vor sta, la rândul lor, de vorbă 
cu tine. Li se par extrem de interesante descoperirile noastre. 

Kaj nu spuse nimic, așa că Patrik continuă, hotărât să-l 
zdruncine cumva. || detesta pe bărbatul aflat dinaintea lui; 
detesta tot ceea ce reprezenta el, tot ceea ce făcuse. Însă nuo 
arătă. Continuă să-i vorbească pe un ton calm, firesc, de parcă 
ar fi discutat despre vreme, și nu despre abuzuri asupra copiilor. 
Pentru o clipă, îi trecu prin minte să abordeze direct chestiunea 
privitoare la haina Sarei, dar decise în ultimul moment să mai 
aștepte. In schimb, se aplecă peste masă, îl privi în ochi pe Kaj 
și spuse: 

— Voi vă gândiţi vreodată la copiii care vă cad victime? Le 
acordaţi măcar cea mai mică urmă de consideraţie sau sunteți 
mult prea cufundaţi în satisfacerea propriilor nevoi? 

Nu se aștepta la un răspuns și nici nu îl primi. În liniștea care 
urmă, el continuă: 

— Ştii ce se petrece în mintea unui băiat tânăr atunci când dă 
peste cineva ca tine? Ştii ce distrugi, știi ce îi răpești? 

Un spasm ușor de pe chipul lui Kaj fu singura dovadă că 
bărbatul îl auzise. Fără a-și lua privirea de la el, Patrik scoase o 
coală de hârtie și o împinse încetișor de-a lungul mesei. La 
început, Kaj refuză să se uite în jos, dar apoi își cobori privirea 
asupra hârtiei și începu să citească. ÎI privi cu o expresie 
neîncrezătoare pe Patrik, care doar dădu posomorât din cap. 

— Da, e exact ceea ce pare. Un bilet de adio. Sebastian Rydén 
s-a sinucis în dimineaţa aceasta. Tatăl său vitreg l-a găsit 
spânzurat în garaj. Eram acolo când l-au dat jos. 

— Minti! 

Mâna lui Kaj tremură atunci când luă scrisoarea. Însă Patrik își 
dădu seama că bărbatul nu se îndoia de adevăr. 

— Nu te-ai simţi mai bine dacă ai înceta cu minciuna? îl 
întrebă cu blândețe. Trebuie că ai ţinut la Sebastian, sunt sigur 
de asta - așa că fă-o de dragul lui. Doar vezi ce-a scris. Voia ca 
totul să se încheie. Tu îi poţi pune capăt. 

Tonul lui era perfid de compătimitor. Patrik îl aruncă repede o 
privire lui Martin, care stătea cu pixul pregătit deasupra 
carnețelului. De asemenea, reportofonul bâzâia în încăpere ca 

un mic bondar, însă Martin avea obiceiul de a-și lua mereu 
propriile notițe. 

Kaj netezi cu degetele biletul și deschise gura ca să spună 
ceva. Martin își strânse pixul, pregătit să scrie. 

Chiar în momentul acela, Annika trânti ușa. 

— Repede, a avut loc un accident afară! 

Apoi alergă de-a lungul coridorului. După o clipă de liniște 
înmărmurită, Patrik și Martin fugiră în urma ei. 

Patrik își aminti în ultima clipă să încuie ușa. Aveau să reia 
mai târziu interogatoriul. Speră doar ca momentul să nu fi trecut 
pe lângă ei. 

e 

Mellberg nu putu nega faptul că era ușor îngrijorat. Firește, nu 
trecuseră decât vreo două zile, însă nu simţea să fi stabilit o 
legătură profundă tată-fiu. Adevărat, poate că ar fi trebuit să fie 
mai răbdător, dar chiar nu simţea că avea parte de recunoștinţa 
pe care o merita. De respectul ce i se cuvenea unui tată. De 
dragostea necondiționată despre care vorbeau toți părinții, 
sentiment amestecat poate și cu o ușoară teamă sănătoasă. 
Băiatul părea complet indiferent. Huzurea cât era ziulica de 
lungă pe canapeaua lui Mellberg, mâncând niște cantităţi 
enorme de chipsuri și amuzându-se cu jocurile sale video. 
Mellberg nu putea înțelege de unde moștenise atitudinea de 
pierde-vară. Probabil de la mama sa. Mellberg își amintea că, în 
tinereţile sale, el fusese plin de energie. Insă, oricât s-ar fi 
străduit, nu era în stare să enumere posibilele sale realizări în 
domeniul sportiv - de fapt, el nu putea să evoce nici măcar o 
amintire legată de el în vreun context sportiv -, dar punea acea 
incapacitate pe seama trecerii timpului. Imaginea pe care-o 
avea despre el în tinerețe era cea a unui băiat musculos, cu 
pasul săltăreț. 

Se uită la ceas. Încă nu se făcuse amiază. Degetele îi bătură 
cu nerăbdare în masă. Poate că ar fi fost bine să meargă acasă, 
pentru a petrece puţin timp cu Simon. Probabil că asta avea să-l 
facă fericit pe băiat. Gândindu-se mai bine, Mellberg își dădu 
seama că, probabil, fiul său era doar timid. În adâncul său, el 
tânjea negreșit ca tăticul, care fusese absent atâta timp, să vină 
și să-l scoată din carapacea sa. Probabil că asta era. Mellberg 
oftă, ușurat. Norocul lui că-i înţelegea pe copii, altminteri poate 
că deja s-ar fi dat bătut și l-ar fi lăsat pe băiat să stea deprimat 

pe canapea. Dar Simon avea să afle în curând cât de norocos 
fusese la loteria taților. 

Cu un entuziasm debordant, Mellberg își trase haina pe el, 
gândindu-se la o activitate potrivită pentru un tată și fiul său. 
Din nefericire, în acea cloacă uitată de Dumnezeu nu prea 
existau multe lucruri de făcut pentru doi bărbați adevăraţi. Dacă 
s-ar fi aflat în Göteborg, și-ar fi putut duce fiul într-o primă vizită 
la un club de striptease sau l-ar fi învăţat tainele jocului de 
ruletă. In situația dată, nu prea știa ce să facă. Ei bine, avea să 
găsească el ceva. 

Trecând pe lângă ușa lui Hedström, Mellberg se gândi că 
fusese al naibii de neplăcut ceea ce i se întâmplase fetiţei 
acestuia. Era încă o dovadă a faptului că nu puteai ști niciodată 
când urma să se întâmple ceva și că era mai bine să te bucuri 
de copii atâta timp cât aveai șansa să o faci. Cu gândul acela în 
minte, se convinse că nimeni nu avea să-l învinuiască pentru că 
mergea acasă mai devreme în ziua respectivă. 

Se îndreptă fluierând spre recepție, dar se opri când văzu 
ușile deschizându-se brusc și echipajul său gonind spre intrare. 
Ceva se petrecea și, ca de obicei, nimeni nu se obosise să-l 
anunţe. 

— Ce se-ntâmplă? ţipă spre Gösta, aflat mai în coadă, nefiind 
la fel de rapid precum ceilalți. 

— Cineva a fost lovit de o mașină chiar aici, în faţă. 

— La dracu’, zise Mellberg și începu să alerge, pe cât îl ţineau 
puterile. 

Se opri chiar la intrare. O dubă mare, neagră, se afla în 
mijlocul străzii. Un bărbat, probabil șoferul, se tot plimba înainte 
și-napoi, ţinându-se cu mâinile de cap. Airbagul se declanșase 
pe partea șoferului, așa că acesta părea nevătămat, însă confuz. 
În faţa vehiculului, un morman indefinit zăcea în stradă. Patrik și 
Annika îngenuncheaseră lângă el, în vreme ce Martin încerca să- 
| calmeze pe șofer. Ernst se afla deoparte, cu braţele-i lungi 
atârnându-i și cu fața albă ca varul. Gösta i se alătură, iar 
Mellberg îi observă șușotind. Expresia îngrijorată de pe fața lui 
Gösta îl neliniști pe Mellberg. Căpătă o senzaţie neplăcută în 
stomac. 

— A chemat cineva ambulanţa? întrebă el, și Annika îi 
răspunse că da. 

Stânjenit și neștiind ce trebuia să facă în continuare, se 
apropie de Ernst și de Gösta. 

— Ce s-a întâmplat? Aveţi idee? 

O tăcere rău prevestitoare îi indică faptul că nu avea să-i fie 
pe plac răspunsul. Îl văzu pe Ernst clipind nervos, așa că își fixă 
privirea asupra lui. 

— Ei bine, are cineva de gând să-mi răspundă sau trebuie să 
vă smulg vorbele cu forţa? 

— A fost un accident, zise Ernst, pe un ton strident. 

— Mi-ai putea da niște detalii cu privire la acest „accident”? 
întrebă Mellberg, încă privindu-și fix subalternul. 

— Speram doar să obţin niște răspunsuri, iar el a luat-o razna. 
Individul era un adevărat psihopat. N-aveam ce-i face, nu? 

Ernst ridică în mod agresiv vocea, într-o încercare disperată 
de a prelua controlul asupra situaţiei care îi scăpase așa de 
repede printre degete. 

Sentimentul de rău augur din stomacul lui Mellberg crescu. 
Bărbatul privi înspre maldărul care zăcea pe stradă. 

— Cine e sub mașina aia, Ernst? Spune-mi. 

Rosti cuvintele însoţite de un mâărâit, iar asta, mai presus de 
orice altceva, îi indică lui Ernst faptul că intrase într-o 
încurcătură de proporţii. 

Trăgând adânc aer în piept, el șopti: 

— Morgan. Morgan Wiberg. 

— Ce dracu’ zici acolo?! răcni Mellberg atât de tare, încât 
Ernst și Gösta se făcură mici, iar Patrik și Annika se întoarseră 
spre el. 

— Ştiai de asta, Hedström? întrebă Mellberg. 

Patrik scutură din cap, cu o expresie sumbră. 

— Nu, eu n-am dat niciun ordin ca Morgan să fie adus la 
interogatoriu. 

— De-e-eci, te-ai gândit să te dai un pic în spectacol. 

Mellberg își coborî vocea până atinse un ton înșelător de 
calm. 

— Ai zis că ar trebui să verificăm mai întâi oaia neagră. Și, 
spre deosebire de unii colegi - spuse el făcând semn spre Patrik 
-, eu am încredere deplină în opinia ta și mereu îţi dau 
ascultare. 

Într-o situaţie obișnuită, lingușirile ar fi fost soluţia pe care ar 
fi ales-o, însă de data aceea, Ernst complicase într-atât lucrurile, 

încât nici măcar complimentele nu îl mai făceau pe Mellberg să-i 
arate bunăvoință. 

— Am zis eu cumva ca Morgan să fie adus la secţie? Ei bine, 
am zis eu așa ceva? 

Ernst păru să ezite pentru o clipă, apoi șopti: 

— Nu. 

— Bun! zbieră Mellberg. Unde naiba e ambulanţa aia 
nenorocită? S-au oprit la o cafea în drum spre noi sau ce? 

Își simţi frustrarea izbucnindu-i în toate direcţiile, iar replica 
lui Hedström, rostită pe un ton calm, nu îmbunătăţi cu nimic 
situaţia. 

— Nu cred că e nevoie să se grăbească, zise el. N-a respirat 
de când am ajuns noi aici. Cred că moartea a fost instantanee. 

Mellberg închise ochii. În sinea lui, își văzu întreaga carieră 
ducându-se pe apa sâmbetei. Toţi acei ani de muncă grea... 
poate nu atât rutina poliţienească zilnică, ci efortul de a răzbi 
prin jungla politică, de a păstra relaţii amiabile cu persoane 
influente și de a-i zdrobi pe aceia care i-ar fi putut ridica 
obstacole. Totul era acum zadarnic din cauza unui copoi 
nenorocit de la ţară. 

Se întoarse din nou încet spre Ernst, adresându-i-se pe un ton 
glacial: 

— Eşti suspendat pe parcursul anchetei. Și, în locul tău, n-aş 
mai conta pe-o revenire. 

— Dar, domnule..., zise Ernst, pregătindu-se să protesteze. 

Se opri brusc atunci când Mellberg ridică în aer degetul 
arătător. 

— Taci din gură! 

Doar atât spuse și Ernst știu că meciul era ca și pierdut. Putea 
liniştit să se îndrepte spre casă. 

Goteborg, 1957 


Agnes se întinse leneșă în patul cel mare. Ceva din strălucirea 
pe care o căpăta imediat după ce făcea dragoste cu un bărbat o 
făcea să se simtă plină de energie și de viață. Privi spatele lat al 
lui Per-Erik, în timp ce bărbatul stătea pe marginea patului, 
trăgându-și pe el pantalonii de costum, frumos călcați. 

— Ei bine, când intenționezi să-i spui lui Elizabeth? îl întrebă 
ea, căutând cu atenție imperfecțiuni pe unghiile sale, vopsite în 
roșu. 

Nu găsi niciuna. Lipsa unui răspuns o făcu să-și ridice privirea. 

— Per-Erik? 

Bărbatul își drese vocea. 

— Cred că e un pic cam devreme. Abia a trecut o lună de la 
moartea lui Åke, ce-ar zice lumea dacă... 

Lăsă nerostit restul frazei. 

— Credeam că relația noastră înseamnă pentru tine mai mult 
decât „gura lumii”, spuse Agnes cu o duritate pe care el nu i-o 
mai auzise până în momentul acela. 

— Chiar Înseamnă, draga mea, chiar înseamnă. Cred însă că 
ar trebui să... așteptăm o vreme, zise el, întorcându-se pentru a- 
i dezmierda picioarele goale. 

Agnes îl privi cu suspiciune. Chipul său era mereu de 
nepătruns. O deranja faptul că nu-l putea citi cu adevărat, așa 
cum fusese dintotdeauna obișnuită în cazul celorlalti bărbați. Și 
totuși, era posibil ca acela să fi fost motivul pentru care simţea 
că întâlnise un bărbat care, pentru prima oară în viața ei, se 
ridica la nivelul așteptărilor sale. Și era şi timpul. Bineînţeles că 
arăta extrem de bine la vârsta de cincizeci și trei de ani, însă 
trecerea timpului îi adusese până și ei schimbări nedorite. 
Curând, era posibil să nu se mai poată baza pe aspectul fizic. 
Gândul acela o înspăimânta, motiv pentru care era important ca 
Per-Erik să-și respecte promisiunile făcute. De când începuse 
relația lor, ea deținuse mereu controlul. Cel puțin, așa 
considerase. Însă pentru prima oară, Agnes simti un fior de 
îndoială. Poate că se lăsase păcălită. De dragul lui, spera să nu fi 
fost așa. 

Capitolul 30 


Harald Spjuth era mulţumit cu viața sa de pastor, însă ca 
fiinţă umană, se simțea uneori puţin cam singur. Deși avea 
patruzeci de ani, încă nu își găsise pe cineva cu care să-și 
împartă viaţa, lucru care îl durea amarnic. Poate că gulerul 
clerical  reprezentase un obstacol, fiindcă nimic din 
personalitatea lui nu indicase faptul că ar fi putut întâmpina 
dificultăți în a-și găsi împlinirea în dragoste. Chiar era o 
persoană plăcută și cumsecade, deși poate că el nu s-ar fi 
descris așa, având în vedere că era nu doar modest, ci și timid. 
Și nici aspectul fizic nu putea fi de vină pentru faptul că era 
singur. Deși nu se califica drept un star de cinema, erou al 
marelui ecran, avea trăsături plăcute și tot părul pe cap. De 
asemenea, bărbatul poseda acea trăsătură de invidiat care îi 
permitea să nu se îngrașe deloc, în ciuda înclinaţiei sale pentru 
mâncarea bună și a deselor întâlniri la cafea, pe care le impunea 
viața de pastor într-un orășel mic. Cu toate acestea, lucrurile nu 
prea merseseră după cum și-ar fi dorit. 

Însă Harald nu disperase. Se întrebă ce ar fi spus enoriașii săi 
dacă ar fi știut cât de harnic fusese el în ultima vreme, dând 
anunţuri matrimoniale. După ce eșuase atât la cursurile de 
cadril, cât și la cele de gătit, își luase, pe la sfârșitul primăverii, 
inima-n dinţi și scrisese primul său anunţ matrimonial. De atunci 
lucrurile se mai puseseră în mișcare. Incă nu își găsise 
dragostea vieţii lui, dar avusese câteva întâlniri plăcute și, în 
plus, își făcuse vreo câţiva prieteni agreabili prin corespondenţă. 
Acasă, pe masa din bucătărie, așteptau să fie citite încă trei 
scrisori. Însă mai întâi datoria. 

Fusese în vizită la niște persoane în vârstă, care erau 
recunoscătoare să mai stea de vorbă cu cineva și care treceau 
deseori pe la casa parohială, în drumul lor spre biserică. Mulți 
dintre colegii săi mai ambiţioși ar fi considerat, probabil, că nu 
era o congregațţie prea numeroasă, însă Harald se simţea din 
cale-afară de mândru. Casa parohială de culoarea chihlimbarului 
era un cămin deosebit, iar pe bărbat îl emoţiona mereu vederea 
bisericii impunătoare, în timp ce urca delușorul, pe aleea 

străjuită de copaci. Când trecu pe lângă vechea școală a bisericii 
aflată vizavi de casa parohială, el cugetă pentru o clipă asupra 
dezbaterii aprinse ce se iscase în orășel. Un dezvoltator 
imobiliar intenţiona să demoleze clădirea dărăpănată, pentru a 
ridica un bloc de locuinţe. Însă proiectul generase imediat 
articole în presa scrisă, dar și plângeri către directorii ziarelor, 
venite din partea oamenilor care doreau conservarea cu orice 
preţ a clădirii. Într-un fel, Harald înţelegea ambele puncte de 
vedere, însă era totuși remarcabil faptul că majoritatea 
oponenților nu locuiau acolo permanent, ci erau doar vizitatori 
care aveau reședințe de vară în Fjällbacka. Bineînţeles, aceștia 
doreau ca refugiul lor să rămână pe cât se putea de pitoresc și 
de agreabil. Își savurau plimbările prin orășel la sfârșit de 
săptămână și se considerau norocoși să aibă un asemenea loc 
plăcut în care să fugă, departe de lumea cenușie a marelui oraș. 
Singura problemă era că o localitate care nu se dezvolta avea să 
piară mai devreme sau mai târziu; imaginea nu putea fi păstrată 
la nesfârșit. Cererea de apartamente era tot mai mare și era 
imposibil ca totul în Fjällbacka să fie transformat într-un element 
naţional distinctiv, fără a afecta însăși forța motrice a orașului. 
Turismul era în regulă, bineînţeles, dar exista o viaţă și după 
trecerea verii, gândi Harald, mergând încet la deal, către 
biserică. 

Înainte de-a intra, el avea obiceiul să se oprească și să se uite 
spre turlă, cu capul dat pe spate cât putea de mult. In zilele cu 
vânt puternic, așa cum era și aceea, avea senzaţia că turla se 
legăna, iar imaginea impunătoare a miilor de tone de granit, 
gata să se abată asupră-i, îl făcea mereu să nutrească un 
respect profund faţă de oamenii care înălțaseră maiestuoasa 
biserică. Uneori își dorea să fi trăit în vremurile acelea de demult 
și să fi fost unul dintre cioplitorii în piatră din Bohuslän. Bărbaţi 
care trăiseră în obscuritate, dar chiar și-așa, își folosiseră 
mâinile pentru a crea totul, de la cele mai simple drumuri, până 
la cele mai impresionante statui. Era însă destul de înțelept 
pentru a-și da seama că dorinţa aceea nu reprezenta decât un 
vis romantic. Probabil că viața tuturor acelor bărbați nu fusese 
prea frumoasă, iar el aprecia mult prea mult confortul 
prezentului, încât să se amăgească în a crede că ar fi dus-o mai 
bine în lipsa lui. 

După ce își îngădui o clipă de visare cu ochii deschişi, împinse 
poarta. Cuprins de vinovăţie, se trezi ţinând pumnii ca Arne să 
nu fie acolo. Personajul nu avea nimic în neregulă, și făcea 
treabă bună, însă Harald trebuia să recunoască faptul că avea o 
problemă cu adepţii învechiţi ai pietismului luteran al lui 
Schartau, iar Arne era unul dintre cei mai înverșunați. Trebuia să 
cauţi în lung și-n lat pentru ca să găsești pe cineva asemănător 
acelui bărbat posomorât. Părea a se desfăta în nefericire și 
căuta mereu partea negativă a lucrurilor. Uneori, când Arne se 
afla prin apropiere, Harald simțea cum toată fericirea îi era 
absorbită. Și nici nu avea prea multă răbdare să-i asculte 
cârcotelile referitoare la femeile pastor. Dacă ar fi primit cinci 
coroane de fiecare dată când Arne fusese ofensat de 
predecesorul lui, Harald ar fi fost acum un om bogat. Sincer, nu 
putea să înțeleagă ce era atât de greșit în faptul că o femeie 
propovăduia, în locul unui bărbat, cuvintele Domnului. De 
fiecare dată când Arne își lansa una din tiradele sale, Harald era 
nevoit să-și înfrâneze dorința de a spune că nu era nevoie de un 
penis pentru a propovădui cuvintele lui Dumnezeu, însă de 
fiecare dată, el reușise să-și ţină gura. Probabil că bietului Arne 
i-ar fi stat inima-n loc dacă auzea un preot spunând asemenea 
lucruri. 

Odată intrat în sacristie, i se năruiră toate speranțele că Arne 
s-ar fi aflat la loc sigur, acasă. Harald îi auzi vocea și crezu că 
probabil le vorbea unor bieţi turiști, care dăduseră de cel mai 
conservator paracliser de pe plaiurile suedeze. Pentru o clipă, fu 
tentat să se furișeze înapoi afară. Apoi oftă și se gândi să facă 
lucrul creștinesc și să intre, pentru a-i salva pe bieţii oameni. 

Dar niciun turist nu se zărea prin preajmă. În schimb, Arne se 
afla sus, în amvon, și predica răsunător înspre rândurile goale. 
Harald îl privi cu uimire, întrebându-se ce anume pusese 
stăpânire pe bietul individ. 

Arne dădea din braţe și trudea din greu, de parcă ar fi ţinut 
Predica de pe Munte; se opri doar pentru o clipă atunci când îl 
zări pe Harald intrând pe ușă. Apoi continuă ca și cum nimic nu 
s-ar fi întâmplat. Harald văzu atunci toate hârtiile împrăștiate 
sub amvon. Inţelese care era explicaţia în momentul în care, cu 
gesturi ample, Arne începu să smulgă pagini din cartea cu 
psalmi pe care o ţinea în mână, lăsându-le apoi să plutească 
spre podea. 

— Ce crezi că faci? spuse indignat Harald, pășind repede și 
hotărât de-a lungul naosului. 

— Ceea ce trebuia să fi făcut acum multă vreme, veni 
răspunsul agresiv al lui Arne. Rup toate oribilităţile astea de 
modă nouă. Află că sunt păcătoase, zise el pufnind, și continuă 
să le facă bucăţi, pagină cu pagină. Nu înţeleg de ce toate 
lucrurile vechi trebuie să se schimbe dintr-odată. Pe vremuri era 
mult mai bine. Acum toată moralitatea a fost coruptă, iar 
oamenii cântă și dansează, indiferent dacă e joi sau duminică! 
Ca să nu mai pomenesc de felul în care se împerechează cu toții 
în afara instituţiei sacre a căsătoriei. 

Părul îi stătea zbârlit, iar Harald se întrebă din nou dacă bietul 
Arne nu își pierduse cumva minţile. Nu știa ce anume îi 
provocase acea ieșire bruscă. Intr-adevăr, el bolborosise cam 
aceleași opinii, an după an, însă până atunci nu avusese 
niciodată curajul să facă ceva atât de îndrăzneţ. 

— Trebuie să te calmezi, Arne. Coboară, te rog, din amvon, să 
stăm de vorbă. 

— Să stăm de vorbă? Ha! Numai asta face toată lumea, 
declamă Arne de acolo de sus de unde se afla. Dar eu tocmai 
asta încerc să zic - că a sosit vremea faptelor! lar locul ăsta e la 
fel de bun ca oricare altul, spuse el, în vreme ce paginile cădeau 
în continuare pe podea, una după alta, ca niște imenși fulgi de 
zăpadă. 

În momentul acela însă, Harald se enervă cumplit. Cum să 
stea acolo și să-i vandalizeze măreaţa lui biserică? Inconștienţa 
acelui bărbat trebuia să aibă o limită! 

— Coboară de-acolo, Arne, coboară imediat! strigă el, 
făcându-l pe paracliser să se oprească dintr-odată. 

Pastorul nu mai ridicase niciodată vocea. În mod normal, era 
atât de blând, așa că schimbarea avu efect. 

— Ai zece secunde să cobori de-acolo, altminteri vin după 
tine, așa mare cum ești, continuă Harald, roșu la faţă de mânie. 

Privirea lui scăpărătoare nu lăsa vreo urmă de îndoială - 
bărbatul vorbea serios. 

Agresivitatea lui Arne se risipi la fel de repede precum își 
făcuse apariţia, și acesta se supuse docil comenzii pastorului. 

— În regulă, zise Harald, cu o voce considerabil mai blândă, 
atunci când se îndreptă spre Arne și îl cuprinse pe după umeri. 
Hai să mergem până la casa parohială. Pun de-o cafea și 

mâncăm o bucăţică din prăjitura pe care Signe a fost atât de 
amabilă să ne-o pregătească. După care, noi doi vom sta de 
vorbă. 

Și porniră astfel de-a lungul naosului, către ușă, bărbatul 
scund ţinându-și braţul în jurul bărbatului înalt. Ca un cuplu 
straniu de însurăței. 

e 

Monica se simți ușor amețită atunci când se dădu jos din 
mașină. Nu prea dormise cu o noapte în urmă. Gândul la lucrul 
acela îngrozitor de care era acuzat Kaj o ţinuse trează până 
târziu. 

Cel mai rău era, de fapt, lipsa oricărui dubiu. Când îl auzise pe 
polițist citind alegaţiile, ea știuse din prima clipă că erau 
adevărate. Multe chestiuni căpătaseră, în sfârșit, sens. Dintr- 
odată, apăruse o explicaţie pentru atâtea lucruri petrecute de-a 
lungul anilor. 

O senzaţie de greață îi întoarse stomacul pe dos, iar femeia 
se sprijini de mașină și scuipă niște fiere pe asfalt. Se luptase 
toata dimineaţa cu starea de vomă. Odată ajunsă la serviciu, 
șeful îi spusese că, având în vedere circumstanţele, nu era 
nevoie să lucreze dacă nu avea dispoziţia necesară. Insă ea 
refuzase să plece acasă. Gândul de a sta acasă toată ziua era 
respingător. Ar fi preferat să îndure privirile stăruitoare ale 
oamenilor, decât să se plimbe prin casa lui, să stea pe 
canapeaua lui, să pregătească de mâncare în bucătăria lui. 
Ideea că el o atinsese, deși cu mult, mult timp în urmă, o făcea 
să vrea să-și jupoaie pielea de pe ea. 

Dar nu avu de ales, într-un final. După ce, timp de o oră, se 
chinuise să stea pe picioare, șeful îi spusese să meargă acasă, 
iar de data aceea, nu acceptă un refuz din partea femeii. Cu un 
gol în stomac, Monica începu să conducă încet spre casă. După 
ce străbătu Galărbacken, se simţi sleită de puteri. Şoferul 
mașinii din urma sa claxonase iritat, însă Monicăi abia dacă-i 
păsa. 

Dacă n-ar fi fost Morgan, și-ar fi făcut bagajul și ar fi plecat 
acasă la sora ei. Dar nu îl putea abandona pe băiat. Ar fi 
înnebunit oriunde altundeva decât în căbănuţa lui; faptul că îi 
fuseseră luate computerele îi răsturnase propria lume cu susul 
în jos. Cu o zi în urmă, îl găsise răsfoind agitat teancurile de 

reviste. Era pierdut fără ancorele sale în lumea reală. Monica 
spera ca poliţia să-i restituie curând computerele. 

Scoase cheia de la ușa din față și era pe cale să descuie, când 
se opri. Încă nu era pregătită să intre. O dorinţă bruscă de a-și 
vedea fiul o făcu să bage cheia înapoi în buzunar, să coboare 
treptele și să meargă pe cărarea ce ducea la căbănuţa lui 
Morgan. Cu siguranţă că avea să îl enerveze faptul că nu 
respecta rutina și își făcea apariţia la el acasă, dar de data 
aceea, Monicăi nu îi păsă. Își amintea mirosul lui de pe vremea 
când fusese bebeluș, își amintea cum mirosul acela îi dăduse 
puterea ca, de dragul lui, să mute munţii din loc. Chiar dacă el 
crescuse, Monica simţea în acel moment nevoia să-i adulmece 
din nou ceafa, să-l îmbrăţișeze ca și cum el ar fi fost sprijinul ei, 
și nu invers, așa cum se întâmplase în toţi acei ani. 

Bătu cu precauţie la ușă, apoi aşteptă. Nu se auzi nimic din 
interior, așa că începu să se neliniștească. Bătu din nou, mai 
tare de data aceea, și așteptă încordată să audă pași înăuntru. 
Nimic. 

Încercă ușa, dar aceasta era încuiată. Bâjbâind, se întinse 
deasupra tocului și căută cheia de rezervă, pe care o găsi într- 
un final. 

Unde putea fi? Morgan nu ieșea aproape nicăieri de unul 
singur. Niciodată nu plecase fără să o ia și pe ea sau fără măcar 
să-i spună amănunţit unde intenţiona să meargă. Începu să 
simtă furnicături de frică în ceafă și aproape că se așteptă să-l 
găsească mort în cabană. Acesta era lucrul de care se temuse 
dintotdeauna. Că într-o zi s-ar fi oprit din a mai vorbi despre 
moarte și, în schimb, s-ar fi hotărât să o găsească. Poate că 
pierderea computerelor și violarea lumii sale îl determinaseră 
într-un final să plece înspre locul de unde nu mai exista cale de 
întoarcere. 

Cabana însă era goală. Se uită agitată în jur, iar privirea i se 
opri asupra unei hârtii ce zăcea pe unul din teancurile de reviste 
aflate lângă ușă. Recunoscu scrisul lui Morgan, chiar înainte să 
citească rândurile, iar inima îi stătu în loc. Răsuflă ușurată de 
cum citi biletul. Abia atunci când umerii i se relaxară, își dădu 
seama cât de tare își încordase mușchii. 

Pe bilet scria „Computerele gata. Mers la poliţie după ele”. 
îngrijorarea femeii reveni. Nu era biletul de adio de care se 

temuse, dar ceva nu avea logică. De ce ar fi venit poliția după 
el, pentru a-i restitui computerele? Nu i le-ar fi adus ei direct? 

Monica se hotărî pe loc. O zbughi înapoi la mașină, pornind în 
trombă. Stătu cu piciorul pe acceleraţie până la Tanumshede, 
iar mâinile îi apucară atât de strâns volanul, încât începură să 
transpire. Când trecu de intersecția din dreptul hanului Tanum, 
ea auzi sirene în urma sa și fu depășită de o ambulanţă care 
mergea cu viteză maximă. Acceleră în mod inconștient și 
aproape că trecu în zbor pe lângă supermarketul Hedemyr. Fu 
nevoită să oprească brusc în faţa magazinului Mr. Li, iar centura 
de siguranță o strânse puternic peste piept. Ambulanţa se 
oprise chiar în faţa secţiei de poliţie, iar din ambele direcţii se 
formaseră cozi de mașini care nu puteau să treacă de ceea ce 
părea a fi locul unui accident. 

Când își întinse gâtul, observă un morman întunecat zăcând 
pe stradă. Nu fu nevoie să vadă mai mult pentru a ști cine era. 

Ca într-o scenă filmată cu încetinitorul, își scoase centura de 
siguranţă, cobori din mașină, lăsând apoi ușa larg deschisă. Cu 
sentimentul că o aștepta sfârșitul implacabil, femeia merse încet 
spre locul accidentului. 

Primul lucru pe care-l zări fu sângele. Șiroiul cărămiziu ce-i 
curgea de la cap pe asfalt, apoi i se întindea în jurul părului, într- 
un cerc larg. Ochii fură cel de-al doilea lucru pe care-l văzu. Larg 
deschişi, neînsufleţiți. 

Un bărbat se îndreptă spre ea. Braţele sale erau pregătite s-o 
oprească. Gura i se mișcă, articulând ceva. Il ignoră și merse 
drept înainte. Căzu greoi în genunchi lângă Morgan. Îi luă în 
poală capul și îl ţinu strâns, fără să-i pese de sângele care încă 
șiroia, udându-i pantalonii. Apoi auzi geamătul. Se întrebă cine 
ar fi putut scoate un sunet atât de trist, atât de îndurerat. După 
care își dădu seama că era chiar ea. 

e 

Tot drumul până la Uddevalla, merseseră cu o viteză peste 
cea legală. Lilian îi încredințase că Albin era în siguranţă cu 
Veronica și Frida, așa că de la secţia de poliţie puteau merge 
direct la spital. Charlotte spera să nu ajungă prea târziu. Din 
câte spusese mama ei, se părea că viaţa lui Stig se ţinea într-un 
fir de aţă, iar Charlotte se surprinse împreunându-și mâinile ca 
pentru închinăciune, deși nu era o persoană religioasă. 

Stig era cea mai prietenoasă persoană pe care o întâlnise 
vreodată. Abia în momentele acelea își dădu seama cât de drag 
îi devenise, în timpul cât locuiseră acolo cu el și cu Lilian. ÎI 
văzuse și înainte de asta, firește, însă doar în cadrul unor vizite 
scurte. Il cunoscuse cu adevărat abia după ce se mutaseră. O 
mare parte a afecțiunii ei se datora faptului că el și Sara 
deveniseră atât de apropiaţi. Fusese capabil să scoată la iveală 
o latură bună a fetiţei, trăsături pozitive pe care Charlotte știuse 
întotdeauna că le avea, însă la care nu reușise nicicum să 
ajungă. Sara nu era niciodată obraznică faţă de Stig, nu 
izbucnea în nicio criză, nu ţopăia ca o nebună, incapabilă să-și 
controleze energia. Când era cu el, fata stătea calmă pe 
marginea patului, ţinându-l de mână, povestindu-i despre ziua 
petrecută la şcoală. Charlotte era mereu uluită de 
comportamentul Sarei atunci când se afla în compania lui Stig, 
iar în momentul acela, regreta amarnic faptul că nu îi spusese și 
lui asta. Işi dădu seama că abia dacă vorbise cu el de la moartea 
Sarei. Fusese atât de absorbită de propria durere, încât nici 
măcar nu se gândise la a lui. Trebuie să i se fi frânt inima, în 
vreme ce stătea în camera sa, la etaj, bolnav și suferind, având 
drept companie doar propriile sale gânduri. 

Ar fi trebuit măcar să se fi dus până la el, să stea de vorbă. 

De îndată ce mașina opri în parcare, Charlotte sări din ea și 
alergă spre intrare, fără să-l mai aștepte pe Niclas. Acesta 
cunoștea spitalul mult mai bine decât ea, așa că ar fi ajuns-o 
curând din urmă. 

— Charlotte! o strigă Lilian atunci când intră în sala de 
așteptare, apoi veni spre ea cu braţele deschise. 

Mama ei plângea și toată lumea se întoarse către ea. Oamenii 
care plângeau aveau asupra semenilor același efect precum 
accidentele de mașină. Lumea nu se putea abține să nu arunce 
o privire. 

Charlotte mângâie cu stângăcie spatele mamei sale. Lilian nu 
fusese niciodată prea expansivă, iar apropierea fizică de ea îi 
părea neobișnuită. 

— Of, Charlotte, a fost groaznic! Am mers la etaj să-i duc niște 
ceai și era complet absent! L-am strigat și am încercat să-l 
scutur, însă nu am primit niciun fel de răspuns. Și nimeni nu-mi 
poate spune ce e în neregulă cu el. E la terapie intensivă, iarei 

nu mă lasă să-l văd. N-ar trebui să mi se permită să stau cu el? 
Dacă moare?! 

Lilian ţipă atât de tare, încât fu auzită în toată camera, iar 
pentru o clipă, Charlotte se simţi jenată de faptul că lumea le 
privea. Apoi își veni în fire, amintindu-și că mama sa avea 
mereu tendinţa de a dramatiza, însă asta nu îi diminuă 
îngrijorarea. 

— Stai puţin jos, iar eu o să încerc să găsesc niște cafea. 
Niclas o să vină și el curând, și probabil că o să afle repede mai 
multe. Doar sunt vechii lui colegi. 

— Crezi? spuse Lilian, agățându-se de braţul fiicei sale. 

— Cu siguranţă, zise Charlotte, eliberându-se cu grijă din 
strânsoarea lui Lilian. 

Era chiar surprinsă de calmul și siguranţa pe care le dovedea. 
Pierderea Sarei o făcuse mai indiferentă; de asemenea, o făcuse 
să gândească mai practic, în ciuda propriei neliniști pe care o 
simţea cu privire la Stig. 

Plină de recunoștință, îl văzu pe Niclas intrând în sala de 
așteptare, și merse la ușă, în întâmpinarea lui. 

— Mama e disperată. Mă duc să aduc niște cafea pentru noi 
toți. l-am promis că vei încerca să afli mai multe despre starea 
lui Stig. 

Niclas încuviință. Ridică mâna și-i dezmierdă obrazul lui 
Charlotte. Gestul neobișnuit o făcu să tresară. Nici nu își putea 
aminti ca el să o fi atins vreodată cu asemenea tandretțe. 

— Cum te descurci? o întrebă el, cu o îngrijorare sinceră și, în 
ciuda împrejurărilor triste, Charlotte simţi cum îi crește în suflet 
ceva asemănător fericirii. 

— Sunt în regulă, răspunse ea zâmbindu-i, ca semn că nu 
avea să cedeze nervos. 

— Eşti sigură? 

— Da. Acum du-te și vorbește cu colegii tăi, ca să putem avea 
niște raspunsuri clare. 

Bărbatul o ascultă. După o vreme, se întoarse și se așeză 
lângă ea și Lilian, care stăteau împreună, bând cafea. 

— Ei bine? Ai aflat ceva? zise Charlotte, încercând, prin 
puterea gândului, să-l facă să spună lucruri pozitive. Din 
nefericire, tehnica nu funcţionă. 

Figura lui Niclas fu sumbră atunci când spuse: 

— Mă tem că va trebui să ne pregătim pentru ce e mai rău. Işi 
dau toată silința, dar nu sunt siguri că Stig va mai apuca și ziua 
de mâine. Va trebui să așteptăm și să vedem ce se întâmplă. 

Lui Lilian i se tăie respiraţia, apoi își întinse brațele, 
cuprinzându-și ginerele pe după gât. Simţindu-se la fel de 
stingher precum Charlotte, acesta încercă să o consoleze, 
mângâind-o pe spate. Charlotte avu un sentiment de déjà-vu. 
Lilian fusese în aceeași situaţie atunci când murise tatăl lui 
Charlotte, iar doctorii se văzură obligaţi să-i administreze un 
sedativ, pentru a nu se prăbuși complet. Era atât de nedrept! 
Fusese destul de rău faptul că își pierduse un soț, nu mai trebuia 
să treacă și prin asta. Charlotte se întoarse spre Niclas. 

— N-ai putut să afli ce anume e în neregulă cu el? 

— Mi-au spus că îi fac multe analize și probabil că își vor da 
seama într-un final. Însă momentan, cel mai important lucru e 
să-l ţină în viaţă destul cât să poată găsi tratamentul potrivit. 
După cum se prezintă, ar putea fi orice, de la cancer la vreo 
infecţie virală. Nu au spus decât că ar fi trebuit internat cu multă 
vreme în urmă. 

Charlotte observă cum vinovăția îi străbătu chipul, ca o 
umbră. Își sprijini capul pe umărul lui. 

— Ești și tu om, Niclas. Stig nu a vrut să meargă la spital, iar 
tu nu ai sesizat niciun pericol atunci când l-ai consultat, nu? Din 
când în când se ridica și părea destul de vioi, și chiar el spunea 
că nu are dureri puternice. 

— N-ar fi trebuit să-l ascult. La naiba, sunt doctor, ar fi trebuit 
să mă ducă mai mult mintea. 

— Nu uita că am avut și alte probleme, zise încet Charlotte, 
dar Lilian tot o auzi. 

— De ce trebuie să se coboare asupra noastră tot nenorocul 
din lume? Mai întâi Sara, iar acum Stig! se tângui femeia, 
suflându-și nasul în șervețelul de hârtie pe care i-l dăduse 
Charlotte. 

Oamenii din sala de așteptare, care între timp se întorseseră 
la revistele lor, se uitară din nou spre ei. Charlotte se simți 
cuprinsă de iritare. 

— Trebuie să-ți vii în fire! Doctorii fac tot posibilul, zise ea cât 
mai liniștitor cu putinţă, însă fără a fi lipsit de forță. 

Lilian o privi ofensată, dar se supuse și încetă cu smiorcăiala. 

Charlotte oftă și privi spre Niclas. Nu se îndoia că mama sa 
suferea sincer, însă tendința acesteia de a transforma totul într- 
o dramă, în care ea era protagonistă, devenea extrem de 
sâcâitoare. Lilian se bucura întotdeauna să se afle în centrul 
atenţiei și se folosea de orice mijloace pentru a ajunge în acea 
poziție, chiar și într-o asemenea situaţie. Pur și simplu, așa era 
firea sa, iar Charlotte se străduia din răsputeri să o accepte și 
să-și ascundă tulburarea. De data aceea, suferința mamei sale 
era adevărată. 

Șase ore mai târziu, ei tot nu aveau noutăţi. Niclas se dusese 
în repetate rânduri să stea de vorbă cu doctorii, însă aceștia nu 
deţineau informaţii noi. Prognosticul era încă nesigur. 

— Cineva trebuie să meargă până acasă și să vadă ce face 
Albin, zise Charlotte, adresându-se în aceeași măsură lui Lilian și 
lui Niclas. Își văzu mama deschizând gura pentru a protesta, 
nefiind de acord să-și lase fiica sau ginerele să plece, dar Niclas 
îi anticipă vorbele. 

— Da, ai dreptate. Se va speria cumplit dacă Veronica va 
încerca să-l culce la ea acasă. Merg eu, ca să rămâneţi voi aici. 

Lilian păru iritată, însă știu că aveau dreptate, așa că se dădu 
bătută, fără prea multă tragere de inimă. 

Niclas îi dădu lui Charlotte o sărutare pe obraz, apoi își bătu 
soacra pe umăr. 

— O să vedeţi că totul se va rezolva. Sunaţi-mă dacă aveţi 
nevoie de ceva. 

Charlotte dădu din cap. Îl privi dispărând de-a lungul 
coridorului, apoi se lăsă pe spate în scaunul incomod și închise 
ochii. Avea să fie o așteptare lungă. 

Goteborg, 1958 


Dezamăgirea o consuma lăuntric pe Mary. Nimic nu iesise 
conform așteptărilor sale. Nimic nu se schimbase, cu excepția 
faptului că acum nici măcar nu mai avea parte de scurtele 
manifestări de bunătate și tandrete pe care mama i le oferise pe 
vremea când trăia Åke. De fapt, Mary de-abia dacă o mai vedea. 
Ori se afla pe picior de plecare, la o întâlnire cu Per-Erik, ori 
trebuia să meargă pe la vreo petrecere, undeva. De asemenea, 
mama lui Mary părea să fi abandonat toate încercările de a tine 
sub control greutatea fetei, aceasta fiind acum lăsată să 
mănânce tot ce găsea prin casă. Isi depășise deja greutatea 
maximă pe care o avusese în trecut. Uneori, când se privea în 
oglindă, nu vedea decât monstrul ce sălășluise înăuntrul ei atât 
de mult timp. Un monstru vorace, gras și dezgustător, mereu 
înconjurat de un miros respingător de transpiratie. Mama nici 
măcar nu se mai obosea să-și ascundă scârba pe care o simtea 
atunci când se uita la ea. Odată, ea chiar trecuse pe lângă Mary 
tinându-se de nas, în mod ostentativ. Umilința respectivă încă o 
făcea să sufere. 

Nu așa îi promisese mama ei că aveau să stea lucrurile. Per- 
Erik ar fi trebuit să fie un tată mult mai bun decât Åke, mama ar 
fi fost fericită și împreună ar fi trăit, în sfârșit, ca o familie 
adevărată. Monstrul ar fi dispărut, ea nu ar mai fi fost nevoită să 
stea în beci, iar acel iz înecăcios, dezgustător și sec nu i-ar mai 
fi năpăalit vreodată gura. _ 

Amăgită. Așa se simțea. Amăgită. Incercase să-și întrebe 
mama când aveau lucrurile să fie așa cum promisese, dar nu 
căpătase decât răspunsuri dure. Atunci când insistase, fusese 
încuiată în beci, după ce în prealabil i se băgase pe gât puțină 
Smerenie. Vărsase lacrimi amare pline de mai multă dezamăgire 
decât putea ea duce. 

Stând acolo, pe întuneric, simti monstrul crescând. Se delecta 
cu uscăciunea din gătlejul ei. O savura, jubilâna. 

Capitolul 31 


Ușa se închise greoi în urma lui. Mișcându-se încet, Patrik 
merse în hol, trăgându-și haina de pe el. O lăsă aruncată pe jos, 
fiind mult prea extenuat ca s-o agațe undeva. 

— Ce s-a întâmplat? întrebă Erica din sufragerie, pe un ton 
îngrijorat. Ai aflat ceva nou? 

Când îi văzu chipul, Patrik simţi o împunsătură de vinovăție 
pentru că nu stătuse acasă, alături de ea și de Maia. Se gândi că 
probabil arăta groaznic. Firește că o sunase pe Erica din când în 
când, însă haosul de la secţie, după cele petrecute, făcuse 
conversațiile extrem de scurte și de stresante. De-ndată ce 
primise confirmarea că totul era în regulă acasă, mai că-i 
închisese Ericăi telefonul în nas. 

Se târi cu greu în sufragerie. Ca de obicei, Erica se uita la 
televizor, pe întuneric, ţinând-o pe Maia în poală. 

— Îmi pare rău că am fost așa tăios la telefon, zise el, 
frecându-și obosit fața. 

— S-a întâmplat ceva? 

Patrik se prăbuși pe canapea și, la început, nu fu în stare să 
răspundă. 

— Mda, zise el după o clipă. Lui Ernst i-a venit ideea să-l 
aducă pe Morgan Wiberg la interogatoriu, cu de la sine putere. A 
reușit să-l sperie așa de tare pe bietul puști, încât acesta a 
evadat pe fereastră, a fugit în stradă și a fost călcat de mașină. 

— Dumnezeule, e îngrozitor! exclamă Erica. Ce a păţit? 

— A murit. 

Ericăi i se tăie respiraţia. Maia scânci în somn, dar apoi se 
liniști la loc. 

— A fost groaznic, nici nu-ţi poţi imagina, spuse Patrik, dându- 
și capul pe spate și privind fix în tavan. Când zăcea acolo, în 
stradă, a apărut Monica și l-a văzut. S-a repezit spre el, înainte 
ca noi s-o putem opri, i-a luat capul în poală, după care a stat și 
l-a legănat, și în tot timpul ăsta scotea niște urlete care cu greu 
pot fi descrise drept omenești. Într-un final, am fost nevoiţi s-o 
smulgem de lângă el. lisuse Hristoase, a fost cumplit! 

— Și Ernst? El ce-a păţit? întrebă Erica. 

— Pentru prima oară, chiar am impresia că va fi dat afară. Nu 
l-am mai văzut pe Mellberg atât de furios. L-a trimis acasă pe 
loc, iar după incidentul ăsta, nu cred că se va întoarce. Lucru 
care ar fi o binecuvântare. 

— Kaj știe? 

— Mda, iar asta e o cu totul altă poveste. Martin și cu mine îl 
interogam atunci când s-a produs accidentul, așa că a trebuit să 
fugim afară. Dacă s-ar fi întâmplat cu câteva minute înainte, 
cred că l-am fi convins să vorbească. Acum s-a închis de tot în 
sine și refuză să mai spună o vorbă. Ne învinuiește pe noi pentru 
moartea lui Morgan și are dreptate, până într-un anumit punct. 
In dimineaţa asta trebuiau să vină câţiva colegi din Göteborg 
pentru a-l interoga pe Kaj, însă au fost nevoiţi să amâne totul pe 
o perioadă nedeterminată. Avocatul lui Kaj a pus capăt tuturor 
interogatoriilor, date fiind circumstanţele. 

— Deci încă nu știți dacă a fost implicat în moartea Sarei? Și 
în... cele întâmplate ieri? 

— Nu, zise Patrik, epuizat. Singurul lucru cert e că nu putea să 
fi fost Kaj cel care a luat-o pe Maia din căruţ. L-am avut în arest 
în tot acel timp. Apropo, Dan a trecut pe-aici? zise el, 
dezmierdându-și fiica și ridicând-o înspre el. 

— Da. A fost ca un câine de pază devotat. 

Erica zâmbi, dar privirea îi rămase gravă. 

— Într-un final, a trebuit să-l dau afară, mai mult sau mai 
puţin. A plecat acum o jumătate de oră. N-aș fi surprinsă dacă 
și-ar petrece noaptea într-un sac de dormit, în grădina noastră. 

Patrik râse. 

— Mda, sună plauzibil. În orice caz, îi sunt dator. Mă liniștește 
gândul că voi două nu aţi fost singure aici, toată ziua. 

— Ştii, eu și cu Maia chiar ne pregăteam să mergem la 
culcare. Dar am putea să mai stăm treze un pic, dacă vrei 
puţină companie. 

— Să nu te superi, însă aș prefera să stau singur o vreme, zise 
Patrik. Mi-am adus acasă ceva de făcut, după care poate o să 
mă uit la televizor, să mă mai relaxez puţin. 

— Fă ce ai tu chef, zise Erica. 

Se ridică și, după ce îl sărută pe buze, i-o luă pe Maia din 
braţe. 

— Apropo, ziua ta cum a fost? întrebă el, când Erica ajunsese 
la jumătatea scărilor. 

— În regulă, răspunse ea, și Patrik putu să simtă o energie 
nouă în vocea ei. Azi nu a trebuit s-o adorm la sân; a dormit în 
căruț. lar acum nu plânge mai mult de douăzeci de minute. De 
fapt, ultima dată au fost doar cinci. 

— Bun, spuse el. Se pare că începi să devii stăpână pe 
situaţie. 

— Mda, e un miracol faptul că și funcţionează, spuse ea, 
râzând. 

Apoi deveni serioasă. 

— Deși Maia nu poate dormi decât în casă acum. Nu 
îndrăznesc să o mai scot afară. 

— Îmi pare rău că am fost așa de... tont aseară, zise Patrik, 
ezitând. 

Nu voia să riște să spună iar vreo prostie, așa că, deși încercă, 
nu își găsi cuvintele potrivite, nici măcar pentru a-și cere scuze. 

— E-n regulă, îl linişti ea. Și eu am fost cam prea sensibilă. 
Dar cred că s-a produs o schimbare majoră. Spaima pe care am 
tras-o când am văzut căruciorul gol a avut măcar un efect 
benefic. M-a făcut să-mi dau seama cât de recunoscătoare sunt 
pentru fiecare clipă pe care o petrec alături de ea. 

— Da, înţeleg ce zici, răspunse Patrik, făcându-i cu mâna în 
timp ce ea continua să urce scările. 

Dădu încet sonorul televizorului, își scoase reportofonul, 
derulă banda, după care apăsă pe butonul „play”. Deja 
ascultase de câteva ori caseta la secţie. Era vorba de puţinele 
minute din așa-zisul „interogatoriu” la care îl supusese Ernst pe 
Morgan. Nu declarase mare lucru, însă ceva nu îi dădea pace, 
iar el nu putea să indice cu precizie ce anume. 

După ce ascultă înregistrarea de trei ori, Patrik se dădu bătut, 
puse reportofonul deoparte și merse în bucătărie. Cotrobăi pe- 
acolo câteva minute, apoi își făcu din nou apariţia, cu o ceașcă 
de ciocolată fierbinte și trei sandviciuri cu brânză și caviar, pe 
niște delicioase felii de pâine Skogaholm. Dădu televizorul mai 
tare și începu să se uite la Crime Night pe Discovery Channel. 
Probabil că era ciudat ca un poliţist să se relaxeze uitându-se la 
reconstituirea unor crime adevărate, însă lui i se părea liniștitor. 
Cazurile își găseau întotdeauna rezolvarea. 

În timp ce se uita la emisiune, în minte începu să-i încolţească 
un gând de o natură extrem de personală. O idee din cale-afară 
de agreabilă și de revigorantă, care îi reprima eficient toate 

imaginile cu privire la crime și moarte. Patrik zâmbi, pe 
întuneric. Trebuia să meargă într-o mică expediţie la 
cumpărături. 

e 

Lumina din celulă era pătrunzătoare și neînduplecată. Kaj o 
simţi străpungându-l până în cele mai adânci unghere. Încercă 
să se ascundă, acoperindu-și capul cu braţele, însă tot o simţea 
furnicându-i ceafa. 

Lumea i se năruise în decursul câtorva zile. Poate că, în 
retrospectivă, ar fi părut naiv, dar el se simţise atât de ferit și de 
neatins. Făcuse parte dintr-un grup ce părea mai presus de 
lumea obișnuită. Nu erau ca toţi ceilalți. Erau mai buni, mai 
iluminaţi decât restul. Ceea ce lumea nu înțelegea era că totul 
se întâmpla din dragoste. Numai dragoste. Sexul nu reprezenta 
decât o parte insignifiantă a întregului. Cuvântul cel mai 
apropiat pe care l-ar fi putut folosi pentru a descrie totul era 
„senzualitate”. Învelișul tânăr era atât de pur și neîntinat. 
Minţile copiilor erau pline de inocență, nu mânjite de gânduri 
urâte, așa cum ajungeau, mai devreme sau mai târziu, minţile 
adulților. Ceea ce făceau ei era să-i ajute pe acești tineri să se 
dezvolte într-un mod prin care să-și atingă întreg potenţialul. li 
ajutau să înțeleagă ce e dragostea. Sexul reprezenta calea, nu 
scopul. Ceea ce urmăreau era să ajungă la un acord, la o 
unificare a sufletelor. O asociere - atât de frumoasă în puritatea 
ei - între tânăr și bătrân. 

Însă nimeni nu voia să priceapă. Vorbiseră atât de mult 
despre asta în camerele de chat. Despre cum prostia celorlalţi și 
gândirea lor îngustă îi făceau incapabili să încerce măcar să 
înţeleagă chestiuni care pentru membrii grupului erau evidente. 
În schimb, ceilalţi se grăbeau să le eticheteze faptele drept 
murdare, ba chiar să-i eticheteze și pe copii în același mod. 

Pe fondul acela, putea înțelege care fusese motivaţia gestului 
lui Sebastian. Băiatul își dăduse seama că nimeni nu avea să 
înţeleagă, că urma să fie mereu privit cu silă și dispreţ. Insă 
ceea ce nu putea înțelege Kaj era de ce îndreptase asemenea 
acuzaţii împotriva lui, în biletul de adio adresat lumii. Kaj se 
simţea lezat. El chiar considerase că ajunseseră la o înţelegere 
profundă de-a lungul întâlnirilor pe care le avuseseră, și că 
sufletul lui Sebastian, după împotrivirea iniţială care trebuia 
mereu înfrântă, căutase de bunăvoie contopirea cu sufletul lui 

Kaj. Acesta considerase actul fizic drept o chestiune secundară. 
Adevărata recompensă fusese acel sentiment că bea din 
fântâna tinereţii. Să nu fi înţeles băiatul asta? Să se fi prefăcut în 
tot acel timp ori să fi fost cumva normele societăţii cele care l- 
au determinat să nege afinitatea lor, în ultima sa scrisoare? Pe 
Kaj îl durea sufletul, gândindu-se că nu avea să știe niciodată. 

Incercase să nu-i dea prea multă atenţie celeilalte probleme. 
De când îl anunţaseră despre moartea lui Morgan, se chinuise 
să-și alunge toate gândurile referitoare la fiul său. Era ca și cum 
mintea nu putea accepta crudul adevăr, însă lumina nemiloasă 
din celula sa îl inunda cu imagini pe care el se luptase din greu 
să le ţină la distanţă. Și totuși, un gând îl ajunse din urmă, cu 
dușmănie, gândul că poate aceea reprezenta pedeapsa lui. Se 
grăbi să-l înlăture. Nu greșise cu nimic. De-a lungul anilor, iubise 
mulți băieţi, iar aceștia îi împărtășiseră sentimentele. Așa era, 
așa trebuia să fie. Alternativa era prea îngrozitoare pentru a și-o 
imagina. Trebuia să fi fost dragoste. 

Era conștient că nu fusese un tată prea bun pentru Morgan. 
Se dovedise a fi atât de greu! Chiar și la început, fiul său fusese 
greu de iubit, iar Kaj o admirase deseori pe Monica fiindcă putea 
fi afectuoasă cu dificila și strania lor progenitură. Un alt gând îi 
trecu prin minte. Poate că aveau să încerce să insinueze că s-a 
atins de Morgan. Ideea în sine îl înfurie. În definitiv, Morgan era 
fiul său, sânge din sângele lui. Știa că asta aveau să spună. Însă 
nu ar fi reprezentat decât dovada minţilor înguste pe care le 
aveau. Nu era deloc același lucru. Dragostea dintre tată și fiu 
era diferită de cea dintre el și ceilalţi. Se afla pe un nivel 
complet diferit. 

Cu toate acestea, îl iubise pe Morgan. Ştia că Monica nu îl 
credea, însă era adevărat. Pur și simplu, nu găsise calea prin 
care să creeze o punte între sine și Morgan. Toate încercările îi 
fuseseră respinse și uneori se întreba dacă nu cumva Monica îi 
pusese piedici, într-un mod subtil. Îl dorise pe băiat numai 
pentru ea. Voia să fie singurul părinte la care Morgan ar fi 
apelat. Kaj fusese înlăturat cu succes și, cu toate că femeia ÎI 
mustra și-l acuza că nu petrecea destul timp cu fiul lui, el știa că 
Monica asta își dorea în secret. lar în momentul acela, era prea 
târziu să mai schimbe ceva. 

În vreme ce lumina supărătoare a tubului fluorescent pâlpâia 
spre el, Kaj se întinse într-o rână, pe podea, și se ghemui în 
poziţia de fetus. 

e 

Până în momentul acela, medicii legiști din serialul de pe 
Discovery rezolvaseră trei cazuri în patruzeci și cinci de minute. 
Le făceau să pară atât de simple, însă Patrik știa foarte bine că 
nu era așa. Spera ca Pedersen să ia legătura cu el în ziua 
următoare și să-i aducă vești cu privire la cenușa găsită pe 
bluza lui Liam și pe salopeta Maiei. 

Apoi începu să fie prezentat un nou caz. Patrik se uită la 
emisiune cu indiferenţă și, stând întins pe canapea, se simţi 
năpădit de somn. Însă detaliile anchetei începură să-i pătrundă 
ușurel în minte. Se ridică și își concentră atenţia asupra 
ecranului tv. Era un caz din Statele Unite, petrecut cu mult timp 
în urmă, însă circumstanţele păreau înspăimântător de 
familiare. Se grăbi să apese butonul de înregistrare de la video, 
sperând ca nu cumva să înregistreze peste ultimul episod din 
vreun reality show la care se uita Erica. In cazul acela, 
„bijuteriile familiei” aveau să-i fie în primejdie. In asemenea 
situaţii, preaiubita sa parteneră de viaţă îl ameninţa că va pune 
mâna pe o foarfecă ruginită. 

Medicul legist care se ocupa de analiză povestea mult și 
detaliat. Prezenta diagrame și fotografii ca să explice cât mai 
bine cursul evenimentelor, așa că lui Patrik nu îi fu greu să 
urmărească firul. În minte începu să prindă contur o idee, iar el 
verifică, agitat, dacă butonul de „înregistrare” se vedea aprins 
pe afișajul videoului. Avea să fie nevoit să urmărească de câteva 
ori emisiunea. 

După ce derulă segmentul de încă trei ori, se simţi cum nu se 
putea mai sigur. Dar tot avea nevoie de puţin ajutor pentru a-și 
aduce aminte. Nerăbdător și fiind conștient că era o situație 
care nu suferea amânare, se duse după Erica la etaj, în 
dormitor. Aceasta o avea pe Maia lângă ea, iar Patrik își imagină 
că fetița primise o mică recompensă pentru faptul că dormise 
atât de bine în cărucior, pe parcursul zilei. 

— Erica, șopti el, scuturând-o încetișor de umăr. 

ÎI îngrozea gândul de a o trezi pe Maia, însă trebuia să stea de 
vorbă cu Erica. 

— Înhh, fu singurul răspuns primit, iar femeia nu făcu nicio 
încercare de a se mișca. 

— Erica, trebuie să te scoli. 

De data aceea, veni și un răspuns. Femeia tresări, se uită 
confuză în jur și spuse: 

— Ce e? S-a trezit Maia? Plânge? S-o aduc aici. 

Se ridică și se pregăti să coboare din pat. 

— Nu, nu, zise Patrik, împingând-o cu grijă înapoi. 

— Ș$șș, Maia doarme buștean. 

Făcu semn spre mogâldeaţa care, în momentul acela, se foi 
puţin. 

— Atunci de ce mă trezești? spuse Erica, îmbufnată. Dacă o 
scoli pe Maia, te ucid. 

— Fiindcă trebuie să te întreb ceva. Și nu poate să aștepte. 

Îi povesti repede despre ceea ce tocmai aflase, apoi îi puse 
întrebarea care îl apăsa. După o clipă de liniște năucitoare, ea Îi 
dădu răspunsul. Patrik o îndemnă să se culce la loc, o sărută pe 
obraz, apoi merse repede la parter. Cu o expresie sumbră, el 
formă un număr din cartea de telefon. Fiecare minut conta. 

Goteborg, 1958 


Ceva era în neregulă. Lăsase situația aceea să se 
prelungească mult prea mult. Trecuse un an și jumătate de la 
moartea lui Åke, iar încercările ei de a lua măsuri fuseseră 
întâmpinate de Per-Erik cu scuze care deveneau din ce în ce mai 
vagi. În ultima vreme, abia dacă se mai obosise să-i răspundă, 
iar telefoanele prin care era convocată la Hotel Eggers 
deveniseră din ce în ce mai rare. Incepuse să urască locul acela. 
Atingerea pe piele a așternuturilor fine de hotel și imaginea 
mobilierului impersonal ajunseseră să-i provoace silă. Își dorea 
altceva. Merita ceva mai bun. Merita să se mute în spatioasa lui 
vilă, să-i fie permis rolul de gazdă a petrecerilor lui, să-i fie 
acordate respect, statut și o menționare în rubricile mondene. 
Cine se credea el? 

Aflată în spatele volanului, Agnes tremura de furie. văzu prin 
parbriz vila mare şi albă a lui Per-Erik, iar în spatele perdelelor, 
Zări o umbră care se deplasa prin camere. Volvoul său nu era 
parcat pe alee. Era marti dimineata, așa că el se afla cu 
siguranță la birou, iar Elizabeth stătea acasă, de una singură, 
dedicându-se, probabil, muncii sale de excelentă gospodină. 
Tivind fețe de masă, lustruind argintăria sau ocupându-se de 
vreo altă sarcină plictisitoare pe care Agnes nici nu s-ar fi obosit 
să o facă. Fără îndoială, Elizabeth nu avea idee că viața urma 
să-i fie făcută țăndări. 

Agnes nu simţi nicio urmă de ezitare. Nici nu îi trecu prin 
minte că purtarea din ce în ce mai evazivă a lui Per-Erik ar fi 
putut avea drept cauză atenuarea entuziasmului acestuia fată 
de ea. Nu, sigur Elizabeth era de vină pentru faptul că el încă nu 
venise la Agnes, cu un proaspăt statut de bărbat liber. Sotia lui 
se prefăcuse neajutorată, demnă de milă și dependentă, doar 
pentru a-l ține legat de ea. Dar, spre deosebire de Per-Erik, 
Agnes îi ghicise intențiile ascunse. lar dacă el nu era destul de 
bărbat încât să-și confrunte soția, atunci Agnes nu avea 
asemenea scrupule. Cobori din mașină cu pași hotărâți, se 
înfofoli și mai bine în haina de blană, în frigul de noiembrie, și se 
grăbi pe alee, spre ușa de la intrare. 

Nici nu apucă să sune de două ori, că Elizabeth și deschise, 
toată un zâmbet, făcând-o pe Agnes să se încleșteze de dispreț. 
Voia cu ardoare să-i șteargă zâmbetul acela de pe față. 

— Ca să vezi, Agnes! Ce drăguţ din partea ta să treci în vizită 
pe la noi. 

Agnes iși dădu seama că Elizabeth vorbea serios, dar, în 
același timp, observă la aceasta o expresie oarecum mirată. 
Bineînțeles că Agnes le mai călcase pragul până atunci, însă 
doar la vreo cină sau la vreo petrecere. Niciodată nu mai venise 
neanunțată. 

— Intră, spuse Elizabeth. Să scuzi, te rog, mizeria. Dacă știam 
că vii, aș fi făcut ordine. 

Agnes intră în hol și se uită după mizeria de care pomenise 
Elizabeth. Nu observă decât că toate lucrurile se aflau la locul 
lor, fapt care îi confirmă imaginea despre Elizabeth, acel 
exemplu perfect de gospodină jalnică. 

— la loc și îţi voi aduce o cafea, spuse politicos Elizabeth și, 
înainte ca Agnes să o poată opri, ea se și îndreptă spre 
bucătărie. 

Agnes nu intenționase să aibă o întrevedere la cafea cu soția 
lui Per-Erik. Voia doar să rezolve ce avea de rezolvat, după care 
să plece cât mai repede posibil, dar într-un final și fără prea 
multă tragere de inimă, ea iși puse deoparte haina de blană şi 
luă loc pe canapeaua din sufragerie. Abia se așeză, că Elizabeth 
și apăru cu o tavă pe care se aflau ceștile, dar si felii groase de 
pandișpan. Puse tava pe măsuta de cafea închisă la culoare și 
bine lustruită. Cafeaua fusese pregătită probabil înainte, fiindcă 
Elizabeth nu fusese plecată mai mult de câteva minute. 

Femeia se așeză în fotoliul aflat chiar lângă sofa. 

— Te rog, servește putin pandișpan. Azi l-am făcut. 

Agnes privi cu dezgust checul plin de unt și zahăr, apoi spuse: 

— Doar cafea pentru mine, multumesc. 

Se întinse spre una din ceștile de porțelan de pe tavă. Sorbi 
cafeaua, care era tare și gustoasă. 

— Da, văd că tu încă tii la siluetă, râse Elizabeth, apoi luă o 
felie de pandișpan. Eu am pierdut lupta asta după ce i-am avut 
pe copii, zise și arătă spre o fotografie cu cele trei odrasle, care 
deveniseră, între timp, oameni în toată firea. 

Agnes se gândi pentru o clipă cum aveau să primească 
aceștia vestea divorțului și a instaurării mamei vitrege, dar fu 

sigură că i-ar fi putut câștiga de partea ei, cu puțin efort. Cu 
timpul, probabil că aceștia ar fi înțeles cât de multe avea să-i 
ofere ea lui Per-Erik, spre deosebire de Elizabeth. 

Privi cum pandișpanul dispăru în gura lui Elizabeth, iar gazda 
se întinse după încă o felie. Nestăvilita poftă de dulciuri îi aminti 
lui Agnes de fiica sa și fu nevoită să-și înfrâneze dorința de a se 
apleca și de a-i smulge pandișpanul din mână lui Elizabeth, așa 
cum obișnuia să procedeze în cazul fetei. 

În schimb, ea zâmbi politicos și spuse: 

— Îmi dau seama că probabil ti se pare ciudat să apar aici 
neanunțată, însă, din nefericire, am să-ți spun ceva neplăcut. 

— Ceva neplăcut? Ce-o fi oare? rosti Elizabeth pe un ton care, 
în mod normal, ar fi trebuit să funcționeze drept semnal de 
alarmă, asta dacă Agnes nu ar fi fost atât de concentrată asupra 
lucrului pe care urma să-l facă. 

— Ei bine, treburile stau în felul următor, zise Agnes, punând 
cu grijă ceasca jos. Per-Erik și cu mine am ajuns să... ei bine, am 
început să prindem drag unul de celălalt. Și am simţit asta de 
multă vreme încoace. 

— lar acum vreti să vă clădiți un trai împreună, completă 
Elizabeth. 

Agnes fu ușurată că întreaga chestiune mergea mult mai 
simplu decât își imaginase. Apoi o privi pe Elizabeth și iși dădu 
seama că ceva nu era în regulă. Nu era deloc în regulă. Soţia lui 
Per-Erik o privea cu un rânjet sarcastic, iar în ochii ei, Agnes 
desluși o răceală pe care nu i-o mai observase până atunci. 

— Îmi dau seama că trebuie să fie șocant, continuă Agnes, 
nesigură dacă discursul său bine pregătit avea sorti de izbândă. 

— Draga mea Agnes, știu de relația voastră încă de pe 
vremea când a început. Eu și cu Per-Erik avem o înțelegere, care 
funcționează de minune pentru amândoi. Doar nu credeai că ai 
fost prima, nu? Sau ultima? zise Elizabeth pe un ton malitios, 
care o făcu pe Agnes să vrea să-și ridice mâna și să o 
pălmuiască. 

— Nu știu despre ce vorbești, spuse ea cu disperare, simțind 
podeaua fugindu-i de sub picioare. 

— Nu-mi spune că n-ai observat lipsa de interes a lui Per-Erik, 
din ultima vreme. Nu te mai sună la fel de des, iţi e greu să dai 
de el, pare abătut de fiecare dată când vă vedeți. O, da, după 
cei patruzeci de ani de căsnicie, îmi cunosc destul de bine soțul, 

încât să știu cum se poartă într-o asemenea situație. În plus, mai 
știu și că noua lui pasiune o reprezintă bruneta de treizeci de 
ani, secretară la firma lui. 

— Minti, spuse Agnes, văzând ca prin ceață fața bucălată a lui 
Elizabeth. 

— Crezi ce vrei. Întreabă-l tu însăți. Acum cred că ar trebui să 
pleci. 

Elizabeth se ridică, merse în hol și ridică ostentativ haina de 
un gri strălucitor a lui Agnes. Incapabilă încă să proceseze tot 
ce-i spusese Elizabeth, Agnes își urmă tăcută gazda. Apoi stătu 
șocată pe treptele de la intrare, lăsând vântul să o legene 
încetișor, dintr-o parte în alta, și simțind cum familiara mânie 
începea să-i clocotească în adâncul sufletului. Devenise chiar 
mai puternică, spunându-și că ar fi trebuit să o ducă mai mult. 
Greșise când îşi imaginase că putea să aibă încredere într-un 
bărbat. Acum avea să fie pedepsită printr-o nouă trădare. 

Se îndreptă cu mare greutate spre mașina pe care o parcase 
în josul străzii, apoi rămase nemișcată în scaunul șoferului, 
vreme îndelungată. Gândurile îi forfoteau prin minte precum 
furnicile, săpând tuneluri adânci de ură și dorință de răzbunare. 
Toate lucrurile din trecut pe care și le înghesuise în ungherele 
cele mai îndepărtate ale minţii se strecurasem afară în 
momentele acelea. Încheieturile degetelor care țineau strâns 
volanul se făcură albe. Își sprijini capul de tetieră și închise ochii. 
I se arătară imagini din cumpliții ani petrecuţi în casa 
cioplitorului în piatră, apoi simti mirosul gunoiului și al 
transpiratiei bărbaților care se întorceau la casele lor, după o zi 
de muncă. Îşi aminti chinurile care o făcuseră să leșine întruna 
la nașterea băieților. Mirosul fumului din ziua când fuseseră 
mistuite casele din Fjăllbacka, briza de pe vaporul spre New 
York, zumzetul mulțimii şi sunetul dopurilor de șampanie, 
gemetele de plăcere ale necunoscuților care se culcaseră cu ea, 
suspinele lui Mary atunci când o găsise abandonată pe doc, 
respirația lui Åke, slăbind, apoi încetând, vocea lui Per-Erik 
atunci când îi înșirase promisiuni. Promisiuni pe care nu 
intenționa să le respecte nicicând. Toate acestea și multe altele 
îi fluturară dindărătul pleoapelor închise, iar nimic din cele 
văzute nu îi potoli furia, care continuă să i se amplifice. Făcuse 
totul pentru a obține traiul meritat, pentru a recrea luxul în care 
venise pe lume. Însă viața, sau poate că soarta îi pusese mereu 

piedici. Toată lumea fusese impotriva ei și făcuse orice să o 
priveze de ceea ce i se cuvenea: mai întâi tatăl său, apoi 
Anders, pețitorii americani, Åke, iar în momentul acela, Per-Erik. 
Un șir lung de bărbați al căror numitor comun fusese acela că, în 
nenumărate moduri, o exploataseră și o trădaseră fără milă. 
Odată cu lăsarea amurgului, toate ofensele, reale și imaginare, 
se uniseră într-un singur punct din mintea lui Agnes. Cu o privire 
goală, se uită spre aleea lui Per-Erik și, stând acolo în mașină, fu 
cuprinsă treptat de un calm fantastic. Îl mai simţise și altă dată 
și era conștientă că provenea din încredințarea că nu mai exista 
decât un singur mod de a acționa. 

Când farurile mașinii lui străpunseră, într-un final, bezna, 
Agnes stătea deja neclintită de trei ore, însă fără să simtă 
scurgerea timpului. Acesta nu mai avea nicio relevanță. Toate 
simţurile ei se concentraseră pe sarcina aflată dinainte.-i, iar în 
mintea sa nu exista vreo urmă de îndoială. Logica, faptul că își 
dădea seama care ar fi fost consecințele, toate fuseseră 
eradicate în favoarea instinctului și a dorinței de a acționa. 

Cu ochii întredeschiși, il văzu parcând mașina, luându-și 
servieta care stătea mereu lângă el, pe scaunul pasagerului, și 
pășind afară. În timp ce bărbatul îşi încuie conştiincios mașina, 
ea porni cu grijă motorul și băgă în viteză. Apoi totul se petrecu 
foarte repede. Apăsă la podea pedala de accelerație, iar mașina 
se năpusti spre victima sa nevinovată. Trecu peste un petic din 
gazon și, abia când mașina era la câțiva metri de el, Per-Erik 
simţi că se întâmpla ceva și se întoarse. Privirile lor se întâlniră 
pentru o fracțiune de secundă, apoi el fu lovit drept în stomac și 
izbit într-o latură a propriei mașini. Cu bratele întinse, Per-Erik 
se prăbuși peste capotă. Femeia îi văzu pleoapele tremurând, 
apoi închizându-se lent. 

In spatele volanului, Agnes zâmbea. Nimeni nu o trăda fără să 
scape nepedepsit. 

Capitolul 32 


Anna se trezi cu aceeași deznădejde pe care o simţea în 
fiecare dimineaţă. Nu își putea aminti ultima oară când dormise 
fără întrerupere, o noapte întreagă. In schimb, de-a lungul 
ceasurilor întunecate, își făcuse planuri despre cum avea să 
scape, alături de copii, din situaţia în care îi adusese. 

Lângă ea dormea pașnic Lucas. Uneori se mai întorcea în 
somn, punându-și brațul peste ea, și Anna era nevoită să 
scrâșnească din dinţi, pentru a nu sări dezgustată din pat. Ce s- 
ar fi întâmplat după aceea nu ar fi meritat deloc. 

În ultimele zile, totul păruse să se precipite. Răbufnirile lui 
fuseseră mai frecvente, iar Anna simţise că împreună erau 
blocaţi într-o spirală din ce în ce mai rapidă, care îi ducea înspre 
abis. Numai unul dintre ei avea să se întoarcă din adâncimile 
acelea. Nu știa care din ei. Insă amândoi nu puteau exista în 
același timp. Citise undeva o teorie conform căreia exista un 
univers paralel, care cuprindea un geamăn al fiecărui organism 
viu, iar dacă îţi cunoșteai vreodată geamănul, amândoi aveaţi să 
fiți anihilaţi pe dată. Așa se întâmpla cu ea și cu Lucas, însă 
distrugerea lor era mult mai înceată și mai chinuitoare. 

Nu mai ieșiseră din apartament de câteva zile. Când auzi 
vocea lui Adrian de pe salteaua din colţ, se ridică din pat cu grijă 
ca să se ducă la el. Nu trebuia să-l trezească pe Lucas. 

Impreună,  merseră în bucătărie și Anna începu să 
pregătească micul dejun. Lucas abia dacă mânca în perioada 
aceea și slăbise atât de mult, încât hainele îi atârnau pe trup. 
Insă el tot cerea ca dinainte să-i fie așezate trei mese pe zi, la 
ore fixe. 

Adrian scânci și refuză să stea în scaunul înalt pentru 
bebeluși. Disperată, femeia încercă să-l liniștească, însă el era 
prost dispus, fiindcă nu dormea bine nopţile. Părea a fi chinuit 
de coşmaruri. Incepu să vocifereze din ce în ce mai tare, fără să- 
| ajute nimic din ce făcea Anna. Cu inima grea, ea îl auzi pe 
Lucas foindu-se în dormitor, moment în care începu să ţipe și 
Emma. Instinctul Annei o îndemnă să fugă, dar femeia știa că nu 

avea niciun rost. Nu putea decât să se oțelească și, în cel mai 
bun caz, să-și protejeze copiii. 

— What the fuck is going on here?” strigă Lucas în engleză. 

Se ivi în cadrul ușii, iar în ochi îi apăru din nou acea privire 
sinistră. Era goală, dementă și glacială, iar Anna știa că într-un 
final, avea să le pecetluiască soarta. 

— Can't you get your children to shut the fuck up?” 

Tonul său nu mai era strident și ameninţător, ci aproape 
blând. De asta se temea cel mai mult Anna. 

— Fac tot posibilul, răspunse ea în suedeză, și își dădu seama 
cât de ascuţit îi sunase vocea. 

Cocoţat în scaunul său înalt, Adrian ajunsese deja la o criză de 
isterie. Țipa și lovea în masă cu lingura. 

— Nu papa, nu papa, repeta el încontinuu. 

Înnebunită, Anna încercă din nou să-l liniștească, însă băiatul 
era prea agitat pentru a se putea opri. 

— Nu trebuie să mănânci, ești scuzat, zise ea pe un ton 
liniștitor, ridicându-l de pe scaun. 

— Ba o să-și mănânce nenorocita de mâncare, spuse Lucas, 
pe un ton încă liniștit. 

Anna îngheţă. Adrian se zvârcoli frenetic deoarece ea nu îl 
pusese jos, așa cum îi promisese, ci se chinuia, în schimb, să-l 
împingă cu forţa înapoi în scaun. 

— Nu papa, nu papa! strigă el ca din gură de șarpe, și Anna fu 
nevoită să-și adune toată forța pentru a-l ţine în scaunul înalt. 

Cu o hotărâre de neclintit, Lucas apucă una din feliile de 
pâine pe care Anna le pusese pe masă. Cu o mână îl ţinu strâns 
de cap pe Adrian, iar cu cealaltă începu să-i bage cu forța 
pâinea în gură. Băieţelul se împotrivi, dând din braţe, mai întâi 
de mânie, apoi cu o panică din ce în ce mai mare, pe măsură ce 
bucata de pâine îi umplea gura, făcându-l să respire cu 
dificultate. 

Anna rămase aproape paralizată la început, apoi toate 
instinctele materne îi fură stârnite, iar frica de Lucas îi dispăru 
complet. Singurul gând pe care îl avea în minte era că odraslele 
ei aveau nevoie de protecție, moment în care adrenalina îi spori 
în sânge. Cu un mârâit primitiv, ea îi împinse mâna lui Lucas și 
apucă repede bucata de pâine din gura lui Adrian, ai cărui obraji 


19 „Ce dracu' se întâmplă aici?” (în engl. în original). 
29 „Nu poți să-ţi faci copiii ăia să tacă dracu’ din gură?” (în engl. în original). 

erau deja scăldaţi în lacrimi. După aceea, se întoarse ca să-l 
înfrunte pe Lucas. 

Vârtejul îi purtă din ce în ce mai repede către abis. 

e 

La rândul lui, și Mellberg se trezi din somn cu o stare de 
neliniște, însă din motive mult mai egoiste. De-a lungul nopţii, 
tresărise de mai multe ori din cauza unui vis din care se trezise 
nădușit, și în care scenariul era mereu același. Era dat afară, în 
circumstanţe neceremonioase. Asta pur și simplu nu trebuia să 
se întâmple. Trebuia să existe un mod de a ocoli 
responsabilitatea nefericitului eveniment petrecut în urmă cu o 
zi. Primul pas era concedierea lui Ernst. De data aceea nu mai 
exista altă variantă. Mellberg era conștient că probabil fusese 
puţin cam indulgent cu Lundgren, dar într-un fel, simţea că erau 
suflete-pereche. Măcar cu el avea considerabil mai multe în 
comun decât cu ceilalți papă-lapte de la secţie. Dar, spre 
deosebire de Mellberg, Ernst dovedise o extraordinară lipsă de 
judecată, care îl ruinase, pe bună dreptate. Fusese o eroare 
capitală. Chiar considerase că pe Lundgren l-ar fi dus mai mult 
mintea. 

Oftă și își trecu picioarele peste marginea patului. Dormea 
întotdeauna doar în lenjerie intimă, și întinse mâna spre vintre, 
pe deasupra pântecelui său umflat, pentru a se scărpina și a-și 
rearanja toate cele. Apoi aruncă o privire spre ceas. Nouă fără 
câteva minute. Aproape că era prea târziu pentru a-și face 
apariţia la serviciu, însă cu o seară în urmă, nu scăpaseră decât 
pe la opt, fiind nevoiţi să recapituleze în detaliu cele întâmplate. 
Mellberg începuse deja să cizeleze raportul pe care avea să-l 
prezinte superiorilor. Era important ca el să cunoască bine toate 
informaţiile și să nu facă vreo gafă. $mecheria consta în a ţine 
pagubele sub control. 

Merse în sufragerie și se opri o clipă, admirându-l pe Simon. 
Acesta era întins pe canapea, sforăind cu gura deschisă și cu un 
picior atârnând pe podea. Cuvertura căzuse de pe canapea, iar 
Mellberg nu putu să nu observe că fiul său îl moștenise în ceea 
ce privea fizicul. Simon nu era un pricăjit, ci un tânăr bine făcut, 
care avea cu siguranţă să-i calce pe urmele tatălui său, dacă ar 
fi depus un pic de efort. 

Îl împunse cu degetul de la picior. 

— Hei, Simon, trezirea! 

Băiatul îl ignoră și se întoarse pe partea cealaltă, cu faţa la 
canapea. 

Mellberg continuă să îl împungă, nemilos. Bineînţeles că și el 
se bucura când avea ocazia de a dormi în plus, însă acolo nu era 
tabără de vară. 

— M-ai auzit? Trezirea, am spus. 

Nicio reacţie, în continuare, iar Mellberg oftă. Ei bine, avea să 
fie nevoit să facă uz de artileria grea. 

Merse în bucătărie, lăsă robinetul să curgă până când apa 
deveni rece ca gheața, umplu ochi o carafă, apoi se îndreptă 
calm spre sufragerie. Cu un zâmbet radios pe buze, turnă apa 
îngheţată peste corpul neacoperit al fiului său, fapt care avu 
întocmai efectul dorit. 

— Ce dracu'! urlă Simon, sărind brusc de pe canapea. 

Tremură și luă un prosop de pe podea, ca să se șteargă. 

— Ce mama dracu' ai impresia că faci? zise nervos, trăgându- 
și pe el un tricou ce avea imprimat pe piept un craniu și numele 
unei formații heavy metal. 

— Micul dejun e servit în cinci minute, răspunse Mellberg, 
fluierând în drum spre bucătărie. 

Pentru o clipă, uită de grijile de la birou, fiind, în schimb, 
extrem de mulţumit de planul pe care-l concepuse pentru 
viitoarele lor activităţi tată-fiu. În lipsa cluburilor de striptease și 
a cazinourilor, aveau să fie nevoiţi să se descurce după cum 
puteau, iar în Tanumshede asta însemna muzeul gravurilor în 
piatră. Nu că l-ar fi interesat în mod special scrijeliturile de pe 
lespezi, însă măcar era ceva ce puteau face împreună. Fiindcă 
se hotărâse ca noul laitmotiv al relaţiei lor să fie chiar acesta - 
apropierea. Gata cu jocurile video ore în șir, gata cu uitatul la 
televizor până noaptea târziu, deoarece toate astea distrugeau 
în mod efectiv comunicarea. În schimb, vor lua cina împreună, 
timp în care urmau să aibă conversații fructuoase, iar după 
aceea, poate o partidă de Monopoly, în încheierea serii. 

Entuziasmat, îi prezentă lui Simon planurile la micul dejun, 
însă fu nevoit să recunoască faptul că îl dezamăgi puţin reacţia 
băiatului. Făcea tot posibilul pentru ca ei doi să ajungă să se 
cunoască bine. Renunţa la activităţile lui preferate și se 
sacrifica, ducându-l pe băiat la muzeu. Reacţia lui Simon fu de-a 
sta acolo, holbându-se morocănos în castronul cu cereale Rice 

Krispies. Era un răsfățat. Mama lui i-l trimisese la timp. Era clar 
că băiatul avea nevoie de disciplină și îndrumare. 

In vreme ce se îndreptă spre birou, Mellberg oftă. Grea 
responsabilitate mai era să fii părinte. 

(J 

Patrik ajunse la sediul poliției înainte de ora opt. Dormise 
prost, mai mult sau mai puțin așteptând să se facă dimineață, 
ca să se poată apuca de sarcinile zilei. Prima era să verifice 
dacă avusese vreun efect conversaţia din seara precedentă. Cu 
degetul tremurând, formă numărul pe care deja îl știa de pe 
rost. 

— Spitalul Uddevalla. 

Spuse numele doctorului cu care dorea să vorbească și 
aşteptă nerăbdător ca acesta să fie chemat. După un timp care-i 
păru o eternitate, i se făcu legătura. 

— Alo, da, aici Patrik Hedstrom. Am vorbit aseară. Voiam să 
văd dacă informaţia mea v-a fost de folos. 

Ascultă cu înfrigurare, apoi făcu un semn de victorie, cu 
pumnul încleștat. Da! Avusese dreptate! 

După ce închise telefonul, începu să fluiere, gândindu-se la 
consecinţele pe care avea să le atragă după sine faptul că 
bănuiala i se adeverise. Urma să aibă mult de lucru în ziua 
respectivă. z 

Cel de-al doilea telefon fu dat unui procuror. Il sunase și în 
urmă cu un an, când avusese o solicitare identică, și speră ca 
bărbatul să nu sufere un șoc, dat fiind că lucrul pe care i-l 
ceruse atunci fusese atât de neobișnuit. 

— Da, aţi auzit bine. Am nevoie de o autorizaţie de exhumare. 
Da, din nou. Nu, nu același mormânt. Doar l-am deschis deja pe 
acela, nu? 

Vorbi încet și clar, încercând să nu sune prea nerăbdător. 

— Da, și de data aceasta este urgent, și v-aș fi recunoscător 
dacă mi-aţi putea procesa imediat cererea. Toate documentele 
necesare sunt pe drum, prin fax. Probabil că le-aţi și primit deja. 
lar documentele se referă la două solicitări, exhumarea și încă 
un mandat de percheziţie. 

Procurorul încă părea nesigur, iar Patrik se simţi cuprins de 
iritare. Cu o notă de asprime în voce, el spuse: 

— Investigăm uciderea unui copil și e posibil ca viaţa altei 
persoane să fie în pericol. Nu este o solicitare nechibzuită. Am 

făcut-o în urma unei deliberări atente și doar fiindcă derularea 
anchetei o cere. Așadar, contez pe faptul că departamentul 
dumneavoastră se va da peste cap pentru a procesa totul cât se 
poate de repede. Aș dori un răspuns până la prânz. Referitor la 
ambele chestiuni. 

După aceea închise și speră ca răbufnirea lui să nu aibă 
efectul opus și să frâneze întreaga procedură. Era însă un risc 
pe care trebuia să și-l asume. 

Odată încheiată sarcina cea mai neplăcută dintre toate, el 
dădu un al treilea telefon. Când răspunse, Pedersen păru obosit. 

— Alo, Hedström, zise el. 

— 'Neata, 'neaţa. Pare că ai avut de lucru azi-noapte. 

— Da, ne-am aglomerat de tot, până spre dimineaţă. Dar 
suntem pe cale să terminăm, au mai rămas niște hârțoage de 
rezolvat, apoi am fugit de-aici. 

— Pare să fi fost o noapte grea, zise Patrik, simțindu-se 
oarecum vinovat fiindcă îl sunase pe medicul legist tocmai 
atunci când acesta încheia o tură ce fusese, în mod evident, 
extrem de grea. 

— Bănuiesc că dorești rezultatele de la analiza cenușii de pe 
bluză și salopetă. Le-am primit ieri după-masă, dar lucrurile s-au 
aglomerat cumplit după aceea. 

Oftă extenuat. 

— Am auzit eu bine, salopeta era a fiicei tale? 

— Da, așa e, zise Patrik. Acum o zi, am avut un incident urât 
la mine acasă, dar slavă Domnului că fetiţa nu a paţit nimic. 

— E bine atunci, spuse Pedersen. Înţeleg de ce stai ca pe ace, 
în așteptarea acestui rezultat. 

— Nu pot să neg. Însă eu de fapt nici nu credeam că veţi avea 
deja rezultatele. Așadar, ce-aţi aflat? 

Pedersen își drese vocea. 

— Să vedem... Da, nu încape nicio îndoială. Compoziţia 
cenușii este aidoma celei găsite în plămânii fetei. 

Patrik răsuflă, dându-și apoi seama cât de tensionat fusese. 

— Deci așa stau lucrurile. 

— Așa stau lucrurile, încuviință Pedersen. 

— Aţi reușit să determinaţi originea cenușii? Provine de la un 
animal sau de la o ființă umană? 

— Din nefericire, nu am fost în stare să stabilim asta. 
Rămășițele s-au descompus mult prea mult, iar cenușa este 

prea fină. Poate că i-am fi putut da de cap, având o mostră mai 
mare, însă... 

— Aştept noutăţi de la o percheziţie pe care o facem 
momentan într-o casă. Prioritatea noastră este să găsim cenușă. 
Dacă vom da de ea, vă vom trimite imediat niște mostre pentru 
analiză. Poate că veţi găsi particule mai mari, zise Patrik, 
încrezător. 

— Sigur, însă nu contaţi pe asta, spuse Pedersen. 

— Nu voi mai conta pe nimic de-acum încolo. Insă pot oricând 
să sper. 

Odată rezolvate formalităţile, Patrik bătu nerăbdător din 
picioare pe podea. Până la venirea deciziei din partea 
procuraturii, nu prea mai avea alte chestiuni practice de care să 
se ocupe. Înţelese totuși că nu putea să stea în birou cu mâinile 
în sân, timp de câteva ore. 

li auzise pe ceilalți venind la serviciu, unul câte unul, așa că 
hotărî să convoace o ședință. Trebuia să le comunice tuturor 
ordinea de zi și își dădu seama că probabil mai mulţi colegi 
aveau să fie surprinși aflând cu ce se ocupase el cu o seară 
înainte și în dimineaţa respectivă. 

Avu dreptate. | se adresară nenumărate întrebări. Patrik le 
răspunse cât putu de bine, dar încă rămăseseră atât de multe 
lucruri pe care nu le putea explica. Mult prea multe. 

(J 

Somnoroasă, Charlotte se frecă la ochi. Ea și Lilian primiseră 
câte un pat într-o cămăruță de lângă secția de terapie intensivă, 
însă niciuna nu reuși să doarmă prea mult. Cum Charlotte nu își 
adusese nimic de acasă, dormise în hainele pe care le purta, așa 
că se simţi extrem de șifonată și de murdară atunci când se 
ridică în capul oaselor și începu să se întindă. 

— Ai un pieptene? o întrebă pe mama ei, care se ridicase, la 
rându-i. 

— Da, cred că da, zise Lilian, scormonind prin geanta 
ponosită. 

Găsi unul chiar la fund de tot și i-l dădu fiicei sale. 

În baie, Charlotte stătu în faţa oglinzii și se studie cu un ochi 
critic. Lumina era neiertător de puternică, scoțându-i clar în 
evidenţă cearcănele, iar părul îi stătea zbârlit, într-o frizură 
stranie, psihedelică. Își pieptănă cu grijă porțiunile încâlcite, 
până când coafura își căpătă, mai mult sau mai puţin, forma sa 

normală. În același timp însă, tot ce-avea de-a face cu 
înfățișarea sa îi părea atât de lipsit de sens. Undeva, într-un colț 
al minţii sale, plana imaginea Sarei, încleștându-i inima într-o 
strânsoare puternică. 

Stomacul îi chiorăi, dar înainte de a merge la bufet, voia să 
găsească un doctor care să îi spună cum se simțea Stig. De 
fiecare dată când auzise pași pe coridor, în timpul nopţii, ea se 
trezise, pregătită să vadă un doctor intrând cu o expresie gravă 
pe chip. Nu le deranjase nimeni, așa că bănui că lipsa veștilor 
însemna, în cazul respectiv, o veste bună. Însă ea tot își dorea 
să afle ceva, așa că merse pe coridor, întrebându-se în ce 
direcție să o apuce. O asistentă care trecea pe acolo o îndrumă 
spre salonul rezervat personalului. 

Cugetă dacă să-și pornească mobilul și să-l sune mai întâi 
acasă, pe Niclas, dar hotărî să o facă după ce avea să stea de 
vorbă cu doctorul. Probabil că Niclas și Albin încă dormeau și nu 
voia să riște și să-i trezească prea devreme. În cazul acela, 
băieţelul avea să fie prost dispus tot restul zilei. 

Işi vâri capul pe ușa indicată de asistentă și își drese vocea, 
discret. Un bărbat înalt stătea bându-și cafeaua și frunzărind o 
revistă. Din câte spunea Niclas, era neobișnuit ca un doctor să 
poată avea chiar și o clipă liberă, așa că femeii aproape îi era 
rușine să-l deranjeze. Apoi Charlotte își aminti motivul pentru 
care se afla acolo și își drese vocea puţin mai tare. De data 
aceea, bărbatul o auzi și se întoarse, privind-o întrebător. 

— Da? 

— Mă scuzaţi, tatăl meu vitreg, Stig Florin, a fost internat ieri 
și nu am mai primit nicio veste de azi-noapte. Știţi cum se 
simte? 

| se părea ei, sau doctorul căpătase cumva o expresie stranie? 
Dacă era așa, aceasta se făcu nevăzută la fel de rapid precum 
apăruse. 

— Stig Florin? A, da, i-am stabilizat funcţiile vitale în timpul 
noptii, iar acum e treaz. 

— Da? zise Charlotte, radiind de fericire. Am putea merge să-l 
vedem? E și mama aici. 

Din nou, acea mină stranie. Charlotte începu să se 
neliniștească, în ciuda veștilor bune. Îi ascundea cumva ceva? 

Replica veni ezitant. 

— Nu... nu știu dacă e o idee prea bună în momentul acesta. 
E încă slăbit și are nevoie de odihnă. 

— Da, însă i-aţi putea permite mamei să intre pentru o clipă, 
nu? N-ar avea cum să-i facă rău, ba chiar l-ar putea ajuta. Sunt 
foarte apropiați. 

— Îmi imaginez, spuse doctorul. Însă mă tem că va trebui să 
așteptați. Momentan, nimănui nu îi este permis să intre la 
domnul Florin. 

— Dar de ce...? 

— Va trebui să așteptați, zise doctorul cu asprime, iar 
Charlotte începu să se enerveze. 

Nu erau instruiți la facultatea de medicină cum să se poarte 
cu rudele pacienţilor? Doctorul acela era la un pas de a fi 
insolent. Trebuia să-i mulţumească sorții că venise ea să se 
intereseze de Stig, și nu Lilian. Dacă ar fi tratat-o așa pe mama 
ei, aceasta i-ar fi spus vreo câteva de la obraz. Charlotte știa că 
ea se pierdea în astfel de situaţii, așa că doar bolborosi ceva și 
se retrase pe coridor. 

Se gândi ce să-i spună mamei sale. Ceva îi păruse extrem de 
ciudat. Lucrurile nu stăteau cum ar fi trebuit, însă nici în ruptul 
capului nu putea să înțeleagă ce anume era în neregulă. Poate 
că Niclas ar fi fost în stare să-i explice. Formă numărul acestuia, 
sperând ca bărbatul să o poată linişti. Simţea deja că probabil 
făcea prea multe scenarii. 

e 

După ședință, Patrik se sui în mașină și porni spre Uddevalla. 
Îi părea imposibil să stea și să aștepte; trebuia să facă ceva. Tot 
drumul întoarse opţiunile pe toate părţile. Erau la fel de 
neplăcute. 

Fusese îndrumat spre secţia de terapie intensivă, dar tot se 
pierdu de câteva ori până să o găsească. De ce îi era atât de 
greu să se descurce într-un spital? Probabil că era din cauza 
lipsei sale de orientare în spaţiu. Erica era navigatorul familiei. 
Uneori i se părea că Erica deținea un al șaselea simţ care îi 
îndruma în direcţia corectă. 

Opri o asistentă. 

— ÎI caut pe Rolf Wiesel. Unde l-aș putea găsi? 

Femeia îi făcu semn de-a lungul coridorului. Un bărbat înalt, în 
halat alb, se îndepărta, iar Patrik strigă: 

— Domnule doctor Wiesel? 

Bărbatul se întoarse. 

— Da? 

Patrik se grăbi spre el și-i întinse mâna. 

— Patrik Hedström, de la secţia de poliție Tanumshede. Am 
vorbit aseară. 

— A, da, zise doctorul, strângându-i mâna. Trebuie să 
recunosc că aţi sunat la fix. Altminteri n-am fi știut ce fel de 
tratament să-i administrăm și probabil că l-am fi pierdut, fără 
îngrijiri medicale corespunzătoare. 

— Îmi pare bine că v-am putut fi de folos, zise Patrik, stânjenit 
de entuziasmul bărbatului, însă și puţin mândru. 

Nu se întâmpla în fiecare zi să salveze viaţa cuiva. 

— Urmaţi-mă, zise doctorul Wiesel, făcând semn spre o ușă 
care ducea în salonul rezervat personalului. 

Doctorul intră primul, urmat de Patrik. 

— Doriţi niște cafea? 

— Da, vă rog, zise Patrik, dându-și seama că uitase să bea o 
ceașcă la secție. 

| se învârtiseră prin minte atât de multe gânduri, încât ratase 
chiar și un asemenea moment crucial din rutina sa matinală. 

Se așezară la o masă de bucătărie murdară și își sorbiră 
cafeaua, care era aproape la fel de proastă ca aceea de la 
secție. 

— Scuze, cred că stă de prea multă vreme în ibric, rosti 
doctorul Wiesel, însă Patrik ridică mâna, semn că nu conta. 

— Așadar, cum ați tras concluzia că pacientul nostru suferea 
de intoxicație cu arsenic? întrebă curios doctorul. 

Patrik îi povesti că se uita la un program pe Discovery 
Channel și că a pus totul cap la cap cu niște informaţii pe care le 
căpătase în prealabil. 

— Ei bine, nu este cea mai comună toxină, motiv pentru care 
ne-a fost greu să o identificăm, zise doctorul Wiesel, scuturând 
din cap. 

— Care este acum prognosticul? 

— Va supravieţui. Însă va suferi consecinţele pentru tot restul 
vieţii. Probabil că a ingerat arsenic de multă vreme încoace și se 
pare că ultima doză administrată a fost substanţială. Insă vom 
putea stabili asta mai târziu. 

— Analizându-i părul și unghiile? zise Patrik, care măcar atât 
reținuse din emisiunea de cu o seară în urmă. 

— Da, exact. Arsenicul rămâne prezent în păr și în unghii. 
Analizând cantitatea și comparând-o cu viteza creșterii părului și 
a unghiilor, putem vedea aproape cu exactitate când i-au fost 
administrate dozele de arsenic și chiar cât de mari au fost 
acestea. 

— Și v-aţi asigurat să nu primească vizitatori? 

— Da, încă de aseară, când ni s-a confirmat faptul că era, într- 
adevăr, intoxicație cu arsenic. Nu sunt permiși vizitatorii, cu 
excepţia personalului medical. Tocmai ce-a fost aici fiica lui 
vitregă și a întrebat de el. l-am spus doar că starea lui e stabilă 
și că nu îl pot vedea încă. 

— Bine, zise Patrik. 

— Știţi cine a făcut-o? întrebă precaut doctorul. 

Patrik se gândi o clipă, înainte să dea un răspuns. 

— Avem noi niște suspiciuni. Sperăm să ne fie confirmate 
astăzi. 

— Sper și eu. Orice persoană capabilă de așa ceva nu ar 
trebui să se afle în libertate. Intoxicația cu arsenic cauzează 
simptome extrem de dureroase înainte de moarte. Victima 
suferă cumplit. 

— Așa am auzit și eu, zise Patrik, sumbru. Am înțeles că 
există o boală care poate fi confundată cu intoxicația cu arsenic. 

Doctorul dădu din cap. 

— Da, sindromul Guillain-Barré. Sistemul imunitar începe să 
atace fibrele nervoase, distrugând teaca de mielină. Astfel, se 
declanșează simptome asemănătoare intoxicației cu arsenic. 
Dacă n-am fi primit telefonul dumneavoastră, n-ar fi fost exclus 
să-i fi pus acest diagnostic. 

Patrik zâmbi. 

— E bine să mai ai și puţin noroc uneori. 

Apoi redeveni serios. 

— Însă, după cum am precizat, asiguraţi-vă că nu îi este 
permis nimănui accesul în salon. lar noi ne vom face treaba cât 
putem de bine în după-amiaza aceasta. 

Își strânseră mâinile, iar Patrik se întoarse pe coridor. Pentru o 
clipă, i se păru că o vede pe Charlotte în depărtare. Apoi ușa se 
închise în urma lui. 

Goteborg, 1958 


Era într-o zi de marți când viata ei atinse declinul absolut. O zi 
de marti din luna noiembrie - mohorâtă, cețoasă, rece - care 
avea să-i rămână veșnic întipărită în amintire. Cu toate că nu 
mai reținea prea multe detalii. Mai mult, faptul că prietenii tatii 
veniseră la ea pentru a-i spune că mama făcuse ceva îngrozitor 
și că Mary trebuia să meargă cu doamna de la asistență socială. 
văzuse pe chipurile lor că aveau mustrări de conștiință pentru 
că nu o puteau lua acasă la ei, măcar pentru câteva zile. Insă 
probabil că niciunul dintre prietenii îngâmfați ai tatii nu ar fi vrut 
să aibă în casele lor o fată dezgustător de grasă ca ea. Așadar, 
în absența oricăror rude, fusese nevoită să își împacheteze 
strictul necesar și să meargă cu bătrânica venită să o ia. 

Anii ce urmaseră și-i amintise mai târziu doar în vise. Nu erau 
niște coşmaruri, chiar nu avusese motiv să se plângă de cele 
trei cămine temporare prin care trecuse până la împlinirea 
vârstei de optsprezece ani. Dar acestea o lăsaseră cu un 
sentiment mistuitor că ea nu însemna nimic pentru nimeni și că 
era privită doar ca o ciudătenie. Fiindcă asta devenea o fată de 
paisprezece ani, obscen de voluminoasă și fiică a unei ucigașe. 
Diverșii săi părinți temporari nu avuseseră nici dorința, nici 
energia să o cunoască pe fata care le fusese repartizată de 
către serviciile sociale. 

Pe de altă parte, nu ezitau să o bârfească pe mama ei, atunci 
când prietenii lor dornici de indiscreții veneau în vizită ca să se 
holbeze la Mary. Îi ura pe toti, de la primul, până la ultimul. 

Mai presus de toate, o ura pe mama ei. O ura deoarece își 
abandonase unica fată. O ura fiindcă Mary însemnase atât de 
puțin pentru ea, în comparație cu un bărbat; era gata să 
sacrifice totul pentru el, însă nimic pentru fiica ei. Când se 
gândea la câte sacrificase ea pentru mama, umilința îi părea și 
mai mare. Mama doar se folosise de ea - acum înțelegea asta. 
La vârsta de paisprezece ani, mai ințelesese și ceva de care ar fi 
trebuit să îşi dea seama cu mult timp în urmă. Mama nu o iubise 
niciodată. Incercase să se convingă de faptul că spusele mamei 
erau adevărate. Că făcea lucrurile acelea din dragoste pentru 
ea. bătăile, beciul, lingurile de Smerenie. Insă nu era adevărat. 

Mamei îi făcuse plăcere să o rănească pe Mary fiindcă, de fapt, o 
disprețuia și râdea de ea, pe la spate. 

Acela era motivul pentru care alegerea lui Mary fusese de a 
lua un singur lucru de acasă. O lăsaseră să meargă prin 
apartament timp de o oră, ca să aleagă câteva lucruri; restul 
avea să fie vândut, la fel ca apartamentul. Fata rătăcise prin 
camere, cu amintirile zburându-i prin minte: tata așezat în 
fotoliu, cu ochelarii pe vârful nasului, absorbit complet de ziarul 
său; mama, la măsuța de toaletă, ocupată cu găteala pentru o 
petrecere; ea însăși, furișându-se până jos, în bucătărie, pentru 
a încerca să-și îndese câte ceva în gură. Toate acele imagini se 
năpustiseră asupra lui Mary ca într-un caleidoscop nebunesc, iar 
fata îşi timp stomacul întorcându-se pe dos. În clipa următoare, 
dădu buzna în toaletă și vomă o mizerie fetidă, care îi aduse 
lacrimi în ochi. Scâncina, se șterse la gură cu dosul palmei, stătu 
cu spatele la perete și plânse, cu capul plecat între genunchi. 

Când plecă din apartament, nu luă decât un singur lucru. 
Cutia albastră din lemn. Plină de Smerenie. 

Capitolul 33 


Nimeni nu exprimase vreo obiecţie când fu vorba ca Niclas să 
își ia o zi liberă. Aina chiar murmurase că era și timpul, după 
care îi contramandase toate programările din ziua respectivă. 

Niclas se târi pe podea, pe urmele lui Albin, care alerga 
nebunește printre toate lucrurile împrăștiate pe jos. Incă era 
îmbrăcat în pijama, deși trecuse de amiază. Dar nu conta. Avea 
să fie una din zilele acelea; până și Niclas purta același tricou și 
aceiași pantaloni de trening în care dormise. Albin râse cu poftă, 
într-un fel pe care Niclas nu-l mai auzise până atunci, făcându-l 
să se târască și mai repede în urma băieţelului și să îl șicaneze 
mai tare. 

Cu o durere bruscă în piept, își dădu seama că nu-și amintea 
să se fi jucat vreodată la fel cu Sara. Fusese întotdeauna atât de 
ocupat. Atât de preocupat de sine însuși, de toate lucrurile pe 
care dorea să le întreprindă, să le realizeze. Simţindu-se 
oarecum superior, lăsase mereu joaca și zbenguiala cu copiii pe 
seama lui Charlotte, care se descurca de minune. Pentru prima 
oară însă, el se întrebă dacă nu cumva trăsese lozul 
necâștigător. Brusc, înțelese ceva care îl făcu să se oprească și 
să inspire adânc. Nu știa care fusese jocul preferat al Sarei. Sau 
emisiunea pentru copii pe care o urmărise cel mai mult la 
televizor. Sau dacă preferase să coloreze cu un creion albastru 
ori roșu. Sau ce materie îi plăcuse mai mult la școală sau din ce 
carte îi plăcea să-i citească Charlotte seara. Nu știa nimic 
important despre fiica sa. Absolut nimic. Putea la fel de bine să 
fi fost fata din vecini, judecând după cât de puţine știa despre 
ea. Singurul lucru pe care i se păruse că-l cunoaște fusese 
caracterul ei dificil, încăpățânat și agresiv. Faptul că îi făcea rău 
fratelui mai mic, că distrugea obiecte prin casă și că își agresa 
colegii de școală. Însă nimic din toate astea nu o reprezentau pe 
adevărata Sara - erau doar faptele ei. Conștientizarea acestui 
lucru îl făcu să se ghemuiască la podea, chinuit. Acum era prea 
târziu să o cunoască. Ea nu mai era. 

Albin păru să-i simtă neliniștea. Se potoli din ţipat, se apropie 
de Niclas și se încolăci pe trupul său, precum un animăluț. 
Stătură întinși acolo, unul lângă celălalt. 

Câteva minute mai târziu, se auzi soneria. Niclas tresări și 
Albin se uită agitat împrejur. 

— Nu te teme, îi spuse Niclas. Probabil că e vreun străin care 
vinde ceva. 

ÎI ridică pe băieţel și se duse să deschidă ușa. Afară stătea 
Patrik, iar în spatele lui se aflau niște bărbaţi necunoscuți. 

— Ce mai e acum? zise Niclas, epuizat. 

— Avem mandat să percheziţionăm casă, răspunse Patrik, 
arătându-i actele doveditoare. 

— Dar aţi mai fost aici o dată, protestă Niclas, uluit, în vreme 
ce se uită repede pe document. 

Ajuns pe la mijlocul acestuia, făcu ochii mari și îl privi confuz 
pe Patrik. 

— Ce naiba vrea să fie asta? Tentativă de omor asupra lui Stig 
Florin? Cred că glumiti. 

Însă Patrik nu era amuzat. 

— Mă tem că nu. E chiar acum sub tratament, din cauza 
otrăvirii cu arsenic. A supravieţuit cu greu nopții trecute. 

— Otrăvire cu arsenic?! făcu Niclas, uluit. Dar cum...? 

Încă nu-i venea să creadă cele auzite și nu se clinti din ușă. 

— Asta avem de gând să aflăm. Așa că, dacă ne-ai permite să 
intrăm... 

Niclas se dădu la o parte, fără să spună vreun cuvânt. Bărbaţii 
din spatele lui Patrik își luară genţile și echipamentul și intrară, 
cu expresii hotărâte pe chip. 

Patrik rămase în urmă pe hol, cu Niclas, și păru să ezite o 
clipă, înainte să spună: 

— De asemenea, avem autorizaţia de a-l exhuma pe Lennart. 
Probabil că s-au demarat deja procedurile. 

Niclas simţi cum rămâne cu gura căscată. Ceea ce auzea era 
mult prea ireal pentru a-i putea da crezare. 

— Dar de ce? Cum... cine...? se bâlbâi el. 

— Deocamdată nu-ţi putem explica totul, însă avem motive 
întemeiate să credem că a fost, la rândul lui, otrăvit cu arsenic. 
Cu toate că el n-a avut norocul lui Stig, adăugă Patrik sumbru. 
Dar ţi-aș fi recunoscător dacă nu ne-ai sta în cale și ne-ai 
permite să ne facem treaba. 

Patrik nu așteptă un răspuns, ci doar intră în casă. 

Fără să știe cum să acţioneze, Niclas intră în bucătărie și se 
așeză la masă, ţinându-l încă pe Albin în braţe. Il puse apoi în 
scaunul său înalt și îl mitui cu un biscuit pentru a-l face să 
păstreze tăcerea. 

Întrebările i se învârteau prin minte. 

e 

Martin tremura în vântul tăios. Haina de la uniformă îl proteja 
puţin împotriva rafalelor aspre ce băteau de-a lungul cimitirului. 
In plus, începuse să și burnițeze după sosirea lor. 

Intreaga operaţiune îi întorcea stomacul pe dos. Participase la 
doar câteva înmormântări, iar faptul de a sta acolo, uitându-se 
cum un sicriu era ridicat din pământ, în loc să fie coborât, îi 
părea la fel de greșit ca privitul unui film care se derula de la 
coadă la cap. Inţelegea motivul pentru care Patrik îl rugase pe el 
să preia frâiele de data aceea. Patrik trecuse deja o dată prin 
experiența respectivă, cu doar câteva luni în urmă și cu 
siguranţă că nu voia să mai asiste la așa ceva. Ca și cum i s-ar fi 
confirmat gândul, lui Martin i se păru că-l aude pe unul din 
gropari murmurând: 

— Cred că voi aţi făcut pariuri la secţie ca să vedeţi câte fosile 
de-astea ne puteți face să dezgropăm într-un timp cât mai scurt 
posibil. 

Martin nu-i răspunse, dar consideră că probabil nu ar fi fost 
înţelept să-i mai aducă procurorului și alte solicitări similare, în 
următoarea perioadă. 

Torbjörn Ruud veni lângă el. Nici acesta nu se putu abţine să 
nu comenteze. 

— Ar face bine să le pună benzi elastice sicrielor din 
Fjällbacka. Atunci, tot ce-aveţi de făcut e să le trageţi la 
suprafață, când e nevoie de ele. 

Martin nu putu rezista și zâmbi, în ciuda ocaziei nepotrivite, 
iar amândoi se chinuiră să nu râdă, moment în care sună 
mobilul lui Torbjörn. 

— Da, Ruud la telefon. 

Ascultă, apoi închise și îi spuse lui Martin: 

— Acum intră în casa familiei Florin. Am repartizat trei oameni 
acolo și doi aici, așa că vom vedea dacă va fi nevoie să ne 
regrupăm. 

— Ce trebuie, mai precis, să faceți aici momentan? întrebă 
curios Martin. 

— Nu prea putem face mare lucru. Deocamdată, ne asigurăm 
că totul este îndepărtat cu un risc de contaminare cât mai mic. 
Apoi vom lua și niște mostre de sol. Dar în principal, trebuie să 
ducem cadavrul la medicul legist, pentru ca acesta să poată 
preleva mostrele de care e nevoie. De îndată ce ridicăm sicriul, 
va trebui să mergem acasă la familia Florin și să dăm o mână de 
ajutor cu percheziţia. Bănuiesc că vei merge și tu, nu? 

Martin dădu din cap. 

— Da, mă gândeam să merg. 

Făcu o scurtă pauză. 

— Ce mai harababură s-a dovedit a fi! 

Ruud scutură din cap, la rându-i. 

— Poţi fi sigur de asta. 

Odată epuizate subiectele de conversație, cei doi stătură și 
așteptară în tăcere ca bărbaţii de lângă mormânt să își termine 
treaba. Puțin mai târziu, ieși la vedere capacul sicriului. Lennart 
Klinga se afla din nou deasupra solului. 

e 

Tot corpul îl durea. Stig privi cum vagi siluete întunecate 
pluteau deasupra lui, apoi dispăreau iar. Încercă să deschidă 
gura și să vorbească, însă nicio parte a trupului nu părea să-l 
asculte. Se simţea ca și cum ar fi trecut printr-o rundă cu Mike 
Tyson, rundă pe care o pierduse în ultimul hal. Preţ de o clipă, el 
se întrebă dacă nu cumva era mort. Nimeni nu s-ar fi putut simţi 
așa, viu fiind. 

Gândul îl făcu să intre în panică și își adună toată energia pe 
care o mai avea pentru a-și face coardele vocale să funcţioneze. 
Undeva, în depărtare, i se păru că aude un croncănit care era 
posibil să fi fost propria-i voce. 

Și chiar era. Una din siluetele vagi se apropie, căpătând 
contur. Deveni vizibil un chip de femeie, iar Stig se uită chiorâș, 
încercând să se concentreze. 

— Unde? reuși el să articuleze, și speră ca femeia să-l 
înțeleagă. 

Așa se și întâmplă. 

— Eşti în Spitalul Uddevalla, Stig. Eşti aici de ieri. 

— Trăiesc? croncăni el. 

— Da, trăiești, răspunse asistenta zâmbind. 

Femeia avea o față rotundă, bucălată. 

— Află că la început nu se știa sigur, însă acum ai trecut de 
partea cea mai grea. 

Dacă ar fi putut râde, ar fi făcut-o. „Partea cea mai grea”. Da, 
da, ușor îi mai era ei să vorbească. Nu știa cum îl ardea fiecare 
părticică a trupului și cum simțea durerea până în măduva 
oaselor. Insă era viu, în orice caz. Făcând un efort, încercă să 
mai articuleze câteva cuvinte. 

— Doamnă? 

Nu reuși să-i spună și numele. Pentru o clipă, i se păru că 
figura asistentei fu străbătută de o expresie stranie, însă 
aceasta dispăru brusc. Fără îndoială că durerea îi juca feste. 

— Acum trebuie să te odihnești, zise asistenta. În curând vei 
putea avea vizitatori. 

Nu mai făcu nicio încercare și se mulţumi cu atât. Fu cuprins 
de epuizare și se lăsă purtat, de bunăvoie, pe aripile acesteia. 
Important era că nu murise. Se afla în spital, dar nu murise. 

e 

Parcurseră cu mare grijă fiecare centimetru al casei. Nu 
puteau risca să treacă ceva cu vederea, însă nici nu aveau toată 
ziua la dispoziţie. Odată încheiată munca lor, casa avea să arate 
de parcă ar fi fost lovită de uragan, însă Patrik știa ce anume 
trebuiau să găsească și era sigur că lucrul acela se afla pe- 
acolo, pe undeva. Nu intenţiona să plece fără să-i dea de urmă. 

— Cum merge? se auzi din ușă vocea lui Martin. 

Patrik se întoarse. 

— Am parcurs aproape jumătate din camerele de jos. 
Deocamdată, nimic. Dar voi? 

— Ei bine, sicriul e în drum spre medicul legist. Și trebuie să 
recunosc, a fost o experienţă a naibii de ciudată. 

— Poţi fi sigur că scena îţi va apărea într-un coșmar, mai 
devreme sau mai târziu. Eu am avut câteva, cu mâini scheletice 
care ieșeau prin capacul sicriului și treburi de genul ăsta. 

— Încetează, se schimonosi Martin. Încă n-aţi găsit nimic? 
spuse el, mai mult pentru a scăpa de imaginile pe care Patrik i le 
băgase în cap. 

— Nu, nimic, răspunse frustrat Patrik. Dar trebuie să fie aici, o 
simt. 

— Întotdeauna mi s-a părut că ai o latură feminină puternică, 
așa că trebuie să fie intuiţia ta de femeie, spuse Martin, 
zâmbind. 

— Mai bine du-te și fă-te util, în loc să stai aici, insultându-mi 
mie bărbăţia. 

Martin se supuse și porni în căutarea unui ungher pe care să-l 
cerceteze. 

Un surâs zăbovi pe chipul lui Patrik, însă apoi dispăru. 
Vizualiză dinaintea sa trupușorul Maiei, în mâinile unui ucigaș, 
iar furia simțită îl făcu să vadă roșu în faţa ochilor. 

Două ore mai târziu, începu să-l cuprindă deznădejdea. 
Terminaseră cu întreg parterul și subsolul, însă de găsit, nu 
găsiseră nimic. Putuseră totuși să confirme faptul că Lilian era o 
gospodină extrem de perseverentă. Specialiștii adunaseră 
câteva flacoane găsite la subsol, însă acestea trebuiau duse în 
laborator și analizate. Poate că totuși se înșelase. Dar apoi își 
aminti conţinutul casetei video pe care o urmărise neîncetat cu 
o seară în urmă și simţi cum hotărârea îl cuprinde din nou. Nu se 
înșelase. Nu avea cum. Era acolo. Singura întrebare era unde. 

— Să continuăm la etaj? propuse Martin, făcând semn către 
scări. 

— Mda, de ce nu? Nu cred că ne-a putut scăpa ceva aici, la 
parter. Am parcurs fiecare milimetru. 

Întreaga echipă se mută la etaj. Niclas ieșise la plimbare cu 
Albin, așa că puteau lucra nestingheriți. 

— Voi începe cu dormitorul lui Lilian, zise Patrik. 

Intră pe ușa din dreapta scărilor și aruncă o privire în cameră. 
Dormitorul lui Lilian era la fel de bine întreţinut ca tot restul 
casei, iar patul fusese făcut atât de conștiincios, încât ar fi trecut 
de o inspecţie în armată. Altminteri, încăperea se dorea extrem 
de feminină. Inainte de-a fi nevoit să se mute în camera de 
oaspeți, Stig nu prea avea cum să se fi simţit în largul său într-o 
asemenea încăpere. Perdelele și cuverturile aveau volane, iar pe 
noptiere și pe birou tronau macrameuri. Peste tot se aflau 
bibelouri mici de porțelan, iar pereţii erau acoperiţi cu îngeri din 
ceramică și imagini cu serafimi. Culoarea predominantă era un 
roz dulce-zaharisit, care aproape îl îngrețoșă pe Patrik. | se 
părea că semăna cu o cameră din casa de păpuși a unei fetițe. 
Era exact modul în care și-ar fi aranjat dormitorul o fetiță de 
cinci ani, dacă i s-ar fi dat mână liberă. 

— Bleah! zise Martin, băgând capul pe ușă. Arată de parcă ar 
fi vomitat aici un flamingo. 

— Mda, n-ai să vezi nicicând camera asta în Sköna Hem. 

— Sau poate doar ca poza „înainte”. Locul ăsta are nevoie de- 
o faţă nouă, zise Martin. Auzi, vrei să-ţi dau o mână de ajutor pe- 
aici? Par a fi multe prin care ai de răscolit. 

— Ba bine că nu. Chiar nu vreau să stau aici mai mult decât 
trebuie. 

Începură din colţuri opuse ale camerei. Patrik se așeză pe 
podea ca să se uite prin noptieră, iar Martin se ocupă de 
dulapurile ce acopereau unul din pereți. 

Lucrară în tăcere. Lui Martin îi trosni spinarea atunci când se 
întinse după câteva cutii de pantofi aflate pe raftul cel mai înalt 
al dulapului. Le puse cu grijă pe pat și făcu o scurtă pauză 
pentru a-și masa șalele. Încă îl deranja întinderea de mușchi pe 
care o făcuse când se mutaseră și își zise că ar fi fost o idee 
bună să viziteze un ortoped. 

— Ce-ai acolo? întrebă Patrik de pe podea, ridicându-și 
privirea. 

— Nişte cutii de pantofi. 

Scoase capacul primei cutii, inspectă cu grijă conţinutul, apoi 
o dădu la o parte și îi puse capacul la loc. 

— Doar niște poze vechi. 

Îndepărtă apoi capacul următoarei cutii și scoase din ea o 
cutiuță albastră din lemn. Era blocată, așa că fu nevoit să o 
forțeze. Când îl auzi icnind, Patrik își ridică de-ndată privirea. 

— Am dat lovitura, zise Martin. 

Patrik zâmbi, apoi repetă, triumfător: 

— Am dat lovitura! 

e 

Charlotte dădu târcoale automatului de dulciuri, însă cedă, 
într-un final. Dacă nu își putea îngădui o bucăţică de ciocolată 
într-un moment ca acela, atunci când să o fi făcut? 

Introduse câteva monede, după care apăsă butonul pentru ca 
un baton Snickers să cadă prin fantă. Unul dublu, ca să știe o 
treabă. 

Se gândi să-l înfulece pe tot înainte de-a merge înapoi, dar își 
dădu seama că i s-ar fi făcut rău dacă l-ar fi mâncat prea 
repede. Așa că se abținu și se întoarse în sala de așteptare, 

unde stătea Lilian. Bineînţeles, privirea mamei se aţinti spre 
batonul din mâna ei, iar femeia o privi acuzator pe Lilian. 

— Ştii câte calorii are unul? Trebuie să mai slăbești, nu să te 
mai îngrași. O să ţi se depună fix pe șezut. Acum când ai reușit 
în sfârșit să dai jos câteva kilograme... 

Charlotte oftă. Toată viața ei auzise aceeași placă. Lilian nu 
îngăduise dulciuri în casă și avusese mereu o greutate 
constantă, fără să pună pe ea un gram în plus. Poate că tocmai 
din acea cauză dulciurile o tentaseră atât de mult pe Charlotte, 
care obișnuia să le mănânce pe ascuns. Fura mărunțţiș din 
buzunarele părinţilor, apoi se furișa la chioșcul central pentru a 
cumpăra prăjiturele de ciocolată și alte bunătăţi, pe care le 
devora cu nesaţ înainte de-a ajunge acasă. În școala generală 
era deja supraponderală, lucru care o înfuriase pe Lilian. Uneori 
își obligase fiica să se dezbrace și să stea în faţa oglinzii de 
mărime naturală, pentru ca apoi să-i poată ciupi, nemiloasă, 
colăceii. „Uită-te la tine. Zici că ești un porc umflat! Doar nu vrei 
să arăţi ca un porc, nu?” 

Charlotte își urâse mama în clipele acelea. Însă Lilian 
îndrăznise să facă asta doar în lipsa lui Lennart. El nu ar fi 
permis niciodată așa ceva. Tata fusese salvarea lui Charlotte. 
Era deja matură atunci când acesta murise, dar în lipsa lui, se 
simţea precum o fetiță neajutorată. 

Işi privi mama stând în faţa ei. Ca de obicei, era îmbrăcată 
impecabil, contrastând în mod evident cu Charlotte, care nu își 
adusese la ea un schimb de haine. Lilian însă reușise să-și 
pregătească o valijoară, așa că își schimbase hainele și se 
machiase în dimineaţa aceea. 

Charlotte își îndesă ostentativ în gură și ultima bucată din 
batonul mare de ciocolată, ignorând privirea dezaprobatoare a 
lui Lilian. Cum se putea gândi la obiceiurile alimentare ale lui 
Charlotte, când Stig se afla între viaţă și moarte? Mama ei o 
uimea necontenit. Dar având în vedere felul de-a fi al bunicii, 
poate că nu era un lucru chiar atât de straniu. 

— Când îl putem vedea pe Stig? zise Lilian, frustrată. Nu 
înțeleg. De ce ţin rudele la distanţă? 

— Sunt sigură că au ei motivele lor, spuse Charlotte, 
încercând să o liniștească, dar își aminti, pentru o clipă, expresia 
ciudată de pe chipul doctorului. Probabil că doar le-am sta în 
cale. 

Lilian pufni și se ridică de pe scaun pentru a păși ostentativ 
înainte și-napoi. 

Charlotte oftă. Încerca din răsputeri să dea în continuare 
dovadă de înțelegere față de mama ei, după cum făcuse cu o 
noapte în urmă, dar Lilian îi îngreuna teribil sarcina. Charlotte își 
scoase mobilul ca să se asigure că era pornit. Era oarecum 
ciudat că Niclas nu sunase. Ecranul era gol și își dădu seama că 
bateria îi murise, fără ca ea să fi observat. La naiba! Se ridică și 
se duse să sune de la telefonul public din coridor, însă aproape 
că se ciocni de doi bărbați. Fu surprinsă când văzu că era vorba 
de Patrik Hedström și de colegul său roșcat, care aruncă o 
privire sumbră peste umărul ei, în sala de așteptare. 

— Bună ziua, ce faceţi aici? îi întrebă, dar apoi o străfulgeră 
un gând. Aţi descoperit ceva? Ceva legat de Sara? Așa e, nu? Ce 
anume aţi aflat? Ce...? 

Privind când la Patrik, când la Martin, o cuprinse nerăbdarea, 
însă și un sentiment de groază. Nu primi un răspuns. 

Într-un final, Patrik spuse: 

— Momentan nu avem nimic concret să vă spunem în 
legătură cu Sara. 

— Dar de ce...? zise ea tulburată, fără a-și termina propoziţia. 

Uluită, se dădu la o parte când cei doi îi semnalară faptul că 
doreau să treacă. Văzu ca prin ceaţă cum restul oamenilor din 
sala de așteptare asistau nerăbdători la drama ce se desfășura 
dinaintea lor, în vreme ce polițiștii merseră și se așezară în faţa 
lui Lilian, care stătea cu brațele încrucișate, privindu-i cu 
sprâncenele ridicate. 

— Am dori să veniţi cu noi. 

— Nu pot face asta și sunt sigură că înțelegeţi de ce, zise 
tăios Lilian. Soţul meu se luptă să supravieţuiască, nu îl pot 
părăsi. 

Bătu din picior pentru a-și accentua punctul de vedere, însă 
niciunul din detectivi nu păru să ia în seamă asta. 

— Stig își va reveni, cât despre dumneavoastră, din nefericire, 
nu aveți de ales. N-o să vă mai rog politicos decât o ultimă dată, 
zise Patrik. 

Lui Charlotte nu îi venea să creadă. Trebuia să fie o 
neînțelegere crasă. Măcar de-ar fi fost Niclas acolo, cu siguranță 
i-ar fi putut calma pe toți și ar fi rezolvat lucrurile în doi timpi și 

trei mișcări. Personal, ea se simţea pierdută și nu știa ce să 
facă. Întreaga situaţie era absurdă. 

— Și legat de ce e toată agitația asta? întrebă caustic Lilian. 

Exprimă apoi cu voce tare gândurile lui Charlotte. 

— Trebuie să fie o neînțelegere. 

— Am exhumat de dimineaţă trupul soțului dumneavoastră, 
Lennart. Chiar în clipa aceasta, specialiștii prelevează mostre 
din rămășițele lui. Au fost analizate deja mostre de la Stig. In 
plus, azi am efectuat o percheziţie a casei dumneavoastră și... 
am făcut câteva descoperiri, spuse Patrik, după ce făcu o pauză 
și o privi pe Charlotte, pentru ca apoi să se întoarcă spre Lilian. 
Putem discuta aici, în faţa fiicei dumneavoastră și a tuturor 
celorlalţi, sau puteţi veni cu noi la secție. 

Vocea îi era lipsită de orice fel de emoție, însă ochii dovedeau 
o răceală de care ea nu îl crezuse în stare. 

Pentru o clipă, lui Lilian și lui Charlotte li se intersectară 
privirile. Charlotte nu înţelesese nimic din spusele lui Patrik. 
Confuzia îi fu amplificată și mai mult de schimbul de priviri, iar 
un fior de gheaţă o trecu pe șira spinării. Cu siguranţă ceva era 
în neregulă. 

— Dar tata avea sindromul Guillain-Barré. A murit de o boală 
a sistemului nervos, i se adresă ea lui Patrik, pe un ton care 
sună atât a explicaţie, cât și a întrebare. 

Bărbatul nu răspunse. În curând, Charlotte avea să afle mai 
mult decât și-ar fi dorit vreodată să știe. 

Lilian își mută privirea dinspre fiica ei și păru a lua o decizie. 
Apoi îi spuse calmă lui Patrik: 

— În regulă. Vă voi însoți. 

Uimită, Charlotte înlemni acolo, nesigură dacă să rămână ori 
să meargă cu ei. Într-un final, nehotărârea o făcu să rămână pe 
loc. Privi cum polițiștii și mama ei dispărură de-a lungul 
coridorului. 


VP - 418 


Hinseberg, 1962 


A fost singura vizită pe care intenționa să i-o facă lui Agnes. 
Nu o mai considera mama ei - era doar „Agnes". 

Mary tocmai împlinise optsprezece ani și își părăsise ultima 
familie temporară fără a mai privi în urmă. Nu îi era dor de ei, şi 
nici lor de ea. 

De-a lungul anilor, scrisorile veniseră în mod frecvent. 
Epistole groase, cu miros de Agnes. Nu deschisese niciuna. Insă 
nici nu aruncase vreuna. Zăceau într-un cufăr, așteptând să fie 
citite într-o bună zi. 

De altfel, acela fu și primul lucru pe care îl întrebă Agnes. 

— Draga mea, ai citit scrisorile? 

Mary o privi pe Agnes fără să-i răspundă. Nu o mai văzuse de 
patru ani şi trebuia să se obișnuiască din nou cu chipul ei, 
înainte de-a putea spune ceva. 

Fu surprinsă de cât de puțin o afectase pe Agnes timpul 
petrecut în închisoare. Nu avea ce face în privința hainelor, așa 
că rochiile elegante și costumele rămăseseră doar o amintire, 
dar, în rest, ea părea să se fi îngrijit de înfățișarea sa cu aceeași 
ardoare ca și înainte. Părul îi era proaspăt coafat, într-un stil 
bufant, după ultima modă. Tușul de ochi fusese, de asemenea, 
aplicat într-o grosime modernă, iar unghiile îi erau la fel de lungi 
cum și le amintea Mary. 

Agnes bătu din degete, așteptând cu nerăbdare un răspuns. 

Lui Mary îi trebui un moment până să poată spune ceva. 

— Nu, nu le-am citit. Și nu-mi zice „dragă”, îi spuse ea și 
așteptă curioasă o replică. 

Nu se mai temea de femeia aflată dinainte-i. Monstrul său 
lăuntric îi devorase treptat acea frică, pe măsură ce dușmănia 
crescuse. Atât de multă ură nu mai lăsase loc și pentru teamă. 

Agnes nu putu lăsa să-i scape o asemenea ocazie minunată 
de a se da în spectacol. 

— Nu le-ai citit! ţipă ea. Uite cum stau eu închisă aici, în 
vreme ce tu zburzi în libertate și te distrezi și cine ştie ce mai 
faci, iar singura bucurie pe care o am e să știu că fiica mea 
dragă Îmi citește scrisorile, cărora eu le dedic ceasuri întregi. Și 
de patru ani n-am primit o scrisoare sau un telefon de la tine! 


VP - 419 


Agnes hohotea răsunător, însă nu îi curgea nicio lacrimă. l-ar 
fi stricat impecabilul tuș de ochi. 

— De ce ai făcut-o? spuse Mary încet. 

Agnes se opri brusc din plâns. Cu un calm extraordinar, ea 
scoase o țigară și o aprinse. După câteva pufăituri, răspunse cu 
același calm dezgustător. 

— Pentru că m-a trădat. A crezut că mă poate părăsi. 

— N-ar fi fost mai simplu să-l lași? 

Mary se înclină spre ea, pentru a nu pierde niciun cuvânt. 
Repetase în minte scena aceea de atâtea ori, încât nu voia să 
rateze nici măcar o silabă. 

— Niciun bărbat nu mă părăsește pe mine, spuse Agnes. Am 
făcut ce trebuia să fac. 

Apoi își mută privirea de gheață asupra lui Mary și adăugă: 

— Doar știi prea bine, nu? 

Mary își feri privirea. Monstrul lăuntric fremăta neincetat. Fata 
spuse tăios: 

— Vreau să treci casa din Fjällbacka pe numele meu. Mă 
gândeam să mă mut acolo. 

Agnes păru că vrea să protesteze, însă Mary se grăbi să 
adauge: 

— Dacă vrei să mai ai vreo legătură cu mine pe viitor, vei face 
așa cum spun. Dacă îmi cedezi mie casă, promit să-ți citesc 
scrisorile și să-ți răspund. 

Agnes ezită, așa că Mary se grăbi să continue: 

— Numai pe mine mă mai ai acum. N-o fi mare lucru, însă 
chiar și-așa, doar eu ti-am mai rămas. 

Timp de câteva secunde insuportabil de lungi, Agnes puse în 
balanță argumentele pro și contra, evaluând cum ar fi avut mai 
mult de câștigat, iar într-un final, luă o hotărâre. 

— În regulă, așa să fie. Nu că aș întelege de ce ai vrea să 
locuiești în văgăuna aia, însă dacă tu asta vrei, bine... 

Dădu din umeri și Mary se simţi copleșită de bucurie. 

Era un plan elaborat de-a lungul anului ce trecuse. Avea să o 
ia de la capăt. Avea să devină o altă persoană. Avea să se 
scuture de trecutul care se agăța de ea precum o pătură veche 
și mucegăită. Îşi depusese deja cererea de schimbare a numelui. 
A obtine accesul la casa din Fjällbacka avea să reprezinte cea 
de-a doua etapă în plus, începuse deja să lucreze la schimbarea 
înfățișării. Timp de o lună întreagă, nu pusese gura pe nicio 

calorie inutilă, iar plimbarea zilnică de o oră fusese, de 
asemenea, de ajutor. Totul avea să fie diferit. Totul avea să fie 
nou. 

Ultimul lucru pe care-l auzi atunci când o lăsă pe Agnes în 
sala de așteptare fu strigătul uimit al acesteia: 

— Ai slăbit cumva? 

Mary nu se întoarse pentru a-i răspunde. Se afla pe calea cea 
bună - avea să se transforme într-o nouă persoană. 

Capitolul 34 


Până a doua zi, furtuna se potolise, iar toamna își arăta latura 
cea mai plăcută. Frunzele galbene și roșii care supraviețuiseră 
vijeliei se clătinau încetișor, într-o briză domoală. Razele de 
soare nu emanau căldură, însă ridicau moralul și alungau 
răceala aspră din aer - genul acela de aer ce pătrundea prin 
haine, făcându-ţi trupul să se simtă înfrigurat și jilav. 

Aflat în bucătărie, Patrik oftă. Lilian încă refuza să vorbească, 
în ciuda tuturor dovezilor pe care polițiștii le aveau împotriva ei. 
Măcar acestea erau destule cât să le permită să o cerceteze în 
stare de arest, oferindu-le timp să o pună sub acuzație. 

— Cum merge? zise Annika, intrând să-și umple iar ceașca de 
cafea. 

— Nu prea se întâmplă mare lucru, răspunse Patrik, cu un 
suspin adânc. E de neclintit. Nu scoate nicio vorbă. 

— Dar mai e nevoie de-o mărturisire dacă există suficiente 
probe? i 

— Nu, nu chiar, spuse Patrik. Insă ne lipseşte cauza. Cu puțină 
imaginație, aş putea găsi vreo câteva motive plauzibile pentru 
care și-a omorât un soț și a încercat și cu al doilea. Dar cum 
rămâne cu Sara? 

— De unde ai știut că ea a ucis-o pe Sara? _ 

— N-am știut până acum, răspunse Patrik. Insă toate astea m- 
au făcut să-mi dau seama că s-a spus o minciună în legătură cu 
dimineaţa în care a dispărut Sara și că persoana care a minţit 
trebuia să fi fost Lilian. 

Porni reportofonul de pe masa din bucătărie. Vocea lui 
Morgan răsună în cameră. „N-am fost eu. Nu pot să-mi petrec 
tot restul vieții la închisoare. Nu am omorât-o eu. Nu știu cum a 
ajuns haina la mine acasă. O purta când a intrat la ea în casă. 
Vă rog, nu mă lăsaţi aici”. 

— Ai auzit? întrebă Patrik. 

Annika scutură din cap. 

— Nu, n-am auzit nimic special. 

— Ascultă din nou, cu multă atenţie. 

Derulă caseta și o porni din nou. „N-am fost eu. Nu pot să-mi 
petrec tot restul vieţii la închisoare. Nu am omorât-o eu. Nu știu 
cum a ajuns haina la mine acasă. O purta când a intrat la ea în 
casă. Vă rog, nu mă lăsați aici”. 

— O purta când a intrat la ea în casă, zise Annika. 

— Întocmai, spuse Patrik. Lilian a susţinut că Sara a plecat, 
după care nu s-a mai întors, dar Morgan a văzut-o intrând iar în 
casă. Și singura persoană care ar fi avut vreun motiv să mintă 
cu privire la asta era Lilian. Altfel, de ce să nu ne fi pomenit că 
Sara s-a întors? 

— Cum naiba ar putea cineva să-și înece propriul nepot? Și de 
ce să-i fi îndesat cenușă în gură? zise Annika, scuturând încet 
din cap. 

— Da, exact asta vreau să aflu și eu, răspunse frustrat Patrik. 
Dar ea stă acolo, zâmbind și refuzând să scoată o vorbă, fie 
pentru a mărturisi, fie pentru a se apăra. 

— Cum rămâne cu băieţelul? continuă Annika. Pe el de ce l-o 
fi atacat? Dar pe Maia? 

— Cred că Liam a fost doar o alegere la întâmplare, zise 
Patrik, rotindu-și între palme ceașca de cafea. O abatere 
produsă la momentul potrivit. A fost un mod de a distrage 
atenţia de la familia ei - cu precădere de la Niclas, s-ar părea. 
lar atacul asupra Maiei a fost o cale de a se răzbuna pe mine, 
fiindcă i-am anchetat familia. 

— Am auzit că ai avut un strop de noroc și în cazul uciderii lui 
Lennart și al tentativei de crimă asupra lui Stig. 

— Da, așa e. Din nefericire, nu pot să pretind că s-a datorat 
vreunei intuiţii proprii ieșite din comun. Dacă nu aș fi urmărit 
Crime Night pe Discovery Channel, nu am fi aflat vreodată. Însă 
prezentau cazul unei femei din Statele Unite, care își otrăvise 
soții, iar unul dintre ei fusese diagnosticat cu Guillain-Barré. 
Atunci a prins totul contur în mintea mea. Erica îmi pomenise că 
tatăl lui Charlotte murise de o boală a sistemului nervos și 
adăugând la ecuaţie starea lui Stig... doi soţi cu aceleași 
simptome rare... Toate m-au pus pe gânduri. Așa că am trezit-o 
pe Erica și mi-a confirmat că Charlotte într-adevăr spusese că 
tatăl ei murise de Guillain-Barré. Dar, sincer să fiu, nu am fost 
complet sigur până nu am sunat la spital. Era bine că aveau 
rezultatele analizelor, care indicau un conţinut imens de arsenic. 

Nu-mi doresc decât să-mi spună de ce. Refuză să scoată o 
vorbă! 

Își trecu frustrat mâna prin păr. 

— Ei bine, mai mult de-atât nu poţi face, zise Annika, 
pregătindu-se să plece. 

Apoi se întoarse către Patrik și spuse: 

— Apropo, ai auzit vestea? 

— Nu, ce anume? zise Patrik obosit și fără prea mult 
entuziasm. 

— Ernst chiar a fost concediat. lar Mellberg a recrutat nu știu 
ce femeie care să lucreze aici. Se pare că a fost strâns cu ușa de 
către superiori, din cauza repartizării inegale pe sexe. 

— Bietul de el, râse Patrik pe înfundate. Orice va fi o 
îmbunătăţire, în comparaţie cu Ernst. 

— Mda, asta-i sigur, zise Annika. lar tu ar trebui să te mai bine 
dispui un pic. Important e că ai ucigașul după gratii. Motivul s-ar 
putea să rămână între ea și demiurg. 

— Încă nu m-am dat bătut, mormăi Patrik, apoi se ridică 
pentru a mai încerca o dată. 

Merse să-l caute pe Gösta și împreună o duseră pe Lilian în 
sala de interogatoriu. Părea oarecum șifonată după vreo câteva 
zile petrecute în închisoare, dar era de un calm fantastic. 
Exceptând iritarea de care dăduse dovadă în momentul când o 
ridicaseră din sala de așteptare a spitalului, ea se stăpânise 
extrem de bine. 

Până atunci, nimic din ceea ce-i spuseseră nu o zdruncinase, 
iar Patrik începuse să fie cuprins de îndoială că avea să se 
întâmple vreodată așa ceva. Însă trebuia să mai facă o ultimă 
încercare. După aceea, putea să intre pe mâna procurorului. Dar 
voia neapărat să capete un răspuns cu privire la Maia. Se 
mândrea că își ţinuse furia sub control; reușita se datorase 
faptului că nu pierduse niciodată din vedere scopul final. 
Important era să o condamne pe Lilian și, dacă se putea, să 
obțină o explicaţie. Nu avea să-l ajute cu nimic dacă își vărsa 
asupra ei frustrările proprii. Era, de asemenea, conștient că și 
cea mai mică răbufnire din partea lui ar fi însemnat excluderea 
sa din audieri. Deja toată lumea se afla cu ochii pe el, din cauza 
legăturii de natură personală pe care o avea cu ancheta. 

Inspiră adânc și începu. 

— Sara a fost înmormântată azi. Știai? 

El și Gösta stăteau de o parte a mesei, având-o pe Lilian în 
faţa lor. Femeia scutură din cap. 

— Ai fi vrut să fii prezentă? 

Ea doar dădu din umeri, apoi le aruncă un zâmbet straniu, ca 
de sfinx. 

— Ce părere crezi că are Charlotte acum despre tine? 

Tot schimba subiectul, în speranţa de-a atinge un punct 
nevralgic, care să-i stârnească o reacţie. Insă până în acel 
moment, ea arătase o indiferenţă aproape inumană. 

— Sunt mama ei, replică Lilian calmă. Nu poate schimba asta 
niciodată. 

— Crezi că ar vrea? 

— Poate. Însă ceea ce vrea ea nu va schimba nimic. 

— Crezi că ar dori să știe motivul pentru care ai făcut ce-ai 
făcut? interveni Gösta. 

Se uită fix la ea, căutând o fisură în ceea ce părea afio 
armură impenetrabilă. 

Lilian nu-i răspunse; în schimb, își studie nepăsătoare 
unghiile. 

— Avem dovezile, Lilian, o știi doar. Am discutat despre asta 
mai devreme. Nu avem vreun dubiu că ai ucis două persoane și 
că te faci vinovată de tentativă de omor asupra unei a treia. 
Otrăvirea cu arsenic a lui Lennart și Stig îţi va aduce mulți, mulţi 
ani de pușcărie. Așa că nu te costă nimic să vorbeşti cu noi 
despre moartea Sarei. Nimic nou în a-ţi ucide soțul; mi-ar putea 
veni în minte o mie de motive, însă de ce și nepoata? De ce 
Sara? Te-a provocat? Te-ai enervat pe ea și nu te-ai mai putut 
abţine? A avut vreuna din răbufnirile ei, ai încercat să o calmezi 
cu o baie și lucrurile au scăpat de sub control? Vorbește! 

Însă nu primiră niciun răspuns din partea lui Lilian, ca și mai 
devreme. Femeia doar le zâmbi cu indulgență. 

— Avem probele! repetă Patrik, vizibil iritat. Mostrele 
prelevate de la Lennart au indicat un nivel crescut de arsenic, la 
fel și în cazul lui Stig. Am putut chiar să determinăm că 
otrăvirea s-a petrecut în ultimele șase luni, în doze din ce în ce 
mai mari. Am găsit arsenicul într-un flacon vechi de otravă 
pentru șobolani, pe care îl ascundeai în beci. Sara avea în 
plămâni urme din cenușa pe care o ţineai în dormitor. Tot cu ea 
ai mânijit și un copil mic, pentru a ne trimite pe o pistă greșită; în 
plus, ai băgat haina Sarei în cabana lui Morgan pentru a da vina 

pe el. Faptul că vecinul tău s-a dovedit a fi pedofil a reprezentat 
pentru tine un noroc nesperat. Însă avem și mărturia 
înregistrată a lui Morgan, în care acesta susţine că Sara a mers 
înapoi în casă. Fapt ce contrazice spusele tale. Știm că tu ai 
ucis-o pe Sara. Ajută-ne acum, ajută-ţi fiica să încheie capitolul 
ăsta. Mărturisește-ne motivul! Cât despre fiica mea, de ce ai 
luat-o din cărucior? Pe mine voiai să te răzbuni? Vorbește! 

Lilian făcea cerculețe pe masă cu degetul arătător. Mai 
ascultase de câteva ori rugăminţile stăruitoare ale lui Patrik, iar 
acestea erau la fel de zadarnice. A 

Patrik simţi cum începea să-și piardă cumpătul. Işi dădu 
seama că ar fi fost mai bine să se oprească înainte de-a face 
vreo prostie. Sări în picioare, înșiră informaţiile necesare pentru 
a concluziona interogarea, apoi se îndreptă către ieșire. Se 
întoarse în cadrul ușii. 

— Ceea ce faci este impardonabil. Ai șansa de a-i lua fiicei 
tale o piatră de pe inimă, însă alegi să nu o faci. Nu este doar 
inadmisibil, ci și inuman. 

Îl rugă pe Gösta să o ducă pe Lilian înapoi în celulă. Nu mai 
putea da ochii cu ea nicio secundă în plus. | se păruse, pentru o 
clipă, că privise direct în inima necuratului. 

e 

— Ale naibii drepturi ale femeilor, pe care ni le tot bagă pe 
gât! bombăni Mellberg. Acum o să ne stea în cale și la muncă. 
Nu înțeleg ce-i cu sistemul ăsta. Poate că sunt eu naiv, dar mi se 
pare că ar trebui să-mi pot alege singur personalul. Dar nu, o să- 
mi trimită ei o cucoană care probabil că nici n-a învăţat să-și 
încheie nasturii la uniformă. N-am dreptate? 

Simon nu-i răspunse, ţinându-și privirea asupra farfuriei. 

| se părea ciudat să mănânce prânzul acasă, însă acesta 
reprezenta un alt element din proiectul tată-fiu iniţiat de 
Mellberg. Făcuse chiar efortul de a tăia niște legume, care până 
atunci nici măcar nu fuseseră prezente în frigiderul lui. Observă 
însă iritat că Simon nu se atinsese nici de castraveți, nici de 
roșii. În schimb, se concentrase asupra macaroanelor și a 
chiftelelor, pe care le acoperise cu cantităţi imense de ketchup. 
„Ei bine, și în ketchup sunt roșii, deci va trebui să mă 
mulțumesc cu asta”, gândi Mellberg. 

Hotări să schimbe subiectul. Gândul la noua lor colegă nu 
făcea decât să-i crească tensiunea. In schimb, se concentră 
asupra planurilor de viitor ale fiului său. 

— Te-ai gândit ce-ai vrea să faci pe viitor? Dacă ţi se pare că 
studiul nu e de tine, atunci te pot ajuta să-ţi găsești de lucru. Nu 
toată lumea e făcută să stea cu nasul în cărţi, iar dacă ai măcar 
pe jumătate din înclinațiile practice ale tatălui tău..., râse pe 
înfundate Mellberg, lăsând fraza neterminată. 

Poate că un părinte cu mai puţină experienţă s-ar fi îngrijorat 
din cauza lipsei de iniţiativă a progeniturii cu privire la propriul 
viitor, însă Mellberg era extrem de încrezător. Cu siguranţă că 
Simon trecea doar printr-o perioadă de depresie; nu avea de ce 
să-și facă griji. Cugetă dacă ar fi preferat să-l vadă pe băiat 
devenind avocat sau doctor. Avocat, hotărî el. Doctorii nu mai 
câștigau la fel de mulţi bani. Dar până să-l îndrume pe cărarea 
cea bună din punctul de vedere al carierei, important era să se 
dea puţin la o parte și să-l lase pe băiat să respire. Dacă primea 
câteva lecții dure de viață, cu siguranţă că avea să asculte într- 
un final de vocea raţiunii. Bineînţeles că mama lui Simon îl 
informase că băiatul rămăsese corigent la aproape toate 
materiile și era clar că lucrul acela avea să ridice câteva 
obstacole în calea sa. Dar Mellberg gândea pozitiv. Cu siguranţă, 
întreaga problemă era cauzată de lipsa de susținere a familiei, 
fiindcă inteligența trebuia să existe; altminteri, însemna că 
mama natură le jucase o festă cu adevărat murdară. 

Simon mestecă indiferent o chiftea și nu păru prea interesat 
să-i ofere tatălui său un răspuns. 

— Așadar, ce zici de-o slujbă? întrebă iar Mellberg, începând 
să se enerveze puţin. 

El se chinuia să creeze o legătură cu fiul său, iar Simon nici 
măcar nu își dădea osteneala să-i răspundă. 

Incă mestecând, băiatul spuse după o vreme: 

— Nu, nu cred. 

— Cum adică, nu crezi? zise Mellberg indignat. Atunci, ce 
anume crezi? Că poţi locui sub acoperișul meu, îmbuibându-te 
cu mâncarea mea și prostindu-te cât e ziua de lungă? Asta 
crezi? 

Simon nici măcar nu clipi. 

— Nu, probabil mă voi întoarce să locuiesc cu mama. 

Vestea îl lovi pe Mellberg în moalele capului. Undeva, în 
preajma inimii, simţi o durere stranie, asemănătoare unui 
junghi. 

— Înapoi la mama? repetă Mellberg, de parcă nu și-ar fi crezut 
urechilor. 

Era o opţiune pe care nici măcar nu o luase în calcul. 

— Dar credeam că nu-ți place să locuiești acolo! Când ai 
ajuns, ai zis că o urăşti pe „cățeaua aia nenorocită”. 

— Eh, e-n regulă mama, zise Simon, privind pe fereastră. 

— Și eu nu? făcu Mellberg, ţâfnos. 

Nu putu să-și ascundă dezamăgirea ce i se strecurase în 
suflet. Regretă faptul că fusese atât de dur cu băiatul. Poate că 
nu era imperios necesar ca puştiul să înceapă imediat să 
lucreze. Avea să fie destul timp în viaţă pentru corvoada aceea; 
n-avea să-și rateze șansele dacă o lua mai ușor pentru o vreme. 

Mellberg se grăbi să-și declare noul punct de vedere, însă 
acesta nu avu efectul scontat. 

— A, nu despre asta e vorba. Probabil că și mama o să mă 
oblige să-mi găsesc de muncă. Dar sunt amicii mei, înţelegi tu. 
Am mulţi prieteni acasă, iar aici nu cunosc pe nimeni și... 

Își lăsă vorbele să se stingă. 

— Dar cum rămâne cu lucrurile grozave pe care le-am făcut 
împreună? zise Mellberg. Ştii, tată-fiu. Credeam că-ţi place să 
stai, în sfârșit, cu bătrânul tău. Să mă cunoști. 

Mellberg căută cu disperare un argument convingător. Nu-și 
putu imagina cum de se panicase atât de mult, așteptându-și 
fiul la gară, cu doar două săptămâni în urmă. Firește, fusese 
nervos pe el din când în când, dar chiar și-așa. Pentru prima 
oară în viața lui, chiar avea un sentiment de nerăbdare atunci 
când băga cheia în broască, după o zi la serviciu. lar acum totul 
avea să dispară. 

Băiatul dădu din umeri. 

— Ai fost grozav. Nu are de-a face cu tine. Dar nu trebuia să 
mă fi mutat aici. E doar ceva ce zice mama atunci când se 
înfurie. M-a mai trimis și la bunica, însă acum că ea e bolnavă, 
mama nu a știut ce să facă cu mine. Însă am vorbit ieri cu ea. S- 
a calmat acum și vrea să mă întorc acasă. Așa că mâine 
dimineaţă voi lua trenul de ora nouă, zise el, fără să se uite la 
Mellberg. 

Apoi ridică privirea. 

— Dar a fost chiar grozav. Sincer. Și tu ai fost de treabă și ţi-ai 
dat toată silința și așa mai departe. Aș vrea să vin să te vizitez 
din când în când, dacă e în regulă... 

Se opri pentru o clipă, după care adăugă: 

— Tată? 

Pieptul lui Mellberg fu învăluit de căldură. Era prima dată când 
băiatul îi spusese „tată”. La naiba, era prima dată când îi 
spunea cineva „tată”. 

Brusc, veștile că băiatul urma să plece fură mai ușor de 
acceptat. Măcar avea să se întoarcă pentru a-l vizita din când în 
când. Pe tata. 

e 

Era cel mai dificil lucru pe care îl făcuseră vreodată. În același 
timp, se simţiră foarte apropiaţi, lucru care avea să le permită 
să-și consolideze căsnicia, pe viitor. Imaginea micului sicriu alb, 
coborând în țărână, îi făcu să se ţină strâns unul de celălalt. 
Nimic din lumea asta nu putea fi mai greu decât să-și ia adio de 
la Sara. 

Niclas și Charlotte hotărâseră să fie singuri. Slujba din biserică 
fusese scurtă și simpla. Așa fusese dorinţa lor. Doar ei doi și 
preotul. lar în momentul acela, se aflau singuri, lângă mormânt. 
Preotul rostise cuvintele pe care le impunea situaţia, apoi se 
retrăsese în liniște. Aruncaseră pe sicriu un singur trandafir, al 
cărui roz intens se evidenția strălucitor pe lemnul alb. Rozul 
fusese culoarea ei preferată. Poate tocmai fiindcă era în contrast 
cu părul ei roșu. Sara nu alesese niciodată cărările simple. 

Ura lor faţă de Lilian era încă proaspătă. Charlotte se simţea 
rușinată să stea acolo, în neclintirea cimitirului, cu atât de multă 
ură ţâșnindu-i prin toţi porii. Poate că avea să se diminueze 
odată cu trecerea timpului, însă cu coada ochiului ea văzu 
movila de pământ de pe groapa tatălui său, formată atunci 
când, pentru o a doua oară, acesta fusese înmormântat, spre a- 
și afla odihna. În momentul acela, Charlotte se întrebă dacă 
avea să mai simtă vreodată și altceva în afară de furie și 
amărăciune. 

Lilian nu le-o luase doar pe Sara, ci și pe tatăl lui Charlotte, 
fapt pentru care nu avea să o ierte niciodată. Cum fusese în 
stare de așa ceva? Preotul vorbise despre iertare, ca mod de a 
ușura durerea, însă cum era posibil să ierți un monstru? Nici 
măcar nu înțelegea motivul pentru care mama ei comisese 

acele crime. Absurditatea faptelor sale nu făcea decât să 
întreţină mânia și durerea pe care le simţea. Să fi fost Lilian 
complet nebună sau să fi acţionat conform vreunei logici 
demente? Gândul că se putea ca ei să nu afle niciodată făcea 
pierderea și mai greu de suportat; Charlotte voia să smulgă 
explicaţiile din gura mamei sale. 

Pe lângă toate florile de la oamenii din oraș, care doriseră să- 
și exprime condoleanțele, ajunseseră la biserică și două coroane 
mici. Una era de la Asta, bunica din partea tatălui. Coroana 
stătuse așezată chiar lângă sicriu, apoi fusese dusă până în 
cimitir, pentru a fi pusă lângă micuța piatră de mormânt. Asta îi 
și contactase, întrebând dacă putea să participe, însă ei o 
refuzaseră politicos. Doreau să fiu singuri tot acel timp. In 
schimb, o întrebaseră dacă ar fi putut să aibă grijă de Albin, cât 
timp ei mergeau la biserică. Femeia acceptase cu drag. 

Cea de-a doua coroană era de la bunica lui Charlotte din 
partea mamei. Fără să știe de ce, Charlotte refuzase să o lase în 
preajma sicriului și ceruse a fi aruncată. Întotdeauna i se păruse 
că Lilian își moștenise mama și își dădu oarecum seama că tot 
răul i se trăgea de la aceasta. 

Stătură vreme îndelungată în liniște, lângă mormânt, ţinându- 
se reciproc în braţe. Apoi se îndepărtară încetișor. Charlotte se 
opri o clipă la mormântul tatălui. Dădu din cap, în semn de adio. 
Pentru a doua oară în viaţa ei. 

e 

Într-un mod straniu, aflată în celula sa micuță, Lilian se simţi 
în siguranţă pentru prima oară după mulţi ani. Stătea culcată 
într-o parte, pe patul îngust, inspirând adânc și calm. Nu 
înțelegea frustrarea oamenilor care îi puneau toate acele 
întrebări. Ce mai conta de ce o făcuse? Singurul care conta era 
rezultatul. Așa fusese dintotdeauna. Insă acum ei erau dintr- 
odată interesaţi de motivele din spatele faptelor, de logica pe 
care considerau că ar găsi-o în explicaţii și în adevăruri. 

Le-ar fi putut povesti despre beci. Despre mirosul dulce, 
apăsător, al parfumului mamei. Despre vocea care suna atât de 
seducător când i se adresa cu „dragă”. Le-ar fi putut povesti și 
despre gustul uscat și aspru pe care-l simţea în gură, despre 
monstrul care trăia înăuntrul ei, încă vigilent, încă pregătit de 
acţiune. Mai presus de toate, le-ar fi putut povesti cum mâinile 
ei tremurând de ură, nu de frică, puseseră otravă în ceașca tatii, 

apoi amestecaseră conștiincios, privind-o cum se dizolva și 
dispărea în ceaiul fierbinte. Noroc că bărbatul obișnuia mereu să 
își bea ceaiul cu atât de mult zahăr. 

Aceea fusese prima sa lecţie. Să nu se încreadă în promisiuni. 
Mama îi făgăduise că totul avea să fie diferit. Odată ce tata avea 
să dispară, viaţa li s-ar fi schimbat complet. Ar fi fost ele două, 
apropiate. Nu aveau să mai existe beciul și teama. Mama avea 
să o atingă, să o dezmierde, să o numească „dragă”, fără a mai 
permite cuiva să intervină între ele. Dar promisiunile fuseseră 
încălcate cu aceeași ușurință cu care fuseseră făcute. Invăţase 
acea lecție încă de pe-atunci și nu avea să-și îngăduie să o uite. 
Uneori își îngăduise să-și imagineze că se putea ca lucrurile 
spuse de mama în legătură cu tata să nu fi fost adevărate. Dar 
izgonise imediat acea idee, până în adâncurile sufletului ei. Nici 
măcar nu putea lua în calcul o asemenea posibilitate. 

De asemenea, ea învățase și o altă lecţie importantă. Să nu 
permită nicicând să mai fie abandonată. Tata o abandonase. 
Mama o abandonase. Apoi fusese plimbată de la o familie 
temporară la alta, precum o valiză, fără suflet, și cu toţii o 
abandonaseră, la rândul lor, prin lipsa de interes pe care i-o 
arătaseră. 

Când își vizitase mama la închisoarea din Hinseberg, era deja 
hotărâtă. Avea să-și construiască o viață nouă, una în care să 
dețină controlul. Primul pas fusese schimbarea numelui. Nu voia 
să mai audă nicicând acel nume, care se prelingea precum 
veninul peste buzele mamei. „Mary, Maaaryyy”. Când stătuse în 
întunecimea beciului, numele acela răsunase ca un ecou între 
pereţi, făcând-o să tremure și să se ghemuiască. 

Alesese numele de Lilian fiindcă suna diferit de Mary. ȘI 
pentru că o făcea să se gândească la o floare, plăpândă și 
diafană, dar, în același timp, puternică și suplă. 

De asemenea, lucrase din greu la schimbarea înfățișării sale. 
Cu o disciplină de fier, ea își refuzase toate lucrurile cu care 
obișnuise să se îndoape înainte, iar kilogramele i se topiseră cu 
o rapiditate uluitoare, până când obezitatea rămăsese doar o 
amintire. Și nu își mai îngăduise vreodată să se îngrașe. Se 
asigură scrupulos ca greutatea să nu-i sporească cu vreun gram 
și se arătă dispreţuitoare faţă de oamenii care nu dovedeau 
aceeași tărie de caracter, cum era cazul fiicei sale. Greutatea lui 
Charlotte o dezgusta, trezindu-i amintiri din vremuri la care nu 

dorea să se gândească. Orice era flasc, revărsat și lent îi stârnea 
un sentiment de furie, iar uneori fusese nevoită să-și înfrâneze 
dorinţa de a-i sfâșia lui Charlotte carnea de pe trup, cu mâinile 
goale. 

O întrebaseră disprețuitori dacă era dezamăgită de faptul că 
Stig supraviețuise. Nu le răspunsese. Sinceră să fie, nici ea nu 
cunoștea răspunsul. Nu era ca și cum plănuise ceea ce făcuse. 
Se petrecuse într-un mod oarecum natural. Și totul începuse cu 
Lennart. Cu ideile lui cum că ar fi fost mai bine să se despartă. 
Spusese ceva legat de faptul că după mutarea lui Charlotte, el 
își dăduse seama că nu prea mai aveau multe în comun. Lilian 
nu era sigură dacă hotărâse atunci, odată cu acele prime 
cuvinte, că soțul său trebuia să moară. Simţise că era menirea 
ei să o facă. Găsise cutia de otravă pentru șobolani atunci când 
cumpăraseră casa. Nu-și putuse explica de ce nu o aruncase. 
Poate fiindcă știuse că avea să-i fie de folos într-o bună zi. 

Lennart nu făcuse niciodată în viaţa sa un lucru în grabă, 
așadar, Lilian știu că avea să dureze până ca bărbatul să se 
mute. Începuse cu doze mici, destul de mici încât să nu-l 
omoare pe loc, însă destul de mari încât să-l îmbolnăvească 
grav. Treptat, sănătatea i se deteriorase. Ei îi făcuse plăcere să-l 
îngrijească. Încetaseră să mai existe discuţii privitoare la 
despărțiri. În schimb, el o privise recunoscător atunci când îl 
hrănise, îi schimbase hainele și îi ștersese fruntea de sudoare. 

Uneori ea simţise monstrul fremătând din nou. Pierzându-și 
răbdarea. 

În mod straniu, niciodată nu îi trecuse prin cap faptul că ar fi 
putut fi descoperită. Totul se petrecuse atât de firesc, un șir al 
acţiunilor  urmându-l pe celălalt. Când Lennart fusese 
diagnosticat cu sindromul Guillain-Barré, Lilian luase lucrul 
acesta drept semn că situaţia stătea așa cum trebuia. Ea doar 
își făcea datoria. 

În ultimă instanţă, Lennart oricum a părăsit-o. Dar în condiţiile 
dictate de ea - prin moarte. Promisiunea pe care și-o făcuse, de 
a nu mai permite nimănui să o abandoneze, încă rămăsese 
valabilă. 

Apoi l-a cunoscut pe Stig. Era atât de loial și de încrezător din 
fire, încât ea fu sigură că nu avea să îi treacă vreodată prin 
minte gândul să o părăsească. O asculta întrutotul, acceptând 
chiar să rămână în casa unde ea locuise în prealabil cu Lennart. 

Femeia îi explicase că era important pentru ea să o facă. Era 
casa ei. Cumpărată cu banii obţinuţi din vânzarea locuinţei 
cedate de mama sa, casa în care trăise înainte de a se căsători 
cu Lennart. Casa pe care apoi, cu un regret imens, fusese 
nevoită să o vândă. Nu existase destul spaţiu în acea căsuță 
mică, însă chiar și-așa, ea avusese mereu regrete, iar casa din 
Sălvik reprezentase un substitut nesatisfăcător. Dar măcar îi 
aparţinea ei. Și Stig înţelesese asta. 

În cele din urmă, odată cu trecerea anilor, începuse să 
observe semne de nemulţumire la Stig. Era ca și cum ea nu ar fi 
fost de ajuns pentru nimeni. Cu toţii alergau după altceva, mai 
bun. Până și Stig. Când acesta începuse să vorbească despre 
felul în care se distanţaseră, despre nevoia sa de a o lua de la 
început, de unul singur, decizia lui Lilian nu fusese conștientă. 
Acțiunile ei pur și simplu urmaseră vorbele bărbatului, la fel cum 
ziua de marţi se succeda zilei de luni. Și la fel de firesc cum el, 
întocmai ca Lennart, îi arătase recunoștință pentru că ea îl 
îngrijea, ea îl hrănea, ea îl iubea. Femeia înțelese că despărțirea 
avea să fie iminentă și de data aceea, însă ce mai conta, când 
ea controla ritmul și hotăra momentul. 

Lilian se întoarse pe partea cealaltă, rezemându-și capul de 
mâini. Se uită fix la perete, văzând doar trecutul. Nu prezentul. 
Nu viitorul. Singurul care conta era timpul trecut. 

Observase ura din privirile lor, când o întrebaseră despre 
fetiță. Însă ei nu aveau să înțeleagă vreodată. Copila fusese atât 
de pierdută, de refractară, de nepoliticoasă. Inţelesese 
gravitatea situaţiei abia atunci când Charlotte și Niclas se 
mutaseră cu ei. Văzuse cât de haină era fata. La început o 
șocase. Apoi văzuse mâna destinului. Copila semăna atât de 
mult cu Agnes. Poate că nu la înfățișare, însă Lilian îi distinsese 
aceeași răutate în priviri. Fiindcă la concluzia asta ajunsese de-a 
lungul anilor. Că mama era o persoană rea. Se delectase privind 
cum trecerea timpului o nimicise. O mutase pe undeva în 
apropiere de ea. Nu pentru a o putea vizita, ci pentru a căpăta 
acel sentiment de control pe care i-l dădea refuzul vizitelor la 
care mama tânjea cu disperare. Nimic nu o făcea mai fericită 
decât ideea că mama stătea acolo, atât de aproape, și totuși, la 
o mare depărtare, descompunându-se lăuntric. 

Mama era haină, la fel și fetița. Lilian observase cum aceasta 
dezbina treptat familia și distrugea liantul fragil care ţinea 

împreună căsnicia lui Niclas și a lui Charlotte. Constantele ei 
răbufniri și solicitări de a i se acorda atenţie îi consumau treptat, 
iar curând aveau să fie nevoiţi să o ia pe căi diferite. Nu putea 
permite așa ceva. Fără Niclas, Charlotte n-ar fi fost bună de 
nimic. O mamă a doi copii mici, needucată, supraponderală, 
lipsită de respectul pe care i-l aducea după sine un soţ de 
succes. Unii oameni care făceau parte din generaţia lui 
Charlotte ar fi zis probabil că asemenea concepţii erau depășite, 
că nu mai era la modă să dobândești statutul social prin 
căsătorie. Însă Lilian știa mai bine decât ei. În orășelul său încă 
era important statutul, iar ei îi plăcea să fie așa. Ştia că atunci 
când o pomeneau, oamenii adăugau deseori „Lilian Florin? A, 
da, știi, ginerele său e doctor”. Îi dădea un anume respect. Însă 
fetița avea să strice totul. 

Așa că își făcuse datoria. Observase că Sara se întorsese din 
drum, fiindcă își uitase căciula. De fapt, Lilian nu știa de ce o 
făcuse chiar în momentul acela. Se ivise ocazia. Stig dormea 
buștean din cauza somniferelor și nu l-ar fi trezit nici măcar o 
explozie în casă; Charlotte zăcea epuizată în apartamentul de la 
subsol, iar Lilian știa că nu prea se auzea nimic acolo, jos; Albin 
dormea, iar Niclas era la muncă. 

Fusese mai ușor decât și-ar fi imaginat. Fetiţei i se păruse un 
joc amuzant, să poată face baie cu hainele pe ea. Firește că se 
împotrivise atunci când Lilian îi dăduse cu forța Smerenie, însă 
fata nu avusese destulă putere. Fusese cum nu se putea mai 
simplu să-i ţină capul sub apă. Coborâtul până la țărm, fără a fi 
văzută, fusese singura parte mai dificilă. Dar Lilian știa că 
destinul era de partea ei și că nu putea da greș. O acoperise pe 
Sara cu o pătură, o cărase în braţe, apoi o aruncase în apă, 
privind-o cum se scufunda. Durase numai câteva minute și, așa 
cum își imaginase, norocul fusese de partea ei. Nimeni nu 
văzuse nimic. 

Cel de-al doilea incident nu fusese decât un impuls de 
moment. Când poliţia începuse a-i da târcoale lui Niclas, Lilian 
realizase că numai ea îl putea salva. Trebuia să-i creeze un alibi 
și, printr-o întâmplare, văzuse bebelușul dormind în spatele 
magazinului Jărnboden. Câtă lipsă de responsabilitate, să lase 
un copil așa. Mama acestuia chiar merita să primească o lecţie. 
lar Niclas era la muncă, se asigurase de asta, așa că poliţia ar fi 
fost obligată să-l taie de pe lista suspecților. 

Atacul asupra fiicei Ericăi se dorise și el a fi o lecţie. Când 
Niclas îi pomenise sugestia făcută de Erica, cum că ar fi fost 
timpul ca el și Charlotte să-și găsească o casă numai a lor, Lilian 
se înfuriase într-atât de tare, încât văzuse roșu în fața ochilor. 
Ce drept avea Erica să dea sfaturi? Ce drept avea să se 
amestece în vieţile lor? Fusese atât de simplu să ducă de 
cealaltă parte a casei bebelușul adormit. Cenușa era menită să 
fie o avertizare. Nu îndrăznise să stea pentru a-i vedea faţa 
Ericăi odată ce avea să realizeze că bebelușul dispăruse. Insă și- 
o închipuise, iar imaginea o făcuse fericită. 

Stând întinsă pe pat, Lilian fu cuprinsă de somn și închise 
ochii, de bunăvoie. Dindărătul pleoapelor, chipurile se rotiră, 
într-un joc imaterial. Tata, Lennart și Sara, dansând în cerc. În 
urma lor zări și chipul slăbit și extenuat al lui Stig. In centrul lor 
însă era mama, prinsă într-o îmbrăţișare apropiată și strânsă, cu 
monstrul. lar mama șoptea „Mary, Mary, Maaaryyy...” 

Obscuritatea somnului o cuprinse. 

e 

Aflată de una singură, la fereastra azilului de bătrâni, Agnes 
își plângea sincer de milă. Afară, ploaia bătea în geam, iar 
femeia aproape că o putea simţi biciuindu-i obrazul. 

Nu înțelegea motivul pentru care Mary refuzase să o viziteze. 
De unde i se trăgea toată ura, toată ranchiuna? Nu-și dăduse ea 
mereu silinţa pentru fiica ei? Nu fusese o mamă pe cât se putea 
de bună? În definitiv, nu tot ce luase o întorsătură greșită era 
din cauza ei. Erau de vină alţi oameni. Dacă ar fi avut norocul de 
partea ei, atunci lucrurile ar fi stat altfel. Însă Mary nu înţelegea 
asta. O învinovăţea pe Agnes pentru nefericitele evenimente și, 
indiferent cât de mult încercase a-i explica, fata refuzase să o 
asculte. Îi trimisese multe scrisori lungi din închisoare, 
explicându-i în detaliu de ce vina nu îi aparţinea ei, însă fata nu 
fusese receptivă, de parcă s-ar fi închistat în faţa tuturor 
opiniilor exterioare. 

Nedreptatea îi umplea cu lacrimi ochii lui Agnes. Niciodată nu 
căpătase nimic de la fiica sa, cu toate că ea oferise, și tot 
oferise. Toate lucrurile pe care Mary le considerase oribile și rele 
fuseseră făcute spre binele ei. Nu era adevărat că Agnes găsise 
vreo plăcere în a-și pedepsi fata sau a-i spune că era grasă și 
urâtă. Din contră. Nu, pe ea o îndurerase faptul că trebuia să fie 
atât de aspră, însă era datoria sa de mamă. Și dăduse rezultate. 

Nu își venise Mary în fire și nu se descotorosise de toată 
grăsimea? Ba da, chiar așa făcuse. lar totul i se datora mamei 
sale, cu toate că nu îi recunoscuse acel merit. 

O pală de vânt puternic făcu o creangă să lovească pervazul. 
Agnes tresări în scaunul său cu rotile, apoi se amuză. Să se fi 
transformat ea oare într-o fricoasă, la vârsta aceea? Ea, care nu 
se temuse de nimic. În afară de sărăcie. Anii petrecuţi în calitate 
de soţie a unui cioplitor în piatră o învățaseră asta. Frigul, 
foamea, mizeria, degradarea. Toate o făcuseră să se teamă dea 
mai fi vreodată săracă. Considerase că bărbaţii din Statele Unite 
aveau să fie calea sa de a scăpa din mizerie, iar după aceștia, 
urmaseră Åke și Per-Erik. Însă cu toţii o trădaseră. Cu toţii își 
încălcaseră promisiunile față de ea, așa cum o făcuse tatăl său. 
Și cu toţii fuseseră pedepsiţi. 

Într-un final, ea avusese ultimul cuvânt. Cutia albastră din 
lemn și conţinutul ei serveau drept aducere-aminte că ea 
singură își controla destinul. Și că erau permise orice mijloace. 

Luase cenușa în cutiuţa de lemn cu o noapte înainte de a 
pleca spre America. La adăpostul întunericului, ea se furișase în 
locul ce fusese mistuit de flăcări și adunase cenușă de unde știa 
că dormiseră Anders și băieţii. Pe-atunci nu realizase motivul 
gestului său, însă odată cu trecerea timpului, ea începuse a-și 
înţelege purtarea impulsivă. Cutiuţa de lemn plină cu cenușă îi 
amintea cât de ușor era să își atingă scopurile. 

Planul căpătase treptat formă în mintea sa, pe măsură ce se 
apropia ziua plecării spre America. Era conștientă că soarta 
avea să-i fie pecetluită dacă ar fi îngăduit să fie expediată ca o 
vacă bună de muls, cu familia sa atârnându-i greu, precum o 
cătușă în jurul gleznelor. Însă de una singură, ea ar fi avut șansa 
de a-și făuri un viitor diferit. În care sărăcia nu avea să fie decât 
o amintire îndepărtată și neplăcută. 

Anders nici nu știu ce-l lovi. Cuţitul i se înfipse adânc în spate, 
până la mâner, străpungându-i inima, iar bărbatul se prăbușise 
peste masa din bucătărie, ca o halcă neînsuflețită de carne. 

Băieţii trăgeau un pui de somn. Agnes se furișase tiptil în 
camera lor, scosese încet perna de sub capul lui Karl, punându-i- 
o peste față. După aceea, apăsase cu toată forța. Fusese atât de 
simplu. Băiatul dăduse din picioare și se zbătuse puţin, însă 
niciun sunet nu scăpase de sub pernă, așa că Johan continua să 
doarmă liniștit, în vreme ce fratele său geamăn își dădea 

suflarea. După aceea, urmase el. Johan fusese întotdeauna mai 
puternic decât Karl, însă nici măcar el nu opusese rezistență 
vreme îndelungată. La puţin timp, ajunsese la fel de neînsuflețit 
ca și fratele său. Rămăseseră întinși acolo, uitându-se fix în 
tavan, cu ochii pierduţi, iar Agnes se simţise, într-un mod 
straniu, golită de sentimente. Ca și cum ar fi rearanjat lucrurile 
în ordinea lor firească. Nu ar fi trebuit să se nască niciodată, 
așadar, în momentul acela, ei trecuseră în neființă. 

Dar înainte de a-și putea continua propria-i viaţă, mai avea un 
lucru de făcut. Adunase în mijlocul podelei un morman de haine 
de-ale băieţilor, după care mersese în bucătărie. Scosese cuțitul 
din spinarea lui Anders și îl târâse pe bărbat până în camera 
copiilor. Era atât de mare și voluminos, încât femeia asudase 
toată până să-l aducă, în sfârșit, pe podea. Luase niște băutură 
distilată pe care o avea în casă, o turnase peste mormanul de 
haine, apoi aprinsese o ţigară. Pufăise din ea de câteva ori cu 
satisfacţie, înainte de-a o pune cu grijă lângă straiele îmbibate 
cu alcool. Sperase să poată ajunge destul de departe înainte ca 
totul să ia foc așa cum trebuia. 

Vocile de pe coridorul azilului o treziră pe Agnes din reverie. 
Așteptă încordată ca ele să dispară, în speranţa că nu după ea 
veniseră, și nu se relaxă decât atunci când le auzi trecând de ea 
și continuând de-a lungul coridorului. 

Nu fusese nevoită să se prefacă a fi șocată în momentul în 
care se întorsese de la cumpărături și văzuse flăcările. Nu își 
imaginase vreodată că avea să ardă atât de puternic și de rapid. 
Intreaga locuință se făcuse scrum, însă măcar totul mersese 
conform planului. Nimeni nu suspectase că moartea lui Anders și 
a băieţilor ar fi putut fi cauzată de altceva. 

De-a lungul zilelor care urmaseră, Agnes se simţise atât de 
liberă, încât uneori fusese nevoită să-și privească picioarele 
pentru a se asigura că pământul încă mai era sub ele. In 
exterior, ea continuase prefăcătoria, jucând rolul văduvei și al 
mamei îndurerate, dar lăuntric, Agnes se amuzase pe socoteala 
acelor oameni idioţi și simpli, care puteau fi prostiţi atât de ușor. 
lar cel mai mare neghiob dintre toţi fusese tatăl ei. Și-ar fi dorit 
atât de mult să-i poată spune ce făcuse, să-i prezinte crima, ca 
pe un scalp însângerat, și să spună „Vezi ce-ai făcut? Vezi ce m- 
ai pus să fac, atunci când m-ai alungat în ziua aceea, ca pe o 
târfă babiloniană?” Însă îi veni în minte o idee mai bună. 

Indiferent cât de mult și-ar fi dorit să împartă vina cu el, ar fi 
avut mai mult de câștigat dacă i-ar fi dobândit compasiunea. 

Întregul plan funcţionase de minune. Întocmai cum dorise și 
sperase, însă chiar și-așa, ghinionul o hăituise. Primii săi ani din 
New York fuseseră întocmai cum visase pe-atunci când stătuse 
în complexul cioplitorilor în piatră, imaginându-și pentru sine o 
viaţă cu totul diferită. Însă după aceea, îi fusese din nou refuzat 
traiul pe care îl merita. lar nedreptăţile se ţinuseră lanţ. 

Agnes își simţi mânia clocotindu-i în piept. Voia să se 
despovăreze de acea piele bătrână, detestabilă. Să se târască 
afară din ea precum o crisalidă și să iasă la lumină ca un fluture 
minunat ce fusese odată. Simţțea în nări mirosul bătrâneţii, care 
aproape o făcea să verse. 

Un gând liniștitor îi trecu prin minte: oare nu și-ar fi putut 
ruga fiica să-i trimită cutiuţa albastră? Lui Mary nu i-ar fi folosit 
la nimic, așa că Agnes ar fi putut lăsa conţinutul să i se scurgă 
printre degete, o ultimă oară. Gândul o învioră. Avea să o roage 
să i-o aducă. Dacă i-ar fi livrat-o chiar Mary, poate că i-ar fi spus 
ce anume conținea de fapt. Pentru fiica ei, o numise Smerenie, 
ori de câte ori, jos, în beci, îi dăduse cu forța linguri întregi. Insă 
de fapt ea dorise să-i dea fetei Rezistență. Aceea de a face tot 
ce era necesar pentru a-și atinge țelurile. Considerase drept o 
izbândă momentul când fata se supusese dorinței sale de a 
scăpa de Åke. După aceea însă totul luase o întorsătură greșită. 

Acum Agnes era nerăbdătoare să intre din nou în posesia 
cenușii. Întinse o mână tremurândă și zbârcită, în căutarea 
telefonului, dar se opri brusc, înainte de-a ajunge la el. Apoi 
mâna îi căzu într-o parte, iar capul se aplecă înainte, cu bărbia 
împinsă în piept. Ochii ei priviră fix la perete, iar saliva i se 
prelinse din colțul gurii, spre bărbie. 

(J 

Trecuse o săptămână de când Patrik și Martin o arestaseră pe 
Lilian, în spital. O săptămână plină atât de ușurare, cât și de 
frustrări. Ușurare fiindcă aflaseră ucigașa Sarei, însă frustrare 
deoarece ea încă refuza a le spune motivul faptei sale. 

Patrik își ridică picioarele pe măsuţa de cafea și se lăsă pe 
spate, cu mâinile împreunate la ceafă. Reușise să petreacă mai 
mult timp cu fetele lui în ultima săptămână, fapt care îi mai 
ușurase puţin conștiința încărcată. În plus, lucrurile începuseră 
să se mai liniștească acasă. Zâmbind, o privi pe Erica în timp ce 

legăna cu hotărâre căruţul Maiei, peste pragul dinspre hol. 
Deprinsese, la rândul lui, tehnica și nu dura mai mult de cinci 
minute până ca Maia să adoarmă. 

Erica împinse cu grijă căruciorul în camera de lucru și închise 
ușa. Asta însemna că Maia dormea și că ei urmau să aibă cel 
puţin patruzeci de minute liniștite împreună. 

— Gata, acum doarme, zise Erica, cuibărindu-se lângă Patrik, 
pe canapea. 

Părea mult mai liniștită, cu toate că Patrik încă mai putea 
distinge urme vagi de tulburare, mai ales atunci când Maia avea 
o zi mai agitată decât în mod normal. Dar ca părinţi, ei se aflau 
cu siguranță pe drumul cel bun, iar Patrik intenţiona să 
contribuie la îmbunătățirea situaţiei. Planul pe care îl concepuse 
cu o săptămână în urmă se materializase, iar ultimul detaliu de 
natură practică se rezolvase în ziua precedentă, cu amabilul 
sprijin al Annikăi. 

El era pe cale de a deschide gura, când Erica spuse: 

— A, în dimineaţa asta am făcut greșeala de a mă cântări. 

Rămase tăcută, iar Patrik se simţi cuprins de panică. Să spună 
ceva? Să nu spună nimic? O discuţie legată de greutatea unei 
femei era ca și cum ar fi pășit pe un câmp minat, de natură 
emoţională. Avea să fie nevoit să evalueze cu grijă fiecare locșor 
spre care alegea să facă un pas. 

Erica nu mai spuse nimic, așadar, el își imagină că se aștepta 
la vreun comentariu din partea lui. Căută febril o replică 
potrivită și simţi în gură o senzaţie de uscăciune în momentul în 
care spuse cu precauţie: 

— Zău? 

Îi venea să-și dea una în cap. Chiar să nu-i fi trecut prin minte 
vreun lucru mai inteligent de zis? Dar păru să fi evitat minele, 
iar Erica oftă și spuse în continuare: 

— Mda, încă am cu zece kile mai mult decât înainte să rămân 
gravidă. Am crezut că slăbitul va merge mai ușor. E 

Cu o grijă supremă, el bâjbâi în căutarea unui teren sigur. Intr- 
un final, rosti: 

— Maia nu e atât de mare încă. Trebuie să ai răbdare. Sunt 
sigur că în urma alăptatului se vor duce kilogramele. O să vezi, 
până la vârsta de șase luni, totul va dispărea. 

Patrik își ţinu răsuflarea, așteptând reacţia ei. 

— Mda, probabil că ai dreptate, zise Erica, în vreme ce el oftă 
de ușurare. Doar că mă simt atât de neatrăgătoare. Burta îmi e 
lăsată, sânii îmi sunt enormi și le mai scapă și lapte uneori, 
transpir mereu, ca să nu mai pomenesc de coșurile astea 
nenorocite care au început să-mi apară din cauza hormonilor... 

Râse de parcă ar fi spus o glumă, însă Patrik simţi cât de 
disperat era tonul din spatele vorbelor ei. Pe Erica nu o 
preocupase niciodată foarte mult înfățișarea sa, dar el înțelese 
că trebuia să-i fi fost greu, din moment ce aspectul și corpul i se 
modificaseră atât de tare, într-un timp atât de scurt. Și lui îi 
venea greu să se împace cu rotunjimile de vârstă mijlocie, 
formate în jurul taliei, cam pe-acolo unde crescuse și pântecele 
Ericăi. Nici colăceii lui nu se micșoraseră odată cu nașterea 
Maiei. 

Cu coada ochiului, el o văzu pe Erica ștergându-și o lacrimă, 
moment în care își dădu seama că nu i s-ar fi ivit o ocazie mai 
bună de-atât. 

— Stai pe loc, nu te mișca, zise el nerăbdător, și sări de pe 
canapea. 

Erica îl privi nedumerită, dar se conformă. În timp ce răscolea 
după ceva prin buzunarele hainei, Patrik îi simţi privirea 
arzătoare îndreptată asupra lui. Odată găsit obiectul, acesta fu 
ascuns cu dibăcie, înainte ca Patrik să se întoarcă la Erica. 

Cu un gest galant, el căzu într-un genunchi dinaintea ei și îi 
luă ceremonios mâna într-a lui. Văzu că Erica înțelesese deja și 
speră ca licărirea din ochii ei să fie de fericire. Cel puţin, în 
momentul acela avea întreaga ei atenţie. Își drese vocea, fiindcă 
emoțiile îl făcuseră brusc să se clatine. 

— Erica Sofia Magdalena Falck, vrei să îmi faci onoarea de a 
mă transforma într-un bărbat respectabil și de a te căsători cu 
mine? 

Nu așteptă răspunsul și, cu degetele tremurând, scoase 
cutiuța pe care o ascunsese în buzunarul de la spate. Cu puţină 
osteneală, reuși să deschidă capacul cutiei albastre, din catifea, 
sperând ca eforturile combinate ale lui și ale Annikăi să fi dus la 
găsirea unui inel pe placul Ericăi. 

Stând acolo într-un genunchi, șalele începură să-l doară, iar 
Patrik se simţi alarmat fiindcă tăcerea dura atât de mult. Realiză 
că nici măcar nu își imaginase posibilitatea unui răspuns 

negativ, iar în momentele acelea un sentiment de neliniște îl 
covârși, făcându-l să-și dorească să nu fi fost atât de încrezător. 

Apoi Erica îi zâmbi larg, în vreme ce lacrimile începură a-i 
curge pe obraji. Râdea și plângea în același timp și își întinse 
degetul inelar pentru ca Patrik să-i poată pună pe el inelul de 
logodnă. 

— Asta înseamnă că da? spuse el, zâmbind. 

Erica doar scutură din cap. 

— Și știi doar că nu aș cere în căsătorie decât femeia cea mai 
frumoasă din lume, zise el, sperând ca ea să-i simtă sinceritatea 
din voce și să nu creadă că doar o flata. 

— Of, tu..., spuse ea, căutând epitetul potrivit. Uneori tu chiar 
știi exact ce să-mi spui. Nu întotdeauna, însă uneori, da. 

Se aplecă pentru a-i da un sărut lung și afectuos, dar apoi se 
lăsă pe spate și întinse mâna, cât să-și admire inelul cel nou. 

— E minunat! Nu se poate să-l fi ales de unul singur. 

Pentru o clipă, Patrik se simţi oarecum insultat de lipsa ei de 
încredere în gusturile sale și avu impulsul de a o contrazice. 
Apoi se gândi mai bine și realiză că, de fapt, ea chiar avea 
dreptate. 

— Annika a venit pe post de sfătuitor. Deci e în regulă? Eşti 
sigură? Vrei să-l schimbi? Am așteptat cu gravura până acum, în 
caz că nu îţi plăcea. 

— Îmi place la nebunie, zise cu patos Erica, iar el își dădu 
seama că femeia vorbea serios. 

Se aplecă și îi dădu iar o sărutare, mai lungă și mai intimă, de 
data aceea. 

Fură întrerupţi de sunetul ascuțit al telefonului, iar Patrik își 
simţi iritarea crescând. Ce moment nepotrivit! Se ridică și merse 
pentru a răspunde, pe un ton mai aspru decât ar fi trebuit. 

— Da, Patrik la telefon. 

Ascultă pentru o clipă, înainte de a se întoarce și a o privi pe 
Erica. Ea încă stătea acolo, cu zâmbetul pe buze, admirându-și 
mâna împodobită cu un inel. Când îl văzu uitându-se la ea, Îi 
aruncă un zâmbet larg, însă acesta dispăru când bărbatul nu-i 
zâmbi înapoi. 

— Cine e? zise ea, în timp ce neliniștea i se strecură în voce. 

Cu un aer grav, Patrik îi răspunse: 

— Poliţia din Stockholm. Doresc să stea de vorbă cu tine. 

Femeia se ridică încet și merse pentru a-i lua telefonul din 
mână. 

— Da, aici Erica Falck. 

O mie de gânduri negre fură înglobate în acea banală 
afirmație. 

Patrik o privi neliniștit, în vreme ce ea îl asculta pe bărbatul 
de la celălalt capăt al firului. Cu chipul marcat de o expresie 
uluită, Erica se întoarse către Patrik și spuse: 

— Au zis că Anna l-a omorât pe Lucas. 

Apoi scăpă din mână telefonul. Patrik ajunse la timp pentru a 
o prinde, înainte ca ea să atingă podeaua. 

